
Kadangi epizodų reikia, nes jie sudaro pagrindinę isto- 
rinio pasakojimo dalį, aprašėme šimto turgaus aikštėje 
kariamų miestiečių egzekuciją, dviejų gyvų vienuolių 
sudeginimą, kometos pasirodymą - visi šie aprašymai 
atstoja šimtus riterių turnyrų aprašymų ir vertingi tuo, 
kad labiau už bet ką kita nukreipia skaitytojo dėmesį 
nuo pagrindinio įvykio. 


Carlo Tenca, „Šunų namai“ 


PRAEIVIS, KURIS TĄ PILKĄ RYTĄ 


Praeivis, kuris tą pilką 1897 metų kovo rytą, nepaisydamas ga- 
limų padarinių, būtų kirtęs Mobero aikštę, arba Mobą, kaip ją 
vadino nusikaltėliai (viduramžiais joje burdavosi Menų fakulteto 
iš Vicus Stramineus, arba Fuaro, gatvės studentai, čia virė univer- 
sitetinis gyvenimas, paskui ji tapo laisvosios minties pranašų, to- 
kių kaip Etjenas Dolė, egzekucijos vieta), būtų atsidūręs vienoje iš 
nedaugelio Paryžiaus vietų, kurių neišgriovė baronas Hosmanas: 
dvokiančių skersgatvių rezginyje, skrodžiamame Bjevro, kuris 
plūdo didmiesčio įsčiomis dar neįkalintas ir kunkuliuodamas bei 
sūkuriuodamas liejosi į Seną, tėkmės. Nuo Mobero aikštės, kurią 
dabar darkė Sen Žermeno bulvaras, tebesišakojo gatviūkščių - 
Mokytojo Alberto, Sen Severino, Galando, Mėsinės, Šv. Julijono 
Vargdienio - voratinklis, nusidriekiantis iki pat Trimito gatvės, 
nutupdytas purvinais viešbučiais, kurių savininkai, dažniausiai 
overniečiai, garsėjo godumu, reikalaudavo mokėti franką už pir- 
mą naktį ir po keturiasdešimt santimų už kitas (ir dar dvidešimt 
soldų, jei būtum paprašęs paklodės). 

O jei paskui jis būtų pasukęs į Sotono gatvę, maždaug pusiau- 
kelėje, tarp viešnamio su aludės iškaba ir smuklės, kurioje galėjai 
pavalgyti už du soldus ir užgerti pačiu prasčiausiu vynu (jau ir 
anuomet tai buvo pigu, bet gretimos Sorbonos studentai nebū- 
tų pajėgę mokėti daugiau), būtų užtikęs aklagatvį, jau tada va- 

dinamą Mobero aklagatviu, bet iki 1865 metų vadintą Ambuazo 
aklagatviu, ten kadaise stovėjo tapis-franc (nusikaltėlių žargonu, 
prasta smuklė, alinė, paprastai priklausanti buvusiam nusikaltė- 
liui, lankoma bausmę atlikusių kalinių), o jo liūdna šlovė neišblė- 
so dar ir todėl, kad XVIII amžiuje ten gyveno trys garsios nuo- 
dytojos, vieną dieną rastos užtroškusios nuo pačių virtų mirtinų 
substancijų garų. 

Aklagatvio pusiaukelėje jis vargiai būtų pastebėjęs sendaik- 
čių krautuvės, išblukusioje iškaboje šlovinamos kaip Brocantage 
de Qualité, vitriną, matinę nuo storo dulkių sluoksnio ant stik- 
lų, dvidešimties centimetrų dydžio į medinius rėmus įspraustų 
kvadratėlių, pro kuriuos ir taip sunkiai galėjai įžiūrėti prekes. 
Greta vitrinos būtų pamatęs duris, visada užrakintas, o prie var- 
pelio virvutės - popieriaus skiautę, skelbiančią, kad savininkas 
trumpam išėjęs. 

O jeigu, kaip retkarčiais atsitikdavo, būtų radęs tas duris atra- 
kintas, įėjęs vidun blausioje patalpos šviesoje būtų pamatęs kelias 
palaikes lentynas ir tokius pat netvirtus staliukus, užgrioztus iš 
pirmo žvilgsnio patraukliais, bet atidžiau įsižiūrėjus sąžiningai 
prekybai visiškai netinkamais daiktais, net jeigu jie būtų parduo- 
dami tokiomis pat menkomis kainomis. Būtų radęs ten porą pa- 
stovų, kurie galėjo užtraukti gėdą kiekvienam židiniui, laikrodį 
mėlynu sueižėjusiu emaliu, priegalvių, kadaise gal ir ryškiai siu- 
vinėtų, aukštų gėlių vazų su apdaužytais keraminiais angeliukais, 
neapibūdinamo stiliaus laibakojų staliukų, surūdijusį geležinį 
krepšį, neaiškios paskirties medinių dėžučių išdegintais raštais, 
bjaurių perlamutro vėduoklių su kiniškais piešiniais, gal ir ginta- 
ro vėrinį, porą baltos vilnos batelių krištolo akutėmis inkrustuo- 
tomis sagtimis, aptrupėjusį Napoleono biustą, drugelių po suski- 
lusiu stiklu, spalvoto marmuro vaisių po kažkada skaidriu gaub- 
tu, kokoso riešutų, senų albumų su kukliomis gėlių akvarelėmis, 
keletą įrėmintų dagerotipų (kurie tada anaiptol nebuvo seni), o 

jeigu būtų kvailai netekęs galvos dėl kokio gėdingo niekniekio, 
likusio iš nusavintų kadaise turtingų šeimų turėtų gėrybių, tai 
stojęs prieš įtartinos išvaizdos savininką pasiklausti kainos būtų 
išgirdęs tokį skaičių, kad akimirksniu būtų užmiršęs iškreiptą 
meilę kolekcionuoti teratologines senienas. 

Jeigu pagaliau lankytojas kam nors leidus būtų įžengęs pro an- 
trąsias duris, skiriančias krautuvę nuo namo viršutinių aukštų, 
ir užlipęs palaikiais sraigtiniais laiptais, būdingais Paryžiaus na- 
mams laukujų durų pločio fasadais (kreivai sulipusiais vieni su 
kitais), būtų pakliuvęs į erdvią svetainę, kurioje būtų radęs jau ne 
pirmojo aukšto senienas, o visai kitokius dirbinius: erelių galvo- 
mis puoštą trikojį ampyro staliuką, sparnuoto sfinkso laikomą 
konsolę, XVII amžiaus spintą, raudonmedžio lentynas su šimtu 
oda įrištų knygų ir rašomąjį stalą, vadinamąjį amerikietišką se- 
kreterą, uždengiamą pusapvaliu gaubtu ir turintį daugybę stal- 
čiukų. Jei būtų užėjęs ir į gretimą kambarį, ten būtų radęs pra- 
bangią lovą su baldakimu, kaimišką etažerę, prikrautą Sevro por- 
celiano, turkišką vandens pypkę, didelį alebastro dubenį, krištolo 
vazą, O ant galinės sienos - tapytą mitologinės tematikos pano, 
dvi dideles drobes, vaizduojančias istorijos ir komedijos mūzas, 
ant sienų įvairiai pakabintų arabiškų barakanų, rytietiškų kaš- 
myro drabužių, senovinę piligrimo gertuvę, dar dubens laikiklį 
su lentynėle, apkrauta prabangiais tualeto reikmenimis, žodžiu, 
keistą įvairovę įdomių ir brangių daiktų, kurie gal neliudijo nuo- 
seklaus ir rafinuoto skonio, tačiau, be abejonės, bylojo apie troš- 
kimą pasipuikuoti turtais. 

Sugrįžęs į svetainę lankytojas prie lango, pro kurį sklido mažu- 
mėlė aklagatvį praskaidrinančios šviesos, būtų pamatęs už stalo 
sėdintį chalatu apsisiautusį seną žmogėną, kuris, jei tik lankyto- 
jas būtų galėjęs dirstelėti jam per petį, kaip tik ir rašė tai, ką mes 
netrukus skaitysime ir ką Pasakotojas retsykiais apibendrins, 
idant Skaitytojas per daug nenuobodžiautų. 

Ir Skaitytojas tenesitiki, kad Pasakotojas stebėdamasis prasi- 
tars atpažinęs tą personažą kaip kur nors minėtą, nes niekas nie- 
kur dar nebuvo paminėta (pasakojimas apie jį tik prasideda), ir 
pats Pasakotojas nė nenumano, kas tas paslaptingasis rašytojas, 
bet tikisi išsiaiškinti (kartu su Skaitytoju) smalsiai ir įkyriai ste- 
bėdamas, ką tuose lapuose skrebena jo plunksna. 


f; 


KAS AŠ ESU? 


1897 metų kovo 24 diena 


Jaučiuosi kiek nejaukiai sėdęs taip rašyti, lyg apnuoginčiau savo sie- 
lą, įsakius — o, ne, dėl Dievo meilės! sakykim, patarus - Vokietijos 
žydui (o gal Austrijos, bet juk tai viena ir tas pats). Kas aš esu? Gal 
bus daugiau naudos, jei klausiu apie savo aistras, o ne apie gyveni- 
mo faktus. Ką myliu? Neatmenu mylimų veidų. Žinau, kad mėgstu 
skaniai pavalgyti: vien išgirdus La Tour dArgent pavadinimą visą 
kūną nupurto drebulys. Ar tai meilė? 

Ko nekenčiu? Norėčiau pasakyti - žydų, bet jei taip nuolankiai 
paklūstu to austro (ar vokiečio) daktaro raginimams, reiškia, kad 
nesu prieš tuos prakeiktus žydus nusiteikęs. 

Apie žydus žinau tik tiek, kiek mane išmokė senelis: jie yra par 
excellence bedievių tauta, sakydavo. Jie mano, kad gėrį turi patirti šia- 
me, o ne kitame gyvenime. Todėl ir siekia užvaldyti šį pasaulį. 

Jų šmėkla temdė mano vaikystės metus. Senelis pasakodavo apie 
jų akis, kurių jie nuo tavęs nenuleidžia, jos tokios suktos, kad visas 
išblykšti, apie jų lipšnias šypsenas, jų pieniškas lūpas, nedengian- 
čias dantų, apie slogius, liguistus, atgrasius žvilgsnius, apie neapy- 
kantos įrėžtas raukšles nuo nosies iki nuolat krutančių lūpų, apie 
nosis it kokių pietų paukščių snapai... O jau tos akys, dievaži, akys... 
Karščiuojančiais padegusios duonos spalvos vyzdžiais, rodančiais 

aštuoniolika amžių puoselėtos neapykantos sukeltas kepenų ligas, su 
gausybe smulkių raukšlelių, vis gilėjančių senstant, - sulaukęs dvi- 
dešimties žydas jau raukšlėtas kaip senis. Kai šypsosi, paburkę akių 
vokai prisimerkia palikdami vos įžiūrimą plyšelį - tai sumanumo 
ženklas, sakydavo vieni, gašlumo, patikslindavo senelis... Kai paau- 
gau tiek, kad jau galėjau suprasti, jis vis primindavo, kad žydas ne tik 
pasipūtęs kaip ispanas, neišmanus kaip kroatas, godus kaip rytietis, 
nedėkingas kaip maltietis, įžūlus kaip čigonas, nevalyvas kaip anglas, 
riebaluotas kaip kalmukas, valdingas kaip prūsas, vaidingas kaip as- 
tietis, bet ir nežabotas svetimautojas - mat apipjaustytas, todėl jam 
lengviau stojasi, ir todėl taip siaubingai neproporcingi jo, neūžaugos, 
kūnas ir toji milžiniška pusiau suluošinta atauga. 

Tuos žydus kasnakt sapnuodavau metų metus. 

Laimė, niekada neteko jų sutikti, išskyrus tą kekšytę iš Turino 
geto, kai dar buvau paauglys (su ja persimečiau tik keliais žodžiais), 
ir tą austrą (ar vokietį, nesvarbu) daktarą. 


Vokiečių pažinojau, ir netgi teko jiems dirbti - žemiausias žmoni- 
jos lygis, kokį tik gali įsivaizduoti. Vokietis kakoja daugiau už pran- 
cūzą. Toks perdėtas vidurių aktyvumas trikdo smegenų veiklą, tai 
liudija jų nevisavertę fiziologiją. Barbarų invazijų laikais germanų 
gaujos paženklindavo savo kelią protu nesuvokiamo dydžio išma- 
tų krūvomis. Kita vertus, net ir visai neseniai, praėjusiais amžiais, 
keliautojas prancūzas iš neįtikėtino dydžio pakelėje paliktų eks- 
krementų tuoj suprasdavo kirtęs Elzaso sieną. Lyg to būtų negana, 
vokiečiams būdinga bromidrozė, arba bjaurus prakaito kvapas, ir 
įrodyta, jog vokiečio šlapime yra dvidešimt nuošimčių azoto, o kitų 
tautų - tik penkiolika. 

Vokiečių viduriai nuolat sutrikę dėl alaus ir be perstojo ir sai- 
ko kemšamų kiaulienos dešrelių. Vieną vakarą per savo vieninte- 
lę kelionę į Miuncheną to prisižiūrėjau: milžiniškose aludėse tarsi 
išniekintose katedrose, skendinčiose dūmuose it Anglijos uostai, 

dvokiančiose kiaulės taukais ir lašiniais, jie sėdi poromis - jis ir 
ji - nusitvėrę bokalus alaus, kurio pakaktų pagirdyti dramblių kai- 
menę, gyvuliškai meiliai šnekučiuojasi sukišę nosis nelyginant ap- 
siuostinėjantys šunys, griaudžia nemaloniu juoku, tokia gerklinga 
jų niūri linksmybė, blizga riebalais, kuriais veidai ir rankos ištepti 
lyg senovės cirko atletų kūnai aliejumi. 

Pila į gerkles Geist, tai reiškia dvasią, bet tėra alkoholis, kuriuo 
jie bukinasi nuo vaikystės, tad suprantama, kodėl anapus Reino 
niekas niekada nesukūrė įdomaus meno, o tik atgrasių veidų por- 
tretų ir mirtinai nuobodžių poemų. Ką jau kalbėti apie muziką: ne- 
minėsiu to storžievio gedulingo Vagnerio, šiandien mulkinančio ir 
prancūzus, bet iš to trupučio, ką girdėjau, Bacho kūriniuose visai 
nėra harmonijos, jie šalti lyg žiemos naktis, o Bethoveno simfoni- 
jos - vulgarios orgijos. 

Piktnaudžiaudami alumi jie nepajėgia suvokti savo vulgarumo — 
vulgariausia, kad jie nėmaž nesigėdija būti vokiečiai. Jie pripažino 
gašlų apsirijėlį vienuolį Liuterį (argi galima vesti vienuolę?) tik to- 
dėl, kad tas išvertęs į savo kalbą išniekino Bibliją. Kas pasakė, kad 
jie padaugino dviejų pagrindinių europietiškų kvaišalų: alkoholio 
ir krikščionybės? 

Jie manosi esą giliaminčiai: nes jų kalba miglota, stokoja prancū- 
zų kalbos aiškumo ir tiksliai neįvardija to, ką turėtų, tad joks vokie- 
tis nežino, ką norėjo pasakyti, ir tą dvejonę laiko gilia mintimi. Su 
vokiečiais kaip ir su moterimis: niekada nenueisi iki galo. Deja, tos 
neraiškios kalbos, kai skaitydamas turi nerimastingai akimis ieško- 
ti veiksmažodžių, nes jų niekada nėra ten, kur turėtų būti, senelio 
verčiamas turėjau mokytis nuo vaikystės - nenuostabu, jis buvo 
ištikimas Habsburgams. Todėl nekenčiau ir tos kalbos, ir jėzuito, 
kuris atėjęs mokė pliekdamas rykšte per pirštus. 


Nuo tada, kai Gobino aprašė rasių nelygybę, manoma, kad bur- 
nojantys prieš kitas tautas savąją laiko pranašesne. Nesu iš anksto 

nusiteikęs. Nuo tada, kai tapau prancūzu (nors ir taip buvau pusiau 
prancūzas per motiną), supratau, kokie tingūs, sukti, pagiežingi, 
pavydūs mano naujieji tėvynainiai, kokie jie be galo išdidūs, tarsi 
visi neprancūzai tebūtų laukiniai, kaip nepajėgia priimti kritikos. 
Tačiau supratau ir tai, kad norint paskatinti prancūzą pripažinti 
savo veislės ydas gana apkalbėti kitą tautą, tarkim: „mes, lenkai, 
turime tokį ir tokį trūkumą, - o jie niekur nelinkę nusileisti, neiš- 
skiriant nė blogio, tai iš karto atsiliepia: „tai jau ne, mes, prancūzai, 
dar blogesni , - ir ima šmeižti prancūzus, kol susivokia, kad įvilio- 
jau juos į pinkles. 

Jie nemyli savo artimo, net jei turėtų iš to naudos. Nerastum di- 
desnio storžievio už smuklininką prancūzą, jis, regis, stačiai ne- 
kenčia lankytojų (iš tikrųjų) ir trokšta, kad jų nebūtų (o tai netiesa, 
nes prancūzai baisingai godūs). Ils grognent toujours.“ Pabandykit 
jų ko paklausti: sais pas, moi” - ir papučia lūpas lyg bezdėtų. 

Jie pikti. Žudo iš nuobodulio. Tai vienintelė tauta, kuri ilgus me- 
tus buvo įdarbinusi savo piliečius kapoti vieni kitiems galvas; visa 
laimė, kad Napoleonas nukreipė jų pyktį į kitas tautas ir surikiavo 
siaubti Europos. 

Jie didžiuojasi turėdami valstybę, vadina ją galinga, bet visą lai- 
ką stengiasi ją sužlugdyti: niekas nerenčia barikadų šauniau negu 
prancūzai - nesvarbu, dėl kokios priežasties, papūtus menkiau- 
siam vėjeliui, dažnai nė nežinodami kodėl ir leisdamiesi visokių 
nenaudėlių tampomi gatvėmis. Prancūzas gerai nežino, ko nori, 
užtat puikiai žino, kad nenori to, ką turi. Ir nieko daugiau nemoka, 
tik dainuoti. 

Jie mano, kad visas pasaulis kalba prancūziškai. Prieš kelis de- 
šimtmečius buvo toks Lukas, tikras genijus - suklastojo trisdešimt 
tūkstančių dokumentų. Senu popieriumi apsirūpindavo Nacionali- 
nėje bibliotekoje išpjaudamas knygų priešlapius, o ant jų mėgdžio- 

davo įvairias rašysenas, nors ir ne taip tobulai kaip aš... Daugybę 
iš jų didžiausiomis kainomis pardavė tam puspročiui Šaliui (sako, 
jis didis matematikas ir Mokslų akademijos narys, betgi visiškas 
žioplys). Ne jis vienas, bet ir daug jo kolegų akademikų patikėjo, 
kad Kaligula, Kleopatra ir Julijus Cezaris laiškus rašė prancūziškai, 
Paskalis, Niutonas ir Galilėjus prancūziškai susirašinėjo, o juk net 
vaikai žino, kad tais amžiais mokslininkai bendravo lotyniškai. Tie 
mokyti prancūzai nė nenutuokė, kad kitos tautos gali kalbėti ne 
prancūziškai, o kitaip. Tuose suklastotuose laiškuose buvo parašy- 
ta, kad Paskalis visuotinį traukos dėsnį atrado dvidešimčia metų 
anksčiau už Niutoną, ir to pakako tiems nacionalinio pasididžiavi- 
mo užvaldytiems Sorbonos mokslavyriams apakinti. 

Gal tas neišmanymas yra jų šykštumo, tos tautinės ydos, jų lai- 
komos dorybe ir vadinamos taupumu, padarinys. Tik toje šalyje ir 
galėjo būti sukurta komedija apie šykštuolį. Ką kalbėti apie tėtušį 
Grandė. 

Šykštumą liudija dulkėti butai, nušiurę apmušalai, iš protėvių 
paveldėti prausimosi dubenys, palaikiai mediniai sraigtiniai laiptai, 
kad tik panaudotų visą ankštą savo erdvę. Įskiepiję, kaip skiepijami 
augalai, prancūzams žydą (kad ir vokiečių kilmės) gausite tai, ką 
turime, - Trečiąją respubliką... 


Prancūzu tapau tik todėl, kad nebepakenčiau būti italas. Būdamas 
pjemontietis (ten gimiau) jaučiausi tesąs galo karikatūra, tik dar 
ribotesnis. Mat pjemontiečiai prieš bet kokią naujovę suakmenė- 
ja, netikėtumai juos baugina, kad nuvarytų juos iki Abiejų Sicili- 
jų karalystės (nors Garibaldžio pulke pjemontiečių buvo mažai), 
prireikė dviejų ligūriečių: karštakošio Garibaldžio ir nelaimės pra- 
našo Madzinio. O ką ir kalbėti apie tai, ką išsiaiškinau nusiųstas į 
Palermą (kada tai buvo? - reikėtų atsiminti). Tik toks tuščiagarbis 
Diuma galėjo mylėti tas tautas greičiausiai todėl, kad jos pataikavo 
jam labiau už prancūzus, kurių akimis jis buvo mišraus kraujo. Jis 

Jie pripažino gašlų apsirijėlį vienuolį Liuterį 
(argi galima vesti vienuolę?) tik todėl, kad tas išvertęs 


į savo kalbą išniekino Bibliją. 

patiko neapoliečiams ir siciliečiams, kurie ir patys buvo maišyti ne 
suklydus paleistuvei motinai, o taip susiklosčius kartų istorijai, nes 
atsirado susikryžminus suktiems rytiečiams, karštiems arabams ir 
išsigimusiems ostgotams ir iš savo mišrūnų protėvių paveldėjo kas 
blogiausia: iš saracėnų - vangumą, iš švabų - žiaurumą, iš grai- 
kų - negebėjimą apsispręsti ir polinkį be pabaigos tuščiai plepėti. 
Kita vertus, gana kartą pamatyti Neapolio gatvės berniūkščius, ku- 
rie pakeri svetimšalius pilna sauja kimšdami į gerkles spagečius ir 
terliodamiesi supuvusiais pomidorais. Man neteko jų matyti, bet 
žinau. 

Italai nepatikimi, melagiai, bailūs, išdavikai, jiems durklas mie- 
lesnis už kardą, nuodai geriau už vaistus, jie slidūs derybose ir vi- 
sada pasirengę išversti kailį - mačiau, kas nutiko Burbonų genero- 
lams vos pasirodžius garibaldiečiams ir Pjemonto generolams. 

Mat italai sukurpti pagal kunigus, vienintelę tikrą kada nors jų 
turėtą valdžią nuo tada, kai barbarai iškrušo iškrypėlį paskutinį ro- 
mėnų imperatorių, nes krikščionybė jau buvo nustekenusi senosios 
tautos išdidumą. 

Kunigai... Kada su jais susipažinau? Regis, senelio namuose. 
Miglotai atmenu tuos kreivus žvilgsnius, sugedusius dantis, slogų 
burnos kvapą ir prakaituotas rankas, siekiančias paglostyti man 
sprandą. Šlykštu. Tie dykaduoniai priklauso tokiems pavojingiems 
luomams kaip vagys ir bastūnai. Kunigu ar vienuoliu tampama tik 
norint dykinėti, o jų gausa tą dykinėjimą užtikrina. Jei kunigų būtų, 
tarkim, vienas tūkstančiui sielų, jie turėtų tiek darbo, kad negalėtų 
išsidrėbę valgyti vištieną. O iš mažiausiai vertų kunigų vyresnybė 
išrenka kvailiausius ir skiria vyskupais. 

Jie pradeda suktis aplink vos gimsti, kad pakrikštytų, vėl pasiro- 
do mokykloje, jei tik tėvai tokie šventeivos, kad jiems tave patiki, 
paskui per Pirmąją Komuniją, per katekizmą, Sutvirtinimo sakra- 
mentą; sutuoktuvių dieną kunigas pasako, ką turi daryti miega- 
majame, o kitą dieną per išpažintį klausinėja, kiek kartų darei, ir 

sėdėdamas klausykloje susijaudina. Baisėdamiesi kalba apie seksą, 
bet kasdien matai, kaip keliasi iš nuodėmingos lovos ir nė rankų 
nenusiplovę valgo ir geria mūsų Viešpatį, kad paskui jį iškakotų ir 
išsisiotų. 

Jie vis kartoja, kad jų karalystė ne šiame pasaulyje, bet ima viską, 
ką tik gali nugriebti. Civilizacija niekada nebus tobula, kol paskuti- 
nė bažnyčia neužgrius ant paskutinio kunigo ir žemė neišsivaduos 
nuo jų padermės. 

Komunistai skelbė, kad religija - opijus liaudžiai. Ir tai tiesa, nes 
ji padeda sutramdyti valdinių pagundas, - jei ne religija, ant bari- 
kadų būtų užlipę dvigubai daugiau žmonių, o Komunos dienomis 
jų nepakako, todėl netrukus pavyko visus nušluoti. Tačiau prisi- 
klausęs austrų daktaro kalbų apie kolumbietiškų kvaišalų naudą, 
galiu pasakyti, kad religija yra ir kokainas liaudžiai, nes būtent ji 
skatino ir tebeskatina karus, kitatikių skerdynes, tai tinka krikščio- 
nims, musulmonams bei kitiems stabmeldžiams, ir jei afrikiečiai 
seniau galabydavo tik vieni kitus, tai misionieriai atvertę juos pada- 
rė kolonijų kariūnais, tinkamais mirti pirmose linijose, o užėmus 
miestą žaginti baltaodes moteris. Žmonės niekada su tokiu atsi- 
davimu ir įkarščiu nepridirba tiek blogio, kiek padaro iš religinių 
įsitikinimų. 


Be abejo, iš visų blogiausi jėzuitai. Numanau, kad esu jiems pri- 
krėtęs šunybių, o gal jie mane nuskriaudė, gerai neatmenu. Gal ten 
buvo jų tikri broliai masonai. Jie kaip jėzuitai, tik labiau sutrikę. 
Anie bent jau turi savo teologiją ir moka ja pasinaudoti, o šie turi 
per daug teologijų, dėl to pameta galvas. Apie masonus man pasa- 
kojo senelis. Drauge su žydais jie nukirto galvą karaliui. Ir sukū- 
rė karbonarus, kiek kvailesnius masonus, nes juk vieni iš pradžių 
leidosi sušaudomi, o paskui kiti buvo nukirsdinti, mat nevykusiai 
padirbo bombą, tada atsirado socialistai, komunistai ir komunarai. 
Visi prie sienos. Gerai padirbėta, Tjerai. 

Masonai ir jėzuitai. Jėzuitai — tie patys masonai, tik moteriškais 
drabužiais. 


Niekinu moteris, nors menkai jas pažįstu. Ilgus metus buvau apsės- 
tas tų brasseries d femmes“, kur renkasi visokio plauko piktadariai. 
Blogiau už viešnamius. Šiems bent jau kyla kliūčių įsikurti, nes pa- 
sipriešina kaimynai, o smuklę gali atidaryti kur tinkamas, nes, kaip 
sakoma, tai vieta, kur einama gerti. Bet geriama pirmame aukšte, o 
ištvirkaujama viršuje. Kiekviena smuklė turi savo temą arba įvaizdį, 
ir merginos apsitaisiusios pagal ją: vienose dirba vokiečių kellerine, 
o priešais Teisingumo rūmus jos apsirengusios advokatų togomis. 
Kita vertus, gana pažvelgti į tokius pavadinimus, kaip Brasserie du 
Tire-cul, Brasserie des belles marocaines ar Brasserie des guatorze 
fesses“, netoli Sorbonos. Beveik visas smukles valdo vokiečiai, štai 
koks puikus būdas pakirsti prancūzų dorovę. Tarp penkto ir šešto 
arrondissement"“ jų yra bent šešiasdešimt, o visame Paryžiuje - be- 
veik du šimtai ir visos atviros net jaunimui. Jaunuoliai iš pradžių 
užeina iš smalsumo, paskui iš įpročio ir pagaliau susigriebia tri- 
perį - ar dar ką blogesnio. Jei smuklė prie mokyklos, mokiniai po 
pamokų eina pro duris pažiopsoti į merginas. Aš ten einu gerti. Ir iš 
vidaus paspoksoti į pro duris žiopsančius mokinius. Ir ne tik į mo- 
kinius. Ten daug sužinai apie suaugusiųjų papročius ir bendravimą, 
o tai visada gali praversti. 

Labiausiai smaginuosi stebėdamas už stalų susėdusius belau- 
kiančius sąvadautojus: kai kuriuos iš jų išlaiko žmonos, tokie bu- 
riasi draugėn, jie gerai apsirengę, rūko ir lošia kortomis, o smukli- 
ninkas su merginomis juos vadina raguotųjų stalu. Tačiau Lotynų 
kvartale daugelis lankytojų - studentai nevykėliai, nuolat būgštau- 


Žž Moterų aludės (pranc.). 
Lis Slunkių užeiga, Gražiųjų marokiečių užeiga, Keturiolikos užpakalių užeiga 
(pranc.). 


*** "Rajonas (pranc). 

jantys, kad juos nepelnytai apsuks, ir visada pasirengę išsitrauk- 
ti peilius. Ramiausi vagys ir žudikai, jie ateina ir išeina, nes turi 
rūpintis darbu ir žino, kad merginos jų neišduos, antraip jau kitą 
dieną plūduriuotų Bjevre. 

Yra ten ir iškrypėlių, ieškančių sau ištvirkėlių šlykščiausioms 
paslaugoms. Jie ieško klientų prie Karališkųjų rūmų ar Eliziejaus 
laukuose, prisivilioja juos sutartiniais ženklais. Tada į miegamąjį 
dažnai įsiveržia jų bendrai, persirengę policininkais, ir pagrasi- 
na bekelnį klientą suimti, o šis maldaudamas pasigailėti ištraukia 
pluoštą šlamančių. 

Eidamas į tuos viešnamius esu atsargus, nes Žinau, kas man gali 
nutikti. Jei lankytojas atrodo pinigingas, smuklininkas duoda žen- 
klą, prieina mergina ir pamažu prišnekina jį pakviesti prie stalo 
kitas, tada prasideda brangios vaišės (tačiau merginos vengdamos 
apsvaigti geria tik anisette superfine ar cassis fin, dažytą vandenėlį, 
už kurį lankytojas kuo brangiausiai sumoka). Paskui priverčia loš- 
ti kortomis, žinoma, susimirksi, tada praloši ir turi vaišinti visus 
vakariene, net ir smuklininką su žmona. Jei mėgini išsisukti - įkal- 
bina lošti ne iš pinigų, o kaskart išlošus kuri nors iš merginų nu- 
sirengia drabužį... Ir kiekvienas nukrintantis mezginys apnuogina 
bjaurius baltus kūnus, išpampusias krūtis, nuo dvokaus prakaito 
parudusias pažastis... 

Niekada nebuvau užlipęs į viršutinius aukštus. Kažkas pasakė, 
kad moterys - tai vienatvėje puoselėjamos ydos pakaitalas, tik rei- 
kia daugiau vaizduotės. Todėl grįžęs namo naktimis jas sapnuoju, 
nesu iš akmens, be to, tai jos mane pakurstė. 

Skaičiau daktarą Tiso, žinau, kad jos net iš toli skleidžia blogį. 
Nežinia, ar gyvybiniai syvai ir genitalijų išskyros yra viena ir tas 
pat, bet šiedu fluidai tikrai kažkuo panašūs, ir po ilgų naktinių po- 
liucijų prarandamos ne tik jėgos, bet sunyksta ir kūnas, veidas pa- 
bala, atmintis nusilpsta, akys aptemsta, balsas prikimsta, neramūs 
sapnai trikdo miegą, skauda akis, o veidą išmuša raudonos dėmės, 

vieni ima spjaudytis karkalais, kamuojasi nuo širdies permušimo, 
dūsta, alpsta, kiti skundžiasi vidurių užkietėjimu ar vis labiau dvo- 
kiančiomis išmatomis. Galiausiai apanka. 

Gal tai kiek perdėta, vaikystėje mano veidas buvo spuoguotas, 
bet, regis, tokio amžiaus visiems taip nutinka, o gal todėl, kad visi 
berniukai mėgaujasi tais pačiais malonumais, kai kurie net per 
daug, ir glosto save dieną naktį. Dabar jau moku susivaldyti, ne- 
ramūs sapnai kankina tik grįžusį po vakarėlio smuklėje, ir manęs 
erekcija neištinka kaip kitų vos pamačius gatvėje sijoną. Darbas su- 
laiko nuo palaidų įpročių. 


Tačiau kodėl filosofuoju, o ne aprašau įvykius? Gal todėl, kad noriu 
žinoti ne tik tai, ką veikiau užvakar, bet ir tai, kas mano sieloje. 
Žinoma, jei siela apskritai yra. Sakoma, siela yra tokia, kokią su- 
sikuriame, bet jei ko nekenčiu ir tą neapykantą puoselėju, tai, ačiū 
Viešpačiui, reiškia, jog ten manyje kažkas yra! Kaip sakė filosofas? 
Odi ergo sum. 


Kažkas paskambino į duris, baiminausi, kad koks kvailys nori ką 
nors pirkti, bet tas tipelis iškart prisistatė atėjęs nuo Tiso - kodėl 
pasirinkau šį slaptažodį? Jis norėjo rankraštinio testamento, Bonfua 
pasirašyto Gijo naudai (aišku, tai buvo jis pats). Turėjo to Bonfua 
naudojamo ar naudoto laiškų popieriaus ir jo rašysenos pavyzdį. Pa- 
kviečiau Gijo užlipti į raštinę, parinkau plunksną ir tinkamą rašalą ir 
nė neišmėginęs iškart sukurpiau dokumentą. Tobulą. Gijo, lyg žinotų 
įkainius, man sumokėjo gaunamam palikimui proporcingą atlygį. 

Ar toks mano amatas? Malonu iš nieko sukurpti notarinį aktą, 
padirbti laišką, kad šis atrodytų kaip tikras, surašyti kompromituo- 
jančią išpažintį, sukurti dokumentą, kuris ką nors pražudys. Meno 
galia... Nusipelniau apsilankyti Cafė Anglais. 


* Nekenčiu, vadinasi, esu (lot.). 

Matyt, turiu uodžiamąją atmintį, tačiau toks įspūdis, kad jau iš- 
tisus amžius neteko uosti tų valgių kvapų: soufflė d la reine, filets 
de sole d la Vėnitienne, escalopes de turbot au gratin, selle de mou- 
ton purėe bretonne... O kaip entrėe: poulet d la portugaise arba pūtė 
chaud de cailles, arba homard à la parisienne, arba viskas kartu, o 
kaip plat de resistance, nežinau, gal canetons d la rouennaise arba 
ortolans sur canapés, o kaip entremet, aubergines d lespagnole, as- 
perges en branches, cassolettes princesse“... O dėl vyno, gal Château- 
Margaux arba Chūteau-Latour, arba Chūteau-Lafite, nelygu metai. 
O pabaigoje - bombe glacée”. 

Maistas visada patenkindavo mane geriau nei seksas - gal tokį 
įspaudą paliko kunigai. 


Visada jaučiuosi, tarsi migla būtų užtraukusi protą ir neleistų pa- 
žvelgti atgal. Kodėl staiga iškilo prisiminimai, kaip bėgdavau į Bice- 
rin kavinę persirengęs tėvu Bergamaskiu? Visai užmiršau tėvą Ber- 
gamaskį. Kas jis? Mėgstu vedžioti plunksna, kaip liepia instinktas. 
Pasak to austrų daktaro, turėčiau pasiekti išties skaudžią savo at- 
minties akimirką, kuri paaiškintų, kodėl staiga iš jos ištryniau tiek 
daug dalykų. 


Vakar, kaip maniau, antradienį, kovo dvidešimt antrąją, pabudau 
puikiai žinodamas, kas esu: kapitonas Simoninis, šešiasdešimt sep- 
tynerių metų, bet dar nenusenęs (esu gana storas, kad mane laikytų, 
kaip sakoma, išvaizdžiu vyru), titulą įsitaisiau Prancūzijoje senelio 
atminimui už miglotus karinius žygius Garibaldžio Tūkstantinės 


i Vištienos suflė su trumais, venecijietiška jūros liežuvio filė, plekšniažuvės keps- 
nys, ėrienos nugarinė su piurė ir bretonišku padažu... užkandžiai: portugališka 
vištiena arba karštas pupelių paštetas, arba paryžietiškas omaras... kiti užkan- 
džiai... antiena su kraujo padažu arba sumuštinukai su startų mėsa... užkandis 
prieš desertą, ispaniški baklažanai, smidrų užkandis, „princesės dubenėliai“ 
(pranc.). 

A Ledai (pranc.). 

gretose, o tai šioje šalyje, kur Garibaldis gerbiamas labiau nei Ita- 
lijoje, man suteikia tam tikrą prestižą. Simonas Simoninis, gimęs 
Turine, turiniečio ir prancūzės (arba savojietės, nors jai gimus po 
kelerių metų Sardinijos karalystė perleido Savoją Prancūzijai) šei- 
moje. 

Dar nepakilęs iš lovos užsisvajojau... Dėl keblumų su rusais (ru- 
sais?) pamėgtuose restoranuose verčiau nesirodyti. Galėčiau ką 
nors pasigaminti. Keletą valandų padirbėjęs gamindamas kokį ska- 
nėstą atsipalaiduoju. Tarkim, côtes de veau Foyot: bent keturių cen- 
timetrų storio mėsos gabalas, žinoma, porcija dviem, du vidutinio 
dydžio svogūnai, penkiasdešimt gramų duonos džiūvėsėlių, sep- 
tyniasdešimt penki gramai tarkuoto griujero sūrio, penkiasdešimt 
gramų sviesto, džiūvėsėlius sumaišyti su griujeru, paskui nulupti 
ir smulkiai supjaustyti svogūnus, keturiasdešimt gramų sviesto iš- 
tirpinti nedideliame puode, o kitame su likusiu sviestu palengva 
pakepinti svogūnus, suberti ant indo dugno pusę svogūnų, api- 
barstyti mėsą druska ir pipirais, įdėti į indą ir užberti džiūvėsėlių 
ir griujero sluoksnį, gerai suslėgti mėsą, apipilti tirpintu sviestu ir 
paspausti ranka, tada it kupolu uždengti antru džiūvėsėlių sluoks- 
niu, dar kartą apšlakstyti tirpintu sviestu ir viską apipilti baltuoju 
vynu bei sultiniu iki pusės mėsos aukščio. Pašauti į krosnį maždaug 
pusvalandžiui, kartkartėmis apšlakstyti baltuoju vynu su sultiniu. 
Patiekti su skrudintais žiediniais kopūstais. 

Sugaišti laiko, bet maisto malonumai prasideda prieš gomurio 
malonumus, o gaminti reiškia iš anksto mėgautis, kaip dariau dar 
gulėdamas lovoje. Kvailiai, kad nesijaustų vieniši, trokšta po užklo- 
tu turėti moterį ar berniuką. Jie nežino, kad burnoje besikaupian- 
čios seilės geriau už erekciją. 

Namuose turėjau beveik visko, išskyrus griujero sūrį ir mėsą. Jei 
būtų buvusi kuri kita diena, Mobero aikštėje būtų dirbęs mėsinin- 
kas, bet antradieniais nežinia kodėl jo mėsinė būdavo uždaryta. Pa- 
žinojau kitą už dviejų šimtų metrų Sen Žermeno bulvare - trumpai 

pasivaikščioti man tikrai nepakenks. Apsirengiau, prieš išeidamas 
priešais veidrodį virš praustuvės prisiklijavau įprastus juodus ūsus 
ir savo gražiąją barzdą. Paskui užsitraukiau peruką ir pamerkęs šu- 
kas į vandenį sušukavau jį perskyręs plaukus per vidurį. Apsivilkau 
redingotą, į liemenės kišenę įsmukdžiau sidabrinį laikrodį taip, kad 
jo grandinėlė būtų gerai matyti. Kad atrodyčiau panašus į atsargos 
kapitoną, kalbėdamas mėgstu žaisti vėžlio kiauto dėžute su saldy- 
medžio pastilėmis ir moters portretu vidinėje dangtelio pusėje: ne 
gražuolės, bet dailiai apsitaisiusios, be abejonės, kokios mirusios 
meilės. Kartkartėmis įsidedu į burną pastilę ir volioju liežuviu iš 
vieno krašto į kitą, taip kalbu lėčiau, o klausytojas seka lūpų ju- 
desius ir nelabai paiso, ką sakai. Svarbiausia atrodyti, lyg būtum 
apdovanotas neeiliniu intelektu. 


Išėjau į lauką ir pasukau Sotono gatve, stengdamasis nestabtelėti 
prie smuklės, iš kurios jau nuo pat ryto sklido šiurkštūs puolusių 
moterų balsai. 

Mobero aikštė dabar jau ne toks stebuklų laukas kaip prieš trisde- 
šimt penkerius metus, kai atvykau; anuomet čia knibždėjo iš nuo- 
rūkų iškrapštyto tabako prekeivių: stambaus - cigarų ir iš pypkių 
iškratytų likučių, smulkaus — iš cigarečių, stambų pardavinėjo po 
franką dvidešimt santimų už svarą, smulkų - nuo pusantro franko 
iki franko šešiasdešimties santimų (nors verslas neatsipirkdavo nei 
tada, nei dabar, ir ne vienas iš tų versliųjų perdirbėjų, išleidę didžiąją 
savo uždarbio dalį kokioje vyninėje, vakare neturi kur prisiglausti), 
sąvadautojai, kurie prakirmiję lovose bent iki antros valandos die- 
nos, likusią dienos dalį leisdavo atsirėmę į sieną rūkydami it kokie 
dar nepasiligoję pensininkai, o sutemus puldavo į darbą tarsi aviga- 
niai, vagys, priversti vogti vienas iš kito, nes joks miestietis (nebent 
koks iš provincijos atvykęs dykūnas) nedrįso kirsti šios aikštės, ir aš 
būčiau buvęs puikus grobis, jei nebūčiau žingsniavęs kariškai suk- 
damas savo lazdelę, bet vietos kišenvagiai mane pažinojo, vienas 

kitas net pasisveikindavo, vadindamas mane kapitonu, gal numa- 
nė, jog kažkaip esu susijęs su jų posluoksniu, o varnas varnui akies 
nekerta. Ir suvytusios kekšės, kurios būdamos patrauklesnės dar 
dirbtų brasseries à femmes, o dabar tesisiūlydavo skudurininkams, 
sukčiams ir atgrasiems panaudoto tabako prekeiviams, bet pama- 
čiusios deramai apsitaisiusį poną išpuoselėtu cilindru gal išdrįstų 
prisiliesti ar netgi įsikibti į parankę ir priglusti taip arti, kad pajus- 
tum siaubingą su prakaitu sumišusių pigių kvepalų tvaiką - tokia 
patirtis man būtų buvusi perdėm nemaloni (nenorėjau naktimis jos 
sapnuoti), todėl vos pamatęs kurią artinantis imdavau sukti aplink 
lazdelę, tarsi norėdamas aplink save sukurti neprieinamą apsaugos 
ratą, ir jos iškart susiprasdavo, nes buvo pratusios klausyti įsakymų 
ir gerbė lazdą. 

Ten sukiodavosi ir policijos prefektūros šnipai, verbuojantys 
savo mouchards' arba patikėtinius ar tiesiog šniukštinėjantys ko- 
kios svarbios informacijos apie rengiamas suktybes, apie kurias kas 
nors per garsiai šnabždėdavo kam kitam manydamas, kad visuoti- 
niame šurmulyje jo balso nebus girdėti. Tačiau juos atpažindavo iš 
pirmo žvilgsnio dėl perdėtai grėsmingos išvaizdos. Tikras sukčius 
nepanašus į sukčių. O jie būdavo panašūs. 

Dabar per aikštę kursuoja tramvajus ir nebesijauti lyg namuose, 
bet jei moki atskirti, dar gali rasti reikalingų tipelių, parimusių prie 
kampo netoli Maitre-Albert kavinės durų ar kuriame nors gretima- 
me skersgatvyje. Žodžiu, dabar, kai iš visų pusių matyti tolumoje sty- 
rantis Eifelio bokštas drožtukas, Paryžius jau ne toks kaip kadaise. 

Gana, nesu sentimentalus, yra ir kitų vietų, kur visada galiu rasti 
reikalingą daiktą. Vakar man reikėjo mėsos ir sūrio, o Mobero aikš- 
tėje to vis dar gali gauti. 

Nusipirkęs sūrio, ėjau pro įprastą mėsinę ir pamačiau, kad ji ati- 


daryta. 


5 Skundikus (pranc.). 

— Kodėl dirbat antradienį? - paklausiau užėjęs. 

- Kapitone, šiandien trečiadienis, - nusijuokęs atsakė mėsinin- 
kas. 

Sutrikęs atsiprašiau, pasakiau, kad senstant sušlubuoja atmintis, 
jis atitarė, jog tebesu jaunuolis, be to, visiems nutinka pamesti galvą 
per anksti kėlus, išsirinkau mėsos gabalėlį ir susimokėjau nė neuž- 
siminęs apie nuolaidą - vienintelis būdas priversti prekeivius tave 
gerbti. 

Grįžau namo svarstydamas, kokia gi šiandien diena. Nusikli- 
javau ūsus ir barzdą, kaip visada darau likęs vienas, ir įžengiau į 
miegamąjį. Tik tuomet pastebėjau kažką, kas čia buvo svetima: prie 
komodos ant pakabo kabojo drabužis, be jokių abejonių, kunigo 
sutana. Prisiartinęs pamačiau ant komodos padėtą kaštoninių, veik 
rausvų plaukų peruką. 


Svarstydamas, kokį persirengėlį įsileidau į namus praeitą dieną, susi- 
vokiau, kad ir pats dėviu kaukę, nes juk ūsai ir barzda yra ne mano. 
Taigi, esu tas, kuris kartais persirengia garbiu ponu, kartais - dvasi- 
ninku? Bet kodėl apie šią antrąją savo prigimtį nieko neprisimenu? 
Tikriausiai dėl kokios nors priežasties (gal norėdamas išvengti su- 
ėmimo) prisiklijuodavau ūsus su barzda ir tuo pat metu įsileisdavau 
į savo namus tą, kuris persirengdavo abatu? O jeigu tas apsimetėlis 
abatas (juk tikras abatas nebūtų dėvėjęs peruko) gyveno su manimi, 
tai kur miegodavo, juk namuose tėra viena lova? Arba jis gyveno ne 
su manim, tačiau vakar kažkodėl čia pasislėpė ir paliko drabužius, 
kad išėjęs Dievas žino kur darytų Dievas žino ką? 

Galvoje spengė tuštuma, tarsi būčiau anksčiau žinojęs ką nors, 
ką dabar turėjau atsiminti, bet neatsiminiau, noriu pasakyti - ką 
nors, kas priklausė kito atsiminimams. Manau, kur kas geriau kal- 
bėti apie kitų atsiminimus. Tą akimirką jaučiausi lyg kas kitas, ste- 
bintis save iš šalies. Kažkas stebėjo Simoninį, kuris netikėtai pasiju- 
to nežinantis kas esąs. 

Ramiai pasvarstykim, tariau sau. Galimybė, kad individas, kuris 
prisidengęs bric-à-brac“ krautuvėle klastoja dokumentus ir gyvena 
mažiausiai rekomenduotiname Paryžiaus kvartale, suteiktų prie- 
globstį kam nors įsivėlusiam į machinacijas, buvo visai tikėtina. 
Bet kad galėčiau užmiršti, kam suteikiau prieglobstį, man atrodė 
nenormalu. $ 

Jaučiausi lyg turėčiau nuolat gręžiotis, ir mano paties namai 
staiga tapo svetimi, pilni visokių slėpinių. Leidausi apžiūrėti savo 
namų lyg kieno nors kito būsto. Išėjus iš virtuvės dešinėje matyti 
miegamasis, o kairėje - svetainė su įprastais baldais. Ištraukiau 
rašomojo stalo stalčius su savo darbo įnagiais: plunksnomis, įvai- 
raus rašalo buteliukaie, baltais (ar pageltusiais) įvairių laikotarpių 
ir dydžio popieriaus lapais. Lentynose sustatytos knygos ir mano 
dokumentų dėžutės bei senovinis riešutmedžio tabernakulis. Kai 
pamėginau atsiminti, kam gi jo reikia, išgirdau skambinant į lau- 
kujes duris. Nulipau ketindamas nuvyti įsibrovėlį, bet pamačiau 
senę, kurią, kaip man dingojosi, pažinojau. Už durų stiklo ji pa- 
sakė „atsiųsta Tiso“, tad turėjau įsileisti - kodėl pasirinkau tokį 
slaptažodį? 

Ji įėjo ir praskleidusi drobulę prie krūtinės parodė dvi dešimtis 
ostijų. 

— Abatas Dala Pikola man sakė, kad jus tai domina. 

Nustebau atsakęs „Žinoma“ ir paklausiau kiek. Dešimt frankų 
viena, atsakė senolė. 

- Jūs pamišusi, - pasipiktinau kaip tikras prekeivis. 

— Tai jūs pamišęs, kad rengiat juodąsias mišias. Manot, lengva 
per tris dienas apeiti dvidešimt bažnyčių, priimti Komuniją sau- 
sa burna, priklaupti užsidengus delnais veidą ir išspjauti iš burnos 
ostijas, kol nesudrėko, surinkti į kapšelį prie krūtinės taip, kad nei 
kunigas, nei greta esantys nieko nepastebėtų? Ką jau kalbėti apie 


ü Senienų (pranc.). 

šventvagystę ir manęs laukiantį pragarą. Taigi jei norit - du šimtai 
frankų, arba einu pas abatą Bulaną. 

— Abatas Bulanas mirė, akivaizdu, senokai nevaikštot Komuni- 
jos, - atsakiau kone automatiškai. Paskui nusprendžiau - jei galvoje 
toks jaukalas, verčiau vadovautis nuojauta per daug negalvojant. - 
Nesvarbu, perku, - pasakiau ir sumokėjau. Ir žinojau, kol sulauksiu 
kokio suinteresuoto pirkėjo, turiu jas padėti į tabernakulį studijoje. 
Toks pat darbas, kaip ir kiti. 

Žodžiu, viskas man atrodė kasdieniška, pažįstama. Tačiau jau- 
čiau, kad aplinkui tvyro kažkas nelemta, kažkas, ko niekaip nega- 
lėjau atsiminti. 

Užlipau į raštinę ir jos gilumoje pastebėjau užuolaida pridengtas 
duris. Atidariau jas žinodamas pateksiąs į koridorių, tokį tamsų, 
kad turėsiu eiti pasišviesdamas žiburiu. Tas koridorius priminė te- 
atro rekvizitų sandėlį ar Šventyklos skudurininko krautuvėlės už- 
kaborius. Ant sienų kabojo visokiausi apsiaustai - kaimiečio, kar- 
bonaro, pasiuntinio, duoneliautojo, kareivio švarkas su kelnėmis, 
o greta jų - atitinkami priedai. Ant medinės lentynos tvarkingai 
stovėjo tuzinas galvų su tiek pat perukų. Gilumoje buvo coiffeu- 
se, panašus į stovinčius aktorių kambarėliuose, su veido baltalų ir 
skruostų skaistalų indeliais, juodais ir mėlynais pieštukais, zuikio 
letenėlėmis, plunksnelėmis, teptukais, šepetėliais. 


Paskui koridorius pasisuko stačiu kampu, o jo gale durys vedė į 
kambarį, šviesesnį už manuosius, nes į jį sklido šviesa iš gatvės, ne 
tokios siauros kaip Mobero aklagatvis. Išties pažvelgęs pro vieną 
langą pamačiau, kad jie išeina į Mokytojo Alberto gatvę. 

Iš kambario laipteliai vedė tiesiai į gatvę, ir tiek. Vieno kambario 
būstas, darbo kambarys ir miegamasis kartu, santūrūs tamsūs bal- 
dai - stalas, klauptas, lova. Prie laukujų durų virtuvėlė, o ant laiptų 
chiotte“ su praustuvė. 


S Tualetinis staliukas (pranc.). 
2 Tupykla (pranc.). 

Akivaizdu, kad atsidūriau dvasininko pied-d4-terre', turėjau būti su 
juo susijęs, jei jau mūsų butai jungėsi. Tačiau nors visa tai kažką ir 
priminė, jaučiausi tame kambaryje besilankantis pirmą kartą. 

Priėjęs prie stalo pamačiau laiškų pluoštą, visi adresuoti vienam 
asmeniui: garbiajam arba didžiai gerbiamam ponui abatui Dala 
Pikolai. Prie laiškų išvydau keletą lapų, prirašytų grakščia, aiškia, 
kone moteriška rašysena, visai kitokia nei manoji. Paprasčiausių 
laiškų juodraščiai, padėkos už aukas, susitikimų patvirtinimai. Ta- 
čiau pačiame viršuje gulintis lapas buvo prikeverzotas netvarkin- 
gai, tarsi rašantysis būtų brūkštelėjęs pastabas, kurias paskui ketino 
apsvarstyti. Sunkiai perskaičiau: 


Viskas atrodo netikra. Tarsi būčiau kažkas kitas, kuris mane stebi. Užrašyti, 
kad įsitikinčiau, jog tai tiesa. 

Šiandien kovo dvidešimt antroji. 

Kur mano abitas ir perukas? 

Ką veikiau vakar vakare? Galvoje migla. 

Nė neprisimenu, kur veda durys kambario gilumoje. 

Atradau koridorių (niekada nematytą?) su daugybe drabužių, perukų, 
tepalų ir aktorių naudojamo grimo. 

Ant vagio kabojo geras abitas, o ant lentynos radau ne tik padorų peru- 
ką, bet ir dirbtinius antakius. Užsitepęs gelsvą pagrindą, kiek parausvinęs 
skruostus vėl tapau tas, kas manau esantis - pablyškęs, karščiuojantis. As- 
ketiškas. Tai aš. Kas tas aš? 

Žinau esąs abatas Dala Pikola. Ar, tikriau, tas, kurį pasaulis pažįsta kaip 
abatą Dala Pikolą. Bet, akivaizdu, nesu jis, jei norėdamas juo tapti turiu 
persirengti. 

Kur veda tas koridorius? Bijau eiti gilyn. 

Perskaityti šias pastabas. Kas parašyta, yra parašyta, vadinasi, iš tikro 
man tai nutiko. Tikėti parašytais dokumentais. 


2 Laikina buveinė (pranc.). 

Kažkas man pakišo stebuklingo gėrimo? Bulanas? Visai gali būti. Ar jė- 
zuitai? O gal masonai? Kas mane su jais sieja? 

Žydai! Štai kas galėjo tą padaryti. 

Čia nesijaučiu saugus. Kas nors galėjo įsmukti nakčia, pagrobti mano 
drabužius, o blogiausia - naršyti po mano popierius. Ir dabar vaikštinėja 
po Paryžių tikindamas visus esąs abatas Dala Pikola. 

Turiu važiuoti pasislėpti į Otejį. Gal Diana žino. Kas toji Diana? 


Čia abato Dala Pikolos užrašai nutrūko, keista, kad jis taip atvirai 
paliko tokį konfidencialų dokumentą - aiškiai buvo susijaudinęs. 
Tai viskas, ką pavyko apie jį sužinoti. 

Sugrįžau į butą Mobero skersgatvio pusėje ir atsisėdau prie 
savo darbo stalo. Kaip abato Dala Pikolos gyvenimas siejosi su 
manuoju? 

Žinoma, negalėjau neiškelti akivaizdžiausios hipotezės. Mudu 
su abatu Dala Pikola esame vienas ir tas pats asmuo, o jei išties 
taip ir yra, viskas paaiškėja: ir du sujungti butai, ir net tai, kodėl 
įėjau į Simoninio butą apsirengęs Dala Pikola, palikau sutaną ir 
peruką, o paskui užmigau. Tik viena smulkmenėlė: jei Simoninis 
yra Dala Pikola, kodėl apie Dala Pikolą nieko nežinau ir nesijaučiu 
esąs Dala Pikola, kuris nieko nežino apie Simoninį, negana to, kad 
sužinočiau apie Dala Pikolos mintis ir jausmus, turėjau perskaityti 
jo užrašus? Jei būčiau Dala Pikola, turėčiau viešėti Otejyje, tuose 
namuose, apie kuriuos jis, regis, žinojo viską, o aš (Simoninis) ne- 
žinojau nieko. Ir kas toji Diana? 

Nebent kartkartėmis būčiau Simoninis, kuris viską užmiršo apie 
Dala Pikolą, o kartais - Dala Pikola, kuris nieko neprisimena apie 
Simoninį. Nebūtų nieko naujo. Kas man pasakojo apie asmenybės 
susidvejinimą? Argi ne Dianai taip nutinka? Bet kas gi toji Diana? 

Nutariau veikti metodiškai. Žinojau turįs sąsiuvinį, į kurį surašy- 
davau savo darbus, jame radau tokias pastabas: 

Kovo 21, mišios 

Kovo 22, Taksilis 

Kovo 23, Gijo dėl Bonfua testamento 
Kovo 24, pas Driumoną? 


Nežinau, kodėl kovo dvidešimt pirmąją turėjau eiti į mišias, ma- 
niau esąs netikintis. Jei esi tikintis, tai kažką tiki. Ar aš ką nors ti- 
kiu? Nemanau. Taigi esu netikintis. Logiška. Bet tiek to. Kartais į 
mišias einama dėl įvairių priežasčių, ir tikėjimas čia niekuo dėtas. 

Svarbiausia, kad diena, kuri man atrodė antradienis, iš tikrųjų 
buvo trečiadienis, kovo dvidešimt trečioji, ir išties atėjo Gijo, kad 
surašyčiau Bonfua testamentą. Buvo dvidešimt trečia diena, o aš 
maniau, kad dvidešimt antroji. Kas nutiko dvidešimt antrą dieną? 
Ir kas tas Taksilis? 

Negalėjo būti nė kalbos, kad ketvirtadienį eičiau pas Driumoną. 
Kaip galėjau su juo susitikti, jei nežinojau nė kas esu pats? Turiu 
pasislėpti, kol praskaidrės protas. Driumonas... Įkalbinėjau save 
puikiai žinantis, kas jis toks, bet vos apie jį pagalvodavau, galva ap- 
svaigdavo lyg nuo vyno. 

Pamėginkime pasvarstyti, tariau sau. Pirma, Dala Pikola yra ki- 
tas asmuo, kuris nežinia kodėl dažnai lankosi mano namuose, su- 
jungtuose su jo butu daugiau ar mažiau slaptu koridoriumi. Kovo 
dvidešimt pirmosios vakarą jis atėjo į mano butą Mobero aklagat- 
vyje, nusivilko sutaną (kodėl?), paskui nuėjo miegoti į savo būstą ir 
rytą atsibudo praradęs atmintį. O aš lygiai taip pat praradęs atmintį 
atsibudau kitą rytą. Tačiau jei taip, tai ką dariau antradienį, kovo 
dvidešimt antrąją, jei atsibudau netekęs atminties tik dvidešimt 
trečiosios rytą? Ir kodėl Dala Pikola nusirengė pas mane, o paskui 
nuėjo į savo būstą be sutanos - ir kada? Apėmė siaubas, kai pagal- 
vojau, kad nakties pradžią galėjo praleisti mano lovoje... Viešpatie, 
tikrai bijau moterų, tačiau abatas - dar blogiau. Esu skaistus, ne 
iškrypėlis... 

Antra, mudu su Dala Pikola esame vienas asmuo. Sutaną radau 
savo miegamajame, todėl tą dieną po mišių (dvidešimt pirmąją) ga- 
lėjau ateiti į butą Mobero skersgatvyje apsirengęs Dala Pikola (jei 
turėjau eiti į mišias, labiau tikėtina, kad ėjau į jas kaip abatas), paskui 
atsikratyti sutanos ir peruko ir nueiti miegoti į abato butą (užmir- 
šęs, kad sutaną palikau Simoninio bute). Kovo dvidešimt antros die- 
nos rytą atsibudęs kaip Dala Pikola ne tik buvau praradęs atmintį, 
bet lovūgalyje neradau ir sutanos. Būdamas atminties netekęs Dala 
Pikola galėjau susirasti kitą sutaną koridoriuje ir turėjau daug laiko 
tą pačią dieną sprukti į Otejį, o dienai baigiantis apsigalvoti ir vėlyvą 
vakarą grįžti į Paryžių, į butą Mobero skersgatvyje, miegamajame 
ant vagio pakabinti sutaną ir atsibusti vėlgi be atminties trečiadienį, 
bet jau kaip Simoninis, manydamas, kad tebėra antradienis. Taigi, 
svarsčiau: Dala Pikola praranda atmintį kovo dvidešimt antrąją ir 
nieko neprisimena visą dieną, o kovo dvidešimt trečiąją atsipeikėja 
kaip atmintį praradęs Simoninis. Ir nieko čia keista, kaip sužinojau 
iš... kuo vardu tas Venseno klinikos daktaras? 

Tik vienas menkas kabliukas. Perskaičiau savo užrašus: jei viskas 
išties būtų buvę taip, kovo dvidešimt trečiąją Simoninis miegama- 
jame turėjo rasti ne vieną, o dvi sutanas - vieną paliktą kovo dvi- 
dešimt pirmosios vakarą, o kitą paliktą kovo dvidešimt antrosios 
vakarą. Tačiau sutana buvo viena. 

O ne, koks aš kvailas. Dvidešimt antrosios vakarą Dala Pikola iš 
Otejo grįžo į būstą Mokytojo Alberto gatvėje, pasidėjo sutaną, pas- 
kui perėjo į butą Mobero skersgatvyje, atsigulė miegoti, o rytą (dvi- 
dešimt trečiosios) atsibudo kaip Simoninis ir ant kabyklos pamatė 
tik vieną sutaną. Iš tiesų jei viskas būtų buvę taip, tai dvidešimt 
trečiosios rytą įėjęs į Dala Pikolos butą kambaryje turėjau rasti dvi- 
dešimt antrosios vakare paliktą sutaną. Bet juk jis galėjo pakabinti 
ją koridoriuje, iš kur ir paėmė. Tereikėjo patikrinti. 

Kiek bijodamas, pasišviesdamas žiburiu perėjau koridorių. Jei- 
gu aš ne Dala Pikola, sakiau sau, gal išvysiu jį ateinantį iš kito 

koridoriaus galo, galbūt irgi su žiburiu pakeltoje rankoje... Laimė, 
taip nenutiko. Koridoriaus gale radau kabančią sutaną. 

Ir vis dėlto... Jei Dala Pikola grįžęs iš Otejo ir pakabinęs suta- 
ną per visą koridorių atėjo į mano butą ir nedvejodamas atsigulė 
į lovą, tai tik todėl, kad apie mane žinojo ir suprato galįs miegoti 
kaip savo lovoje, nes esame vienas asmuo. Tai yra Dala Pikola įsitai- 
sė lovoje žinodamas esąs Simoninis, o kitą rytą Simoninis pakirdo 
nebežinodamas esąs Dala Pikola. Kitaip tariant, Dala Pikola pirma 
prarado atmintį, paskui ją atgavo, permiegojo naktį ir perdavė savo 
užmarštį Simoniniui. 


Užmarštis... Tas žodis, įvardijantis atsiminimų nebuvimą, tarsi pra- 
plėšė tirštą užmiršto laiko rūką. Kalbėjausi apie užmaršumą Magny 
užeigoje daugiau kaip prieš dešimt metų. Būtent ten šnekėjau apie 
jį su Buru ir Buro, su Diu Morjė ir su tuo daktaru austru. 


J 


MAGNY UŽEIGOJE 


1897 metų kovo 25 diena, auštant 


Magny užeiga... Mėgstu gerą virtuvę, o jei teisingai prisimenu, toje 
užeigoje Dofino Kotreskarpo gatvėje žmogus galėdavo pavalgy- 
ti mažiau kaip už dešimt frankų, ir kokybė atitiko kainą. Bet juk 
kasdien nevaikščiosi į Foyot. Kažkada daugelis eidavo į Magny iš 
tolo paspoksoti į garsius rašytojus, tarkim, Gotjė ar Eloberą, o dar 
seniau ir į džiovininką lenkų pianistą, išlaikomą kelnes mūvinčios 
degeneratės. Vieną vakarą nuėjau pažiūrėti, bet tuoj išėjau. Meni- 
ninkai nepakenčiami net iš tolo - dairosi norėdami įsitikinti, ar 
juos atpažinome. 

Paskui „didieji“ apleido Magny ir persikraustė į Brėbant-Vachette 
restoraną Puasonjerės bulvare, kur maistas buvo geresnis ir kaina- 
vo brangiau, bet akivaizdu, kad carmina dant panem’. Kai Magny, 
sakykim, apsišvarino, prasidėjus devintajam dešimtmečiui retkar- 
čiais į ją užsukdavau. 

Mačiau ten lankantis daug mokslo žmonių, tarkim, tokį garsų 
chemiką kaip Bertelo, ir daug Salpetriero ligoninės daktarų. Ligo- 
ninė ne greta užeigos, bet gal tie medikai veikiau linkę pasivaikš- 
čioti Lotynų kvartalu nei valgyti tose siaubingose gargottes“, kur 


Ž Dainos pelno duoną (lot.). 
r Prasta, pigi užeiga (pranc.). 

renkasi ligonių giminaičiai. Daktarų kalbos įdomios todėl, kad jie 
visada pasakoja apie kitų negalias, o Magny visi kalba labai garsiai, 
kad perrėktų triukšmą, tad įgudusi ausis visada gali išgirsti ką įdo- 
maus. Klausytis nereiškia tikėtis sužinoti šį tą konkretaus. Viskas, 
net ir tai, kas nesvarbu, vieną dieną gali praversti. Svarbu žinoti ką 
nors, ko kiti nenumano, kad žinai. . 

Literatai ir tapytojai visada burdavosi prie vieno stalo, mokslo 
vyrai valgydavo pavieniui, kaip ir aš. Tačiau jei valgai prie gretimų 
staliukų, ilgainiui susipažįsti. Pirmiausia susipažinau su daktaru 
Diu Morjė, nepakenčiamu individu, ir sunkiai galėjai suvokti kaip 
tokio nemalonaus veido psichiatras (nes jis juo buvo) pelno savo 
pacientų pasitikėjimą. Blyškus, pavydo iškreiptas veidas žmogaus, 
kuris žino amžinai būsiąs antras. Jis vadovavo nedidelei Venseno 
nervų ligų klinikai, bet puikiai suprato, kad jo gydymo įstaiga nie- 
kada nebus tokia garsi ir turtinga, kaip žymesnio daktaro Blanšo 
klinika, nors Diu Morjė sarkastiškai murmėdavo, kad prieš trisde- 
šimt metų joje gydęsis toks Nervalis (pasak jo, gana geras poetas), 
kurį garsiosios Blanšo klinikos gydymo metodai pastūmėję į savi- 
žudybę. 

Kiti du nuolatiniai tos užeigos lankytojai, su kuriais užmezgiau 
gerus santykius, buvo daktarai Buru ir Buro - keisti tipai, atrodę 
lyg broliai dvyniai, visada juodais kone vienodais drabužiais, to- 
kiais pat juodais ūsais ir glotniais smakrais, visada neišvengiamai 
pajuodusiomis apykaklėmis, mat į Paryžių jie atvažiuodavo iš Roš- 
foro, kur dėstytojavo Medicinos mokykloje, o į sostinę kas mėnesį 
atvykdavo keletui dienų dalyvauti Šarko eksperimentuose. 

- Kaip, ar šiandien neturite porų? - vieną dieną suirzęs paklausė 
Buru. 

O Buro pasipiktino: 

— Nėra porų? 

Kol padavėjas atsiprašinėjo, sėdėdamas prie gretimo stalelio įsi- 
terpiau: 

— Bet yra puikių valgomųjų pūtelių. Man jie patinka labiau už 
porus. 

Ir šypsodamas uždainavau: Tous les legumes / au clair de lune / 
étaient en train de samuser / et les passants les regardaient. / Les cor- 
nichons / dansaient en rond, / les salsifis / dansaient sans bruit...” 

Abudu pasirinko salsifis. Taip tas dvi dienas per mėnesį įpratome 
nuoširdžiai pasikalbėti. 

- Matote, pone Simonini, - aiškino man Buru, - daktaras Šarko 
iš esmės studijuoja isteriją, tokią neurozės formą, kuri pasireiškia 
įvairiomis psichomotorinėmis, sensorinėmis ir vegetatyvinėmis 
reakcijomis. Seniau manyta, kad šis reiškinys vargina tik moteris ir 
yra susijęs su gimdos funkcijos sutrikimais, tačiau Šarko atskleidė, 
kad isterijos apraiškos vienodai būdingos abiem lytims ir gali su- 
kelti paralyžių, epilepsiją, aklumą ar kurtumą, kvėpavimo, kalbos, 
rijimo sutrikimų. 

- Kolega dar nepasakė, - įsiterpė Buro, - kad Šarko mano atra- 
dęs simptomus šalinantį gydymą. 

— Kaip tik rengiausi pasakyti, - apmaudžiai pertarė Buru. - Šar- 
ko nusprendė gydyti hipnoze, kuri dar vakar buvo laikoma tokių 
šarlatanų kaip Mesmeras sritimi. Užhipnotizuoti pacientai turėtų 
atsiminti isteriją sukėlusius trauminius epizodus, o juos perpratę - 
pasveikti. 

— Ir pasveiksta? 

— Tai ir svarbiausia, pone Simonini, - kalbėjo Buru. - Tai, kas 
vyksta Salpetriero ligoninėje, mums labiau primena teatrą nei psi- 
chiatrijos kliniką. Žinoma, nė kiek neabejojame akivaizdžia diag- 
nostine Mokytojo kvalifikacija... 

— Nedvejoj ame, - patvirtino Buro. - Tiesiog pati hipnozės tech- 
nika... 


ù Mėnulis švyti, / praeiviai stebis, / darže šėlionės - / daržovės dūksta. / Čia kor- 
nišonų smagus ratukas, / pūteliai tykiai, be garso sukas. (Pranc.) 

Buru ir Buro man papasakojo apie įvairius hipnozės būdus, ir 
apie šarlataniškus, kaip abato Farijos (išgirdęs tą Diuma minėtą 
pavardę pastačiau ausis, bet juk žinoma, kad Diuma medžiodavo 
tikras istorijas), ir apie mokslinius, kaip daktaro Breido, tikrojo 
hipnozės pradininko. 

— Dabar, - kalbėjo Buro, - geri hipnotizuotojai taiko paprastes- 
nius metodus. | 

- Ir veiksmingesnius, — patikslino Buru. - Prieš ligonio akis švy- 
tuojamas medalis ar raktas, ir šis turi jį įdėmiai stebėti: jo vyzdžių 
judesiai trunka nuo vienos iki trijų minučių, pulsas sulėtėja, akys 
užsimerkia, veidas atsipalaiduoja, o miegas gali tęstis iki dvidešim- 
ties minučių. 

— Derėtų pasakyti, - pridūrė Buro, - kad viskas priklauso nuo 
subjekto, nes magnetizmą lemia ne paslaptingų fluidų transmisija 
(kaip teigė juokdarys Mesmeras), o savitaigos fenomenas. Indijos 
guru tokį pat rezultatą gauna įsistebeiliję į nosies galiuką, o Atono 
kalno vienuoliai žiūrėdami į savo bambą. Mes ne itin tikime tomis 
savitaigos formomis, - tęsė Buro, - nors nedarome nieko daugiau, 
tik praktiškai pritaikome Šarko įžvalgas, kuriomis jis rėmėsi dar 
prieš šventai įtikėdamas hipnoze. Mes domimės asmenybės susi- 
dvejinimu, tais pacientais, kurie vieną dieną mano esą vienas as- 
muo, o kitą dieną - jau kitas, ir abu šie asmenys vienas kito nepa- 
žįsta. Praeitais metais į mūsų ligoninę pateko toks Liudvikas. 

— Įdomus atvejis, - aiškino Buru. - Tą Liudviką kamavo para- 
lyžius, nejautra, traukuliai, raumenų mėšlungis, padidėjęs kraujo- 
spūdis, mutizmas, odos bėrimai, kraujavimas, kosulys, vėmimas, 
epilepsijos priepuoliai, katatonija, somnambulizmas, šv. Vito trau- 
kuliai, kalbos. sutrikimai... 

- Kartais jis manydavo esąs šuo, - pridūrė Buro, - arba garve- 
żys. Be to, jį ištikdavo persekiojimo kliedesiai, susiaurėjo regos 
laukas, vargino skonio, uoslės ir regos haliucinacijos, pseudotu- 
berkuliozinė plaučių kongestija, galvos skausmai, skrandžio ne- 

galavimai, vidurių užkietėjimas, anoreksija, bulimija ir letargija, 
kleptomanija... 

- Žodžiu, įprastas vaizdelis, - baigė Buru. - Mes taikėm ne hip- 
nozę, bet prie dešinės ligonio rankos pritvirtinom plieninį strypą 
ir tada subjektas stebuklingai tapo kitu personažu. Paralyžius ir ne- 
jautra, dingę iš dešinės pusės, perėjo į kairiąją. 

- Ir susidūrėme su nauju asmeniu, - paaiškino Buro, - kuris vi- 
siškai neatsiminė, kas jis buvo vos prieš akimirką. Vienos būsenos 
Liudvikas buvo blaivininkas, o kitos būsenos turėjo polinkį girtauti. 

- Žinotina, - kalbėjo Buru, - jog magnetinė medžiagos galia vei- 
kia ir per nuotolį. Tarkim, subjektui nežinant po kėde pastatomas 
alkoholio turinčios medžiagos buteliukas. Somnambulizmo būse- 
nos apimtam subjektui pasireikš visi apgirtimo požymiai. 

— Kaip suprantate, savo praktikoje mes gerbiame paciento psi- 
chikos vientisumą, - apibendrino Buro. - Hipnozė nuslopina sub- 
jekto sąmonę, o magnetizmas organizmo smarkiai nesutrikdo, tik 
palengva įkrauna nervų rezginius. 

Tas pokalbis mane įtikino, kad tuodu mulkiai Buru su Buro iš 
esmės kankina vargšus bepročius, ir tokį mano įsitikinimą patvir- 
tino daktaras Diu Morjė, kuris prie gretimo stalelio klausydamasis 
mūsų pokalbio nepritariamai purtė galvą. 

- Brangus bičiuli, - po poros dienų tarė jis man, - ir Šarko, ir tuo- 
du iš Rošforo siekia ne analizuoti savo subjektų išgyvenimus ar pa- 
svarstyti, ką reiškia turėti dvi sąmones, o rūpinasi, kaip juos paveikti 
hipnoze ar metalo strypais. Visa bėda, kad daugelis subjektų pereina 
iš vienos asmenybės būsenos į kitą spontaniškai, ir negali numaty- 
ti, nei kaip, nei kada. Galėtume kalbėti apie savitaigą. Mano galva, 
Šarko ir jo mokiniai nepakankamai įsigilino į daktaro Azamo patirtį 
ir Felidos atvejį. Apie šiuos reiškinius mes išmanom labai mažai, at- 
minties sutrikimą gali lemti silpnesnis dar nežinomos smegenų da- 
lies aprūpinimas krauju, o laikiną kraujagyslių susiaurėjimą kartais 
sukelia isterija. Bet kur nusilpus kraujotakai prarandama atmintis? 

— Kurgiė 

— Čia ir visa esmė. Kaip žinote, mūsų smegenys turi du pusrutu- 
lius. Taigi, yra asmenų, kurie kartais mąsto visu pusrutuliu, o kar- 
tais — tik to pusrutulio dalimi, be atminties gebos. Savo klinikoje 
turiu labai panašią pacientę kaip Felida. Tai jauna moteris, kiek vy- 
resnė kaip dvidešimties metų, vardu Diana, - čia Diu Morjė pritilo, 
lyg bijodamas per daug atvirai kalbėti apie diskretiškus dalykus. — 
Prieš dvejus metus man patikėjusi ją gydyti viena giminaitė netru- 
kus mirė ir, žinoma, liovėsi už ją mokėti, bet ką galėjau padaryti, 
išmesti pacientę į gatvę? Apie jos praeitį žinau nedaug. Iš jos pa- 
sakojimų atrodo, kad nuo paauglystės kas penkias ar šešias dienas 
susijaudinusi pajunta skausmą smilkiniuose, o paskui lyg užsnūsta. 
Tai, ką ji vadina miegu, iš tikro yra isterijos priepuoliai: kai nubun- 
da arba nurimsta - tampa visai kitokia nei prieš tai, kitaip tariant, 
ją apima, kaip pavadino daktaras Azamas, antroji būsena. Būdama, 
sakykime, normalios būsenos Diana elgiasi tarsi masonų sektos 
narė... Nesupraskit manęs klaidingai, aš irgi priklausau Didžiųjų 
Rytų ložei, kitaip tariant, pasiturintiems masonams, bet gal žinote, 
kad esama ir tamplierių tradicijos sekėjų atmainų, keistai linkusių 
į okultizmą, kai kurie iš jų (laimė, žinoma, tai tik pavieniai atvejai) 
linksta į satanistines apeigas. Deja, būdama mūsų vadinamos nor- 
malios būsenos, Diana mano esanti Liuciferio sekėja ar panašiai, 
kalba nešvankiai, pasakoja gašlias istorijas, mėgina sugundyti sa- 
nitarus ir net mane, man nesmagu tai sakyti dar ir todėl, kad Dia- 
na - labai patraukli moteris. Manau, tokios būsenos ji vėl išgyvena 
paauglystėje patirtas traumas, o nuo šių atsiminimų stengiasi pa- 
bėgti pereidama į kitą būseną. Tada Diana atrodo nuolanki ir ne- 
kalta būtybė, gera krikščionė, nuolat prašo maldaknygės, ketina eiti 
į mišias. Keisčiausia, kad kaip ir Felida, apimta antrosios būsenos 
Diana, dorybingoji Diana, puikiai atsimena, kokia buvo norma- 
lios būsenos, ir atgailauja, graužiasi, kaip galėjo būti tokia nedora, 
baudžia save ašutine, antrąją būseną vadina protinga, o normalią 

būseną atsimena tarsi būtų kankinama haliucinacijų. Ir priešingai, 
būdama normalios būsenos Diana nieko neatsimena apie antrąją bū- 
seną. Abi būsenos apima ją pakaitomis nenuspėjamam laikotarpiui, 
kartais viena ar kita būsena užtrunka daug dienų. Daktarui Azamui 
pritarčiau dėl absoliutaus somnambulizmo. Iš tiesų ne tik nakvišos, 
bet ir kvaišalų - hašišo, durnaropių, opijaus - vartotojai 'ar piktnau- 
džiaujantys alkoholiu atsipeikėję visiškai neatsimena, ką darė. 

Nežinau, kodėl taip susidomėjau pasakojimu apie Dianos nega- 
lią, bet, atmenu, pasakiau Diu Morjė: 

— Pasikalbėsiu su vienu savo pažįstamu, kuris domisi panašiais 
liūdnais atvejais, jis žinos, kur vargšė našlaitė galėtų prisiglausti. 
Atsiųsiu abatą Dala Pikolą, labdaringose institucijose jis labai įta- 
kingas. | 

Taigi, kalbėdamas su Diu Morjė mažų mažiausiai žinojau Dala 
Pikolos vardą. Bet kodėl man taip parūpo toji Diana? 


Rašau nesustodamas jau daug valandų, skauda nykštį, pavalgiau nė 
nepakilęs nuo darbo stalo: ant duonos užsitepiau sviesto ir pašteto ir 
išgėriau kelias Chateau Latour taures, tikėdamasis sužadinti atmintį. 

Gal būčiau norėjęs pasidovanoti pietus Brėbant-Vachette resto- 
rane, bet nežinodamas, kas esu, negaliu rodytis viešai. Tiesa, anks- 
čiau ar vėliau teks žingsniuoti į Mobero aikštę nusipirkti ko nors 
pavalgyti. 

Bet kol kas apie tai negalvokim, rašykime toliau. 


Tais metais (regis, buvo devyniasdešimt penktieji ar devyniasde- 
šimt šeštieji) Magny užeigoje susipažinau su tuo, kurį atsimenu kaip 
daktarą austrą (ar vokietį). Jau atsiminiau jo pavardę, jis vadinosi 
Froidas (regis, rašoma taip), kokių trisdešimties metų gydytojas, 
tikriausiai ateidavęs į Magny tik todėl, kad negalėjo sau leisti nieko 
geresnio. Stažavosi pas Šarko. Paprastai atsisėsdavo prie gretimo 
stalelio, ir iš pradžių mudu tik mandagiai vienas kitam linktelėda- 

vome. Man jis pasirodė melancholiškos prigimties, kiek sutrikęs, 
droviai trokštantis, kad kas nors jo išklausytų ir jis galėtų atsikratyti 
bent dalies savo nerimo. Du ar tris kartus ieškojo dingsties persi- 
mesti keliais žodžiais, bet aš visada susilaikydavau. 

Nors Froido pavardė man skambėjo kitaip nei Štainerio ar Ro- 
zenbergo, žinojau, kad visų Paryžiuje gyvenančių ir kaupiančių tur- 
tus žydų pavardės vokiškos, negana to, jo nosis akivaizdžiai kumpa, 
todėl kartą paklausiau Diu Morjė, šis tik mostelėjo ir tarė: „Gerai 
nežinau, bet dėl visa ko laikausi atokiau, žydo ir vokiečio mišinys 
man visai nepatinka.“ 

- Ar jis ne austras? - paklausiau. 

— O ar tai ne tas pat? Kalba taip pat, mąsto taip pat. Aš dar atsi- 
menu Eliziejaus laukais žygiavusius prūsus. 

- Girdėjau, kad tarp žydų daugiausia yra daktarų lygiai kaip ir 
palūkininkų. Verčiau niekada nepristigti pinigų ir nesusirgti. 

- — Bet yra ir daktarų krikščionių, - šaltai nusišypsojo Diu Morjė. 

Susimoviau. 


Yra Paryžiaus intelektualų, kurie prieš išsakydami pasidygėjimą žy- 
dais prisipažįsta, kad tarp geriausių jų draugų yra ir žydų. Veidmai- 
niai. Neturiu draugų žydų (apsaugok, Viešpatie), gyvenime visada 
jų vengiau. Gal instinktyviai, nes žydą (tarkim, kaip ir vokietį) gali 
pajusti iš smarvės (Viktoras Hugo kalbėjo apie fetor judaica’), iš jos 
jie ir atpažįsta vieni kitus, iš kvapo ir dar kitų požymių - panašiai, 
kaip vieni kitus atpažįsta pederastai. Senelis sakydavo, kad tą kvapą 
lemia be saiko valgomi česnakai ir svogūnai, o gal karamele užpil- 
ta aviena ir žąsiena, todėl jie yra tūžmingi ar linkę į melancholiją. 
Bet gal tokie jų tautos bruožai, kaip ir užkrėstas kraujas ar silpnos 
strėnos. Visi jie komunistai, tereikia prisiminti Marksą ir Lasalį, čia 
manieji jėzuitai bent kartą neklydo. 


i Žydo tvaikas (lot.). 

Man visada pavykdavo išvengti žydų, nes esu itin dėmesingas 
pavardėms. Prakutę Austrijos žydai nusipirkdavo grakščius var- 
dus - gėlių, brangakmenių ar brangiųjų metalų, tokius kaip Zilber- 
manas ar Goldšteinas. Skurdesni įsitaisydavo tokias pavardes kaip 
Griunšpanas (žalvaris). Prancūzijoje ir Italijoje jie dangstėsi miestų 
ar vietovių vardais, kaip Ravena, Modena, Pikardas, Flamandas, 
kartais įkvėpimo semdavosi iš revoliucijos kalendoriaus (Froma- 
nas, Avuanas, Lorjė) — ir tai suprantama, nes jų tėvai ir buvo slap- 
tieji sumanymo nužudyti karalių kalviai. Tačiau nederėtų pamiršti 
ir vardų, kurie kartais paslepia žydiškus, tarkim, Morisas kilęs iš 
Mozės, Isidoras iš Izaoko, Eduaras iš Aarono, Žakas iš Jokūbo, o 
Alfonsas iš Adomo... 

Ar Zigmundas - žydiškas vardas? Instinktyviai nusprendžiau 
nepasitikėti tuo šundaktariu, bet vieną dieną imdamas druski- 
nę Froidas ją išvertė. Valgantys prie gretimų stalelių turi laikytis 
tam tikrų mandagumo normų, tad padaviau jam savąją, tarste- 
lėjęs, kad kai kuriose šalyse išpilti druską laikoma blogu ženklu, 
jis juokdamasis atsakė nesąs prietaringas. Nuo tos dienos persi- 
mesdavome vienu kitu žodžiu. Jis atsiprašinėjo dėl savo prancū- 
zų kalbos, kurią vadino labai netaisyklinga, tačiau kalbėjo visai 
suprantamai. Žydai pratę klajoti ir turi prisitaikyti prie visų kal- 
bų. Maloniai tariau: „Jums tereikia pripratinti ausį.“ Jis dėkingas 
nusišypsojo. Lipšniai. 

Kaip žydas, Froidas buvo dar ir apsimetėlis. Visada girdėjau sa- 
kant, kad jo tautos žmonės privalo valgyti tik ypatingus patiekalus, 
specialiai pagamintus, todėl gyvena getuose, bet Froidas užeigoje 
pasičepsėdamas krimto viską, ką jam patiekdavo, o valgydamas ne- 
paniekindavo ir bokalo alaus. 

Tačiau vieną vakarą jis, regis, panoro atsipalaiduoti. Alaus jau 
buvo išgėręs du bokalus, o po deserto, nervingai rūkydamas, užsi- 
sakė ir trečiąjį. Kai taip kalbėjo mosuodamas rankomis, antrąkart 
išvertė druską. 

- Nesu kerėpla, tik susijaudinęs, - atsiprašė. - Jau trys dienos ne- 
gaunu laiškų iš savo sužadėtinės. Nesitikiu, kad ji man rašytų kone 
kasdien kaip aš, bet toji tyla mane trikdo. Sužadėtinė labai silpnos 
sveikatos, tad baisingai kenčiu negalėdamas būti greta. Be to, kad 
ir ką daryčiau, man reikia jos pritarimo. Norėčiau, kad ji parašytų, 
ką galvoja apie mano vakarienę pas Šarko. Nes, žinote, monsieur Si- 
monini, prieš keletą dienų man teko pas tą garsų vyrą vakarieniau- 
ti. Tokia garbė tenka ne kiekvienam atvykusiam jaunam daktarui, 
o dar svetimšaliui. 

Na štai, pagalvojau, mažasis semitas prasisiekėlis skverbiasi į 
garsias šeimas, stengiasi daryti karjerą. O argi ta įtampa dėl suža- 
dėtinės neliudija jausmingos ir gašlios nuolat lytinių santykių iš- 
troškusio žydo prigimties? Naktimis ją sapnuoji, tiesa? O gal net 
glostinėjies, svajodamas apie ją, tau irgi reikėtų paskaityti Tiso. Bet 
leidau jam kalbėti. 

- Kviestiniai svečiai buvo neprasti: Dodė sūnus, daktaras Štrau- 
sas, Pastero asistentas, profesorius Bekas iš Instituto ir Emilijus To- 
fanas, didis italų dailininkas. Tas vakaras man kainavo keturiolika 
frankų: gražus juodas Hamburgo kaklaryšis, baltos pirštinės, nauji 
marškiniai ir frakas - pirmąkart gyvenime. Ir pirmąkart gyvenime 
pasikirpau barzdą pagal prancūzų madą. O dėl drovumo - užteko 
trupučio kokaino liežuviui atrišti. 

- Kokaino? Argi jis - ne nuodai? 

- Viskas yra nuodai, jei vartojama nesaikingai, net vynas. Jau 
dvejus metus tyrinėju šią stebuklingą substanciją. Matote, kokainas 
yra alkaloidas, gaunamas iš augalo, kurį Amerikos čiabuviai kram- 
to, kad iškęstų aukštikalnių sąlygas. Kitaip nei opijus ir alkoholis, 
jis sukelia džiugias psichines būsenas, bet jokių neigiamų padari- 
nių. Jis puikus analgetikas, ypač oftalmologijoje ar sergant astma, 
naudingas gydant alkoholizmą ar toksikomaniją, puikiai padeda 
nuo jūros ligos, nepamainomas gydant diabetą, stebuklingai nu- 
malšina alkį, mieguistumą, nuovargį, yra puikus tabako pakaitalas, 

gydo dispepsiją, vidurių pūtimą, dieglius, skrandžio skausmus, hi- 
pochondriją, juosmens skausmus, šienligę, yra puikus vaistas nuo 
džiovos ir migrenos, o sergant dantų ėduonimi į ertmę įkišus vatos 
gumuliuką, pamirkytą keturių procentų kokaino tirpale, skaus- 
mas iškart atlėgsta. Tačiau svarbiausia - depresijos kamuojamiems 
žmonėms jis stebuklingai grąžina pasitikėjimą savimi, pakelia dva- 
sią, jie tampa veiklūs ir optimistiški. 

Daktaras gėrė jau ketvirtą bokalą ir akivaizdžiai buvo melancho- 
liškai apgirtęs. Palinko prie manęs lyg norėdamas atlikti išpažintį. 

— Kokainas puikiai tinka tokiems kaip aš, kurie - visada tą kar- 
toju savo mieliausiajai Martai - nemano esantys labai patrauklūs, 
jaunystėje niekada nebuvo jauni, o sulaukę trisdešimties negali su- 
bręsti. Kadaise buvau kupinas ambicijų, troškau mokytis ir kasdien 
sielojausi, kad motina gamta per vieną iš savo malonės akimirkų 
neapdovanojo manęs genialumu, kurį kartais suteikia kitiems. 

Jis staiga nutilo tarsi suvokęs, kad per daug apnuogino savo sielą. 
Mažas apgailėtinas žydelis, pamaniau. Ir nutariau jį sugluminti. 

- Argi kokainas nevartojamas kaip afrodiziakas? - paklausiau. 

Froidas paraudo: 

— Turi jis ir tokią savybę, bent taip manau... bet tokios patirties 
neturiu. Kaip vyras tokioms paskatoms nesu jautrus, o kaip dak- 
tarą lytinių santykių klausimai mane ne itin domina. Nors net ir 
Salpetriero ligoninėje apie juos jau pradėta daug kalbėti. Šarko 
paaiškino, kad viena iš jo pacienčių, tokia Augustina, per vieną iš 
aukštesnių isterijos fazių atskleidė, jog pirminė trauma buvusi vai- 
kystėje patirta seksualinė prievarta. Žinoma, nieku gyvu neneigiu, 
kad tarp isteriją sukeliančių traumų negali būti ir su lytiniais san- 
tykiais susijusių reiškinių. Tiesiog manau, kad nederėtų visko su- 
versti seksui. Bet gal tai mano miesčioniškas pruderie laiko mane 
atstu nuo šių problemų. 


+ Per didelis drovumas (pranc.). 

„sergant dantų ėduonimi į ertmę įkišus vatos gumuliuką, 
pamirkytą keturių procentų kokaino tirpale, 


skausmas iškart atlėgsta. 


Ne, pamaniau, tai ne tavo pruderie, kaip ir visi tavo tautos api- 
pjaustytieji esi apsėstas sekso, tik stengiesi tai užmiršti. Vos tik toji 
Marta paklius į tavo purvinas letenas, kažin ar nepridarysi jai krū- 
vos žydukų ir ar persidirbusi nesusirgs ji džiova... 

Tuo tarpu Froidas tęsė: 

- Visa bėda, kad pabaigiau savąsias kokaino atsargas ir dabar 
grimztu į melancholiją, seniau daktarai būtų sakę, kad man išsilie- 
jo tulžis. Pirmiau galėdavau nusipirkti Merck ar Gehe kompanijų 
gaminamų preparatų, tačiau jie nebegauna tinkamos žaliavos ir 
buvo priversti nutraukti gamybą. Šviežius lapus galima apdoroti tik 
Amerikoje ir geriausi yra Detroito Parke-Davis kompanijos pro- 
duktai: tirpesni, tyros baltos spalvos, kvapnūs. Turėjau atsargų, bet 
čia, Paryžiuje, nė nežinau, ko galėčiau paprašyti padėti. 

Žinančiam visas Mobero aikštės ir jos apylinkių paslaptis šie žo- 
džiai skambėjo it kvietimas į puotą. Pažinojau tipelių, kuriems te- 
reikėjo užsiminti apie kokainą ar net apie deimantus, liūtų iškamšas 
arba vitriolio krežinę, ir jau kitą dieną viskas pristatyta, tik nereikia 
klausti, iš kur jie tai gavo. Man kokainas yra nuodai, pamaniau, ir 
mielai padėsiu tam žydui nuodytis. Todėl nuraminau daktarą Froi- 
dą taręs, kad po kelių dienų parūpinsiu jam nemažas jo pamėgtojo 
alkaloido atsargas. Žinoma, Froidas neabejojo, kad mano veiksmai 
bus nepriekaištingi. 

— Matot, - tariau, - mes, antikvarai, pažįstam visokiausių žmo- 
nių. 


Tai niekaip nesisieja su mano problema, bet paaiškina, kodėl ga- 
liausiai suartėjom ir pradėjom šnekučiuotis. Froidas buvo iškalbus 
ir linksmas, gal klydau, ir jis nebuvo žydas. Su juo pokalbis mezgėsi 
geriau nei su Buru ir Buro, mudu kaip tik kalbėjomės apie jų ekspe- 
rimentus, ir čia užsiminiau apie Diu Morjė pacientę. 

— Kaip manote, ar tokią ligonę galima išgydyti Buru ir Buro mag- 
netais? - paklausiau. 

— Mielas bičiuli, - atsakė man Froidas, - tirdami savo pacien- 
tus per daug svarbos suteikiam fiziniam aspektui, užmiršdami, kad 
liga greičiausiai esti psichinės kilmės. O jei ligos prigimtis psichi- 
nė, tai reikia gydyti sielą, ne kūną. Dažniausiai tikroji trauminės 
neurozės priežastis yra ne fizinis sužalojimas, paprastai nedidelis, 
o pirminė psichinė trauma. Argi kartais smarkiai susijaudinę ne- 
alpstame? Taigi tam, kuris domisi nervų ligomis, svarbiausia ne tai, 
kaip alpstama, o koks jaudulys alpimą sukėlė. 

- Bet kaip sužinoti, koks gi buvo tas jaudulys? 

— Mielas bičiuli, matot, jei isterijos simptomai akivaizdūs, kaip 
minėtosios Diu Morjė pacientės, tuomet hipnozė dirbtinai gali su- 
kelti panašius simptomus, ir mes galėsime atskleisti pirminę trau- 
mą. Tačiau kitų pacientų patirtys buvo tokios nepakeliamos, kad 

jie sąmoningai jas ištrynė, lyg paslėpė tolimiausiame savo sielos 
kamputyje taip giliai, kad net hipnozė jų nepasiekia. Kita vertus, 
kodėl mūsų protas užhipnotizuotas turėtų būti guvesnis nei būd- 
raudamas? 

— Tuomet niekada nesužinosim... 

- Nereikalaukit iš manęs aiškaus galutinio atsakymo, nes čia 
jums išsakau dar neturinčias baigtinės formos mintis. Kartais pa- 
svarstau, kad tas gelmes galima pasiekti tik sapnuose. Jau senovėje 
žinota apie pranašišką sapnų galią. Manau, jei ligonis galėtų kal- 
bėtis, ilgai kalbėtis, diena iš dienos, su žmogumi, kuris mokėtų jį 
išklausyti, gal net papasakotų ką susapnavęs, pirminė trauma ga- 
lėtų netikėtai iškilti į paviršių ir išaiškėti. Anglai tai vadina talking 
cure . Gal ir jums taip yra nutikę, kai kam nors pasakodamas apie 
praeities įvykius staiga atsiminėte smulkmenas, kurias buvote už- 
miršęs arba manėte užmiršęs, nors jūsų protas jas saugojo kokiame 
slapčiausiame vingyje. Manau, kuo išsamiau stengsitės jas atkurti, 
tuo didesnė tikimybė, kad išnirs epizodas, sakyčiau, net koks ne- 
reikšmingas faktas, niuansas, turėjęs tokį nepakeliamai trikdantį 
poveikį, kad sukėlė Abtrennung, Beseitigung”, nerandu tinkamo žo- 
džio, angliškai sakyčiau removal; kaip prancūziškai sakoma, kai pa- 
šalinamas koks organas... une ablation? Taigi vokiškai teisingiausia 
būtų sakyti Entfernung”. 

Štai ir išlindo žydas, pamaniau. Regis, tuo metu jau buvau kiek 
pasidomėjęs įvairiais žydų sąmokslais ir tos tautos planu savo vai- 
kus padaryti daktarais bei vaistininkais, kad galėtų kontroliuoti 
krikščionių ir kūnus, ir protus. Jei būčiau ligonis, norėtum, kad 
tau atsiduočiau ir viską išsipasakočiau, net ir tai, ko nežinau, o 
tu užvaldytum manąją sielą? Blogiau nei nuodėmklausys jėzuitas, 
su juo bent kalbėčiausi pro groteles ir sakyčiau ne tai, ką manau, 


į Pokalbio terapija (angl.). 
= Atskyrimas, išstūmimas (vok.). 
*** "Pašalinimas (vok.). 

o tai, ką daro visi ir kas nusakoma kone formaliais, vienodais žo- 
džiais: vogiau, paleistuvavau, negerbiau tėvo ir motinos. Tave iš- 
duoda kalba, kalbi apie amputaciją, lyg norėtum apipjaustyti mano 
smegenis... 

Bet tuo metu Froidas prapliupo juoktis ir užsisakė dar vieną 
alaus. | 

- Tik nepriimkit visų mano kalbų už gryną pinigą. Jos tėra sva- 
joklio fantazijos. Grįžęs į Austriją vesiu, o šeimai išlaikyti turėsiu 
atidaryti medicinos kabinetą. Tuomet išmintingai naudosiuos hip- 
noze, kaip mane mokė Šarko, ir nesmalsausiu po savo pacientų 
sapnus. Aš ne pitija. Tik pamaniau, gal Diu Morjė pacientei padėtų 
truputis kokaino. 


Taip baigėsi tas pokalbis, mano atmintyje palikęs blankų pėdsaką. 
Dabar atsiminimai apie jį grįžta, nes galiu atsidurti jei ne Dianos, tai 
beveik normalaus tik dalį atminties praradusio žmogaus padėtyje. 
Jau nekalbu, kad Froidas dabar nežinia kur, nieku gyvu nesiren- 
giu iškloti savo gyvenimo ne tik žydui, bet ir doram krikščioniui. 
Dėl savo amato (kokio?) turiu už pinigus pasakoti kitų istorijas ir 
visomis pastangomis vengti pasakoti savąsias. Tačiau galiu jas pa- 
pasakoti sau pačiam. Atsiminiau, Buru (ar Buro) sakė, kad esama 
eremitų, kurie užsihipnotizuoja žiūrėdami į bambą. 

Todėl nutariau rašyti šį dienoraštį, nors ir nenoriai, kuriame 
pats sau papasakočiau savo praeitį, po truputį, kiek pajėgiu su- 
grąžinti ją atmintin, net ir visai nesvarbius dalykus, kol iškils tas 
(kaip jį vadina?) trauminis elementas. Vienas pats. Noriu pasveik- 
ti pats, neatsiduodamas į pamišusių moterų gydytojų rankas. 

Prieš pradėdamas (nors kaip tik vakar jau pradėjau) dar norė- 
čiau nueiti į Montorgėjaus gatvę chez Philippe, kad susikurčiau tai 
savitaigos formai reikalingą nuotaiką. Ramiai atsisėsčiau, ilgai ty- 
rinėčiau valgiaraštį, kuriame surašyta, kas patiekiama nuo šeštos 
vakaro iki pusiaunakčio, ir užsisakyčiau sriubos å la Crécy, plekšnę 

su kaparėlių padažu, jautienos filė ir langue de veau au jus, o deser- 
tui - vyšnių likerio šerbeto bei pyragaičių, o viską užgerčiau dviem 
buteliais senojo burgundiško. 

Tuo metu jau būtų išmušę pusiaunaktį ir apmąstyčiau naktinį 
valgiaraštį: leisčiau sau pasilepinti vėžlienos sriuba (atsiminiau to- 
kią skanią, nusiklausytą iš Diuma, vadinasi, pažinojau Diuma?), la- 
šiša su svogūnėliais ir artišokais su Javos pipirais, o baigčiau romo 
šerbetu ir angliškais pikantiškais pyragaičiais. Paryčiais dar būčiau 
pasidovanojęs skanėstų iš rytinio valgiaraščio, taigi, soupe aux oig- 
nons”, kokia tą akimirką mėgaudavosi Halių krovikai, ir džiaugęsis, 
kad galiu būti toks pat apkiautėlis kaip ir jie. Paskui, kad ryte ne- 
būčiau apsnūdęs - labai stiprios kavos, o kaip pousse-cafė gurkšnelį 
konjako su vyšnių degtine. 

Neslėpsiu, jausčiausi kiek apsunkęs, bet nurimusios dvasios. 

Deja, šio saldaus malonumo negalėjau sau leisti. Neturiu atmin- 
ties, pamaniau, o jei restorane sutiksiu ką nors, kas mane pažintų, 
o aš neatpažinsiu? Kaip turėčiau elgtis? 

Dar svarsčiau, kaip turėčiau elgtis su tais, kurie gali apsilanky- 
ti mano krautuvėje. Su tuo tipu, atėjusiu Bonfua testamento, ir ta 
sene su ostijomis susitvarkiau, bet galėjo ir nepavykti. Ant durų 
pakabinau kortelę užrašęs: „Savininkas grįš po mėnesio, nesupra- 
si, nei kada tas mėnuo prasideda, nei kada baigsis. Kol paaiškės 
kas nors daugiau, reikia pasislėpti namuose ir išeiti tik nusipirkti 
maisto. Gal man visai pravartu pabadauti; ką gali Žinoti, gal tai, ką 
dabar patiriu, sukėlė kokia nors besaikė puota, kurią sau leidau... 
kada? Tą liūdnai pagarsėjusį dvidešimt pirmosios vakarą? 

Be to, norėdamas perkratyti praeitį turėčiau, kaip sakė Buro (ar 
Buru?), stebeilytis į savo bambą, o prikimštu pilvu ir būdamas ap- 
kūnus tiek, kiek man priklauso pagal amžių, turėsiu mėginti atsi- 
minti spoksodamas į veidrodį. 


j Veršio liežuvį su sultimis (pranc.). 
Svogūnų sriuba (pranc.). 

Tiesą pasakius, pradėjau dar vakar, kai sėdęs prie šito rašomojo 
stalo ėmiau rašyti nesustodamas, nesiblaškydamas, tik retkarčiais 
ko užkąsdamas ir gerdamas - tą tai be jokio saiko. Geriausia šiuose 
namuose - puikus vyno rūsys. 


4 


SENELIO LAIKAI 


1897 metų kovo 26 diena 


Mano vaikystė. Turinas... Kalva kitapus Po upės, aš balkone su mama. 
Paskui mamos nebeliko, tėvas verkė sėdėdamas balkone priešais kal- 
vą, leidosi saulė, o senelis kalbėjo, kad tokia Dievo valia. 

Su motina kalbėdavau prancūziškai, kaip ir kiekvienas geros kil- 
mės pjemontietis (čia, Paryžiuje, prancūziškai kalbu taip, lyg tos 
kalbos būčiau išmokęs Grenoblyje, kur ji švaresnė, ne tokia, kaip 
paryžiečių babiľ). Nuo pat vaikystės jaučiausi labiau prancūzas nei 
italas, kaip nutinka visiems pjemontiečiams. Todėl prancūzai man 
atrodo nepakenčiami. 


X*+ 


Vaikystėje senelis man buvo artimesnis už tėvą su motina. Neken- 
čiau motinos, kuri išėjo manęs neperspėjusi, tėvo, kuris nepajėgė 
jai sutrukdyti, Dievo, kad tokia buvo jo valia, ir senelio, nes jam at- 
rodė normalu, kad tokia Dievo valia. Tėvas visada būdavo kur nors 
kitur - kūrė Italiją, kaip pats sakydavo. Paskui Italija jį sunaikino. 
Senelis. Džovanis Batistas Simoninis, Savojos kariuomenės ka- 
rininkas, ją metė, jei gerai atmenu, užėjus Napoleonui, Florenci- 


Ë Vapėjimas (pranc.). 

joje įstojo į Burbonų kariuomenės gretas, o kai ir Toskana perėjo 
Bonaparto valdžion, tapo atsargos kapitonu ir kupinas nuoskaudų 
sugrįžo į Turiną. 

Gumbuota nosis - mat sėdėdamas jam ant kelių matydavau tik 
nosį. O ant veido jausdavau seilių lašelius. Jis buvo tas, kurį prancū- 
zai vadina ci-devant - besiilgintis Ancien Régime, nesusitaikęs su 
revoliucijos piktadarybėmis. Jis nesiliovė mūvėjęs culottes - blauz- 
dos buvo dar tvirtos, - žemiau kelių susegtas aukso sagtimi, lakuo- 
tų batų sagtys irgi buvo auksinės. Juoda liemenė, juodas švarkas ir 
juodas kaklaryšis jam suteikė dvasininko išvaizdą. Nors pagal se- 
nųjų laikų elegancijos taisykles derėjo nešioti ir pudruotą peruką, 
senelis jo atsisakė taręs, kad pudruotais perukais dabinosi ir tokie 
niekšai kaip Robespjeras. 

Niekada taip ir nesupratau, ar jis buvo turtingas, bet mėgdavo 
skaniai pavalgyti. Iš vaikystės su seneliu pirmiausia atmenu bagna 
caoda, ant žarijų krosnelės verdantį molinį indą, kuriame aliejuje 
spirgėjo ančiuviai, česnakai su sviestu, kur būdavo mirkomi da- 
giai (prieš tai išmirkyti šalto vandens ir citrinų sulčių vonelėje; kiti 
laikydavo juos piene, bet ne senelis), šviežios ar keptos paprikos, 
balti garbanotų kopūstų lapai, topinambai, labai minkšti žiediniai 
kopūstai arba (nors, pasak senelio, tai buvo vargetų maistas) virtos 
daržovės - svogūnai, burokėliai, bulvės ar morkos. Valgydavau no- 
riai ir daug, o seneliui patiko matyti, kaip tunku (sakydavo meiliai) 
nelyginant paršelis. 

Taškydamasis seilėmis senelis man aiškindavo savo tiesas: 

- Mano berniuk, revoliucija mus pavertė bedieviškos valstybės 
vergais, dar nelygesniais nei anksčiau, brolius pavertė priešais, Kai- 
nais. Turėti per daug laisvės blogai, negerai turėti ir viską, ko už- 
sigeidžiama. Mūsų tėvai buvo vargingesni ir laimingesni, nes liko 
prie gamtos. Šiuolaikinis pasaulis mums davė garą, teršiantį laukus, 
mechanines stakles, palikusias be darbo daugybę vargšų, o jų išaus- 
ti audiniai daug prastesni nei kadaise. Savo valiai paliktas žmogus 


56 


UMBERTO ECO t PRAHOS KAPINĖS 


yra per daug blogas, kad būtų laisvas. Truputį jam reikalingos lais- 
vės turi užtikrinti valdovas. 

Tačiau labiausiai jis mėgdavo kalbėti apie abatą Baruelį. Atsime- 
nu vaikystę ir kone matau abatą Baruelį, tarsi gyvenantį mūsų na- 
muose, nors jau seniai numirusį. 

- Matai, berniuk, - girdžiu kalbantį senelį. - Revoliucijos be- 
protybei sujaukus visas Europos tautas, pasigirdo balsas, kad re- 
voliucija buvo ne kas kita, kaip paskutinis naujausias tamplierių 
surengtas pasaulinis sąmokslas prieš sostą ir altorių, kitaip tariant, 
prieš karalių, ypač prieš Prancūzijos karalių, bei Švenčiausiąją Mo- 
tiną Bažnyčią... Tai buvo abato Baruelio, praėjusio amžiaus pabai- 
goje parašiusio Mémoires pour servir à Uhistoire du jacobinisme,, 
balsas... 

— Seneli, kuo čia dėti tamplieriai? - klausdavau, nors tą istoriją 
mokėjau atmintinai, bet turėjau suteikti seneliui progą dar sykį pa- 
šnekėti mėgstama tema. 

- Berniuk, tamplieriai buvo galingas riterių ordinas, kurį Pran- 
cūzijos karalius sunaikino siekdamas pasisavinti turtus, o daugu- 
mą jų pačių sudegino ant laužo. Tačiau išlikusieji susibūrė į slaptą 
ordiną, kurio tikslas buvo atkeršyti Prancūzijos karaliui. Išties, kai 
iš po giljotinos nusirito karaliaus Liudviko galva, kažkoks nepažįs- 
tamasis užlipo ant pakylos ir iškėlęs tą vargšę galvą sušuko: „Žakai 
de Molė, už tave atkeršyta!“ O Molė buvo didysis tamplierių ma- 
gistras, karaliaus paliepimu sudegintas atokiausiame Paryžiaus Sitė 
salos kyšulyje. 

— Kada gi tas Molė buvo sudegintas? 

- Tūkstantis trys šimtai keturioliktaisiais. 

- Bet, seneli, paskaičiuokim, juk tai beveik penki šimtai metų iki 
revoliucijos. Kaip tamplieriams tuos penkis šimtus metų pavyko 
slapstytis? 


k Atsiminimai jakobinų istorijai suprasti (pranc.). 

- Jie įsiliejo į senąsias katedrų statytojų gildijas, iš tų gildijų kilo 
anglų masonai, o taip jie vadinasi todėl, kad laikė save free masons, 
kitaip tariant, laisvaisiais mūrininkais. 

- Kam mūrininkams revoliucija? 

- Baruelis atskleidė, kad tamplierius ir laisvuosius mūrininkus 
užvaldė ir sugadino Bavarijos iliuminatai! Siaubinga sekta, sukurta 
tokio Vaishaupto, kiekvienas jos narys pažinojo tik savo tiesioginį 
vyresnįjį ir nieko nenumanė nei apie aukščiausius vadus, nei apie jų 
užmačias, o sektos tikslas buvo ne tik sunaikinti sostą ir altorių, bet 
ir sukurti visuomenę be įstatymų ir moralės, visas jos turtas būtų 
buvęs bendras, taip pat ir moterys, teatleidžia man Dievas, kad 
pasakoju tokius dalykus berniukui, bet juk reikia pažinti Šėtono 
pinkles. Su Bavarijos iliuminatais dvejopais saitais buvo susieti ir 
tie, kurie neigė bet kokį tikėjimą, sukūrusieji tą pasibjaurėtiną „En- 
ciklopediją, kalbu apie Volterą, dAlamberą, Didro ir visus tuos, 
kurie iliuminatų pavyzdžiu Prancūzijoje skelbė Švietimo amžių, 
Vokietijoje - Nušvitimo, arba Apšvietos, amžių, ir kurie galiausiai, 
slapta susirinkę parengti karaliaus nuvertimo, įkūrė Jakobinų klu- 
bą - jo pavadinimas kaip tik ir kilęs iš Žako de Molė vardo. Štai 
koks sąmokslas sukėlė Prancūzijos revoliuciją! 

— O tas Baruelis viską perprato... 

— Tik jis nesuprato, kaip iš krikščionių riterių branduolio ga- 
lėjo rastis Kristui priešiška sekta. Žinai, čia kaip su raugu, jei jo 
nėra - tešla nekyla, neauga, ir negali iškepti duonos. Kokio raugo 
kažkas - gal likimas, gal velnias - įdėjo į dar sveiką tamplierių ir 
laisvųjų mūrininkų grupuotę, kad rastųsi šėtoniškiausia visų laikų 
sekta? — čia senelis nutildavo, sunerdavo rankas lyg norėdamas ge- 
riau susikaupti, gudriai šyptelėdavo ir su pasvertu pergalingų ku- 
klumu pareikšdavo: - Pirmasis išdrįso jam tai pasakyti tavo senelis, 
berniūk. Perskaitęs Baruelio knygą nedelsdamas parašiau jam laiš- 
ką. Berniuk, eik, atnešk skrynelę. 

Darydavau ką lieptas, senelis atrakindavo skrynelę auksiniu 

rakteliu, kurį nešiodavo pasikabinęs ant kaklo, ir išimdavo iš jos 
per keturiasdešimt metų pageltusį popieriaus lapą. 

- Čia to laiško, kurį gražiai perrašęs nusiunčiau Barueliui, ori- 
ginalas. 

Matau, kaip senelis skaito su dramatiškomis pauzėmis. 

Pone, leiskite man, tik paprastam kareiviui, kuo nuoširdžiausiai 
pasveikinti jus parašius knygą, kurią pamatuotai galime vadinti to- 
buliausiu pastarojo amžiaus kūriniu. Ak! Kaip teisingai jūs demas- 
kavote tas niekingas sektas, kurios grindžia kelią Antikristui ir yra 
negailestingas ne tik krikščionių religijos, bet ir kiekvieno tikėjimo, 
kiekvienos visuomenės, kiekvieno ordino priešas. Tačiau yra ir to- 

kia sekta, apie kurią teužsiminėte. Gal padarėte tai tyčia, nes ji ži- 
nomiausia, todėl mažiausiai bauginanti. Betgi, mano galva, dabar 
ji - kraupiausia galybė, jei atsižvelgtume į jos turtus ir beveik visų 
Europos valstybių jai teikiamą globą. Pone, jau supratote, kad kalbu 
apie judėjų sektą. Atrodytų, ji yra atskirta nuo kitų sektų ir joms 
priešiška, bet iš tikro taip nėra. Tereikia, kad kuri nors iš sektų pa- 
sirodytų nepalanki krikščionims, ir ši tuoj ims ją mylėti, remti bei 
ginti. Argi nematėme, argi nematome, kaip ji švaisto savo auksą ir 
pinigus remdama moderniuosius sofistus, laisvuosius mūrininkus, 
jakobinus, iliuminatus? Taigi žydai su visais kitais sektantais yra 
viena klika, kuri, jei tik pajėgtų, sunaikintų patį krikščionio vardą. 
Ir nemanykite, pone, kad perdedu. Kalbu tik tai, ką esu girdėjęs iš 
pačių žydų... 

— Kaip galėjote tai sužinoti iš žydų? 

- Buvau vos perkopęs dvi dešimtis metų jaunas Savojos kariuo- 
menės karininkas, kai Napoleonas užėmė Sardinijos karalystę, su- 
mušė mus ties Milezimu, o Pjemontas prijungtas prie Prancūzijos. 
Tai buvo bedievių bonapartininkų triumfas, jie medžiojo mus, ka- 
raliaus karininkus, kad pakabintų ant šakos. Kalbėta, kad verčiau 
nevaikščiotume uniformuoti, o geriausia - išvis nesirodytume 
gatvėje. Mano tėvas buvo prekeivis ir turėjo ryšių su lupikautoju 
žydu, kuris jau nė nežinau už ką buvo jam skolingas, tad kol viskas 
nurims ir aš išvyksiu iš miesto pas kažkokius giminaičius Florenci- 
joje, šiam tarpininkaujant kelioms savaitėms įtaisė mane - žinoma, 
brangiai sumokėjęs - į kambarėlį gete, kuris anuomet buvo kaip 
tik už mūsų namo, tarp San Filipo ir Rozinos gatvių. Man nepatiko 
trintis tarp tų Žmogystų, tačiau tai buvo vienintelė vieta, kur niekas 
nekėlė kojos, žydai iš ten negalėjo išeiti, o dori žmonės jos vengė. 

Čia senelis prisidengdavo akis rankomis lyg norėdamas nuvyti 
slogų reginį. 

- Taip laukdamas, kol praūš audra, gyvenau toje bjaurioje sky- 
lėje, kur viename kambaryje - jame buvo ir virtuvė, stovėjo lova ir 

išvietės kibiras — kartais grūdosi net aštuoniese, kankinami ane- 
mijos, vaškine, pamėlusia nelyginti Sevro porcelianas oda, ieškan- 
tys nuošalesnių kampų, apšviesti tik žvakės šviesos. Veidai be lašo 
kraujo, gelsvo atspalvio, žuvies klijų spalvos plaukai, neapsakomai 
raudonos barzdos, o jei barzda juoda, tai blizgėjo it nudrengtas re- 
dingotas... Dvokiančiame būste negalėdavau apsikęsti, tad sukda- 
vau ratus per penkis kiemus, kuriuos puikiai atsimenu - Didysis 
kiemas, Kunigų kiemas, Vynuogienojų kiemas, Užeigos kiemas ir 
Terasos kiemas, - jungiamus baugių dengtų koridorių - Tamsiųjų 
galerijų. Dabar žydų sutiksi net Karolio aikštėje, ką jau ten, jų pilna 
visur, nes Savojos kunigaikščiai jau pasidavė, tačiau anuomet jie 
gyveno susigrūdę tuose niekada saulės nematančiuose skersgat- 
viuose, ir toje pasibjaurėtinoje purvinoje minioje nebūčiau pajėgęs 
ištverti, jei nebūčiau taip beprotiškai bijojęs bonapartininkų... 

Čia senelis nutildavo ir nosinaite šluostydavo lūpas lyg norėda- 
mas atsikratyti nekenčiamo skonio. 

- Tai jie mane išgelbėjo, kokia gėda. Mes, krikščionys, juos nie- 
kinome, bet ir jie nebuvo mums malonūs, negana to, mūsų nekentė 
ir nekenčia iki šiol. Todėl sakydavau, esą gimiau Livorne, žydų šei- 
moje, bet nuo jaunumės augintas giminaičių, kurie, nelaimei, mane 
pakrikštijo, bet širdyje visada likau žydas. Regis, tokios išpažintys 
nėmaž jų nestebino, nes, pasak jų, daugelį ištiko manasis likimas ir 
tai jau niekam nerūpi. Tačiau savo kalbomis pelniau Terasos kieme 
prie macų kepimo krosnies gyvenančio senio pasitikėjimą. 

Pasakodamas apie tą susitikimą senelis pagyvėdavo, o vartyda- 
mas akis ir mosikuodamas rankomis kalbėdamas mėgdžiojo žydą, 
apie kurį pasakojo. Tas Mordechajus, regis, buvo kilęs iš Sirijos, o 
Damaske jam nutikusi labai liūdna istorija. Mieste pradingo ber- 
niukas arabas, ir iš pradžių niekas nepagalvojo apie žydus, nes ma- 
nyta, kad šie žudo tik krikščionių vaikus. Bet paskui griovyje rado 
supjaustyto į gabalėlius ir sugrūsto piestoje lavonėlio liekanas. Nu- 
sikaltimas labai panėšėjo į tą, kuo paprastai kaltinami žydai, tad 

žandarai nutarę, jog artinantis Paschai šiems prireikė krikščionių 
kraujo macų tešlai, o negalėdami pagauti krikščionių vaiko judėjai 
sučiupo arabiuką, pakrikštijo, o paskui žvėriškai nužudė. 

- Žinai, - aiškindavo senelis, - krikštas galioja visada, nesvarbu, 
kas krikštija, jei tik krikštas atliekamas Šventosios Romos bažny- 
čios intencijomis, tą klastūnai žydai puikiai žino ir nė kiek nesigė- 
dija tarti: „Krikštiju tave lygiai taip, kaip tą darytų krikščionis, ku- 
rio stabmeldyste netikiu, bet kurią jis išpažįsta visiškai tikėdamas.“ 
Taip vargšui kankinėliui bent nusišypsojo laimė patekti į Rojų, te- 
gul ir velnio dėka. 

Netrukus įtartas Mordechajus. Kad priverstų jį prisipažinti, su- 
rišo už nugaros rankas, pakabino ant kojų svarmenis ir kokį tuziną 
kartų skridiniu aukštai pakėlę numetė žemėn. Tada pakišo po no- 
simi sieros ir panardino į ledinį vandenį, o kai šis iškišdavo galvą, 
murkdydavo gilyn, kol galiausiai viską prisipažino. Kalbėta, kad 
norėdamas nutraukti savo kančias nelaimingasis išdavė ir penkių 
tautiečių vardus, šie, nors niekaip su tuo nesusiję, buvo nuteisti my- 
riop, o jis išnarintomis galūnėmis paleistas į laisvę, tačiau jau suvis 
netekęs proto, ir kažkoks geradarys įsodino jį į prekinį laivą, plau- 
kiantį į Genują, antraip žydai būtų užmėtę akmenimis. Dar kalbė- 
ta, kad laive jį sugundė barnabitas įtikinęs apsikrikštyti, jis priėmė 
krikštą tikėdamasis pagalbos Sardinijos karalystėje, bet širdyje liko 
ištikimas tėvų tikėjimui. Taigi, tapo krikščionių vadinamu maranu, 
bet atvykęs į Turiną ir pasiprašęs prieglobsčio gete išsigynė atsiver- 
tęs, tad daugelis jį laikė netikru žydu, širdyje puoselėjančiu naująjį 
krikščionišką tikėjimą, kitaip tariant, dukart maranu. O kad niekas 
negalėjo patikrinti iš užjūrių atsklidusių gandų, pasinaudodamas 
pamišėliams rodoma pagaila jis gyveno iš visų nors ir šykščios ma- 
lonės lūšnoje, kurioje nebūtų drįsęs įsikurti net geto gyventojas. 

Senelio manymu, kad ir ką jis padarė Damaske, bet proto tikrai 
neprarado. Jį paprasčiausiai degino neslopstanti neapykanta krikš- 
čionims, ir toje belangėje lūšnoje drebančia ranka laikydamas se- 

nelį už riešo, įsmeigęs į jį tamsoje žaižaruojančias akis prisipažino 
nuo tada gyvenimą paskyręs kerštui. Pasakojo, kad Talmude pa- 
rašyta nekęsti visų krikščionių, tad šiems sužlugdyti žydai sukūrė 
laisvuosius masonus, o jis esąs vienas iš slaptų vyriausiųjų, vado- 
vaująs Neapolio ir Londono ložėms, tik negalįs to atskleisti ir turįs 
slapstytis, likti nežinomas ir atsiskyręs, antraip jį papjausią visur jo 
ieškantys jėzuitai. 

Kalbėdamas vis dairėsi aplink, tarsi iš bet kurios tamsios kertės 
galėtų tuoj išlįsti durklu ginkluotas jėzuitas, paskui garsiai išsipūtė 
nosį, kiek padejavo dėl savo liūdnos padėties, gudriai ir kerštingai 
šyptelėjo, mėgaudamasis tuo, kad visas pasaulis nė nenumano apie 
siaubingą jo galybę, pasibjaurėtinai patapšnojo Simoninio ranką 
ir klejojo toliau. Sakė, jei tik Simoninis panorėtų, sekta mielai jį 
priglausianti, o jis pats padėsiantis jam tapti slapčiausios masonų 
ložės nariu. 

Atskleidė, kad žydai buvę ir Manis, manichėjų sektos pranašas, 
ir liūdnai pagarsėjęs Kalnų Senis, kvaišalais svaiginęs savo asasinus 
ir siųsdavęs žudyti krikščionių valdovų. Kad ir masonus, ir iliumi- 
natus įkūrė žydai, iš žydų kilusios ir visos prieš krikščionis nusi- 
teikusios sektos, jų pasaulyje dabar tiek daug, kad joms priklauso 
milijonai abiejų lyčių, visų padėčių, rangų ir reputacijos žmonių, 
daugybė dvasininkų, netgi vienas kitas kardinolas, ir tikimasi, kad 
į jų pusę netrukus pereis ir popiežius (ilgainiui senelis mėgdavo pa- 
reikšti, jog tai labai tikėtina į Petro sostą sėdus tokiam dviveidžiui 
kaip Pijus IX). Krikščionims klaidinti jie ir patys dažnai apsimes- 
davo krikščionimis, keliaudavo iš vienos šalies į kitą su suklastotais 
krikšto dokumentais, įsigytais iš papirktų klebonų, tikėdamiesi pi- 
nigų galia ir suktybėmis pasiekti, kad visų šalių vyriausybės pri- 
pažintų jiems pilietybę, ir daugelis šalių ją jau yra pripažinusios, o 
įgiję tokias pat pilietines teises kaip ir kiti gyventojai jie ims supir- 
kinėti namus ir sklypus, lupikaudami atims iš krikščionių teises į 
žemę ir turtus, mažiau nei per šimtą metų taps pasaulio valdovais, 

sunaikins visas kitas sektas ir iškels savąją, krikščionių bažnyčias 
pavers sinagogomis, o juos pačius - vergais. 

— Taigi, - baigdavo senelis, - štai apie ką rašiau Barueliui. Gal 
kiek perdėjau taręs, kad tai, ką man patikėjo vienas žydas, sužino- 
jau iš jų visų, bet buvau ir tebesu tikras, jog senis kalbėjo tiesą. Taip 
ir parašiau, o dabar leisk man baigti skaityti. 

Ir senelis skaitydavo toliau. 

Taigi, pone, štai kokie klastingi žydų tautos planai, apie kuriuos 
man savo ausimis teko girdėti... Tad būtų labai geidautina, jei tokia 
veikli ir iškili plunksna kaip jūsiškė atvertų minėtoms vyriausybėms 
akis ir pamokytųy jas priversti šią tautą grįžti į deramą skurdą, kurį 
visada rūpinosi palaikyti mūsų tėvai, labiau politiškai išprusę ir svei- 
ko proto turėję daugiau už mus. Todėl, pone, prašau jus tai padaryti, 
melsdamas atleisti kareiviui italui visas klaidas, kokias tik rasite šia- 
me laiške. Linkiu, kad Dievo ranka gausiai atlygintų už jūsų išmin- 
tingus raštus, kuriais praturtinote savo Bažnyčią, ir kad jus skaitan- 
tiems Jis įkvėptų kuo didžiausią pagarbą ir giliausią prielankumą, 
kuriuos ir aš turiu garbės, pone, jums išreikšti kaip jūsų nuolankiau- 
sias ir klusniausias tarnas Džovanis Batistas Simoninis. 

Tada senelis dėdavo laišką į skrynelę, o aš klausdavau: 

— Ką gi atsakė abatas Baruelis? 

— Nesiteikė atsakyti. Bet Romos kurijoje turėjau keletą gerų bi- 
čiulių ir iš jų sužinojau, kad tas bailys išsigandęs, esą šioms tiesoms 
pasklidus prasidės žydų skerdynės, o jis nenorėjęs jų sukelti, nes, 
pasak jo, ir tarp žydų buvę nekaltų žmonių. Įtakos turbūt turėjo 
ir to meto Prancūzijos žydų intrigos, kai Napoleonas nusprendė 
susitikti su Didžiosios sinedrijos atstovais ir gauti jų paramą savo 
užmojams, tad, matyt, kažkas įspėjo abatą nedrumsti ramybės. Vis 
dėlto Baruelis negalėjo nutylėti, todėl persiuntė mano laiško origi- 
nalą popiežiui Pijui VII, o nuorašus daugeliui vyskupų. Tačiau tuo 
nesibaigė, nes jis perdavė laišką ir kardinolui Fešui, anuometiniam 
Galijos arkivyskupui, kad šis praneštų Napoleonui. Ir Paryžiaus 

policijos viršininkui. Paryžiaus policija, kaip man pasakė, Romos 
kurijoje pasiteiravo, ar esu patikimas asmuo - o toks, velniai rau- 
tų, ir buvau - ir kardinolai negalėjo to paneigti! Žodžiu, Baruelis 
veikė slapčiomis, nenorėdamas sukiršinti širšyno labiau, nei su- 
kiršino jo knyga, tačiau patyliukais paskelbė mano atradimus pu- 
sei pasaulio. Žinok, kad Baruelį mokė jėzuitai, kol Liudvikas XV 
neišgujo jų iš Prancūzijos, paskui jis gaudavo iš ordino nurody- 
mus kaip pasaulietinis kunigas, o Pijui VII grąžinus ordinui teises 
vėl tapo jėzuitu. Juk Žinai, esu karštas katalikas ir didžiai gerbiu 
visus, vilkinčius sutaną, bet jėzuitas iš tiesų visada ir liks jėzuitas, 
jis viena kalba, kita daro, o jei ką daro, tai visai ką kita kalba, ir 
Baruelis elgėsi ne kitaip... 

Senelis kikendavo taškydamasis seilėmis pro kelis dar likusius 
dantis, pralinksmintas tokio savo akiplėšiškumo. 

- Taigi, mano Simoninai, - baigdavo - aš senas, neturiu pašau- 
kimo būti balsu tyruose, kas nenorėjo manęs paklausyti, atsakys 
prieš Viešpatį, bet jums, jaunimui, perduodu savo liudijimo deglą, 
nes prakeiktieji žydai tampa vis galingesni, o mūsų bailys valdovas 
Karolis Albertas vis atlaidesnis. Tačiau susimokę jie nuvers ir jį... 

— Nejau ir čia, Turine, rezgamas sąmokslas? - paklausiau. 

Saulėlydžio šešėlių aptemdytame kambaryje senelis apsidairyda- 
vo, lyg kas klausytųsi: 

- Ir čia, ir visur, - atsakydavo. - Jie - prakeiktoji rasė, o Talmude, 
kaip tvirtina skaičiusieji, sakoma, kad žydai turi keikti krikščionis 
tris kartus per dieną ir melsti Dievą, kad sunaikintų ir nušluotų 
juos nuo žemės paviršiaus, o jei kuris iš jų sutiktų krikščionį ant 
bedugnės krašto, privaląs nustumti žemyn. Žinai, kodėl esi Simo- 
ninas? Norėjau, kad tėvai tave pakrikštytų šventajam Simoninui iš 
Trento atminti - tam kankiniui vaikeliui, kurį penkioliktame am- 
žiuje žydai pagrobė Trente, nužudė ir sukapojo į gabalėlius, o krau- 
ją panaudojo apeigoms. 

„Jei neklausysi ir tuoj pat neisi miegoti, šiąnakt tave aplankys bai- 
susis Mordechajus.“ Taip mane gąsdina senelis. O aš savo kamba- 
rėlyje pastogėje niekaip negaliu užmigti, klausausi kiekvieno seno 
namo girgždesio ir kone girdžiu mediniais laiptais žengiantį siau- 
bingą senį, ateinantį manęs nusitempti į savo pragarišką būstą, kur 
priverstų valgyti nekildintą duoną, užmaišytą su nukankintų kūdi- 
kių krauju. Viskas susipina su mamos Teresės, kaip vadinome vis 
dar šlepsinčią po namus seną, dar mano tėvą pienu žindžiusią tar- 
naitę, pasakojimais, ir girdžiu, kaip pasičepsėdamas Mordechajus 
bamba: „Uku uku, uodžiu kvapą krikščioniukų.“ 


++ + 


Man jau beveik keturiolika, ir daug sykių norėjau nueiti į getą, 
dabar jau išplitusį už senyjų ribų, nes ir pačiame Pjemonte neliko 
daugybės apribojimų. Taip besisukiodamas to uždrausto pasau- 
lio paribyje gal sutinku ir žydų, mat girdėjau, jog daugelis iš jų jau 
nusimetė tradicinius apdarus. Prasilenkiam su jais, sako senelis, 
persirengusiais, patys to nežinodami. Taip dairydamasis prie geto 
sutinku juodaplaukę mergaitę, ji kas rytą eina per Karolio aikštę 
į gretimą krautuvę, nešdama skepeta uždengtą pintinę su nežinia 
kuo. Liepsningas žvilgsnis, aksominės akys, įrudusi oda... Negali 
būti, kad ji žydė, kad tėvai, pasak senelio, plėšriomis kumpomis 
nosimis ir nuodų sklidinomis akimis, būtų galėję pagimdyti tokią 
moterį. Tačiau ji negalėjo ateiti iš niekur kitur, tik iš geto. 

Pirmą kartą žiūriu į kitą moterį, ne į mamą Teresę. Einu ten kiek- 
vieną rytą, o pamatęs ją tolumoje jaučiu, kaip ima daužytis širdis. 
Rytais, kai jos nematau, sukiojuos po aikštę lyg ieškodamas kelio 
pabėgti, bet nebėgu nė vienu iš rastųjų, o tebestypsau ten, nors na- 
muose senelis jau seniai manęs laukia, sėdėdamas prie stalo ir tūž- 
mingai maigydamas duonos trupinius. 

Vieną rytą išdrįstu prie mergaitės prieiti ir nuleidęs akis klausiu, 


„kone girdžiu mediniais laiptais žengiantį siaubingą senį, 
ateinantį manęs nusitempti į savo pragarišką 
būstą, kur priverstų valgyti nekildintą duoną, 


užmaišytą su nukankinty kūdikių krauju. 

ar galėčiau panešti pintinę. Išdidžiai tarmiškai ji atsako puikiai ga- 
linti pati ją pasinešti. Kreipiasi į mane ne monssii, o gagnu, berniuk. 
Daugiau jos neieškojau, niekada nebemačiau. Mane pažemino Sio- 
no dukra. Gal todėl, kad esu storas? Tačiau būtent tada prasidėjo 
mano karas su Ievos dukterimis. 


**+X* 


Vaikystėje senelis neleido manęs į valstybinę mokyklą pasakęs, kad 
ten moko tik karbonarai ir respublikonai. Visus tuos metus leidau 
namuose vienas, valandų valandas apmaudžiai stebėdamas upės 
pakrantėje žaidžiančius vaikus, lyg šie būtų atėmę kažką, kas pri- 
klausė man, o likusį laiką uždarytas kambaryje mokiausi su tėvu 
jėzuitu, kurį senelis atsižvelgdamas į mano amžių išrinkdavo iš jį 
supusių juodvarnių. Visų tų mokytojų nekenčiau ne tik todėl, kad 
jie kalė mokslus daužydami lazdele per pirštus, bet ir dėl to, kad 
tėvas (tada, kai probėgšmais mane užkalbindavo) man diegė nea- 
pykantą kunigams. 

— Mano mokytojai ne kunigai, o tėvai jėzuitai, - sakydavau. 

- Dar blogiau, - atšaudavo tėvas. - Niekada nepasitikėk jėzuitais. 
Ar žinai, ką parašė kunigas (taip, įsidėmėk, kunigas, o ne masonas, 
karbonaras, šėtono iliuminatas, kaip mane vadina, o angeliško ge- 
rumo kunigas abatas Džobertis)? Jėzuitizmas diskredituoja, puola, 
skaudina, šmeižia, persekioja, žlugdo laisvos dvasios žmones, jėzui- 
tizmas išveja iš valstybinės tarnybos gerus ir gabius, jie pakeičiami 
nevykėliais ir bailiais, jėzuitizmas lėtina, užkerta, trukdo, bukina, 
silpnina, šimtais būdų griauna viešąjį ir privatų švietimą, skleidžia 
apmaudą, nepatiklumą, priešiškumą, neapykantą, barnius, mato- 
mus ir slaptus asmenų, šeimų, klasių, valstybių, vyriausybių ir tau- 
tų nesutarimus, jėzuitizmas silpnina protus, tingumu pažaboja šir- 
dis ir valią, jaunuolius išsekina perdėta drausme, brandaus amžiaus 
žmones žlugdo nuolankia, veidmainiška morale, užmuša, atšaldo, 
nutraukia daugumos draugystę, šeimos meilę, sūnaus prieraišumą, 


68 


UMBERTO ECO + PRAHOS KAPINĖS 


šventą tėvynės meilę... Nėra pasaulyje kitos tokios beširdės (rašė 
jis), Žiaurios ir negailestingos sektos kaip Jėzaus draugija, kai tik 
prireikia ginti savuosius interesus. Lipšniu, meilikaujančiu veidu, 
saldžiais it medus žodžiais, malonia ir draugiška pagalba jėzuitas, 
jei tik deramai laikosi ordino tvarkos ir vyresniųjų priesakų, priden- 
gia savo geležinę sielą, nepažįstančią švenčiausių jausmų ir tauriau- 
sios meilės. Jis iš tiesų įgyvendina Makiavelio priesaką sprendžiant 
tėvynės likimą nepaisyti nei tiesos, nei netiesos, nei gailesčio, nei 
žiaurumo. Todėl jie nuo vaikystės ugdomi kolegijose, kad nepažintų 
šeimos meilės, neturėtų draugų, būtų pasirengę vyresnybei pranešti 
apie menkiausią artimo bendramokslio klaidą, suvaldytų kiekvie- 
ną širdies virpesį ir puoselėtų beatodairišką paklusnumą perinde 
ac cadaver’. Džobertis rašė, kad Indijos fazingarai, arba smaugikai, 
savo dievams aukoja pasmaugtų ar papjautų priešų kūnus, o Italijos 
jėzuitai žudo sielas liežuviu kaip gyvatės arba plunksna. 

Nors visada nusišypsodavau pamatęs, kad kai kurias iš tų minčių 
Džobertis nusirašė iš prieš metus išleisto Eženo Siu romano „Am- 
žinasis žydas“, - užbaigdavo tėvas. 


*XX* 


Tėvas. Juodoji šeimos avis. Jei klausytum senelio, jis susidėjo su 
karbonarais. Kalbėdamas apie senelio įsitikinimus jis pusbalsiu 
sakydavo neklausyti jo svaičiojimų, tačiau ar drovėdamasis, ar iš 
pagarbos tėvo idėjoms, ar todėl, kad manim nesidomėjo, vengdavo 
kalbėti apie savo paties idealus. Bet man užteko slapčia pasiklausyti 
senelio pokalbių su tėvais jėzuitais ar mamos Teresės plepalų su 
sargu, kad suprasčiau, jog tėvas susidėjo su tais, kurie pritarė revo- 
liucijai ir Napoleonui, ir netgi kalbėjo, kad Italija turėtų atsikratyti 
Austrijos imperijos, Burbonų ir popiežiaus priespaudos ir tapti (to 
žodžio seneliui girdint negalėjai tarti) Tauta. 


j Kaip negyvėliai (lot.). 


69 


UMBERTO ECO f PRAHOS KAPINĖS 


X*+ 


Mano mokslo pagrindus padėjo tėvas Pertuzas kiaunės profiliu. 
Tėvas Pertuzas pirmasis mokė mane mūsų laikų istorijos (o senelis 
mokė senosios). 

Paskui pasklido gandai apie karbonarų sąjūdžius, apie kuriuos 
sužinodavau iš išvykusiam tėvui siunčiamų laikraščių, kuriuos 
nustverdavau, kol senelis nespėdavo sunaikinti. Dar atsimenu, 
kad lotynų ir vokiečių kalbų mane mokė tėvas Bergamaskis, toks 
artimas senelio draugas, jog namuose jam buvo skirtas kambarys 
netoli manojo. Tėvas Bergamaskis... Kitaip nei tėvas Pertuzas, jis 
buvo jaunas dailus vyras banguotais plaukais, gražių bruožų veidu, 
iškalbingas ir bent jau namuose oriai dėvėdavęs tvarkingą sutaną. 
Atmenu jo baltas rankas laibais pirštais su kiek ilgesniais, nei tikė- 
tumeis iš bažnyčios tarno, nagais. 

Matydamas mane palinkusį prie knygų, dažnai atsisėsdavo už 
nugaros ir glostydamas plaukus imdavo kalbėti apie daugybę nai- 
vaus jaunuolio tykančių pavojų ir aiškinti, jog karbonarų judėjimas 
yra ne kas kita, kaip didesnės rykštės - komunizmo - priedanga. 

— Iki pastarojo meto, - sakydavo, - komunistai neatrodė baisūs, 
tačiau dabar, po Maršo (regis, taip tardavo tą vardą) manifesto, pri- 
valome atskleisti jų žabangas. Tau dar neteko girdėti apie Babetę iš 
Interlakeno. Savo prosenelio Vaishaupto verta dukraitė, ji vadinta 
šveicarų komunizmo Švenčiausiąja Mergele. 

Kažin kodėl tėvą Bergamaskį labiau domino ne maištai Milane 
ar Vienoje, apie kuriuos anomis dienomis daug kalbėta, o religiniai 
Šveicarijos katalikų ir protestantų kivirčai. 

— Babetė gimė iš apgaulės ir augo apsupta apsirijėlių, vagių, plė- 
šikų ir kraujo. Dievą pažino tik girdėdama jį nuolat keikiamą. Per 
susirėmimus Liucernos apylinkėse radikalai susidorojo su keliais 
katalikais iš pirmųjų kantonų, ir būtent Babetės namuose jiems 
išplėštos širdys ir išluptos akys. Po grožio mantija Babetė vėjo 
plaikstomais ilgais geltonais it Babilono kekšės plaukais slėpė esan- 

ti slaptųjų draugijų šauklė, demonė, rezganti tų paslaptingų gaujų 
intrigas ir gudrybes, ji pasirodydavo netikėtai ir pradingdavo akies 
mirksniu kaip piktasis elfas, žinojo slapčiausias paslaptis, diplo- 
matines depešas išplėšdavo nė neperlaužusi antspaudų, it gyvatė 
įsmukdavo į slapčiausius Vienos, Berlyno, net Peterburgo kabine- 
tus, padirbinėjo vekselius, klastojo pasų numerius, vaikystėje iš- 
moko nuodijimo meno ir sektos įsakyta deramai juo naudodavosi. 
Atrodė apsėsta Šėtono, tiek turėjo karštos gyvasties ir toks kerintis 
buvo jos žvilgsnis. 

Išplėtęs akis stengiausi nesiklausyti, bet naktimis sapnuodavau 
Babetę iš Interlakeno. Nors ir mėginau snūduriuodamas išmesti iš 
galvos šviesiaplaukės demonės, be abejonės, ant nuogų pečių už- 
kritusiais plaukais, tos šėtoniškos ir kvapnios šmėklos geidulingai 
alsuojančia krūtine, bedieviškos ir nuodėmingos, paveikslą, bet il- 
gėjausi jos kaip sektino pavyzdžio ir, nors mane apimdavo siaubas 
vien nuo minties paliesti ją pirštais, troškau būti kaip ji, toks pats 
visagalis slaptasis agentas, keičiantis pasų numerius ir nešantis pra- 
gaištį priešingos lyties aukoms. 


XXX 
Mano mokytojai mėgo skaniai pavalgyti, šios ydos ir aš neatsikra- 
čiau net suaugęs. Prisimenu užstalės nuotaiką, jei ne linksmą, tai 
bent apsimestinai rimtą, kai gerieji tėvai aptarinėdavo senelio jiems 
paruošto mėsos troškinio tobulą skonį. 

Jam reikia mažiausia pusės kilogramo jautienos filė, uodeginės, 
šlauninės, rūkytos dešros, veršiuko liežuvio, galvos, virtos kiaulie- 
nos dešros, vištienos, svogūno, dviejų morkų, dviejų lapinių salie- 
rų, ryšelio petražolių. Viską išvirti užtrunka skirtingą laiką, nelygu 
mėsa. Bet, kaip primindavo senelis, o tėvas Bergamaskis patvirtin- 
davo įnirtingai linksėdamas galva, vos sudėjus mėsą ant padėklo, 
kuris bus nešamas ant stalo, reikia ją apiberti sauja rupios druskos ir 
apipilti keliais samčiais karšto sultinio skoniui sustiprinti. Garnyro 

nedaug, gal kelios bulvės, bet daug padažų - vynuoginis garstyčių, 
krienų, garstyčių su vaisiais, o svarbiausia (čia senelis nesileisdavo 
į jokius kompromisus) — žaliasis užpilas: sauja petražolių, keturių 
ančiuvių filė, bandelės minkštimas, šaukštelis kaparėlių, skiltelė 
česnako, virto kiaušinio trynys. Viską gerai sutrinti su alyvuogių 
aliejumi ir actu. 

Atmenu, tokie buvo mano vaikystės ir paauglystės malonumai. 
Ko dar geidauti? 


+*+% 


Tvanki popietė. Mokausi. Tėvas Bergamaskis tylėdamas atsisėda už 
manęs, pirštais suspaudžia sprandą ir šnabžda, kad tokiam dievo- 
baimingam, tokiam geram berniukui, kuris norėtų išvengti kitos 
lyties gundymyų, jis galįs duoti ne tik tėvišką draugystę, bet ir šilu- 
mą bei meilę, kokią gali duoti subrendęs vyras. 

Nuo tada jokiam kunigui neleidžiu savęs paliesti. Gal persiren- 
giu abatu Dala Pikola, kad galėčiau liesti kitus? 


+*+% 


Tačiau artėjant mano aštuonioliktajam gimtadieniui senelis, norė- 
jęs, kad tapčiau advokatu (Pjemonte advokatais vadinami visi baigę 
teisės studijas), pagaliau sutiko išleisti mane iš namų ir pasiuntė į 
universitetą. Pirmą kartą bendravau su savo bendraamžiais, bet per 
vėlai, kad jais pasitikėčiau. Nesupratau, kodėl jie prislopintai kike- 
na ir supratingai susižvilgčioja kalbėdami apie moteris, ir leidžia 
per rankas prancūziškas knygas su bjauriomis graviūromis. Mie- 
liau likdavau vienas ir skaitydavau. Tėvas iš Paryžiaus prenume- 
ravo Le Constitutionnel, kuris dalimis spausdino Siu „Amžinąjį 
žydą , ir aš, žinoma, tą knygą ryte rijau. Iš jos sužinojau, kaip nie- 
kingoji Jėzaus draugija, siekdama užvaldyti kieno nors palikimą, 
rezgė kokčiausius nusikaltimus, pamynusi vargšų ir dorųjų teises. 
Tie skaitiniai mane ne tik paskatino nepasitikėti jėzuitais, bet ir 

atskleidė feuilleton’ malonumus: savo namų palėpėje radau dėžę 
su knygomis, kurias tėvas akivaizdžiai nuslėpė nuo senelio (kaip ir 
aš stengiausi nuo jo nuslėpti šią vienatvės ydą), ir, kol paskausda- 
vo akys, ištisas popietes leidau su „Paryžiaus paslaptimis“, „Trimis 
muškietininkais“, „Grafu Montekristu“... 

Prasidėjo nuostabūs 1848 metai. Kiekvienas studentas džiūga- 
vo, kad į popiežiaus sostą sėdo kardinolas Mastajus Feretis, kuriam 
prieš dvejus metus popiežius Pijus IX suteikė amnestiją už poli- 
tinius nusikaltimus. Metų pradžioje Milane kilo pirmieji maištai 
prieš austrus, ir miestiečiai, siekdami sukelti imperijos karališko- 
jo iždo krizę, netgi liovėsi rūkę (mano bičiuliams turiniečiams tie 
draugai milaniečiai, ramiai laikęsi prieš kareivius ir policijos pa- 
reigūnus, provokavusius juos kvapniausiais cigarų dūmais, atrodė 
tikri didvyriai). Tą pat mėnesį kilo revoliuciniai sąjūdžiai Abiejų Si- 
cilijų karalystėje, ir Ferdinandas II pažadėjo konstituciją. Tačiau va- 
sarį Paryžiuje liaudies sukilimas nuvertė nuo sosto Liudviką Pilypą 
ir buvo paskelbta (pagaliau ir vėl!) respublika, panaikinta mirties 
bausmė už politinius nusikaltimus bei vergovė ir suteikta visuotinė 
balso teisė, tad kovą popiežius palaimino ne tik konstituciją, bet ir 
spaudos laisvę ir atleido geto žydus nuo daugybės žeminamų ap- 
eigų bei priespaudos. Maždaug tuo metu konstituciją pripažino ir 
didysis Toskanos kunigaikštis, o Karolis Albertas paskelbė Sardini- 
jos karalystės statutą. Ir pagaliau revoliuciniai Vienos, Bohemijos, 
Vengrijos sąjūdžiai bei penkios Milano sukilimo dienos privertė 
austrus pasitraukti, o pjemontiečių kariuomenė pradėjo karo veiks- 
mus išlaisvintam Milanui prijungti prie Pjemonto. Mano draugai 
šnabždėjo ir apie komunistų manifesto pasirodymą, juo džiaugėsi 
ne vien studentai, bet ir darbininkai bei žemiausių luomų žmonės, 
ir visi tikėjo, kad netrukus paskutinis kunigas bus pakartas ant pas- 
kutinio karaliaus žarnų. 


s Dalimis laikraščiuose spausdinamas romanas (pranc.). 

Tačiau ne visos žinios buvo geros, nes Karolis Albertas mūšius 
pralaimėjo ir milaniečių bei visų patriotų buvo paskelbtas išdaviku, 
o Pijus IX, įbaugintas vieno iš savo ministrų žmogžudystės, spruko 
į Gaetą pas Abiejų Sicilijų karalių, veikė slapta ir pasirodė besąs 
mažiau liberalus nei dėjosi iš pradžių, o daugelis konstitucinių len- 
gvatų buvo panaikintos... Bet į Romą atvyko Garibaldis su Madzi- 
nio patriotais, ir kitų metų pradžioje turėjo būti paskelbta Romos 
respublika. 

Tėvas galutinai pradingo iš namų kovą, mama Teresė kalbėjo 
esanti tikra, kad jis prisidėjo prie sukilėlių milaniečių, bet apie gruo- 
dį vienas iš mūsų įnamių jėzuitų gavo žinią, esą tėvas pasiekęs ma- 
dziniečius, patraukusius ginti Romos respublikos. Prislėgtas senelis 
svaidėsi siaubingomis pranašystėmis, kad annus mirabilis netrukus 
taps annus horribilis. Tais pačiais mėnesiais Pjemonto valdžia už- 
draudė jėzuitų ordiną ir konfiskavo jo turtus, o siekdama jį galutinai 
sunaikinti uždraudė ir jam artimus ordinus - Šventojo Karolio ir 
Švenčiausiosios Marijos bei ligvoritus. 

— Ateina Antikristas, - aimanavo senelis ir matydamas, kaip pil- 
dosi liūdniausios Mordechajaus pranašystės, aišku, dėl visko, kas 
tik nutikdavo, kaltino žydų intrigas. 


* XX 


Senelis priglausdavo nuo liaudies įtūžio bėgančius tėvus jėzuitus, 
kol šiems pavykdavo įsiterpti į pasaulietinę dvasininkiją, o 1849 
metų pradžioje daug jų atvyko slapta pabėgusių iš Romos ir visi 
pasakojo, kokie siaubingi ten dėjosi dalykai. 

Tėvas Pakis. Perskaitęs Siu „Amžinąjį žydą jame regėjau įsi- 
kūnijusį tėvą Rodeną, ištvirkusį jėzuitą, veikusį šešėlyje ir visus 
moralės principus aukojusį draugijos labui, nes jis kaip ir tėvas 
Rodenas vilkėjo pasaulietinius drabužius ir dėjosi nepriklausąs 
ordinui, kitaip tariant, nešiojo palaikį apsiaustą prisigėrusia pra- 
kaito, pleiskanomis nusėta apykakle, vietoj kaklaskarės ryšėjo 

nosinę, vilkėjo nudrengtą juodos gelumbės liemenę, o savo di- 
deliais, visada purvinais batais nesivaržydamas trypė gražiuosius 
mūsų namų kilimus. Aštrių bruožų, liesas, išblyškęs veidas, žili 
riebaluoti prie smilkinių prilipę plaukai, vėžlio akys, siauros pa- 
mėlusios lūpos. 

Nesitenkindamas tuo, kad vien prisėdęs prie stalo sukeldavo pa- 
sidygėjimą, dar visiems atimdavo apetitą ir siaubingomis istorijo- 
mis, kurias pasakodavo pamokslininko tonu ir žodžiais: 

- Bičiuliai, balsas man dreba, bet turiu jums pasakyti. Raupsai 
plinta iš Paryžiaus, ir nors Liudvikas Pilypas nebuvo šventasis, ta- 
čiau anarchiją pažabojo. Šiomis dienomis mačiau Romos liaudį! 
Bet ar išties tai buvo Romos liaudis? Apdriskusios, susivėlusios 
būtybės, kalėjimo atmatos, kurios už taurę vyno atsisakytų rojaus. 
Ne liaudis, o prastuomenė, pagimdyta Romoje niekingiausių Itali- 
jos ir užsienio miestų atmatų, garibaldiečių ir madziniečių, aklas 
visų blogybių įnagis. Jūs nė nežinote, kokių nuodėmingų piktada- 
rybių pridarė respublikonai. Jie įsiveržia į bažnyčias, plėšia urnas 
su kankinių palaikais, pelenus leidžia pavėjui, o urnas verčia nak- 
tipuodžiais. Lupa šventuosius akmenis iš altorių, teplioja juos iš- 
matomis, durklais bado Švenčiausiosios Mergelės statulas, šventųjų 
atvaizdams išduria akis ir anglimi prirašinėja nešvankybių. Vieną 
dvasininką, pasisakiusį prieš respubliką, įsitempė į pavartę, pervėrė 
durklu, išlupo akis ir išpjovė liežuvį, o paleidę žarnas apsuko aplink 
kaklą ir pasmaugė. Ir nemanykite, kad išlaisvinus Romą (kalbama, 
kad iš Prancūzijos turėtų ateiti pagalba) madziniečiai bus nugalėti. 
Jie suvirto iš visų Italijos provincijų, yra gudrūs ir apsukrūs, mela- 
giai ir apgavikai, ryžtingi ir narsūs, kantrūs ir tvirti. Jie ir toliau tel- 
kiasi slapčiausiuose miesto užkaboriuose, gudriomis veidmainys- 
tėmis prasiskverbia į slapčiausius kabinetus, į policiją, kariuomenę, 
laivyną ir tvirtoves. 

— O mano sūnus su jais, - rypavo senelis, palūžęs kūnu ir siela. 

Ir patiekdavo puikios jautienos su barolo vynu. 

— Mano sūnus niekada nesupras, koks puikus šis patiekalas su 
svogūnais, morkomis, salierais, šalavijais, rozmarinais, lauro lapais, 
gvazdikėliais, cinamonu, kadagio uogomis, druska, pipirais, svies- 
tu, su alyvuogių aliejumi ir, žinoma, buteliu barolo, patiekiamas 
su kukurūzų arba bulvių koše, - sakydavo. - Kelkit, kelkit revoliu- 
ciją... Praradot gyvenimo skonį. Norit išvyti popiežių, kad paskui 
kimštumėt Nicos bouillabaisse" pagal to žvejo Garibaldžio dūdelę... 
Neliko nieko švento. 


+*+% 


Tėvas Bergamaskis dažnai apsirengdavo pasaulietiniais drabužiais 
ir pasakęs, kad negrįš kelias dienas, išeidavo neprasitaręs nei kur, 
nei ko. Tuomet užeidavau į jo kambarį, paimdavau sutaną, apsivilk- 
davau ir gėrėdavausi savimi veidrodyje sukdamasis šokio žingsniu. 
Lyg moteris, atleisk man, Viešpatie, o gal pamėgdžiodavau jį. Jei 
paaiškėtų, kad esu abatas Dala Pikola, vadinasi, būsiu aptikęs toli- 
mas savo polinkio vaidinti ištakas. 

Abito kišenėse radau pinigų (matyt, juos užmiršo dvasiškasis tė- 
vas), tad nutariau pasimėgauti ir gomurio malonumais, ir tomis 
miesto vietomis, kurias dažnai girdėjau šlovinamas. 

Taip apsitaisęs - nesuvokiau, kad tais laikais tai buvo provokaci- 
ja - leidausi klajoti po Balėn, to kvartalo prie Rūmų vartų, skersgat- 
vius, kur anuomet gyveno Turino padugnės ir būdavo verbuojama 
kariauna iš aršiausių miestą apnikusių barabų. Bet švenčių dienomis 
Rūmų vartų rajono turgus būdavo nepaprastai gyvas, žmonės stum- 
dydavosi, grūsdavosi prie prekystalių, tarnaitės būriais eidavo į mė- 
sines, vaikai pakerėti sustingdavo priešais kalnus riešutinių saldėsių, 
rajūnai pirkdavo vištas, žvėrieną ir dešras, restoranuose negalėdavai 
rasti laisvo staliuko, o aš braukdavau sutana per besiplaikstančius 
ponių apdarus ir pamaldžiai įsmeigęs žvilgsnį į savo sunertas rankas 


ü Žuvienė (pranc.). 

vis dėlto akies kraštu stebėdavau skrybėlėtas, kepurėtas, apgaubtas 
šydu ar skepeta pridengtas moterų galvas ir svaigdavau nuo zujan- 
čių diližanų ir karietų, riksmų, klyksmų ir gaudesio. 

Sujaudintas to bruzdesio, kurį tėvas ir senelis iki tol nuo manęs 
slėpė, kad ir dėl skirtingų priežasčių, nusigavau net iki vienos iš 
legendinių anuometinio Turino Vietų. Apsitaisęs jėzuito apdaru ir 
piktdžiugiškai mėgaudamasis jo keliama nuostaba, eidavau į Caffė 
al Bicerin prie Paguodos šventyklos išgerti pienu, kakava, kava ar 
kitokiais aromatais dvelkiančio gėrimo iš į metalinį apsodą su ąse- 
le įstatytos stiklinės. Anuomet dar nežinojau, kad po kelerių metų 
apie bicerin rašys net Aleksandras Diuma, vienas iš mano didvyrių, 
ir ne daugiau kaip du ar tris kartus apsilankęs toje stebuklingoje 
vietoje pažinau nektarą, kilusį iš bavareisa, tik bavariškoje kavo- 
je pienas ir šokoladas susimaišo, o bičerino taip ir lieka trys šilti 
sluoksniai, tad galima užsisakyti bicerin pur e fiur kavos su pienu, 
pur e barba kavos su šokoladu, ar n poc' d tut, kitaip tariant, visko 
po truputį. 

Ak, tos vietos su vitrinomis geležiniais rėmais, reklaminiais sky- 
dais šonuose, ketaus pilioriais ir kapiteliais išorėje ir medžio boise- 
ries su veidrodžiais viduje, marmuro staliukais ir prekystaliu, už 
kurio stovėjo migdolais kvepiančios vazos su keturiasdešimt skir- 
tingų rūšių dražė... Ypač mėgau viską stebėti sekmadieniais, nes 
kavą it nektarą gerdavo prieš Komuniją badavę ir išėję iš Paguo- 
dos šventyklos atgaivos ieškantys maldininkai. Per gavėnią bicerin 
būdavo ypač paklausus, nes karštas šokoladas nelaikytas maistu. 
Veidmainiai. 

Be kavos ir šokolado malonumų, labiausiai džiugino galimybė 
apsimesti kuo nors kitu: tai, kad žmonės nežinojo, kas iš tiesų esu, 
man kėlė pranašumo jausmą. Turėjau paslaptį. 


7 Medinė sienų apkala (pranc.). 

Vėliau tuos nuotykius teko apriboti, o galiausiai ir visai nutraukti, 
mat bijojau susitikti ką nors iš draugų, kurie tikrai nelaikė manęs 
šventeiva ir manė, kad degu ta pačia karbonarų liepsna kaip ir jie. 

Su tais būsimaisiais tėvynės vaduotojais dažniausiai susitikdavo- 
me Gambero d Oro užeigoje. Siaurame tamsiame skersgatvyje virš 
visai neišsiskiriančių durų iškaba su vėžiu skelbė: „Auksinio vėžio“ 
užeiga, geras vynas ir skanus maistas“. Pro tas duris įžengdavai į ilgą 
patalpą, kurioje buvo ir virtuvė, ir vyno rūsys. Gerdavome uosdami 
dešrų ir svogūnų kvapus, kartais žaisdavom pirštais, o dažniausiai 
it sąmokslo nekeliantys sąmokslininkai leisdavom naktis įsivaiz- 
duodami būsiančius sukilimus. Senelio virtuvė pripratino mane 
prie skanaus maisto, o Gambero d Oro užeigoje dažniausiai (jei nesi 
išrankus) tegalėjai numalšinti alkį. Tačiau norėjau bendrauti ir pa- 
bėgti nuo įnamių jėzuitų, tad verčiau su jaunais draugais „Vėžio“ 
srėbalas nei niūrios namų vakarienės. 

Apyaušriais išeidavom dvokdami česnakais, patriotiniu įkarš- 
čiu degančiomis širdimis ir apsisiausdavom jaukiu rūko apsiaustu, 
puikiai tinkančiu pasislėpti nuo policijos šnipų akių. Kartais už- 
kopdavom į kalvas kitame Po krante ir iš aukštai žiūrėdavom į slėnį 
užliejusioje migloje plūduriuojančius stogus ir varpines, o saulės 
nurausvinta Supergos bazilika tolumoje atrodė lyg švyturys jūroje. 

Mes, studentai, kalbėdavomės ne vien apie būsimą Tautą. Kaip 
įprasta būnant tokio amžiaus, šnekėdavomės ir apie moteris. Spin- 
dinčiomis akimis kiekvienas pasakodavo apie iš balkono vogčiomis 
mestą šypsnį, lipant laiptais paliestą ranką, iškritusią iš maldakny- 
gės ir pakeltą (kalbėjo pagyrūnas) džiovintą gėlę, dar dvelkiančią 
ranka, įdėjusia ją tarp tų šventų lapų. Sėdėdavau rūstus ir taip pel- 
niau dorų ir griežtų papročių Madzinio šalininko šlovę. 

Bet vieną dieną didžiausias mūsų būrio ištvirkėlis prasitarė palė- 
pėje radęs savo begėdžio, negana to, girtuoklio tėvo skrynioje pa- 
slėptas knygas, anuomet Turine vadintas (prancūziškai) cochons, 

bet, nedrįsdamas jų iškrauti ant riebaluoto Gambero d Oro stalo, 
nutarė paleisti mums per rankas, tad kai atėjo mano eilė, negalėjau 
atsisakyti. 

Taip iki vėlyvos nakties varčiau tas knygas, neabejotinai brangias 
ir prabangias, įrištas tymu, su banguotom nugarėlėm ir raudonos 
juostelės skirtuku, auksuotais lapų kraštais, auksuotais fleurons’, o 
kai kurios aux armes“. Jos vadinosi Une veillée de jeune fille ar Ah! 
Monseigneur, si Thomas nous voyait!“", virpėjau sklaidydamas lapus 
ir žiūrinėdamas graviūras, o per sprandą ir skruostus sruvo prakai- 
tas: jaunos merginos pakėlusios sijonus rodė akinamai baltus už- 
pakalius, siūlydamosi gašliems vyriškiams, tad nežinojau, ar mane 
labiau jaudina begėdiški jų apvalumai, ar kone nekalti įžūliai pasu- 
kusių galvas į prievartautojus merginų šypsniai, vylingi žvilgsniai 
ir šypsenos nušviesti veidai, gaubiami juodų plaukų, iš abiejų pusių 
susuktų žiedais; ar dar baisiau - trys moterys ant minkštasuolio 
sėdėjo praskėtusios kojas, rodydamos kaip tik tai, kas turėjo būti 
gamtos duota jų nekaltybės apsauga, viena pati siūlėsi dešinei vyro 
sutaršytais plaukais rankai, šis gi tuo pat metu spraudėsi į greta sė- 
dinčią besarmatę ir ją bučiavo, o trečiai, nepaisydamas apnuogintų 
paslėpsnių, kairiąja ranka plėšė korsetą didindamas ir taip nepa- 
dorią iškirptę. Dar radau keistą gumbuoto veido abato karikatū- 
rą - įdėmiau įsižiūrėjęs pamačiau, kad tas veidas yra iš daugybės 
visaip susivijusių nuogų vyriškų ir moteriškų kūnų ir milžiniškų 
varpų, kartu su sėklidėmis vaizduojančių tankius banguotus plau- 
kus, krintančius jam ant sprando. 

Nebepamenu tos jaudulio nakties baigties, kai lytis stojo prieš 
mane savo baisiausiu pavidalu (šventa šio žodžio prasme, tarsi 
griausmas, su dieviška palaima sužadinantis velniavos ir šventva- 


3 Augaliniais motyvais (pranc.). 
3 Su herbais (pranc.). 
** | Jaunos moters naktinėjimai ir O, monsinjore, jei Tomas būtų mus užklupęs 


(pranc.). 

gystės baimę). Tik atmenu, kad tą sutrikimą įveikiau pusbalsiu 
tarsi litaniją kartodamas nė nežinau kokių šventų raštų autoriaus 
žodžius, prieš kelerius metus tėvo Pertuzo įkaltus man į galvą: „Vi- 
sas kūno grožis tėra oda. Išties, jei vyrai matytų, kas slypi po oda, 
juos supykintų vien pažvelgus į moteris: tas jų grožis tėra viduriai, 
kraujas, syvai, tulžis. Tik pasvarstykite, kas slypi šnervėse, gerklėje, 
pilve... Kaip mes, kurie šlykštimės net piršto galiuku paliesti vėma- 
lus ar mėšlą, galime geisti apkabinti išmatų maišą?“ 


Gal būdamas to amžiaus vis dar tikėjau Dievo teisingumu ir Jo 
kerštu už tą jaudulio naktį palaikiau tai, kas nutiko rytojaus dieną. 
Senelį radau išvirtusį savo krėsle, gargiantį, rankoje suspaudusį su- 
glamžytą popieriaus lapą. Iškvietėm daktarą, paėmiau laišką ir per- 
skaičiau, kad tėvas gindamas Romos respubliką krito nuo prancūzų 
kulkos kaip tik tą 1849 metų birželį, kai generolas Odino atskubėjo 
Liudviko Napoleono vardu vaduoti Šventojo Sosto nuo Madzinio 
ir Garibaldžio pulkų. 


Senelis nemirė, nors buvo jau perkopęs aštuonias dešimtis, bet at- 
sitvėrė tūžmingos tylos siena, ir nežinia, labiau tūžo ant prancūzų 
ar popiežiaus gynėjų, nužudžiusių jo sūnų, ar ant sūnaus, išdrįsusio 
taip neatsakingai stoti su jais į kovą, ar ant visų jį suvedžiojusių pa- 
triotų. Retkarčiais jis nepaguodžiamai padūsaudavo, kad dėl Itali- 
jos negandų, kaip ir dėl prieš pusšimtį metų Prancūziją sukrėtusios 
tragedijos, atsakingi žydai. 


* >% >% 


Gal tėvo atminimui valandų valandas tūnau palėpėje, skaitau jo pa- 
liktus romanus ir man pavyksta perimti paštu atėjusį Diuma roma- 
ną „Žozefas Balzamo“ - tėvas jau nebūtų galėjęs jo perskaityti. 
Kaip visi žino, toje nuostabioje knygoje pasakojama apie Kalios- 
tro nuotykius ir apie jo suregztą karalienės vėrinio aferą: jis vienu 

kirčiu morališkai ir finansiškai sužlugdė kardinolą Rohaną, su- 
kompromitavo valdovę, išjuokė visą dvarą, ir daugelis manė, jog 
Kaliostro suktybė taip pakirto monarchijos prestižą, kad sukėlė 
visuotinio nepasitikėjimo nuotaikas ir galiausiai paskatino aštuo- 
niasdešimt devintųjų revoliuciją. 

Tačiau Diuma žengia toliau, ir Kaliostro, arba Žozefo Balzamo, 
paveiksle įžvelgia tą, kuris pasaulio masonų paunksnėje sąmonin- 
gai sukurpė ne paprastą suktybę, o visą politinį sąmokslą. 

Mane sužavėjo ouverture. Toks scenovaizdis: Mont Tonnerre, 
Griaustinio kalnas. Kairiajame Reino krante už kelių mylių nuo 
Vormso prasideda niūrių viršukalnių grandinė - Karaliaus sostas, 
Erelių uola, Gyvatės ketera, o aukščiau už visus kyla Griaustinio 
kalnas. 1770 metų gegužės šeštąją (beveik dvidešimt metų prieš tą 
nelemtą revoliuciją), kai saulė leidosi už Strasbūro katedros bokšto, 
dalijančio ją į du ugnies pusrutulius, iš Mainco atjojęs Nepažįsta- 
masis kopia į statų kalną ir galiausiai turi palikti net žirgą. Netikėtai 
jį sučiumpa kelios kaukėtos būtybės ir užrištomis akimis nuveda 
per mišką į laukymę, kur laukia trys šimtai drobulėmis apsisiautu- 
sių vaiduoklių, ginkluotų kardais. Jis nuožmiai tardomas. 

Ko nori? Pamatyti šviesą. Esi pasirengęs prisiekti? Paskui pra- 
sideda išbandymai - gerti ką tik nužudyto išdaviko kraują, pa- 
klusnumui įrodyti šauti sau iš pistoleto į galvą bei kitokie panašūs 
niekai, primenantys trečiarūšes masonų apeigas, gerai pažįstamas 
visiems Diuma skaitytojams, kol pagaliau keliauninkas nutaria 
juos užbaigti ir išdidžiai kreipiasi į visus susirinkusiuosius, aiškiai 
tardamas išmanąs visas šias apeigas bei kitas gudrybes, tad gana 
vaidinti spektaklį, jis esąs viršesnis už juos visus, ir visuotinis ma- 
sonų sambūris turįs suprasti, kad jis yra Dievo skirtasis vadovas. 

Ir pareikalauja, kad jo įsakymams paklustų visi Stokholmo, Lon- 
dono, Niujorko, Ciuricho, Madrido, Varšuvos ir įvairių Azijos šalių 
masonų ložių nariai, kurie, be abejonės, visi atkako ant Griaustinio 
kalno. 

Kodėl ten susirinko viso pasaulio masonai? Nepažįstamasis pa- 
aiškino: jis reikalauja geležinės rankos, ugnies kalavijo ir deimanto 
svarstyklių, kad išvytų iš šios žemės Nedorą, kitaip tariant, išsekin- 
tų ir sunaikintų du didžiausius žmonijos priešus - sostą ir altorių 
(juk senelis sakė, kad liūdnai pagarsėjusio Voltero šūkis buvo ėcra- 
sez V infame'). Tad Nepažįstamasiš pareiškė, kad kaip ir visi padorūs 
to meto nekromantai gyvena jau tūkstančius kartų, gimė pirmiau 
už Mozę, o gal ir Ašurbanipalą, atvyko iš Rytų pranešti, kad atėjo 
laikas. Tautos milžiniškais būriais nepaliaujamai žygiuoja į šviesą, o 
jų priešaky žengia Prancūzija. Jai į rankas reikia įdėti tikrąjį šio žy- 
gio deglą, kuris nušviestų pasaulį naująja šviesa. Prancūziją valdo 
senas nedoras karalius, kuriam liko gyventi vos keleri metai. Nors 
vienas iš susirinkusiųjų - būtent Lavateras, garsus fizionomistas — 
pamėgino atkreipti dėmesį, kad jaunųjų įpėdinių veidai (būsimojo 
Liudviko XVI ir jo žmonos Marijos Antuanetės) byloja apie gerą 
ir gailestingą būdą, Nepažįstamasis (skaitytojai jau turėjo atpažin- 
ti Žozefą Balzamo, nors Diuma knygoje šis dar buvo neįvardytas) 
priminė, kad negalima paisyti žmogiškosios pagailos, jei nešamas 
pažangos deglas. Per dvidešimt metų Prancūzijos monarchija tu- 
rinti būti nušluota nuo žemės paviršiaus. 

Tuomet visų šalių visų ložių atstovai po vieną žengė į priekį ir 
žadėjo žmonių arba turtų respublikos bei masonų brolijos perga- 
lės ir šūkio lilia pedibus destrue - sutrypk ir sunaikink Prancūzijos 
lelijas - labui. 

Nesvarsčiau, ar penkių žemynų sąmokslas nėra per didelis Pran- 
cūzijos konstitucinei tvarkai pakeisti. Juk iš esmės ano meto pje- 
montiečiams pasaulyje egzistavo tik Prancūzija, žinoma, Austrija, 
gal kažkur toli Kochinchina, bet daugiau dėmesio vertų šalių ne- 
buvo, žinoma, išskyrus Popiežiaus valstybes. Skaitydamas Diuma 
(šį didį rašytoją stačiai dievinau) aprašytą mizansceną svarsčiau, ar 


$ Sutriuškinkit niekšę (pranc.). 

Pranašas, atpasakodamas vieną sąmokslą, nebus atradęs visų įma- 
nomų sąmokslų Universaliosios Formos. 

Užmirškime Griaustinio kalną, kairįjį Reino krantą, tą laiką, 
tariau sau. Pasvarstykime apie iš visų pasaulio kampų atkakusius 
sąmokslininkus, atstovaujančius visas šalis čiuptuvais apraizgiusiai 
sektai, surinkime juos laukymėje, oloje, pilyje, kapinėse, kriptoje, 
svarbu, kad būtų deramai tamsu, tegul vienas iš jų pasako kalbą, 
kuri apnuogintų kėslus ir siekį užkariauti pasaulį... Mane visada 
supo žmonės, bijoję kokio slapto priešo sąmokslo: senelis bijojo 
žydų, jėzuitai - masonų, tėvas garibaldietis - jėzuitų, pusės Eu- 
ropos karaliai - karbonarų, mano draugai madziniečiai - kunigų 
kurstomo karaliaus, pusės pasaulio policija - Bavarijos iliuminatų 
ir taip toliau. Kažin kiek dar žmonių šiame pasaulyje mano, kad 
gresia koks nors sąmokslas? Tai forma, kurią kiekvienas gali užpil- 
dyti kaip tinkamas, kiekvienam savo sąmokslas. 

Diuma išties buvo puikiai perpratęs Žmogaus sielą. Ko kiekvienas 
žmogus geidžia, ir juo karščiau, juo yra nelaimingesnis ir mažiau 
apdovanotas sėkme? Pinigų, lengvų pergalių, valdžios (kaip malo- 
nu įsakinėti ir žeminti savo artimą) ir keršto už kiekvieną patirtą 
skriaudą (gyvenime visi bent kartą buvom nuskriausti, kad ir men- 
kai). Ir štai Diuma „Montekriste“ atskleidžia, kaip įgyti pasakiškus 
turtus, kurie suteiktų antžmogišką valdžią, ir priversti priešus at- 
lyginti visas skolas. Tačiau kodėl, klausia savęs kiekvienas, kodėl 
likimas myli ne mane (arba myli ne tiek, kiek norėčiau), kodėl man 
nesuteikta malonių, kuriomis naudojasi kiti, mažiau jų nusipelnę? 
Niekas nemano, kad nesėkmių priežastis gali būti jo paties men- 
kumas, todėl ieško kaltų. Visiems nusivylusiems (ir pavieniams 
asmenims, ir ištisoms tautoms) Diuma paaiškina, kas kaltas dėl jų 
negandų. Tai kiti - susirinkę ant Griaustinio kalno jie sukurpė tavo 
pražūtį... 

Gerai pagalvojus Diuma juk nieko naujo neišrado, tik suteikė 
pasakojimo formą tam, ką, pasak senelio, jau buvo atskleidęs aba- 

tas Baruelis. Tai man pakišo mintį, kad norint parduoti sąmokslo 
idėją ją perkančiajam nereikia pateikti nieko originalaus, o tik — 
svarbiausia — tai, ką jis jau žino ar lengvai galėtų sužinoti ir kitais 
būdais. Žmonės tiki tik tuo, ką žino, - toks yra Sąmokslo Universa- 
liosios Formos grožis. 


"22. 


Ėjo 1855-ieji, man jau buvo dvidešimt penkeri, universitete apgy- 
niau teisės mokslų diplomą ir dar nežinojau, ką norėčiau daryti. 
Susitikinėdavau su senaisiais draugais per daug nesižavėdamas jų 
revoliuciniu įkarščiu, prieš keletą mėnesių skeptiškai nuspėdavau 
jų nusivylimus: štai popiežius vėl atsikovojo Romą, Pijus IX, ponti- 
fikas reformatorius, tapo dar reakcingesnis už savo pirmtakus, štai 
išsisklaidė - per nelaimę ar niekšybę - viltys, kad Karolis Albertas 
taps Italijos vienybės šaukliu, negana to, po visų širdis uždegusio 
aistringo socialistų sąjūdžio Prancūzijoje vėl įsitvirtino imperija, o 
naujoji Pjemonto vyriausybė, užuot vadavusi Italiją, pasiuntė ka- 
rius į Krymą kariauti beprasmio karo... 

Nebegalėjau skaityti romanų, kurie mane ugdė labiau už moky- 
tojus jėzuitus: Prancūzijos vyriausioji universiteto taryba, kurioje 
nežinia kodėl buvo trys arkivyskupai ir vienas vyskupas, priėmė 
vadinamąją Riansė pataisą, penkiais centais už numerį apmokesti- 
nančią visus laikraščius, dalimis spausdinančius feuilleton. Menkai 
išmaniusiems leidybos reikalus toji žinia neatrodė reikšminga, bet 
mes su draugais iškart supratome jos svarbą: mokestis buvo per 
didelė našta, ir prancūziškiems laikraščiams romanų teko atsisaky- 
ti, visuomenės ydas aikštėn iškėlę balsai, tokie kaip Siu ir Diuma, 
buvo nutildyti amžiams. 

Net senelis, vis dažniau išsiblaškęs, bet retkarčiais aiškiu protu 
stebėjęs, kas vyksta aplink, dejavo, kad pakliuvusi į tokių masonų, 
kaip Adzeljas ir Kavūras, rankas Pjemonto vyriausybė virto šėtono 
sinagoga. 

- Berniuk, ar supranti? - sakydavo. - Sikardžio įstatymai panai- 
kino vadinamąsias dvasininkų privilegijas. Kam reikėjo naikinti 
prieglobsčio šventovėse teisę? Gal Bažnyčia turi mažiau teisių už 
žandarmeriją? Kam reikėjo naikinti bažnytinį teismą dvasinin- 
kams, kaltinamiems kriminaliniais nusikaltimais? Gal Bažnyčia 
neturi teisės teisti saviškių? Kam reikėjo naikint prevencinę religi- 
nių spaudinių cenzūrą? Kad dabar jau kiekvienas galėtų sakyti ką 
tinkamas, nepaisydamas ir negerbdamas nei tikėjimo, nei moralės? 
O kai mūsų arkivyskupas Fransonis pakvietė Turino dvasininkus 
šiems nurodymams nepaklusti, jį suėmė it kokį piktadarį ir mė- 
nesiui uždarė į areštinę! Sulaukėme net ir to, kad uždrausti elge- 
taujantys bei atsiskyrėliški ordinai, o tai šeši tūkstančiai vienuolių. 
Valstybė pasisavina jų turtus, sakydama, kad jų reikia parapijų 
klebonų algoms, bet jei sudėtum visas tų ordinų gėrybes, gautum 
skaičių, kuris dešimt, ką ten, šimtą kartų didesnis už tuos karalystės 
mokamus atlygius, o vyriausybė pinigus skirs viešosioms moky- 
kloms ir mokys to, ko prastuomenei visai nereikia, arba išleis juos 
getų gatvėms grįsti! Skelbiama „laisva bažnyčia laisvoje valstybė- 
je, bet iš tiesų tik valstybė yra laisva piktnaudžiauti galia. Tikroji 
laisvė - tai žmogaus teisė laikytis Dievo įsakymų ir nusipelnyti ro- 
jaus ar pragaro. O dabar laisve laikoma galimybė pasirinkti širdžiai 
mieliausią tikėjimą ar pažiūras, bet jos visos vienodos, ir valstybei 
nesvarbu, esi masonas, krikščionis, žydas ar Mechmedo II sekėjas. 
Taip tampame abejingi Tiesai. 

- Ir taip, mano sūnau, - vieną vakarą rypavo senelis, per savo 
senatvinį marazmą nebeskyręs manęs nuo mano tėvo, jau kalbėjo 
dusdamas ir aimanuodamas, - nyksta Laterano kanauninkai, šven- 
to Egidijaus regulos kanauninkai, karmelitai, senosios regulos ir 
basieji, kartūzai, benediktinai, cistersai, olivetiečiai, minimai, ma- 
žieji broliai konventualai, pranciškonai, mažieji broliai reforman- 
tai, mažieji broliai kapucinai, Švč. Marijos pasauliečiai, pasionistai, 
dominikonai, Šv. Mergelės Marijos Gailestingumo, Marijos tarnų 

ordinai, oratoriečiai, taip pat klarisės, krucifiksės, celestinės ir ba- 
tistinės. 

Berdamas sąrašą nelyginant rožinį vis labiau jaudinosi, galiausiai 
nebeįstengė atgauti kvapo, liepė patiekti civet, zuikienos troškinį 
vyno padaže; jam reikia lašinukų, sviesto, miltų, petražolių, pusli- 
trio barberos vyno, zuikiena kartu su širdimi ir kepenimis supjaus- 
toma kiaušinio dydžio gabalėliais, apibarstoma svogūnėliais, drus- 
ka, pipirais, prieskoniais ir cukrumi. 

Beveik nusiramino, tik staiga užvertė akis ir lengvai atsirūgęs 
užgeso. 


Laikrodis su švytuokle muša vidurnaktį primindamas, kad per il- 
gai rašau beveik be paliovos. Kad ir kaip stengiuosi, nieko daugiau 
negaliu atsiminti apie metus po senelio mirties. 

Svaigsta galva. 


J 


SIMONINIS KARBONARAS 


1897 metų kovo 27-osios naktis 


Kapitone Simonini, prašau atleisti, kad įsiterpiu į jūsų dienoraštį, kurio 
negalėjau neperskaityti. Ne savo valia šiąnakt pabudau jūsų lovoje. Jau 
supratote, kad esu (ar bent manau esąs) abatas Dala Pikola. 

Atsibudau svetimoje lovoje, nepažįstamame bute ir - jokių mano suta- 
nos ar peruko pėdsakų. Tik dirbtinė barzda prie lovos. Dirbtinė barzda? 

Prieš keletą dienų man jau buvo nutikę pabusti ir nesuprasti, kas esu, 
tačiau tuomet tai atsitiko mano namuose, o šįryt - svetimuose. Jaučiausi, 
lyg akys būtų patinusios ir traiškanotos. Skaudėjo liežuvį, tarsi būčiau jį 
įsikandęs. 

Pažvelgęs pro langą supratau, kad butas yra Mobero skersgatvyje, ties 
Mokytojo Alberto gatvės, kurioje gyvenu, kampu. 

Pradėjau naršyti po namus, kuriuose, regis, gyvena pasaulietis, akivaiz- 
džiai nešiojantis dirbtinę barzdą, taigi, (prašau man atleisti) abejotinos 
moralės asmuo. Užėjau į gana prabangiai įrengtą darbo kabinetą. Jo gilu- 
moje, už uždangos, radau duris ir pro jas įžengiau į koridorių. Jis priminė 
teatro užkulisius su gausybe drabužių ir perukų, lygiai kaip toje vietoje, 
kur prieš keletą dienų radau abitą. Tada supratau, jog tas koridorius, kurį 
tądien perėjau priešinga kryptimi, veda į mano būstą. 

Ant savo stalo radau užrašus, kuriuos, kiek sprendžiu iš jūsų atkurtų 
įvykių, turėjau surašyti kovo dvidešimt antrąją, kai kaip ir šįryt pabudau 

praradęs atmintį. Ir ką reiškia, svarsčiau, paskutinis tądien padarytas įrašas 
apie Otejį ir Dianą. Kas toji Diana? 

Įdomu. Manote, kad mudu esame vienas asmuo. Tačiau jūs iš savo gyve- 
nimo atsimenate daug, o aš iš savojo labai mažai. Ir priešingai, kaip aiškėja 
iš jūsų dienoraščio, jūs apie mane nieko nežinote, o aš imu suvokti, kad 
atsimenu tokių dalykų, ir nemažai, kurie nutiko jums, ir - koks sutapimas - 
būtent tuos, kurių niekaip neįstengiate atsiminti. Jei galiu tiek daug apie 
jus atsiminti, ar turėčiau sakyti, kad aš - tai jūs? 

Gal ir ne, ir mudu esame skirtingi asmenys, dėl kažkokios paslaptingos 
priežasties priversti gyventi kartu, pagaliau aš juk esu dvasininkas ir gal- 
būt žinau apie jus tai, ką man atskleidėte per išpažintį. O gal esu tas, kuris 
užėmė daktaro Froido vietą ir, nors jūs neatsimenat, ištraukė iš jūsų sielos 
tai, ką stengėtės giliai paslėpti? 

Kad ir kaip būtų, mano kaip dvasininko pareiga yra priminti, kas jums 
nutiko mirus jūsų garbiajam seneliui, tesiilsi jo siela teisiųjų ramybėje. Aiš- 
ku, jei nutiktų dabar numirti jums, Viešpats neleistų ilsėtis ramybėje, nes, 
man regis, kitiems žmonėms nebuvote itin geras ir gal dėl to jūsų atmintis 
atsisako sugrąžinti prisiminimus, nedarančius jums garbės. 


+*+% 

Iš tiesų Dala Pikola tik šykščiai iš eilės perpasakojo Simoniniui 
įvykius, surašęs juos smulkiu braižu, kuris taip skyrėsi nuo Si- 
moninio rašysenos, tačiau būtent tos skurdžios užuominos buvo 
it pakabas jo atmintin sugrįžusiems vaizdams ir žodžiams suka- 
binti. Pasakotojas išdėstys jų santrauką arba tinkamai pristatys, 
mėgindamas nuosekliai perteikti užuominų ir atsakymų žaismą 
ir neprimesti skaitytojui veidmainiškai dorybingo tono, kuriuo 
abatas perdėtai uoliai kritikavo savojo alter ego paklydimus. 

Regis, Simono per daug nesukrėtė ne tik basųjų karmelitų or- 
dino panaikinimas, bet ir senelio mirtis. Gal Simoninas senelį ir 
mylėjo, bet vaikystę ir paauglystę praleido uždarytas namuose, 
tarsi tyčia sukurtuose jį slėgti, senelis ir mokytojai juodomis su- 

tanomis nuolat skatino nepasitikėti, piktintis ir bjaurėtis pasau- 
liu, todėl jam visada atrodė sunku puoselėti kitokius jausmus, 
išskyrus niūrią savimeilę, palengva tapusią taikia filosofiškos pa- 
saulėžiūros ramybe. 

Pasirūpinęs laidotuvėmis, kuriose dalyvavo iškilūs dvasininkai 
ir su Ancien Rėgime susijusios Pjemonto diduomenės grietinėlė, 
jis susitiko su senu šeimos notaru, tokiu Rebaudengu, ir šis per- 
skaitė testamentą, kuriuo senelis paliko jam visą turtą. Tačiau, 
pranešė notaras (regis, jį tai džiugino), dėl daugelio senolio pasi- 
rašytų įkaitinių raštų ir įvairių nesėkmingų investicijų iš to turto 
nieko nebeliko, neišskiriant nė namų su visais baldais, tad netru- 
kus jie turėtų atitekti kreditoriams, kurie iki šiol laikėsi atokiai iš 
deramos pagarbos godotinam ponui, tačiau dėl vaikaičio tikrai 
nedels pradėti atitinkamas procedūras. 

- Matot, brangus advokate, - kalbėjo notaras, - gal ir geros 
naujųjų laikų mados, kurios jau ne tokios kaip kadaise, bet kartais 
ir iškilių šeimų vaikams tenka imtis darbo. Jei esate linkęs pritar- 
ti tokiai, kad ir kokiai žeminamai, galimybei, galėčiau pasiūlyti 
darbą savo raštinėje, man praverstų teisę išmanantis jaunuolis, 
ir nors akivaizdu, kad negalėsiu atlyginti pagal jūsų protą, tačiau 
to, ką mokėsiu, turėtų pakakti kitam būstui susirasti ir kukliai, 
bet oriai gyventi. 

Simonas iškart suprato, kad notaras pasisavino daugelį dalykų, 
kuriuos senelis įsivaizdavo praradęs per neatsargius sandorius, 
bet neturėjo jokių to įrodymų, o išgyventi reikėjo. Pamanė, kad 
dirbdamas su notaru vieną dieną galės jam atsilyginti tuo pačiu 
ir susigrąžinti, ką tas iš jo tikrai buvo atėmęs. Tad persikraustė į 
du kambarius Barbaru gatvėje, rečiau lankydavosi užeigose, kur 
rinkdavosi jo draugai, ir pradėjo dirbti Rebaudengui, šykščiam, 
valdingam ir nepatikliam, o šis iš karto liovėsi vadinti jį „advoka- 
tu“ ir „jūs“, kreipėsi tiesiog „Simonini“, prikišamai parodydamas, 
kas čia šeimininkas. Tačiau kelerius metus pradirbęs raštininku 

(kaip anuomet sakyta) Simoninis įgijo tvirtą pripažinimą ir, pa- 
mažu pelnęs atsargų savininko pasitikėjimą, suprato, kad pagrin- 
dinė jo veikla buvo ne tai, ką įprastai darydavo notarai: tvirtinti 
testamentus, dovanojimo, pirkimo ir pardavimo aktus ir kitokias 
sutartis, o veikiau liudyti dovanojimo, pirkimo ir pardavimo ak- 
tus, testamentus bei kitokius niekada neegzistavusius sandorius. 
Kitaip tariant, notaras Rebaudengas už prieinamą kainą pareng- 
davo netikrus aktus puikiai mėgdžiodamas kitų rašyseną, liudi- 
ninkų susirasdamas gretimose smuklėse. 


- Brangus Simonai, prašau nesuprasti klaidingai, - sakė jau 
pradėjęs tujinti, - aš nepadirbinėju dokumentų, o tik surašau 
naujas kopijas tų dokumentų, kurie buvo pamesti ar dėl kokio 
menko atsitiktinumo niekada nebuvo sudaryti, tačiau galėjo ir 
turėjo būti parašyti. Sakyčiau, būtų klastotė, jei surašyčiau gimi- 
mo liudijimą, bylojantį, atleisk už pavyzdį, kad esi prostitutės iš 
Mažojo Odalengo sūnus, - ir patenkintas sukikeno sugalvojęs 
tokią žeminamą prielaidą. - Niekada nedrįsčiau taip nusikalsti, 
nes esu garbingas žmogus. Tačiau jeigu tavo priešas, tarkim, kė- 
sintųsi į tavo palikimą, o tu tikrai žinotum, kad iš tiesų jis ne tavo 
tėvo ar motinos, o kekšės iš Mažojo Odalengo vaikas ir paslėpė 
savo gimimo liudijimą gviešdamasis tavo turto, ir norėdamas 
piktadario atsikratyti paprašytum manęs surašyti pradingusį liu- 
dijimą, aš, galima sakyti, pasitarnaučiau teisingumui pateikęs tai, 
kas, kaip žinome, yra tikra tiesa, ir sąžinė manęs negraužtų. 

- Taip, bet iš kur sužinotumėt, kas iš tikro yra jo tėvai? 

- Tu man pasakytum. Nes gerai jį pažįsti. 

- Ir jūs manimi pasitikėtumėt? 

- Visada pasitikiu savo klientais, nes tarnauju tik garbingiems 
žmonėms. 

— O jei kartais klientas meluotų? 

— Tuomet jis, o ne aš būtų padaręs nuodėmę. Jei imčiau galvo- 

ti, kad klientas gali man meluoti, nebedirbčiau šio darbo, nes jis 
paremtas pasitikėjimu. 

Simonas liko ne visai įtikintas, kad tą Rebaudengo darbą kiti 
pavadintų sąžiningu, bet, supažindintas su notaro raštinės pa- 
slaptimis, turėjo dalyvauti klastojimo veikloje ir netrukus prano- 
ko mokytoją nepaprastais kaligrafiniais gebėjimais. 

Negana to, notaras, gal atgailaudamas dėl savo žodžių, o gal per- 
pratęs bendradarbio silpnybę, kartkartėmis pasikviesdavo Simo- 
niną į prabangius restoranus, tokius kaip Cambio (kur lankydavosi 
pats Kavūras), ir atskleidė finanziera - tikros gaidžių skiauterių, 
veršiuko užkrūčio liaukos, smegenėlių ir sėklidžių, jautienos filė, 
baravykų, pusės stiklinės marsalos vyno, miltų, druskos, aliejaus ir 
sviesto harmonijos, apšlakstytos alchemine acto doze - paslaptis, o 
patiekalą ragauti pridera vilkint, kaip byloja pavadinimas, finansi- 
ninko redingotą arbą surdutą, nesvarbu, kaip pavadinsi. 

Nors Simoninas, nepaisant tėvo paraginimų, neugdytas tapti 
didvyriu ir aukotis, bet už tuos vakarus buvo pasiryžęs tarnauti 
Rebaudengui iki mirties - ne savo, o, kaip netrukus paaiškės, pa- 
ties Rebaudengo. 

Jo atlyginimas tuo metu nors ir nedaug, bet padidėjo, nes nota- 
ras ėmė sparčiai senti, jo akys silpo, ranka ėmė drebėti, ir netru- 
kus be Simono jis jau nebepajėgė išsiversti. Tačiau galėdamas sau 
leisti daugiau patogumų ir nepajėgdamas praeiti pro geriausius 
Turino restoranus (ak, tie nuostabieji Pjemonto virtiniai su bal- 
tos keptos mėsos, raudonos keptos mėsos, virtos jautienos, virtos 
vištienos, kopūstų, keturių kiaušinių, parmos sūrio ir muskato 
riešutų įdaru, užpilti sviestu su skiltele česnako ir rozmarino ša- 
kele), tenkindamas savo didžiausią ir kūniškiausią aistrą, jauna- 
sis Simoninis jau nebegalėjo tose vietose rodytis vilkėdamas nu- 
trintais drabužiais, tad didėjant galimybėms augo ir jo poreikiai. 

Dirbdamas notarui Simonas suprato, kad šis savo konfidencia- 
lias paslaugas teikė ne vien privatiems klientams, bet - gal no- 

rėdamas susikurti užnugarį, jei kartais apie jo neteisėtą veiklą 
sužinotų valdžia - pagelbėdavo ir besirūpinantiems visuomenės 
saugumu, nes kartais, kaip pats sakydavo, norint teisėtai nuteis- 
ti įtariamąjį tekdavo pristatyti teisėjams dokumentais pagrįstų 
įrodymų, kad policijos spėjimai ne iš piršto laužti. Taip susipa- 
žino su kartais į notaro raštinę užsukdavusiais neaiškios tapaty- 
bės veikėjais, paties notaro vadintais „Valdybos ponais“. Nebuvo 
sunku atspėti, ką darė ir kam atstovavo toji Valdyba: ji užsiėmė 
slaptaisiais vyriausybės reikalais. 

Vienas iš tų ponų buvo kavalierius Bjankas, kuris vieną dieną 
prisistatė labai patenkintas Simono surašytu nepaneigiamu do- 
kumentu. Matyt, jis buvo iš tų, kurie prieš susipažindami viską 
apie tą asmenį iššniukštinėdavo, tad kartą pasivedęs Simoną į šalį 
paklausė, ar šis tebesilanko Caffė al Bicerin, ir pakvietė ten susi- 
tikti, kaip tarė, privačiai pasikalbėti. Pasakė: 

- Brangus advokate, mes žinome, kad esate ištikimo Jo Di- 
denybės pavaldinio vaikaitis, taigi, gavote deramą išsilavinimą. 
Taip pat žinome, kad jūsų tėvas atidavė gyvybę, ir mūsų pačių 
manymu, už teisingą reikalą, nors tą padarė, kaip čia pasakius, 
kiek per anksti. Todėl tikime jūsų lojalumu ir noru bendradar- 
biauti, turėdami galvoje ir tai, kad jums buvome labai atlaidūs, 
nes jau seniai galėjome apkaltinti ir jus, ir notarą Rebaudengą 
visai negirtinais veiksmais. Žinome, kad susitinkate su bičiu- 
liais, bendrais, sielos draugais ar, kaip galėtume juos įvardyti, 
Madzinio, Garibaldžio sekėjais, karbonarais. Tai suprantama, 
nes, regis, toks jaunosios kartos pasirinkimas. Bet štai kokią tu- 
rime bėdą: nenorėtume, kad tie jaunuoliai imtųsi netikėtų veiks- 
mų, bent jau kol tai nebus naudinga ir protinga. Mūsų vyriausy- 
bė labai sunerimo dėl Pizakanės žygio, mat prieš keletą mėnesių 
su dvidešimt keturiais maištininkais jis nukako į Poncą, iškėlė 
trispalvę, išlaisvino tris šimtus kalinių ir išvyko į Saprį vildama- 
sis, kad jo lauks ginkluoti vietos gyventojai. Atlaidieji Pizaka- 


96 


- Brangus Simonai, prašau nesuprasti klaidingai, - 
sakė jau pradėjęs tujinti, - aš nepadirbinėju dokumentų, 
o tik surašau naujas kopijas tų dokumentų, kurie buvo pamesti 
ar dėl kokio menko atsitiktinumo niekada nebuvo sudaryti, 


tačiau galėjo ir turėjo būti parašyti. 


UMBERTO ECO t PRAHOS KAPINĖS 


nę vadina kilniaširdžiu, skeptikai - kvailiu, o iš tiesų jis gyveno 
iliuzijomis. Tie stačiokai, kuriuos norėjo išlaisvinti, paskerdė jį 
su visais sekėjais, tad matote, kur gali nuvesti geri ketinimai, jei 
nepaisoma tikrosios padėties. 

- Suprantu, - atsakė Simonas, - bet kam aš jums reikalingas? 

- Taigi, reikalas toks. Jei norime tiems jaunuoliams neleisti 
pridaryti klaidų, geriausia būtų kuriam laikui juos pasodinti, ap- 
kaltinus išpuoliu prieš valdžią, ir paleisti, kai išties prireiks kil- 
nių širdžių. Todėl reikėtų juos užklupti rengiant sąmokslą. Jūs 
tikrai žinote, kuriais vadais jie pasitiki. Pakaktų jiems perduoti 
vieno iš tų vadų žinutę, kviečiančią susirinkti sutartoje vietoje 
ginkluotiems, su kokardomis, vėliavomis ir kitais niekniekiais, 
rodančiais, kad jie - kovoti pasirengę karbonarai. Tada atvyktų 
policija, juos suimtų, ir būtų tvarka. 

- Bet jei būsiu su jais, mane suims kartu, o jei nebūsiu, jie su- 
pras, kad išdaviau. 

- Tai jau ne, pone, nesame tokie buki, kad nebūtume to nu- 
matę. 

Kaip matysime, Bjankas viską gerai apsvarstė. Tačiau ir mūsų 
Simonas puikiai gebėjo mąstyti, tad atidžiai išklausęs pateiktą 
planą sumanė nepaprastos formos atlygį ir pasakė Bjankui, kokio 
karališko dosnumo tikisi. 

- Matote, kavalieriau, prieš priimdamas mane dirbti notaras 
Rebaudengas padarė daug neteisėtų veiksmų. Gana nurodyti du 
ar tris tokius atvejus, užtenkamai pagrįstus dokumentais, nemi- 
ninčiais jokio tikrai svarbaus asmens, nebent tik tokius, kurie per 
tą laiką jau numirė, ir anonimiškai perduoti, jums maloniai tar- 
pininkaujant, visą kaltinamąją medžiagą teismui. Jos turėtų pa- 
kakti apkaltinti notarą nuolat klastojus oficialius dokumentus ir 
įkalinti jį ilgiems metams, kurių užtektų gamtai atlikti savo dar- 
bą, o tai neužtruks, turint galvoje senolio būklę. 

- O tada? 

— Notarui atsidūrus kalėjime, parodysiu kelios dienos prieš jo 
areštą parašytą sutartį, rodančią, kad dalimis sumokėjęs visus 
įnašus įsigijau šią notaro raštinę ir tapau savininku. O dėl pinigų, 
tai visi manys, kad iš senelio gavau pakankamą palikimą, tiesą 
težino vienintelis Rebaudengas. 

- Įdomu, - tarė Bjankas. - Bet teisėjas paklaus, kur tie pinigai 
dingo. 

- Rebaudengas nepasitiki bankais ir visus pinigus laiko rašti- 
nės seife, aš, žinoma, galiu jį atidaryti, nes vos jis atsuka nugarą 
ir manęs nebemato, tiki, kad ir aš nematau, ką jis daro. Teisin- 
gumo vykdytojai atidarę seifą ras tuščią. Galėsiu paliudyti, kad 
Rebaudengo pasiū'ymas buvęs labai netikėtas, pats nustebau iš- 
girdęs prašomą tokią mažą sumą, tad numaniau jį turėjus kokią 
priežastį palikti šį darbą. Išties, bus rastas ne tik tuščias seifas, 
bet ir kažin kokių dokumentų pelenų židinyje, o rašomojo sta- 
lo stalčiuje laiškas, kuriuo vienas Neapolio viešbutis patvirtina 
kambario užsakymą. Tuomet paaiškės, kad Rebaudengas jau- 
tėsi teisėtvarkos stebimas ir pasirengė sprukti, kad galėtų pasi- 
džiaugti turtais Prancūzijoje, kur, matyt, jau buvo išsiuntęs ir 
gautus pinigus. 

- Tačiau pateikus teismui įrodymus apie tariamai sudarytą pir- 
kimo sutartį jis viską neigs... 

- Kas žino, kokius dar dalykus ims neigti, teisėjas juo tikrai 
nepatikės. 

- Gudrus planas. Advokate, jūs man patinkat. Esat guvesnis, 
labiau motyvuotas, ryžtingesnis už Rebaudengą ir, sakyčiau, la- 
biau eklektiškas. Sutarta, perduokit mums tuos karbonarus, o 
paskui mes imsimės Rebaudengo. 

Suimti karbonarus buvo tik vaikų žaidimas, turint galvoje, kad 
tie entuziastai patys buvo dar vaikai, tik savo karščiausiose svajo- 
nėse jautęsi karbonarais. Simonas kurį laiką, pradžioje grynai iš 
tuštybės, žinodamas, kad kiekvienas pranešimas bus laikomas iš 

didvyrio tėvo gauta informacija, pasakojo karbonarams kai ku- 
riuos tėvo Bergamaskio pašnibždėtus tauškalus. Jėzuitas nuolat 
įspėdavo jį apie žabangas, rezgamas karbonarų, masonų, madzi- 
niečių, respublikonų ir patriotais apsimetusių žydų, kurie, slėp- 
damiesi nuo visos pasaulio policijos, dėjosi anglių pardavėjais ir 
rinkdavosi slaptose vietose neva aptarti sandorių. 

- Visi karbonarai paklūsta Didžiajai ložei, kurią sudaro ketu- 
riasdešimt narių daugiausia (baisu ir pagalvoti) iš Romos patri- 
cijų žiedo ir, žinoma, keletas žydų. Jiems vadovavo Nubijus, kil- 
mingas ponas, nedoras kaip visi velniai, bet padedamas vardo 
ir turtų Romoje jis susikūrė nepriekaištingą padėtį. Buonarotis, 
generolas Lafajetas ar Sen Simonas iš Paryžiaus nelyginant ko- 
kio Delfų orakulo klausdavo jį patarimų. Pagrindinių Miun- 
cheno ir Dresdeno, Berlyno, Vienos ar Peterburgo ložių vadai - 
Čarneris, Heimanas, Jakobis, Chodzko, Livenas, Muravjovas, 
Štrausas, Palavičinis, Drištenas, Bemas, Batijanis, Openheimas, 
Klausas ir Karolis klausdavo jo, kuriuo keliu eiti. Nubijus laikė 
Ložės vairą iki pat 1844 metų, kol kažkas jam pakišo Tofanos 
vandens. Ir nereikia manyti, kad tai padarėme mes, jėzuitai. 
Mūsų nuomone, jį nužudė Madzinis, kuris žydų remiamas sie- 
kė ir tebesiekia vadovauti visam karbonarų sąjūdžiui. Nubijaus 
įpėdiniu tapo Mažasis Tigras, žydas, kuris, kaip ir Nubijus, ne- 
siliauja visur lakstyti ir kankinti priešus. Tačiau Didžiosios lo- 
žės sudėtis ir vieta laikoma paslaptyje. Ložės, kurias ji valdo ir 
paskatina, neturi nieko žinoti. Net ir tie keturiasdešimt Didžio- 
sios ložės narių nenumano, iš kur ateina įsakymai, kuriuos jie 
privalo perduoti ar vykdyti. O dar sako, kad jėzuitai vergauja 
savo vyresniesiems. Tai karbonarai vergauja nematomam šei- 
mininkui, gal kokiam pogrindinei Europai vadovaujančiam Di- 
džiajam Seniui. 

Nubijų Simonas įsivaizdavo nelyginant kokį herojų, tarsi Ba- 
betės iš Interlakeno vyriškąjį atitikmenį. O tėvo Bergamaskio pa- 

sakotai gotikinei novelei suteikęs epinės poemos formą pakerėjo 
draugus. Ir nuslėpė tokią nereikšmingą smulkmeną, kad Nubijus 
buvo jau miręs. 

Pagaliau vieną dieną parodė jiems be vargo padirbtą laišką, 
kuriame Nubijus skelbė netrukus visuose Pjemonto miestuose 
kilsiant sukilimą. Simono vadovaujamos grupės užduotis buvo 
pavojinga ir jaudinama. Sutartą rytą susirinkę Gambero d'Oro 
smuklės kieme jie turėjo rasti kardus ir šautuvus, taip pat keturis 
senų baldų ir čiužinių prikrautus vežimus, tada apsiginklavę pa- 
traukti į Barbaru gatvę ir suręsti barikadą, užtversiančią kelią iš 
Pilies aikštės. Ir prie jos laukti tolesnių įsakymų. 

Tų dviejų dešimčių studentų sieloms uždegti daugiau nieko 
nereikėjo, ir tą lemtingą rytą susirinkę vyninės kieme statinėse 
jie išties rado žadėtuosius ginklus. Kol dairėsi vežimų su rakan- 
dais dar nespėję nė pagalvoti užtaisyti šautuvus, į kiemą suvirto 
gal penkios dešimtys žandarų atstatytais ginklais. Nepajėgūs pa- 
sipriešinti jaunuoliai buvo suimti, nuginkluoti, išvesti iš kiemo ir 
abipus vartų sustatyti veidu į sieną. 

- Judinkitės, niekšai, rankas aukštyn, tylėt! - piktai suraukęs 
antakius rėkė pareigūnas civiliniais drabužiais. 

Nors sąmokslininkai akivaizdžiai buvo rikiuojami atsitiktinai, 
du žandarus, pastačiusius Simoninį eilės gale prie pat skersgatvio 
kampo, staiga pašaukė seržantas ir šie pasitraukė prie kiemo var- 
tų. Tai ir buvo toji (sutarta) akimirka. Simonas pasisuko į arčiau- 
siai stovintį draugą ir kažką jam šnipštelėjo. Žvilgtelėję į tolokai 
stovinčius žandarus, abu vienu šuoliu smuko už kampo ir leidosi 
bėgti. 

— Už ginklų, jie bėga! - kažkas sušuko. 

Sprukdami girdėjo kampą apibėgusių žandarų žingsnius ir 
šūksnius. Simonas išgirdo du šūvius: viena kulka pataikė į drau- 
gą, bet Simonas nesidomėjo, ar mirtina. Jam pakako, kad antrasis 
šūvis, kaip sutarta, buvo iššautas į orą. 

Pasuko į kitą gatvę, iš jos į dar vieną, tolumoje girdėjo šūkau- 
jant persekiotojus, kurie, paklusę įsakymui, bėgo klaidingu ke- 
liu. Netrukus perkirto Pilies aikštę ir kaip paprastas pilietis grįžo 
namo. Savo draugams, tuo metu jau nuvarytiems į areštinę, jis 
buvo bėglys, o kadangi juos sulaikė visus kartu ir iškart pasuko 
veidais į sieną, akivaizdu, kad nė vienas žandaras neįsidėmėjo jo 
veido. Tad nereikėjo išvažiuoti ir iš Turino, jis galėjo toliau dirbti 
bei guosti suimtų draugų šeimas. 

Beliko pagal numatytą planą pašalinti notarą Rebaudengą. Se- 
noliui po metų kalėjime neišlaikė širdis, bet Simoninis nesijautė 
dėl to atsakingas. Jie buvo atsiteisę: notaras išmokė jį amato, bet 
jis keletą metų vergavo, notaras sužlugdė Simoninio senelį, o Si- 
moninis sužlugdė jį patį. 


Štai ką abatas Dala Pikola papasakojo Simoniniui. O kad po to- 
kio darbo ir pats jautėsi ganėtinai išsekęs, liudija faktas, jog die- 
noraščio pasakojimas nutrūko per vidurį sakinio, tarsi rašantysis 
būtų netikėtai susmukęs be sąmonės. 


6 


TARNYBŲ TARNYBOJE 


1897 metų kovo 28 diena 


Pone abate, 

įdomu, kad tai, kas turėjo būti dienoraštis (skirtas skaityti tik 
pačiam rašančiajam), virsta susirašinėjimo knyga. Todėl ir rašau 
jums šį laišką būdamas kone tikras, kad kurią dieną čia praeidamas 
jį perskaitysit. 

Jūs per daug žinote apie mane. Esat pernelyg nemalonus liudyto- 
jas. Ir per daug griežtas. 

Taip, pripažįstu, su savo draugais, svajojusiais tapti karbonarais, 
ir su Rebaudengu elgiausi ne pagal jūsų skelbiamą mokymą. Bet 
būkim teisingi: Rebaudengas buvo niekšas, ir gerai apsvarstęs ma- 
nau, kad niekšiškai elgiausi tik su niekšais. O tie vaikinai buvo karš- 
takošiai fanatikai, vadinasi, pasaulio atmatos, nes jie ir jų migloti 
principai, kuriais save kurstė, yra visų karų ir revoliucijų priežastis. 
Tiesa, pagaliau supratęs, kad pasaulyje fanatikų skaičiaus sumažin- 
ti nepavyks, sumaniau jų fanatizmu pasinaudoti. 


Jums leidus, tęsiu savo atsiminimus. Tapau Rebaudengo notaro 

raštinės savininku ir tai, kad su Rebaudengu klastojau notarinius 

aktus, manęs nestebina, nes kaip tik tą dabar darau čia, Paryžiuje. 
Atsiminiau ir kavalierių Bjanką. Vieną dieną jis tarė: „Matot, 

advokate, Sardinijos karalystėje jėzuitai uždrausti, bet visi žino, 
kad priedangoje jie tęsia savo veiklą ir turi sekėjų. Kaip ir visose 
šalyse, iš kurių buvo išvaryti. Viename užsienio laikraštyje mačiau 
smagią karikatūrą: joje pavaizduoti jėzuitai, kurie kasmet dedasi 
norį grįžti į gimtinę (ir, žinoma, sulaikomi pasienyje), kol pagaliau 
supranta, kad jų vienuolijos broliai toje šalyje gyvena laisvi, tik vilki 
kito ordino abitus. Taigi, jų tebėra visur, o mums reikia žinoti kur. 
Teko girdėti, kad dar nuo Romos respublikos laikų jie lankydavosi 
jūsų garbaus senelio namuose. Todėl manome, jog su kai kuriais 
iš jų palaikote ryšį, ir prašome pašniukštinėti apie jų nuotaikas bei 
ketinimus, nes, regis, ordinas įgijo naujų galių Prancūzijoje, o kas 
vyksta Prancūzijoje, tas nutinka ir Turine. 

Netiesa, kad palaikiau ryšius su geraisiais tėvais, tačiau daug apie 
juos sužinojau iš labai patikimo šaltinio. Tais metais Eženas Siu iš- 
leido savo paskutinį šedevrą „Liaudies paslaptys“, kurį baigė prieš 
pat mirtį tremtyje Ansi mieste Savojoje, nes nuo seno turėjo ryšių 
su socialistais ir aršiai priešinosi Liudviko Napoleono paskelbtai 
imperijai. Po Riansė įstatymo laikraščiai liovėsi spausdinti feuille- 
tons, tad Siu kūrinys buvo išleistas atskirais tomeliais, o kiekvienas 
iš jų turėjo pereiti griežtą cenzūrą, taip pat ir pjemontietišką, tad 
buvo sunku juos visus susirinkti. Atsimenu, mirtinai nuobodžiavau 
skaitydamas lėkštą istoriją apie dvi šeimas - vieną galų, kitą frankų 
genties - nuo priešistorinių laikų iki Napoleono III epochos, kur 
baisieji engėjai buvo frankai, o visi galai atrodė buvę socialistai nuo 
pat Vercingetorikso laikų, bet, kaip ir visi idealistai, Siu dabar jau 
buvo apsėstas vienos minties. 

Akivaizdu, kad paskutines veikalo dalis jis parašė tremtyje, kai 
Liudvikas Napoleonas žingsnis po žingsnio sutvirtino savo valdžią 
ir rengėsi pasiskelbti imperatoriumi. Siekiant sukelti neapykantą 
jo ketinimams, Siu toptelėjo genialus planas: nuo pat revoliucijos 
laikų kitas didis Prancūzijos respublikos priešas buvo jėzuitai, tad 
tereikėjo parodyti, kad Liudvikas Napoleonas į valdžią atėjo jėzui- 

tams sumanius ir jiems vadovaujant. Tiesa, jėzuitai išvaryti iš Pran- 
cūzijos po 1830 metų Liepos revoliucijos, tačiau iš tikrųjų esą ten 
pasilikę jie veikę priedangoje, o dar aršiau Liudvikui Napoleonui 
pradėjus kopti į valdžią, ir jis juos pakentęs tik norėdamas palaikyti 
gerus santykius su popiežium. 

Knygoje buvo ilgiausias tėvo Rodeno laiškas (jau paskelbtas ir 
„Amžinajame žyde“) jėzuitų generolui tėvui Rotanui, nuodugniai 
atskleidžiantis visą sąmokslą. Romane naujausi įvykiai vyksta 
paskutinio socialistų ir respublikonų, mėginančių užkirsti vals- 
tybės perversmą, pasipriešinimo laikotarpiu, ir tai, ką Liudvikas 
Napoleonas ilgainiui iš tikro padarė, laiške surašyta dar kaip suma- 
nymas. Tačiau skaitytojai perskaito jau iš tiesų nutikusią istoriją, 
todėl pranašystė dar labiau sukrečia. 

Žinoma, atsiminiau Diuma „Žozefo Balzamo“ pradžią: tereikėjo 
pakeisti Griaustinio kalną kokia nors labiau bažnytine aplinka, gal 
kokio seno vienuolyno kripta, suburti joje ne masonus, o iš viso pa- 
saulio atkakusius Lojolos vaikus, užtektų, kad kalbėtų ne Balzamo, 
o Rodenas - ir senoji pasaulinio sąmokslo schema būtų pritaikyta 
dabarčiai. 

Taip man kilo mintis Bjankui parduoti ne vieną kitą šen bei ten 
nugirstą gandą, o visą iš jėzuitų gautą dokumentą. Žinoma, turėjau 
šį tą pakeisti, atmesti tėvą Rodeną, nes kas nors galėjo atpažinti 
romano personažą, ir įtraukti tėvą Bergamaskį, dabar jau kažin kur 
pradingusį, tačiau Turine kas nors tikrai bus apie jį girdėjęs. Be to, 
kai Siu rašė knygą, ordino generolas tebebuvo tėvas Rotanas, dabar, 
girdėjau, jį pakeitė tėvas Beksas. 

Dokumentas turėjo panėšėti į kone pažodžiui užrašytą patiki- 
mo informatoriaus pasakojimą, tačiau informatorius turėjo būti 
ne skundikas (nes žinia, kad jėzuitai neišduoda savo draugijos), o 
veikiau senas senelio draugas, patikėjęs jam tuos dalykus kaip savo 
ordino didybės ir nenugalimumo įrodymą. 

Senelio atminimui į šią istoriją norėjau įtraukti ir žydus, tačiau 

Siu jų neminėjo, o aš nežinojau, kaip juos susieti su jėzuitais, be 
to, anuomet Pjemonte žydai niekam per daug nerūpėjo. Negalima 
perkrauti valdžios agentų galvų informacijos gausa, jie geidauja 
aiškių ir paprastų minčių: balta ir juoda, blogieji ir gerieji, o pikta- 
darys turi būti tik vienas. 

Tačiau žydų nenorėjau atsisakyti, tad panaudojau juos veiksmo 
vietai. Vis šioks toks būdas paskatinti Bjanką nepasitikėti žydais. 

Pamaniau, jei įvykiai klostysis Paryžiuje, dar blogiau - Turine, 
juos bus galima patikrinti. Savuosius jėzuitus turėjau suburti net ir 
slaptosioms Pjemonto tarnyboms mažiau prieinamoje, tik iš nuo- 
girdų pažįstamoje vietoje. Jėzuitų buvo visur it Viešpaties polipų, į 
save lenktais nagais jie siekė net protestantiškas šalis. 

Tas, kuris klastoja dokumentus, privalo juos gerai išmanyti, to- 
dėl lankydavausi bibliotekose. Bibliotekos pakeri: kartais jautiesi 
lyg stovėdamas geležinkelio stoties perone ir sklaidydamas knygas 
apie egzotiškus kraštus įsivaizduotum keliaujantis tolimųjų krantų 
link. Taip vienoje knygoje radau gražių Prahos žydų kapinių raiži- 
nių. Apleistose ankštose kapinėse buvo beveik dvylika tūkstančių 
antkapių, tačiau kažkada jų buvę gerokai daugiau, mat per keletą 
amžių vienas kitą užklojo keli žemės sluoksniai. Kapines uždarius, 
kažkas iškilnojo kai kuriuos įdubusius kapus kartu su antkapiais, ir 
taip susidarė netvarkinga visaip išsiklaipiusių antkapių sangrūda (o 
gal patys žydai juos taip beatodairiškai sustatė, kaip Žinia, neturė- 
dami jokio supratimo apie grožį ir tvarką). 

Toji apleista vieta man tiko dar ir dėl to, kad visiškai nederėjo: 
kokios gudrybės vedami jėzuitai nutarė susirinkti žydams šventoje 
vietoje? Kas galėjo leisti jiems pasinaudoti ta visų pamiršta, o gal ir 
neįžengiama vieta? Klausimai be atsakymų, bet dėl to pasakojimas 
tampa tik įtikinamesnis, o Bjankas, manau, tvirtai tikėjo, kad isto- 
rija pramanyta, jei visi joje pateikti faktai paaiškinami ir tikri. 

Kaip ištikimas Diuma skaitytojas džiaugiausi galėdamas tą naktį 
ir susibūrimą pavaizduoti niūriais, bauginamais tonais: kapines vos 


107 


UMBERTO ECO + PRAHOS KAPINĖS 


apšviečia menkas mėnulio pjautuvas, o pusračiu sustoję jėzuitai 
juodomis plačiakraštėmis skrybėlėmis iš viršaus atrodo it susibėgę 
tarakonai; dar aprašyti velnišką gūdžius žmonijos priešų ketinimus 
skelbiančio tėvo Bekso vypsnį (ir pradžiuginti tėvo šmėklą dangaus 
aukštybėse, ką čia kalbu - pragaro gelmėse, kur Dievas greičiau- 
siai nutrenkia Madzinio ir Respublikos šalininkus), paskui paro- 
dyti, kaip tie niekingi šaukliai it juodvarniai brėkštant pakyla po 
naktinės raganų puotos ir spiečiais lekia į pasaulyje išsibarsčiusius 
namus skelbti velniško pasaulio užkariavimo plano. 

Tačiau turėjau kalbėti glaustai ir iš esmės, kaip dera slaptam pra- 
nešimui, žinodamas, jog policijos agentai - ne literatai ir nepajėgia 
parašyti daugiau kaip du tris lapus. 

Tad mano tariamasis informatorius pasakojo, kad tą naktį drau- 
gijos atstovai iš įvairių šalių susirinko Prahoje pasiklausyti tėvo Bek- 
so, susirinkusiesiems turinčio pristatyti tėvą Bergamaskį, po keleto 
Apvaizdos lemtų įvykių tapusį Liudviko Napoleono patarėju. 

Tėvas Bergamaskis pranešė apie Liudviko Bonaparto rodomą 
akivaizdų klusnumą draugijai. 

— Turėtume liaupsinti Bonaparto gudrumą, nes jis suvedžiojo 
revoliucionierius, dėdamasis pritariąs jų nuostatoms, jo gebėjimą 
suregzti sąmokslą prieš Liudviką Pilypą ir taip sužlugdyti bedievių 
valdžią, ir kad paklausė mūsų patarimo 1848 metais stoti prieš rin- 
kėjus kaip nuoširdus respublikonas, idant šie išrinktų jį Respublikos 
prezidentu. Negalima užmiršti, kaip jis padėjo sugriauti Madzinio 
Romos respubliką ir grąžino į sostą Šventąjį Tėvą, - kalbėjo. 

- Napoleonas pasiryžęs, - tęsė Bergamaskis, - galutinai sunai- 
kinti socialistus, revoliucionierius, filosofus, ateistus ir visokius 
nelemtus racionalistus, skelbiančius tautos suverenumą, sąžinės, 
religinę, politinę ir socialinę laisves; paleisti įstatymų leidybos su- 
sirinkimą, apkaltinus sąmokslu suimti tautos atstovus, paskelbti 
Paryžiaus apgultį, be teismo sušaudyti visus, sulaikytus su ginklais 
ant barikadų, pavojingiausius asmenis išgabenti į Kajeną, panai- 

kinti spaudos ir susirinkimų laisvę, sutelkti kariuomenę į fortus ir 
iš ten patrankomis apšaudyti sostinę, sudeginti, nepalikti akmens 
ant akmens, ir ant šių laikų Babilono griuvėsių paskelbti katali- 
kiškos, apaštališkosios Romos bažnyčios pergalę. Paskui pakviesti 
tautą į visuotinį balsavimą ir dešimtmečiu pratęsti savo preziden- 
tinę valdžią, tada paversti respubliką naująja imperija - visuotinis 
balsavimas yra vienintelė priemonė prieš demokratiją, nes balsuoja 
ir kaimo žmonės, tebetikintys tuo, ką sako parapijų klebonai. 

Įdomiausius dalykus Bergamaskis pasakys pabaigoje, kalbėda- 
mas apie politiką Pjemonto atžvilgiu. Tada tėvas Bergamaskis pa- 
skelbs draugijos ateities tikslus, kurie man rašant pranešimą jau 
buvo visiškai įgyvendinti. 

- Bailys karalius Viktoras Emanuelis svajoja apie Italijos karalys- 
tę, ministras Kavūras kursto tą svajonę, ir abu siekia ne tik išvaryti 
Austriją iš pusiasalio, bet ir sunaikinti pasaulietinę Šventojo Tėvo 
valdžią. Paspirties jie ieškos Prancūzijoje, todėl bus lengva juos 
įtraukti pirmiausia į karą su Rusija, pažadėjus padėti kovoje su aus- 
trais, mainais pareikalavus Savojos ir Nicos. Paskui imperatorius 
apsimes kariaujantis pjemontiečių pusėje, bet po kelių nereikšmin- 
gų vietinių pergalių su jais nepasitaręs pasirašys taiką su austrais ir 
leis sudaryti popiežiaus vadovaujamą italų konfederaciją, į kurią 
įeis ir Austrija, išlaikydama savo valdas Italijoje. Taip Pjemontas su 
vienintele liberalia vyriausybe visoje Italijoje liks pavaldus ir Pran- 
cūzijai, ir Romai, jį kontroliuos prancūzų pulkai, užėmę Romą ir 
dislokuoti Savojoje. 


Štai ir dokumentas. Nežinojau, kiek Pjemonto valdžiai galėtų pa- 
tikti toks Sardinijos karalystės priešo Napoleono III paveikslas, bet 
jau tada nujaučiau tai, ką paskui patvirtino patirtis: slaptųjų tarny- 
bų vyrams visada patogu turėti kokį nors dokumentą, kuriuo visai 
nebūtina pasinaudoti tuoj pat, bet kuriuo remdamiesi galėtų šanta- 
žuoti vyriausybės vyrus, kelti neramumus ar keisti esamą padėtį. 

Bjankas išties įdėmiai perskaitė pranešimą, pakėlė akis nuo lapų, 
įsmeigė žvilgsnį į mane ir pasakė, jog tai labai reikšminga informa- 
cija. Ir dar sykį patvirtino, kad šnipui, norinčiam parduoti ką nors 
dar nežinoma, tereikia papasakoti tai, ką galima aptikti bet kurioje 
senų knygų prekyvietėje. 

Nors Bjankas menkai išmanė literatūrą, bet apie mane buvo ge- 
rai informuotas, todėl niūriai pridūrė: 

- Žinoma, jūs viską pats išsigalvojote. 

— Prašyčiau atleisti! - pasipiktinau. 

Jis kilstelėjo ranką tildydamas. 

- Advokate, nusiraminkit. Net jei šis dokumentas būtų jūsų ran- 
kų darbas, man ir mano vyresnybei naudinga pristatyti jį vyriausy- 
bei kaip tikrą. Juk numanote, nes dabar tai žinoma orbi et urbi, kad 
mūsų ministras Kavūras tiki laikąs Napoleoną III kumštyje, mat 
nusiuntė grafienę Kastiljonę jo šnipinėti, graži moteris, nepaneig- 
si, ir prancūzas ilgai netrukęs pasinaudojo jos meilumu. Ilgainiui 
paaiškėjo, kad Napoleonas nevykdė visų Kavūro norų, tad grafienė 
Kastiljonė veltui išeikvojo tiek Dievo malonės, nebent jai tai patiko, 
bet negalime leisti, kad valstybės reikalai priklausytų nuo ne itin 
rimto elgesio damos geidulių. Labai svarbu, kad Mūsų Didenybė 
nepasitikėtų Bonapartu. Netrukus Garibaldis arba Madzinis, o gal 
abu kartu surengs žygį į Neapolio karalystę. Jei kartais Žygis pasi- 
sektų, Pjemontui teks įsikišti, kad tos žemės neatitektų pamišėliams 
respublikonams, o tam pjemontiečiai turės pražygiuoti visą Italijos 
aulinį per Popiežiaus sritis. Todėl nuteikti valdovą nepasikliauti po- 
piežiumi, jausti jam pagiežą ir neklausyti Napoleono III patarimų 
yra būtina sąlyga šiam tikslui pasiekti. Brangusis advokate, kaip jau 
supratote, mes, kuklūs valstybės tarnai, lemiame politiką dažniau 
nei tie, kurie, tautos akimis, valdo... 


Tas pranešimas buvo pirmas išties rimtas mano darbas, pakever- 
zojau ne šiaip kokį asmeniniam naudojimui skirtą testamentą, o 

sukūriau politiškai sudėtingą tekstą, kuriuo gal prisidėjau prie Sar- 
dinijos karalystės politikos. Atmenu, išties juo didžiavausi. 


Taip atėjo lemtingieji 1860 metai. Lemtingi ne man, o šaliai, aš tik 
iš tolo stebėjau įvykius, kavinėse klausydamasis dykinėtojų kalbų. 
Nujausdamas, kad teks dažniau imtis politinių užsakymų, maniau, 
jog pravarčiausia panaudoti tų dykaduonių tauškiamas naujienas, 
ir nepasitikėjau žiniomis, kurios, pasak laikraščių, buvo tikros. 

Taip sužinojau, kad Toskanos didžiosios kunigaikštystės, Mode- 
nos ir Parmos kunigaikštysčių gyventojai išvijo valdovus, kad po- 
piežius nebekontroliavo vadinamųjų Emilijos ir Romanijos popie- 
žiaus legacijų, kad visi reikalavo jungtis prie Sardinijos karalystės, 
kad 1860 metų balandį Palerme kilo maištai, kad Madžzinis rašęs 
sukilimo vadams, esą Garibaldis atskubės jiems padėti, kad sklan- 
do gandai, neva jis ieško vyrų, pinigų ir ginklų savo žygiui, o Bur- 
bonų laivynas jau plaukia į Siciliją užkirsti priešui kelio. 

— Bet ar žinot, kad Kavūras per savo patikėtinį La Fariną kontro- 
liuoja Garibaldį? 

- Ką čia tauškiat! Ministras pasirašė raštą, leidžiantį pirkti dvyli- 
ka tūkstančių šautuvų garibaldiečiams. 

— Šiaip ar taip, jie nebuvo išdalyti. Kas užkirto tam kelią? Kara- 
liaus karabinieriai! 

- Prašyčiau, ką čia kalbat. Kavūras padėjo, o ne kliudė dalyti šau- 
tuvus! 

- Taigi, bet tai buvo ne Enfield šautuvai, kurių tikėjosi Garibal- 
dis, o. senas laužas, su jais tas didis vyras gali nebent vieversius me- 
džioti! 

- Iš karaliaus rūmų sužinojau, ir neklauskit, kas man pasakė, kad 
La Farina davė Garibaldžiui aštuonis tūkstančius lirų ir tūkstantį 
šautuvų. 

- Taip, bet turėjo būti trys tūkstančiai. Du tūkstančius pasiliko 
Genujos gubernatorius. 

— Kodėl Genujos? 

— Juk nemanot, kad Garibaldis jos į Siciliją mulais? Jis pasirašė 
sutartį pirkti du laivus, šie turėtų išplaukti iš Genujos ar jos apy- 
linkių. O žinote, kas laidavo paskolą? Masonai, tiksliau - Genujos 
masonų ložė. 

— Kokia dar ložė, masonai yra jėzuitų pramanas! 

- Verčiau patylėkit, jūs pats masonas, ir visi tai žino! 

— Glissons'. Iš patikimų šaltinių žinau, kad pasirašant sutartį da- 
lyvavo, - čia kalbėtojas ėmė vos girdimai šnabždėti, - advokatas 
Rikardis ir generolas Negris di Sen Fronas... 

— Ir kas gi tie ponai? 

- Nežinot? - balsas visai pritilo. - Tai Slaptojo skyriaus, ar, ti- 
kriau, Aukštosios politinės priežiūros skyriaus - valdybos pirmi- 
ninko informavimo tarnybos - vadovai... Galingesni ir už ministrą 
pirmininką, štai kas jie tokie, ką ten masonai. 

- Sakot? Galima dirbti Slaptajame skyriuje ir būti masonu, nes 
taip naudingiau. 


Gegužės penktąją jau visi kalbėjo, kad Garibaldis su tūkstančiu sa- 
vanorių išplaukė Sicilijos link. Pjemontiečių ten buvo ne daugiau 
kaip dešimt, buvo ir svetimšalių, daug advokatų, daktarų, vaisti- 
ninkų, inžinierių ir žemvaldžių. Paprastų žmonių mažai. 

Gegužės vienuoliktąją Garibaldžio laivai įplaukė į Marsalos uos- 
vintys du britų laivai, kurių oficiali užduotis buvo ginti savo tautie- 
čių, Marsaloje turinčių klestintį brangaus vyno verslą, turtus. O gal 
anglai padėjo Garibaldžiui? 

Trumpai tariant, per kelias dienas Garibaldžio Tūkstantinė (taip 
dabar visi ją vadino) Kalatafimyje sutriuškino Burbonų pulkus, o 
prisidėjus vietos savanoriams dar ir padidėjo, Garibaldis karaliaus 


A Tiek to (pranc.). 

Viktoro Emanuelio II vardu pasiskelbė Sicilijos diktatoriumi ir mė- 
nesio pabaigoje užėmė Palermą. 

Kaipgi Prancūzija, ką kalbėjo ji? Atrodė, Prancūzija viską stebi 
atsargiai, bet vienas prancūzas, dar garsesnis ir už Garibaldį, Alek- 
sandras Diuma, didis romanistas, asmeniniu laivu „Ema“ jau plau- 
kė su pinigais ir ginklais prisidėti prie išvaduotojų. 

Neapolyje vargšas Abiejų Sicilijų karalius Pranciškus II, išgąsdin- 
tas garibaldiečių pergalių, išduotas savo generolų, paskubėjo suteikti 
amnestiją politiniams kaliniams ir vėl priimti 1848 metų statutą, kurį 
buvo atšaukęs, tik buvo jau per vėlu - ir jo sostinėje brendo liaudies 
maištai. 


Kaip tik pirmosiomis birželio dienomis gavau kavalieriaus Bjan- 
ko raštelį, kuriame liepta tą vidurnaktį laukti vežimaičio, turinčio 
atvažiuoti prie mano raštinės durų. Keistas pasimatymas, bet už- 
uodžiau įdomų reikalą, tad vidurnaktį, išpiltas prakaito, nes tomis 
dienomis ir Turiną kankino kaitra, lūkuriavau prie savo raštinės 
durų. Privažiavo dengtas vežimaitis užtrauktomis langų užuolai- 
domis su nepažįstamu ponu viduje ir nugabeno mane kažkur, kaip 
man pasirodė, netoli centro, negana to, man pasidingojo, kad du ar 
tris kartus pasukome tomis pačiomis gatvėmis. 

Vežimaitis sustojo apgriuvusiame seno palaikio daugiabučio kie- 
me, tikrose sulaužytų turėklų žabangose. Mane įvedė pro duris ir 
nulydėjo ilgu koridoriumi, kurio gale durelės atsivėrė į visai kitokio 
pastato holą su plačiais laiptais. Bet užlipome ne jais, o nulipome 
laipteliais holo gilumoje ir įėjome į kabinetą damastu išmuštomis 
sienomis, su dideliu karaliaus portretu ant galinės sienos ir žalia 
gelumbe dengtu stalu, už kurio sėdėjo keturi asmenys, vienas iš jų 
buvo kavalierius Bjankas, pristatęs man kitus. Nė vienas nepadavė 
rankos, tik linktelėjo galvą. 

— Sėskitės, advokate. Ponas jums iš dešinės yra generolas Negris 
di Sen Fronas, iš kairės - advokatas Rikardis, o priešais jus sėdi 
profesorius Bodžijas, Valensijos Po kolegijos deputatas. 

Iš to, ką girdėjau šnabždantis bare, supratau, kad pirmieji du vei- 
kėjai yra Aukštosios politinės priežiūros skyriaus vadovai, (vox po- 
puli) padėję garibaldiečiams nupirkti tuodu garsiuosius laivus. Tre- 
čiojo vyro vardą irgi buvau girdėjęs: žurnalistas, trisdešimties tapęs 
teisės profesorium, deputatas, žmogus, artimas Kavūrui. Raudoną 
jo veidą puošė ūseliai, stiklinės dugno dydžio monoklis, o jis pats 
atrodė taikiausias žmogus pasaulyje. Tačiau kitų trijų rodoma pa- 
garba liudijo jo galią vyriausybėje. 

Negris di Sen Fronas prabilo pirmas: 

— Brangusis advokate, žinodami, kaip sugebate rinkti informa- 
ciją ir kaip apdairiai bei santūriai su ja elgiatės, norėtume jums 
patikėti nepaprastai subtilią misiją generolo Garibaldžio ką tik 
užkariautose žemėse. Nenutaisykite tokio susirūpinusio veido, ne- 
ketiname prašyti vesti raudonmarškinių į kovą. Turėsite surinkti 
reikiamas žinias. Bet kad žinotumėt, kokia informacija domina vy- 
riausybę, mums neišvengiamai teks patikėti tai, ką nedvejodamas 
pavadinčiau valstybės paslaptimis, todėl, manau, suprantate, koks 
apdairus turėtumėte būti nuo šio vakaro iki pat misijos pabaigos ir 
net ilgiau. Taip pat, kaip sakoma, ir dėl savo paties saugumo, kuris 
mums, be abejo, nepaprastai rūpi. 

Diplomatiškesnis negalėtum būti. Sen Fronas labai rūpinosi 
mano sveikata, todėl perspėjo, kad sumanęs pliaukšti ką čia suži- 
nojęs savo gyvybei sukelčiau rimtą grėsmę. Tačiau toks įvadas ir 
užduoties reikšmė leido numatyti, kokia man iš to būtų buvusi 
nauda. Todėl pagarbiai linktelėjęs paakinau Sen Froną tęsti. 

— Niekas geriau už deputatą Bodžiją nepajėgs paaiškinti aplin- 
kybių, nes informacija ir geidavimai ateina iš aukščiausio šaltinio, 
kuriam jis labai artimas. Profesoriau, prašau... 

— Matote, advokate, - tarė Bodžijas, - Pjemonte nerastumėte nė 
vieno asmens, labiau už mane besižavinčio tokiu dosniu ir teisin- 
gu vyru, kaip generolas Garibaldis. Tai, ką jis padarė Sicilijoje su 
saujele drąsuolių stojęs prieš vieną iš geriausiai ginkluotų Europos 
kariuomenių, yra stebuklas. 

Tokios įžangos man užteko suprasti, kad Bodžijas yra didžiau- 
sias Garibaldžio priešas, bet tylėdamas klausiausi toliau. 

- Tačiau, - tęsė Bodžijas, - nors Garibaldis mūsų karaliaus Vik- 
toro Emanuelio II vardu išties pasiskelbė užkariautų žemių dikta- 
toriumi, jo rėmėjai šiam sprendimui nepritaria. Madžzinis lipa ant 
kulnų, skatindamas šalies pietuose pradėti masinius sukilimus ir 
paskelbti respubliką. O mes suvokiame Madzinio įtaigos galią: ra- 
miai tūnodamas užsienyje, jis pasiuntė mirti daug nutrūktgalvių. 
Artimiausi generolo bendradarbiai yra Krispis ir Nikoreta, ištiki- 
miausi madziniečiai, nesugebančiam perprasti kitų žmonių kėslų 
generolui darantys blogą įtaką. Taigi, kalbėkim atvirai: Garibal- 
dis netruks perplaukti Mesinos sąsiaurį ir išsilaipinti Kalabrijoje. 
Tas vyras - įžvalgus strategas, jo savanoriai kupini įkarščio, prie 
jų prisidėjo daug salos gyventojų, nežinia, iš patriotizmo ar opor- 
tunizmo, o daugelis Burbonų generolų pasirodė menki vadai, tad 
kilo įtarimų, jog slaptos dovanos susilpnino jų kovinę dvasią. Ne- 
sakysime, ką įtariame tas dovanas įteikus. Tikrai ne mūsų vyriau- 
sybę. Dabar Sicilija jau Garibaldžio valioje, o jei į jo nagus paklius 
ir Kalabrija su Neapolio sritimi, tai generolas, remiamas Madzinio 
respublikonų, gaus devynių milijonų gyventojų karalystės išteklius 
ir turėdamas neginčytiną įtaką taps galingesnis už mūsų valdovą. 
Norėdamas išvengti tokios bėdos valdovas turi vieną galimybę: su 
kariuomene žygiuoti į pietus, pereiti, aišku, ne be nuostolių, Popie- 
žiaus valstybes ir atvykti į Neapolį anksčiau už Garibaldį. Aišku? 

— Aišku. Bet nesuprantu, kuo aš... 

- Palaukit. Garibaldžio žygį įkvėpė tėvynės meilė, tačiau siekda- 
mi jį pažaboti, tiksliau, neutralizuoti, turime gandais ir straipsniais 
laikraščiuose plačiai paskleisti nuomonę, kad jį apsupo sukti ir pa- 
pirkti asmenys, todėl prireikė įsikišti pjemontiečiams. 

- Žodžiu, - pridūrė advokatas Rikardis, iki tol neprataręs nė 
žodžio, - turėtume pakirsti ne pasitikėjimą Garibaldžio žygiu, o 
susilpninti tikėjimą jo sukurta revoliucine valdžia. Grafas Kavūras 

siunčia į Siciliją tremtį ištvėrusį didį patriotą sicilietį La Fariną, 
tad Garibaldis turėtų juo pasikliauti, tačiau jis ilgus metus ištiki- 
mai bendradarbiauja su mūsų vyriausybe ir įkūrė Nacionalinę italų 
draugiją, kovojančią už Abiejų Sicilijų karalystės prisijungimą prie 
suvienytosios Italijos. La Farina įpareigotas išsiaiškinti kai kuriuos 
mūsų nugirstus didelį nerimą keliančius gandus. Atrodo, patiklus 
ir tam nepasirengęs Garibaldis ten įkūrė valdžią, kuri yra pačios 
valdžios neigimas. Akivaizdu, jog generolas negali visko sužiūrėti, 
jo padorumas neginčytinas, bet ką jis paskyrė vadovauti? Kavūras 
laukia išsamaus La Farinos raporto apie visokį piktnaudžiavimą, 
tačiau Madzinio šalininkai padarys viską, kad atkirstų La Fariną 
nuo žmonių, tai yra nuo tų liaudies sluoksnių, kur lengviausia rink- 
ti Žinias apie neramumus. 

- Šiaip ar taip, mūsų Valdyba La Farina pasitiki tik iš dalies, — 
įsiterpė Bodžijas. - Gink Dieve, nenoriu nieko pasakyti, bet jis 
irgi sicilietis, gal jie ir geri žmonės, tačiau skiriasi nuo mūsų, tiesa? 
Gausite rekomendacinį laišką La Farinai, kliaukitės juo, bet veikite 
laisvai ir ne vien rinkite dokumentais patvirtintus duomenis, pri- 
reikus (kaip jums jau teko daryti) juos išgalvokit. 

— Tačiau kaip ir kuo apsimetęs ten nuvyksiu? 

- Kaip įprasta, mes viską numatėm, - nusišypsojo Bjankas. - Po- 
nas Diuma, kurio kaip garsaus romanisto vardą tikrai esate girdėjęs, 
susiruošė pas Garibaldį į Palermą plaukti savo laivu „Ema“. Nelabai 
supratom, ką jis ten rengiasi veikti, gal paprasčiausiai nori parašyti 
kokį romaną apie Garibaldžio žygį, o gal iš tuštybės pasididžiuoti 
draugyste su didvyriu. Kad ir kaip būtų, žinom, jog maždaug po 
dviejų dienų jis prisišvartuos Sardinijoje, Arcakenos įlankoje, taigi 
mūsų valdose. -Poryt auštant išvyksite į Genują ir sėsite į vieną iš 
mūsų laivų, plaukiančių į Sardiniją, ten susitiksite su Diuma ir jam 
įteiksite rekomendacinį laišką, pasirašytą asmens, kuriam Diuma 
skolingas ir kuriuo labai pasitiki. Prisistatykite profesoriaus Bodži- 
jo leidžiamo laikraščio korespondentu, siunčiamu į Siciliją garsinti 

Diuma ir Garibaldžio žygių. Taip įsiterpsite į rašytojo entourage“ ir 
išsilaipinsite Palerme. Atvykęs į Palermą su Diuma sulauksite dau- 
giau pagarbos ir pasitikėjimo nei atvykęs vienas. Ten įsimaišysite 
tarp savanorių ir užmegsite ryšius su vietos gyventojais. Dar vie- 
nas garsaus ir gerbiamo asmens akreditacinis laiškas suartins jus su 
jaunu karininku kapitonu Njevu, kurį Garibaldis paskyrė genera- 
liniu viceintendantu. Tik pamanykit, prieš išplaukiant „Lombardi- 
jai“ ir „Pjemontui“, laivams, nuplukdžiusiems Garibaldį į Marsalą, 
iš devyniasdešimties tūkstančių žygiui surinktų lirų jam patikėta 
keturiolika tūkstančių. Gerai nežinome, kodėl būtent Njevui, kaip 
kalbama, rašto žmogui, patikėta administracinė veikla, tačiau jis, 
regis, turi doro vyro vardą. Džiaugsis galėdamas pasikalbėti su kuo 
nors, rašančiu į laikraščius ir draugaujančiu su garsiuoju Diuma. 


Likusi vakaro dalis prabėgo derinant praktinius sumanymo aspek- 
tus ir atlygį. Kitą dieną uždariau savąją notaro raštinę neribotam 
laikui, susidėjau kelis būtiniausius niekniekius ir nežinia ko įkvėp- 
tas pasiėmiau nuo kreditorių išgelbėtą sutaną, tėvo Bergamaskio 
kadaise paliktą senelio namuose. 


2 Aplinką (pranc.). 

SU TUKSTANTINE 


1897 metų kovo 29 diena 


Visų tų įvykių, o juo labiau kelionės į Siciliją nuo 1860 metų birželio 
iki 1861 metų kovo nebūčiau atsiminęs, jei praeitą naktį krautuvėje 
versdamas senus popierius komodos dugne nebūčiau aptikęs į riti- 
nį susuktų lapų, kuriuose buvo tų įvykių apmatai, matyt, surašyti, 
kad vėliau galėčiau savo darbdaviams Turine pateikti išsamią atas- 
kaitą. Užrašai padriki, akivaizdu, užsirašiau tik tai, kas man atrodė 
svarbu, ar tai, kam norėjau suteikti svarbos. Nežinau, ką nutylėjau. 


**+* 


Nuo birželio 6 dienos esu laive „Ema“. Diuma priėmė mane labai 
nuoširdžiai. Vilkėjo lengvą šviesiai rudą švarką ir iš tiesų atrodė mai- 
šyto kraujo, nes toks ir buvo. Oda tamsi, raiškios, putlios, jausmingos 
lūpos, it Afrikos laukinio garbanotų plaukų kepurė. Bet žvilgsnis gy- 
vas ir ironiškas, šypsena nuoširdi, apvalios bon vivant' formos... At- 
siminiau vieną iš daugelio sklandančių legendų: kažkoks Paryžiaus 
dabita jam girdint gudriai prakalbo apie naujausias teorijas, aiški- 
nančias pirmykščio žmogaus ir žemesniųjų rūšių ryšį. Diuma atkir- 
to: „Taip, pone, aš kilęs iš beždžionės. Tačiau jūs, pone, ja tampate!“ 


7 Linksmas žmogus (pranc.). 

Jis supažindino mane su kapitonu Bogranu, jo pavaduotoju Bre- 
monu, vairininku Podimatasu (apžėlusiu it šernas, barzda ir plau- 
kai dengė visą veidą taip, kad buvo matyti tik akių baltymai) ir su 
koku Žanu Bojė - žiūrint į Diuma atrodo, kad kokas šioje draugi- 
joje yra svarbiausias. Diuma keliavo su savo dvaru nelyginant koks 
senųjų laikų didikas. 

Lydėdamas mane į kajutę, Podimatasas pranešė, kad mėgsta- 
miausias Bojė patiekalas - asperges aux petits pois‘, keistas receptas, 
nes patiekale nėra jokių žirnelių. 

Aplenkėme Kapreros salą, kur po mūšių ilsėjosi Garibaldis. 

— Netrukus susitiksite su generolu, - tarė Diuma ir vien jį pa- 
minėjęs nušvito iš susižavėjimo. - Šviesiabarzdis ir žydraakis, jis 
panėši į Leonardo „Paskutinės vakarienės“ Jėzų. Jo judesiai ele- 
gantiški, o balsas be galo švelnus. Atrodo romus žmogus, bet jo 
akivaizdoje ištarkit žodžius Italija ir nepriklausomybė, ir jis pabus 
tarsi ugnikalnis, pratrūks ugnimi ir kunkuliuojančia lava. Jis stoja 
į kovą beginklis, bet prireikus čiumpa artimiausią kardą, ištraukia 
jį iš makšties ir puola priešą. Turi tik vieną silpnybę: mano, kad 
rutuliais žaidžia geriausiai iš visų. 

Netrukus laive kilo sujudimas. Jūreiviai sugavo didžiulį jūrinį vėž- 
lį, tokių galima pamatyti į pietus nuo Korsikos. Diuma susijaudino. 

- Turėsim darbelio. Pirma apversim jį ant nugaros, kvailelis iškiš 
kaklą, o mes pasinaudoję tokiu neatsargumu nukirsim jam galvą, 
čiakšt! - paskui pakabinsim už uodegos dvylikai valandų kraujui 
nuleisti. Tuomet vėl paguldysim ant nugaros, po pilvo ir nugaros 
šarvu įkišim tvirtus ašmenis, saugodamiesi neperverti tulžies, an- 
traip jis taps nevalgomas, išimsim vidurius ir paliksim tik kepenis, 
vidinė skaidri košė nieko verta, bet ten rasim du gabalus mėsos, 
baltumu ir skoniu panašios į veršieną. Galiausiai pašalinsim glei- 
vinę, nupjausim kaklą, plaukmenis, supjaustysime riešuto dydžio 


2 Smidrai su žirneliais (pranc.). 

gabalėliais, nuplausime ir ant silpnos ugnies kokias tris ar keturias 
valandas virsime sriubą, pagardintą pipirais, gvazdikėliais, mor- 
komis, čiobreliais ir lauro lapais. Kol ji virs, supjaustysim vištieną 
juostomis, užtaisysime petražolėmis, svogūnėlių laiškais ir ančiu- 
viais, sumesim į verdantį sultinį, paskui nusunksim ir sumesim į 
vėžlienos sriubą, kur įpilsim ir tris ar keturias stiklines maderos. 
Jei nebūtų maderos, galima įpilti ir marsalos su taurele degtinės ar 
romo. Tačiau tai pis aller’. Savo sriuba mėgausimės ryt vakare. 

Mėgstantis taip skaniai pavalgyti vyras, kad ir abejotinos kilmės, 
sukėlė mano prielankumą. 


XXX 


(Birželio 13 diena) „Ema“ į Palermą atplaukė užvakar. Pilnas 
knibždančių raudonų palaidinių miestas panėši į aguonų lauką. 
Nors dauguma garibaldiečių savanorių apsirengę ir apsiginklavę 
kaip pakliuvo, kai kurie vilki civilinius drabužius ir turi tik skry- 
bėlę su plunksna. Raudono audeklo jau sunku rasti, tad tokios 
spalvos marškiniai kainuoja baisingus pinigus ir juos įpirkti tegali 
vietos diduomenės vaikai, prisidėję prie garibaldiečių po pirmųjų, 
žiauriausių mūšių, o ne iš Genujos atplaukę savanoriai. Kavalierius 
Bjankas man skyrė užtenkamai pinigų, kad išgyvenčiau Sicilijo- 
je, tad, nenorėdamas atrodyti it koks ką tik atvykęs dabita, iškart 
nusipirkau padėvėtą uniformą - nuskalbtus rausvus marškinius ir 
palaikes kelnes, bet vien marškiniai kainavo penkiolika frankų, Tu- 
rine už tokius pinigus būčiau galėjęs nusipirkti ketverius. 

Čia viskas nepamatuotai brangu: kiaušinis kainuoja keturis sol- 
dus, svaras duonos - šešis, svaras mėsos — trisdešimt. Nežinau, 
ar todėl, kad sala skurdi ir užkariautojai baigia suryti paskutines 
atsargas, palermiečiai nutarė, jog garibaldiečiai - dangaus siųsta 
mana, ir švarina juos be jokių skrupulų. 


ž Paskutinė priemonė (pranc.). 

- Netrukus susitiksite su generolu, - tarė Diuma 


ir vien jį paminėjęs nušvito iš susižavėjimo. - 


Šviesiabarzdis ir žydraakis, jis panėši į Leonardo 


„Paskutinės vakarienės“ Jėzų. 

Dviejų didžiavyrių susitikimas Senato rūmuose („Kaip Paryžiaus 
rotušėje 1830-aisiais! - džiūgaudamas kalbėjo Diuma) buvo labai 
teatrališkas. Nežinau, kuris iš jų vaidino geriau. 

- Brangusis Diuma, man jūsų be galo trūko! - sušuko generolas, 
o Diuma pratrūko sveikinimais. - Ne, ne, sveikinkit ne mane, o 
šituos vyrus. Tai jie milžinai! — ir kreipėsi į saviškius: - Tuoj pat 
suteikit ponui Diuma gražiausius rūmų apartamentus. Ir jų bus per 
mažai žmogui, pristačiusiam laiškus, kad atvyksta apie du tūkstan- 
čius vyrų, dešimt tūkstančių šautuvų ir du garlaiviai! 


Žvelgiau į didvyrį su nepasitikėjimu, po tėvo mirties nepasiklio- 
viau didvyriais. Diuma jį apibūdino it kokį Apoloną, o jis pasirodė 
besąs kuklaus stoto, ne šviesiaplaukis, o šiaudų spalvos plaukais, 
trumpomis kreivomis kojomis ir, kiek sprendžiau iš eisenos, kan- 
kinamas reumato. Mačiau, kaip dviejų saviškių padedamas sunkiai 
sėda ant žirgo. 

Vėlyvą popietę prie karaliaus rūmų susirinkusi minia šaukė: 
„Tegyvuoja Diuma, tegyvuoja Italija!“ Akivaizdu, rašytojas paten- 
kintas, bet man susidarė įspūdis, kad viską organizavo Garibaldis, 
tikėdamasis pažadėtųjų šautuvų ir žinodamas apie draugo tuštybę. 
Įsimaišęs į minią, stengiausi perprasti nesuprantamą dialektą, pa- 
našų į afrikiečių šneką, ir nugirdau trumpą pokalbį: vienas klau- 
sė, kas tas Diuma ir kodėl jis čia šlovinamas, kitas atsakė, kad tai 
čerkesų kunigaikštis, aptekęs auksu ir atvykęs atiduoti savo pinigų 
Garibaldžiui. 

Diuma mane pristatė kai kuriems generolo vyrams, pajutau ve- 
riamą grėsmingą Garibaldžio leitenanto, siaubingojo Nino Biksijo, 
žvilgsnį ir taip jo pabūgau, kad tuoj iš ten pasišalinau. Turėjau rasti 
būstą, kur galėčiau pareiti ir išeiti niekieno nepastebėtas. 

Dabar, siciliečių akimis, buvau garibaldiedis, o Garibaldžio sava- 
noriams buvau laisvas metraštininkas. 

+*+ * 


Vėl pamačiau Niną Biksiją jojantį per miestą. Kalbama, kad žygiui 
vadovauja būtent jis. Garibaldis išsiblaškęs, nuolat mąsto apie ryto- 
jų, įgudęs atakuoti ir vesti paskui save kitus, o Biksijui rūpi šiandie- 
na ir jis rikiuoja būrius. Jam jojant pro šalį vienas netoli stovintis 
garibaldietis pasakė draugui: „Pažiūrėk, koks žvilgsnis, veria kiau- 
rai. Kerta nelyginant kardas. Biksijas! Vien vardas - tarsi Žaibas 
skrostų.“ 

Akivaizdu, kad Garibaldis ir jo leitenantai apžavėjo savanorius. 
Blogai. Per daug žavingi vadai karalysčių gerovės ir ramybės labui 
turėtų būti nedelsiant nukirsdinti. Mano darbdaviai Turine teisūs: 
negalima leisti Garibaldžio mitui išplisti ir Šiaurėje, antraip visi te- 
nykščiai ims siūdintis raudonus marškinius ir skelbs respubliką. 


+*+ * 


(Birželio 15 diena) Su vietos gyventojais sunku susikalbėti. Viena 
aišku: jie stengiasi pasipelnyti iš kiekvieno, kuris jiems panašus į 
pjemontietį, nors tarp savanorių pjemontiečių mažai. Radau smuk- 
lę, kurioje galiu pigiai pavalgyti ir paragauti vietos patiekalų neišta- 
riamais pavadinimais. Bandelės su blužnimi sprangios, bet užger- 
damas geru vietos vynu pajėgiu praryti daugiau nei vieną. Ten val- 
gydamas susidraugavau su dviem savanoriais, Aba, vos dvidešimt 
perkopusiu ligūriečiu, ir Bandžiu, daugmaž mano metų žurnalistu 
iš Livorno. Iš jų pasakojimų atkūriau garibaldiečių išsilaipinimą ir 
pirmuosius mūšius. 

— Ak, brangusis Simonini, kad žinotum, - kalbėjo Aba. — Išsi- 
laipinimas Marsaloje buvo it cirkas! Taigi, prieš mus „Strombolis“ 
ir „Kapris“, du Burbonų laivai, mūsų „Lombardija“ užplaukia ant 
uolos, o Ninas Biksijas šaukia, esą geriau tegu jį užima su skyle 
triume nei sveiką ir nesudaužytą, negana to, reikėtų paskandinti 
ir „Pjemontą“. Dideli nuostoliai, dingtelėjo man, bet Biksijas tei- 
sus, negalima prancūzams dovanoti dviejų laivų, taip darė ir didieji 

kondotijerai - išsilaipinę sudegindavo laivus, kad niekas nepabėgtų, 
ir pirmyn. „Pjemontas“ pradeda švartuotis, užtaisoma „Strombo- 
lio“ patranka, bet užsikerta. Uoste stovinčio anglų laivo kapitonas 
užlipa į „Strombolio“ denį ir sako kapitonui, kad sausumoje yra 
Anglijos pavaldinių, tad už šį tarptautinį incidentą jam teks atsa- 
kyti. Juk žinia, anglai Marsaloje turi ekonominių interesų dėl vyno. 
Burbonų kapitonas atkerta, kad tarptautiniai incidentai jam nėmaž 
nerūpi, įsako šauti, patranka ir vėl užsikerta. Pagaliau iššovę Bur- 
bonų laivai nepadaro jokios žalos, tik sudrasko šunį. 

- Tai jums padėjo anglai? 

- Tarkim, jie ramiai stojo per vidurį, idant sutrikdytų Burbonus. 

— O kokie generolo santykiai su anglais? 

Aba tik mostelėjo, lyg norėdamas pasakyti, kad tokie pėstininkai 
kaip jis paklūsta įsakymams ir daug neklausinėja. 

- Verčiau paklausyk dar, smagumėlis. Atvykęs į miestą genero- 
las įsakė užimti telegrafą ir nupjauti laidus. Siunčia leitenantą su 
keliais vyrais, pamatęs juos ateinant telegrafistas pabėga. Įžengęs į 
kabinetą leitenantas randa karo vadui į Trapanį nusiųstos skubios 
telegramos kopiją: „Du garlaiviai su Sardinijos vėliavomis įplaukė 
į uostą ir išlaipina vyrus.“ Tą akimirką ateina atsakymas. Vienas iš 
savanorių, dirbęs Genujos telegrafe, perskaito: „Kiek vyrų ir kodėl 
jie išsilaipina?“ Karininkas jam padiktuoja. „Atsiprašau, suklydau, 
iš Džirdženčio atplaukė du prekiniai laivai su siera.“ Ir gauna atsa- 
kymą iš Trapanio: „Jūs kvailys.“ Karininkas patenkintas nupjauna 
laidus ir išeina. l 

- Tiesą pasakius, - įsiterpė Bandis, - išsilaipinimas nebuvo toks 
cirkas, kaip pasakoja Aba, vos pasiekėm krantą, iš prancūzų laivų 
pagaliau atskriejo pirmieji sviediniai ir kulkosvaidžio salvės. Bet 
pasismaginome tai jau tikrai. Tarp lekiančių sviedinių netikėtai pa- 
sirodė senas, bet gerai įmitęs vienuolis, kuris modamas skrybėle 
mus sveikino. Kažkas sušuko: „Broli, atėjai mūsų paerzinti?“ Tačiau 
Garibaldis pakėlęs ranką tarė: „Broli, ko ieškai? Ar negirdi, kaip 

švilpia sviediniai?“ O vienuolis ir sako: „Nebijau sviedinių. Esu šv. 
Pranciškaus varguolio tarnas ir Italijos sūnus.“ - „Tai tu už liaudį?“ — 
klausia generolas. „Už liaudį, už liaudį , - atsako vienuolis. Tuomet 
supratom, kad Marsala mūsų. Generolas nusiuntė Krispį pas mo- 
kesčių rinkėją Italijos karaliaus Viktoro Emanuelio vardu rekvizuoti 
iždo, šis pagal pakvitavimą perduotas intendantui Ačerbiui. Italijos 
karalystė dar neegzistavo, tačiau Krispio pasirašytas pakvitavimas, 
kuris buvo įduotas mokesčių rinkėjui, yra pirmasis dokumentas, 
kuriame Viktoras Emanuelis vadinamas Italijos karaliumi. 

Pasinaudojau proga paklausti: 

- Argi intendantas ne kapitonas Njevas? 

— Njevas - Ačerbio pavaduotojas, - patikslino Aba. - Toks jau- 
nas, o jau didis rašytojas. Tikras poetas. Jo veidas švyti išmintim. 
Jis visada vienas, įsmeigęs žvilgsnį į tolius, lyg norėtų pažvelgti už 
horizonto. Tikriausiai Garibaldis netrukus suteiks jam pulkininko 
laipsnį. 

O Bandis paantrino: 

- Kalatafimyje jis kiek atsiliko — dalijo duoną, bet Bodzečiui 
pašaukus į mūšį iš karto puolė priešą, it koks milžiniškas juodas 
paukštis plevėsuodamas apsiausto skvernais, kuriuos netruko per- 
verti kulka... 

Tiek užteko, kad Njevas man sukeltų pasidygėjimą. Gal mano 
metų, o jau garsus. Poetas karys. Žinoma, jei išskleisi apsiaustą, 
kulka jį pramuš, gražu puikuotis kulkos palikta skyle, jei ji ne tavo 
krūtinėje... 

Aba su Bandžiu toliau pasakojo apie Kalatafimio mūšį, apie ste- 
buklingą pergalę, nors savanorių tebuvo tūkstantis, o dvidešimt 
penkių tūkstančių Burbonų kariauna puikiai ginkluota. 

— Garibaldis šuoliuoja priešaky ant bėro Didžiojo Vizirio, puoš- 
nus balnas su balnakilpėmis, raudoni marškiniai ir vengriška kepu- 
rė, - kalbėjo Aba. - Salemyje prie mūsų prisidėjo vietos savanoriai. 
Plūdo iš visų pusių, raiti, pėsti, šimtai, tikri velniai, iki dantų gin- 

kluoti kalniečiai nuožmiais veidais ir akimis it pistoletų vamzdžių 
kiaurymės. Juos vedė ponai, tų vietų žemvaldžiai. Salemis purvinas, 
gatvės duobėtos, bet vienuolynai puikūs, juose ir įsikūrėm. Tomis 
dienomis apie priešus nugirsdavom visokių naujienų: neva jų ke- 
turi tūkstančiai, ne, dešimt tūkstančių, dvidešimt tūkstančių su žir- 
gais ir patrankomis, jie esą įsitvirtino toje pusėje, ne, anoje, puola, 
ne, traukiasi... Ir staiga tas priešas pasirodė. Gal penki tūkstančiai 
vyrų, kur ten, kažkas pasakė, bent dešimt tūkstančių. Mus teskyrė 
dykra. Nuo kalnų leidosi šauliai neapoliečiai. Ramiai, užtikrintai, 
matyti, gerai išmokyti, ne tokie neišmanėliai kaip mes. O kaip niū- 
riai skambėjo jų trimitai! Pirmieji šūviai sutratėjo po pusiaudienio 
praėjus pusantros valandos. Šaudė šauliai neapoliečiai, nusileidę 
figavaisių opuncijų laukais. „Nešaudyti, neatsakyti ugnimi!“ - rėkė 
mūsų kapitonai, bet šaulių kulkos virš mūsų galvų taip zvimbė, kad 
negalėjome ramiai stovėti. Pykštelėjo vienas šūvis, paskui kitas, 
tada generolo trimitininkas sutrimitavo į kovą, ir leidomės pirmyn. 
Kulkos krito lyg kruša, kalnas skendo į mus šaudančių patrankų 
dūmuose, perbėgom slėnį, pramušėm pirmąsias priešo gretas, at- 
sigręžiu ir matau Garibaldį, pėsčią, su kardu makštyje ant dešinio 
peties, jis žengia iš lėto, stebėdamas kovą. Biksijas atlekia šuoliais 
jo užstoti žirgu, rėkia: „Generole, norite žūti?“ O šis atsako: „O ar 
yra kas geriau, negu žūti už savo šalį?“ - ir nepaisydamas kulkų 
krušos traukia pirmyn. Tą akimirką pabūgau, kad generolas neti- 
ki pergale ir ieško mirties. Bet nuo kelio ataidėjo mūsų patrankų 
trenksmas. Regis, tūkstantis rankų atėjo mums į pagalbą. Pirmyn, 
pirmyn, pirmyn! Girdėti tik trimitas, nesiliaujantis kviesti į kovą. 
Prasimušę durtuvais ropščiamės į vieną, antrą, trečią terasą, aukš- 
tyn į kalną, Burbonų batalionai traukiasi aukščiau, susitelkia, tarsi 
įgauna jėgų. Atrodo, nebeįmanoma jų užpulti, jie viršūnėje, o mes 
ant šlaito, pavargę, išsekę. Akimirka poilsio, jie viršuje, mes apačio- 
je. Šen bei ten aidi šūviai, prancūzai rita riedulius, mėto akmenis, 
pasklinda gandas, kad vienas kliudė generolą. Matau tarp figavaisių 

opuncijų mirtinai sužeistą gražų jaunuolį, prie jo suklupę du drau- 
gai. Jis maldauja, kad draugai būtų gailestingi neapoliečiams, juk ir 
jie italai. Visas šlaitas nusėtas kritusiųjų, bet negirdėti nė dejonės. 
Viršukalnėje neapoliečiai šaukia: „Tegyvuoja karalius!“ Tada ateina 
pastiprinimas. Atsimenu, kaip pasirodei tu, Bandi, visas žaizdotas, 
kaip tau į kairiąją krūtinės pusę įsisegė kulka, ir pamaniau, kad ne- 
trukus mirsi. Tačiau per paskutinę ataką lėkei pirma visų, iš kur 
turėjai jėgų? 

- Niekai, - atsakė Bandis, - tik įdrėskimai. 

— O už mus kovoję pranciškonai? Vienas toks liesas, purvinas, 
grūda į vamzdį kulkas ir akmenis, kepurnėjasi aukštyn ir šaudo. O 
kitą sužeidė į šlaunį, jis išsilupo kulką iš kojos ir vėl šoko šaudyti. 

Aba pradėjo pasakoti apie mūšį prie Admirolo tilto. 

- Dievaži, Simonini, toji diena verta Homero poemos! Prieinam 
Palermo vartus, ir į pagalbą atvyksta vietos sukilėlių būrys. Vienas 
surinka: „Viešpatie! - apsisuka, žengia kelis žingsnius į šoną kaip 
girtas ir krinta į griovį dviejų tuopų papėdėje prie negyvo šaulio 
neapoliečio, tikriausiai pirmojo mūsų iš pasalų užklupto sargybi- 
nio. Tebegirdžiu, kaip vienas genujietis lyjant kulkoms tarmiškai 
suriko: „Po paraliais, kaip čia praeiti?“ Kulka pataiko jam į kak- 
tą, ir jis krinta perskelta galva. Prie Admirolo tilto ant kelio, ant 
arkų, po tiltu ir aplinkui verda durtuvų kautynės. Auštant užimame 
tiltą, tačiau mus stabdo už mūrų prisiglaudusių pėstininkų šūvių 
papliūpos, o iš kairės spaudžia raitininkai, bet nuvejame juos lau- 
kais. Pereiname tiltą, susitelkiame kryžkelėje prie Termini vartų, 
mus apšaudo iš uoste stovinčio laivo patrankų ir priešais súręstos 
barikados. Nesvarbu. Griaudžia varpas. Pasukame skersgatviais ir 
staiga, Dieve, koks reginys! Įsitvėrusios į virbus rankomis lyg lelijo- 
mis trys baltai apsitaisiusios merginos, nuostabiai gražios, tylėda- 
mos žvelgia į mus. Atrodė lyg iš bažnyčios freskų nužengę angelai. 
Klausia, kas mes, italai, atsakom ir teiraujamės, kas jos, pasirodo, 
vienuolės. Vargšelės, tariam, norėtume jus išlaisvinti iš to kalėjimo 

ir palinksminti, o jos šaukia: „Tegyvuoja šventoji Rozalija!“ Atsilie- 
piam: „Tegyvuoja Italija!“ Jos irgi sušunka „Tegyvuoja Italija!“ švel- 
niais angeliškais balseliais ir linki nugalėti. Palerme iki paliaubų 
kovėmės dar penkias dienas, bet vienuolėmis taip ir nepasidžiau- 
gėm, teko tenkintis kekšėmis! 

Kiek tais užsidegėliais galėjau pasitikėti? Jie jauni, patyrė pir- 
mą kovos krikštą, dievino generolą, buvo savotiški kūrėjai kaip 
ir Diuma, o jų pagražintuose atsiminimuose vištos virsdavo ere- 
liais. Neabejoju, jie narsiai kovėsi, bet ar galėjo Garibaldis ramiai 
vaikštinėti zvimbiant kulkoms (priešai iš toli jį kuo puikiausiai 
matė) ir likti nė neįdrėkstas? Gal kartais kieno nors įsakyti jie 
tyčia taikėsi pro šalį? 

Tokia mintis toptelėjo, kai nugirdau bambantį smuklininką, pas 
kurį apsistojau, gal jis kada gyveno ir kitose pusiasalio vietose, nes 
kalba beveik suprantamai. Patarė pasikalbėti su notaru donu For- 
tunatu Muzumečiu, regis, žinančiu viską apie visus ir įvairiomis 
aplinkybėmis parodžiusiu nepasitikėjimą atvykėliais. 

Negalėjau eiti pas jį vilkėdamas raudonus marškinius, tada pri- 
siminiau atsigabenęs tėvo Bergamaskio sutaną. Deramai sulaižiau 
plaukus, nutaisiau pamaldžią išraišką, nudelbiau akis ir išslinkau iš 
smuklės niekieno neatpažintas. Pasielgiau neapdairiai, nes sklido 
gandai apie ketinimą išvaryti jėzuitus iš salos. Tačiau man pasisekė. 
O kaip būsimos neteisybės auka nepatenkintųjų Garibaldžiu greto- 
se galėjau įgyti didesnį pasitikėjimą. 


Užkalbinau doną Fortunatą, po rytinių pamaldų vyninėje siurbčio- 
jantį kavą. Vyninė buvo įsikūrusi miesto centre, beveik elegantiška, 
donas Fortunatas sėdėjo patenkintas, atsisukęs veidu į saulę, užsi- 
merkęs, porą dienų nesiskutęs, su juoda eilute ir kaklaraiščiu net 
tokią karštą dieną, nuo nikotino pageltusiais pirštais laikydamas 
prigesusį cigarą. Pastebėjau, jog čia į kavą įdeda citrinos žievelių. 
Tikiuosi, jų nededa į kavą su pienu. 

Prisėdęs prie gretimo stalelio, padejavau dėl karštų orų, ir mūsų 
pokalbis užsimezgė. Prisistačiau esąs atsiųstas Romos kurijos išsi- 
aiškinti, kas dedasi šiuose kraštuose, tad Muzumetis galįs kalbėti 
nevaržomai. 

— Garbusis tėve, kaip manot, kodėl tūkstantis į krūvą subėgusių 
vyrų, ginkluotų kaip pakliuvo, atvyko į Marsalą ir išsilaipino ne- 
praradę nė žmogaus? Kodėl Burbonų laivai, o tai antras po anglų 
laivynas Europoje, šaudė ir kažkodėl į nieką nepataikė? O kaip at- 
sitiko, kad Kalatafimyje tas pats tūkstantis driskių ir dar keli šimtai 
vaikigalių, suvarytų atėjūnams norėjusių įsiteikti vietos žemvaldžių, 
stoję prieš vieną geriausiai išmuštruotų pasaulio kariuomenių (ne- 
žinau, ar jums teko girdėti apie Burbonų karo akademiją), kitaip ta- 
riant, kaip tas tūkstantis ir dar keli driskiai privertė bėgti dvidešimt 
penkis tūkstančius vyrų, tiesa, mūšyje jų kovėsi tik keli tūkstančiai, 
kiti liko kareivinėse. Tik pinigai, mano pone, viską padarė dideli 
pinigai, sumokėti Marsalos uoste stovinčių laivų karininkams, ar 
Kalatafimyje generolui Landžiui, kuris dieną luktelėjęs būtų turėjęs 
pakankamai pailsėjusių pulkų ponams savanoriams išvyti, bet pa- 
sitraukė į Palermą. Kalbama, jam sumokėta keturiolika tūkstančių 
dukatų, girdėjot? O jo vyresnybei? Prieš tuziną metų pjemontie- 
čiai už daug menkesnį nusižengimą sušaudė generolą Ramoriną. 
Nepasakysiu, kad prijaučiu pjemontiečiams, bet karo reikalus jie 
išmano. O Landį paprasčiausiai pakeitė Lanca, kuriam, manau, 
irgi sumokėta. Tik prisiminkit garsųjį Palermo užkariavimą... Ga- 
ribaldis sustiprino savo gaują iš Sicilijos plėšikų prisirankiojęs tris 
tūkstančius penkis šimtus galvažudžių, bet juk Lanca turėjo.apie 
šešiolika tūkstančių vyrų, taip, šešiolika tūkstančių. Tačiau užuot 
metęs į mūšį visus juos, pasiuntė prieš sukilėlius mažus būrius, ir, 
žinoma, šie buvo sumušti, negana to, kai kuriems palermiečiams 
išdavikams buvo sumokėta ir tie šaudė nuo stogų. Uoste tiesiai 
Burbonų laivams po nosim iš pjemontiečių laivų iškrauti šautuvai 
savanoriams, o Garibaldis netrukdomas pasiekė Vikarijos kalėjimą 

ir Katorgininkų koloniją, išlaisvino dar tūkstantį kalinių ir priėmė į 
savo gaują. Nenoriu nė kalbėti, kas dabar dedasi Neapolyje - mūsų 
vargšą valdovą apspito piktadariai, jau gavę atlygį ir kasantys jam 
duobę... 

— Bet iš kur tokie pinigai? 

— Garbusis tėve! Stebiuosi, kaip jūs Romoje to nežinot! Iš An- 
glijos masonų! Įžvelgiat ryšį? Garibaldis - masonas, Madzinis - 
masonas, Madzinis pabėga į Londoną susitikti su anglų masonais, 
Kavūras - masonas ir gauna įsakymus iš Anglijos, aplink Garibaldį 
vieni masonai. Jie planuoja ne tik sugriauti Abiejų Sicilijų karalystę, 
bet ir nori suduoti mirtiną smūgį Jo Šventenybei, nes akivaizdu, 
kad po Abiejų Sicilijų karalystės Viktoras Emanuelis gviešis ir Ro- 
mos. Gal tikite pasakaite apie savanorius, išvykusius su devynias- 
dešimt tūkstančių lirų? Jų nebūtų užtekę tai rajūnų ir girtuoklių 
gaujai pramisti, tik pažiūrėkit, kaip jie šlamščia paskutines Palermo 
atsargas ir siaubia aplinkinius kaimus! Anglų masonai davė Gari- 
baldžiui tris milijonus Prancūzijos frankų turkų aukso piastrais, 
kuriais galima mokėti visame Viduržemio jūros regione! 

— Ir kas gi turi tą auksą? 

- Generolo patikėtinis masonas kapitonas Njevas, dar nė trisde- 
šimties neperkopęs pienburnis, kuris nieko daugiau neveikia, tik 
dirba iždininku. Tie velniai moka pinigus generolams, admirolams, 
kam tik nori, o valstiečius marina badu. Šie tikėjosi, kad Garibaldis 
padalys šeimininkų žemes, bet generolas, priešingai - akivaizdžiai 
linkęs šlietis prie žemvaldžių ir piniguočių. Pamatysite, tie vyrukai, 
kurie Kalatafimyje buvo pasirengę žūti, netrukus supras, kad nie- 
kas nesikeičia, ir pradės šaudyti savanorius iš žuvusiųjų pavogtais 
šautuvais. 

Nusimetęs dvasininko sutaną ir vėl sukiodamasis po miestą ap- 
sivilkęs raudonus marškinius, ant bažnyčios laiptų persimečiau 
keletu žodžių su vienuoliu tėvu Karmelu. Sako esąs dvidešimt sep- 
tynerių, bet atrodo keturiasdešimties. Prisipažįsta norįs šlietis prie 

mūsų, bet kažkas jį sulaiko. Klausiu kas, juk Kalatafimyje kovėsi ir 
vienuoliai. 

- Eičiau su jumis, - atsako, - jei žinočiau, kad žygio tikslas išties 
didis, o jūs vis kartojat norintys suvienyti Italijos tautą. Tačiau jei 
tauta, suvienyta ar padalyta, kenčia, tai kenčia, ir nežinau, ar jums 
pavyks palengvinti tas kančias. 

- Tauta turės laisvę ir mokyklas, - tariau. 

— Laisvė - ne duona, mokykla irgi. Gal jums, pjemontiečiams, to 
ir gana, bet ne mums. 

— O ko jums reikėtų? 

— Ne su Burbonais kariauti, o pakelti vargdienius į kovą su tais, 
kurie marina juos badu ir knibžda ne vien karaliaus dvare, bet ir 
visur aplinkui. 

— Vadinasi, į kovą ir su jumis, tonzūruotaisiais, nes turite vienuo- 
lynų ir žemių. 

- Ir su mumis, su mumis pirmiausia! Bet su Evangelija rankoje ir 
su kryžiumi. Tuomet eičiau. Dabar neverta. 

Universitete buvau perskaitęs garsųjį komunistų manifestą, tad 
supratau, jog tas vienuolis yra vienas iš jų. Išties Siciliją sunku su- 
prasti. 


x 


Gal ta įkyri mintis persekioja mane nuo senelio laikų, bet kažkodėl 
ėmiau svarstyti, ar į Garibaldžio palaikymo sąmokslą nejsitraukė 
žydai. Paprastai jų yra visur. Vėl kreipiausi į Muzumetį. 

- Tai žinoma, - atsakė. - Pirmiausia, jei ne visi masonai yra žydai, 
tai jau tikrai visi žydai yra masonai. O garibaldiečiai? Smagiai per- 
skaičiau Marsalos savanorių sąrašą, publikuotą su antrašte „Narsiuo- 
lių garbei“. Jame radau tokius vardus, kaip Eugenijus Rava, Džuzepė 
Ucielis, Izaokas Ankonietis, Samuelis Markezis, Abraomas Izaokas 
Alpronas, Mozė Maldacėjus ir Kolumbas Donatas, buvęs Abraomas. 
Gal pasakysit, jog tokiais vardais jie gali būti dori krikščionys? 

x+% 
(Birželio 16 diena) Nuėjau pas kapitoną Njevą prisistatyti. Dabita 
išpuoselėtais ūsiukais, su apgamu po lūpa, dedasi svajokliu. Poza, 
nes besikalbant užėjo savanoris pasiklausti apie kažkokius apklotus, 
kuriuos norėtų gauti, ir Njevas it koks smulkmeniškas sąskaitinin- 
kas jam priminė, kad jo kuopa dešimt paėmusi dar prieš savaitę. 

- Gal jūs tuos apklotus valgot? - paklausė. Ir pridūrė: - Jei valgy- 
sit ir toliau, galėsit virškinti kalėjime. 

Savanoris atidavė pagarbą ir dingo. 

— Matote, kuo užsiimu? Jums turbūt sakė, esu rašytojas. O turiu 
mokėti kareiviams pinigus, aprūpinti drabužiais, dar užsakyti dvi- 
dešimt tūkstančių naujų uniformų, nes kasdien atvyksta daugiau 
savanorių iš Genujos, Specijos ir Livorno. O kur visokie prašyto- 
jai - grafai ir kunigaikštienės nori dviejų šimtų dukatų algos per 
mėnesį, galvoja, kad Garibaldis yra Viešpaties arkangelas. Čia visi 
tikisi dangaus manos, ne taip, kaip mūsų kraštuose, kur norint tu- 
rėti reikia dirbti. Man patikėjo kasą gal todėl, kad Padujoje baigiau 
teisę, o gal dėl to, kad nevagiu, nes nevogti šioje saloje - didelė do- 
rybė, kadangi kunigaikštis ir sukčius čia viena ir tas pats. 

Akivaizdžiai jis dedasi svajokliu poetu. Paklaustas, ar jau gavo 
pulkininko laipsnį, atsako nežinantis: 

- Žinot, čia padėtis kiek miglota. Biksijas stengiasi įvesti pje- 
montietišką karinę drausmę kaip kokiame Pinerole, bet juk mes tik 
maištininkų gauja. Tačiau rašydamas į Turiną šių vargų neminėkit. 
Pasistenkite perduoti jaudulį, visus apėmusį džiaugsmą. Čia žmo- 
nės rizikuoja gyvybe dėl savo įsitikinimų. Visa kita vertinkite kaip 
nuotykį kolonijose. Palermas - smagus miestas, minta paskalomis 
nelyginant Venecija. Mumis žavisi tarsi didvyriais, pora sprindžių 
raudono marškinių audeklo, septyniasdešimties centimetrų riestas 
kardas, ir jau esam geidžiami daugelio gražių ponių, kurios doros 
tik pažiūrėti. Nebūna vakaro, kad neturėtume ložės teatre, o šerbe- 
tas čia tiesiog puikus. 

— Girdėjau, turit daug išlaidų. Kaip jums pavyksta išsiversti su ta 
menka iš Genujos atsivežta suma? Gal naudojat Marsaloje pasisa- 
vintus pinigus? 

— Ten tebuvo skatikai. Vos atvykome į Palermą, generolas nu- 
siuntė Krispį paimti pinigų iš Abiejų Sicilijų banko. 

— Girdėjau kalbant apie penkis milijonus dukatų... 

Čia poetas iškart tapo generolo patikėtiniu. Užvertė akis į dangų: 

— Ak, žinot, maža kas kalbama. Dar yra ir patriotų dovanos iš 
visos Italijos, sakyčiau, iš visos Europos, parašykit apie tai į savo 
laikraštį, pakiškit mintį nesusipratėliams. Aišku, sunkiausia viską 
tvarkingai suregistruoti, nes kai bus oficialiai įkurta Italijos kara- 
lystė, turėsime viską perduoti Jo Didenybės vyriausybei, atsiskaityti 
iki santimo, kiek gauta ir kiek išleista. 

O ką darysi su anglų masonų milijonais? - pamaniau. Arba jūs 
visi išvien - tu, Garibaldis ir Kavūras, gavote pinigus, bet apie juos 
nekalbat. O gal dar gražiau - pinigai yra, tik tu nieko apie juos ne- 
žinojai ir nežinai, esi tik kaliausė, doruolis, kuriuo jie (kas?) nau- 
dojasi kaip priedanga, ir manai, kad mūšiai laimėti iš Dievo malo- 
nės? Tas žmogus man ne visai aiškus. Vienintelė nuoširdi gaida jo 
žodžiuose - širdgėla dėl to, kad savanoriai dabar žygiuoja rytinės 
pakrantės link, skindami pergalę po pergalės, skubėdami persikelti 
per sąsiaurį ir vykti į Kalabriją, o paskui ir į Neapolį, o jis čia, Pa- 
lerme, užnugaryje turi rūpintis sąskaitomis ir netveria savo kailyje. 
Keistuolis, užuot dėkojęs likimui už gražias damas ir puikų šerbetą, 
trokšta daugiau kulkų pramuštų skylių apsiauste. 

Girdėjau kalbant, jog žemėje gyvena daugiau kaip milijardas 
žmonių. Nežinau, kaip juos suskaičiavo, bet gana pasisukioti po 
Palermą, kad suprastum, jog mūsų per daug ir painiojamės vieni 
kitiems po kojų. O dauguma iš tų žmonių dvokia. Jau dabar mažai 
maisto, galima įsivaizduoti, kas bus, jei dar pasidauginsim. Todėl 
gyventojų skaičių reikia mažinti. Žinoma, yra visokių epidemijų, 
savižudžių, nuteistųjų mirties bausme, amžinai susikaunančių dvi- 

kovose arba tokių, kam patinka strimgalviais šuoliuoti miškais ir lau- 
kais ir nusisukti sprandus, girdėjau apie anglų džentelmenus, kurie 
maudosi jūroje ir, žinoma, paskęsta... Bet to negana. Karai - veiks- 
mingiausias ir natūraliausias būdas sustabdyti žmonijos gausėjimą. 
Argi kadaise vykstant į karą nesakyta, kad tokia Dievo valia? Tik rei- 
kia rasti žmonių, kurie norėtų kariauti. Jei visi pasislėps, kare niekas 
nežus. Kam tada tuos karus kelti? Todėl ir reikia tokių kaip Njevas, 
Aba ar Bandis, mėgėjų šokti prieš kulkas. Kad tokie kaip aš galėtų 
gyventi nejausdami nerimo dėl ant galvos lipančios žmonijos. 
Žodžiu, mums reikia idealistų, nors aš jų ir nemėgstu. 


*** 


Prisistačiau La Farinai su akreditaciniu laišku. 

— Jei tikitės gerų žinių, kurias galėtumėt pranešti Turinui, — 
tarė, - užmirškit tokias. Čia nėra vyriausybės. Garibaldis ir Biksijas 
mano vadovaujantys tokiems pat genujiečiams kaip ir jie patys, o 
ne siciliečiams kaip aš. Krašte, kur nėra rekrūtų prievolės, jie tikėjo- 
si surinkti trisdešimt tūkstančių vyrų. Daugelyje savivaldybių kilo 
maištai. Išleistas įsakas iš miestų tarybų varyti karališkosios admi- 
nistracijos darbuotojus, betgi jie vieninteliai moka skaityti ir rašyti. 
Anądien keletas burnojančių prieš dvasininkus pasiūlė sudeginti 
viešąją biblioteką, mat ją įkūrę jėzuitai. Palermo valdytoju paskirtas 
jaunuolis iš Marčileprės, kurio čia niekas nepažįsta. Saloje vyksta 
visokiausi nusikaltimai, o žudikai neretai būna tie, kurie privalėtų 
užtikrinti tvarką, nes tarp kareivių yra ir tikrų plėšikų. Garibaldis — 
sąžiningas žmogus, bet nepajėgia sužiūrėti, kas dedasi jam po no- 
simi: iš vienos partijos Palermo provincijoje rekvizuotų žirgų du 
šimtai pradingo! Bet kam, kas tik užsigeidžia, pavedama suburti 
batalioną, todėl yra batalionų su orkestru ir visais karininkais, nors 
žmonių juose vos keturiasdešimt ar penkiasdešimt! Vieną užduotį 
duoda trims ar keturiems žmonėms! Sicilijoje neliko nei civilinių, 
nei baudžiamųjų, nei prekybos teismų, nes vienu mostu atleisti visi 

teisėjai, o visus ir viską teisia karo komisijos, nelyginant hunų laikais! 
Krispis su savo gauja sako, kad Garibaldis nenori civilinių teismų, 
nes teisėjai ir advokatai esą sukčiai, ir nenori visuotinio susirinkimo, 
nes deputatai esą rašto, o ne ginklo žmonės, nenori jokių viešojo sau- 
gumo pajėgų, nes piliečiai turi patys ginkluotis ir gintis. Nežinau, ar 
tai tiesa, nes dabar su generolu nepavyksta net pasikalbėti. 


Liepos 7 dieną sužinojau, kad La Farina suimtas ir išgabentas į Tu- 
riną. Akivaizdu, tai Krispis pakurstė Garibaldį parašyti įsakymą. 
Kavūras nebeturi informatoriaus. Tad viskas priklausys nuo mano 
pranešimo. 

Nebereikia persirenginėti dvasininku, kad surinkčiau gandus, 
visi liežuvauja smuklėse, o kartais ir patys savanoriai skundžiasi 
generolo elgesiu. Girdžiu šnekant, kad iš visų į Garibaldžio būrius 
šiam užėmus Palermą įstojusių siciliečių pusšimtis jau pasitraukė, 
kai kurie su ginklais. „Valstiečiai suliepsnoja it šiaudai ir tuoj pa- 
vargsta, - teisina juos Aba. Karo taryba nuteisia tokius myriop, bet 
paskui paleidžia eiti kur nori, kad tik toliau. Mėginu suprasti, kokie 
tikrieji tų žmonių jausmai. Visas sujudimas Sicilijoje kilo dėl to, 
kad toji žemė buvo Dievo pamirštas užkampis, išdegintas saulės, be 
vandens, nebent jūros, apžėlęs skurdžius dygliuotus vaisius vedan- 
čiais augalais. Į tokį kraštą, kur šimtmečius nieko nevyko, atkelia- 
vo Garibaldis su saviškiais. Vietos žmonės į šią kovą stojo visai ne 
dėl jo, jiems nerūpi ir Garibaldžio verčiamas nuo sosto karalius. Jie 
tiesiog apsvaigo nuo minties, kad vyksta kažkas naujo. Kiekvienas 
tas naujoves suprato savaip. Bet gal naujovių viesulas tėra iš naujo 
visus užliūliuosiantis šiltas vėjelis. 


*X** 


(Liepos 30 diena) Njevas, su kuriuo dabar kiek suartėjau, atskleidžia, 
kad Garibaldis gavo oficialų Viktoro Emanuelio laišką, įsakantį ne- 
sikelti per sąsiaurį. Tačiau prie įsakymo pridėtas ir karaliaus ranka 

parašytas raštelis, kurio turinys maždaug toks: pirma įsakiau jums 
kaip karalius, o dabar patariu man atsakyti, kad norėtumėt vykdyti 
įsakymą, tačiau jūsų pareiga Italijai neleis atsisakyti palaikyti nea- 
poliečius, jeigu šie prašysis išlaisvinami. Dvigubas karaliaus žaidi- 
mas, bet prieš ką? Prieš Kavūrą? O gal prieš patį Garibaldį, kuriam 
pirma įsako nesikelti į žemyną, paskui padrąsina tą daryti, o jei šis 
tai padarys, įsiveržęs į Neapolį su pjemontiečių kariauna bus nu- 
baustas už neklusnumą? 

— Generolas per daug naivus ir paklius į spąstus, - sako Njevas. — 
Norėčiau būti su juo, tačiau pareiga verčia likti. 

Supratau, jog tas akivaizdžiai mokytas vyras irgi dievina Ga- 
ribaldį. Silpnumo valandėlę parodė neseniai gautą „Garibaldie- 
tiškos meilės“ tomelį, atspausdintą Šiaurėje jam nė neperskaičius 
korektūros. 

- Tikiuosi, skaitytojai pamanys, jog kaip didvyris turiu teisę būti 
šiek tiek stuobrys, ir jiems suteikta tokia galimybė, nes palikta gė- 
dingų spaudos klaidų. 

Permečiau akimis vieną iš eilėraščių, skirtą būtent Garibaldžiui, 
ir įsitikinau, kad Njevas išties šiek tiek stuobrys: 


Nežinau, kodėl 
išmintim švytinčios 
jo akys priverčia 
klauptis žmones. 
Aikštėse mačiau jį 
vaikštinėjant minioje 
malonų, žmogišką ir 
paduodantį ranką 
sutiktoms merginoms. 


Dėl to kreivakojo neūžaugos visi čia eina iš proto. 

(Rugpjūčio 12 diena) Einu pas Njevą, kad šis patvirtintų sklandan- 
čius gandus: garibaldiečiai išsilaipino Kalabrijoje. Randu jį pras- 
čiausios nuotaikos, kone verkiantį. Jį pasiekusi žinia, kad Turine 
nepatenkinti jo darbu. 

— Čia turiu viską surašęs, - plekšnoja delnu per registrus raudo- 
nos drobės viršeliais. - Tiek gauta ir tiek išleista. O jei kas nors ką 
nors pavogė, iš mano sąskaitų viskas bus matyti. Kai atiduosiu juos 
kam dera, lėks ne viena galva. Tik ne manoji. 


22 


(Rugpjūčio 26 diena) Nesu strategas, bet manau iš nuogirdų supran- 
tantis, kas vyksta. Gal dėl masonų aukso, o gal perėję į Savojos pusę 
kai kurie ministrai neapoliečiai rezga sąmokslą prieš karalių Pran- 
ciškų. Neapolyje turės kilti maištas, maištininkai prašys Pjemonto 
vyriausybę pagalbos, ir Viktoras Emanuelis išžygiuos į pietus. Gari- 
baldis, regis, nieko nenutuokia, o gal viską supranta ir skubina savo 
veiksmus. Nori atvykti į Neapolį prieš Viktorą Emanuelį. 


"+27 
Njevą randu įniršusį, jis mojuoja laišku: 

- Jūsų draugas Diuma, - sako, - apsimeta Krezu, o paskui mano, 
kad Krezas esu aš! Tik pažiūrėkit, ką man rašo ir dar drįsta sakyti, 
jog daro tai ir generolo vardu! Neapolyje Burbonų pasamdyti švei- 
carų ir bavarų kariai nujaučia pralaimėsią ir pasirengę dezertyruoti 
už keturis dukatus. O jų penki tūkstančiai, tad reikia dvidešimties 
tūkstančių dukatų, kitaip tariant, devyniasdešimties tūkstančių 
frankų. Diuma, kuris dėjosi paties pramanytu grafu Montekristu, 
tiek pinigų neturi, bet it koks didis ponas duoda varganą tūkstantį 
frankų. Sako, dar tris tūkstančius surinks patriotai neapoliečiai. Ir 
klausia, ar kartais negalėčiau pridėti likusių. Kur, jo manymu, tuos 
pinigus gausiu? 

Pakviečia mane ko nors išgerti. 

— Matot, Simonini, dabar visi džiūgauja išsilaipinę žemyne ir nie- 
kas nepastebi tragedijos, kuri gėdos dėme paženklins mūsų žygį. 
Tai atsitiko Brontėje netoli Katanijos. Dešimt tūkstančių gyventojų, 
daugiausia valstiečiai ir piemenys, pasmerkti gyventi viduramžių 
feodalizmą primenančiomis sąlygomis. Tos žemės padovanotos 
lordui Nelsonui ir pavadintos Brontės kunigaikštyste, bet jos visada 
buvo kelių turtingųjų ar „gerbiamųjų , kaip juos ten vadina, ranko- 
se. Žmones išnaudojo, elgėsi su jais kaip su gyvuliais, šeimininkai 
draudė eiti į miškus rinkti valgomųjų žolelių, o norėdami patekti į 
savo laukus jie turėdavo susimokėti. Atvykus Garibaldžiui tie žmo- 
nės tikėjosi, kad išmušė teisingumo valanda ir jiems bus išdalyta 
žemė, subūrė vadinamuosius liberalius komitetus, o iškiliausias 
vyras ten buvo toks advokatas Lombardas. Tačiau Brontė priklau- 
so anglams, anglai padėjo Garibaldžiui Marsaloje, tai kieno pusėn 
jam stoti? Tuomet žmonės ėmė nebeklausyti advokato Lombardo 
ir kitų liberalų, nieko nebesuprato, kilo maištas, skerdynės, išžu- 
dė gerbiamuosius. Akivaizdu, jie pasielgė blogai, tarp maištininkų 
būta ir kalinių, žinia, per tą saloje kilusią sumaištį į laisvę išėjo daug 
žmogėnų, kurie dar būtų turėję kalėti... Bet viskas įvyko todėl, kad 
atplaukėme mes. Anglų spaudžiamas, Garibaldis nusiuntė į Bron- 
tę Biksiją, o šis nesismulkino: įsakė apgulti kaimą, ėmėsi represijų 
prieš gyventojus, išklausė gerbiamųjų skundo ir maišto vadeiva pa- 
skelbė advokatą Lombardą, tai netiesa, bet nesvarbu, reikia paro- 
dyti pavyzdį, ir Lombardas kartu su dar keturiais buvo sušaudytas, 
tarp jų ir vargšas pamišėlis, dar iki skerdynių lakstydamas gatvėmis 
burnojęs prieš žemvaldžius, tik niekas jo nebijojo. Toks žiaurumas 
ne vien mane liūdina, bet ir man kenkia. Suprantat, Simonini? Vie- 
na vertus, į Turiną skrieja žinios apie tokius veiksmus, ir atrodo, 
lyg būtume susidėję su senaisiais žemvaldžiais, kita vertus, kaip jau 
minėjau, bambama apie iššvaistytas lėšas, ir nesunku pamanyti, 
kad žemvaldžiai mums moka, idant šaudytume vargetas, o mes už 

jų pinigus vartomės kaip inkstai taukuose. Jūs gi pats matot, čia 
mirštama, ir už dyką. Yra dėl ko krimstis. 


xx% 


(Rugsėjo 8 diena) Garibaldis įžengė į Neapolį nesulaukęs nė men- 
kiausio pasipriešinimo. Jis akivaizdžiai išpuiko, sako Njevas, nes 
paprašė Viktorą Emanuelį išvyti Kavūrą. Dabar Turine laukia mano 
pranešimo, kaip suprantu, šis turi būti kuo nepalankesnis Gari- 
baldžiui. Teks sutirštinti spalvas apie masonų auksą, pavaizduoti 
Garibaldį kaip lengvabūdį, pabrėžti Brontės žudynes, papasakoti 
apie kitus nusikaltimus - vagystes, kyšininkavimą, papirkinėjimą 
ir švaistymą. Pasiremdamas Muzumečio pasakojimais aprašysiu 
savanorių elgesį: puotas vienuolynuose, merginų prievartavimus 
(gal net vienuolių, reikės sutirštinti spalvas). 

Reikia sukurti vieną kitą įsakymą dėl turto nusavinimo. Su- 
kurpti anoniminio informatoriaus laišką apie Garibaldžio ryšius 
su Madžziniu tarpininkaujant Krispiui ir jų planus ir Pjemonte su- 
kurti respubliką. Žodžiu, geras, stiprus pranešimas, kuris pažabotų 
Garibaldį. Muzumetis pateikė dar vieną svarų argumentą: gari- 
baldiečiai daugiausia tėra samdyti svetimšaliai. Toje Tūkstantinė- 
je daugybė avantiūristų prancūzų, amerikiečių, anglų, vengrų, net 
afrikiečių - visų tautų atmatų, daugelis iš jų su Garibaldžiu plėši- 
kavo Amerikoje. Gana išgirsti jo leitenantų vardus: Turas, Eberis, 
Tukotis, Telokis, Magjarodis, Čudafis, Frigiesis (Muzumetis spjau- 
dosi tais vardais kaip mokėdamas; išskyrus Turą ir Eberį, apie kitus 
nebuvau girdėjęs). Dar joje yra lenkų, turkų, bavarų ir vokietis Vol- 
fas, vadovaujantis iš Burbonų pulkų dezertyravusiems šveicarams 
ir vokiečiams..Anglų vyriausybė Garibaldžiui perleidusi alžyriečių 
ir indų batalionus. Štai tokie italų patriotai. Tūkstantinėje italų gal 
tik pusė. Muzumetis perdeda, nes aplink girdžiu Venecijos, Lom- 
bardijos, Emilijos ir Toskanos tarmes, indų taip ir nemačiau, bet, 
manau, nepakenks pranešime pabrėžti ir tautų jovalą. 

Žinoma, nepamiršiu paminėti ir žydų, dvigubais saitais susijusių 
su Masonais. 

Manau, pranešimas turėtų kuo greičiau pasiekti Turiną, nepa- 
kliuvęs į nepatikimas rankas. Radau pjemontiečių karo laivą, ne- 
trukus išplauksiantį į Sardinijos karalystę, ir be vargo sukurpiau 
oficialų dokumentą, įsakantį kapitonui nuplukdyti mane į Genują. 
Taip baigėsi mano viešnagė Sicilijoje, šiek tiek gailiuosi, kad ne- 
pamatysiu, kas nutiks Neapolyje bei kitur, bet juk atvykau čia ne 
linksmintis ar rašyti epinės poemos. Iš visos kelionės mielai atsi- 
menu tik pisci dovu' ir babbaluci a picchipacchi, kitaip tariant, srai- 
ges su pomidorų padažu, ir vamzdelius su kremu, ak, tie vamzde- 
liai... Njevas žadėjo pavaišinti mane kardžuve asammurigghu, bet 
nespėjo, ir man liko tik pavadinimo skonis. 


$ Kiaušinių blyneliai (it.). 

HERAKLIS 


Iš 1897 metų dienoraščio kovo 30, 31 ir 
balandžio 1 dienos įrašų 


Pasakotojui kiek įkyrėjo užrašinėti šią amebišką Simoninio ir 
įsibrovėlio abato giesmelę, bet, regis, būtent kovo trisdešimtąją 
Simoninis nuotrupomis atkuria paskutinius Sicilijos įvykius, ap- 
sunkinęs tekstą daugybe užbrauktų, užkryžiuotų, bet dar įskai- 
tomų - ir skaitytojui nerimą keliančių - eilučių. Kovo trisdešimt 
pirmąją dienoraštyje atsiranda abato Dala Pikolos įrašas, tarsi 
atrakinantis aklinai užvertas Simoninio atminties duris, atsklei- 
džiantis tai, ką šis žūtbūt atsisako atsiminti. Balandžio pirmąją 
Simoninis po neramios nakties, kurią, kaip atsimena, visą pra- 
vėmęs, vėl įsiterpia ir suirzęs puola taisyti tai, ką laiko perdėtais 
ir piktais abato moralizavimais. Žodžiu, Pasakotojas, galiausiai 
nebežinodamas, kuriuo tikėti, leidžia sau perteikti tuos įvykius 
taip, kaip suprato jų raidą, ir, aišku, prisiima visą atsakomybę už 
tokį jų atkūrimą. | 


Vos atvykęs į Turiną Simoninis įteikė savo pranešimą kavalieriui 
Bjankui, o po dienos sulaukė laiškelio, kviečiančio vakare atvykti 
į vietą, kur pirmąjį kartą buvo atvežtas vežimaičiu. Ten jo ir vėl 
laukė Bjankas, Rikardis ir Negris di Sen Fronas. 

- Advokate Simonini, - pirmasis prabilo Bjankas, - nežinau, 
ar jau esam tiek artimi, kad be užuolankų iškločiau jums, ką gal- 
voju, bet pasakysiu tiesiai - jūs kvailys. 

— Kavalieriau, ką sau leidžiat? 

- Leidžia, leidžia, - įsiterpė Rikardis, - ir kalba visų mūsų var- 
du. Pridurčiau, pavojingas kvailys, ir reikėtų pagalvoti, ar apdai- 
ru jums leisti vaikščioti su tokiomis mintimis galvoje po Turiną. 

- Atleiskit, net jei kur ir būsiu suklydęs, nesuprantu... 

- Suklydote, ir suklydote visur. Ar suvokiat, kad po kelių dienų 
(dabar tą žino visos kūmutės) generolas Čaldinis su mūsų pul- 
kais įžengs į Bažnyčios valdas? Galimas dalykas, kad po mėnesio 
mūsų kariuomenė stovės prie Neapolio vartų. Tada jau bus įvykęs 
visuotinis referendumas ir Abiejų Sicilijų karalystė, jos teritori- 
jos oficialiai bus prijungtos prie Italijos karalystės. Jei Garibaldis 
išties toks džentelmenas ir realistas, kaip atrodo, jis įtikins karš- 
takošį Madzinį ir bon gré mal gré` susitaikys su esama padėtimi, 
užkariautas žemes perduos į karaliaus rankas ir pasirodys esąs 
tikras patriotas. Tuomet teks išformuoti Garibaldžio kariuome- 
nę, kurioje dabar beveik šešiasdešimt tūkstančių vyrų, bet negali- 
me jiems leisti šlaistytis, savanorius teks priimti į Savojos kariuo- 
menę, o kitus gerai sumokėjus išsiųsti namo. Visi šaunūs vyrukai, 
visi didvyriai. O jūs norite, kad pateikę nelemtą jūsų pranešimą 
spaudai ir viešajai nuomonei pasakytume, jog garibaldiečiai, ku- 
rie netrukus taps mūsų kariais ir karininkais, tėra Siciliją nusiau- 
busių niekšų, daugiausia svetimšalių, šutvė? Kad Garibaldis - ne 
tyras didvyris, kuriam Italija visada bus dėkinga, o avantiūristas, 
kuris nugalėjo netikrą priešą jį papirkęs? Kad iki paskutinės aki- 
mirkos rezgė su Madziniu sąmokslą, siekdamas paversti Italiją 
respublika? Kad Ninas Biksijas siautėjo po salą šaudydamas libe- 
ralus ir žudydamas piemenis ir valstiečius? Jūs beprotis! 


j Noromis nenoromis (pranc.). 

— Betgi ponai mane įpareigojo... 

- Įpareigojome ne šmeižti Garibaldį ir jo pulkuose kovojančius 
narsiuosius italus, o surasti dokumentus, liudijančius, jog respu- 
blikoniška didvyrio entourage prastai tvarkosi užimtose žemėse, 
ir taip būtų pateisintas pjemontiečių įsikišimas. 

- Betgi ponai puikiai žino, kad La Farina... 

- La Farina asmeniškai rašė grafui Kavūrui, o šis, žinoma, ne- 
rodė jo laiškų, kam pakliūva. Be to, La Farina yra La Farina, jis 
jaučia Krispiui ypatingą pagiežą. Ir pagaliau, ko čia prisvaičiojot 
apie anglų masonų auksą? 

- Visi apie tai kalba. 

— Visi? Mes nekalbame. Be to, kas tie masonai? Ar jūs maso- 


nas? 

- Ne, bet... 

— Tuomet nekiškite nosies kur nereikia. Leiskit masonams pa- 
tiems rūpintis savo reikalais. ` 


Akivaizdu, Simoninis nesuprato, jog Savojos vyriausybėje visi 
buvo masonai (gal išskyrus Kavūrą), o juk turėjo suprasti, nes 
nuo vaikystės jį supo jėzuitai. Tačiau Rikardis jau putojo dėl žydų, 
klausdamas, per kokį proto užtemimą įtraukė juos į pranešimą. 

Simoninis išlemeno: 

— Žydų yra visur, juk nemanote... 

— Nesvarbu, ką mes manome ar nemanome, - pertraukė Sen 
Fronas, - nes, viena vertus, suvienytai Italijai reikės ir žydų ben- 
druomenių paramos, kita vertus, neverta doriesiems italų katali- 
kams priminti, kad tarp tyriausių didvyrių garibaldiečių buvo ir 
žydų. Žodžiu, tokio gaffes užtenka išsiųsti jus porą dešimtmečių 
pakvėpuoti grynu oru į vieną iš mūsų jaukių tvirtovių Alpėse. 
Deja, mums jūsų dar reikia. Regis, saloje liko kapitonas Njevas, 
ar pulkininkas, nesvarbu, su visais savo registrais, ir nežinom, in 


> Netaktas (pranc.). 

primis, ar jis teisingai juos rašė, ir in secundis, ar politiškai nau- 
dinga, jei tos sąskaitos iškiltų į viešumą. Sakote, Njevas rengiasi 
perduoti registrus mums, tai gerai, bet kol jie mus pasieks, jis gali 
juos parodyti kitiems, o tai būtų blogai. Todėl grįžkite į Siciliją 
kaip deputato Bodžijo pasiuntinys neva stebėti naujų nuostabių 
įvykių, prilipkit prie Njevo nelyginant siurbėlė ir pasirūpinkite, 
kad registrai pradingtų, išgaruotų, išnyktų kaip dūmas ir niekas 
apie juos nieko daugiau negirdėtų. Jūsų reikalas, kaip šitai pa- 
sieksit, galite naudoti visas priemones, žinoma, legalias, kitokių 
įgaliojimų iš mūsų nesitikėkit. Kavalierius Bjankas pasirūpins, 
kad iš Sicilijos banko gautumėt tiek pinigų, kiek reikės. 


Apie tolesnius įvykius labai šykščiai pasakoja ir Dala Pikola, tar- 
si pats sunkiai pajėgtų atsiminti tai, ką jo antrininkas pasistengė 
užmiršti. 

Baigiantis rugsėjui grįžęs į Siciliją, Simoninis pasiliko saloje, 
regis, iki kitų metų kovo ir nesėkmingai stengėsi priglobti Njevo 
registrus, kas dvi savaitės iš kavalieriaus Bjanko sulaukdamas de- 
pešų su irzliu klausimu, ką šiam pavykę nuveikti. 

Njevas dabar jau visa siela ir kūnu buvo atsidėjęs tai nelemtai 
sąskaitybai: vis labiau genamas piktų gandų, kuo įdėmiausiai tyrė, 
tikrino, blusinėjo šimtus sąskaitų, idant tvirtai žinotų, ką regis- 
truoja, juolab kad jau turėjo didesnių galių, nes Garibaldis, sune- 
rimęs dėl galimo skandalo ar apkalbų, davė jam patalpas ir keturis 
darbuotojus bei du sargybinius prie durų ir ant laiptų, tad nebuvo 
įmanoma naktį įsigauti į jo slaptavietę tų registrų ieškoti. 

Negana to, Njevas leido suprasti numanantis, kad kai kam jo 
sąskaityba tikrai nepatiks, ir būgštaudamas, jog registrus gali kas 
pavogti ar sunaikinti, pasirūpino gerai juos paslėpti. Simoniniui 
neliko nieko kita, tik sutvirtinti draugystę su poetu, su kuriuo 
jau bičiuliškai tujinosi, kad bent suprastų, ką šis su tais nelemtais 
dokumentais rengiasi daryti. 

Jie kartu leisdavo vakarus rudenėjančiame Palerme, geibstan- 
čiame nuo karščių, kurių nespėjo išvaikyti jūros vėjai, kartais 
siurbčiodami anyžinę, palaukę, kol sumišusi su vandeniu ji pa- 
mažu praskaidrės it besisklaidantis dūmų debesis. Gal Simoninis 
Njevui patiko, o gal jis jautėsi įkalintas mieste ir norėjo su kuo 
nors išsikalbėti, tad palengva užmiršęs karinį atsargumą Njevas 
imdavo atvirauti. Kalbėjo apie Milane paliktą meilę, nepasiekia- 
mą meilę, nes mylėjo pusbrolio ir kartu geriausio draugo žmoną. 
Nieko nepadarysi, ir kitos meilės jam keldavo hipochondriją. 

- Toks jau esu, ir esu pasmerktas toks būti. Visada liksiu svajok- 
lis, niūrus, paslaptingas, tulžingas. Man jau trisdešimt, bet visą gy- 
venimą kariavau, kad pabėgčiau nuo nemylimo pasaulio. Namie 
palikau didelio romano rankraštį. Norėčiau pamatyti išleistą, bet 
neturiu laiko jo imtis, nes reikia rūpintis šiomis atgrasiomis są- 
skaitomis. Jei norėčiau valdžios, jei trokščiau malonumų... Jei bent 
būčiau blogas... Toks kaip Biksijas. Bet ne. Likau vaikigalis, gyvenu 
šia diena, mėgstu judėti, kad judėčiau, mėgstu orą, kad kvėpuo- 
čiau. Mirsiu, kad numirčiau... Ir viskas bus baigta. 

Simoninis nemėgino jo guosti. Laikė nepagydomu. 


Spalio pradžioje įvyko Volturno mūšis, ir Garibaldis atmušė pas- 
kutinį Burbonų kariuomenės puolimą. Tačiau tomis pat dienomis 
generolas Čaldinis Kastelfidarde įveikė popiežiaus kariuomenę ir 
užėmė Burbonams priklausančius Abrucus bei Molizę. Njevas 
Palerme nenustygo vietoje. Sužinojo, kad Pjemonte tarp jo kal- 
tintojų esama ir La Farinos sekėjų, vadinasi, La Farina spjaudosi 
nuodais vos pamatęs raudonus marškinius. 

— Norėčiau.viską mesti, - krimtosi Njevas, - bet kaip tik tokio- 
mis akimirkomis negali paleisti vairo. 


Spalio dvidešimt šeštąją paženklino didelis įvykis. Garibaldis 
Teane susitiko su Viktoru Emanueliu. Ir praktiškai perdavė šiam 

visą Pietų Italiją. Už tai, pasak Njevo, turėtų būti paskirtas bent 
karalystės senatoriumi, tačiau lapkričio pradžioje, Kazertoje iš- 
rikiavęs keturiolika tūkstančių pėstininkų ir tris šimtus raitelių, 
Garibaldis laukė karaliaus atvykstant į iškilmingą kariuomenės 
apžiūrą, o šis nepasirodė. 

Lapkričio septintąją karalius pergalingai įžengė į Neapolį, o 
Garibaldis - šių laikų Cincinatas - pasitraukė į Kapreros salą. 

- Koks žmogus, - verkė Njevas, kaip įprasta poetams (Simoni- 
nį tai siaubingai erzino). 

Po keleto dienų Garibaldžio kariuomenė buvo paleista, dvi- 
dešimt tūkstančių savanorių priimti į Savojos kariuomenę, į ją 
įtraukti ir trys tūkstančiai Burbonų karininkų. 

- Teisingai, - kalbėjo Njevas, - jie tokie pat italai kaip mes, bet 
liūdna matyti tokią mūsų epopėjos pabaigą. Aš nestosiu į kariuo- 
mene, paimsiu šešių mėnesių išmoką, ir sudie. Tikiuosi, šešių 
mėnesių užteks man darbui pabaigti. 

Matyt, darbo turėjo velniškai daug, nes lapkričiui baigiantis 
sutvarkė tik iki liepos pabaigos gautas sąskaitas. Taigi, jam reikė- 
jo dar trijų mėnesių, o gal ir daugiau. 

Gruodį Viktorui Emanueliui atvykus į Palermą, Njevas pasakė 
Simoniniui: 

- Čia esu paskutinis raudonmarškinis, į mane žiūri kaip į lau- 
kinį. O dar turiu atlaikyti La Farinos galvijų apkalbas. Dievaži, 
būčiau žinojęs, kad viskas taip baigsis, verčiau būčiau nusiskan- 
dinęs Genujoje nei kėlęs koją į šią galerą. 

Simoninis vis dar nebuvo sugalvojęs, kaip priglobti tuos ne- 
lemtus registrus. Tačiau gruodžio viduryje Njevas netikėtai pra- 
nešė trumpam išvykstąs į Milaną. Paliks registrus Palerme? Išsi- 
veš? Sužinoti nepavyko. 


Njevo nebuvo beveik du mėnesius, ir tą liūdną metą Simoninis 
panaudojo žvalgyti Palermo apylinkėms (aš ne sentimentalus, 

guodėsi, bet kokios Kalėdos besniegėje dykroje, apaugusioje fi- 
gavaisėmis opuncijomis?). Įsigijo mulą, vėl apsivilko tėvo Berga- 
maskio sutaną ir keliavo iš kaimo į kaimą, klausydamas klebonų 
bei kaimiečių paskalų, bet dažniausiai mėgindamas perprasti si- 
cilietiškos virtuvės paslaptis. 

Vienišose užmiesčio smuklėse rasdavo nebrangių (bet puikaus 
skonio) patiekalų: tereikėjo į sriubos dubenėlį įmesti kelis gaba- 
lėlius duonos, gerai uždaryti aliejumi ir ką tik sumaltais pipirais, 
sūdytame vandenyje pavirti griežinėliais supjaustytus svogūnus su 
pomidorų skiltelėmis ir vaistine girmėte, po dvidešimties minučių 
supilti ant duonos, kelias minutes luktelėti ir patiekti karštą. 

Prie Bagerijos vartų rado užeigą su keletu staliukų tamsioje sa- 
lėje, tačiau toje net ir žiemos mėnesiais malonioje prieblandoje iš 
pažiūros (o gal ir iš tikrųjų) murzinas šeimininkas gamino nuos- 
tabius patiekalus iš skerdienos atliekų, tokius kaip kimšta širdis, 
kiaulienos šaltiena, užkrūčio liauka ar visokiausi žarnokai. 

Ten sutiko du veikėjus, gana skirtingus, ir tik gerokai vėliau jo 
protas suvedė visus galus. Bet neužbėkime įvykiams už akių. 

Pirmasis atrodė esąs vargšas pamišėlis. Šeimininkas prisipaži- 
no jį maitinantis ir suteikiantis pastogę iš gailesčio, nors iš tiesų 
šis jam nudirbdavo daug naudingų darbų. Visi vadino jį Bron- 
te, regis, jis išsigelbėjo per Brontės skerdynes. Jį nuolat kaitino 
atsiminimai apie sukilimą, o išlenkęs kelias vyno taures imdavo 
trankyti kumščiu į stalą ir šaukti: „Drebėkit, žemvaldžiai, artė- 
ja teisingumo valanda, žmonės, ruoškitės!“ Tokius žodžius prieš 
sukilimą šaukė jo draugas nuncijus Čiraldas Frajunkas, vienas iš 
Biksijo paskui sušaudyto ketverto. 

Proto galvoje turėjo nedaug, tačiau viena mintis ten kirbėjo ir 
nedavė jam ramybės. Jis norėjo nužudyti Niną Biksiją. 

Simoniniui Brontė tebuvo keistuolis, padėjęs leisti nuobodžius 
žiemos vakarus. Daug įdomesnis iškart pasirodė kitas subjektas, 
pasišiaušęs ir iš pradžių niūrus personažas, kuris, išgirdęs, kad 

Simoninis kamantinėja šeimininką apie įvairių patiekalų recep- 
tus, tuoj pradėjo kalbą, prisipažinęs kaip ir Simoninis mėgstąs 
skaniai pavalgyti. Simoninis jam pasakojo, kaip gaminami pje- 
montietiški virtiniai, o anas savo ruožtu atskleidė caponata pa- 
slaptis, Simoninis kalbėdavo apie nevirtą kapotą veršiuko krūti- 
nėlę su trumais, o tas leisdavosi į marcipanų alchemiją. 

Meistras Ninucas kalbėjo beveik itališkai ir leido suprasti ke- 
liavęs net po svečias šalis. Kol pagaliau, pabrėžęs savo pamal- 
dumą įvairioms vietos šventyklų švenčiausiosioms mergelėms 
ir pareiškęs pagarbą Simoninio dvasiškam stotui, išpažino savo 
keistą padėtį: Burbonų kariuomenėje jis buvęs sprogdintoju, bet 
ne kaip kariškis, o kaip amatininkas, mat saugojęs ir tvarkęs ne- 
toli stovintį parako sandėlį. Išviję Burbonų karius, garibaldiečiai 
konfiskavę amuniciją ir paraką, bet nenorėję griauti kazemato ir 
palikę Ninucą sargauti mokėjo jam kaip karo intendantui. O šis 
nuobodžiavo laukdamas įsakymų, nekęsdamas atėjūnų iš šiau- 
rės, ilgėdamasis savojo karaliaus, svajodamas apie maištus ir su- 
kilimus. 

- Panorėjęs galėčiau išsprogdinti pusę Palermo, - kartą pa- 
šnibždėjo Simoniniui supratęs, jog ir šis nepalaiko pjemontiečių. 
Matydamas šio nuostabą papasakojo, kad atėjūnai po parako 
sandėliu neaptikę kriptos, prikimštos parako statinaičių, granatų 
ir kitokių karo įnagių. Juos reikia išsaugoti greitai įvyksiančiam 
sukilimui, nes kalnuose jau buriasi pasiryžusieji apsunkinti įsi- 
brovėlių pjemontiečių gyvenimą. 

Kai kalbėdavo apie sprogmenis, jo veidas pamažu nušvisdavo, 
tas suplotas veidas ir apniukusios akys tapdavo beveik gražūs. 
Vieną dieną Ninucas pagaliau nusivedė Simoninį į kazematą ir 
išniręs iš kriptos parodė delną su juodais grūdeliais. 

- Ak, garbusis tėve, - tarė, - nėra nieko gražiau už kokybišką 


s Sicilietiškos keptų baklažanų salotos su salierais ir kaparėliais (it.). 

paraką. Tik pažvelkit, kokia spalva, tamsiai pilka, ir grūdeliai ne- 
subyra suspausti saujoje. Jei turėtumėt lapą popieriaus, pabėręs 
juos ant to lapo padegčiau, ir jie sudegtų popieriaus nė nepalie- 
tę. Kadaise jį gamindavo iš septyniasdešimt penkių dalių kalio 
salietros, dvylikos dalių anglies ir dvylikos sieros, paskui ėmėsi 
vadinamųjų angliškų kiekių, kitaip tariant, penkiolika dalių an- 
glies ir dešimt sieros, todėl ir pralaimimi karai, nes granatos ne- 
sprogsta. Šiandien mes, išmanantys savo darbą (deja, o gal laimė, 
mūsų jau nedaug), vietoj kalio salietros dedame Čilės salietros, ir 
tai jau visai kas kita. 

- Geriau? 

— Geriau. Matote, tėve, kasdien išrandamas koks nors naujas 
sprogmuo, ir visi veikia vienas blogiau už kitą. Toks karaliaus 
(kalbu apie teisėtą karalių) karininkas dėjosi viską išmanantis ir 
papasakojo apie naujausią išradimą - pirogliceriną. Tik nežino- 
jo, kad šis sprogsta sutrenkus, tad jį sunku detonuoti, mat tektų 
trenkti per jį kūju, vadinasi, ir pats pirmas išlėktum į orą. Pati- 
kėkit, jei norit susprogdinti kitus - nėra geresnės priemonės už 
senąjį paraką. Bent jau yra į ką pažiūrėti. 

Meistras Ninucas atrodė toks laimingas, lyg pasaulyje nieko 
gražiau nebūtų. Tada Simoninis ne itin paisė jo svaičiojimų. Ta- 
čiau paskui, sausio mėnesį, ėmė apie juos svarstyti rimčiau. 

Išties, mąstydamas, kaip galėtų gauti Tūkstantinės žygio są- 
skaitų registrus, tarė sau: arba jie Palerme, arba bus Palerme 
Njevui sugrįžus iš Šiaurės. Paskui Njevas juos išgabens į Turiną 
laivu. Tad neverta sekioti paskui jį dieną ir naktį, slaptojo seifo 
vis tiek nerasiu, o jei ir rasčiau, nepajėgsiu atidaryti. O jei rasiu ir 
atidarysiu, kils skandalas, Njevas praneš, kad registrai pradingo, 
ir gali būti apkaltinti manieji darbdaviai turiniečiai. Nebūtų nu- 
tylėta, net jei man pavyktų užklupti Njevą su registrais rankoje ir 
įsmeigti jam į nugarą peilį. Toks lavonas kaip Njevo tikrai sukeltų 
tam tikrų keblumų. Turine pasakė: reikia, kad registrai išnyktų 

kaip dūmas. Tačiau su jais kaip dūmas turėtų išnykti ir Njevas, ir 
taip, kad jo mirtis (ji turi atrodyti atsitiktinė ir natūrali) užgož- 
tų registrų dingimą. Taigi, reikėtų padegti ar išsprogdinti inten- 
dantūros rūmus. Pernelyg akivaizdu. Lieka vienas sprendimas: 
pradanginti Njevą, registrus ir viską, kas su tuo susiję, kelionėje 
iš Palermo į Turiną. Nelaimė jūroje, žus penkiasdešimt šešiasde- 
šimt žmonių, ir niekas nė neįtars, kad viskas padaryta norint su- 
naikinti kelis sąsiuvinius. 

Sumanymas, žinoma, neregėtai drąsus, Simoninis, regis, su- 
brendo ir įgijo daugiau proto, be to, neturėjo kada žaisti kaip su 
universiteto draugais. Matė karą, priprato prie mirties, laimė, kitų, 
ir išties netroško pamatyti Negrio di Sen Erono minėtų tvirtovių. 

Be abejo, šį planą Simoninis svarstė ilgai dar ir todėl, kad dau- 
giau nebuvo ko veikti. Tardavosi ir su meistru Ninucu, vaišinda- 
mas jį skaniais pusryčiais. 

— Meistre Ninucai, turbūt stebitės, ką čia veikiu. Galiu atsakyti, 
kad esu atsiųstas Šventojo Tėvo atkurti mūsų Abiejų Sicilijų val- 
dovo karalystės. 

— Tėve, aš visas jūsų, sakykit, ką turėčiau daryti. 

— Tai štai, dieną, kurios dar nežinau, iš Palermo į žemyną iš- 
plauks laivas. Tame laive bus seifas su įsakymais ir planais, kaip 
visiems laikams sugriauti Šventojo Tėvo autoritetą ir apšmeižti 
mūsų karalių. Tas laivas nepasiekęs Turino turi nuskęsti taip, kad 
neišsigelbėtų nei žmonės, nei daiktai. 

- Tėve, nieko nėra lengviau. Galim pasinaudoti naujausiu išra- 
dimu, kurį dabar, regis, tobulina amerikiečiai. Tai „anglies bom- 
ba“. Pagaminta visai kaip anglies luitas. Numeti tą luitą prie laivo 
anglių, o sykį patekęs į krosnį ir gerai įkaitęs jis sukels reikiamą 
sprogimą. 

- Neblogai. Bet tas anglies luitas turėtų būti įmestas į krosnį 
tam tikrą akimirką. Reikia, kad laivas sprogtų ne per anksti ir ne 
per vėlai, kitaip tariant, ne iškart išplaukęs ar prieš pasiekdamas 

tikslą, nes visi tai matytų. Jis turėtų sprogti pusiaukelėje, toli nuo 
smalsių akių. 

- Tada sunkiau. Kadangi negalime papirkti kūriko, nes jis būtų 
pirmoji auka, reikėtų apskaičiuoti tikslų momentą, kada luitas su 
anglimis paklius į krosnį. O to nepasakytų nė pati Benevento ra- 
gana... 

— Tai kaip tada? 

— Tada, brangusis tėve, vienintelis visada užtikrintas sprendi- 
mas ir vėl yra parako statinaitė su geru degikliu. 

- Bet kas sutiks jį uždegti laive žinodamas, kad ir jam pačiam 
lemta sprogti? | 

- Niekas, nebent jis būtų meistras, o tokių, Dievo laimė ar deja, 
dar keletas liko. Meistras moka nustatyti padegimo virvelės ilgį. 
Kadaise ją atstodavo šiaudas, prikimštas juodojo parako, ar sie- 
ringa dagtis, arba kalio salietra įtrinta ir degutuota virvelė. Nie- 
kada nežinai, kiek užtruks, kol ugnis nubėgs, kur reikia. Bet, ačiū 
Dievui, jau prieš trisdešimt metų išrasta lėto degimo virvelė, o 
kriptoje tokios turiu kelis metrus. 

— Ir kas iš to? 

— Ogi tas, kad galima nustatyti, kiek uždegta virvelė degs iki 
tos akimirkos, kai ugnis pasieks paraką, degimo trukmę galima 
reguliuoti virvelės ilgiu. Tad jei sprogdintojas žinos, kad padegęs 
degiklį spės pasiekti vietą, kur kas nors jo lauks nuleistoje valtyje, 
ir gerokai nutols nuo laivo prieš šiam sprogstant, viskas bus tobu- 
la, ką ten, tiesiog šedevras! 

— Meistre Ninucai, yra vienas bet... Tarkim, tą vakarą jūra bus 
nerami ir niekas negalės nuleisti valties. Ar toks sumanus meis- 
tras taip rizikuotų? 

— Tėve, atvirai pasakysiu, ne. 

Negalėjau meistro Ninuco prašyti eiti į beveik užtikrintą mirtį. 
Tačiau ką nors kitą, ne tokį atsargų, gal ir pavyktų įkalbėti. 

Sausio pabaigoje Njevas iš Milano nuvyko į Neapolį ir ten viešėjo 
apie dvi savaites, gal rinko dokumentus. Paskui sulaukė įsakymo 
vykti į Palermą, surinkti visus registrus (ženklas, kad šie buvo ten 
palikti) ir atgabenti juos į Turiną. | 

Njevo susitikimas su Simoniniu buvo jausmingas ir broliškas. 
Njevas leidosi į sentimentalius atsiminimus apie savo kelionę į 
šiaurę, apie nelaimingą meilę, kuri, nelaimei ar džiaugsmui, per 
tą trumpą viešnagę vėl suliepsnojo... klausantis elegiškų draugo 
pasakojimų Simoninio akys tarsi sudrėko, bet iš tiesų jis nekan- 
travo sužinoti, kaip registrai keliaus į Turiną. 

Pagaliau Njevas prasitarė. Kovo pradžioje jis išplauks iš Pa- 
lermo į Neapolį laivu „Heraklis“, o iš Neapolio toliau į Genują. 
„Heraklis“ buvo padorus anglų pastatytas garlaivis su dviem 
šoniniais ratais, penkiolikos vyrų įgula, galintis plukdyti keletą 
dešimčių keleivių. Buvo daug patyręs, bet neatrodė kaip senas 
laužas ir dar puikiai tarnavo. Nuo tos akimirkos Simoninis pra- 
dėjo rinkti visą galimą informaciją. Susižinojo, kokioje užeigoje 
apsistojo kapitonas Mikelė Mančinas, o pasikalbėjęs su jūreiviais 
išsiaiškino laivo vidaus planą. 

Tada vėl nutaisęs pamaldžią išraišką ir virtęs dvasininku sugrį- 
žo į Bageriją ir pasivedė Brontę į šalį. 

- Bronte, - pasakė jam, - iš Palermo netrukus išplauks laivas, 
kuriuo į Neapolį keliaus Ninas Biksijas. Atėjo laikas, kad mes, 
paskutiniai sosto gynėjai, atkeršytume už tai, ką jis padarė tavo 
kaimui. Tau tenka garbė dalyvauti Biksijo egzekucijoje. 

- Sakykit, ką turiu daryti. 

- Štai virvelė, jos degimo trukmę apskaičiavo išmanantis daugiau 
už tave ir už mane. Apsijuosk ja liemenį. Vienas mūsų žmogus, 
kapitonas Simoninis, Garibaldžio karininkas, bet slapta ištikimas 
mūsų karaliui, pristatys į laivą skrynią, bet tai karinė paslaptis, ir 
rekomendaciją, kad triume ją nuolat saugotų jo patikėtinis, kitaip 
tariant, tu. Žinoma, skrynia bus pilna parako. Simoninis plauks 
kartu ir pasirūpins, kad horizonte pasirodžius Stromboliui gau- 

tum įsakymą išvynioti, pritvirtinti ir padegti virvelę. Simoninis 
tuomet jau bus nuleidęs gelbėjimo valtį. Padegamoji virvelė bus 
tokia ilga ir stora, kad tikrai spėsi iš triumo pirmagalyje nusigau- 
tiįlaivagalį, kur tavęs lauks Simoninis. Turėsite užtenkamai laiko 
atsitolinti nuo laivo prieš jam, o kartu ir prakeiktajam Biksijui iš- 
lekiant į orą. Tačiau to Simoninio tau nedera pamatyti ar ieškoti, 
o jei ir pamatytum, negali prie jo artintis. Ninucas rateliais atveš 
tave prie laivo, ten susitiksi su jūreiviu vardu Almalas. Palydėtas į 
triumą liksi ten, kol Almalas ateis pasakyti, kad turi padaryti tai, 
ką žinai. 

Brontės akys žaižaravo, bet jis nebuvo visiškas kvailys. 

— O jeigu jūra bus nerami? - paklausė. 

- Jei triume pajusi, kad laivas kiek siūbuoja, nesijaudink, gel- 
bėjimo valtis didelė ir tvirta, su stiebu ir bure, o sausuma netoli. 
O jeigu kapitonas Simoninis nuspręs, kad bangos yra per aukš- 
tos, - jis nenorės rizikuoti savo gyvybe. Tu negausi įsakymo, o 
Biksiją teks nudaigoti kitą kartą. Bet jei gausi įsakymą, vadinasi, 
tas, kuris apie jūrą išmano daugiau už tave, nusprendė, kad gyvi 
ir sveiki pasieksite Strombolį. 

Brontė džiūgavo ir visiškai pritarė. Teko daug slapta tartis su 
meistru Ninucu, kol toji pragaro mašina buvo sustyguota. Rei- 
kiamą akimirką, apsirengęs kone gedulingai - taip žmonės įsi- 
vaizduoja rengiantis šnipus ir slaptuosius agentus - Simoninis 
prisistatė kapitonui Mančiniui su leidimu, nusėtu antspaudais ir 
parašais, skelbiančiu, kad jo didenybės Viktoro Emanuelio II įsa- 
kymu į Neapolį turi būti nuplukdyta skrynia su slapčiausiais do- 
kumentais. Toji skrynia turi įsimaišyti tarp kitų prekių ir nekristi 
į akis, todėl ją reikia laikyti triume, o prie jos dieną naktį turi bu- 
dėti Simoninio patikėtinis. Tuo pasirūpins jūreivis Almalas, ne 
kartą vykdęs slaptas karines užduotis, o kapitonui tais reikalais 
nederėtų nėmaž domėtis. Neapolyje skrynią pasiims šaulių pulko 
karininkas. 

Tad planas buvo paprastas ir operacija niekam nekrito į akis, juo 
labiau Njevui, nerimavusiam dėl savosios skrynelės su registrais 
saugumo. 

Numatyta, kad „Heraklis“ išplauks pirmą valandą po pusiaudie- 
nio, kelionė į Neapolį truks penkiolika šešiolika valandų. Paranku 
susprogdinti laivą, kai šis priartės prie Strombolio salos, nes joje 
nuolat veikia šiaip jau taikus ugnikalnis, naktimis žėrintis ugnies 
pliūpsniais, ir sprogimo net brėkštant niekas nepastebės. 

Be abejo, Simoninis jau buvo pasikalbėjęs su Almalu - jis jam 
pasirodė gobšiausias iš visos įgulos, - dosniai sumokėjęs ir davęs 
pagrindinius nurodymus: jis turėsiąs Brontės laukti prieplaukoje 
ir įtaisyti jį su skrynia laivo triume. 

— Įdėmiai stebėk, kada vakare horizonte pasirodys Strombo- 
lio liepsnos. Ir nesvarbu, kokia bus jūra. Nulipk į laivo triumą ir 
nuėjęs pas tą vyrą pasakyk: „Kapitonas įspėja, jau metas.“ Nesi- 
rūpink tuo, ką jis darys, o kad nekiltų noras smalsauti, pasakysiu: 
jis turi išimti iš skrynios butelį su pranešimu ir pro iliuminatorių 
išmesti į jūrą, greta kai kas lauks valtyje, išgriebs butelį ir nu- 
plukdys į Strombolį. Tau tereikės grįžti į kajutę ir viską užmiršti. 
Dabar pakartok, ką turi pasakyti. 

- Kapitonas įspėja, jau metas. 

- Šaunuolis. 

Išvykimo valandą Simoninis atėjo į prieplauką išlydėti Njevo. 
Atsisveikinimas buvo jaudinamas. 

— Brangusis drauge, - kalbėjo jam Njevas, - šitiek laiko buvai 
greta, atvėriau tau savo sielą. Galbūt nebepasimatysime. Turine 
atidavęs registrus keliausiu į Milaną, o ten... Žiūrėsim. Pasvarsty- 
siu apie savo knygą. Sudie, apsikabinkim, ir tegyvuoja Italija. 

- Sudie, brangusis Ipolitai, niekada tavęs neužmiršiu, - pasakė 
Simoninis netgi išspaudęs ašarą, taip buvo įsijautęs į vaidmenį. 

Njevas paliepė iškrauti iš vežimaičio sunkią skrynelę ir nenu- 
leido akių nuo savo padėjėjų, nešančių ją į denį. Prieš jam žen- 

giant ant laivo laiptelių du Simoniniui nepažįstami draugai at- 
skubėjo įtikinti jo plaukti ne „Herakliu“, nes šis ne itin saugus, 
o kitą rytą išplauksiančiu „Elektriku“, kuris daug patikimesnis. 
Simoninis akimirką sutriko, o Njevas tik gūžtelėjo pečiais ir pa- 
sakė, kad bus geriau, jei tie dokumentai greičiau pasieks adresatą. 
Netrukus „Heraklis“ išplaukė iš uosto. 


Sakyti, kad paskui kelias valandas Simoninis praleido nerūpes- 
tingai, reikštų perdėti jo šaltakraujiškumą. Anaiptol, jis visą 
dieną ir vakarą laukė įvykio, kurio nebūtų pamatęs net įkopęs 
į Palermo kaimynystėje stūksančią Punta Raisi viršukalnę. Ap- 
skaičiavęs laiką, apie devintą valandą vakaro tarė sau, kad gal 
viskas jau baigta. Nebuvo tikras, ar Brontei pavyks tiksliai įvyk- 
dyti įsakymus, bet įsivaizdavo jūreivį, priartėjus prie Strombo- 
lio atėjusį perduoti įsakymo, paskui tą vargšelį kišantį padega- 
mąją virvutę į skrynią, padegantį, greitai lekiantį į laivagalį ir, 
žinoma, nieko ten nerandantį. Gal jis suprato apgaulę ir kaip 
išprotėjęs (argi buvo kitoks?) leidosi bėgti atgal į triumą gesinti 
padegamosios virvelės, bet buvo jau per vėlu - sprogimas jį už- 
klupo pusiaukelėje. 

Simoninis jautėsi toks patenkintas atlikta užduotimi, kad vėl 
apsivilkęs dvasininko sutaną nuėjo į Bagerijos smuklę valgyti 
sočios vakarienės: makaronų su sardinėmis ir piscistocco alla 
ghiotta (džiovinta menkė, dvi dienas mirkyta vandenyje, su- 
pjaustyta gabalėliais, svogūnas, saliero šakelė, morka, stiklinė 
aliejaus, pomidorų tyrė, juodosios alyvuogės be kauliukų, pi- 
nijų riešutai, razinos be kauliukų, kriaušė, kaparėliai, druska ir 
pipirai). 

Paskui atsiminė meistrą Ninucą... Negalėjo palikti tokio pavo- 
jingo liudininko. Tad sėdo ant mulo ir nurisnojo į parako sandė- 
li. Meistras Ninucas stovėjo tarpduryje rūkydamas seną pypkę ir 
pasitiko jį plačiai šypsodamasis: 

- Tėve, manote, jau viskas baigta? 

- Manau, taip, meistre Ninucai, turėtumėte didžiuotis, - atsakė 
Simoninis ir apkabino tardamas: „Tegyvuoja karalius“, kaip tuose 
kraštuose įprasta. O apkabinęs suvarė į pilvą durklą. 

Ten retai kas praeidavo, tad lavoną suras kažin kada, o jei nu- 
tiktų toks mažai tikėtinas dalykas, kad žandarai ar kas kitas susies 
jį su Bagerijos smukle, ten sužinos, kad pastaraisiais mėnesiais 
Ninucas daug laiko praleido su raju dvasininku. Tik tas dvasinin- 
kas jau bus prapuolęs, mat Simoninis rengėsi iškeliauti į žemyną. 
Na, o Brontės tai jau tikrai niekas nepasiges. 


Simoninis grįžo į Turiną kovo viduryje, kur tikėjosi kuo greičiau 
susitikti su savo darbdaviais, nes atėjo laikas atsiskaityti. Ir štai 
vieną popietę Bjankas įžengė į jo raštinę, atsisėdo prie jo rašomo- 
jo stalo ir tarė: 

- Simonini, jūs visada ko nors prisidirbat. 

- Kaip, - paprieštaravo Simoninis, - norėjot, kad registrai iš- 
nyktų kaip dūmas, tai dabar pabandykite juos rasti! 

- Taip, bet kaip dūmas išnyko ir pulkininkas Njevas, o tai dau- 
giau nei norėjom. Apie tą dingusį laivą jau per daug kalbų, neži- 
nau, ar pavyks šį reikalą užglostyti. Bus sunku atitraukti įtarimus 
nuo Slaptojo skyriaus. Galiausiai susitvarkysim, bet vienintelė 
silpna grandis šioje istorijoje esate jūs. Anksčiau ar vėliau gali at- 
sirasti koks liudininkas, kuris atsimins, kad Palerme bičiuliavo- 
tės su Njevu ir - koks sutapimas - dirbote ten pasiųstas Bodžijo. 
Bodžijas, Kavūras, vyriausybė... Dievaži, nedrįstu nė pagalvoti 
apie pasklisiančius gandus. Taigi, turite pradingti. 

- Tvirtovė? - paklausė Simoninis. 

- Gandai gali sklisti net ir apie tvirtovėje įkalintą žmogų. Neno- 
rime kartoti geležinės kaukės farso. Svarstome ne tokį teatrališką 
sprendimą. Uždarykit savo kromelį Turine ir sprukit į užsienį. 
Važiuokite į Paryžių. Pirmosioms išlaidoms turėtų užtekti pusės 

mūsų sutarto atlygio. Nes persistengėt, o tai tas pat, kaip atlikti 
tik pusę darbo. Negalime tikėtis, kad atvykęs į Paryžių ilgai iš- 
tversit nepridaręs kokių bėdų, todėl nedelsdami pristatysime jus 
vietos kolegoms, gal jie patikės jums vieną kitą slaptą užduotį. 
Sakykim, nuo šiol tarnausite kitai administracijai. 

PARYŽIUS 


1897 metų balandžio 2 diena, vėlus vakaras 


Pradėjęs šį dienoraštį nė kartelio nebuvau restorane. Šįvakar turiu 
atsigauti, tad nutariau apsilankyti ten, kur, kad ir ką sutikčiau, visi 
bus tokie girti, kad jei ir pasipainiotų koks pažįstamas, manęs ti- 
krai niekas neatpažins. Kabaretas Pėre Lunette netoli, Anglų gatvė- 
je, taip vadinamas, nes virš durų nežinia nuo kada ir nežinia kodėl 
kabo dideli akiniai pince-nez. 

Čia neprivalgysi, gal tik užkąsi sūrio, šeimininkų duodamo kone 
veltui, nes kelia troškulį. Todėl belieka gerti ir dainuoti - teisingiau, 
dainuoja vietos artistai Fifis Absentas, Armandas Rėksnys ir Gasto- 
nas Trikojis. Pirmoji salė - koridorius, pusiau užgrioztas ilgo cin- 
kuoto baro, už jo šeimininkas, šeimininkė ir jų vaikas, kuris miega 
nepaisydamas klientų keiksmų ir juoko. Priešais barą prie sienos 
pritvirtinta lenta, ir pasiėmę po stiklą klientai gali į ją atsiremti. 
Lentynoje už baro matyti geriausia visame Paryžiuje vidurius dras- 
kančių gėrimų kolekcija. Tačiau nuolatiniai lankytojai eina į salę 
gilumoje, prie dviejų stalų, kur girtuokliai miega vienas kitam ant 
peties. Visos sienos lankytojų apipaišytos, ir beveik visi piešiniai 
nepadorūs. 

Tą vakarą prisėdau prie nežinia kelintą absento taurelę siurb- 
čiojančios moters. Man pasirodė, kad ją pažįstu - buvo iliustruotų 

žurnalų dailininkė, paskui pamažėle apsileido gal dėl to, kad žinojo 
serganti džiova ir neilgai tegyvensianti. Dabar mainais už taurelę 
drebančiomis rankomis piešia lankytojų portretus. Jeigu jai pasi- 
seks, mirs ne nuo džiovos, o anksčiau kurią naktį įkritusi į Bjevrą. 

Persimečiau su ja keliais žodžiais (dešimt dienų gyvenau taip 
užsislėpęs, kad jaučiu malonumą net kalbėdamasis su moterim), 
o kaskart pastatęs jai absento taurelę nesusivaldydavau neužsakęs 
ir sau. 

Todėl dabar rašau apsiblaususiomis akimis ir protu: puikios są- 
lygos atsiminti nedaug ir prastai. 


Žinau tik, kad atvykęs į Paryžių, suprantama, nerimavau (juk iš 
esmės vykau į tremtį), bet miestas mane pakerėjo, todėl nutariau 
jame praleisti visą likusį gyvenimą. 

Nežinojau, ar ilgai užteks turimų pinigų, tad išsinuomojau kam- 
barį viešbutyje netoli Bjevro. Laimė, galėjau sau leisti jame gyventi 
vienas, nes tokiuose prieglobsčiuose viename kambaryje dažnai pa- 
tiesta penkiolika čiužinių, o kartais nėra nė lango. Kambarys apsta- 
tytas kažkieno persikraustant išmestais baldais, patalynėje knibžda 
gyvių, nusiprausti galiu cinko dubenyje, šlapinuosi į kibirą, neturiu 
net kėdės, ką jau kalbėti apie muilą ar rankšluostį. Skelbimas ant 
sienos įsakmiai liepia palikti raktą spynoje iš lauko pusės, kad po- 
licininkai galėtų įsiveržti negaišdami laiko - o taip nutikdavo daž- 
nai, - sugriebę miegančius už plaukų apžiūrėtų veidus pasišvies- 
dami žibintais, paleistų neatpažintuosius ir nusitemptų laiptais že- 
myn tuos, kurių atėjo suimti, prieš tai nuoširdžiai prikūlę, jei tiem 
kartais būtų šovę į galvą pasipriešinti. 

Mažojo tilto gatvėje radau smuklę, ten galėdavau pigiai pavalgy- 
ti: visa sugedusi mėsa, kurią Halių turgaus mėsininkai išmesdavo į 
šiukšlyną, pamatę, kad riebalai pažaliavo, o raumuo pajuodo, auš- 
tant būdavo surenkama, nušluostoma, užpilama druska ir pipirais, 
išmirkoma acte, dviem parom pakabinama gryname ore kiemo 

gilumoje, o tada patiekiama lankytojams. Dizenterija užtikrinta, 
kaina prieinama. 

Po Turine išsiugdytų įpročių ir sočiai maitinęsis Palerme čia 
būčiau numiręs per kelias savaites, jei gana greitai, kaip papasa- 
kosiu, nebūčiau gavęs pirmo atlygio iš tų, pas kuriuos mane buvo 
nusiuntęs kavalierius Bjankas. Tada galėjau sau leisti valgyti Noblot 
užeigoje Ušetės gatvėje. Ten buvo didelė salė, atsiverianti į senovinį 
kiemą, tik reikėdavo atsinešti duonos. Prie įėjimo stovėjo kasa, čia 
dirbo šeimininkė su trimis dukromis: paimdavo pinigus už pra- 
bangius valgius - rostbifą, sūrį, marmeladą, arba paduodavo po 
keptą kriaušę su dviem riešutais. Už kasos galėdavo eiti tie, kurie 
užsisakydavo bent pusę litro vyno: amatininkai, nuskurdę dailinin- 
kai, raštininkai. 

Praėjęs kasą, patekdavai į virtuvę, ten ant didelės krosnies virė 
avienos, triušienos ar jautienos ragu, žirnių ar lęšių košė. Niekas 
neaptarnaudavo: reikėdavo susirasti lėkštę, įrankius ir stoti į eilę 
priešais virėją. Pasistumdę lankytojai nešini savo lėkštėmis pa- 
galiau, radę vietos, atsisėsdavo prie milžiniško table d'hėte. Du 
soldai už sriubą, keturi soldai už jautieną, dešimt santimų už atsi- 
neštą duoną, tad galėdavai pavalgyti už keturiasdešimt santimų. 
Viskas man atrodė nuostabiai skanu, kita vertus, mačiau, kad čia 
lankosi ir pasiturintys asmenys, geidžiantys pasitrinti šonais su 
prastuomene. 

Tiesą pasakius, dar prieš pradėdamas lankytis Noblot niekada 
nesigailėjau tų pirmųjų pragare praleistų savaičių: užmezgiau nau- 
dingų pažinčių ir tapau savas aplinkoje, kurioje vėliau teko nardyti 
kaip žuviai vandenyje. O pagal tuose skersgatviuose nugirstus po- 
kalbius atradau kitas gatves kituose Paryžiaus rajonuose, kaip Lapo 
gatvę, kur prekiauta visokiausiais amatininkams ar šeimoms pra- 
varčiais gelžgaliais ir ne itin doriems darbams skirtais visrakčiais 
ar padirbtais raktais, netgi durklais įtraukiamais ašmenimis, tokius 
patogu nešiotis paslėpus rankovėje. 

Stengiausi kuo mažiau sėdėti kambaryje ir leidau sau vienin- 
telį malonumą, kuriuo gali mėgautis pinigų neturintis paryžietis: 
vaikštinėti bulvarais. Iki tol nė nenumaniau, kad Paryžius gerokai 
didesnis už Turiną. Mane džiugino aplinkui zujančių žmonių įvai- 
rovė, retas kuris iš jų skubėjo kokiu reikalu, dauguma išeidavo pa- 
sižmonėti. Dorosios paryžietės rengdavosi skoningai, ir jei ne jos 
pačios, tai jų drabužiai traukė mano akis. Deja, tais pačiais šaliga- 
tviais vaikštinėdavo ir, sakykim, nedorosios paryžietės, apsitaisiu- 
sios dar sumaniau, kad patrauktų mūsų lyties dėmesį. 

Jos buvo prostitutės, nors ir ne tokios vulgarios, kaip paskui ma- 
tytos brasseries d femmes, mat dėdavosi tik su turtingais ponais, tą 
galėjai matyti iš velniškų išmonių, kuriomis gundydavo savo aukas. 
Vėliau vienas mano informatorius paaiškino, jog kadaise bulvaruo- 
se vaikštinėjo tik grisettes, jaunos paikos moteriškės, neskaisčios, 
bet ir nesavanaudės, nereikalaudavusios drabužių ar papuošalų iš 
meilužių, nes šie būdavo skurdesni ir už jas pačias. Paskui jos iš- 
nyko it kokia mopsų veislė. Tada pasirodė lorette, arba biche, arba 
cocotte, ne sąmojingesnės ar labiau išprususios už grizetes, bet gei- 
džiančios kašmyrų ir raukinių. Tais laikais, kai atvykau į Paryžių, 
loretes pakeitė kurtizanės, ieškančios pasakiškai turtingų meilužių, 
deimantų ir karietų. Reta kuri kurtizanė vaikščiodavo bulvarais. 
Šios damos su kamelijomis pasirinko moralinį principą neturėti 
širdies, jausmų, dėkingumo, išnaudojo nepajėgiuosius, mokančius 
vien už pasirodymą su jomis operos ložėje. Atgrasi padermė. 


Tuo metu užmezgiau pažintį su Klemanu Fabrė de Lagranžu. Tu- 
riniečiai nusiuntė mane į tokį biurą nutriušusiame name, gatvėje, 
kurios pavadinimo iš apdairumo, įgyto savo amate, nedrįstu minė- 
ti net šiame puslapyje, nors niekas niekada jo neskaitys. Tikriausiai 
Lagranžas dirbo Viešojo saugumo generalinės valdybos politikos 
skyriuje, bet taip ir nesupratau, ar jis buvo piramidės viršūnėje, ar 
apačioje. Atrodė, jis neprivalėjo niekam atsiskaityti, ir net kankina- 

mas nieko nebūčiau galėjęs papasakoti apie politinės informacijos 
mechanizmą. Iš tikro nė nežinojau, ar tame pastate Lagranžas tu- 
rėjo kabinetą: parašęs tuo adresu pranešiau jam turįs kavalieriaus 
Bjanko rekomendacinį laišką ir po dviejų dienų sulaukiau kvietimo 
ateiti į Dievo Motinos katedros šventorių. Turėjau Lagranžą atpa- 
žinti iš raudono gvazdiko atlape. Nuo tada su Lagranžu susitik- 
davau netikėčiausiose vietose: kabarete, bažnyčioje, parke, bet nė 
karto toje pat vietoje. 

Tomis dienomis Lagranžui prireikė vieno dokumento, sukurpiau 
jį tobulai, iškart buvau palankiai įvertintas ir nuo tos dienos pradė- 
jau dirbti kaip indicateur', ar kaip ten neoficialiai vadinama, kas 
mėnesį gaudavau po tris šimtus frankų ir dar po šimtą trisdešimt 
išlaidoms (už išskirtines paslaugas kliūdavo šiokių tokių arbatpini- 
gių, o už sukurtus dokumentus mokėdavo atskirai). Imperija daug 
išleidžia savo informatoriams, tikrai daugiau už Sardinijos kara- 
lystę, girdėjau, kad policijos biudžetas - septyni milijonai frankų 
per metus ir iš jų du milijonai skiriami politinei informacijai gauti. 
Tačiau kiti kalba, kad biudžetas yra keturiolika milijonų, iš jų su- 
mokama ir už pravažiuojančiam imperatoriui surengtas ovacijas, 
korsikiečių būriams, kad šie sektų Madzinio šalininkus, provoka- 
toriams ir tikriesiems šnipams. 

Iš Lagranžo gaudavau ne mažiau kaip penkis tūkstančius frankų 
per metus, bet jis mane supažindino ir su privačiais klientais, tad 
gana greitai pajėgiau įkurti savo dabartinę notaro raštinę (arba bro- 
cantage™ jos priedangai). Apskaičiavęs, kad už suklastotą testamen- 
tą galiu prašyti net tūkstančio frankų, o šventąsias ostijas parduoti 
po šimtą, nes dideliais kiekiais jų gauti būdavo nelengva, keturiais 
testamentais. ir dešimčia ostijų per mėnesį pelnydavau dar penkis 
tūkstančius frankų. Turėdamas dešimt tūkstančių frankų per me- 
tus patekau tarp tų, kuriuos Paryžiuje vadina pasiturinčiais buržua. 


5 Informatorius (pranc.). 
we Sendaikčių krautuvė (pranc.). 

Žinoma, pajamos nebuvo užtikrintos, ir aš svajojau ne apie dešimt 
tūkstančių frankų pajamų, o apie tokio dydžio rentą, kurią galėčiau 
gauti nusipirkęs trijų procentų valstybės obligacijų, tam reikėjo su- 
kaupti tris šimtus tūkstančių frankų. Tokią sumą anuomet galėjo 
susirinkti nebent kurtizanė, o ne beveik nežinomas notaras. 

Laukdamas sėkmės valandos, kol kas galėjau iš žiūrovo virsti 
paryžietiškų malonumų vartotoju. Niekada nesidomėjau teatru, 
tomis siaubingomis tragedijomis, kuriose deklamuojama aleksan- 
drinais, o muziejai kėlė melancholiją. Tačiau Paryžiuje radau šį tą 
geriau - restoranus. 

Apie pirmąjį, į kurį leidau sau nueiti, nors buvo labai brangu, 
girdėjau kalbant dar Turine. Tai Grand Vėfour, įsikūręs Karališkųjų 
rūmų arkadoje, regis, jame lankydavosi ir Viktoras Hugo pasimė- 
gauti avienos krūtinėle su baltosiomis pupelėmis. Kitas mane iškart 
suviliojęs restoranas buvo Cafė Anglais Gramono gatvės ir Italų 
bulvaro kampe. Seniau jame valgydavo vežikai ir tarnai, o dabar 
prie jo stalų rinkosi tout Paris“. Ten atradau pommes Anna, ėcrevis- 
ses bordelaises, mousses de volaille, le mauviettes en cerises, petites 
timbales à la Pompadour, cimier de chevreuil, fonds dartichauts à la 
jardinière” ir šampano šerbetą. Vien prisiminęs šiuos pavadinimus 
jaučiu, kad gyventi verta. 


Be restoranų, mane dar žavėjo passages. Dievinau Žufrua pasažą, 
gal todėl, kad jame buvo įsikūrę trys geriausi Paryžiaus restoranai: 
Diner de Paris, Diner du Rocher ir Diner Jouffroy. Net dabar, ypač 
šeštadieniais, atrodo, kad visas Paryžius susitarė susitikti tame stik- 
lo koridoriuje, kur be paliovos stumdosi nuobodžiaujantys ponai ir 
gal kiek per daug, mano skoniu, išsikvėpinusios ponios. 


i Visas Paryžius (pranc.). 

> Bulvių apkepas, Bordo vėžiai, vištienos putėsiai, vyturiena kimštas pyragas, 
ryžių ir vištienos apkepėlės, stirnienos keteros kepsnys, troškintos artišokų 
šerdys (pranc.). 

Tačiau mane labiau domino Panoramų pasažas. Ten lankosi 
prastuomenės fauna — miestelėnai ir provincialai, akimis ryjantys 
antikvarinius daiktus, kurių niekada negalės įpirkti, vaikšto ir jau- 
nos ką tik iš fabriko išėjusios darbininkės. Jei yra noro paspoksoti į 
sijonus, verčiau žvalgytis į gerai apsirengusias moteris Žufrua pasa- 
že, bet suiveurs, pusamžiai ponai žaliastikliais akiniais, eina dairytis 
į darbininkes. Ir abejoju, ar jos visos iš tikrųjų darbininkės, nesvar- 
bu, kad su paprasta suknele, tiulio kepuraite ir prijuoste. Reikėtų 
pasižiūrėti į jų pirštus, ir jei nematyti dūrių, įdrėskimų ar nudegi- 
mo pūslelių, tai tos merginos gyvena gerai, greičiausiai padedamos 
tų suiveurs, kuriuos pavyksta apžavėti. | 

Aš tame pasaže dirsčioju ne į darbininkes, o į suiveurs (kita ver- 
tus, kas sakė, kad filosofas yra tas, kuris cafė chantant žiūri ne į 
sceną, o stebi žiūrovus?). Vieną gražią dieną jie gali tapti mano 
klientais arba įnagiais. Kai kuriuos paseku iki namų, kur jie ap- 
kabina nutukusią žmoną ir pustuzinį vaikų. Užsirašau adresą. Kas 
žino? Galėčiau juos sužlugdyti anoniminiu laišku. Vieną dieną, jei 
prireiktų. i 


Iš įvairių Lagranžo pradžioje man patikėtų užduočių beveik nieko 
neatsimenu. Prisimenu tik vieną vardą - abato Bulano, bet su juo 
susipažinau vėliau, prieš pat karą ar iškart po jo (pajėgiu atsiminti, 
kad vyko karas, nusiaubęs Paryžių). 


Absentas padarė savo darbą, ir jei dabar pūstelėčiau į žvakę, įsi- 
pliekstų skaisti liepsna. 

DALA PIKOLA SUTRIKĘS 


1897 metų balandžio 3 diena 


Brangus kapitone Simonini, 

šįryt atsibudau sunkia galva ir jausdamas burnoje keistą skonį. Teatlei- 
džia man Dievas, absento skonį! Patikėkit, dar nebuvau perskaitęs jūsų 
vakarykščių užrašų. Iš kur galėjau Žinoti, ką gėrėt, jei pats to negėriau? Ir 
iš kur dvasininkas gali žinoti, koks uždrausto, taigi, neragauto gėrimo sko- 
nis? O gal ne, man galvoje susijaukę, rašau apie skonį, kurį jaučiau burnoje 
atsibudęs, bet rašau tikriausiai jau perskaitęs jūsų užrašus, ir šie paveikė 
mano mintis. Išties, jei niekada nesu gėręs absento, kaip supratau, kad 
burnoje jaučiu jo skonį? Tai skonis ko nors kito, ir tik perskaitęs jūsų dieno- 
raštį pamaniau, kad absento. 

Ak, gerasis Jėzau, atsibudau savo lovoje ir viskas man atrodė normalu, 
tarsi visą praėjusį mėnesį nieko kito nebūčiau daręs. Bet žinojau turįs nuei- 
ti į jūsų butą. Ten, tikriau čia, perskaičiau dar neskaitytus jūsų dienoraščio 
puslapius. Pamačiau užuominą apie Bulaną, ir mintys prašviesėjo, tik dar 
Miglotai ir neapibrėžtai. 

Ištariau tą vardą balsu, pakartojau kelis kartus, ir galvoje nelyginant žai- 
bas blykstelėjo, tarsi tie jūsų daktarai Buru ir Buro būtų prie kurios nors 
kūno vietos pridėję magnetą ar daktaras Šarko būtų pašvytavęs pirštu, 
raktu, delnu man prieš akis ir sukėlęs budraus somnambulizmo būseną. 

Tarsi išvydau atvaizdą kunigo, spjaudančio į apsėstosios burną. 

ŽOLI 


Iš 1897 metų dienoraščio balandžio 3-iosios 
vėlyvo vakaro įrašo 


Dala Pikolos įrašas dienoraštyje netikėtai nutrūksta. Gal jis iš- 
girdo triukšmą, apačioje atsiveriančias duris ir išbėgo. Leiskite 
sutrikti ir Pasakotojui. Regis, abatas Dala Pikola būdrauja tik Si- 
moniniui prireikus rodančio klystkelius ir grąžinančio į tikrovę 
sąžinės balso, o paskui tarsi užsimiršta. Išties, jei šiuose pusla- 
piuose nebūtų išdėstyta visiška tiesa, galėtum pamanyti, kad Pa- 
sakotojas sumaniai kaitalioja amnezinės euforijos ir disforinės 
atminties epizodus. 


Vieną 1865 metų pavasario rytą Lagranžas pakvietė Simoninį su- 
sitikti ant suolelio Liuksemburgo sode ir parodė suglamžytą kny- 
gą pageltusiais viršeliais, išleistą 1864 metų spalį Briuselyje, be 
autoriaus pavardės, pavadintą „Makiavelio ir Monteskjė pokalbis 
pragare, arba Makiavelio politika XIX amžiuje“. 

- Tai tokio Moriso Žoli knyga, - tarė. - Dabar jau žinome, kas 
jis, bet teko pavargti, nes šią užsienyje išleistą knygą į Prancūziją 
jis įvežė slapta ir platino vogčiomis. Teisingiau, tiesiog turėjom 
daug darbo, o ne sunkumų, nes nemažai politinių leidinių kon- 
trabandininkų yra mūsų agentai. Žinokit, vienintelis būdas su- 

valdyti maištininkų sektą - tai perimti vadovavimą ar bent jau 
mokėti atlyginimą pagrindiniams vadeivoms. Ne Dievo valia 
atskleidžiame valstybės priešų planus. Kažkas yra pasakęs - gal 
kiek ir perdėjo, - kad iš dešimties slaptosios draugijos narių trys 
yra mūsų mouchards, prašau atleisti už šį žodį, bet taip juos va- 
dina prastuomenė, šeši yra ištikimi mulkiai ir tik vienas žmogus 
yra pavojingas. Bet nenukrypkime. Dabar Žoli sėdi Sent Pelaži 
kalėjime, ir pasirūpinsime, kad sėdėtų kuo ilgiau. Bet mums įdo- 
mu žinoti, iš kur jis gavo informacijos. 

- Apie ką toji knyga? 

— Prisipažinsiu, neskaičiau, ten daugiau kaip penki šimtai pus- 
lapių - gaila, nes šmeižikiškas paskvilis turi būti perskaitomas per 
pusvalandį. Vienas iš mūsų agentų, šių reikalų specialistas, toks La- 
krua, pateikė knygos santrauką. Tačiau padovanosime jums vieną 
iš dviejų išlikusių egzempliorių. Galėsite paskaityti, kaip Makiave- 
lis su Monteskjė kalbasi mirusiųjų karalystėje, Makiavelis ciniškai 
vertina valdžią ir palaiko įvairiausius veiksmus, ribojančius spau- 
dos ir žodžio laisvę, įstatymų leidybos susirinkimą ir visa kita, ką 
visada skelbė respublikonai. Jis dėsto viską taip išsamiai, taip su- 
sieja su dabartimi, kad net ir kvailiausias skaitytojas suprastų, jog 
knygoje šmeižiamas mūsų imperatorius, esą ketinantis uždrausti 
Deputatų rūmus, prašyti tautos dar dešimčiai metų pratęsti jo pre- 
zidentavimą ir pertvarkyti respubliką į imperiją... 

- Pone Lagranžai, atleiskite, juk kalbamės atvirai ir jūs žinote, 
kad esu ištikimas vyriausybei... Negaliu neatkreipti dėmesio, jog 
iš to, ką man dabar pasakėte, Žoli rašo tik apie tai, ką imperato- 
rius jau išties padarė, todėl nesuprantu, kodėl reikėtų domėtis, iš 
kur jis tą sužinojo... 

- Knygoje Žoli šaiposi ne tik iš to, ką vyriausybė jau padarė, 
bet ir leidžia netiesiogiai suprasti, ką ši yra sumaniusi daryti, tar- 
si kai kuriuos dalykus jis matytų ne iš išorės, o iš vidaus. Matot, 
visose ministerijose, visuose vyriausybės rūmuose visada atsi- 

randa kurmis, sous-marin, išnešantis slaptą informaciją. Papras- 
tai jiems leidžiame veikti, nes per juos išplatiname ir klaidingą 
informaciją, kurią ministerija suinteresuota paskleisti, bet kar- 
tais jie ima kelti grėsmę. Todėl būtina išsiaiškinti, kas informavo 
Žoli, ar, dar blogiau, jį pamokė. 

Simoniniui dingtelėjo, kad visos despotiškos vyriausybės va- 
dovaujasi viena logika, tereikia paskaityti tikrąjį Makiavelį, kad 
suprastum, ką darys Napoleonas, bet ši mintis padėjo jam įvar- 
dyti tai, ką nujautė per visą šį susitikimą su Lagranžu: savojo 
Makiavelio - Napoleono lūpomis Žoli pasakė beveik tuos pačius 
žodžius, kuriuos Simoninis primetė jėzuitams Pjemonto slapto- 
sioms tarnyboms surašytame rašte. Akivaizdu, Žoli įkvėpė tas 
pats šaltinis, įkvėpęs ir jį patį, kitaip tariant, tėvo Rodeno laiškas 
tėvui Rotanui iš Siu knygos „Liaudies paslaptys“. 

— Taigi, - tęsė Lagranžas, - būsite uždarytas į Sent Pelaži kalė- 
jimą kaip Madžzinio šalininkas, įtariamas ryšiais su prancūzų res- 
publikonais. Ten kali toks italas Gavialis, siejamas su pasikėsini- 
mu į Orsinį. Be abejo, stengsitės užmegzti su juo ryšį, nes esat ga- 
ribaldietis, karbonaras ir dar galai žino kas. Gavialis supažindins 
jus su Žoli. Politiniai kaliniai laikosi atskirai nuo visokio plauko 
nusikaltėlių ir vienas kitą supranta. Prakalbinkite jį, žmonės ka- 
lėjime nuobodžiauja. 

— Kiek turėsiu kalėti? - paklausė Simoninis, sunerimęs dėl 
maisto. 

— Priklausys nuo jūsų. Kuo greičiau išsiaiškinsite, tuo greičiau 
išeisite. Bus pasakyta, kad jūsų advokato dėka teisėjas jus visiškai 
išteisino. 


Tik kalėjimo patirties Simoniniui ir trūko. Ji nebuvo maloni, nes 
ten dvokė prakaitu ir šlapimu, o sriubų negalėjai nė į burną pa- 
imti. Dėkui Dievui, Simoninis, kaip ir kiti pasiturintys kaliniai, 
turėjo galimybę kasdien gauti pintinę su valgomu maistu. 

Iš kiemo patekdavai į erdvią salę su krosnimi ir palei sienas 
išrikiuotais suolais. Čia įprastai valgydavo tie, kuriems atnešdavo 
maisto. Kai kurie valgydavo palinkę virš pintinių, pridengę jas 
rankomis, kad nuo pašalinių akių paslėptų jose esančias gėrybes, 
kiti dosniai dalydavosi su draugais ar atsitiktinai prisėdusiais 
greta. Simoninis suprato, kad dosniausi buvo, viena vertus, kri- 
minaliniai nusikaltėliai, išugdyti solidarumo su panašiais į save 
dvasia, kita vertus, politiniai kaliniai. 

Iš gyvenimo Turine, patirties Sicilijoje ir pirmųjų niūriausiuose 
Paryžiaus aklagatviuose praleistų metų Simoninis sukaupė gana 
žinių, kad pažintų nusikaltėlį iš prigimties. Jis nepritarė anuo- 
met pradėjusiai sklisti nuomonei, kad visi nusikaltėliai esą su- 
sukti rachito, kuproti, su kiškio lūpa ar kamuojami skrofuliozės, 
arba, kaip sakė garsusis Vidokas, gerai pažinojęs nusikaltėlius 
(jei ne dėl kitų priežasčių, tai bent todėl, kad pats buvo vienas iš 
jų), kreivakojai; visgi jie tikrai turėjo tokių spalvotosioms rasėms 
būdingų bruožų, kaip plaukais neapžėlusi oda, nedidelė kauko- 
lė, siaura kakta, didelės krūtys, stambūs žandikauliai ir išsišovę 
skruostikauliai, atsikišę dantys, žvairumas, tamsesnė oda, tankūs 
garbanoti plaukai, didelės ausys, nelygūs dantys, dar jausmų bu- 
kumas, perdėtas polinkis į meilės ir vyno malonumus, nejautra 
skausmui, moralės stoka, tingumas, impulsyvumas, nenuspėja- 
mumas, didelė tuštybė, aistra lošti, prietaringumas. 

Ką kalbėti apie tokius personažus, kaip tas, kuris kasdien atsisto- 
davo už nugaros lyg norėdamas iškaulyti kąsnį maisto iš pintinės: 
veidas visomis kryptimis išvagotas gilių pamėlusių randų, lūpos iš- 
tinusios nuo vitriolio, nosis sulaužyta, vietoj šnervių dvi beformės 
skylės, ilgos rankos didelėmis apžėlusiomis plaštakomis bukais 
pirštais... Tačiau galiausiai Simoniniui teko pakeisti nuomonę apie 
nusikaltėlio stigmas, nes subjektas, vardu Orestas, pasirodė besąs 
kuo romiausias žmogus, o kai Simoninis jam pagaliau pasiūlė dalį 
savo maisto, net prisirišo ir rodė šunišką ištikimybę. 

Oresto istorija buvo paprasta: tiesiog pasmaugė merginą, ne- 
priėmusią jo meilinimosi, ir dabar laukė teismo. 

— Nežinau, kodėl ji pasirodė esanti tokia pikta, - kalbėjo, - juk 
tik pasipiršau. O ji prapliupo juoktis. Lyg būčiau koks pabaisa. 
Gaila, kad jos nebėra, bet ką dar galėjo padaryti save gerbiantis 
vyras? O jei pavyks išvengti giljotinos, katorga ne taip jau blogai. 
Sako, ten gerai maitina. 

Vieną dieną jis bedė pirštu į kitą kalinį: 

- Tas tai tikras piktadarys. Norėjo nužudyti imperatorių. 

Taip Simoninis atpažino Gavialį ir prie jo priėjo. 

— Užėmėte Siciliją mūsų aukos kaina, - tarė jam Gavialis. Ir 
paaiškino: - Bet ne manosios. Jiems nieko nepavyko įrodyti, iš- 
skyrus šiokius tokius ryšius su Orsiniu. Taigi Orsinis ir Pjeris 
buvo nukirsdinti, Di Rudijas ištremtas į Kajeną, o aš, jei pasiseks, 
netrukus iš čia išeisiu. 

Orsinio istoriją buvo girdėję visi. Tas italų patriotas nuvyko 
į Angliją ir užsakė pagaminti šešias bombas su gyvsidabrio ful- 
minatu. 1858 metų sausio keturioliktosios vakarą Napoleonui III 
važiuojant į teatrą Orsinis su dviem draugais metė į imperato- 
riaus karietą tris bombas, tačiau nesėkmingai: sužeidė šimtą pen- 
kiasdešimt žmonių, iš jų aštuoni paskui mirė, bet valdovai liko 
sveiki gyvi. 

Prieš lipdamas ant ešafoto Orsinis parašė imperatoriui širdį 
draskantį laišką, kviesdamas jį ginti Italijos vienybę, ir daugelis 
kalbėjo, kad laiškas padarė šiokią tokią įtaką paskesniems Napo- 
leono III sprendimams. | 

- Iš pradžių tas bombas turėjau gaminti aš su grupele draugų, 
jie tikri sprogmenų magai, bet Orsinis mumis kažkodėl nepasiti- 
kėjo, - pasakojo Gavialis. - Žinia, svetimšaliai visada atrodo šau- 
nesni, ir jis užsigeidė anglo, o tas savo ruožtu užsigeidė naudoti 
gyvsidabrio fulminatą. Londone jo gali nusipirkti vaistinėse, nes 
jis naudojamas dagerotipams, o čia, Prancūzijoje, juo impreg- 

nuoja kiniškų saldainiukų popierių: išvynioji tokį ir - bum, gra- 
žiai sprogsta - tai bent juoko. Mat bomba su detonuojamu sprog- 
dikliu nieko verta, jei nesprogsta atsitrenkusi į taikinį. Juodojo 
parako bomba būtų dešimties metrų spinduliu paskleidusi me- 
talo skeveldras, o bomba su gyvsidabrio fulminatu iškart subyra 
ir užmuša tave tik tuomet, jei stovi ten, kur ji nukrinta. Tuomet 
geriau pistoleto kulka, nes ji kur pataiko - ten pataiko. 

- Visada galima bandyti dar sykį, - įsidrąsino Simoninis. Ir 
pridūrė: - Pažįstu žmonių, kuriuos domintų gerų sprogdintojų 
paslaugos. 


Pasakotojas nežino, kodėl Simoninis metė šį jauką. Gal jau buvo 
ką nors sumanęs ar tiesiog darė tai iš pašaukimo, blogo įpročio, 
apdairumo, nes ką gali žinoti? Kad ir kaip ten buvo, Gavialis rea- 
gavo teisingai. 

— Pasikalbėkim, - tarė. - Sakot, netrukus iš čia išeisite, tas pat 
turėtų nutikti ir man. Mane rasite Pėre Laurette užeigoje Ušetės 
gatvėje. Ten kone kas vakarą susitinku su draugais, o žandarai ne- 
beužeina, nes, pirma, turėtų įkalinti visus lankytojus, o tai būtų per 
daug darbo, antra, į tą vietą žandaras gali įeiti, bet nebūtinai išeis. 

- Puiki vieta, - nusijuokė Simoninis. - Užsuksiu. Bet sakykit, 
kiek žinau, čia turėtų būti toks piktų dalykų apie mūsų imperato- 
rių prirašęs Žoli. 

- Jis idealistas, - atsakė Gavialis. - Žodžiai nežudo. Bet šaunus 
vyras. Supažindinsiu. 


Žoli vilkėjo dar švarius drabužius, akivaizdžiai buvo radęs būdą 
nusiskusti ir išeidavo iš salės su ugniakuru, kurioje vienišas leisda- 
vo laiką, vos tik į ją sueidavo privilegijuotieji su maisto krepšiais, 
kad nekentėtų regėdamas kitų laimę. Atrodė daugmaž Simoninio 
bendraamžis, turėjo spindinčias svajotojo akis, nors ir aptrauktas 
liūdesio šydu, ir akivaizdžiai buvo kupinas prieštaravimų. 

- Sėskitės greta ir imkite ką nors iš šios pintinės, man vienam 
tiek per daug, - tarė jam Simoninis. - Iškart supratau, kad jūs ne 
iš tų padugnių. 

Žoli padėkojo be žodžių, šypsena, mielai paėmė gabalėlį mė- 
sos ir riekę duonos, bet į platesnes kalbas nesileido. Simoninis 
pasakė: 

- Laimė, sesuo manęs neužmiršo. Ne turtuolė, bet manimi pa- 
sirūpina. 

- Jūs laimingas, - atsakė Žoli. - O aš vienas kaip pirštas... 

Ledai buvo pralaužti. Pasišnekėjo apie Garibaldžio žygį, kurį 
prancūzai sekė labai susidomėję. Simoninis užsiminė apie savo 
bėdas iš pradžių su Pjemonto, o paskui su prancūzų vyriausy- 
bėmis, tad dabar laukiąs teismo už sąmokslą prieš valstybę. Žoli 
pasiguodė įmestas į kalėjimą ne dėl kokio sąmokslo, o dėl pa- 
prasčiausio polinkio plepėti. 

- Įsivaizduoti save kaip būtiną pasaulio struktūros elementą 
mums, mokytiems žmonėms, yra tas pat, kas beraščiams prieta- 
rai. Idėjomis pasaulio nepakeisi. Kas turi mažiau idėjų, mažiau 
ir klysta, gyvena kaip visi ir niekam netrukdo, o jei pavyksta — 
prasigyvena, užima svarbius postus, tampa deputatais, garsiais 
literatais, akademikais, žurnalistais, gauna apdovanojimus. Argi 
kvailiai galėtų taip gerai tvarkyti asmeninius reikalus? Tai aš 
kvailys, nes susikoviau su vėjo malūnais. 

Žoli vaišinosi jau trečiąkart, bet neprakalbo iš esmės, ir Si- 
moninis kiek paspaudė, paklausęs, kokią pavojingą knygą šis 
parašęs. Taip Žoli leidosi pasakoti apie savąjį dialogą pragare, o 
pasakodamas vis labiau piktinosi atskleistomis nedorybėmis, jas 
komentavo ir analizavo dar giliau nei savo paskvilyje. 

- Įsivaizduojat? Jam pavyko visuotiniu balsavimu įvesti des- 
potiją! Tas niekšas įvykdė autoritarinį valstybės perversmą pa- 
sirėmęs buka tauta! Ir aiškiai rodo, kokią rytoj turėsim demok- 
ratiją. 

Teisybė, pamanė Simoninis, Napoleonas yra šiuolaikiškas 
žmogus ir suprato, kaip paimti į nagą tautą, prieš septyniasde- 
šimt metų svaigusią nuo minties, kad gali nukirsdinti karalių. 
Tegu Lagranžas tiki, jog Žoli kas nors įkvėpė, betgi akivaizdu, jis 
tik išanalizavo visiems prieinamus faktus ir taip numatė tolesnius 
diktatoriaus veiksmus. Norėčiau suprasti, kuo jis iš tiesų rėmėsi. 

Simoninis miglotai užsiminė apie Siu ir tėvo Rodeno laišką, 
Žoli iškart nusišypsojo ir išraudęs prisipažino, jog mintis aprašy- 
ti pražūtingus Napoleono kėslus išties nusižiūrėta nuo Siu raštų, 
jis tik pamanęs, kad naudingiau jėzuitų apreiškimą susieti su kla- 
sikiniu makiavelizmu. 

— Perskaitęs Siu tariausi radęs raktą parašyti knygą, kuri su- 
krėstų šią šalį. Kokia beprotybė - knygos konfiskuojamos, de- 
ginamos, o tu lieki lyg nieko nepadaręs. Nepagalvojau, kad Siu 
buvo ištremtas, nors pasakė dar mažiau už mane. 

Simoninis pasijuto it apiplėštas. Tiesa, savąją jėzuitų kalbą irgi 
buvo nusirašęs nuo Siu, bet niekas to nežinojo, todėl tikėjosi ga- 
lėsiąs šią sąmokslo schemą pasilaikyti ir kitiems tikslams. Bet štai 
Žoli ją pasisavino ir, galima sakyti, padarė viešai prieinamą. 

Paskui nusiramino. Žoli knyga konfiskuota, jis turi vieną iš ne- 
daugelio išlikusių jos egzempliorių, Žoli dar kelerius metus sėdės 
kalėjime, ir net jei Simoninis nusirašytų visą tekstą, o sąmokslą 
primestų Kavūrui ar Prūsijos kanceliarijai, niekas to nepastebės, 
net ir pats Lagranžas, kuris naujajame dokumente tik atpažins 
kažką žinoma. Nes visų šalių slaptosios tarnybos tiki tuo, ką jau 
yra girdėjusios, ir atmeta kaip nepatikimą kiekvieną negirdėtą ži- 
nią. Todėl nėra ko jaudintis - suprasdamas, ką jam atskleidė Žoli, 
jis gali būti ramus, nes niekas kitas to nežino. Išskyrus Lagranžo 
minėtąjį Lakrua, vienintelį išdrįsusį perskaityti visą „Pokalbį“. 
Tereikia pašalinti Lakrua, ir bus tvarka. 

Pagaliau atėjo metas išeiti iš Sent Pelaži kalėjimo. Nuoširdžiai, 
lyg brolis atsisveikino su Žoli, ir šis susijaudinęs paklausė: 

— Gal galėtumėt padaryti man paslaugą? Turiu draugą, tokį 
Gedoną, gal jis nė nežino, kur prapuoliau, bet sužinojęs galėtų 
retkarčiais atsiųsti pintinę su kokiu žmonišku maistu. Nuo tų 
siaubingų sriubų man dega skrandis ir kamuoja dizenterija. 

Pasakė, jog tą Gedoną galima rasti panelės Bekė knygyne Bono 
gatvėje, jame renkasi Furjė šalininkai. Kiek Simoninis žinojo, jie 
buvo socialistai, siekė visuotinės žmonijos reformos, bet nekal- 
bėjo apie revoliuciją, todėl juos niekino ir komunistai, ir kon- 
servatoriai. Panelės Bekė knygynas, regis, buvo tapęs laisvuoju 
visų prieš imperiją nusiteikusių respublikonų uostu, čia jie galėjo 
ramiai susitikinėti, nes, policijos nuomone, Furjė šalininkai nė 
musės nenutrėkštų. 

Vos išėjęs iš kalėjimo Simoninis suskubo viską pranešti La- 
granžui. Neketino pakenkti Žoli - to Don Kichoto jam buvo kone 
gaila. Todėl pasakė: 

— Pone Lagranžai, mūsų subjektas tėra pagarsėti tikėjęsis nai- 
vuolis, ir jį ištiko nelaimė. Man pasirodė, kad jam nebūtų nė į 
galvą atėję rašyti paskvilį, jei kažkas iš jūsų aplinkos nebūtų jo 
paakinęs. Apgailestauju turėdamas tą pasakyti, bet nuteikė jį 
būtent Lakrua, kuris, jūsų manymu, perskaitė knygą, kad jums 
atpasakotų, bet, turbūt galima sakyti, skaitė ją dar neparašytą. 
Gal kaip tik jis ir pasirūpino išspausdinti knygą Briuselyje. Tik 
neklauskit manęs kodėl. 

- Kokios nors užsienio tarnybos užsakymu, gal prūsų, nera- 
mumams Prancūzijoje sukelti. Nesistebiu. 

— Prūsų agentas jūsų tarnyboje? Man atrodo, neįtikėtina. 

- Štyberis, Prūsijos žvalgybos tarnybos vadas, gavo devynis 
milijonus talerių, kad visose prancūzų teritorijose prisodintų 
šnipų. Kalbama, jis atsiuntęs į Prancūziją penkis tūkstančius 
prūsų kaimiečių ir devynis tūkstančius tarnaičių, idant turėtų 
agentų kavinėse, restoranuose, garsiose šeimose, visur. Melas. 
Iš tų šnipų tik menka dalis yra prūsai ar elzasiečiai, kuriuos 

bent iš tarties atpažintum. Jie tikrų tikriausi prancūzai, dirban- 
tys dėl pinigų. 

- Ir jums nepavyksta tų išdavikų aptikti ir suimti? 

- Mums tai neparanku, nes prūsai išgaudytų mūsiškius. Šnipus 
nukenksminame ne žudydami, o perduodami melagingas žinias. 
Todėl mums reikia žaidžiančių dvigubą žaidimą. Vis dėlto turiu 
prisipažinti, jūsų pranešimas apie Lakrua man naujiena. Dieva- 
ži, kokiame pasaulyje tenka gyventi, niekuo nebegali pasitikėti... 
Reikia tuoj pat jo atsikratyti. 

- Jei surengsit teismo procesą, nei jis, nei Žoli nieko neprisi- 
pažins. 

- Mums dirbęs asmuo negali pasirodyti teismo salėje, atleiskit, 
kad primenu šį visuotinį principą, jis galioja bei galios ir jums. La- 
krua taps nelaimingo atsitikimo auka. Našlė gaus deramą pensiją. 


Simoninis neprasitarė nei apie Gedoną, nei apie knygyną Bono 
gatvėje. Norėjo išsiaiškinti, kuo toji pažintis jam galėtų būti nau- 
dinga. Be to, tos kelios Sent Pelaži kalėjime praleistos dienos jį 
išsekino. 

Liepė nuvežti tiesiai į Laperouse restoraną Didžiųjų Augustinų 
krantinėje ir įsitaisė ne apačioje, kur kaip ir seniau patiekdavo 
austrių bei entrecotes, o antrame aukšte, viename iš cabinets par- 
ticuliers, kur galėjai užsisakyti barbue sauce hollandaise, casserole 
de riz d la Toulouse, aspics de filets de laperaux en chaud-froid, 
truffes au champagne, pudding dabricots a la Venitienne, corbeille 
de fruits frais, compotes de pêches et dananas'. Ir velniop kalinius, 
kad ir kas jie būtų, idealistai ar žudikai, su visomis jų sriubomis. 
Tam ir yra kalėjimai, kad dori žmonės galėtų vaikščioti į restora- 
nus nieko nebijodami. 


B Otas su olandišku padažu, Tulūzos troškinys su ryžiais, triušienos filė su dre- 


šviežių vaisių pintinė, persikų ir ananasų kompotas (pranc.). 

Čia Simoninio atsiminimai, kaip tokiomis aplinkybėmis papras- 
tai nutinka, susijaukė, ir dienoraštyje liko tik padrikos nuotru- 
pos. Pasakotojas tegali pasikliauti abato Dala Pikolos įrašais. Da- 
bar ši pora dirba puikiai sutardama visu greičiu... 

Trumpai tariant, Simoninis suprato, kad norėdamas įsiteikti im- 
perijos tarnyboms Lagranžui turi duoti šį tą daugiau. Kada polici- 
jos informatorius tampa išties patikimas? Kai atskleidžia sąmoks- 
lą. Tad reikia surengti sąmokslą, apie kurį galėtų pranešti. 

Tokią mintį jam pakišo Gavialis. Pasiteiravęs Sent Pelaži kalė- 
jime sužinojo, kada šis bus paleistas. Ir atsiminė galintis jį rasti 
Ušetės gatvėje Pėre Laurette kabarete. 

Gatvės gale stovėjo namas, kurio laukujės durys veikiau primi- 
nė plyšį - kita vertus, ne siauresnį už Katino žvejo gatvelę, atsive- 
riančią į tą pačią Ušetės gatvę, vis dėlto tokį siaurą, jog negalėjai 
suprasti, kam jo išvis reikia, nes įeiti galėdavai tik šonu. Už plyšio 
vėrėsi koridorius riebalų ašaromis aprasojusiais akmenimis ir to- 
kiomis žemomis durimis, jog teliko stebėtis, kaip patenkama į 
tuos kambarius. Antrajame aukšte kiek patogesnės durys vedė į 
erdvią patalpą, ko gero, atsiradusią išgriovus kadaise čia buvusių 
dviejų ar trijų butų sienas - tai ir buvo Pėre Laurette salonas, salė 
ar kabaretas, tik niekas nežinojo, kas tas tėtušis, matyt, senų se- 
niausiai miręs. 

Salėje stalai buvo užgulti rūkalių ir kortuotojų, o per anksti su- 
siraukšlėjusios merginos baltais lyg vargšų vaikų lėlių skruostais 
ieškojo taurės nebaigusių klientų, kad išmelstų šlakelį. 

Tą vakarą, kai pasirodė Simoninis, ten buvo kilęs sujudimas: 
netoliese kažkas kažką padūrė, ir kraujo kvapas, regis, visus suer- 
zino. Kažkoks pamišėlis netikėtai peiliu sužeidė vieną merginą, 
parvertė ant žemės mėginusią ją užstoti šeimininkę, beprotiškai 
aptvatijo visus bandžiusius jį sulaikyti, ir nurimo tik padavėjo 
trinktelėtas buteliu per pakaušį. Tada visi lyg niekur nieko grįžo 
prie ankstesnės veiklos. 

Simoninis rado Gavialį prie stalo, apsuptą draugų, regis, prita- 
riančių jo karalžudiškoms idėjoms. Beveik visi buvo Italijos išei- 
viai ir beveik visi sprogmenų ekspertai arba dėl jų pametę galvas. 
Sugėrovams pasiekus deramą girtumo laipsnį, pradėtos nagrinėti 
garsiųjų pasikėsinimų klaidos: pragaro mašiną, kuria Kadudalis 
mėgino nužudyti Napoleoną, kai šis dar buvo pirmasis konsu- 
las, sudarė salietros ir skeveldrų mišinys, gal ir veiksmingas siau- 
ruose senosios sostinės skersgatviuose, tačiau dabar nieko vertas 
(tiesą pasakius, ir anuomet toks buvo). Fieskis, norėdamas nužu- 
dyti Liudviką Pilypą, sukonstravo šaudyklę su aštuoniolika vienu 
metu iššaunančių vamzdžių ir nužudė aštuoniolika žmonių, bet 
ne karalių. 

— Visa bėda - sprogmenų sudėtis, - pasakė Gavialis. - Tar- 
kim, kalio chloratas: manyta, kad sumaišius jį su siera ir an- 
glimis bus gautas parakas, bet pasiekta tik tiek, kad išlėkė į 
orą dirbtuvės, kuriose jis gamintas. Tikėtasi panaudoti jį bent 
degtukams, tačiau kiekvieną chlorato ir sieros galvutę reikėjo 
pamerkti į sieros rūgštį. Nepatogu. Pagaliau vokiečiai daugiau 
kaip prieš trisdešimt metų išrado nuo trinties užsidegančius 
fosforo degtukus. 

- Ką ir kalbėti apie pikrino rūgštį, - įsiterpė kitas. - Pastebėta, 
kad atsidūrusi prie kalio chlorato ji pakaitinta sprogsta, todėl 
buvo sukurti vienas už kitą sprogesni milteliai. Keletas bandy- 
tojų žuvo, ir tų eksperimentų atsisakyta. Jau verčiau nitroceliu- 
liozė... 

- Tarkim. 

— Reikia tikėti senaisiais alchemikais. Jie atrado, kad azoto 
rūgšties ir terpentino mišinys kiek pabuvęs savaime užsidega. Jau 
šimtas metų žinoma, kad azoto rūgšties ir vandenį sugeriančios 
sieros rūgšties mišinys beveik visada užsidega. 

- Aš verčiau pagalvočiau apie ksiloidiną. Sumaišai natrio rūgš- 
tį su krakmolu ar pjuvenomis... 

- Kalbi, lyg būtum skaitęs to Verno romaną, kur ksiloidinas pa- 
naudotas raketai į Mėnulį iššauti. Dabar dažniau kalbama apie ni- 
trobenzeną ir nitronaftaliną. O jei popierių ir kartoną apdorosim 
natrio rūgštimi, gausim nitroaminą, kuris panašus į ksiloidiną. 

- Visi tie mišiniai nepatikimi. Jau verčiau pagalvoti apie 
sprogstamąją vatą, nes jos sprogstamoji galia, turint galvoje vie- 
nodą svorį, šešiskart didesnė už juodojo parako. 

- Bet našumas nepastovus. 

Toks pokalbis truko valandų valandas, kartkartėm būdavo pri- 
simenamas gerasis, patikimasis parakas, ir Simoniniui pasidin- 
gojo, tarsi būtų pratęstos kalbos su Ninucu Sicilijoje. 

Pastačius keletą vyno butelių nebuvo sunku sukelti draugijos 
neapykantą Napoleonui III, kuris greičiausiai trukdysiąs būsi- 
mam Savojos kariuomenės žygiui į Romą. Italijai suvienyti reikia 
diktatoriaus mirties. Nors, Simoninio manymu, tiems girtuok- 
liams suvienyti Italiją menkai terūpėjo - jie labiau nekantravo 
sprogdinti bombas. Bet kaip tik tokių apsėstųjų jis ir ieškojo. 

- Orsinio pasikėsinimas žlugo ne todėl, kad jam nepavyko jo 
įgyvendinti, o dėl to, kad bombos buvo netinkamai padarytos, — 
aiškino Simoninis. - Turime žmonių, kurie nebijo giljotinos ir 
yra pasirengę reikiamą akimirką mesti bombą, bet vis dar svars- 
tome, kokius sprogmenis panaudoti, o pasikalbėjęs su bičiuliu 
Gavialiu supratau, kad jūsų grupė galėtų būti mums naudinga. 

- Ką turit galvoje sakydamas „mes“? - paklausė vienas iš pa- 
triotų. 

Simoninis dėjosi dvejojąs, paskui pasinaudojo viskuo, kas pa- 
dėjo pelnyti Turino studentų pasitikėjimą: pasakė atstovaująs Di- 
džiajai ložei, esąs vienas iš slėpiningojo Nubijaus leitenantų, bet 
daugiau nieko negalįs atskleisti, nes karbonarų organizacija taip 
sudaryta, kad kiekvienas narys pažįsta tik tiesioginį vyresnįjį. O 
svarbiausia, naujų, nepriekaištingai veikiančių bombų negalima 
taip imti ir pagaminti, reikia daug bandymų ir kone alcheminių 

tyrimų, reikia sumaišyti tinkamas medžiagas, paskui išbandyti 
laukuose. Jis galįs suteikti ramią vietą čia pat Ušetės gatvėje ir 
skirti pinigų visoms išlaidoms. Kai bombos bus padarytos, jiems 
nereikės rūpintis pasikėsinimu, bet tose patalpose teks kurį lai- 
ką saugoti atsišaukimus, skelbiančius apie imperatoriaus mirtį ir 
aiškinančius pasikėsintojų tikslus. Napoleono žūties dieną jie tu- 
rės tuos atsišaukimus išplatinti po miestą ir nunešti į svarbiausių 
laikraščių redakcijas. 

- Ir galėsite būti ramūs, nes aukščiausiuose sluoksniuose kai 
kas šį pasikėsinimą vertina labai palankiai. Vienas iš mūsų vyrų 
policijos prefektūroje yra toks Lakrua. Nežinau, ar galima juo vi- 
siškai pasitikėti, tad nemėginkit su juo susisiekti, sužinojęs, kas 
jūs, gali išduoti vien tikėdamasis paaukštinimo. Tokie jau tie dvi- 
gubi agentai... 

Susitarimas priimtas džiaugsmingai, Gavialio akys spindėjo. 
Simoninis perdavė patalpų raktus ir pakankamai pinigų pirmie- 
siems pirkiniams. Po kelių dienų nuėjęs aplankyti sąmokslininkų 
ir įsitikinęs, kad bandymai gerokai pažengę, paliko porą šimtų 
atsišaukimų, atspausdintų šiam planui pritariančio spaustuvi- 
ninko, dar davė pinigų išlaidoms, šūktelėjo „Tegyvuoja suvienyta 
Italija! Roma arba mirtis!“ ir išėjo. 


Tačiau tą vakarą eidamas Sen Severino gatve, tokią valandą gū- 
džiai ištuštėjusia, tarsi išgirdo iš paskos žingsnius, bet vos susto- 
davo, kaukšėjimas irgi nutildavo. Simoninis paspartino žingsnį, 
tačiau garsai artėjo, kol pagaliau tapo aišku, kad kažkas ne per- 
sekioja, o vejasi. Išties, staiga išgirdo alsavimą už nugaros, pas- 
kui buvo sugriebtas ir įmestas į kaip tik toje vietoje atsiveriantį 
Salembriero aklagatvį (dar siauresnį už Katino žvejo gatvę), tarsi 
persekiotojas būtų tas vietas gerai pažinojęs ir deramai pasirin- 
kęs akimirką bei vietą. Prispaustas prie sienos, Simoninis matė 
tik blizgančius peilio ašmenis, kone liečiančius veidą. Tokioje 

tamsoje neįžiūrėjo užpuoliko bruožų, bet išgirdęs sicilietiška tar- 
tim sušvokštusį balsą iškart atpažino. 

- Šešerius metus sugaišau jūsų ieškodamas, gerasis tėve, bet 
man pavyko! 

Tas balsas buvo meistro Ninuco, nors Simoninis neabejojo pa- 
likęs jį prie Bagerijos parako sandėlio su dviejų sprindžių geležte 
pilve. 

- Esu gyvas, nes po jūsų pro tas vietas netrukus ėjo gailestingas 
žmogus ir mane išgelbėjo. Tris mėnesius kybojau tarp gyvenimo 
ir mirties, o ant pilvo turiu randą nuo vieno iki kito šono... Vos pa- 
kilęs iš lovos pradėjau paieškas. Kas matė tokį ir tokį dvasininką... 
Žodžiu, kai kas Palerme matė jus kavinėje kalbantį su advokatu 
Muzumečiu ir pamanė, jog esat panašus į pjemontietį iš Garibal- 
džio būrių, pulkininko Njevo draugą... Sužinojau, kad tas Njevas 
pradingo jūroje, tarsi jį plukdęs laivas būtų išnykęs kaip dūmas, 
ir kaipmat sumojau, kodėl išnyko ir kieno tai darbas. Nuo Njevo 
lengvai prisikasiau iki Pjemonto kariuomenės, tada iki Turino ir 
klausinėdamas žmonių tame šaltame mieste praleidau metus. Ga- 
liausiai sužinojau, kad tas garibaldietis, pavarde Simoninis, turėjęs 
notaro raštinę, bet viską metęs spruko į Paryžių su pakeleivingu 
prekeiviu. Be skatiko, ir neklauskit, kaip verčiausi, atvykau į Pary- 
žių, tik nežinojau, kad miestas toks didelis. Teko nemažai pasisu- 
kioti, kol aptikau jūsų pėdsakus. Gyvenau glausdamasis tokiuose 
skersgatviuose kaip šis, prikišdamas peilį prie gerklės kokiam ge- 
rai apsitaisiusiam, kelią pametusiam ponui. Pragyventi užtekdavo 
vieno per dieną. Ir visąlaik sukiojausi čia aplinkui. Įsivaizdavau, 
kad tokie kaip jūs padoriuose namuose nesilanko, nebent vadina- 
mosiose tapissi franchi. Verčiau būtumėt užsiželdinęs gerą juodą 
barzdą, jei nenorėjot būti atpažintas... 

Nuo tada Simoninis ir ėmė persirenginėti barzdotu buržua, 
tačiau šią minutę pripažino, kad per mažai stengėsi sumėtyti 
pėdas. 

- Žodžiu, neprivalau čia pasakoti visos istorijos, gana perskros- 
ti jums pilvą, kaip perpjovėt manąjį, bet kruopščiau. Naktimis čia 
niekas nevaikšto, kaip ir prie Bagerijos parako sandėlio, - baigė 
Ninucas. 

Mėnulis pakilo aukščiau, ir Simoninis išvydo kumpą Ninuco 
nosį bei pykčiu žėrinčias akis. 

- Ninucai, - prabilo sukaupęs dvasią, - gal to nežinot, bet vis- 
ką, ką dariau, dariau vykdydamas įsakymus, gautus iš labai aukš- 
tai ir iš tokios šventos vyresnybės, jog turėjau veikti nepaisyda- 
mas savo jausmų. Būtent jos įsakymams paklusdamas esu ir čia, 
atsiųstas parengti kitų žygių sostui ir altoriui palaikyti. 

Simoninis kalbėjo dusdamas, bet pamatė, kad peilio smaigalys 
pamažu tolsta nuo veido. 

— Gyvenimą paskyrėt savajam karaliui, - tęsė jis, - todėl tu- 
rit suprasti, kad yra užduočių... sakyčiau, šventų... pateisinančių 
net ir tokį veiksmą, kuris kitomis aplinkybėmis būtų nedoras. 
Suprantat? 

Meistras Ninucas dar nesuprato, bet jau buvo matyti, kad kerš- 
tas nebėra jo vienintelis tikslas. 

— Per tuos metus prisibadavau, o negyvas jūs manęs nepamai- 
tinsit. Pavargau gyventi tamsoje. Aptikęs jūsų pėdsakus mačiau, 
kad lankotės poniškuose restoranuose. Tarkim, paliksiu jus gyvą 
mainais už tam tikrą sumą kas mėnesį, kuri man leistų valgyti ir 
miegoti taip kaip jūs ar dar geriau. 

— Meistre Ninucai, pažadu jums daugiau nei menką sumelę 
kas mėnesį. Rengiu pasikėsinimą į prancūzų imperatorių, ir tu- 
rėtumėt atminti, kad jūsų karalius prarado sostą, nes Napoleonas 
slapta padėjo Garibaldžiui. Jūs, kuris tiek išmanot apie sprogme- 
nis, turėtumėt susitikti su būreliu narsuolių, besiburiančių Ušetės 
gatvėje ir gaminančių tai, ką išties derėtų vadinti pragaro mašina. 
Prisidėjęs dalyvautumėt žygyje, kuris bus įrašytas į istoriją, ir įro- 
dytumėt nepaprastus sprogdintojo gebėjimus, be to, pasikėsini- 

mą remia aukščiausio rango asmuo, tad gautumėt ir tokį atlygį, 
kad turtų nestokotumėt visą likusį gyvenimą. 

Vos išgirdęs apie sprogmenis Ninucas bemat pamiršo visą nuo 
tos nakties Bagerijoje puoselėtą pyktį, o Simoninis suprato paė- 
męs jį į nagą, kai tas paklausė: 

— Ką turėčiau daryti? 

- Vieni niekai. Po dviejų dienų apie šeštą turit nukakti štai šiuo 
adresu, pasibelsti, užeiti į sandėlį ir pasakyti, kad jus siunčia La- 
krua. Draugai bus įspėti. O kad jus atpažintų, į švarko atlapą įsi- 
sekit gvazdiką. Apie septintą ateisiu ir aš. Su pinigais. 

- Nueisiu, - pasakė Ninucas, - bet jei čia kokia apgaulė, neuž- 
mirškit, kad žinau, kur gyvenat. 


Rytą Simoninis vėl nuėjo pas Gavialį ir įspėjo, kad laikas spau- 
džia. Reikia visiems susirinkti rytojaus vakarą, šeštą. Iš pradžių 
pasirodys jo siųstas sprogmenų žinovas sicilietis įvertinti darbų, 
netrukus ateisiąs ir jis, o paskui jau pats Lakrua - sustyguoti, ką 
reikės daryti toliau. 

Paskui nuskubėjo pas Lagranžą ir pranešė sužinojęs apie są- 
mokslą nužudyti imperatorių. Pasakė, jog sąmokslininkai susi- 
rinks šeštą valandą Ušetės gatvėje ir perduos sprogmenis nusi- 
kaltimo vykdytojams. 

- Bet būkite atsargus, - įspėjo. - Kartą esat pasakęs, kad iš 
dešimties slaptosios draugijos narių trys yra mūsų šnipai, šeši 
tiesiog mulkiai, o vienas - pavojingas žmogus. Šioje draugijoje 
šnipų tėra vienas, kitaip tariant, aš, aštuoni yra kvailiai, bet iš- 
ties pavojingas vyras švarko atlape segės gvazdiką. Jis pavojingas 
ir man pačiam, todėl norėčiau, kad įvyktų šioks toks sąmyšis ir 
tas žmogėnas būtų ne suimtas, bet nužudytas vietoje. Patikėkit, 
taip bus geriau visiems, nekils nereikalingo triukšmo. Bėda, jei 
jis imtų kalbėti net ir su kuriuo nors iš jūsiškių. 

- Simonini, padarysiu jums paslaugą, - patikino ponas La- 
granžas. - Tą vyrą pašalinsim. 

Šeštą valandą vakaro Ninucas atėjo į Ušetės gatvę su gražiu 
gvazdiku atlape, Gavialis su draugais didžiuodamiesi parodė jam 
savo darbus, po pusvalandžio atėjęs Simoninis pranešė, kad ne- 
trukus atvyks Lakrua, šeštą keturiasdešimt penkios įsiveržė vie- 
šosios tvarkos palaikymo pajėgos, rėkdamas apie išdavystę Simo- 
ninis išsitraukė pistoletą ir atstatė į žandarus, bet tik kartą iššovė 
į orą, žandarai ėmė šaudyti ir sužeidė Ninucą į krūtinę, o kadangi 
viskas turėjo atrodyti nepriekaištingai, teko nušauti dar vieną są- 
mokslininką. Ninucas raitėsi ant grindų, laidydamas sicilietiškus 
prakeiksmus, ir Simoninis, apsimetęs šaudantis į žandarus, pa- 
leido į jį malonės šūvį. 

Lagranžo vyrai užtiko Gavialį su įkalčiais, kitaip tariant, su 
pirmaisiais pusiau baigtų bombų pavyzdžiais ir pluoštu atsišau- 
kimų, aiškinančių, kam jos skirtos. Tardomi Gavialis su bendrais 
pasakė juos (jų manymu) išdavusio paslaptingojo Lakrua vardą. 
Lagranžui tai buvo dar viena dingstis jo atsikratyti. Policijos ra- 
portuose įrašyta, kad Lakrua dalyvavęs suimant sąmokslininkus 
ir kritęs pakirstas vieno iš tų niekšų kulkos. Garbė jo atminimui. 

Ir nebuvo jokio reikalo sąmokslininkų teisti viešai. Tais me- 
tais, paaiškino Lagranžas Simoniniui, nuolat sklandė kalbos apie 
pasikėsinimą į imperatorių, bet laikytasi nuomonės, jog daugelis 
gandų gimė ne savaime, o buvo meistriškai skleisti respublikonų 
agentų, besistengiančių sukurstyti neramumus. Neverta platin- 
ti minties, kad kėsintis į Napoleono III gyvybę tapo mada. Tad 
sąmokslininkai buvo išplukdyti į Kajeną, kur turėjo mirti nuo 
maliarijos. 

Atlygis už išgelbėtą imperatoriaus gyvybę buvo dosnus. Darbas 
su Žoli Simoniniui davė dešimt tūkstančių frankų, bet atskleidęs 
sąmokslą jis papildė kišenę dar trisdešimčia tūkstančių. Suskai- 
čiavęs, kad patalpų nuoma ir medžiagos bomboms gaminti kai- 

navo penkis tūkstančius frankų, gryno pelno turėjo trisdešimt 
penkis tūkstančius frankų - daugiau kaip dešimtadalį trokštamo 
trijų šimtų tūkstančių frankų kapitalo. 

Džiūgaudamas dėl Ninuco baigties, šiek tiek krimtosi dėl Gavia- 
lio, gero ir patiklaus vyruko. Tačiau būdamas sąmokslininku pri- 
valai numatyti tykančius pavojus ir niekuo nepasikliauti. 

Gailėjosi ir nieko blogo jam nepadariusio Lakrua. Bet našlė tu- 
rėtų gauti gerą pensiją. 

Dabar beliko susirasti tą Žoli minėtą Gedoną. Knygynas Bono gat- 
vėje priklausė raukšlėtai senmergei, amžinai dėvėjusiai didžiulį 
juodą vilnonį sijoną ir Raudonkepurės kepuraitę, laimė, pridengu- 
sią pusę veido. 

Ten iškart ir sutikau Gedoną, ironiškai į aplinkinį pasaulį žvel- 
giantį skeptiką. Man patinka nepatiklieji. Gedonas tuoj pat palan- 
kiai atsiliepė į Žoli prašymą: žinoma, nusiųsiąs jam maisto ir tru- 
putį pinigų. Paskui pasišaipė iš draugo, dėl kurio turėsiąs išlaidų. 
Kam rašyti knygą ir rizikuoti pakliūti į kalėjimą, jei knygas skaito 
užkietėję respublikonai, o diktatoriaus šalininkai tėra beraščiai kai- 
miečiai, kuriems Dievo valia leista balsuoti? 

Furjė sekėjai? Šaunūs žmonės, bet ar galima rimtai vertinti pra- 
našą, skelbiantį, kad atgimusiame pasaulyje apelsinai augs Varšu- 
voje, vandenynuose tyvuliuos limonadas, žmonės turės uodegas, o 
kraujomaiša ir homoseksualumas bus pripažinti kaip natūraliausi 
žmogaus impulsai? 

— Tai kodėl čia lankotės? - paklausiau. 

— Nes čia renkasi vieninteliai likę sąžiningi žmonės, besiprieši- 
nantys nedorojo Bonaparto diktatūrai, - atsakė. - Matot tą gražią 
ponią? — paklausė. - Tai Žiuljetė Lamesin, viena iš įtakingiausių 

grafienės dAgul salono moterų. Už vyro pinigus ji nori įkurti sa- 
loną Rivoli gatvėje. Žavi, protinga, talentinga rašytoja, tikrai verta 
būti pakviestam į jos namus. 

Gedonas parodė ir kitą personažą - aukštą, dailų, žavingą. 

- Tai Tusenelis, garsusis knygos L'Esprit des bėtes" autorius. So- 
cialistas, nežabotas respublikonas, beprotiškai įsimylėjęs Žiuljetę, 
kuri į jį nė nedirsteli. Bet jo protas čia guviausias. 


Tusenelis prašneko apie šiuolaikinę visuomenę nuodijantį kapi- 
talizmą. 

- Kas tie kapitalistai? Žydai, mūsų laikų valdovai. Praėjusio am- 
Žiaus revoliucija nukirto galvą Kapetui, mūsų amžiaus revoliucija 
nukirsdins Mozę. Parašysiu apie tai knygą. Kas tie žydai? Visi, ku- 
rie siurbia bejėgių ir liaudies kraują. Tai protestantai, masonai. Ir, 
žinoma, judėjai. 

— Betgi protestantai ne žydai, - išdrįsau. 

- Jei sakau žydai, tai kalbu apie protestantus, o šie - tai ir anglų 
metodistai, ir vokiečių, šveicarų bei olandų pietistai, Dievo valią 
įžvelgiantys toje pačioje žydų knygoje Biblijoje - kraujomaišos ir 
žiauriausių karų istorijoje, kur pergalė pasiekiama tik per išdavystę 
ir apgaulę, kur karaliai liepia žudyti vyrus, idant paimtų jų žmonas, 
kur moterys, laikančios save šventosiomis, gulasi su priešų karve- 
džiu, kad nupjautų šiam galvą. Kromvelis nukirsdino savo karalių 
cituodamas Bibliją, Maltusas, iš vargetų vaikų atėmęs teisę gyventi, 
visas persisunkęs Biblija. Ši padermė švaisto laiką atsiminimams 
apie vergystę ir nepaisydama Dievo pykčio pasirengusi amžinai gar- 
binti aukso veršį. Kova su žydais turėtų būti pagrindinis kiekvieno 
savo vardo verto socialisto tikslas. Nekalbu apie komunistus, nes 
juos sugalvojo žydas, tačiau kapitalo sąmokslą atskleisti sunkiausia. 
Kodėl Paryžiaus restorane obuolys kainuoja šimtą kartų brangiau 


à Gyvūnų būdas (pranc.). 

nei Normandijoje? Yra grobuonių tautos, gyvenančios kitų sąskai- 
ta, prekiautojų tautos, kaip kadaise finikiečiai ir kartaginiečiai, o 
dabar anglai ir žydai. 

- Anglas ir žydas jums viena ir tas pat? 

- Beveik. Kas tapo Anglijos ministru pirmininku? Lordas Be- 
konsfildas, didiko titulu dangstantis tikrąjį žydišką vardą - Dizra- 
elis. Tas Dizraelis, į krikščionybę atsivertęs žydas sefardas, išdrįso 
pareikšti, kad žydai rengiasi užvaldyti pasaulį. Žinoma, ne kalbo- 
mis, pasakytomis anglų parlamente, o romanuose. 

Kitą dieną jis atnešė Dizraelio knygą, pabraukęs ištisas pa- 
straipas: „Ar Europoje kada vyko koks nors reikšmingas sąjūdis, 
kuriame žydai nebūtų dalyvavę ar sudarę daugumos?.. Pirmieji 
jėzuitai buvo žydai! Kas vadovauja paslaptingai rusų diplomatijai, 
prieš kurią blykšta visa Vakarų Europa? Žydai! Kas globoja Vo- 
kietijoje rengiamą revoliuciją? Žydas, toks Karlas Marksas su savo 
komunistais. Kas Vokietijoje laiko kone visų universitetų katedrų 
monopolį?“ 

- Ir nemanykit, kad Dizraelis yra savąją tautą išduodantis mou- 
chard. Priešingai, jis liaupsina jos dorybes. Nesigėdydamas rašo, 
kad Rusijos finansų ministras grafas Kankrenas yra Lietuvos žydo 
vaikas, o ispanų ministras Mendizabalas - atsivertėlio iš Aragonos 
provincijos sūnus. Vienas iš Prancūzijos imperijos maršalų - žydo 
Sulo sūnus, Masena irgi žydas, hebrajiškai Manasehas... 

Nebuvau tikras, ar Tusenelis teisus, tačiau jo filipikos, atskleidu- 
sios tai, apie ką kalbėta revoliucingiausiuose sluoksniuose, pakišo 
šiokių tokių minčių... Dvejojau, kam galėčiau parduoti jėzuitus de- 
maskuojančius dokumentus. Gal masonams, bet su jų pasauliu dar 
neturėjau jokio ryšio. Masonus kompromituojantys dokumentai 
gal domintų jėzuitus, bet dar nesijaučiau pajėgus juos sukurti. O 
demaskuojantys Napoleoną? Negalėjau jų parduoti vyriausybei, o 
respublikonams, kurie, be abejonės, buvo puiki potenciali rinka, 
po Siu ir Žoli mažai ką tegalėjau pridurti. Dokumentai, kompro- 

mituojantys respublikonus? Vyriausybė, regis, jau turėjo viską, ko 
jai reikėjo, ir jei Lagranžui pasiūlyčiau informaciją apie Furjė šali- 
ninkus, šis tik prapliuptų juoktis, nes knygyne Bono gatvėje lankėsi 
daugybė jo informatorių. 

Kas liko? Dėl Dievo meilės, žydai. Maniau, tik senelis buvo jų 
apsėstas, bet paklausęs Tusenelio kalbų supratau, kad neapykantos 
žydams rinka apėmė ne vien visus galimus abato Baruelio sekė- 
jus (o jų buvo nemažai), bet ir revoliucionierius, respublikonus bei 
socialistus. Žydai buvo ne tik Bažnyčios, bet ir prastuomenės, nes 
siurbė jos kraują, ir, nelygu vyriausybė, sosto priešai. Reikėjo pa 
dirbėti su žydais. 

Suvokiau, kad užduotis nelengva: gal apdorota Baruelio medžia- 
ga, pristatanti žydus kaip masonų ir tamplierių bendrininkus, su- 
kėlusius prancūzų revoliuciją, kokiuose dvasininkijos sluoksniuose 
ir galėtų ką apstulbinti, tačiau tokio socialisto kaip Tusenelis nėmaž 
nesudomintų - apie žydų santykius, kapitalo kaupimą ir britų są- 
mokslą jam reikėjo ko nors tikslesnio. 

Ėmiau graužtis gyvenime visada vengęs susitikti su žydais. Suvo- 
kiau, kad mano supratimas apie vis didesnę pagiežą keliantį objektą 
turi nemažų spragų. Tokios mintys nedavė man ramybės, ir kaip tik 
tada Lagranžas man parodė išeitį. Jau rašiau, kad Lagranžas skir- 
davo susitikimus netikėčiausiose vietose, o šįkart susitikome Per 
Lašezo kapinėse. Iš esmės jis buvo teisus - atrodėme kaip giminės, 
ieškantys numylėto mirusiojo amžinojo poilsio vietos, ar kaip ro- 
mantiški praeities mėgėjai, susikaupę besisukiojantys aplink visus 
menininkus, filosofus, įsimylėjėlius traukiantį Abelaro ir Eloizos 
kapą, kaip šmėklos tarp šmėklų. 

- Simonini, norėčiau jums pristatyti pulkininką Dimitrijų, 
mums jis žinomas tik šiuo vardu. Dirba Rusijos imperatoriško- 
sios kanceliarijos Trečiajame departamente. Žinoma, jei nuvyksit 
į Sankt Peterburgą ir paklausit apie Trečiąjį departamentą, visi at- 
rodys lyg iš dangaus nukritę, nes oficialiai tokio nėra. Jo agentai 

turi stebėti revoliucinių grupių būrimąsi, mat Rusijoje ši proble- 
ma daug rimtesnė nei čia. Jie turi saugotis dekabristų ir anarchistų 
įpėdinių, o dabar dar ir suirzusių vadinamųjų laisvųjų valstiečių. 
Caras Aleksandras prieš keletą metų panaikino baudžiavą, tačiau 
apie dvidešimt milijonų išlaisvintų valstiečių privalo mokėti buvu- 
siems ponams už žemės, iš kurios negali prasimaitinti, panaudą, ir 
daugybė jų plūsta į miestus ieškoti darbo... 

- Ko tas pulkininkas Dimitrijus iš manęs tikisi? 

— Sakykim, jis renka žydus kompromituojančius dokumentus. 
Žydų Rusijoje kur kas daugiau nei čia, ir kaimuose jie kelia grėsmę 
rusų valstiečiams, nes moka skaityti, rašyti, o svarbiausia - skai- 
čiuoti. Ką kalbėti apie miestus, kur, kaip manoma, daugelis jų stoja 
į maištininkų būrius. Mano kolegos rusai turi dvigubą bėdą: viena 
vertus, saugotis žydų ten, kur jie kelia realią grėsmę, kita vertus, į 
juos nukreipti kaimo prastuomenės nepasitenkinimą. Bet Dimitri- 
jus pats viską paaiškins. Tas reikalas mums nerūpi. Mūsų vyriausy- 
bė palaiko gerus santykius su Prancūzijos žydų finansinėmis grupė- 
mis ir neturi jokio intereso kelti to sluoksnio nepasitenkinimą. Tik 
norime padaryti paslaugą rusams. Mūsų darbe ranka ranką plauna, 
tad maloniai paskoliname jus, Simonini, pulkininkui Dimitrijui, 
bet oficialiai sa mumis jūs niekaip nesusijęs. Tiesa, vos neužmir- 
šau, patariu prieš susitinkant su Dimitrijum pasidomėti Pasaulinė 
izraelitų sąjunga, maždaug prieš šešerius metus įkurta čia, Pary- 
žiuje. Jos nariai - gydytojai, žurnalistai, teisininkai, verslininkai... 
Paryžiaus žydų bendruomenės grietinėlė. Galima sakyti, visi jie li- 
beralūs ir, žinoma, veikiau respublikonai nei bonapartininkai. Toji 
Sąjunga sakosi padedanti visų religijų ir šalių persekiojamiesiems 
ir ginanti žmogaus teises. Kol neįrodyta priešingai, jie - kuo sąži- 
ningiausi piliečiai, bet mums sunku infiltruoti į ją savo informato- 
rius, nes žydai vieni kitus atpažįsta apuostydami it šunys. Tačiau 
supažindinsiu jus su kai kuo, kam pavyko pelnyti Sąjungos narių 
pasitikėjimą. Tai toks Jokūbas Brafmanas, į ortodoksų tikėjimą at- 

sivertęs žydas, ilgainiui tapęs Minsko dvasinės seminarijos hebrajų 
kalbos profesoriumi. Būtent vykdydamas pulkininko Dimitrijaus 
ir Trečiojo departamento užduotį jis trumpam atvyko į Paryžių ir 
lengvai įsiliejo į Izraelitų sąjungą, nes kai kurie jos nariai jį pažinojo 
kaip tikėjimo brolį. Galės jums apie tą draugiją papasakoti. 

- Atleiskit, pone Lagranžai, bet jei Brafmanas yra pulkininko 
Dimitrijaus informatorius, viskas, ką iš jo išgirsiu, Dimitrijui seniai 
žinoma ir man nėra jokios prasmės jam viską perpasakoti. 

— Simonini, nebūkit naivus. Yra prasmės, yra. Jei papasakosite 
Dimitrijui tą patį, ką jis jau girdėjo iš Brafmano, jo akimis, atrody- 
sit turintis tikrą informaciją, patvirtinančią jo jau girdėtąją. 


Brafmanas. Prisiklausęs senelio pasakojimų tikėjausi pamatyti in- 
dividą ereliška nosimi, putliomis lūpomis, gerokai atsikišusia apa- 
tine — kaip juodaodžio, įdubusiomis pavandenijusiomis akimis, 
labiau nei kitų tautų narių užkritusiais vokais, banguotais ar garbi- 
niuotais plaukais, atlėpusiomis ausimis... O pamačiau vienuoliškos 
išvaizdos poną gražia žilsva barzdele, tankiais antakiais su mefisto- 
feliškais šepetukais galuose, tokiais kaip lenkų ar rusų. 

Akivaizdu - atsivertimas keičia ne tik sielos, bet ir veido bruo- 
Žus. 

Tas vyras turėjo ypatingą savybę - mėgo skaniai pavalgyti, tačiau 
buvo rajus kaip provincialas, norintis viską išragauti ir nemokantis 
tinkamai suderinti patiekalų. Pusryčiavome Montorgėjaus gatvėje 
Rocher de Cancale restorane, į kurį kadaise visi eidavo pasimėgauti 
geriausiomis Paryžiuje austrėmis. Prieš dvi dešimtis metų jį užda- 
rė, paskui jo duris atvėrė kitas savininkas, ir restoranas jau buvo 
kitoks, bet austrėmis tebevaišino, o Rusijos žydui to užteko. Braf- 
manas pasitenkino keliais tuzinais belons, paskui užsisakė bisgue 
dėcrevisses . 


bi Tirštos vėžių sriubos (pranc.). 

— Toji gyvybinga tauta, kad išgyventų keturiasdešimt amžių, 
kiekvienoje šalyje, į kurią atvykdavo, turėjo sudaryti savo vyriausy- 
bę, valstybę valstybėje, gyvavusią visada ir visur net per tūkstant- 
metes klajones. Radau dokumentus, liudijančius tą valstybę ir jos 
įstatymą, kahalą egzistavus. 

— Kas tai? 

- Toji institucija mena Mozės laikus, o po diasporos ji liko gy- 
vuoti ne atvirai, bet slėpdamasi sinagogų šešėliuose. Radau Minsko 
kahalo dokumentus nuo 1794 metų iki 1830 metų. Ten viskas sura- 
šyta, suregistruoti net menkiausi veiksmai. 

Jis išvyniojo keletą papirusų, išmargintų nesuprantamais žen- 
klais. 

- Žydų bendruomenę valdo kahalas, ji paklūsta nepriklausomam 
dvasiniam teismui Bet-Din. Čia tik vieno kahalo dokumentai, tačiau 
jie, be abejo, niekuo nesiskiria nuo bet kurio kito kahalo dokumen- 
tų. Čia parašyta, kad bendruomenės nariai turi paklusti tik savam, o 
ne valstybės, kurioje gyvena, teismui, nurodoma, kaip rengti šven- 
tes,.kaip skersti gyvulius maistui ir kaip krikščionims parduoti ne- 
švarias ir sugedusias skerdienos dalis, kaip kiekvienas žydas gali iš 
kahalo įsigyti krikščionį ir alinti skolomis bei palūkanomis, o galop 
pasisavinti visą šio turtą, ir joks kitas žydas neturi teisės į tą patį 
krikščionį... Jokios pagailos žemesnėms klasėms, turtingieji išnau- 
doja vargšus, kahalas nelaiko to nusikaltimu, veikiau dorybe, jei ši- 
taip elgiasi Izraelio sūnūs. Kai kas šneka, kad žydai neturtingi, ypač 
Rusijoje, ir tai tiesa, nes daugybė žydų yra slaptos turtingų žydų va- 
dovaujamos vyriausybės aukos. Aš kovoju ne su žydais, nes gimiau 
žydas, o prieš žydiškumą, kuriuo norima pakeisti krikščionybę... 
Myliu žydus, ir tai gali paliudyti jų nužudytasis Jėzus... 

Atokvėpiui Brafmanas užsisakė aspic de filets mignons de per- 
dreaux'. Bet kone iškart vėl grįžo prie dokumentų ir vartė juos 
spindinčiomis akimis. 


x Kurapkų filė su drebučiais (pranc.). 

— Matot, čia viskas autentiška. Tai įrodo senas popierius, seno- 
viškas dokumentus surašiusio notaro raštas, vienodi parašai ant 
skirtingomis datomis pažymėtų dokumentų. 

Brafmanas tuos raštus jau buvo išvertęs į prancūzų ir vokiečių 
kalbas, bet iš Lagranžo sužinojęs, kad moku surašyti autentiškus 
dokumentus, tuoj paprašė sukurti prancūzišką jų versiją, kuri atro- 
dytų parašyta tuo pat metu kaip ir originalūs tekstai. Norint įtikinti 
rusų slaptąsias tarnybas, kad kahalas įvairiose Europos šalyse turi 
daug įtakos, o ypač jį vertina Paryžiaus izraelitų sąjunga, svarbu 
dokumentus turėti ir kitomis kalbomis. 

Paklausiau, kaip remiantis kažkokiam Rytų Europos užkam- 
pyje gyvenusios bendruomenės surašytais dokumentais galima 
įrodyti egzistavus pasaulinį kahalą. Brafmanas patarė dėl to ne- 
sukti galvos, nes jie tėra paspara, įrodymai, kad jo kalbos ne iš 
piršto laužtos, o savo knygoje jis įtikinamai nuvainikuosiąs tikrąjį 
kahalą, tą milžinišką aštuonkojį, savo čiuptuvais apraizgiusį visą 
civilizuotą pasaulį. 

Brafmano veido bruožai tapo griežtesni, jis kone įgijo grobuo- 
nišką išraišką, išdavusią jį buvus žydu, kuriuo išliko, neatsižvelg- 
damas į nieką. 

- Pamatinės Talmudo dvasią įkvepiančios emocijos - beribės 
ambicijos užvaldyti pasaulį, nepasotinamas troškimas pasisavinti 
visus ne žydų turtus, pagieža krikščionims ir Jėzui Kristui. Kol Iz- 
raelio tauta neatsigręš į Jėzų, ją priglaudusios krikščioniškos šalys 
visada bus laikomos atviru ežeru, kuriame kiekvienas žydas, pasak 
Talmudo, gali laisvai žvejoti. | 

Išsekintas kaltinamosios kalbos Brafmanas užsisakė escalopes de 
poularde au velouté’, tačiau patiekalas jam nepatiko, tad paliepė jį 
pakeisti filets de poularde piguės aux truffes”. Paskui iš liemenės ki- 
šenės ištraukęs sidabrinį laikrodį tarė: 


È Vištienos kepsnys su padažu (pranc.). 
a Vištienos filė su trumais (pranc.). 

— Aiman, jau vėlu. Prancūzai gamina nuostabiai, tačiau aptar- 
nauja lėtai. Turiu skubių darbų, tad privalau atsisveikinti. Kapitone 
Simonini, praneškit, ar pavyks gauti reikiamo popieriaus ir rašalo. 

Pabaigoje Brafmanas vos teparagavo vanilinių putėsių. Maniau, 
kad žydas, nors ir atsivertęs, paliks man apmokėti sąskaitą. Tačiau 
Brafmanas, priešingai, didiko mostu parodė norįs pavaišinti mane, 
kaip atsainiai pavadino, šiuo užkandžiu. Matyt, rusų slaptosios tar- 
nybos jam mokėjo karališką atlyginimą. 


Namo grįžau sutrikęs. Dokumentas, parašytas prieš penkiasdešimt 
metų Minske, smulkūs priesakai, kaip ir ką pakviesti ir ko nekviesti 
į šventę, nebūtinai liudija, kad tokios taisyklės galiojo ir didžiųjų 
Paryžiaus ar Berlyno bankininkų gyvenime. Ir pagaliau pirmoji 
taisyklė: nieku būdu ir niekada nedirbti su autentiškais ar pusiau 
autentiškais dokumentais! Jeigu šie egzistuoja, kam nors vis tiek 
kils noras patikrinti ir paskelbti, kad kas nors perteikta netiksliai... 
Įtikinamas dokumentas turi būti sukurtas ex novo, o originalo ge- 
riausia nerodyti, tik paminėti, ir kad nebūtų įmanoma rasti jokio 
šaltinio, kaip atsitiko su Trim Karaliais, apie kuriuos dviem eilu- 
tėmis užsiminė tik Matas, nepasakęs, nei kuo jie vardu, nei kiek 
jų buvo, nei kad jie karaliai, o visa kita tėra įprasti gandai. Tačiau 
žmonėms jie tokie pat tikri kaip Juozapas su Marija, ir girdėjau, 
kad kažkur garbinami jų palaikai. Reikia, kad tai, kas atskleidžia- 
ma, būtų ypatinga, sukrečiama, it iš romano. Tik tada pranešimas 
atrodys įtikinamas ir sukels pasipiktinimą. Kodėl Šampanės vyni- 
ninkui turėtų rūpėti, kad žydai verčia tautiečius dukterų vestuves 
švęsti vienaip ar kitaip? Argi tai įrodo, kad jie bando jį apiplėšti? 

Tuomet supratau turintis tinkamą dokumentą ar, tiksliau, įtiki- 
namą rėmą, geresnį negu Guno „Fauste“, dėl kurio paryžiečiai jau 
keletą metų ėjo iš proto. Tereikia rasti tinkamą turinį. Be abejo, 
svarsčiau apie masonų sueigą ant Griaustinio kalno, apie Žozefo 
Balzamo planą ir apie jėzuitų naktį Prahos kapinėse. 

Kuo galėtų prasidėti žydų planas užvaldyti pasaulį? Ogi sumany- 
mu pasisavinti auksą, kaip užsiminė Tusenelis. Užkariauti pasau- 
lį, kad subruztų monarchai ir vyriausybės, pasisavinti auksą, kad 
apsidžiaugtų socialistai, anarchistai ir revoliucionieriai, sunaikinti 
šventus krikščioniškojo pasaulio principus, kad sunerimtų popie- 
žius, vyskupai ir klebonai. Dar įterpti truputį bonapartiško ciniz- 
mo, kurį taip gerai apibūdino Žoli, ir jėzuitiškos veidmainystės, 
kurios mudu su Žoli išmokome iš Siu. 

Grįžau į biblioteką, tik šįkart Paryžiaus, daug turtingesnę už Turi- 
no, ir čia radau daugiau Prahos kapinių vaizdų. Jos veikė nuo vidur- 
amžių, bet amžiams bėgant negalėjo plėstis už leistinų ribų, todėl 
kapai lipo vieni ant kitų ir kapaviečių susikaupė gal šimtas tūkstan- 
čių, šeivamedžių paunksnėje vienas prie kito glaudėsi antkapiai be 
jokių portretų, nes žydai siaubingai bijo atvaizdų. Gal dailininkus toji 
vieta pakerėjo, ir jie kiek perdėjo vaizduodami akmenų krūsnis it 
vėjų išguldytus dykvietės krūmynus - kapinės atrodė tarsi pražiota 
bedantės raganos burna. Vaizdingesni mėnesienos užlietų kapinių 
paveikslai padėjo suvokti, kaip tokia vaiduokliška nuotaika galėtų 
man padėti, jei ant kokių nors požeminių virpesių iškeltų ir išklaipy- 
tų grindinio plokščių sustatyčiau sąmokslą rezgančius rabinus, pa- 
kumpusius, susisupusius į apsiaustus su gobtuvais, žilomis ožio barz- 
domis, palinkusius kaip ir antkapiai, į kuriuos jie remtųsi nejudrūs 
it naktį sustingusių šmėklų miškas. Aplinkui kapą, kur ilsisi rabinas 
Liovas, septynioliktame amžiuje sukūręs Golemą, siaubūną, turėjusį 
keršyti už visus žydus. Geriau ir už Diuma, geriau už jėzuitus. 

Be abejo, manasis dokumentas turėjo skelbti tai, ką papasako- 
jo tos siaubingos nakties liudininkas, privalėjęs likti nežinomas, 
antraip jam būtų grėsusi mirtis. Persirengęs rabinu jis turėtų nak- 
tį įslinkti į kapines prieš prasidedant ceremonijai ir pasislėpti už 
akmenų sąvarta tapusio rabino Liovo kapo. Lygiai vidurnaktį, tarsi 
krikščionių bažnyčios varpas būtų iš tolo paskelbęs žydų sueigos 
pradžią, atvyktų dvylika žmogystų tamsiais apsiaustais ir balsas 

tarsi iš kapo gilumos pasveikintų juos kaip dvylika Rosche-Bathe- 
Abboth, dvylikos Izraelio genčių galvas, o kiekvienas iš jų atsakytų: 
„Sveikiname tave, prakeiktojo sūnau.“ 

Štai kokia scena. Kaip ir ant Griaustinio kalno, visus sukvietu- 
siojo balsas taria: „Nuo mūsų paskutinio susirinkimo praėjo šimtas 
metų. Iš kur atvykot ir kam atstovaujat?“ Susirinkusiųjų balsai at- 
sako: rabinas Judas iš Amsterdamo, rabinas Benjaminas iš Toledo, 
rabinas Levis iš Vormso, rabinas Manasas iš Pešto, rabinas Gadas 
iš Krokuvos, rabinas Simeonas iš Romos, rabinas Sebulonas iš Li- 
sabonos, rabinas Rubenas iš Paryžiaus, rabinas Danas iš Konstan- 
tinopolio, rabinas Aseras iš Londono, rabinas Isašeras iš Berlyno, 
rabinas Naftalis iš Prahos. Tuomet balsas, arba tryliktasis atvykėlis, 
kiekvieno paklausia apie jų bendruomenių turtus, suskaičiuoja Rot- 
šildų bei kitų galingų pasaulio žydų bankininkų turtą. Trims mili- 
jonams penkiems šimtams tūkstančių Europoje gyvenančių žydų 
išeitų po šešis šimtus frankų, kitaip tariant, du milijardai frankų. 
Mažoka, kad sužlugdytum du šimtus šešiasdešimt penkis milijonus 
krikščionių, taria tryliktasis balsas, bet pradžioje pakaks. 

Dar reikėjo apgalvoti jų kalbas, bet jau turėjau pabaigą. Tryliktasis 
balsas iškvies rabino Liovo dvasią, nuo jo kapo pakils žydra šviesa, 
palengva ryškėjanti ir vis labiau akinanti, dvylika susirinkusiųjų mes 
ant kapo po akmenį ir šviesa pamažu užges. Visi dvylika išsivaikščios 
skirtingomis kryptimis, ir (kaip sakoma) tamsa juos praris, o kapines 
vėl apgaubs vaiduokliška anemiška melancholija. 


Taigi, Diuma, Siu, Žoli, Tusenelis. Tačiau, be tėvo Baruelio, mano 
dvasinio šios atkurtos istorijos vadovo, mokymo, pasigedau uolaus 
kataliko požiūrio. Tomis dienomis Lagranžas, ragindamas kuo 
greičiau užmegzti santykius su Izraelitų sąjunga, užsiminė apie Gu- 
ženo de Muso. Kai ką apie jį jau teko girdėti: žurnalistas, katalikas, 
legitimistas, besidomintis magija, demoniškomis apeigomis, slap- 
tosiomis draugijomis ir masonais. 

- Kiek žinome, - kalbėjo Lagranžas, - jis baigia rašyti knygą apie 
žydus ir krikščioniškų tautų judaizaciją, nežinau, ar aiškiai kalbu. 
Jums derėtų su juo susitikti, surinktumėt pakankamai medžiagos 
mūsų draugams rusams patenkinti. O mums praverstų tiksliau su- 
žinoti jo ketinimus, nenorime, kad pašlytų geri vyriausybės, Baž- 
nyčios ir žydų finansininkų sluoksnio santykiai. Galėtumėt su juo 
suartėti kaip jo darbais besižavintis hebraistas. Judu supažindins 
mums jau nemažai padėjęs abatas Dala Pikola. 

- Bet aš ne žydas, - atsakiau. 

— O kas pasakė, kad Guženo tai žino? Kad ko nors nekęstum, 
nebūtina kalbėti kaip jis. 


Dabar (staiga!) prisiminiau pirmąjį susitikimą su Dala Pikola. Matau 
jį, tarsi stovėtų priešais. O matydamas suprantu, kad jis negali būti 
mano antrininkas ar gyvavaizdis, nes atrodo mažiausiai šešiasde- 
šimtmetis, sukumpęs, kone kuprotas, žvairas, atsikišusiais dantimis. 
Anuomet jį pamatęs pamaniau: abatas Kvazimodas. Be to, kalbėjo su 
vokišku akcentu. Atmenu, Dala Pikola man pašnabždėjo, kad reikėtų 
stebėti ne tik žydus, bet ir masonus, nes galų gale visi jie yra sąmoks- 
lininkai. Man atrodė, kad neverta kovoti iš karto keliuose frontuose, 
tad nukreipiau pokalbį, bet iš kai kurių abato užuominų supratau, 
kad jėzuitus domina naujienos apie masonų susirinkimus, nes Baž- 
nyčia rengė galingą puolimą prieš masonybės raupsus. 

- Šiaip ar taip, - tarė Dala Pikola, - jei jums prireiktų su tais 
sluoksniais susisiekti, pasakykite man. Esu Paryžiaus ložės brolis ir 
joje turiu gerų pažįstamų. 

- Abate, jūs? - nustebau. 

Dala Pikola. nusišypsojo: 

- Jei žinotumėt, kiek abatų yra masonai... 


Pagaliau man pavyko susitarti dėl susitikimo su kavalieriumi Gu- 
ženo de Muso. Tai buvo jau silpnos dvasios septyniasdešimtmetis, 

užsispyręs jis laikėsi kelių turimų minčių ir domėjosi tik demonais, 
magais, burtininkais, spiritistais, mesmeristais, žydais, stabmeldžių 
šventikais ir net „elektristais“, skelbusiais tam tikro gyvybinio pra- 
do egzistavimą. 

Jis pradėjo nuo pradžių pradžios, o žodžiai liejosi srautu. Nuo- 
lankiai klausiausi Guženo postringavimų apie Mozę, fariziejus, Di- 
džiąją sinedriją, Talmudą, nes senolis pavaišino puikiu konjaku ir 
išsiblaškęs paliko butelį ant staliuko priešais, todėl ištvėriau. 

Guženo atskleidė, jog tarp nedorų moterų daug daugiau žydžių 
nei krikščionių (argi neskaitėme to Evangelijose, pamaniau, ten Jė- 
zus, kad ir kur eitų, sutinka tik nusidėjėles?), paskui ėmė įrodinėti, 
kad Talmudo moralė nepripažįsta artimo sąvokos ir ten niekur ne- 
užsimenama apie pareigą artimiesiems, tai paaiškina ir savaip pa- 
teisina, kodėl žydai taip negailestingai ardo šeimas, išniekina mer- 
ginas, išmeta į gatvę našles ir senius, iš kurių lupikaudami išsiurbė 
visą kraują. Ir žydžių prostitučių, kaip ir nusikaltėlių žydų, skaičius 
yra didesnis nei krikščionių. 

- Ar žinote, kad iš dvylikos Leipcigo teisme nagrinėjamų vagys- 
čių vienuolika įvykdė žydai? - sušuko Guženo ir klastingai šypso- 
damas pridūrė: - Išties, ant Kalvarijos kalno buvo du plėšikai ir tik 
vienas teisuolis. Ir apskritai, - baigė, - žydų padaryti nusikaltimai 
patys nedoriausi: žydai sukčiauja, meluoja, lupikauja, sukelia tyčinį 
bankrotą, verčiasi kontrabanda, padirbinėja pinigus, prievartauja 
turtą, suktai prekiauja, ir daugiau nė neklauskit. 

Beveik valandą smulkmeniškai dėstęs apie lupikavimą, ėmėsi 
pikantiškosios dalies - vaikžudystės bei antropofagijos ir pagaliau 
kaip priešpriešą šiems slaptiems papročiams paminėjo akivaiz- 
džius, dienos šviesoje matomus dalykus: viešas žydų finansininkų 
niekšybes ir prancūzų valdininkų nepajėgumą joms pasipriešinti 
ar užjas nubausti. 

Įdomiausi, nors ir ne itin naudingi dalykai, atsiskleidė, kai Muso, 
nelyginant pats būtų žydas, remdamasis tais pačiais Dizraelio tvir- 

tinimais, kuriuos buvau girdėjęs iš Tusenelio, prašneko apie prana- 
šesnį už krikščionių žydų intelektą - akivaizdu, kad Furjė šalinin- 
kus socialistus ir katalikus monarchistus vienijo bent jau toks pats 
požiūris į žydus - ir neigė paplitusią nuomonę apie rachito kamuo- 
jamą, ligotą žydą: tiesa, žydai nelavino savo kūnų ir nesimokė karo 
meno (gana atsiminti, kaip graikai vertino fizinį lavinimą), todėl 
buvo gležni ir silpno sudėjimo, bet ilgaamžiai, nesuvokiamai vislūs 
dėl nepasotinamo seksualinio apetito ir apsaugoti nuo daugelio 
ligų, šienavusių visą žmoniją, vadinasi, kaip pasaulio užkariautojai 
dar pavojingesni. | 

— Paaiškinkit, - kalbėjo Guženo, - kodėl žydai beveik niekada 
nenukentėdavo nuo choleros epidemijų, nors gyveno nešvariau- 
siuose ir kenksmingiausiuose miestų rajonuose. Pasakodamas apie 
1346 metų marą, amžininkas istorikas rašo, kad nežinia kodėl nė 
vienoje šalyje žydai neužsikrėtė, Fraskatoras sako, kad 1505 metais 
nuo šiltinės išsigelbėjo tik žydai, Denjė mini, kad jie vieninteliai 
išgyveno per 1736 metų dizenterijos epidemiją Naimegene, Vav- 
ruchas išsiaiškino, kad Vokietijoje kaspinuočiais neužsikrėtė tik 
gyventojai žydai. Ką pasakysit? Ar tai įmanoma, jei ši tauta - neva- 
lyviausia pasaulyje, o tuokiasi tik su saviškiais? Tai prieštarauja vi- 
siems gamtos dėsniams. Gal taip yra dėl jų mitybos ypatumų, apie 
kuriuos nenumanome, o gal dėl apipjaustymo? Kur paslaptis, kad 
jie stipresni už mus, nors atrodo silpnesni? Manau, tokį suktą ir 
galingą priešą reikia naikinti visomis priemonėmis. Tik pagalvokit, 
į Pažadėtąją žemę jų atkeliavo šeši šimtai tūkstančių vyrų, o skai- 
čiuodami po keturis asmenis kiekvienam suaugusiam vyrui gauna- 
me du su puse milijono gyventojų. Tačiau Saliamono laikais jie jau 
turėjo milijoną tris šimtus tūkstančių karių, vadinasi, iš viso penkis 
milijonus sielų, arba dvigubai tiek. O dabar? Sunku ir suskaičiuoti, 
nes jie pasklidę po visus žemynus, bet ir kukliausiais skaičiavimais 
bus apie dešimt milijonų. Jie dauginasi, dauginasi... 

Apmaudas, regis, jį taip išsekino, kad man net kilo pagunda pasiū- 
lyti taurelę jo paties konjako. Tačiau atsigavo, o kai prakalbo apie 
mesianizmą ir kabalą (taigi, buvo pasirengęs pristatyti ir savo kny- 
gas apie magiją ir satanizmą), mane jau buvo apėmusi palaimingo 
užsimiršimo būsena ir tik per stebuklą pajėgiau atsistoti, padėkoti 
ir išeiti. 

Pamaniau, per daug malonės visas šias naujienas pateikti to- 
kiems kaip Lagranžas skirtame dokumente, gali kilti pavojus, kad 
slaptosios tarnybos įmes mane į tamsiąją, gal net uždarys Ifo pilyje, 
kaip ir pridera Diuma gerbėjui. Bet gal reikiamai neįvertinau de 
Muso knygos, nes dabar rašydamas atsimenu, kad paskui 1869 me- 
tais Le juif, le judaïsme et la judaisation des peuples chrétiens“ išėjo 
beveik šešių šimtų puslapių apimties, gana nedideliu tiražu, gavo 
popiežiaus Pijaus IX palaiminimą ir nepaprastai patiko skaityto- 
jams. Tačiau būtent nuojauta, kad iš visų pusių pasipylė mažos ir 
didelės knygos apie žydus, vertė mane imtis atrankos. 

Maniškėse Prahos kapinėse rabinai turi pasakyti ką nors supran- 
tama, pagavaus, savotiškai naujo ir nekalbėti apie apeigines vaik- 
žudystes, apie kurias jau kalbama ištisus šimtmečius ir kuriomis 
žmonės tikėjo tiek pat kiek raganomis, tereikėjo neleisti vaikams 
sukiotis prie getų. 

Taip pradėjau rašyti pranešimą apie tos lemtingos nakties pra- 
gaištis. Pirmas suskambo tryliktojo balsas: 

— Mūsų tėvų pavedimu Izraelio išrinktieji privalo kas šimtą metų 
susiburti prie šventojo rabino Simeono Ben Jehudos kapo. Prieš 
aštuoniolika amžių Abraomo žadėtąją galią iš mūsų pagrobė kry- 
žius. Priešų trempiama ir žeminama, nuolat patirianti mirties ir 
prievartos grėsmę Izraelio tauta išgyveno, pasklido po visą pasaulį, 
vadinasi, ir visas pasaulis turi jai priklausyti. Aukso veršis yra mūsų 
nuo Aarono laikų. 


2 Žydai, judaizmas ir krikščioniškų tautų judaizacija (pranc.). 

— Taip, - įsiterpė rabinas Isašeras, - kai tapsim viso žemės aukso 
šeimininkais, tikroji galia pereis į mūsų rankas. 

— Jau dešimtą kartą, - vėl prabilo tryliktasis balsas, - po tūkstan- 
čio metų žiaurios ir nepaliaujamos kovos su priešais, šiose kapinėse 
prie rabino Simeono Ben Jehudos kapo renkasi Izraelio tautos visų 
kartų išrinktieji. Tačiau per visus praėjusius amžius mūsų protė- 
viams nepavyko sukaupti tiek aukso, vadinasi, ir tiek jėgos. Pary- 
žiuje, Londone, Vienoje, Berlyne, Amsterdame, Hamburge, Romo- 
je, Neapolyje ir Rotšildų giminėje finansinės padėties šeimininkai 
yra izraelitai... Kalbėk, rabine Rubenai, tu žinai, kokia padėtis Pa- 
ryžiuje. 

— Visi imperatoriai, karaliai ir kunigaikščiai, - prakalbo Rube- 
nas, - linksta nuo skolų kariuomenėms išlaikyti ir svyruojantiems 
sostams paremti naštos. Todėl turime dar palengvinti paskolų są- 
lygas ir galop kaip užstatą už šaliai duodamą kapitalą perimsime 
geležinkelių, kasyklų, miškų, didžiųjų kalvių ir manufaktūrų, kito 
nekilnojamojo turto kontrolę, taip pat mokesčių administravimą. 

— Neužmirškim ir žemės ūkio, jis visada bus didelis kiekvienos 
šalies turtas, — įsiterpė Simeonas iš Romos. - Didieji ūkiai nelie- 
čiami, bet jei mums pavyks paskatinti vyriausybes didelius ūkius 
suskaldyti, bus lengviau juos nupirkti. 

Paskui rabinas Judas iš Amsterdamo pasakė: 

— Bet daug mūsų brolių izraelitų atsiverčia ir priima krikštą... 

— Nesvarbu! - atitarė tryliktasis balsas. - Pasikrikštijusieji pui- 
kiai gali mums pasitarnauti. Nors jų kūnas ir pakrikštytas, dvasia ir 
siela lieka ištikimos Izraeliui. Nuo šiandien per šimtą metų nebe- 
liks Izraelio vaikų, kurie norės tapti krikščionimis, bet daug krikš- 
čionių atsivers į mūsų šventą tikėjimą. O tada Izraelis su panieka 
jų atsikratys. 

— Bet pirmiausia supraskim, kad Katalikų bažnyčia yra pavojin- 
giausias mūsų priešas, - tarė rabinas Levis. - Reikia skiepyti krikščio- 
nims laisvamanystę, abejonę, reikia pažeminti šio tikėjimo tarnus. 

— Skleiskime pažangos idėją, kuri sulygina visus tikėjimus, - pra- 
šneko rabinas Manasas. - Kovokime, kad iš mokyklų programų iš- 
nyktų krikščionių religijos pamokos. Apsukrūs ir išsimokslinę izra- 
elitai be vargo gaus katedras ir profesorių vietas krikščionių mokyk- 
lose. Taip tikybos mokymas taps vien šeimos reikalu, o dauguma 
šeimų neturi tam laiko, todėl tikėjimo dvasia pamažėle nusilps. 

Atėjo rabino Dano iš Konstantinopolio eilė: 

- Svarbiausia, kad prekyba ir spekuliacija niekada neišsprūstų 
mums iš rankų. Reikia užvaldyti prekybą alkoholiu, sviestu, duona 
ir vynu, taip tapsim absoliučiais viso žemės ūkio, visos žemės ūkio 
ekonomikos šeimininkais. 

Naftalis iš Prahos kalbėjo: 

— Taikykimės į teismus ir advokatūrą. Kodėl izraelitai negalėtų 
tapti švietimo ministrais, jei jiems dažnai priklauso finansų minis- 
tro portfelis? 

Pagaliau prabilo rabinas Benjaminas iš Toledo: 

— Neturime šalintis jokios visuomenei svarbios profesijos: filo- 
sofijos, medicinos, teisės, muzikos, ekonomikos, žodžiu, bet kuri 
mokslo, meno, literatūros sritis yra platus laukas, kuriame turime 
parodyti savo genijų. Pirmiausia medicinoje! Daktarui patikimos 
intymiausios šeimos paslaptys, jo rankose krikščionių gyvybė ir 
sveikata. Ir privalome skatinti izraelitų ir krikščionių santuokas; 
minimalus negryno kraujo kiekis mūsų Dievo išrinktosios giminės 
nesugadins, o mūsų sūnūs ir dukterys susigiminiuos su įtakingų 
krikščionių šeimomis. 

- Baigdamas šį susirinkimą pasakysiū štai ką, - vėl pasigirdo 
tryliktojo balsas. - Auksas šiame pasaulyje - didžiausia galybė, 
po jo eina spauda. Reikia, kad mūsiškiai imtų vadovauti visų šalių 
dienraščiams. Kartą tapę absoliučiais spaudos šeimininkais galėsi- 
me keisti viešąją nuomonę apie garbę, dorą, teisingumą ir smog- 
ti pirmą smūgį šeimos institucijai. Apsimeskim, kad mums rūpi 
socialiniai klausimai, kontroliuokim proletariatą, įterpkim savo 

agitatorius į socialinius sąjūdžius ir tuomet spręsim, kada jiems 
sukilti, kada darbininkams lipti ant barikadų, kelti revoliucijas, o 
kiekviena tokia katastrofa mus ves į vienintelį tikslą - karaliauti 
šioje žemėje, kaip buvo pažadėta mūsų pirmajam tėvui Abraomui. 
Tuomet mūsų galia išaugs nelyginant milžiniškas medis, kurio ve- 
dami vaisiai - turtai, malonumai, laimė, valdžia - atlygins už nie- 
kingą, ilgus amžius vienintelę Izraelio tautos lemtį. 


Jei gerai atmenu, taip baigėsi mano pranešimas iš Prahos kapinių. 


Pabaigęs rašyti tą sceną jaučiausi išsekęs - gal todėl, kad varginamo 
rašymo valandas gausiai laisčiau vynu, teikusiu man fizinės stipry- 
bės ir dvasinio džiaugsmo. Bet nuo vakar neturiu apetito, o nuo 
maisto pykina. Atsibundu ir vemiu. Gal per daug dirbu. O gal su- 
griebusi už gerklės mane graužia neapykanta. Iš laiko perspektyvos 
prisiminęs apie Prahos kapines prirašytus lapus supratau, kad pa- 
tirtis, įtikinama žydų sąmokslo rekonstrukcija, pasidygėjimas, ku- 
ris vaikystės ir jaunystės laikais tebuvo (kaip čia pasakius?) idealus, 
įkaltas į galvą nelyginant senelio įskiepyti katekizmo žodžiai, dabar 
tapo kūnu ir krauju, ir tik tada, kai pavyko atkurti raganų sueigos 
naktį, pagieža, apmaudas dėl žydų klastos iš abstrakčios minties 
virto nesuvaldoma ir gilia aistra. Ak, dievaži, reikėjo tą naktį išties 
būti Prahos kapinėse ar bent jau perskaityti manąjį to įvykio liu- 
dijimą, idant suprastum: nebegalima ilgiau tverti, kad prakeiktoji 
tauta nuodytų mūsų gyvenimą! 

Perskaitęs dokumentą keletą kartų pagaliau supratau turįs misi- 
ją. Reikėjo žūtbūt kam nors parduoti tą pranešimą, ir tik tie, kurie 
būtų brangiai už jį sumokėję, juo patikėtų ir padėtų įtikinti kitus... 


Bet šįvakar verčiau liautis rašyti. Neapykanta (ar vien tik jos prisi- 
minimas) jaukia protą. Rankos dreba. Turiu eiti miegoti, miegoti, 


miegoti. 

DALA PIKOLA SAKO NESĄS DALA PIKOLA 


1897 metų balandžio 5 diena 


Šįryt atsibudau savo lovoje ir kiek pasigrimavęs apsirengiau kaip pridera 
mano padėčiai. Paskui atėjau paskaityti jūsų dienoraščio, kur rašote susi- 
tikęs su abatu Dala Pikola ir apibūdinat jį kaip gerokai už mane senesnį ir 
net kuprotą. Nuėjau pasižiūrėti į veidrodį jūsų miegamajame - manajame, 
kaip dvasininkui pridera, tokio daikto nėra, - nors ir kaip nenorėčiau sa- 
vęs liaupsinti, negalėjau nematyti taisyklingų veido bruožų, be to, nesu 
žvairas ir dantys neatsikišę. Gražiai kalbu prancūziškai, gal su vos girdimu 
itališku akcentu. 

Tai kas tas mano vardu pasivadinęs abatas, su kuriuo buvote susitikęs? 
Ir kas tuomet esu aš? 

BIARICAS 


1897 metų balandžio 5 diena, vėlus rytmetys 


Pabudau vėlai ir dienoraštyje radau trumpą jūsų raštelį. Anksti 
keliatės. Dėl Dievo meilės, pone abate... jei kurią dieną (ar naktį) 
perskaitysite šias eilutes. Kas jūs iš tikrųjų? Kodėl tik dabar atsimi- 
niau jus nužudęs dar prieš karą! Kaip galiu kalbėtis su šešėliu? 

Nužudžiau jus? Kodėl dabar esu tuo tikras? Pasistengsiu atsimin- 
ti. Bet dabar turėčiau užkąsti. Keista, vakar negalėjau nė pagalvoti 
apie valgį nesibjaurėdamas, dabar gi suryčiau bet ką atradęs. Jei tik 
galėčiau laisvai išeiti iš namų, reikėtų eiti pas daktarą. 


Pabaigęs pranešimą apie sueigą Prahos kapinėse, buvau pasiren- 
gęs susitikti su pulkininku Dimitrijum. Prisiminęs, kaip palankiai 
Brafmanas įvertino prancūzų virtuvę, į Rocher de Cancale restora- 
ną pakviečiau ir pulkininką, bet šis, regis, visai nesidomėjo mais- 
tu, tik paknebinėjo, ką buvau užsakęs. Kiek įkypos akys mažomis 
dygiomis lėliukėmis priminė kiaunės akis, nors kiaunių niekada 
nesu matęs (nekenčiu kiaunių lygiai kaip žydų). Man pasirodė, kad 
Dimitrijus turėjo nepaprastą dovaną priversti pašnekovą pasijusti 
nejaukiai. 

Įdėmiai perskaitė mano pranešimą ir tarė: 

— Labai įdomu. Kiek? 

Tikras malonumas turėti reikalų su tokiais asmenimis, tad mes- 
telėjau gal didoką skaičių, penkiasdešimt tūkstančių frankų, taręs, 
kad daug kainavo informatoriai. 

- Per brangu, - tarė Dimitrijus. - Ar, teisingiau - per brangu 
man. Pamėginkim padalyti išlaidas. Palaikome gerus santykius su 
Prūsijos slaptosiomis tarnybomis, jie irgi turi bėdų su žydais. Su- 
moku jums dvidešimt penkis tūkstančius frankų auksu ir leidžiu 
perduoti dokumento kopiją prūsams, iš jų gausite likusius pinigus. 
Pasirūpinsiu jiems pranešti. Žinoma, jie norės originalaus doku- 
mento, tokio pat, kokį dabar davėte man, bet, pasak bičiulio La- 
granžo, jūs gebate dauginti originalus. Asmuo, kuris su jumis susi- 
sieks, vardu Štyberis. 

Nepasakė nieko daugiau. Mandagiai atsisakė konjako, nusilenkė 
veikiau vokiškai nei rusiškai - pasitempęs staiga linktelėjo galvą — 
ir išėjo. Aš apmokėjau sąskaitą. 


Paprašiau skubiai susitikti su Lagranžu, kuris kažkada jau minėjo 
tą Štyberį, pagrindinį prūsų šnipinėjimo tarnybos vadą. Jo specia- 
lizacija buvo rinkti informaciją užsienyje, tačiau jis mokėjo įsigauti 
ir į valstybės ramybę drumsčiančias sektas bei sąjūdžius. Prieš de- 
šimtį metų puikiai pasitarnavo surinkęs medžiagą apie tokį Mark- 
są, kėlusį nerimą ir vokiečiams, ir anglams. Atrodo, jam ar jo agen- 
tui Krauzei, prisidengusiam Fliori slapyvardžiu, apsimetus daktaru 
pavyko įsmukti į Markso namus Londone ir nugvelbti komunistų 
lygos narių sąrašą. Geras ėjimas, tada suimta daug pavojingų as- 
menų, užbaigė Lagranžas. Bergždžias vargas, tarstelėjau, jei leidosi 
taip apmulkinami, tie komunistai turėjo būti tikri begalviai ir būtų 
nedaug tepasiekę. Tačiau Lagranžas paprieštaravo — niekada neži- 
nia. Verčiau užkirsti kelią nusikaltimams ir bausti dar nespėjus jų 
nė įvykdyti. 

- Geras informacijos tarnybų agentas sutrinka, jei prireikia su- 
tvarkyti tai, kas jau įvyko. Mūsų darbas - viską sutvarkyti anksčiau. 

Paprašiau skubiai susitikti su Lagranžu... 

Tad išleidžiame nemažai pinigų neramumams bulvaruose organi- 
zuoti. Reikia nedaug: poros tuzinų buvusių kalinių ir kelių polici- 
ninkų civilių drabužiais, dainuodami „Marselietę“ jie nusiaubia tris 
restoranus ir du viešnamius, padega kelis kioskus, paskui atvyksta 
uniformuoti mūsiškiai ir suvaidinę pasistumdymą visus suima. 

- O kam to reikia? 

- Ogi tam, kad dorieji miesčionys nesijaustų ramūs ir patikė- 
tų griežtų priemonių būtinumu. Jei tektų malšinti tikrus, nežinia 
kieno organizuotus neramumus, taip lengvai nesusidorotume. Bet 
grįžkime prie Štyberio. Tapęs prūsų slaptosios policijos vadu, jis 
važinėjo po Rytų Europos kaimus apsimetęs cirko akrobatu, viską 
užsirašinėjo ir taip sukūrė informatorių tinklą kelyje, kuriuo prūsų 
armija vieną dieną nužygiuos nuo Berlyno iki Prahos. Lygiai taip 
jis pasidarbavo ir Prancūzijoje, gresiant anksčiau ar vėliau neišven- 
giamam karui. 

— Tai gal man nevertėtų su tuo asmeniu susitikti? 

— Priešingai. Reikia jį stebėti. Bus geriau, jeigu jam dirbs mūsų 
agentai. Kita vertus, juk turite jam atiduoti tą mūsų nėmaž nedo- 
minančią istoriją apie žydus. Taigi, su juo bendradarbiaudamas 
mūsų vyriausybei nepakenksite. 

Po savaitės gavau Štyberio pasirašytą raštelį. Klausė, ar man nebū- 
tų didžiai nepatogu nukakti į Miuncheną, kur turėčiau susitikti su jo 
patikėtiniu Gėdše ir perduoti šiam pranešimą. Žinoma, man buvo 
didžiai nepatogu, betgi nekantravau gauti kitą atlyginimo pusę. 

Paklausiau Lagranžo, ar pažįsta Gėdšę. Šis atsakė, jog Gėdšė - 
buvęs pašto tarnautojas, nors iš tiesų buvo slaptosios prūsų polici- 
jos agentas provokatorius. Po 1848 metų sukilimų, siekdamas ap- 
kaltinti demokratų vadovą, suklastojo laiškus, neva šis norėjęs nu- 
žudyti karalių. Tačiau Berlyne būta gerų teisėjų, kažkas įrodė, kad 
laiškai suklastoti, skandalas Gėdšę sukompromitavo, ir jam teko iš 
pašto tarnybos atsistatydinti. Negana to, juo ėmė nebepasitikėti ir 
slaptosios tarnybos, atleidžiančios už dokumentų klastojimą, jei ta- 

vęs nepagauna už rankos viešai. Tada jis ėmėsi rašyti istorinius ro- 
manus, spausdino juos sero Džono Retklifo vardu ir toliau bendra- 
darbiavo su Kreuzzeitung, antižydiškos propagandos dienraščiu. 
Slaptosios tarnybos naudojosi juo tik norėdamos skleisti visokias 
žinias apie žydus, nesvarbu, tikras ar išgalvotas. 

Toks asmuo man kuo puikiausiai tinka, pamaniau, tačiau La- 
granžas paaiškino: jei jis įtrauktas į šį reikalą, mano pranešimas 
prūsus ne itin domina ir tik sąžinei nuraminti jie įpareigojo antra- 
eilį personažą permesti jį akimis, kad manim atsikratytų. 

— Netiesa, mano pranešimas vokiečiams rūpi, - atkirtau. - Taip 
rūpi, kad už jį pažadėta apvali suma. | 

— Kas jums ją pažadėjo? - paklausė Lagranžas. Išgirdęs Dimitri- 
jaus vardą nusišypsojo: - Simonini, jis rusas, ir tuo viskas pasakyta. 
Argi rusui sunku vokiečių vardu ką nors pažadėti? Bet važiuokit į 
Miuncheną, ir mums įdomu sužinoti, ką jie rezga. Tik neužmirškit, 
Gėdšė - klastingas niekšas. Antraip nedirbtų tokio darbo. 

Negalėtum sakyti, kad Lagranžas man buvo malonus, bet gal į 
tokių nedorėlių kategoriją buvo įtraukęs ir aukšto rango tarnau- 
tojus, taigi, ir save patį. Šiaip ar taip, jei man gerai sumoka, nesu 
pernelyg įžeidus. 


"Regis, šiame dienoraštyje jau aprašiau įspūdžius iš milžiniškos 
Miuncheno aludės, kur bavariečiai susigrūdę aplink ilgus tables 
d'hôte alkūnė prie alkūnės begėdiškai kemša riebias dešras, užger- 
dami iš ąsočio dydžio bokalų, lygiai vyrai ir moterys, tik šios jukes- 
nės, triukšmingesnės ir vulgaresnės už vyrus. Neginčytinai žemes- 
nė rasė, tad tos dvi dienos teutonų žemėje buvo be galo sunkios, 
juo labiau po varginamos kelionės. 

Aludėje Gėdšė ir paskyrė pasimatymą, ir turėjau pripažinti, jog 
tas vokiečių šnipas atrodė gimęs naršyti po tokias vietas: akiplė- 
šiškai elegantiškais drabužiais nepajėgė paslėpti apsukraus tipelio 
lapino išvaizdos. 

Prasta prancūzų kalba iškart uždavė keletą klausimų apie mano 
šaltinius, išsisukau, nukreipiau kalbą apie savo žygius su Garibal- 
džiu, jis maloniai nustebo, nes, kaip pasakė, rašąs romaną apie 
1860 metų įvykius Italijoje. Romanas beveik baigtas ir vadinsis 
„Biaricas', turėtų būti keleto tomų, tiesa, ne visas veiksmas vykstąs 
Italijoje, ten bus ir Sibiras, Varšuva, Biaricas ir taip toliau. Gėdšė 
apie jį kalbėjo noriai, patenkintas, manydamas bebaigiantis istorinį 
romaną - Siksto koplyčią. Nesupratau ryšio tarp jo aprašomų įvy- 
kių, bet iš esmės tai buvo, regis, nuolatinė trijų piktųjų jėgų, slapta 
valdančių mūsų pasaulį, keliama grėsmė. Tos jėgos - tai masonai, 
katalikai, ypač jėzuitai, ir žydai, vis dažniau įsiskverbiantys tarp 
pirmųjų, besikėsinantys pasikasti po protestantiškos teutonų tau- 
tos tyrumo pamatu. 

Jis kažką postringavo apie Madzinio šalininkų masonų intrigas, 
paskui veiksmas perkeliamas į Varšuvą, kur masonai su nihilistais 
neva rezga sąmokslą prieš Rusiją — tie nihilistai išties prakeikta 
veislė, slavų tautoms jų visais laikais netrūko - ir vieni, ir kiti dau- 
giausia žydai. Čia svarbi naujų narių priėmimo sistema, primenanti 
Bavarijos iliuminatų ar Didžiosios ložės karbonarų sistemas: kiek- 
vienas narys atsiveda dar devynis, kurie vienas kito neturi pažinoti. 
Paskui sugrįžtama į Italiją ir su pjemontiečiais žygiuojama į Abiejų 
Sicilijų karalystę, pakeliui daug veikėjų sužeidžiama, išduodama, 
išniekinamos kilmingos damos, ten ir nutrūktgalviškos kelionės, 
ir airių legitimistės, narsiosios apsiausto ir špagos karės, po arklių 
uodegomis paslėpti slapti pranešimai, niekingas karbonaras kuni- 
gaikštis Karačiolas, prievartavęs merginą (airę ir legitimistę), ran- 
dami pranašiški oksiduoto žaliojo aukso žiedai - susiviję žalčiai su 
raudonojo koralo akimi, kėsinamasi pagrobti Napoleono III sūnų, 
aprašoma Kastelfidardo tragedija, kur buvo pralietas popiežiui iš- 
tikimų karių vokiečių kraujas, ir keikiamas welsche Feigheit - Gėd- 
šė pasakė vokiškai, gal nenorėjo manęs įžeisti, bet vokiškai buvau 
kiek pramokęs, tad supratau jį kalbant apie lotynų tautų bailumą. 


222 


UMBERTO ECO t PRAHOS KAPINĖS 


Čia istorija dar labiau susivėlė, nors nepasiekėm nė pirmojo tomo 
pabaigos. 

Juo toliau, juo labiau spindėjo Gėdšės kiauliškos akutės, tiško 
seilės, jis kikeno panosėje iš kažkokių, jo manymu, puikių išmonių 
ir akivaizdžiai troško iš pirmų lūpų išgirsti gandus apie Čaldinį, 
Lamarmorą bei kitus generolus pjemontiečius ir, žinoma, apie Ga- 
ribaldžio aplinką. Tačiau jo aplinkoje už informaciją reikia mokėti, 
todėl nemaniau turįs dovanai iškloti įdomių faktų apie įvykius Ita- 
lijoje. Be to, tai, ką Žinojau, labiau derėjo nutylėti. 

Tariau sau, jog tas vyras pasuko klystkeliu: negalima sukurti pa- 
vojaus su tūkstančiu veidų, pavojus turi turėti tik vieną veidą, ant- 
raip skaitytojai sutriks. Jei nori apkaltinti žydus, kalbėk apie žydus 
ir palik ramybėje airius, Neapolio kunigaikščius, generolus pjemon- 
tiečius, lenkų patriotus ir rusų nihilistus. Per didelė įvairovė. Kaip 
galima taip išsiplėsti? Tačiau, be romano, Gėdšę buvo apsėdusi kita 
įkyri mintis - vien tiktai apie žydus, ir juo geriau man, nes kaip tik ir 
atvykau pasiūlyti jam brangaus dokumento būtent apie žydus. 

Išties jis teigė rašantis romaną ne dėl pinigų ir ne dėl žemiškos 
garbės, o tikėdamasis išvaduoti vokiečių giminę nuo judėjų ža- 
bangų. 

- Reikia atsiminti Liuterio žodžius, jis sakė, kad žydai blogi, 
tulžingi ir sukti iki kaulų smegenų, jie ištisus amžius buvo mūsų 
piktžaizdė ir nelaimė, tokie išliko ir Liuterio laikais. Pasak jo, tai 
pavojingos gyvatės, pikti, atkarūs, kerštingi žudikai ir šėtono vai- 
kai, kurie, negalėdami veikti atvirai, duria ir kenkia slapta. Vienin- 
telis galimas išsigelbėjimas yra schūrfe Barmherzigkeit - nemokėjo 
išversti, bet supratau, kad tai turėtų reikšti šiurkščią malonę, tačiau 
Liuteris turėjo galvoje malonės nebuvimą. Reikia deginti jų sina- 
gogas, o tai, kas nedega, užkasti į žemę, kad niekas niekada nebe- 
pamatytų nė vieno akmens, sugriauti jų namus, o juos pačius su- 
varyti į arklides nelyginant čigonus, atimti visus Talmudo tekstus, 
skleidžiančius vien melą, prakeiksmus ir šventvagystes, uždrausti 

lupikauti, konfiskuoti visą auksą, pinigus ir papuošalus, jaunuo- 
liams įduoti į rankas kirvius ir kastuvus, o moterims kuodelius ir 
verpstes, nes, krizeno Gėdšė, Arbeit macht frei, darbas išlaisvina. 
Pasak Liuterio, galutinis sprendimas būtų visus juos it pasiutusius 
šunis išvaryti iš Vokietijos. 

Tačiau bent iki šiol Liuterio niekas nepaklausė, - užbaigė Gėd- 
šė. - Mat nors nuo senovės laikų ne europiečių tautos laikytos bjau- 
riomis - tarkim, negras dar ir dabar pagrįstai laikomas gyvuliu, - 
dar nesukurtas patikimas kriterijus aukštesnėms rasėms atpažinti. 
Dabar jau žinome, kad labiausiai išsivysčiusi baltoji žmonijos rasė, 
o labiausiai pažengusios baltosios rasės pavyzdys yra germanų tau- 
ta. Tačiau žydų kaimynystė nuolat kelia grėsmę rasių grynumui. 
Tik pažvelkit į graikų skulptūrą: kokie tyri bruožai, koks elegan- 
tiškas stotas, ir neatsitiktinai tas grožis yra dorybė - kas gražus, 
tas ir narsus, kaip didieji mūsų teutoniškų mitų herojai. O dabar 
įsivaizduokite Apoloną semitų bruožais, tamsia oda, juodomis aki- 
mis, kumpa nelyginant plėšraus paukščio snapas nosimi, susime- 
tusį į kuprą. Homeras taip pavaizdavo niekšybę įkūnijusį Tersitą. 
Žydiškos dvasios persmelkta krikščioniškoji legenda (iš esmės ją 
sudėjo Paulius, Azijos žydas, dabar sakytume, turkas) mus įtikino, 
kad visos tautos kilo iš Adomo. Netiesa, nes atsiskyrę nuo pirma- 
pradžio žvėries žmonės pasuko skirtingais keliais. Turim grįžti ten, 
kur keliai išsiskyrė, tai yra prie tikrųjų nacionalinių mūsų tautos 
ištakų, teprasmenga prancūzų lumières su savo kosmopolitizmu ir 
svaičiojimais apie ėgalitė ir visų brolybę! Tokia naujųjų laikų dvasia. 
Tai, kas dabar Europoje vadinama tautos Atgimimu, yra kvietimas 
grįžti prie pirmapradės rasės tyrumo. Tik šis pavadinimas - bei tiks- 
las - galioja vien germanų rasei, ir juokinga, kad Italijoje tą kadaise 
prarastą grožį nori sugrąžinti kreivakojis Garibaldis, trumpakojis 
karalius ir neūžauga Kavūras. Nes romėnai irgi kilę iš semitų. 

— Romėnai? 


ooo Ve 


224 


UMBERTO ECO t PRAHOS KAPINĖS 


o semitai migruodami sunaikino senųjų italikų dvasią, tik pažiū- 
rėkit, kas nutiko keltams: romėnų asimiliuoti jie tapo prancūzais, 
vadinasi, taip pat lotynais. Tik germanams pavyko išlikti gryniems, 
neužterštiems, bei silpninti Romos galybę. Pagaliau arijų rasės pra- 
našumas ir judėjų bei, nelaimei, lotynų rasių atsilikimas matyti iš 
to, kokios tobulybės pasiekta įvairiais menais. Bachas, Mocartas, 
Bethovenas ar Vagneris gimė ne Italijoje ir ne Prancūzijoje. 

Gėdšė nėmaž nepanėšėjo į savo liaupsinamus arijų didvyrius — 
priešingai, jei turėčiau pasakyti tiesą (kodėl visada reikia sakyti tie- 
są?), jis man priminė rajų ir gašlų žydą. Vis dėlto turėjau juo pasiti- 
kėti, juk pasitikėjo ir slaptosios tarnybos, turėjusios man sumokėti 
likusius dvidešimt penkis tūkstančius frankų. 

Tačiau nedidelės piktdžiugos nepajėgiau užgniaužti. Paklausiau, 
ar jis mano esąs tikras aukštesnės, apoloniškos rasės atstovas. Grės- 
mingai dėbtelėjęs atsakė, kad priklausymą rasei liudija ne vien fi- 
zinė išvaizda, svarbiausia - dvasinė būsena. Žydas lieka žydu, net 
jei dėl kokios gamtos klaidos - kaip gimsta šešiapirščiai kūdikiai ar 
gebančios atmintinai dauginti moterys - jis gimtų šviesiaplaukis ir 
mėlynakis. O arijas yra arijas, nors ir juodaplaukis, jei tik jame gyva 
jo tautos dvasia. 

Tačiau mano klausimas prislopino Gėdšės įkarštį. Jis susitvardė 
ir didele raudonais langais nosine nusišluostęs nuo kaktos prakaitą 
paprašė dokumento, dėl kurio susitikome. Padaviau jį manydamas, 
kad turėtų sukelti nemenką džiaugsmą. Jei Gėdšės vyriausybė no- 
rėjo likviduoti žydus, kaip prisakė Liuteris, manoji Prahos kapinių 
istorija atrodė lyg tyčia sukurta, kad Prūsija dėl žydų sąmokslo 
imtų nerimauti. Bet jis tik iš lėto perskaitė gurkšnodamas alų, kele- 
tą kartų suraukė kaktą prisimerkęs tiek, kad beveik tapo panašus į 
mongolą, ir baigęs tarė: 

- Nežinau, ar ši informacija mus tikrai domina. Čia parašyta tai, 
ką mes ir patys žinome apie žydų intrigas. Be abejo, gerai parašyta, 
o jei pramanyta, tai meistriškai. 

— Prašyčiau, Herr Gėdše, atvykau ne tam, kad parduočiau pra- 
manytą dokumentą! 

— Neabejoju, bet esu įsipareigojęs tiems, kurie man moka. Rei- 
kėtų patvirtinti dokumento autentiškumą. Turiu šiuos popierius 
perduoti Herr Štyberiui ir jo biurui. Jei norit, palikite juos man, 
grįžkite į Paryžių ir po keleto savaičių gausite atsakymą. 

- Bet pulkininkas Dimitrijus mane patikino, kad jau susitarta... 

— Nesusitarta. Dar ne. Kaip sakiau, palikite man dokumentą. 

- Kalbėsiu atvirai, Herr Gėdše. Jūsų rankose originalus doku- 
mentas, originalus, suprantate? Tikroji jo vertė - jame pateikta in- 
formacija ir tai, kad ji paimta iš originalaus pranešimo, surašyto 
Prahoje po jame aptarto susirinkimo. Negaliu tokio dokumento 
paleisti iš rankų, bent jau kol gausiu pažadėtą atlygį. 

- Jūs perdėtai įtarus. Bet tiek to, užsisakykit dar vieną ar du alaus 
ir duokit man valandą tekstui nusirašyti. Pats sakėte, kad ši infor- 
macija verta tiek, kiek verta, tad jei norėčiau jus apsukti, man te- 
reikėtų ją įsiminti, ir patikėkit, beveik pažodžiui įsimenu viską, ką 
perskaitau. Tačiau šį tekstą noriu perduoti Herr Štyberiui. Tad leis- 
kite nusirašyti. Jūs atėjote čia su originalu, su originalu ir išeisite. 

Neturėjau kaip paprieštarauti. Paniekinau savo gomurį keletu 
pasibjaurėtinų teutoniškų dešrelių ir išgėriau daug alaus. Turiu pri- 
pažinti, kad vokiškas alus gali būti toks pat geras kaip ir prancūziš- 
kas. Palaukiau, kol Gėdšė viską kruopščiai nusirašė. 

Atsisveikinome šaltai. Gėdšė, davęs suprasti, jog sąskaitą teks 
dalytis, be to, jo skaičiavimu, aš išgėręs keliais bokalais daugiau už 
jį, pažadėjo po poros savaičių pranešti sprendimą ir paliko mane 
putojantį pykčiu, kad bergždžiai taip toli beldęsis ir patyręs išlaidų 
negavau nė talerio iš atlyginimo, suderėto su Dimitrijumi. 

Koks aš kvailys, pamaniau, Dimitrijus žinojo, kad Štyberis man 
nesumokės, ir nusipirko dokumentą už pusę kainos. Lagranžas 
buvo teisus, nederėjo pasitikėti rusu. Gal užprašiau per daug ir tu- 
rėčiau būti laimingas gavęs bent pusę to. 

Dabar jau buvau tikras, kad iš vokiečių nieko nebeišgirsiu. Kelis 
mėnesius iš tikrųjų negavau jokių žinių. Lagranžas, kuriam išpaži- 
nau savo vargus, atlaidžiai nusišypsojo: 

- Tokie jau mūsų amato pavojai, juk dirbame ne su šventaisiais. 

Negalėjau su tuo susitaikyti. Manoji Prahos kapinių istorija buvo 
per daug tobulai sukurpta, kad prapultų Sibiro platybėse. Galėčiau 
parduoti ją jėzuitams. Galų gale, juk jėzuitas Baruelis pirmasis ap- 
kaltino žydus ir pirmasis užsiminė apie tarptautinį jų sąmokslą, o 
senelio laiškas tikrai patraukė ir kitų ordino vyresniųjų dėmesį. 

Vienintelis saitas su jėzuitais galėjo būti abatas Dala Pikola. La- 
granžas mane su juo supažindino, tad Lagranžo ir paprašiau man 
padėti. Šis tarė pranešiąs Dala Pikolai, kad jo ieškau. O netrukus 
Dala Pikola tikrai užsuko į mano krautuvę. Kaip sakoma prekybos 
pasaulyje, pristačiau jam savo prekę ir toji, man regis, jį sudomino. 

- Žinoma, turiu patyrinėti jūsų dokumentą ir parodyti jį kam 
nors iš draugijos, nes tie žmonės neperka katės maiše, - tarė. - Ti- 
kiuosi, kad manimi pasikliausite ir keletui dienų patikėsite jį man. 
Nepaleisiu jo iš rankų. 

Garbiuoju dvasininku nutariau pasitikėti. 


Po savaitės Dala Pikola vėl prisistatė į krautuvę. Pakviečiau jį į vir- 
šų, paklausiau, ar nenorėtų ko nors išgerti, bet jis neatrodė drau- 
giškai nusiteikęs. 

- Simonini, - tarė, - tikriausiai palaikėt mane kvailiu ir norėjot, 
kad Jėzaus draugijos tėvų akyse pasirodyčiau esąs klastotojas ir pa- 
kenkčiau ilgus metus megztiems geriems santykiams. 

— Pone abate, nesuprantu, ką kalbat... 

- Liaukitės tyčiotis. Davėte šį dokumentą, kuris turėjo būti slap- 
tas, — jis numetė ant stalo mano pranešimą apie Prahos kapines, - 
ir jau ketinau už jį prašyti nemenkų pinigų, betgi jėzuitai, pažvelgę 
į mane it į pusprotį, maloniai pranešė, kad mano slapčiausias doku- 
mentas kaip pramanyta istorija jau pasirodė tokio Džono Retklifo 

knygoje „Biaricas“. Lygiai toks pat, žodis į žodį, - numetė ant stalo 
ir knygą. - Akivaizdu, kad mokate vokiškai ir perskaitėt vos išleistą 
romaną. Radot pasakojimą apie naktinę sueigą Prahos kapinėse ir 
susižavėjęs neatsispyrėt pagundai prakišti pramaną už tikrą pinigą. 
Kaip įžūlus plagiatorius įsitikinęs, kad šiapus Reino vokiškai niekas 
neskaito... 

- Luktelėkit, regis, supratau... 

— Nėra čia ko suprasti. Galėjau išmesti šitą rašliavą į šiukšlyną 
ir pasiųsti jus velniop, bet esu skrupulingas ir kerštingas. Įspėju, 
pranešiu jūsų draugams slaptosiose tarnybose, kas jūs per diegas ir 
kiek jūsų informacija galima pasitikėti. Kodėl atėjau jums apie tai 
pasakyti? Ne iš lojalumo, nes toks tipelis kaip jūs jo nenusipelnė, 
bet jei tarnybos nuspręs, kad užsitarnavote durklo į nugarą, žinosit, 
kas patarė tą padaryti. Beprasmiška žudyti iš keršto, jei auka neži- 
no, kad tu tai padarei, tiesa? 

Viskas aišku, tas sukčius Gėdšė (juk Lagranžas sakė, kad jis rašo 
feuilletons Retklifo slapyvardžiu) neperdavė Štyberiui mano doku- 
mento: supratęs, jog tema kaip tik tinka baigiamam rašyti romanui 
ir tenkina jo paties antižydišką įniršį, jis pasisavino tikrą istoriją (ar 
bent jau patikėjo jos tikrumu) ir pavertė ją - savu - literatūriniu 
pasakojimu. O juk Lagranžas mane įspėjo, kad tas nevidonas pa- 
garsėjo klastojantis dokumentus, tad šitaip naiviai patekęs į klasto- 
tojo žabangas iš įtūžio ėjau iš proto. 


Bet mano pyktis sumišo su baime. Minėdamas durklą nugaroje 
Dala Pikola galbūt kalbėjo metaforiškai, tačiau Lagranžas aiškiai 
pasakė: jei slaptosioms tarnyboms kas nors ima trukdyti - jis paša- 
linamas. Tik įsivaizduokime su jomis bendradarbiaujantį asmenį, 
kuris viešai įkliūva mėgindamas parduoti romano ištraukas kaip 
slaptą informaciją ir pasmerkia slaptąsias tarnybas Jėzaus draugijos 
pajuokai, tai kas dar norės su juo terliotis? Dūris peiliu, ir teplaukia 
Sena. 

Štai ką man žadėjo abatas Dala Pikola, ir bergždžia buvo jam 
pasakoti teisybę: jis neturėjo dėl ko manimi tikėti, mat nenumanė, 
kad atidaviau Gėdšei dokumentą prieš tam nedorėliui baigiant ra- 
šyti knygą, bet žinojo (kalbu apie Dala Pikolą) gavęs jį iš manęs jau 
pasirodžius Gėdšės knygai. 

Patekau į aklavietę. 

Nebent užčiaupčiau Dala Pikolai burną. 


Veikiau kone instinktyviai. Ant mano rašomojo stalo stovi kaltinės 
geležies žvakidė, labai sunki, ją pagriebęs prispaudžiau Dala Pikolą 
prie sienos. Šis išsprogino akis ir sušvokštė: 

- Juk neketinat manęs žudyti... 

— Ketinu, apgailestauju, - atsakiau. 

Išties apgailestavau, bet buvau prispirtas tą padaryti. Smogiau. 
Abatas iškart parkrito, pro atsikišusius dantis paplūdo kraujas. Žiū- 
rėjau į lavoną ir nėmaž nesijaučiau kaltas. Pats prisiprašė. 

Dabar reikėjo atsikratyti tų neparankių palaikų. 

Kai pirkau krautuvę su butu antrame aukšte, savininkas parodė 
dureles rūsio grindyse. 

- Jas atvėręs rasit kelias pakopas, - pasakė. - Iš pradžių neišdrįsit 
jomis nulipti, nes jausitės nuo siaubingos smarvės galintis nualpti. 
Bet kartais teks tai padaryti. Jūs svetimšalis ir gal negirdėjote visos 
istorijos. Seniau visas paplavas pildavo tiesiai į gatvę, buvo net iš- 
leistas įstatymas, įpareigojantis prieš kliūstelint pro langą išmatas 
šūktelėti: „Atsargiai, vanduo!“ - tačiau niekas nesivargindavo, iš- 
versdavo naktipuodį, ir jei kas tuo metu eidavo pro šalį - pats kal- 
tas. Paskui gatvėse išrausė atvirus kanalus, galiausiai juos uždengė ir 
taip atsirado kloaka. Ilgainiui baronas Hosmanas Paryžiuje įrengė 
puikų kanalizacijos tinklą, bet daugiausiai vandens nuotekoms, nes 
fekalijos nuteka, jei tik vamzdis po tupykla neužsikimšęs, į atskirą 
šulinį, šis kartkartėmis išsemiamas, o fekalijos naktį pervežamos 
į didžiuosius sąvartynus. Dabar svarstoma, ar nereikėtų galutinai 

įvesti tout-d-lėgout sistemą, kitaip tariant, į didžiąsias kloakas tu- 
rėtų sutekėti ne tik vandens nuotekos, bet ir kitos atmatos. Kaip tik 
todėl jau daugiau nei dešimt metų galioja potvarkis, įpareigojantis 
visus savininkus sujungti namus mažiausiai metro trisdešimties 
centimetrų pločio tuneliais. Tokiais, kaip tas, kurį rasite ten, apa- 
čioje, tik šis siauresnis ir ne toks aukštas, kaip reikalauja įstatymas, 
to reikia nebent didžiuosiuose bulvaruose, o ne aklagatviuose, ku- 
rie niekam nė motais. Ir niekas niekada nepatikrins, ar tikrai pilate 
savo išmatas ten, kur turėtumėt. Jei apims neviltis nuo minties, kad 
turit braidyti po tą bjaurastį - pilkite viską tiesiog pro atidarytas 
dureles ir tikėkitės, kad lietingomis dienomis jas nuplukdys pakilęs 
vanduo. Kita vertus, galimybė patekti į nuotekų kanalą turi ir savų 
pranašumų. Gyvename tokiais laikais, kai kas dešimt ar dvidešimt 
metų Paryžiuje kyla revoliucija ar maištas, tad požeminis kelias 
pasitraukti visada pravers. Kaip ir visi paryžiečiai, tikrai skaitėte 
neseniai išleistą romaną „Vargdieniai, kurio pagrindinis veikėjas 
pabėga šiais tuneliais nešinas sužeistu draugu, tikriausiai supratot, 
ką noriu pasakyti. 

Žinoma, kaip ištikimas feuilletons skaitytojas, puikiai prisimi- 
niau tą Hugo istoriją. Nieku gyvu nenorėjau jos pakartoti, vargu 
ar būčiau pajėgęs nueiti po žeme tokį kelią, kokį nuėjo tas perso- 
nažas. Gal kiti požeminiai Paryžiaus tuneliai buvo ganėtinai aukšti 
ir erdvūs, tačiau Mobero aklagatvio tunelis, ko gero, iškastas daug 
anksčiau. Buvo nelengva nuleisti Dala Pikolos lavoną iš pirmojo 
aukšto į krautuvę, paskui į rūsį, laimė, neūžauga buvo susimetęs į 
kuprą ir gana liesas, tad gana parankus tampyti. O kad jis atsidurtų 
tunelyje, teko nuritinti laiptais žemyn. Paskui nulipau ir pats, pu- 
siau susilenkęs nutempiau keletą metrų tolyn, kad nepūtų tiesiai po 
mano namu. Viena ranka vilkau už čiurnos, o kitoje nešiau aukštai 
iškėlęs žiburį, deja, neturėjau trečios nosiai užsispausti. 

Pirmąkart teko atsikratyti nužudyto žmogaus kūno, nes Njevu 
ir Ninucu man pasirūpinti neprireikė (nors Ninucu gal ir derėjo, 

bent tą pirmąjį kartą Sicilijoje). Dabar supratau, jog labiausiai erzi- 
namas žmogžudystės aspektas — paslėpti lavoną, gal todėl kunigai 
nepataria žudyti, išskyrus, žinoma, mūšyje, mat ten kūnai palieka- 
mi maitvanagiams. 

Velionį abatą nuvilkau kokią dešimtį metrų, o tempti dvasininką 
per savo ir dar nežinia kieno pirmiau čia paliktus ekskrementus 
nėra itin malonu, juolab jei apie tai tenka pasakoti savo aukai... 
Viešpatie, ką čia rašau? Bet pagaliau, gerokai paklampojęs po mėš- 
lą, tolumoje pamačiau šviesą, reiškusią, kad Mobero aklagatvio ir 
Sotono gatvės sankryžoje esama grotelėmis dengto šulinio. 

Iš pradžių buvau nutaręs nuvilkti lavoną iki didesnio kolekto- 
riaus ir patikėti gausesnių vandenų malonei, bet paskui pamaniau, 
kad vanduo gali jį nuplukdyti velniažin kur, gal net į Seną, ir kas 
nors dar būtų tuos šventus palaikus atpažinęs. Teisinga mintis, nes 
dabar visa tai rašydamas jau žinau, kad didžiuosiuose nuotekų ka- 
naluose už Kliši per pastarąjį pusmetį rasti keturi tūkstančiai šunų, 
penki veršiukai, dvidešimt avių, šešios ožkos ir septynios kiaulės, 
aštuoniasdešimt vištų, šešiasdešimt devynios katės, devyni šimtai 
penkiasdešimt triušių, beždžionė ir paprastasis smauglys. Statistika 
nutyli apie abatus, ir aš turėjau progą prisidėti, kad ji pasirodytų 
dar labiau stulbinama. Tačiau palikęs savąjį velionį čia galėjau būti 
tikras, kad jis niekur nedings. Palei kanalo, tikrai daug senesnio už 
tuos, kuriuos įrengė baronas Hosmanas, sieną tęsėsi apysiauris ta- 
kelis, ant jo ir paguldžiau lavoną. Maniau, tokioje smarvėje ir drėg- 
mėje jis greitai suirs ir virs neatpažįstama kaulų krūva. Įvertinęs 
savo aklagatvio prigimtį nusprendžiau, kad lavono nereikia niekaip 
pridengti, nes niekas niekada iki čia neužklys. O jei kartais ir rastų 
žmogaus palaikus, turėtų įrodyti, iš kur jie atsirado: bet kas būtų 
galėjęs juos čia atitempti, nusileidęs per šulinį Sotono gatvėje. 

Grįžau į raštinę ir atsiverčiau Gėdšės romaną ten, kur Dala Pi- 
kola buvo įdėjęs skirtuką. Vokiečių kalbą buvau kiek primiršęs, bet 
supratau jei ne stiliaus niuansus, tai bent aprašytus faktus. Jokių 

abejonių - tai buvo maniškė rabino kalba Prahos kapinėse, tik 
Gėdšė (jis turėjo scenos jausmą) kiek plačiau aprašė naktines ka- 
pines, be to, pirmiausia ten atkako bankininkas, toks Rozenbergas, 
lydimas lenkų rabino su šlike ant pakaušio ir žandenų garbanom 
prie smilkinių, o kad į jas patektų, turėjo sargui sušnibždėti septy- 
nių skiemenų kabalistinį žodį. 

Paskui atėjo tas, kuris pirminėje mano versijoje buvo informa- 
torius, jį atvedė toks Laslis, pažadėjęs leisti dalyvauti kartą per 
šimtmetį vykstančioje sueigoje. Abudu buvo prisiklijavę barzdas ir 
užsidėję plačiakraštes skrybėles, tada jau viskas vyko, kaip buvau 
aprašęs, taip pat ir baigėsi iš kapo pasklidus žydrai šviesai ir naktyje 
nutolus rabinų šešėliams. 

Tas nedorėlis glaustą mano pranešimą panaudojo melodrami- 
nėms scenoms. Buvo pasiryžęs bet kam, kad tik sukrapštytų kelis 
talerius. Išties nebeliko tikėjimo. 

Kaip tik to žydai ir siekia. 


Dabar jau einu miegoti, nukrypau nuo savo - santūraus smagurio — 
įpročių ir gėriau ne vyną, o baisingai daug kalvadoso (ir baisingai 
svaigsta galva — regis, kartojuos). Tačiau, atrodo, tik nugrimzdęs 
į besapnį miegą atsibundu tapęs abatu Dala Pikola, todėl įdomu, 
kaip dabar atsibusiu velionio kailyje, būdamas vienintelis jo mirties 
kaltininkas ir liudininkas. 

DALA PIKOLA VĖL GYVAS 


1897 metų balandžio 6 diena, auštant 


Kapitone Simonini, nežinau, gal tai įvyko per jūsų miegus (besaikius ar 
nesaikingus, kaip pavadinsi), atsibudęs perskaičiau jūsų prirašytus lapus. 
Brėkštant. 

O perskaitęs pamaniau, kad galbūt dėl kokios nors slėpiningos priežas- 
ties ir melavot (kad nuoširdžiai pasakojat apie savo gyvenimą, netrukdo 
manyti, jog kartais meluojat). Jei kas ir gali tikrai žinoti, kad manęs nenu- 
žudėt, tai aš pats. Nutariau patikrinti, tad nusivilkęs dvasininko drabužius 
kone nuogas nulipau į rūsį ir atkėliau dureles grindyse, bet ant tos puikiai 
jūsų aprašytos dvokiančios landos krašto sustingau nuo smarvės. Svars- 
čiau, ką noriu patikrinti: ar ten tebeguli keli kaulai lavono, kurį, kaip teigia- 
te, palikote kloakoje daugiau kaip prieš ketvirtį amžiaus? Ir aš turiu leistis į 
tą bjaurastį ir sužinoti, jog tie kaulai ne mano? Leiskite jums priminti, ir taip 
žinau. Betgi tikiu jumis: nužudėte abatą Dala Pikolą. 

Tai kas tuomet esu aš? Ne jūsų nužudytas Dala Pikola (beje, jis visai į 
mane nepanašus), tačiau ar gali egzistuoti du'abatai Dala Pikolos? 

Gal vis dėlto esu pamišęs. Nedrįstu išeiti iš namų. Vis dėlto turiu eiti ko 
nors nusipirkti, nes sutana neleidžia trintis smuklėse. Neturiu tokios gra- 
žios virtuvės kaip jūsiškė, nors, prisipažinsiu, esu ne mažiau rajus. 

Mane suėmė nepakeliamas noras nusižudyti, bet žinau, tai velnias 
mane gundo. 

Kam žudytis, jei jūs mane jau nužudėt? Tik veltui gaiščiau laiką. 

Balandžio 7 diena 


Garbusis abate, dabar jau gana. 

Neatmenu, ką veikiau vakar, bet šįryt radau jūsų įrašą. Liaukitės 
kankinęsis. Jūs irgi neatsimenat? Tuomet darykite kaip aš: ilgai ste- 
beilykitės į savo bambą, o tada pradėkit rašyti, leiskit rankai galvoti 
už jus. Kodėl turiu atsiminti viską, o jūs — tik tuos kelis dalykus, 
kuriuos aš stengiuosi užmiršti? 

Dabar mane užplūdo kiti atsiminimai. Tik spėjau nužudyti Dala 
Pikolą ir gavau Lagranžo raštelį. Šįkart jis geidavo susitikti Fiurs- 
tenbergo aikštėje vidurnaktį, o tokiu metu ši vieta gana vaiduokliš- 
ka. Kaip sako dievobaimingieji, mano sąžinė nebuvo švari, nes ką 
tik nudaigojau žmogų ir bijojau (kokia nesąmonė), kad Lagranžas 
tą žino. Tačiau buvo akivaizdu, kad jis atėjo pasikalbėti visai apie 
ką kita. 

- Kapitone Simonini, - tarė, - mums reikia, kad stebėtumėte 
tokį keistą tipą, dvasininką... kaip čia pasakius... satanistą. 

— Kur jį rasti, pragare“ 

- Nejuokaukit. Taigi, tai toks abatas Bulanas, prieš daug metų 
jis susipažino su Adele Ševaljė, atsivertėle iš Suasono Šv. Tomo Vi- 
lanoviečio vienuolyno. Sklido kalbos, kad ji buvusi akla, bet pra- 
regėjusi ir ėmusi pranašauti, į vienuolyną pradėję plūsti tikintieji, 
vienuolyno vadovybė sunerimo ir vyskupas iškėlė ją iš Suasono. 
Kad ir kaip ten buvo, mūsų Adelė dvasiniu tėvu pasirinko Bulaną - 
tokį gavusi Dievo ženklą - ir su juo susidėjo. Jie nusprendė įkurti 
atgailautojų draugiją, kitaip tariant, mūsų Viešpačiui skirti ne tik 
maldas, bet ir įvairaus pobūdžio fizinę atgailą, neva atsveriančią 
užgaules, kuriomis nusidėjėliai jį skaudina. 

- Regis, nieko blogo. 

— Tačiau jie pradėjo skelbti, kad norint nusiplauti nuodėmę rei- 
kia nusidėti, kad žmonijos nuosmukio priežastis yra dvigubas 
svetimavimas - Adomo su Lilita ir Ievos su Samueliu (neklauskit, 

kas tie kiti asmenys, nes iš klebono esu girdėjęs tik apie Adomą 
ir Ievą), žodžiu, reikia daryti kažkokius ne visai aiškius dalykus, 
bet, regis, abatas, toji panelė ir daug jų sekėjų ėmė rengti, tarkim, 
ne itin padorias sueigas ir jose sanguliaudavo visi su visais. Kal- 
bama, jog gerasis abatas apdairiai pradangino neteisėtos meilės su 
Adele vaisių. Sakysit, tie dalykai turėtų dominti ne mus, o policijos 
prefektūrą, tačiau jau kuris laikas čia įsivėlusios ponios iš padorių 
šeimų, aukštų valdininkų žmonos, netgi vieno ministro žmona, ir 
Bulanas iš tų atgailautojų išviliojo nemažai pinigų. Taigi tai valsty- 
binės svarbos reikalas, ir mums tenka jo imtis. Tuodu buvo nuteisti 
ir išsiųsti trejus metus kalėti už sukčiavimą ir nepadorų elgesį, o iš 
kalėjimo išėjo baigiantis šešiasdešimt ketvirtiesiems. Paskui abatas 
pradingo iš mūsų akiračio, manėm, gal atgavo protą. Tačiau dabar, 
ilgai atgailavęs ir pagaliau gavęs popiežiaus atleidimą, grįžo į Pary- 
žių ir vėl skelbia idėjas, kaip išpirkti svetimas nuodėmes nuside- 
dant patiems, ir jei visi imtų taip galvoti, ši istorija iš religinės virstų 
politine, tikiuosi, suprantat. Kita vertus, sunerimo ir Bažnyčia, o 
neseniai Paryžiaus arkivyskupas uždraudė Bulanui atlikti religines 
apeigas — sakyčiau, seniai reikėjo. Tada Bulanas susiuostė su kitu 
erezija dvokiančiu šventiku, tokiu Vintrasu. Šioje nedidelėje byloje 
rasite viską, ką reikėtų apie jį žinoti ar bent jau ką žinome mes. Jūsų 
darbas - jį stebėti ir pranešti mums, ką rezga. 

— Betgi nesu nuodėmklausio ieškanti pamaldi ponia, kuria jis 
galėtų pasinaudoti, kaip prie jo prisigretinsiu? 

- Nežinau, gal persirengęs dvasininku. Girdėjau, sugebėjot per- 
sirengti net Garibaldžio generolu ar panašiai. 


Štai kas man ką tik toptelėjo į galvą. Bet su jumis, mielasis abate, tai 
nėmaž nesusiję. 

BULANAS 


Balandžio 8 diena 


Kapitone Simonini, perskaitęs jūsų irzlų laišką, šiąnakt nutariau pasekti 
jūsų pavyzdžiu ir pradėti rašyti - bet ne stebeilydamas į bambą, o kone 
automatiškai, leisdamas kūnui rankos judesiais išlieti tai, ką siela užmiršo. 
Tas daktaras Froidas nebuvo kvailys. 


Bulanas... Matau mudu vaikštinėjančius priešais parapinę bažnyčią Pary- 
žiaus pakrašty. O gal Sevre? Atmenu, jis man kalba: „Kad išpirktume prieš 
mūsų Viešpatį padarytas nuodėmes, turime jas prisiimti. Nuodėmė gali 
būti mistinė našta, ir kuo sunkesnę naštą prisiimame, tuo lengvesnis šė- 
tono žmonijai užkrautas nedorybės nešulys, o silpnesniesiems mūsų bro- 
liams lengviau išsivaduoti iš vergystės nelabajam. 

Gal teko matyti Vokietijoje neseniai išrastą papier tue-mouches"? Jas 
naudoja konditeriai: patepa juostą melasa ir pakabina vitrinoje virš pyra- 
gų. Melasa pritraukia muses, prilipusios prie tos klampios medžiagos jos 
gaišta badu arba nuskęsta įmetus juostą į kanalą. Tai štai, nuodėmės išpir- 
kėjas - kaip tas musgaudis: prisiima visą gėdą, o paskui apsivalo...” 

Matau jį bažnyčioje prieš altorių, pasirengusį „apvalyti“ nusidėjėlę, ap- 
sėstąją, ši raitosi ant grindų berdama pasibjaurėtinus keiksmus ir demonų 


7 Lipni popieriaus juostelė musėms gaudyti (pranc.). 

vardus: Abigoras, Abraksas, Adramelechas, Haborimas, Melchomas, Stola- 
sas, Zebosas... 

Bulanas vilki violetiniais liturginiais drabužiais ir raudona kamža, pasi- 
lenkia virš jos ir taria kažką panašaus į velnio išvarymo užkalbėjimą, tik (jei 
gerai nugirdau) priešingai: Crux sacra non sit mihi lux, sed draco sit mihi dux, 
veni Satana, veni!" Paskui pasilenkia prie atgailautojos ir triskart spjauna 
į burną, pasikelia apdarus, nusišlapina į kieliką ir paduoda nelaimingajai. 
Tada iš dubens (rankomis!) ima akivaizdžiai fekalinės prigimties substanci- 
ją ir apnuoginęs apsėstosios krūtinę ištepa ja krūtis. 

Moteris raitosi ant grindų, šnopuodama, dejuodama, aimanuodama vis 
tyliau, kol pagaliau nugrimzta į kone hipnozinį miegą. 

Bulanas eina į zakristiją, nerūpestingai nusimazgoja rankas. Išeina su 
manimi į šventorių, atsidūsta, kaip atlikęs sunkiausią pareigą. Consumma- 
tum est" ,- sako. 

Atmenu, prisistačiau esąs siųstas asmens, norėjusio likti nežinomu ir 
pageidavusio atlikti apeigas, o šioms reikią šventų ostijų. 

Bulanas sukikeno: „Juodosios mišios? Betgi jei jas laiko kunigas, jis ir pa- 
šventina ostijas, o šventinimas galioja net tuomet, jei bažnyčia būna iš jo 
atėmusi kunigystės sakramentą“ 

Patikslinau: „Manau, mano minėtas asmuo nenorėtų, kad juodąsias mi- 
šias laikytų kunigas. Juk žinote, kai kuriose ložėse ostija perveriama durklu 
priesaikai sutvirtinti“ 

„Supratau. Girdėjau, toks tipas, laikantis niekniekių krautuvėlę netoli 
Mobero aikštės, prekiauja ir ostijomis. Galėtumėt pasiteirauti ten.“ 

Ar susitikome kaip tik ta proga? 


: Šventasis kryžius man nešviečia, žaltys mane veda, ateik, Šėtone, ateik! (Lot.) 


ŽŽ Atlikta (lot.). 

priesaikai sutvirtinti. 

KOMUNOS DIENOS 


1897 metų balandžio 9 diena 


Dala Pikolą nužudžiau 1869 metų rugsėjį. Spalį Lagranžo raštelis 
pakvietė mane į Senos krantinę. 

Štai kokias išdaigas krečia atmintis. Gal ir užmirštu ypatingos 
svarbos įvykius, bet atmenu tą vakarą patirtą jaudulį, kai prie Kara- 
liškojo tilto staiga sustojau persmelktas nušvitimo. Priešais pama- 
čiau būsimo Journal Officiel de l’Empire Français redakcijos pasta- 
to statybos aikštelę, vakarais, kad sparčiau vyktų darbai, apšviestą 
elektros žibintais. Per sijų ir pastolių tankynę akinamas spindulys 
apšvietė mūrininkų būrelį. Žodžiais neįmanoma apsakyti tvyran- 
čią tamsą skrodžiančio stebuklingo, nežemiško švytėjimo. 

Elektros šviesa... Tais metais naivuoliai tarėsi pakliuvę į ateitį. Iš- 
kastas kanalas Egipte sujungė Viduržemio ir Raudonąją jūras, tad 
keliaujant į Aziją nebereikia plaukti ratu aplink Afrikos žemyną (tai 
pakenkė daugybei sąžiningų laivybos kompanijų), įvyko pasaulinė 
paroda, kurioje pristatytos architektūros naujovės leido numany- 
ti, kad Paryžių suniokoję barono Hosmano darbai tėra pradžia, 
amerikiečiai baigė tiesti žemyną iš rytų į vakarus skrodžiantį ge- 
ležinkelį, o kadangi buvo neseniai išlaisvinę juoduosius vergus, tie 
skarmaliai aršiau nei žydai užtvindė visą šalį ir pavertė ją mišrūnų 
klampyne. Amerikos Šiaurės ir Pietų pilietiniame kare išbandyti 

povandeniniai laivai, kurių jūreiviai žuvo ne paskendę, o uždu- 
sę po vandeniu, geruosius mūsų tėvų cigarus pakeitė per minutę 
susmilkstančios džiūsnos popierinės tūtelės, atimančios iš rūkan- 
čiojo visą malonumą, o mūsų kariai jau senokai valgo metalinėse 
dėžutėse užkonservuotą pasenusią mėsą. Sako, Amerikoje išrasta 
žmones į viršutinius namo aukštus užkelianti hermetiška kabina, 
varoma kažkokio vandens stūmoklio, ir jau būta pranešimų apie 
tokių stūmoklių gedimus šeštadienio vakarą - Žmonės dvi paras 
turėjo sėdėti uždaryti toje dėžėje be oro, ką jau kalbėti apie maistą 
ir vandenį, o pirmadienį buvo rasti negyvi. 

Tačiau visi džiaugėsi, nes gyvenimas lengvėjo, pradėti kurti apa- 
ratai, padedantys susikalbėti per nuotolį ir rašantys be plunksnos, 
mechaniškai. Ar vieną dieną nebeliks ir originalų, kuriuos galėčiau 
klastoti? 

Žmonės gėrėjosi parfumerių vitrinomis, kur demonstruotas 
stebuklingas odą stangrinantis salotų pienelis, plaukų stipriklis su 
chna, „Pompadur“ bananų kremas, kakavos pienelis, ryžių pudra 
su kvapiąja našlaite, o visi jie sukurti, kad gašlios moterys taptų dar 
patrauklesnės, ir buvo prieinami net siuvėjoms, pasiruošusioms 
tapti išlaikytinėmis, nes daugelyje siuvyklų jau dirbo jas išstūmu- 
sios mašinos. 

Vienintelis įdomus naujųjų laikų išradimas buvo porceliano 
įrenginys, leidęs tuštintis atsisėdus. 

Tačiau net ir aš dar nesuvokiau, kad visas tas akivaizdus jaudulys 
reiškė imperijos pabaigą. Pasaulinėje parodoje Alfredas Krupas pa- 
demonstravo dar niekada nematyto dydžio penkiasdešimties tonų 
svorio patranką, užtaisytą šimtu svarų parako. Imperatorius taip 
susižavėjo, kad apdovanojo Krupą Garbės legiono ordinu, bet kai 
Krupas, pasirengęs ginklus parduoti bet kuriai Europos valstybei, 
atsiuntė jam savo katalogą, saviems ginklų tiekėjams ištikimi aukš- 
tieji prancūzų karo vadai įtikino imperatorių jų nepirkti. Tačiau 
Prūsijos imperatorius, aišku, jų įsigijo. 

Napoleono galva buvo jau ne tokia kaip kadaise: inkstų akme- 
nys trukdė valgyti ir miegoti, ką ir kalbėti apie jodinėjimą; jis pasi- 
kliovė konservatoriais ir savo žmona, įsitikinusiais, kad prancūzų 
kariuomenė tebėra geriausia pasaulyje, nors teturėjo (kaip ilgainiui 
paaiškėjo) daugiausia šimtą tūkstančių vyrų prieš keturis šimtus 
tūkstančių prūsų. Štyberis jau buvo išsiuntęs į Berlyną pranešimus 
apie chassepots, kurie prancūzams tebeatrodė esą šaunamųjų gin- 
klų naujovė, nors buvo tik muziejinės senienos. Be to, džiūgavo. 
Štyberis, prancūzai nesukūrė informacinės sistemos, kuri bent kiek 
būtų prilygusi prūsiškai. 


Bet grįžkime prie įvykių. Sutartoje vietoje susitikau su Lagranžu. 

- Kapitone Simonini, - prabilo šis be jokių įvadinių mandagy- 
bių, - ką žinote apie abatą Dala Pikolą? 

— Nieko. O kas nutiko? 

- Jis pradingo, ir kaip tyčia dirbdamas mūsų užsakytą darbelį. 
Manau, esat paskutinis jį matęs asmuo: sakėt norėjęs su juo pasi- 
kalbėti, tad pasiunčiau jį pas jus. O paskui? 

— Daviau jam tą patį pranešimą kaip ir rusams, kad parodytų 
tam tikruose dvasininkų sluoksniuose. 

- Simonini, prieš mėnesį gavau abato laiškelį, kuriame buvo para- 
šyta maždaug taip: reikia kuo skubiau pasimatyti, noriu papasakoti 
šį tą įdomaus apie jūsų Simoninį. Iš žinutės tono akivaizdu, kad jis 
anaiptol nebūtų jūsų liaupsinęs. Tai kas įvyko tarp jūsų ir abato? 

— Nežinau, ką jis norėjo pasakyti. Gal manė, kad piktnaudžiauju 
siūlydamas jam dokumentą, kurį (jo manymu) surašiau jums. Aki- 
vaizdu, apie mūsų susitarimus jis nieko nenumanė. Ir nieko man 
nesakė. Daugiau jo nemačiau, netgi svarsčiau, kur prašapo mano 
pasiūlymas. 

Lagranžas kiek pastovėjo įsmeigęs į mane akis, paskui tarė: 

— Dar apie tai pakalbėsim. 

Ir nuėjo. 

Apie ką pakalbėsim? Nuo tos akimirkos Lagranžas būtų mynęs 
man ant kulnų ir, jei išties būtų išgriebęs ką konkretesnio, žadė- 
tasis dūris durklu į nugarą būtų buvęs neišvengiamas, nors abatą 
ir užčiaupiau. 

Todėl ėmiausi atsargumo priemonių. Apsilankęs pas vieną gin- 
klininką Žeraro Lapo gatvėje paklausiau, ar turi gyvąją lazdelę. 
Turėjo, bet labai prasto darbo. Tuomet atsiminiau matęs lazdelių 
pirklio vitriną savo pamėgtajame Žufrua pasaže ir ten radau tiesiog 
nuostabią juodmedžio lazdelę su žalčio pavidalo dramblio kaulo 
rankena, nepaprastai elegantišką - ir tvirtą. Rankena nelabai patogi 
remtis, jei, tarkim, skaudėtų koją, nes, kad ir šiek tiek pasvira, buvo 
veikiau vertikali ne: horizontali, bet lazdelė veikė nepriekaištingai, 
jei prireiktų pasinaudoti špaga. 

Tokia lazdelė puikiai gynė net nuo pistoletu ginkluoto asmens: 
apsimeti išsigandęs, atsitrauki ir atkiši lazdelę, dar geriau, jei dre- 
bančia ranka. Tas prapliumpa juoktis, sugriebia ją, norėdamas 
ištraukti iš rankų, ir apnuogina smailius ir aštrius ašmenis, o kol 
apstulbęs stengiasi suprasti, kas gi liko rankoje, greit užsimoji tais 
ašmenimis, beveik be vargo perrėži skersai veidą nuo smilkinio iki 
smakro, gal perpjauni ir šnervę, ir net jei neišduri akies, iš kaktos 
plūstelėjęs kraujas tikrai jį apakins. Be to, svarbiausia netikėtumas, 
ir priešininkas nugalėtas. 

Jei tas priešininkas koks eilinis vagišius, surenki lazdelę ir nuei- 
ni, palikęs jį sudarkytą visam gyvenimui. Tačiau jeigu priešininkas 
klastingesnis, po pirmo kirčio grįžtamuoju rankos judesiu loštelė- 
jęs perrėži jam gerklę, kad nebesisielotų dėl rando. 

Ką jau kalbėti apie garbią ir orią išvaizdą, kurią įgauni vaikšti- 
nėdamas su tokia lazdele. Brangi, bet verta kainos, o kai kuriems 
dalykams tikrai neverta šykštauti. 


Vieną vakarą grįždamas namo prie savo krautuvės susidūriau su 
Lagranžu. 

Sunerimęs kilstelėjau lazdelę, paskui pamaniau, kad tarnybos 
nebūtų siuntusios tokio veikėjo kaip jis pašalinti tokio kaip aš, tad 
pasirengiau jį išklausyti. 

— Gražus daiktelis, - tarė. 

— Kas? 

- Gyvoji lazdelė. Tik ji tegali turėti tokią rankeną. Ko nors bi- 
jote? 

- Pone Lagranžai, tai jūs man pasakykit, ar turėčiau ko nors bi- 
joti. 

- Žinau, bijote mūsų, nes supratot esąs įtariamas. Bet leiskit kal- 
bėti trumpai. Netrukus kils Prancūzijos ir Prūsijos karas, ir Paryžių 
užplūdo mūsų draugo Štyberio agentai. 

— Pažįstate juos? 

- Ne visus, ir čia jau jūs imsitės darbo. Kadangi pasiūlėte Štybe- 
riui savąjį pranešimą apie žydus, jis laiko jus, sakykim, paperkamu 
asmeniu... Taigi, į Paryžių atvyko jo žmogus, toks Gėdšė, su kuriuo, 
regis, jums jau teko susipažinti. Manome, jis jūsų ieškos. Tapsite 
prūsų šnipu Paryžiuje. 

- Prieš savo šalį? 

— Neveidmainiaukit, ne jūsų tai šalis. O kad jau taip nerimaujat, 
dirbsite būtent Prancūzijai. Teiksite prūsams mūsų perduodamą 
klaidingą informaciją. 

— Neatrodo sunku... 

- Priešingai, labai pavojinga. Jei įkliūsit Paryžiuje, turėsim apsi- 
mesti, kad jūsų nepažįstame. Todėl jus sušaudys. O jei prūsai per- 
pras, kad žaidžiat dvigubą žaidimą, jie irgi jus nužudys, nors ir ne 
visai teisėtai. Todėl šioje istorijoje turite, tarkim, penkiasdešimties 
nuošimčių tikimybę netekti galvos. 

— Ojei nesutiksiu? 

— Tikimybė bus devyniasdešimt devynių nuošimčių. 

— Kodėl ne šimto? 

— Dėl lazdelės. Bet per daug ja nepasikliaukit. 

- Žinojau, kad tarnybose turiu nuoširdų draugą. Dėkoju už jūsų 
rūpestį. Gerai. Savo valia ir iš meilės Tėvynei nutariau priimti šį 
pasiūlymą. 

- Jūs didvyris, kapitone Simonini. Laukit nurodymų. 


Po savaitės Gėdšė prisistatė į mano krautuvę dar labiau išpiltas pra- 
kaito nei įprastai. Sunkiai atsispyriau pagundai jį pasmaugti, bet 
atsispyriau. | 

- Žinokit, man jūs esate plagiatorius ir klastotojas, - pasakiau. 

- Ne didesnis nei jūs pats, - lipšniai nusišypsojo vokietis. - Ma- 
note, galiausiai nesužinojau, kad jūsų pasakojimą apie Prahos kapi- 
nes įkvėpė kalėjime atsidūrusio Žoli tekstas? Ir pats būčiau prie jo 
prisikasęs, jūs man tik sutrumpinot kelią. 

— Ar suvokiate, Herr Gėdše, kad esate svetimšalis Prancūzijos 
teritorijoje, man užtektų pranešti apie jus kam reikia ir jūsų gyve- 
nimas nebūtų vertas nė skatiko? 

- O jūs ar suvokiat, kad ir jūsiškis būtų vertas lygiai tiek pat, jei su- 
imtas paminėčiau jūsų vardą? Tad susitaikykim. Noriu tą savo kny- 
gos skyrių parduoti patikimiems pirkėjams kaip tikrą dokumentą. 
Pelnas pusiau, vis tiek nuo šiol mums teks bendradarbiauti. 

Likus kelioms dienoms iki karo pradžios Gėdšė nusivedė mane 
į namo prie Dievo Motinos katedros mansardą. Ten toks senolis 
turėjo įsirengęs karvelidę. 

- Puiki vieta skraidinti balandžius, nes prie Katedros jų daugybė 
ir niekas nekreipia į juos dėmesio. Jei tik turėsit vertingų žinių, pa- 
rašykit raštelį, ir senolis paleis paukštį. Taip pat kas rytą užsukit pas 
jį pasiteirauti, ar neatskraidinta jums kokių nurodymų. Paprasta, 
tiesa“ 

— Kokios naujienos jus domina? 

- Dar nežinome, kuo galėtume domėtis Paryžiuje. Kol kas mums 
labiau rūpi fronto zona. Bet jei nugalėsim, anksčiau ar vėliau su- 
sidomėsime ir Paryžiumi. Todėl mums reikia informacijos apie 

pulkų judėjimą, ar imperatoriaus šeima mieste ar išvykusi, kokios 
miestiečių nuotaikos, žodžiu, apie viską ir nieką, jums teks paro- 
dyti įžvalgumą. Mums gali prireikti žemėlapių... svarstote, kaip ant 
balandžio kaklo pakabinti žemėlapį? Nulipkime aukštu žemiau. 

Apatiniame aukšte buvusioje fotografijos laboratorijoje sutikau 
dar vieną žmogėną, ten buvo ir salė su viena nubaltinta siena, kur 
stovėjo projektorius, mugėse tokius vadina magiškais žibintais, mat 
jais ant sienų ar ant didelių paklodžių rodomi visokie vaizdai. 

- Šis ponas paims jūsų pranešimą, kad ir koks didelis jis būtų, 
kad ir kiek turėtų lapų, nufotografuos ir perkels ant skaidrios 
plokštelės, o ši bus išskraidinta su balandžiu. Ten, kur šis pristatys 
pranešimą, projektorius vaizdą atkurs ant sienos. Jei gautumėt il- 
gus pranešimus, lygiai tas pat bus padaryta ir čia. Deja, čia klimatas 
prūsui nėra palankus, tad šįvakar išvykstu iš Paryžiaus. Bendrausi- 
me balandžių skraidinamais laiškeliais, kaip du įsimylėjėliai. 

Nuo tos minties mane nupurtė, po paraliais, kam sutikau to im- 
tis, ir vien todėl, kad nužudžiau abatą. O kaip tie tūkstančius žmo- 
nių nužudę generolai? 


Netrukus prasidėjo karas. Kartkartėmis Lagranžas pamėtėdavo 
man vieną kitą naujieną priešui perduoti, tačiau, kaip Gėdšė ir 
sakė, prūsai menkai domėjosi Paryžiumi ir kol kas jiems tebuvo 
svarbu žinoti, kiek kariuomenės Prancūzija turi Elzase, Sen Priva, 
Bomone, Sedane. 

Iki pat apgulties Paryžius gyveno linksmai. Rugsėjį nuspręsta 
uždaryti visus teatrus iš dalies ne tik solidarizuojantis su kariais 
fronte, bet ir todėl, kad į tą frontą būtų galima išsiųsti teatrų ugnia- 
gesius, tačiau vos daugiau nei po mėnesio Comėdie-Francaise te- 
atras gavo leidimą rodyti spektaklius žuvusių karių šeimoms pa- 
remti, tad paskui, nors ir varganomis sąlygomis, be šildymo ir pasi- 
šviečiant žvakėmis vietoj dujinių žibintų, spektakliai imti rodyti ir 
Ambigu, Porte Saint-Martin, Chūtelet ir Athėnėe teatruose. 

Sunkios dienos prasidėjo rugsėjį, po Sedano tragedijos. 
Napoleonas pateko į priešo nelaisvę, imperija griuvo, visą Pran- 
cūziją apėmė kone (vis dar kone) revoliucinis jaudulys. Paskelbta 
Respublika, bet ir respublikonai, kiek supratau, traukė į dvi puses: 
vieni siekė pasinaudoti pralaimėjimu kaip dingstimi socialinei 
revoliucijai, kiti buvo pasirengę pasirašyti su prūsais taiką, kad 
tik išvengtų reformų, kurios - kalbėta - būtų atvedusios į patį 
tikriausią komunizmą. 

Rugsėjo viduryje prūsai pasiekė Paryžiaus prieigas, užėmė turė- 
jusius jį ginti fortus ir bombardavo miestą. Prasidėjo nepakeliama 
penkių mėnesių apgultis, per kurią didžiausiu priešu tapo badas. 

Politinių rietenų ir tai šen, tai ten mieste kildavusių demonstra- 
cijų nelabai supratau, jos manęs ir nedomino, be to, maniau, kad jų 
metu gatvėmis verčiau be reikalo nesišlaistyti. Tačiau maistas man 
rūpėjo, tad aplinkinių prekeivių kasdien klausdavau, kas mūsų lau- 
kia. Vaikštinėjant po miesto sodus, tokius kaip Liuksemburgo, iš 
pradžių atrodė, kad miestas virto kažkokiu gyvulių ūkiu - visur 
ganėsi avys ir karvės. Bet spalį pradėta kalbėti, jog liko ne daugiau 
kaip dvidešimt penki tūkstančiai galvijų ir šimtas tūkstančių avių - 
niekai tokiam didmiesčiui išmaitinti. 

Ir iš tiesų kai kuriuose namuose netrukus imtos kepti auksinės 
žuvelės, pamažu išnyko visi kariuomenės nesaugomi arkliai, mai- 
šas bulvių kainavo trisdešimt frankų, o konditeris Buazjė už lęšių 
dėžę prašydavo dvidešimt penkių. Triušių nebeliko nė kvapo, mėsi- 
ninkai nebesidrovėdami iš pradžių ant prekystalių klojo riebias ka- 
tes, paskui ir šunis. Išskersti visi egzotiški zoologijos sodo gyvūnai, 
o Kalėdų naktį Voisin restoranas piniguočiams pasiūlė ištaigingą 
meniu, kurį sudarė dramblienos sultinys, kepta angliška kupranu- 
gariena, kengūrienos vyniotinis, lokienos kepsneliai su sauce poiv- 
rade`, antilopienos paštetas su trumais ir katiena su peliukų garny- 


2 Pipirinis padažas (pranc.). 

ru, nes žvirblių ant stogų jau seniai nebebuvo matyti, o iš nuotekų 
griovių baigė išnykti ir žiurkės su pelėmis. 

Paragavau kupranugarienos, visai nieko, bet žiurkės - nieku 
gyvu. Ir per apgultį randasi kontrabandininkų bei verteivų, tad 
atmenu neužmirštamą (itin brangią) vakarienę ne kokiame dide- 
liame restorane, o priemiesčio gargotte, kur su keliais privilegijuo- 
taisiais (ne visi jie priklausė Paryžiaus aukštuomenei, bet sunkio- 
mis aplinkybėmis luomų skirtumai nublanksta) ragavau fazano ir 
šviežutėlio žąsų kepenėlių pašteto. 


Sausį su vokiečiais pasirašytos paliaubos, kovą jiems leista simbo- 
liškai užimti sostinę, ir, prisipažinsiu, net aš jaučiausi pažemintas 
matydamas juos Žygiuojančius su smaiginiais šalmais ant galvų 
Eliziejaus laukais. Paskui jie susitelkė miesto šiaurės rytuose, pa- 
likę Prancūzijos vyriausybei kontroliuoti pietvakarinę zoną, kitaip 
tariant, Ivri, Monružo, Vanvo, Isi fortus ir puikiai aprūpintą Mon 
Valerjeno fortą, iš kurio (ir prūsai tai įrodė) buvo lengva apšaudyti 
iš patrankų vakarinę sostinės dalį. 

Prūsams palikus Paryžių, jame įsikūrė Tjero vadovaujama pran- 
cūzų vyriausybė, bet dabar sunkiai suvaldoma Nacionalinė gvardija 
konfiskavo ir Monmartre paslėpė už gyventojų suaukotus pinigus 
įsigytas patrankas. Tjero pasiųstas jų atsiimti generolas Lekontas iš 
pradžių liepė šaudyti į Nacionalinę gvardiją ir minią, bet jo kariai 
galiausiai prisidėjo prie sukilėlių, ir Lekontas pateko į savo paties 
vyrų nelaisvę. Tuo metu kažkas jau nežinau kur atpažino kitą gene- 
rolą Toma, po 1848 metų palikusį nekokius atsiminimus. Negana 
to, jis vilkėjo civiliniais drabužiais gal todėl, kad gelbėdamas kailį 
bėgo, bet visi kalbėjo, kad šnipinėjo sukilėlius. Jį nugabeno ten, kur 
jau sėdėjo Lekontas, ir abudu buvo sušaudyti. 

Tjeras su savo vyriausybe pasitraukė į Versalį, o baigiantis kovui 
Paryžiuje paskelbta Komuna. Dabar jau prancūzų vyriausybė (Ver- 
salyje) apgulė ir apšaudė Paryžių iš Mon Valerjeno forto, prūsai 

nesikišo, be to, buvo gana supratingi kertantiems jų linijas, tad per 
antrąją apgultį Paryžius turėjo daugiau maisto nei per pirmąją: tė- 
vynainių marinamą badu miestą netiesiogiai maitino priešai. Ir kai 
kas, palyginęs vokiečius su Tjero vyriausybe, pradėjo murmėti, kad 
tie raugintų kopūstų valgytojai yra dori krikščionys. 


Kai buvo paskelbta apie prancūzų vyriausybės pasitraukimą į 
Versalį, gavau Gėdšės laiškelį, pranešantį, kad prūsų nebedomina 
įvykiai Paryžiuje, todėl karvelidė ir fotografijos laboratorija užda- 
romos. Tą pačią dieną mane aplankė Lagranžas tokia išraiška, lyg 
būtų nuspėjęs, ką parašė Gėdšė. 

— Brangus Simonini, - tarė, - teks mums pasitarnauti taip pat, 
kaip pasitarnavote prūsams - teikti informaciją. Jau suėmiau tuodu 
su jumis bendradarbiavusius niekšus. Balandžiai išskrido ten, kur 
buvo įpratę skristi, tačiau laboratorijos įranga mums pravers. Sku- 
biems kariniams pranešimams turime komunikacijos liniją tarp Isi 
forto ir mūsiškės mansardos, taip pat netoli Dievo Motinos kated- 
ros. Iš ten ir siųsite pranešimus. 

— Kam siųsiu? Juk jūs, kaip čia pasakius, tarnavote imperatoriš- 
kajai policijai, tad turėjot pradingti kartu su imperatoriumi. O da- 
bar kalbat, lyg būtumėt siųstas Tjero vyriausybės... 

— Kapitone Simonini, aš vienas iš tų, kurie griuvus vyriausybėms 
išlieka. Todėl keliauju paskui savo vyriausybę į Versalį, nes likęs čia 
galiu sulaukti Lekonto ir Toma likimo. Tie bepročiai šaudo lengva 
ranka. Bet mes jiems atsilyginsime tuo pačiu. Kai norėsim sužinoti 
ką nors tiksliau, gausit smulkesnių nurodymų. 

Ką nors tiksliau... Lengva pasakyti, kiekviename miesto kampe 
dėjosi vis kitokie dalykai, Nacionalinės gvardijos būriai su gėlėmis, 
kyšančiomis iš šautuvų vamzdžių, ir su raudonomis vėliavomis 
žygiavo tais pačiais kvartalais, kur namuose užsidarę pasiturintys 
buržua laukė sugrįžtant teisėtos vyriausybės; nei iš laikraščių, nei 
iš turguje nugirstų kalbų negalėjai suprasti, kas išrinkti į Komuną, 

joje buvo darbininkų, daktarų, žurnalistų, nuosaikių respublikonų 
ir aršių socialistų, net žaliųjų ir jakobinų, svajojusių ne apie aštuo- 
niasdešimt devintųjų, o apie siaubingųjų devyniasdešimt trečiųjų 
Komunos sugrįžimą. Tačiau gatvėse tvyrojo džiugi nuotaika. Jei 
vyrai nebūtų vilkėję uniformų, būtum pamanęs, kad miestas šven- 
čia. Kareiviai smaginosi žaisdami žaidimą, kuris Turine vadinamas 
sussi, čiagi sakoma au bouchon, o karininkai vaikštinėjo puikuoda- 
miesi prieš merginas. 

Šįryt pamaniau, kad tarp mano sendaikčių turėtų būti dėžė su to 
meto laikraščių iškarpomis, jos man padėtų atsiminti tai, ko atmin- 
tis nebepajėgia atkurti. Dienraščiai kokių nori pakraipų: Le Rappel, 
Le Rėveil du Peuple, La Marsellaise, Le Bonnet Rouge, Paris Libre, Le 
Moniteur du Peuple ir dar kiti. Nežinau, kas juos skaitydavo, gal tik 
tie, kas jiems rašydavo. Pirkdavau visus ir ieškojau faktų bei nuo- 
monių, galinčių dominti Lagranžą. 

Kad padėtis itin miglota, supratau vieną dieną per padriką ma- 
nifestaciją minios maišatyje sutikęs Morisą Žoli. Jis sunkiai mane 
atpažino, nes buvau užsiželdinęs barzdą, paskui atsiminęs, kad esu 
karbonaras ar kažkas panašaus, nutarė, jog palaikau Komuną. Jam 
buvau mielas ir dosnus nelaimės draugas, tad paėmęs už paran- 
kės nusivedė į savo namus (kuklų butą Voltero krantinėje) ir prie 
Grand Marnier taurelės atvėrė širdį. 

- Simonini, - pasakė, - po Sedano dalyvavau pirmuosiuose res- 
publikonų sąjūdžiuose, demonstracijose reikalavau kariauti toliau, 
tačiau paskui supratau, jog tie pasiutėliai nori per daug. Revoliuci- 
nė Komuna išgelbėjo Prancūziją nuo užkariavimo, bet istorijoje kai 
kurie stebuklai nesikartoja. Revoliucijos negali paskelbti dekretu, 
ji gimsta iš tautos įsčių. Jau dvidešimt metų šalį kamuoja moralinė 
gangrena ir per dvi dienas jos neišgydysi. Prancūzija geba kastruoti 
geriausius savo vaikus. Dvejus metus kankinausi kalėjime, nes pa- 
sipriešinau Bonapartui, o išėjęs į laisvę negalėjau rasti leidėjo, ku- 
ris išspausdintų naujas mano knygas. Pasakysit - tuomet dar buvo 

imperija. Tačiau imperijai žlugus mane teisė jau respublikonų vy- 
riausybė, mat spalio pabaigoje pasirūpinau, kad būtų taikiai užimta 
rotušė. Ir nors mane išteisino, nes negalėjo apkaltinti jokiu smurtu, 
tik ar taip atlyginama kovojusiems prieš imperiją ir paliaubų gėdą? 
Regis, dabar visas Paryžius džiaugiasi užsikrėtęs komunarų utopi- 
ja, bet nė neįsivaizduojat, kiek žmonių stengiasi sprukti iš miesto, 
nenorėdami tarnauti kariuomenėje. Kalbama, kad paskelbtas vi- 
suotinis asmenų nuo aštuoniolikos iki keturiasdėšimties metų šau- 
kimas, tačiau žiūrėkit, kiek įžūlių jaunuolių vaikštinėja gatvėmis ir 
net tuose kvartaluose, kur nė Nacionalinė gvardija nedrįsta įžengti. 
Nedaug tokių, kurie norėtų mirti dėl revoliucijos. Kaip liūdna. | 

Žoli man pasirodė nepagydomas idealistas, nuolat nepatenkin- 
tas tuo, kaip viskas klostosi, nors turiu pasakyti, kad jo gyvenimas 
klostėsi tikrai nekaip. Tačiau užuominos apie visuotinį šaukimą 
man sukėlė nerimą, todėl deramai pražildžiau savo barzdą bei 
plaukus. Dabar atrodžiau kaip orus šešiasdešimtmetis. 

Aikštėse ir turguose sutikdavau daug žmonių, kitaip nei Žoli, 
pritariančių daugeliui naujųjų įstatymų, tarkim: atlyginti per ap- 
gultį butų savininkų padidintą nuomą, grąžinti darbininkams vi- 
sus per tą laikotarpį užstatytus darbo įrankius, išmokėti pensijas 
žuvusių Nacionalinės gvardijos karių žmonoms ir vaikams, atidėti 
vekselių išpirkimo terminus. Visos šios nesąmonės tuštino iždą ir 
buvo palankios padugnėms. 

Tos padugnės (tereikėjo pasiklausyti kalbų Mobero aikštėje ir 
aplinkinėse aludėse), sveikinusios giljotinos (suprantama) panai- 
kinimą, priešinosi įstatymui, uždraudusiam prostituciją ir atėmu- 
siam duoną iš daugelio darbininkių. Tad visos Paryžiaus šliundros 
patraukė į Versalį, ir nė nežinau, kur šauniesiems Nacionalinės 
gvardijos kariams tekdavo maldyti savo geidulius. 

O siekiant priešiškai nuteikti buržuaziją — štai jums antiklerika- 
liniai įstatymai: Bažnyčia atskirta nuo valstybės, dvasininkų turtai 
konfiskuoti, suiminėjami kunigai ir vienuoliai. 

Balandžio vidury Versalio kariuomenės avangardas prasiskverbė 
į šiaurės vakarus, prie Neji, kur sušaudė visus sučiuptus federatus. 
Iš Mon Valerjeno apšaudyta Triumfo arka. Po kelių dienų tapau la- 
biausiai neįtikėtino šios apgulties epizodo - masonų eitynių - liu- 
dininku. Nelaikiau masonų komunarais, bet štai jie žygiuoja iškėlę 
vėliavas, su prijuostėmis ir reikalauja, kad Versalio vyriausybė pasi- 
rašytų paliaubas ir iš apšaudomų gyvenviečių būtų galima išgabenti 
sužeistuosius. Atžygiavo iki pat Triumfo arkos, kur ta proga nekrito 
sviediniai - suprantama, juk didžioji jų brolių dalis buvo užmies- 
tyje su legitimistais. Žodžiu, nors varnas varnui akies nekerta, o 
Versalio masonai išsirūpino vieną paliaubų dieną, tuo susitarimas 
ir baigėsi. Paryžiaus masonai palaikė Komuną. 

O kad mažai teatmenu, kas Komunos dienomis vyko ant žemės, 
tai tik todėl, kad vaikštinėjau Paryžiaus požemiais. Lagranžas raš- 
teliu pranešė, ką norėtų sužinoti aukštoji karinė vadovybė. Įsivaiz- 
duojama, jog po Paryžiumi raizgosi nuotekų tuneliai, apie kuriuos 
mėgsta pasakoti romanų autoriai, tačiau po tais tuneliais iki pat 
miesto sienų ir net toliau plyti kalkakmenio ir kreidos olų bei senų- 
jų katakombų raizgynė. Apie kai kurias žinoma daug, apie kitas be- 
veik nieko. Kariškiai žinojo apie tunelius, jungiančius aplinkinius 
fortus su miesto centru, ir prūsams užėjus pasiskubino užversti 
daugelį įėjimų, kad priešas neiškrėstų kokios bjaurios staigmenos, 
tačiau prūsai nė nemanė leistis į požemius, net jei būtų galėję tai 
padaryti, bijodami pasiklysti užminuotoje teritorijoje ir niekada iš 
ten nebeišeiti. 

Apie olas ir katakombas iš tiesų žinojo nedaugelis, daugiausia 
nusikaltėliai, naudojęsi tais labirintais prekių kontrabandai, spjo- 
vę į barzdą visoms muitinėms ar bėgdami nuo policijos. Turėjau 
apklausti kuo daugiau sukčių, kad galėčiau susigaudyti tuose tu- 
neliuose. 

Atmenu, gavęs šį nurodymą, nesusilaikiau ir paklausiau: „Ne- 
jaugi kariuomenė neturi tikslių žemėlapių?“ Lagranžas atsakė: 

„Neuždavinėkit kvailų klausimų. Prasidėjus karui mūsų vyriausia- 
sis štabas buvo toks tikras pergale, kad išdalijo tik Vokietijos, o ne 
Prancūzijos žemėlapius.“ 


Tuo metu, kai trūko gero maisto ir gero vyno, nesunkiai sekdavosi 
susižvejoti senus pažįstamus kokioje nors tapis franc ir nusivesti 
į padoresnę smuklę, kur būdavo vištienos ir pirmarūšio vyno. O 
jie ne tik pasakodavo, bet ir surengdavo žavius požeminius pasi- 
vaikščiojimus. Tereikėjo turėti gerus žiburius ir, kad atsimintum, 
kur sukti į dešinę ar į kairę, žymėtis pakeliui pamatytus piešinius, 
tarkim, giljotinos kontūrą, senovinės iškabos, velniūkščio eskizą 
anglimi, vardą, gal užrašytą iš ten niekada nebeišėjusio žmogaus. Ir 
nereikia bijoti eiti pro kaulų stirtas, nes juk orientuodamasis pagal 
kaukoles visada prieisi kokius nors laiptelius, vedančius į kurios 
nors užeigos rūsį, o iš jos išėjęs gali ir vėl pamatyti žvaigždes. 

Vėlesniais metais kai kurias iš tų vietų jau buvo galima aplankyti, 
bet kitos taip ir liko žinomos tik mano informatoriams. 

Trumpai tariant, nuo kovo pabaigos iki balandžio pabaigos įgijau 
tam tikrą kompetenciją ir nusiunčiau Lagranžui kai kurių galimų 
maršrutų brėžinius. Paskui pamačiau, kad mano pranešimų mažai 
kam reikia, nes vyriausybei ištikimi pulkai jau brovėsi į Paryžių ir 
požemiais nesinaudojo. Dabar Versalis turėjo penkis karinius da- 
linius gerai parengtų ir išmuštruotų karių, kurių galvose, kaip ne- 
trukus paaiškėjo, kirbėjo viena mintis: belaisvių neimti, kiekvienas 
sučiuptas federatas privalo mirti. Netgi buvo įsakyta - savo akimis 
mačiau, kaip šis įsakymas vykdytas - kaskart, kai belaisvių įkliūda- 
vo daugiau kaip dešimt, dešimtį baudžiamojo būrio vyrų pakeisti 
kulkosvaidžiu. Su reguliariosios kariuomenės kariais ėjo ir brassar- 
diers , kaliniai ar panašiai, dar žiauresni už tikruosius karius, sky- 
ręsi nuo jų trispalviais raiščiais ant rankovių. 


2 Raištininkai (pranc.). 

Sekmadienį, gegužės dvidešimt pirmąją, antrą valandą dienos du 
tūkstančiai žmonių džiugiai nusiteikę klausėsi Tiuilri sode koncer- 
to Nacionalinės gvardijos našlėms ir našlaičiams paremti, ir niekas 
nežinojo, kad remtinų vargšų skaičius netrukus pasibaisėtinai iš- 
augs. Išties (bet tai paaiškėjo vėliau) dar tęsiantis koncertui, pusę 
penktos vyriausybės pulkai, įžengę į Paryžių pro Sen Klu vartus, 
užėmė Otejį bei Pasi ir sušaudė visus į nelaisvę paimtus Naciona- 
linės gvardijos karius. Paskui kalbėta, kad septintą valandą vakaro 
mieste buvo mažiausiai dvidešimt tūkstančių versaliečių, tačiau 
Komunos vadai užsiėmė nežinia kuo. Tai ženklas, kad revoliucijai 
reikia žmonių su geru kariniu išsilavinimu, bet jei tokį turi, nekeli 
revoliucijos, o palaikai valdžią, štai kodėl nematau prasmės (kalbu 
apie pamatuotą prasmę) kelti revoliuciją. 

Pirmadienio rytą Versalio vyrai sustatė patrankas prie Triumfo 
arkos, o komunarams kažkas įsakė atsisakyti koordinuotos gyny- 
bos ir visiems užsibarikaduoti savo kvartaluose. Jei tai tiesa - fede- 
ratų vadovybės kvailybė gavo progą sužibėti dar kartą. 

Visur iškilo barikados. Jas statė iš pažiūros entuziastingai nusi- 
teikę gyventojai net Komunai priešiškuose rajonuose, tokiuose kaip 
Operos ar Fobur Sen Žermeno: gvardiečiai varė iš namų elegan- 
tiškas ponias, ragindami vilkti į gatvę brangiausius baldus. Skersai 
gatvės ištempę virvę pažymėdavo būsimos barikados ribą, ir palei 
ją buvo kraunami iš grindinio išlupti akmenys ar smėlio maišai, 
pro langus išmestos kėdės, komodos, suolai ir čiužiniai, vieniems 
gyventojams pritariant, kitiems ašarojant susigūžus tolimiausiame 
ištuštėjusių namų kambaryje. 

Vienas karininkas mostelėjo į dirbančius vyrus ir šūktelėjo: 

- Pilieti, prisidėkite, mes pasirengę mirti ir už jūsų laisvę! 

Apsimečiau, kad ir aš kažką dirbu, nuėjau paimti gatvės gale nu- 
kritusios taburetės ir pasukau už kampo. 

Jau mažiausiai šimtmetį paryžiečiai mielai stato barikadas, o kad 
jos sugriūna sulig pirmuoju patrankos šūviu, regis, nieko nereiškia: 

barikados statomos, idant visi pasijustų didvyriais, bet norėčiau 
pamatyti, kiek iš tų statytojų pasilieka ant barikadų iki deramos 
akimirkos. Dauguma elgiasi kaip aš, o ginti jų lieka kvailiausieji, 
kurie netrukus ten pat ir sušaudomi. 


Tik iš oro baliono būtų buvę galima suprasti, kas iš tiesų vyko Pary- 
žiuje. Vieni sakė, kad užimta Karo mokykla, kurioje saugotos Na- 
cionalinės gvardijos patrankos, kiti skelbė, kad vyksta kovos Kliši 
aikštėje, treti sakė, jog šiaurėje vokiečiai praleidžia į miestą vyriau- 
sybės kariuomenės būrius. Antradienį paimtas Monmartras, o ke- 
turiasdešimt vyrų, trys moterys ir keturi vaikai nugabenti ten, kur 
komunarai sušaudė Tekontą ir Toma, parklupdyti ir sušaudyti. 

Trečiadienį pamačiau degančius visuomeninius pastatus, degė ir 
Tiuilri, vieni kalbėjo, kad juos padegė komunarai norėdami sulai- 
kyti vyriausybės kariuomenės puolimą, netgi kalbėta, kad pasidar- 
bavo velnio apsėstos jakobinės, pėtroleuses", vaikštančios su žibalo 
kibirėliais ir padeginėjančios, kiti prisiekinėjo, kad gaisrus sukėlė 
vyriausybės haubicos, o treti kaltino senuosius bonapartininkus, 
kurie naudojosi proga kompromituojamiems archyvams sunaikin- 
ti. Iš pradžių man dingtelėjo, kad Lagranžo vietoje taip ir aš būčiau 
daręs, paskui nutariau, kad geras slaptųjų tarnybų agentas ne su- 
naikina, o paslepia informaciją, nes ji gali praversti kam nors šan- 
tažuoti. 

Iš begalinio stropumo, bet siaubingai bijodamas pakliūti į pačias 
kautynes, paskutinįkart nuėjau į karvelidę ir čia radau Lagranžo 
žinutę. Jis rašė, kad nebėra ko bendrauti balandžių paštu, paliko 
būstinės netoli jau užimto Luvro adresą bei slaptažodį, padėsiantį 
pereiti vyriausybės kariuomenės užkardas. 

Kaip tik tada sužinojau, kad vyriausybės kariuomenė pasiekė 
Monparnasą, ir atsiminiau Monparnase lankęsis vynininko rūsyje, 


2 Padegėjos (pranc.). 

iš kurio galima patekti į požeminį nuotekų tunelį, po Asaso gatve 
vedantį Šerš Midi gatvės link ir užsibaigiantį po apleistu sandėliu 
prie Raudonojo Kryžiaus gatvės sankryžos, kur dar tvirtai laikėsi 
komunarai. Iki tol mano požeminiai tyrimai niekam nepravertė, 
bet aš turėjau parodyti sąžiningai uždirbęs savo atlyginimą, todėl 
nutariau aplankyti Lagranžą. 

Iš Sitė salos pasiekti Luvro prieigas nesunku, tačiau už Šv. Ger- 
mano Oseriečio bažnyčios pamačiau vaizdą, kuris, prisipažinsiu, 
mane kiek įbaugino. Pro šalį ėjo vyras su moterimi ir vaiku, nėmaž 
nepanašūs į besitraukiančius nuo užimtos barikados, bet štai sau- 
jelė girtų brassardiers, akivaizdžiai šventusių Luvro užkariavimą, 
ėmė plėšti vyrą iš moters glėbio, o ši verkdama jo nepaleido, tada 
jie nustūmė visus tris prie sienos ir suvarpė kulkomis. 

Stengiausi eiti tik per reguliariosios kariuomenės užkardas - jiems 
galėjau pasakyti slaptažodį, ir buvau nuvestas į kambarį, kur keletas 
asmenų spalvotomis vinutėmis smaigstė didžiulį miesto žemėlapį. 
Lagranžo tarp jų nebuvo, tad pasiteiravau, kur jis. Man paklausus, 
atsigręžė pusamžis ponas pernelyg normaliu veidu (noriu pasakyti, 
jei bandyčiau jį aprašyti, nerasčiau nė vieno paminėtino išskirtinio 
bruožo) ir mandagiai pasisveikino, nors rankos nepadavė. 

— Kaip suprantu, jūs kapitonas Simoninis. Aš esu Hebuternas. 
Nuo šiol viską, ką darėte ponui Lagranžui, darysite man. Tikiuosi, 
suprantate, valstybės tarnyboms irgi reikia atsinaujinti, ypač bai- 
giantis karui. Ponas Lagranžas nusipelnė garbingos pensijos, gal 
dabar meškerioja kur nors toli nuo šio nemalonaus sąmyšio. 

Laikas klausinėti buvo netinkamas. Papasakojau jam apie tunelį 
po Asaso gatve iki sankirtos su Raudonojo Kryžiaus gatve, Hebu- 
ternas pasakė, kad operacija toje sankryžoje būtų naudinga, nes 
juos pasiekusios žinios apie komunarų ten suburtus vyrus, tikin- 
tis iš pietų pusės ateinančios vyriausybės kariuomenės. Todėl įsakė 
man eiti ir vyninėje, kurios adresą jam pasakiau, laukti brassadiers 
būrio. 

Nutariau neskubėdamas nužingsniuoti nuo Senos iki Monparna- 
so, kad Hebuterno pasiuntinys atvyktų į vyninę anksčiau už mane, 
ir dešiniajame krante išvydau ant šaligatvio gražiai suguldytas dvi 
dešimtis sušaudytų žmonių lavonų. Jie atrodė mirę visai neseniai, 
iš įvairių visuomenės sluoksnių ir visokio amžiaus. Greta brandaus 
miesčionio garbiniuotais plaukais, išpuoselėtais ūsais ir ant paglam- 
žyto redingoto sukryžiuotomis rankomis gulėjo proletariškų bruo- 
žų jaunuolis pravira burna, šalia tysojo žmogysta menininko veidu 
ir kitas, sunkiai atpažįstamu veidu, juoda duobė vietoj kairės akies, 
rankšluosčiu apsukta galva, tarsi koks gailestingas ar negailestingas 
tvarkos mėgėjas būtų pasirūpinęs, kad nežinia kelių kulkų suaižyta 
kaukolė nesubyrėtų. Ir moteris, kadaise buvusi gal ir graži. 

Jie gulėjo po gegužės pabaigos saule, ir aplink sulėkusios į puo- 
tą skraidė pirmosios sezono musės. Atrodė, lyg juos sučiupo kone 
atsitiktinai ir sušaudė tarsi norėdami kam duoti pavyzdį, o ant ša- 
ligatvio suguldė tik todėl, kad gatve galėtų pražygiuoti vyriausybės 
kariuomenės būrys su patranka. Labiausiai mane sukrėtė - nejau- 
ku ir rašyti - jų veiduose įsirėžęs nerūpestingumnas, tarsi jie užmigo 
susitaikę su juos subūrusiu likimu. 

Priėjęs paskutinį sušaudytąjį sustingau priblokštas jo bruožų. Jis 
gulėjo kiek atokiau, tarsi jau vėliau numestas prie viso būrio. Dalis 
jo veido buvo aptekusi sukrešėjusiu krauju, tačiau nesunkiai atpa- 
žinau Lagranžą. Tarnybos pradėjo atsinaujinti. 

Nesu jautrios sielos it kokia moteriškaitė, netgi pajėgiau nu- 
tempti abato lavoną į nuotekų tunelį, bet šis vaizdas mane sukrėtė. 
Ne iš gailesčio, o todėl, kad privertė susimąstyti apie tokią pačią 
savo lemtį. Užtektų, kad nuo šios vietos iki Monparnaso koks nors 
sutiktasis atpažintų mane buvus Lagranžo žmogumi, ir nesvarbu, 
versalietis ar komunaras, abudu būtų turėję priežasčių manimi ne- 
pasitikėti, o tomis dienomis nepasitikėti reiškė sušaudyti. 

Sumetęs, kad tebedegančiuose pastatuose komunarų vargu ar 
bebuvo, o vyriausybės būriai dar nespėjo ten įsitvirtinti, surizika- 

vau pereiti Seną, paskui visą Bako gatvę ir pasiekiau Raudonojo 
Kryžiaus sankryžą. Ten jau galėjau įsmukti į apleistą sandėlį ir po- 
žemiais įveikti likusį kelią. 

Baiminausi, kad Raudonojo Kryžiaus sankryžoje įsitvirtinę 
gynėjai man sutrukdys pasiekti norimą pastatą, tačiau to nenuti- 
ko. Ginkluotų vyrų būreliai stoviniavo prie kai kurių namų durų 
laukdami įsakymų, iš lūpų į lūpas buvo perduodami vienas kitam 
prieštaraujantys pranešimai, niekas nežinojo, iš kurios pusės pasi- 
rodys vyriausybės kariuomenė, kai kurie vargo statydami ir ardy- 
dami nedideles barikadas, pagal sklandančius gandus vis keisdami 
įėjimo į sankryžą vietą. Atvyko dar daugiau gvardiečių, o daugelis 
to prabangaus kvartaio gyventojų mėgino įtikinti ginkluotus vyrus 
bergždžiai nerodyti didvyriškumo, kalbėta, kad ir versaliečiai, šiaip 
ar taip, yra jų tėvynainiai ir dar respublikonai, o Tjeras pažadėjęs 
amnestuoti visus pasidavusius komunarus... 

Pastato duris radau praviras, įsmukęs vidun tvirtai jas užstūmiau, 
nulipau į sandėlį, iš jo - į rūsį ir puikiai orientuodamasis pasie- 
kiau Monparnasą. Ten radau apie trisdešimt brassadiers, šie atsekė 
paskui mane tuo pačiu keliu, iš sandėlio užlipo į kai kuriuos bu- 
tus viršutiniuose aukštuose, pasirengę prigrasinti gyventojus, kad 
įsileistų, bet rado gražiais drabužiais apsitaisiusius asmenis, kurie 
lengviau atsiduso juos pamatę ir parodė tinkamiausius į sankryžą 
atgręžtus langus. Kaip tik tą akimirką į ją iš Dragono gatvės įjojo 
karininkas su įsakymu pasirengti kovai. Akivaizdu, buvo įsakyta 
ruoštis puolimui iš Sevro arba Šerš Midi gatvių, ir tų gatvių kampe 
komunarai ėmėsi lupti grindinį naujai barikadai statyti. 

Brassardiers besikuriant prie užimtųjų butų langų, pasvarsčiau, 
kad man visai nebūtina likti ten, kur anksčiau ar vėliau gali atlėkti 
kokia komunarų kulka, tad nulipau žemyn. Apačioje tebetvyrojo 
didelė sumaištis. Žinodamas, kokia trajektorija lėks kulkos iš užim- 
tojo namo langų, prisiglaudžiau Senosios karvelidės gatvės kampe, 
kad kilus pavojui galėčiau nepastebėtas išsmukti. 

Kad būtų lengviau darbuotis, dauguma komunarų pasidėjo gin- 
klus į šalį, ir pro langus pasipylusios kulkos juos užklupo netikėtai. 
Netrukus jie atsipeikėjo, bet dar nesupratę, iš kur šaudoma, puolė 
pyškinti tiesiai į Grenelės ir Diu Euro gatves, todėl skubiai atsitrau- 
kiau, baimindamasis, kad kulkos gali pasiekti ir Senosios karveli- 
dės gatvę. Paskui kažkas susigaudė, jog priešai šaudo iš viršaus, ir 
pasipylė ugnis iš sankryžos į langus ir atvirkščiai, tik vyriausybės 
kariai geriau matė, kur taikytis, ir pleškino į būrį žmonių, o komu- 
narai niekaip nesuprato, už kurių langų tie slepiasi. Žodžiu, žudy- 
nės buvo lengvos, ir sankryžoje pradėta šaukti apie išdavystę. Vi- 
sada taip, jei kas nepasiseka, ieškai, ką apkaltinti. Kokia išdavystė, 
tariau sau, tiesiog nemokat kautis, ką ten kalbėti apie revoliuciją... 

Pagaliau kažkas perprato, kurį pastatą užėmė vyriausybės kariai, 
ir likusieji dabar bandė laužti jo vartus. Manau, tada brassardiers 
jau buvo nusileidę į požemius, ir komunarai rado tuščią namą, bet 
nusprendžiau nelaukti tolesnių įvykių. Kaip paskui sužinojau, vy- 
riausybės kariai išties atžygiavo Šerš Midi gatve, jų buvo daug, tad 
paskutinieji Raudonojo Kryžiaus sankryžos gynėjai tikrai buvo su- 
triuškinti. 

Savo aklagatvį pasiekiau nuošaliomis gatvėmis, vengdamas tų, 
iš kurių girdėjau atsklindant šūvių tratėjimą. Ant sienų mačiau ką 
tik užklijuotus plakatus, kuriais Viešosios tvarkos komitetas kvie- 
tė piliečius gintis (Aux barricades! Lennemi est dans nos murs. Pas 
d'hėsitations" ). 

Sotono gatvės aludėje išgirdau paskutines naujienas: Sen Žako 
gatvėje sušaudyta septyni šimtai komunarų, sprogęs Liuksembur- 
go sodo parako sandėlis, komunarai keršydami ištraukę iš Roketo 
kalėjimo kelis įkaitus, iš jų ir Paryžiaus arkivyskupą, ir pastatę visus 
prie sienos. Arkivyskupo sušaudymas reiškė lūžį. Kad viskas grįžtų 
į vietas, reikia išsimaudyti kraujyje. 


Ž Ant barikadų! Priešas prie mūsų sienų. Jokių dvejonių! (Pranc.) 

Besiklausant pasakojimų apie tuos įvykius, įėjo moterys, ir jas 
lankytojai sutiko džiaugsmo šūksniais. Les femmes sugrįžo į savo 
brasserie! Vyriausybės kariuomenė iš Versalio atsivežė ir Komunos 
uždraustas prostitutes, ir šios pasklido mieste tarsi liudydamos, 
kad viskas pamažu grįžta į įprastas vėžes. 

Su tomis visuomenės atmatomis negalėjau ilgiau pasilikti. Jos 
pavertė niekais vienintelį gerą Komunos padarytą darbą. 


Per keletą paskesnių dienų Komuna užgeso, o jos paskutinė kova 
buvo durtuvų mūšis vyras prieš vyrą Per Lašezo kapinėse. Kalbėta, 
kad šimtas keturiasdešimt septyni likę gyvi buvo suimti ir sušau- 
dyti vietoje. 

Taip jie išmoko nekišti nosies į svetimus reikalus. 

PROTOKOLAI 


Iš 1897 metų dienoraščio balandžio 10 ir 11 dienos įrašų 


Pasibaigus karui Simoninis vėl ėmėsi įprasto darbo. Laimė, at- 
siradus tiek žuvusiųjų paveldėjimo problemos tapo kasdienybe, 
daugybė padėjusių galvas prie ar ant barikadų dar buvo jauni ir 
nepasirūpino testamentais, ir Simoniniui darbo netrūko - kaip ir 
pajamų. Kokia graži taika, jei pirmiau liejosi kraujo upės. 

Tad dienoraštyje apie kasdienį notaro darbą jis tik užsimena, o 
daugiau kalba apie vienintelį taip niekada ir neužmirštą troškimą 
parduoti savąjį Prahos kapinių dokumentą. Nežinojo, ką dabar 
veikė Gėdšė, bet privalėjo jį aplenkti. Dar ir todėl, kad beveik per 
visą Komunos laikotarpį - nors ir keista - žydai buvo tarsi išnykę. 
Ar tie užkietėję sąmokslininkai slapta tampė Komunos gijas ar, 
priešingai, sukaupę kapitalą, slėpėsi Versalyje rengdamiesi poka- 
riui? Tačiau jie laikėsi sa masonais, Paryžiaus masonai stojo už 
Komuną, komunarai sušaudė arkivyskupą, ir žydai čia tikrai kaž- 
kaip dalyvavo. Juk jie žudė vaikus, tai ką jiems arkivyskupai. 

Taip besvarstydamas vieną 1876 metų dieną išgirdo skambi- 
nant apačioje. Už durų stovėjo pagyvenęs ponas dvasininko suta- 
na. Iš pradžių Simoninis pamanė, kad tai tas pats abatas satanis- 
tas, atėjęs pirkti pašventintų ostijų, bet paskui geriau įsižiūrėjęs 

po banguotų jau žilų plaukų kupeta atpažino beveik trisdešimčia 
metų pasenusį tėvą Bergamaskį. 

Jėzuitui buvo sunkiau patikėti, kad priešais Simoninis, kurį pa- 
žinojo dar paauglį, greičiausiai dėl barzdos (stojus taikai ši tapo 
juoda, kiek žilstelėjusi, kaip ir pridera keturiasdešimtmečiui). 
Paskui jo akys nušvito, ir jis šypsodamasis paklausė: 

- Juk tu esi Simoninis, tai tu, mano berniuk? Kodėl laikai mane 
už durų? 

Jis šypsojosi, jei nedrįstume tarti, tigro šypsena, tai tikrai galė- 
tume pasakyti - katino. Simoninis pakvietė užeiti ir paklausė: 

- Kaip mane radot? 

— Ak, mano berniux, - atsakė Bergamaskis, - argi nežinojai, kad 
mes, jėzuitai, žinome daugiau už velnią? Nors pjemontiečiai ir iš- 
vijo mus iš Turino, palaikiau gerus ryšius su daugeliu ten likusių 
žmonių, todėl sužinojau, pirma, kad dirbi pas notarą ir klasto- 
ji testamentus, ir tai dar būtų niekis, bet išgirdau, kad Pjemonto 
slaptosioms tarnyboms parašei pranešimą, esą aš tapau Napoleo- 
no III patarėju ir Prahos kapinėse rezgiau sąmokslą prieš Pran- 
cūziją bei Sardinijos karalystę. Nieko neprikiši, puiki išmonė, tik 
paskui supratau, kad viską nusirašei nuo to kunigų nekentusio Siu. 
Ieškojau tavęs, bet man pasakė, jog iškeliavai su Garibaldžiu į Si- 
ciliją, o paskui išvykai iš Italijos. Generolas Negris di Sen Fronas 
su Jėzaus draugija palaiko malonius santykius, jis man užsiminė 
apie Paryžių, kur broliai turi gerų pažinčių imperijos slaptosiose 
tarnybose. Taip sužinojau, kad palaikai ryšius su rusais, o tavasis 
pranešimas apie mus Prahos kapinėse virto pranešimu apie žydus. 
Bet sužinojau ir tai, kad šnipinėjai tokį Žoli, pasirūpinau gauti jo 
knygos egzempliorių, likusį tokio Lakrua, didvyriškai žuvusio per 
susirėmimą su sprogdintojais karbonarais, kabinete, ir perpratau, 
kad Žoli iš tikrųjų nusirašė nuo Siu, o tu nusirašei jau nuo Žoli. 
Galiausiai broliai vokiečiai pranešė man apie tokį Gėdšę, aprašiusį 
ceremoniją ir vėl tose pačiose Prahos kapinėse, kur žydai kalbėjo 

daugmaž tą patį, ką rašei rusams perduotame pranešime. Tačiau 
žinojau, kad pirmąjį variantą, kur veikėme mes, jėzuitai, sukūrei 
tu daug metų prieš Gėdšei parašant savo romaniūkštį. 

— Pagaliau kažkas suprato visą tiesą! 

— Leisk baigti. Per karą, apsiaustį ir Komunos dienomis Pary- 
žius tapo žalingas sveikatai tokiems sutanotiems kaip aš. Tačiau 
paskui nutariau grįžti ir susirasti tave, nes prieš keletą metų toji 
istorija apie žydus Prahos kapinėse Sankt Peterburge išleista bro- 
šiūra. Ji buvo pristatyta kaip ištrauka iš tikrais faktais pagrįsto 
romano, taigi iš Gėdšės originalo. Maždaug tais pat metais kone 
tas pats tekstas išspausdintas Maskvoje. Žodžiu, ir ten, ir čia žydų 
klausimas tapo valstybiniu reikalu, nes jie pradėjo kelti grėsmę. 
Tačiau kyla grėsmė ir mums, nes Izraelitų sąjunga slepiasi už ma- 
sonų, o Jo Šventenybė tiems Bažnyčios priešams pagaliau paskel- 
bė karą. Štai kodėl dabar mums reikia tavęs, brangusis Simoninai, 
nes turi išpirkti savo pokštą, kurį man iškrėtei su pjemontiečiais. 
Taip apšmeižęs mūsų draugiją, esi jai skolingas. 

Velnias, tie jėzuitai gudresni už Hebuterną, Lagranžą ir Sen 
Eroną kartu sudėjus, jie visada žino viską apie visus, jiems nerei- 
kia slaptųjų tarnybų, nes jie patys yra slaptoji tarnyba. Jie paskli- 
dę po pasaulį ir žino, kas kalbama bet kuria kalba, atsiradusia po 
Babelio bokšto griūties. 


Žlugus Komunai Prancūzijoje visi, net antiklerikalai, tapo didžiai 
pamaldūs. Pradėta kalbėti apie šventovės ant Monmartro kalvos 
statybą, kaip viešą atgailą už bedievišką tragediją. Taigi, jei jau 
papūtė restauracijos vėjai, vertėjo tapti uoliu jos šalininku. 

- Tėve, - tariau, - sutinku. Sakykit, ką turėčiau daryti. 

— Tęskim pradėtus darbus. Pirmiausia, jūsiškę rabino kalbą da- 
bar parduoda Gėdšė, todėl, viena vertus, reikėtų parengti turtin- 
gesnę ir įspūdingesnę jos versiją, kita vertus, derėtų pasistengti, 
kad Gėdšė nebegalėtų platinti savosios. 

- Kaipgi sutramdyti tą klastotoją? 

- Paprašysiu brolius vokiečius nenuleisti nuo jo akių ir, jeigu 
ką, nukenksminti. Kiek žinome apie jo gyvenimą, galime jį šanta- 
žuoti dėl daugelio dalykų. Tavo darbas - iš rabino kalbos sukurti 
kitą, tikslesnį, dokumentą, labiau susietą su nūdienos politiniais 
įvykiais. Pasiskaitinėk Žoli knygelę. Sakyčiau, reikėtų pabrėžti 
žydų makiavelizmą ir jų planus valstybėms sužlugdyti. 

O kad rabino kalba būtų įtikinamesnė, vertėtų pakartoti aba- 
to Baruelio pasakojimus, pridūrė Bergamaskis, ypač senelio jam 
siųstą laišką. Gal Simoninis išlaikęs jo kopiją, ji puikiai tiktų kaip 
Barueliui nusiųstas originalas. 

Kopiją radau spintos gilumoje, toje pačioje anų laikų skrynelė- 
je, ir su tėvu Bergamaskiu sutariau dėl atlyginimo už šį vertingą 
daiktinį įrodymą. Jėzuitai buvo šykštūs, bet privalėjau bendra- 
darbiauti. Tad 1878 metų liepą pasirodė Contemporain numeris, 
kuriame buvo paskelbti tėvo Grivelio, tėvo Baruelio patikėtinio, 
atsiminimai, Simoninio iš kitų šaltinių sužinotos naujienos ir se- 
nelio laiškas. 

- Apie Prahos kapines paskelbsime paskui, - pasakė tėvas Ber- 
gamaskis. - Jei sukrečiamas naujienas pateiki kartu, po pirmojo 
įspūdžio jos dažnai pamirštamos. Naujienas reikia dozuoti, ir 
kiekviena vėlesnė žinia turi priminti ankstesniąją. 


Rašydamas Simoninis akivaizdžiai džiaugėsi šiuo senelio laiško 
repėchage ir ištiktas dorybingumo priepuolio, regis, įtikėjo, kad 
savo veiksmais įteisina šį brangų palikimą. 

Tad energingai ėmėsi gražinti rabino kalbą. Iš naujo skaityda- 
mas Žoli pamatė, jog šis polemistas, ne taip aklai sekantis Siu, 
kaip pasirodė skaitant pirmąjį kartą, Makiaveliui - Napoleonui 
priskyrė ir tokių ydų, kurios atrodė lyg tyčia sumanytos žydams. 


Ž Suteikti dar vieną progą (pranc.). 

Sukaupęs medžiagą Simoninis suprato, kad ji per plati ir per 
gausi. Geroje katalikams įbauginti skirtoje rabino kalboje turėjo 
būti daug užuominų apie jų iškrypimus, gal dar būtų derėję pakišti 
Guženo de Muso mintį apie fizinį žydų pranašumą ar Brafmano 
nuorodą, kad žydai krikščionis išnaudoja lupikaudami. Respubli- 
konams nerimą sukeltų kalbos apie stiprėjančią spaudos kontrolę, 
o verslininkus bei smulkius savininkus, ir taip nepasitikinčius ban- 
kais (visų manymu, išimtinai žydų verslu), būtų giliai užgavusios 
užuominos apie ekonominius tarptautinio judaizmo planus. 

Taip jo galvoje pamažėle susiklostė mintis, išties žydiška ir ka- 
balistinė, nors jis to ir nesuprato. Reikėjo aprašyti ne vieną vie- 
nintelę sceną Prahos kapinėse ir ne vieną rabino kalbą, o daug 
skirtingų: vieną - klebonui, kitą - socialistui, vienokią - rusams, 
visai kitokią - prancūzams. Ir nereikėjo iš anksto surašyti visų 
kalbų, gana parengti atskirus lapus, kurie skirtingai sudėlioti 
virstų vienokiu ar kitokiu pranešimu, ir jis skirtingiems pirkė- 
jams pagal kiekvieno poreikius galėtų pateikti tinkamą. Žodžiu, 
kaip geras notaras jis tarsi suprotokoluos įvairius parodymus, 
liudijimus ar prisipažinimus, deramus pateikti advokatui, ginan- 
čiam vis kitokią bylą. Todėl šiuos užrašus pavadino Protokolais, 
bet neketino visų rodyti tėvui Bergamaskiui, jam pateikdavo tik 
akivaizdžiai religinio turinio tekstus. 


Tuometinių savo darbų aprašą Simoninis baigė įdomia pastaba: 
jis pajutęs palengvėjimą 1878 metų pabaigoje atėjus žiniai, kad 
pasimirė Gėdšė, tikriausiai paspringęs alumi, kurio kasdien iš- 
maukdavo vis daugiau, o vargšelis Žoli kaip visada užgultas ne- 
vilties paleido sau kulką į galvą. Ramybė jo sielai, neblogas buvo 
žmogus. l 

Gal šio brangaus velionio atminimui dienoraščio autorius pa- 
daugino išgerti. Jo rašysena susijaukė, puslapis liko neužbaigtas. 
Matyt, užmigo. 

Bet kitą dieną apyvakarę pabudęs, Simoninis dienoraštyje rado 
rytą kažin kaip į jo raštinę įsibrovusio abato Dala Pikolos įrašą. 
Perskaitęs savo alter ego rašliavą, dorybingai paskubėjo patiks- 
linti. 

Ką patikslinti? Kad Gėdšės ir Žoli mirtys mūsų kapitono nė- 
maž neturėjusios stebinti, nes gal jis ir nesistengė jų pamiršti, bet 
akivaizdžiai nepajėgė deramai prisiminti. 

Contemporain išspausdinus senelio laišką, Simoninis sulaukė 
Gėdšės laiško, parašyto gramatiškai abejotina, bet gana aiškia 
prancūzų kalba. „Brangusis kapitone, - sakoma laiške, - manau, 
Contemporain išspausdinta medžiaga tėra užkandis prieš tai, ką 
dar ketinate paskelbti, ir mudu puikiai žinome: dalis šio doku- 
mento priklauso man, galėčiau įrodyti (romanu „Biaricas“) esąs 
viso teksto autorius, o jūs neturite nieko, net įrodymų, kad ben- 
dradarbiavote sudėdamas kablelius. Todėl patariu neskubėti ir 
susitikti su manim gal dalyvaujant notarui (tik ne tokiam kaip 
jūs) ir apibrėžti pranešimo apie Prahos kapines nuosavybę. Jei to 
nepadarysite, viešai paskelbsiu apie jūsų suktybę. O paskui ilgai 
netrukęs nueisiu pasikalbėti su tokiu ponu Žoli, kuris dar nežino, 
kad pasisavinote jo literatūrinį kūrinį. Tikiuosi, atsimenate, kad 
Žoli yra advokatas, tad suprantate, jog toks mano žingsnis jums 
sukels rimtų rūpesčių.“ 

Sunerimęs Simoninis iškart susisiekė su tėvu Bergamaskiu, ir 
šis pasakė: 

— Tu pasirūpink Žoli, o mes pasirūpinsim Gėdše. 

Bedvejodamas, nes nežinojo, kaip turėtų pasirūpinti Žoli, Simo- 
ninis gavo raštelį nuo tėvo Bergamaskio, pranešantį, kad vargšelis 
Herr Gėdšė ramiai užgeso savo lovoje, ir kviečiantį pasimelsti už jo 
sielos ramybę, nors jis tebuvęs prakeiktas protestantas. 

Dabar Simoninis suprato, ką reiškė pasirūpinti Žoli. Kai kurių 
dalykų nemėgo daryti, negana to, jautėsi skolingas Žoli, bet tokie 
menki moraliniai skrupulai negalėjo sužlugdyti viso Bergamas- 

kio plano, nors ką tik matėm, kad pats ketino visokeriopai nau- 
dotis Žoli tekstu netrukdomas irzlių autoriaus protestų. 

Todėl nuėjęs į Lapo gatvę nusipirko pistoletą, ganėtinai mažą 
laikyti namuose, minimalios galios, bet užtat nelabai triukš- 
mingą. Atsiminė Žoli adresą ir buvo įsidėmėjęs, kad jo butas, 
nors mažas, išklotas gražiais kilimais, ant sienų kabo gobele- 
nai, galintys sugerti nemenkus garsus. Šiaip ar taip, geriausia 
veikti ryte, kai iš apačios sklido Karališkuoju tiltu ir Bako gatve 
ar Senos krantine pirmyn atgal riedančių ekipažų ir omnibusų 
bildesys. 

Paskambino į advokato duris, šis pasitiko jį gerokai nustebęs, 
bet paskui pasiūlė kavos. Tada ėmė skųstis naujausiomis nelai- 
mėmis. Nors atsisakė smurto bei revoliucinių prietarų, daugumai 
laikraščius - kupinus melo (čia jis kalbėjo tiek apie skaitytojus, 
tiek apie redaktorius) - skaitančių žmonių taip ir liko komuna- 
ras. Jam atrodė teisinga pasipriešinti to Grevi, iškėlusio savo kan- 
didatūrą į respublikos prezidento postą, politinėms ambicijoms, 
todėl apkaltino šįjį savo lėšomis išspausdintame ir išplatintame 
atsišaukime. Tuomet pats buvo pavadintas bonapartininku, rez- 
gančiu sąmokslą prieš respubliką, Gambeta niekinamai kalbėjo 
apie „kalėjime sėdėjusius parsidavėlius rašeivas“, Edmonas Abu 
išvadino jį klastotoju. Žodžiu, prieš jį sukilo pusė prancūzų spau- 
dos, ir tik Figaro išspausdino jo atsakymą, o visi kiti savigynos 
laiškus skelbti atsisakė. 

Jei įsigilintume, Žoli laimėjo mūšį, mat Grevi savo kandidatū- 
rą atsiėmė, bet jis priklausė amžinai nepatenkintų ir siekiančių 
iki galo įvykdyti teisingumą padermei. Du iš savo kaltintojų iš- 
kvietė į dvikovą, dešimčiai laikraščių iškėlė bylas už atsisakymą 
įdėti pareiškimą, už šmeižtą bei viešą įžeidimą. 

— Ėmiausi savo paties gynybos ir, patikėkit, Simonini, paskel- 
biau visus spaudos nutylėtus ir net aprašytus skandalus. Žinot, ką 
pasakiau visiems tiems niekšams (kartu ir teisėjams)? „Ponai, aš 

nebijojau imperijos, kuri turėjo galios jus užčiaupti, ir dabar juo- 
kiuosi iš jūsų, nes mėgdžiojate blogiausias jos savybes!“ O kai jie 
norėjo mane nutildyti, tariau: „Ponai, imperija teisė mane, kad 
kursčiau neapykantą, niekinau valdžią ir užgauliojau imperato- 
rių, bet imperatoriui ištikimi teisėjai man leido kalbėti. Todėl 
dabar respublikos teisėjų prašau suteikti tokią pat laisvę, kokia 
mėgavausi imperijoje!“ 

- Ir kaip viskas baigėsi? 

- Laimėjau, visi laikraščiai, išskyrus du, buvo pripažinti kalti. 

- Tai kas gi jus dar kankina? 

- Viskas. Tai, kad priešininko advokatas išliaupsino mano kū- 
rinį, bet pasakė, kad nevaldydamas aistrų sugrioviau savo ateitį 
ir neišvengiama nesėkmė seka man įpėdžiui nelyginant bausmė 
už puikybę. Kad užsipuolęs tą ir kitą, netapau nei deputatu, nei 
ministru. Kad gal verčiau būčiau rašytojas, o ne politikas. Tačiau 
tai netiesa, nes viskas, ką parašiau, buvo užmiršta, o kai laimėjau 
bylas, visi svarbiausi salonai užtrenkė man duris. Laimėjau daug 
kovų, bet esu nevykėlis. Ateina akimirka, kai viduje kažkas nu- 
trūksta ir nebelieka nei jėgų, nei noro. Sako, reikia gyventi, bet 
gyvenimas - našta, kuri galiausiai atveda į savižudybę. 

Simoninis pamanė, kad tai, ką rengėsi daryti, - šventas darbas. 
Išgelbės tą nelaimėlį nuo lemtingo ir žeminamo žingsnio, pasku- 
tinės jo nesėkmės. Padarys gerą darbą. O sykiu pašalins pavojin- 
gą liudininką. 

Paprašė Žoli peržiūrėti vieną dokumentą, esą norėtų išgirsti 
jo nuomonę. Padavė storą pluoštą popierių - ten buvo vien seni 
laikraščiai, bet reikėjo kelių akimirkų tam suprasti, ir Žoli susi- 
kaupęs atsisėdo į krėslą, kad suturėtų iš rankų slystančius lapus. 

Kol jis apstulbęs skaitė, Simoninis ramiai priėjo iš už nugaros, 
įrėmė į galvą pistoleto vamzdį ir iššovė. 

Žoli susmuko, iš skylės smilkinyje nutekėjo kraujo srovelė, 
rankos nusviro. Nekilo sunkumų į ranką įdėti pistoletą. Visa lai- 

mė, kad stebuklingi milteliai, padedantys aptikti ant ginklo pa- 
liktus pirštų pėdsakus, bus atrasti tik po šešerių septynerių metų. 
O kai Simoninis suvedė sąskaitas su Žoli, tebegaliojo Bertijono 
teorijos, pagrįstos įtariamojo griaučių ir kitų kaulų matavimais. 
Niekas nebūtų įtaręs, kad Žoli nenusižudė. 

Simoninis susirinko laikraščius, išplovė puodelius, iš kurių 
juodu gėrė kavą, ir paliko butą tvarkingą. Kaip sužinojo paskui, 
po dviejų dienų pastato durininkas, nematydamas savo gyvento- 
jo, paskambino į Šv. Tomo Akviniečio komisariatą. Buvo išlauž- 
tos durys ir rastas lavonas. Trumpa žinutė laikraštyje pranešė, 
kad pistoletas gulėjo ant grindų. Akivaizdu, Simoninis ne itin ge- 
rai įspraudė jį Žoli į ranką, bet tai buvo jau nesvarbu. Laimė, ant 
stalo rasti motinai, seseriai, broliui adresuoti laiškai... Nė viena- 
me aiškiai nepasakyta apie savižudybę, bet visi buvo persmelkti 
gilaus ir tauraus pesimizmo. Atrodė lyg tyčia tam parašyti. Kas 
žino, gal vargšelis iš tiesų ketino nusižudyti - tuomet Simoninis 
bergždžiai tiek vargo. 


Jau ne pirmą kartą Dala Pikola savo bendro būsto bičiuliui at- 
skleidė dalykus, apie kuriuos sužinoti galėjo nebent per išpažintį 
ir kurių anas nenorėjo atsiminti. Simoninis įsižeidė ir dienoraš- 
tyje po Dala Pikolos įrašu paliko kelis irzlius sakinius. 

Dokumentas, į kurį vis dirsčioja Pasakotojas, išties kupinas 
staigmenų ir vertas kada nors tapti romanu. 

OSMANAS BĖJUS 


1897 metų balandžio 11 dienos vakaras 


Brangusis abate, vargstu stengdamasis atkurti savo praeitį, o jūs be 
paliovos mane pertraukiat it koks pedantiškas auklėtojas, kiekvie- 
name žingsnyje baksnojantis į rašybos klaidas... Blaškote mane. Ir 
trikdote. Na, tebūnie, nužudžiau Žoli, bet turėjau tikslą, pateisi- 
nantį tas menkas priemones, kuriomis esu priverstas pasinaudoti. 
Imkite pavyzdį iš tėvo Bergamaskio politinio apdairumo bei šalta- 
kraujiškumo ir tramdykite savo liguistą irzlumą... 

Nebepersekiojamas nei Žoli, nei Gėdšės galėjau imtis naujųjų 
„Prahos protokolų“ (taip juos pavadinau). Turėjau sumanyti ką nors 
nauja, nes senoji Prahos kapinių scena tapo kone knygine banaly- 
be. Praėjo keleri metai, kai buvo paskelbtas mano senelio laiškas ir 
Contemporain išspausdino rabino kalbą, pateiktą kaip tikrą anglų 
diplomato, tokio sero Džono Rydklifo, reportažą. Kadangi Gėdšė 
romaną pasirašė sero Džono Retklifo slapyvardžiu, buvo akivaiz- 
du, iš kur tas tekstas. Paskui lioviausi skaičiuoti, kiek kartų įvairūs 
autoriai pakartojo kapinių sceną. Dabar rašydamas tarsi atsimenu, 
kad neseniai toks Buranas išleido Les juifs nos contemporains“, irgi 
perrašęs rabino kalbą, tik Džonas Rydklifas jau buvo paties rabino 
vardas. Dievaži, kaip gyventi klastotojų pasaulyje? 


i Mūsų amžininkai žydai (pranc.). 

Todėl savo protokolams ieškojau naujienų ir nesibodėjau jų imti 
iš knygų įsitikinęs, kad, išskyrus nelemtąjį abatą Dala Pikolą, mano 
potencialūs klientai nepanašūs į dienas bibliotekose leidžiančius 
žmones. 

Vieną dieną tėvas Bergamaskis man tarė: 

— Rusų kalba pasirodė tokio Lutostanskio knyga apie Talmudą ir 
žydus. Pasistengsiu ją gauti, o broliai išvers. Manau, vertėtų suartėti 
su dar vienu asmeniu. Ar teko girdėti apie Osmaną Bėjų? 

- Turkas? 

— Gal serbas, bet rašo vokiškai. Jo knygelė apie tai, kaip žydai 
užkariaus pasaulį, jau išversta į daugelį kalbų, ir, regis, jis ieško 
naujos informacijos, nes minta iš kovos su žydais. Kalbama, rusų 
ochranka jam sumokėjusi keturis šimtus rublių, kad atvažiuotų į 
Paryžių ir nuodugniai patyrinėtų Pasaulinę izraelitų sąjungą, o tu, 
jei gerai atmenu, iš savo draugo Brafmano esi gavęs apie ją šiokių 
tokių Žinių. 

— Tiesą pasakius, labai skurdžių. 

— Tai prikurk, duosi ką nors tam Bėjui, mainais iš jo irgi šį tą 
gausi. 

— Kaip man jį rasti? 

— Jis pats tave ras. 

Hebuternui beveik nebedirbau, bet kartais su juo susisiekdavau. 
Susitikome prie pagrindinio Dievo Motinos katedros portalo, ir aš 
paklausiau apie Osmaną Bėjų. Panašu, kad apie jį žinojo pusės pa- 
saulio policija. 

- Panašu, kad žydų kilmės, kaip Brafmanas ir kiti aršūs savo tau- 
tos priešai. Jo istorija ilga. Buvo pasivadinęs Milingeriu ar Milin- 
genu, paskui Kibridli-Zade, o visai neseniai apsimetinėjo albanu. 
Išvarytas iš daugelio šalių dėl neaiškių darbelių, dažniausiai sukty- 
bių, kitur po kelis mėnesius praleido kalėjime. Ėmėsi žydų pamatęs, 
kad tas reikalas pelningas. Jau nežinau, kokia proga Milane viešai 
išsižadėjo visko, ką buvo paskelbęs apie žydus, paskui Šveicarijoje 

išspausdino naujų brošiūrų prieš žydus ir pardavinėjo jas Egipte, 
vaikštinėdamas iš namo į namą. Bet tikros sėkmės sulaukė Rusi- 
joje, aprašęs kelias neva žydų įvykdytas krikščionių vaikų žmog- 
žudystes. Dabar ėmėsi Izraelitų sąjungos, todėl ir norime laikyti jį 
atstu nuo Prancūzijos. Ne kartą jums esu minėjęs, kad nenorime 
pyktis su žydais, mums tai neparanku, bent kol kas. 

- Bet jis vyksta į Paryžių, o gal jau atvyko. 

— Matau, žinot daugiau už mane. Ką gi, jei imsitės jį stebėti, bū- 
sime dėkingi, kaip visada. 

Tad turėjau dvi svarias priežastis susitikti su Osmanu Bėjumi, 
viena vertus, kad parduočiau jam tai, ką turėjau apie žydus, kita 
vertus, kad informuočiau Hebuterną apie jo veiksmus. Po savaitės 
Osmanas Bėjus atėjo pats ir paliko po mano krautuvės durimis raš- 
telį su užeigos Marė rajone adresu. 

Pamaniau, kad gal jis mėgsta pavalgyti, ir nutariau jį pakviesti į 
Grand Vėfour, kur galėtų pasimėgauti fricassėe de poulet Marengo 
ir les mayonnaises de volaille". Parašiau jam laiškelį, bet jis kvietimo 
atsisakė ir panoro susitikti tą patį vakarą Mobero aikštės ir Moky- 
tojo Alberto gatvės kampe. Ten turėjo stabtelėti fiakras, o aš turėjau 
prieiti ir prisistatyti. 

Fiakrui sustojus aikštės kampe išvydau veidą, kurio nenorėčiau 
pamatyti savo kvartalo skersgatviuose naktį: ilgi susivėlę plaukai, 
kumpa nosis, plėšrus žvilgsnis, blyški oda, jis buvo liesas kaip akro- 
batas, kairė akis trūkčiojo. 

- Labas vakaras, kapitone Simonini, - pasakė jis man ir pridū- 
rė: - Kaip sakoma, Paryžiuje ir sienos turi ausis. Tad vienintelis 
būdas ramiai pasikalbėti - tai važinėti po miestą. Vežikas negali 
mūsų girdėti, o jei ir galėtų, yra kurčias kaip kelmas. 

Taip vyko mūsų pirmasis pokalbis, ant miesto gulant vakaro 
sutemoms ir smulkiam lietui sunkiantis iš rūko dangos, kuri lėtai 


ü Marengo vištienos frikasė ir vištiena su majonezu (pranc.). 

leidosi kone užklodama gatvių grindinį. Vežikas, regis, buvo gavęs 
nurodymą važiuoti pačiais nykiausiais kvartalais ir mažiausiai ap- 
šviestomis gatvėmis. Būtume galėję ramiai pasikalbėti ir Kapucinų 
bulvare, bet Osmanas Bėjus akivaizdžiai mėgo mizanscenas. 

- Paryžius atrodo ištuštėjęs, tik pažiūrėkite į praeivius, - kal- 
bėjo Osmanas Bėjus, o šypsena apšvietė jo veidą taip, kaip žvakė 
apšviečia kaukolę (to vyro sudarkytu veidu dantys išties nuosta- 
būs). - Juda it šmėklos. Gal su pirmaisiais aušros spinduliais jie 
bent paskubės grįžti į savo kapus. 

Suirzau. 

— Vertinu stilių, primena geriausius Ponsono diu Terajo kūri- 
nius, bet gal galėtume pasikalbėti konkrečiau. Tarkim, ką pasaky- 
tumėt apie tokį Ipolitą Lutostanskį? 

- Sukčius ir šnipas. Buvo katalikų kunigas, tačiau neteko dvasinin- 
ko šventinimų už, sakykim, ne itin padorius santykius su berniukais, 
o tai prasta šlovė, dievaži, juk žinome, kad žmogus silpnas, bet jei jau 
esi dvasininkas, turi išlaikyti bent kiek padorumo. O jis tik perbėgo 
pas stačiatikius ir tapo vienuoliu. Gana gerai pažįstu Šventąją Rusią 
ir galiu pasakyti, kad nuo viso pasaulio atskirtuose jos vienuolynuose 
senuosius vienuolius ir novicijus sieja abipusis... kaip jį pavadinti? 
Broliškas jausmas. Bet nesu intrigantas ir kitų reikalai man nerūpi. 
Tik žinau, kad tas jūsų Lutostanskis iš rusų vyriausybės gavo krūvą 
pinigų už pasakojimus, kaip žydai aukoja žmones. Lyg pats su vaikais 
būtų elgęsis geriau. Dar kalbama, kad susisiekė su tam tikrais žydų 
sluoksniais ir pasakė už suderėtą sumą išsižadėsiąs visko, ką prirašė. 
Turbūt numanote, ar žydai išleis bent skatiką. Ne, nepatikimas veikė- 
jas, - ir pridūrė: - Tiesa, užmiršau. Jis sifilitikas. 

Kažkas yra pasakęs, kad didžiųjų rašytojų veikėjų prototipai vi- 
sada yra jie patys. 

Paskui Osmanas Bėjus kantriai išklausė to, ką stengiausi jam pa- 
pasakoti, supratingai nusišypsojo, išgirdęs vaizdingą Prahos kapi- 
nių aprašymą, ir pertraukė: 


278 


UMBERTO ECO + PRAHOS KAPINĖS 


- Kapitone Simonini, štai kur tikra literatūra, tokia pati, kokią 
mėginote man priskirti. Aš tik siekiu įrodyti Izraelitų sąjungos ir 
masonų ryšius ir gal dar - nesikapstydamas praeityje, bet žvelgda- 
mas į ateitį - Prancūzijos ir Prūsijos žydų ryšius. Izraelitų sąjun- 
ga - jėga, visą pasaulį apraizgiusi aukso tinklu, kad valdytų visus ir 
viską, štai ką reikia įrodyti ir paviešinti. Tokios jėgos kaip Sąjunga 
egzistuoja ištisus šimtmečius, jos senesnės ir už Romos imperiją. 
Todėl ir veiksmingos, nes gyvuoja tris tūkstančius metų. Neuž- 
mirškit, per tokį žydą kaip Tjeras jos valdė ir Prancūziją. 

- Tjeras - žydas? 

- O kaipgi? Jie visur aplinkui, vis už nugarų, kontroliuoja mūsų 
santaupas, vadovauja kariuomenėms, daro įtaką Bažnyčiai ir vy- 
riausybėms. Sąjungoje papirkau vieną darbuotoją (visi prancūzai 
paperkami) ir gavau kopijas laiškų, išsiųstų į įvairius žydų komite- 
tus su Rusija besiribojančiose šalyse. Komitetai veikė palei visą jos 
pasienio ribą, o kol policija stebėjo pagrindinius kelius, jų pasiun- 
tiniai ėjo laukais, pelkėmis ir vandens keliais. Vientisas voratinklis. 
Pranešiau apie šį sąmokslą carui ir išgelbėjau Šventąją Rusią. Pats 
vienas. Myliu taiką, norėčiau, kad pasaulyje vyrautų ramybė ir nie- 
kas nebesuprastų žodžio smurtas reikšmės. Jei pasaulyje išnyktų 
visi Žydai, pinigais remiantys patrankų prekeivius, stotų šimtas lai- 
mės metų. 

— Tai ką daryti? 

- Reikia galų gale imtis vienintelio protingo, galutinio sprendi- 
mo sunaikinti visus žydus. Vaikus? Ir vaikus. Taip, žinau, primena 
Erodo mintis, bet jei piktžolės išveša, negana augalą nupjauti, jį 
reikia išraut su šaknimis. Jei nenori uodų, naikink lervas. Kova su 
Izraelitų sąjunga tik laikinas dalykas. Sąjunga bus sutriuškinta tik 
sunaikinus visą jų giminę. 


Baigiantis mūsų pašėlusiam pasivažinėjimui po tuščią Paryžių, Os- 
manas Bėjus pateikė savo siūlymą. 

- Kapitone, to, ką man pasiūlėte, - maža. Juk nesitikit, kad už 
tokius menkniekius teiksiu jums įdomią informaciją apie Sąjun- 
gą, apie kurią netrukus sužinosiu viską iki mažiausių smulkmenų. 
Tačiau siūlau štai kaip susitarti. Galiu stebėti Sąjungos žydus, bet 
ne masonus. Atvykęs iš mistinės ir ortodoksinės Rusijos, neturė- 
damas artimų pažinčių šio miesto intelektualiniuose ir ekonomi- 
niuose sluoksniuose, negaliu prieiti prie masonų. Jie priima tokius 
kaip jūs — su laikrodžiu liemenės kišenėje. Jums tikriausiai nebus 
sunku įsiskverbti į jų aplinką. Girdėjau, didžiuojatės dalyvavęs Ga- 
ribaldžio žygyje, kas jau kas, o jis buvo tikras masonas. Tad jūs man 
pasakosit apie masonus, o aš jums pasakosiu apie Sąjungą. 

- Pakaks susitarti žodžiu? 

— Džentelmenams nereikia rašytinių sutarčių. 


20 


RUSAI? 


1897 metų balandžio 12 diena, 9 valanda ryto 


Brangus abate, mudu tikrai esame du skirtingi asmenys. Turiu to 
įrodymą. 

Kai šįryt - buvo gal aštunta - atsibudau (savo lovoje) ir vienais 
naktiniais nuėjau į raštinę, išvydau laiptais apačion sprunkantį 
juodą pavidalą. Akimirksniu supratau, kad kažkas sujaukė mano 
popierius, čiupau gyvąją lazdelę, laimė, ji buvo po ranka, ir šokau į 
krautuvę. Pamačiau juodą it nelemtas varnas šešėlį išbėgant į gatvę, 
puoliau įkandin ir - gal tiesiog nepasisekė, o gal nekviestas svečias 
rūpestingai parengė kelią pabėgti - užkliuvau už suolelio, kurio ten 
neturėjo būti. 

Ištraukęs špagą, šlubuodamas išskubėjau į skersgatvį, deja, nei 
kairėje, nei dešinėje nieko nebuvo matyti. Mano lankytojas pradin- 
go. Bet galiu prisiekti, kad tai buvote jūs, nes grįžęs nuėjau į jūsų 
butą ir lovą radau tuščią. 


Balandžio 12 dienos vidudienis 

Kapitone Simonini, 
vos atsibudęs (savo lovoje) atsakau į jūsų žinutę. Prisiekiu, tą rytą ne- 
galėjau būti jūsų bute, nes miegojau. Vos pakirdusį - o buvo gal vienuo- 

likta - mane išgąsdino persirengimo koridorium nubėgantis žmogus, be 
abejonės, jūs. Vienais naktiniais mečiausi įkandin iki jūsų buto ir pamačiau, 
kaip jūs it šmėkla nusklendęs į savo klaikią krautuvėlę neriate pro duris. Aš 
irgi užkliuvau už suolelio, o kai išpuoliau į Mobero aklagatvį, jūsų ir pėdos 
buvo ataušusios. Galėčiau prisiekti, kad ten buvote jūs, dėl Dievo meilės, 
pasakykit, ar teisingai spėju... 


Balandžio 12 dienos ankstyva popietė 
Brangus abate, 

kas man darosi? Akivaizdžiai negaluoju, kartais prarandu są- 
monę, o atsipeikėjęs dienoraštyje randu jūsų įrašus. Ar mes tikrai 
vienas asmuo? Minutėlę pasvarstykit vadovaudamasis jei ne logika, 
tai bent blaiviu protu: jei tie du mudviejų susitikimai būtų įvykę tą 
pačią valandą, galėtume pamanyti, kad vienas buvau aš, o kitas — 
jūs. Bet mes viską patyrėme skirtingomis valandomis. Suprantama, 
atėjęs į namus ir pamatęs kažką bėgant tikrai žinojau, kad tas kaž- 
kas buvau ne aš, kad ten tikrai buvote jūs, ir tai paremta ne visai 
pagrįstu įsitikinimu, jog tą rytą namuose buvome tik mudu. 

Jei buvome tik mes vieni, tikras paradoksas. Jūs atėjot pasirausti 
mano popieriuose aštuntą valandą ryto, ir aš jus nusivijau. Paskui 
aš nuėjau pasirausti jūsų popieriuose vienuoliktą, ir jūs nusivijote 
mane. Kodėl kiekvienas iš mūsų atsimena tą valandą ir akimirką, 
kurią kažkas įsibrovė į jo namus, bet ne tą valandą ir akimirką, kai 
jis pats įsibrovė į svetimus? 

Žinoma, galėjome tai užmiršti arba norėjome užmiršti, arba dėl 
kokios nors priežasties nutylėjome. Bet, tarkim, aš labai nuoširdžiai 
tvirtinu nieko nenutylėjęs. Kita vertus, kad dviem skirtingiems as- 
menims vienu metu ir abiem kartu kiltų noras kažką vienam nuo 
kito nuslėpti - liaukitės, tai man dvelkia romanu, net Montepenas 
nebūtų surezgęs tokios intrigos. 

Įtikinamesnis būtų spėjimas, kad čia dalyvavo trys asmenys. 

Paslaptingas ponas Nežinomasis įsibrauna pas mane ankstyvą ryt- 
metį, ir aš manau, jog tai jūs. Vienuoliktą tas pats Nežinomasis įsi- 
brauna pas jus, ir jūs manote, kad tai aš. Ar jums tai atrodo neįtikė- 
tina, kai aplink sukiojasi tiek šnipų? 

Tačiau šitai neužtikrina, kad esam du skirtingi asmenys. Tas pats 
asmuo kaip Simoninis gali atsiminti Nežinomojo aštuntos valan- 
dos vizitą, paskui užmiršti, bet kaip Dala Pikola atsiminti apie Ne- 
žinomojo vienuoliktos valandos vizitą. 

Todėl visa ši istorija niekaip neišsprendžia mūsų tapatybės prob- 
lemos. Tik sujaukia abiejų mūsų gyvenimus (ar vieno, jei esame 
vienas asmuo), nes įveda trečiąjį, kuris laisvai lyg niekur nieko 
vaikštinėja po mūsų namus. 

O jei mūsų buvo ne trys, bet keturi? Pirmas Nežinomasis aštuntą 
valandą įsibrauna į mano namus, o Antras Nežinomasis vienuolik- 
tą valandą įsibrauna į jūsų namus. Kas sieja Pirmą ir Antrą Neži- 
nomuosius? 

Ir pagaliau, ar jūs visiškai tikras, kad jūsiškį Nežinomąjį vijotės 
jūs, o ne aš? Pripažinkite, geras klausimas. 

Šiaip ar taip, įspėju: turiu gyvąją lazdelę. Vos pastebėsiu po mano 
namus šmirinėjantį kitą šešėlį, kirsiu nežiūrėdamas. Sunku patikė- 
ti, kad ten būčiau aš ir nužudyčiau save patį. Greičiausiai nudėsiu 
Nežinomąjį (Pirmąjį ar Antrąjį). Bet galiu nužudyti ir jus. Tad pa- 
sisaugokit. 


Balandžio 12 dienos vakaras 


Jūsų žodžiai, kuriuos perskaičiau atsipeikėjęs po ilgo sąstingio, mane labai 
sutrikdė. Ir lyg per sapną išvydau prieš akis daktarą Batajį (kas jis per vie- 
nas?), kuris Otejyje kiek apgirtęs man davė nedidelį pistoletą ir tarė: „Bijau, 
kad žengėme per toli, masonai nori mūsų kraujo, verčiau turėkit ginklą“ 
Labiau išsigandau pistoleto, o ne grasinimo, nes žinojau (iš kur?), kad su 

masonais galiu susitarti. Kitą dieną įdėjau ginklą į stalčių čia, bute Moky- 
tojo Alberto gatvėje. 

Šią popietę jūs mane išgąsdinot, todėl nuėjęs ištraukiau tą stalčių. Ap- 
ėmė keista nuojauta, lyg tą judesį būčiau kartojęs, paskui atsipeikėjau. 
Velniop sapnus. Apie šeštą valandą vakaro atsargiai jėjau į persirengimo 
koridorių ir patraukiau į jūsų būstą. Pamačiau priešais ateinant tamsų pa- 
vidalą, žmogus slinko susigūžęs, tik su žvakele rankoje. Dievaži, juk ten ga- 
lėjote būti jūs, bet pamečiau galvą, iššoviau ir jis be dvasios krito po mano 
kojomis. 

Mirė pakirstas vienos vienintelės kulkos į širdį. O juk šaudžiau pirmą ir, 
tikiuosi, paskutinį kartą gyvenime. Koks siaubas. 

Išverčiau jo kišenes, teradau rusiškai rašytus kelis laiškus. Jo veidas buvo 
išsišovusiais skruostikauliais ir kiek įkypomis kalmuko akimis, o dar ir švie- 
sūs, kone balti plaukai. Tikrai slavas. Ko jam iš manęs reikėjo? 

Negalėjau sau leisti laikyti namuose lavono, todėl nuvilkau jį apačion, į 
jūsų rūsį, šįkart turėjau drąsos į jį nusigauti, sunkiai nutempiau kūną laiptais 
žemyn ir rizikuodamas uždusti nuo smarvės nugabenau ten, kur tikėjausi 
rasti tik vienus kito Dala Pikolos kaulus. Bet manęs laukė dvi staigmenos. 
Pirma, nuodingi garai ir požemių puvėsis dėl kažkokios chemijos, mūsų 
laikų mokslų karalienės, užgaidos padėjo dešimtmečiams užkonservuo- 
ti tai, kas turėjo būti mano palaikai. Tiesa, beliko griaučiai, aptraukti kaž- 
kuo primenančiu odą, todėl išlaikė žmogišką, nors ir mumifikuotą, formą. 
Antroji staigmena - prie tariamo Dala Pikolos radau dar du kūnus: vyro 
dvasininko drabužiais ir pusnuogės moters. Abu jau pradėję irti, bet man 
atrodė, kad atpažįstu kažką matytą. Kas tuodu negyvėliai, sukėlę audrą šir- 
dyje, o galvoje neapsakomus vaizdus? Nežinau ir nenoriu žinoti. Mudviejų 
istorijos akivaizdžiai daug sudėtingesnės. 

Ir nepradėkite man pasakoti, kad jums nutiko panašus dalykas. Nepa- 
kelčiau to atsitiktinių sutapimų žaismo. 

Balandžio 12-osios naktis 


Brangus abate, nevaikštinėju, kad žudyčiau žmones, na, jau tikrai ne- 
žudau be priežasties. Bet nusigavau į požemį patikrinti, nes jau daug 
metų neteko jame lankytis. Gerasis Dieve, lavonų ten išties keturi. 
Vieną atnešiau aš, kitą tą vakarą atvilkote jūs, iš kur kiti du? 

Kas vaikštinėja po mano kloaką, sėdamas joje palaikus? 

Rusai? Ko rusams reikia iš manęs... iš jūsų... iš mūsų? 

Ak, guelle histoire! 


21 


TAKSILIS 


Iš 1897 metų dienoraščio balandžio 13 dienos įrašo 


Simoninis laužė galvą stengdamasis suprasti, kas buvo įsibrovęs į 
jo ir į Dala Pikolos namus. Atsiminė, kad devintojo dešimtmečio 
pradžioje pradėjo lankytis Žiuljetės Adam salone (su ja, anuomet 
dar madam Lamesin, susipažino Bono gatvės knygyne), ten susi- 
tiko Julianą Dmitrijevną Glinką, o ši supažindino su Račkovskiu. 
Jei kas įsibrovė pas jį (ar pas Dala Pikolą), tai tikrai pasiųstas tų 
dviejų, mat, kaip atsiminė, juodu vienas per kitą ieškojo to paties 
lobio. Bet nuo tų laikų prabėgo penkiolika įvairiausių įvykių ku- 
pinų metų. Kada rusai ėmė sekti jo pėdomis? 

O gal masonai? Gal jis ką padarė ir juos suerzino, gal jo na- 
muose jie ieško kokių nors juos kompromituojančių dokumentų? 
Tuo metu jis mėgino užmegzti ryšius su masonais, kad patenkin- 
tų Osmaną Bėjų ir tėvą Bergamaskį, nedavusį jam ramybės, nes 
Romoje rengtasi visuotiniam masonų (ir juos sukūrusių žydų) 
puolimui ir reikėjo naujos medžiagos, o jos būta tiek mažai, kad 
jėzuitų mėnraščiui Civiltà Cattolica beliko perspausdinti Simo- 
ninio senelio laišką Barueliui, prieš trejus metus paskelbtą Con- 
temporain. 

Prisiminė anuomet lyg ir svarstęs, ar paranku stoti į masonų 
ložę. Būtų buvęs priverstas paklusti, dalyvauti susirinkimuose, 

negalėjęs atsisakyti daryti broliams paslaugas. Tai būtų varžę jo 
veiksmų laisvę. Be to, neatmestina, kad ložė, siekdama jį šanta- 
žuoti, būtų pasidomėjusi, kaip jis gyvena ar gyveno, o to niekaip 
negalėjo leisti. Parankiau papirkti kokį masoną ir pasinaudoti 
juo kaip informatoriumi. Notaras, surašęs tiek suklastotų ir, lai- 
mė, gana svarbių dokumentų, kuo tikriausiai turėjo susidurti su 
kokiu masonų vyresniuoju. 

Ir nė neprireiktų akivaizdaus šantažo. Prieš keletą metų Si- 
moninis nutarė, kad iš mouchard tapęs tarptautinio masto šnipu 
turėtų naudos, nors ir nepakankamos jo ambicijoms patenkinti. 
Bet būdamas šnipas būtų turėjęs gyventi kone slaptai, o sendamas 
vis labiau troško turtingo ir garbingo visuomeninio gyvenimo. 
Taip atrado savo tikrąjį pašaukimą: ne būti šnipu, bet viešai visus 
įtikinti, kad yra šnipas, dirbantis daugeliui užsakovų, taip niekas 
niekada tiksliai nežinotų, kam jis renka informaciją ir kiek tos 
informacijos turi. 

Tapti tokiu šnipu itin vertėjo, nes visi siekė išgauti neįkainoja- 
mas paslaptis ir buvo pasirengę gerai sumokėti, kad tik pelnytų jo 
pasitikėjimą. O kadangi nenorėdavo išsiduoti, apsimesdavo, kad 
jiems reikia jo notarinių paslaugų, ir nė nemirktelėdami mokė- 
davo riebiausias sąskaitas - tačiau ne tik permokėdavo už papras- 
tą notaro paslaugą, bet ir negaudavo jokios informacijos. Tiesiog 
manydavo jį papirkę ir kantriai laukdavo kokių nors naujienų. 

Pasakotojas mano, kad Simoninis buvo aplenkęs savo lai- 
ką: paplitus laisvajai spaudai ir naujosioms informacijos siste- 
moms - telegrafui ir netrukus atsiradusiam radijui, slaptų nau- 
jienų mažėjo ir tai galėjo sukelti slaptojo agento profesijos krizę. 
Verčiau neturėti jokios paslapties, bet priversti visus patikėti, kad 
turi. Panašiai kaip gyventi iš rentos ar iš pajamų už patentuotą 
sumanymą: leidi dienas minkštame krėsle, o kiti kovoja siekda- 
mi išgauti neįkainojamas naujienas, tavo šlovė tarpsta ir pinigai 
plaukia be jokių pastangų. 

Kas tiesiogiai nešantažuojamas bijotų šantažo? Pirmiausia jam 
toptelėjo Taksilio vardas. Atsiminė su juo susipažinęs, kai šis už- 
sakė suklastoti laiškus (kieno? kam?) ir pasididžiuodamas pasa- 
kojo, kaip įstojo į Le Temple des amis de Vhonneur francais ložę. 
Ar Taksilis tinkamas žmogus? Bijodamas suklysti nuėjo pasitarti 
su Hebuternu. Kitaip negu Lagranžas, jo naujasis ryšininkas su 
tarnybomis niekada nekeisdavo susitikimo vietos: jie susitikdavo 
Dievo Motinos katedros vidurinės navos gilumoje. 

Simoninis paklausė, ką slaptosios tarnybos žino apie Taksilį. 
Hebuternas prapliupo juoktis: 

- Paprastai informacijos teiraujamės mes, o ne atvirkščiai. Bet 
šįkart atsakysiu. Vardas man kažkur girdėtas, nors tai jau ne slap- 
tųjų tarnybų, o žandarų reikalai. Po kelių dienų pranešiu. 

Pranešimas atėjo savaitei baigiantis ir buvo išties įdomus. Mari 
Žozefas Gabrielis Antuanas Žoganas-Pažesas, vadinamas Leo 
Taksiliu, gimė Marselyje 1854 metais, lankė jėzuitų mokyklą, tad 
visiškai suprantama, kad sulaukęs aštuoniolikos ėmė bendradar- 
biauti su antiklerikaliniais laikraščiais. Marselyje bendravo su 
nepadoriomis moterimis, iš jų ir su prostitute, paskui nuteista 
dvylikai metų sunkiųjų darbų kalėjimo už viešnamio šeiminin- 
kės nužudymą, ir kita, vėliau suimta už pasikėsinimą nužudyti 
meilužį. Gal kai kurias nederamas pažintis jam pripaišydavo ir 
policija, nors būtų keista, nes žinoma, kad Taksilis bendradarbia- 
vo su teisėtvarka teikdamas informaciją apie respublikonus, su 
kuriais artimai bendravo. Bet gal ir policininkai jo šalinosi, nes 
kartą teko jį suimti už vadinamųjų Seralio karamelių platinimą, 
tik tos pasirodė besančios afrodiziakinės piliulės. 1873 metais 
Marselyje į vietos laikraščius jis išsiuntinėjo suklastotais žvejų 
parašais pasirašytus laiškus įspėdamas, kad pakrantėje knibždėte 
knibžda ryklių, ir sukėlė didžiulį sąmyšį. Nuteistas už antireli- 


i Prancūzų garbės mylėtojų šventykla (pranc.). 


289 


UMBERTO ECO + PRAHOS KAPINĖS 


ginius straipsnius pabėgo į Ženevą. Čia paskleidęs gandus apie 
romėnų miesto liekanas Lemano ežero dugne priviliojo būrius 
turistų. Už melagingų ir tendencingų gandų skleidimą išvytas iš 
Šveicarijos įsikūrė iš pradžių Monpeljė, paskui Paryžiuje ir Mo- 
kyklų gatvėje atidarė antiklerikalinį knygyną. Prieš kurį laiką 
įstojo į masonų ložę, bet netrukus buvo iš jos išmestas už negar- 
bingą elgesį. Antiklerikalinė veikla, regis, dabar nebebuvo tokia 
pelninga kaip kadaise, ir jis iki ausų įklimpęs skolose. 


Dabar Simoninis atsiminė apie Taksilį viską. Šis parašė daugy- 
bę ne tik antiklerikalinio, bet ir aiškiai antireliginio pobūdžio 
knygų, tokių kaip „Jėzaus gyvenimas“, kuris perteiktas labai 
nepagarbiais piešiniais (pavyzdžiui, vaizduojančiais Marijos ir 
Šventosios Dvasios balandžio santykius). Parašė ir niūrių at- 
spalvių romaną „Jėzuito sūnus“, akivaizdžiai liudijantį autoriaus 
nedorybę. Išties, pirmame lape puikavosi dedikacija Džuzepei 
Garibaldžiui („kurį myliu nelyginant tėvą“), ir čia dar pusė bė- 
dos, bet antraštiniame lape išspausdintas Garibaldžio parašytas 
„Įvadas“ pavadinimu „Antiklerikalinės mintys“, rūsčiai plūstan- 
tis dvasininkus („kai prieš mane stoja kunigas, o ypač jėzuitas, 
kunigijos kvintesencija, tuomet visa jo prigimties bjaurastis taip 
mane pribloškia, kad net supurto ir ima pykinti“), ir nė žodžiu 
neužsimenantis apie veikalą, kuriam buvo skirtas, tad akivaizdu, 
kad Taksilis šį Garibaldžio tekstą paėmė nežinia iš kur ir įdėjo 
lyg parašytą jo knygai. 

Su tokiu veikėju Simoninis nebuvo linkęs rizikuoti. Nutarė 
prisistatyti esąs notaras Furnjė ir užsidėjo dailų nenusakomos 
spalvos, kaštoninio atspalvio peruką, gražiai sušukuotą su sklas- 
tymu šone. Prisiklijavo tokios pat spalvos žandenas, liesinančias 
atitinkamu grimu pablyškintą veidą. Pasimokė prieš veidrodį 
išspausti kvailoką šypseną, atidengiančią du auksinius iltinius 
dantis - tokiu mažu odontologo šedevru jis dengdavo tikruosius 

4 
dantis. Kita vertus, nedidelis protezas kiek iškreipdavo tartį ir 
pakeisdavo balsą. 

Pneumatiniu paštu nusiuntęs į Mokyklų gatvę petit bleu, pa- 
kvietė tą žmogų kitą dieną susitikti Cafė Riche. Ten galėjo dera- 
mai prisistatyti, nes kavinėje lankydavosi nemažai garsių asmenų, 
o puikuotis linkęs parvenu’ tikrai neatsispirs plekšnei ar slankai 
alla Riche. 

Leo Taksilis buvo putlaus veido ir riebios odos, su įspūdingais 
ūsais, plačia kakta ir didele plike, nuo kurios nuolat braukė pra- 
kaitą, gal kiek pabrėžtinai elegantiškas, kalbėjo garsiai ir su nepa- 
keliamu marselietišku akcentu. 

Jis nesuprato, kodėl notaras Furnjė nori pasikalbėti, bet pama- 
žu leidosi apmaunamas pamanęs, kad pašnekovas tėra smalsus 
žmogaus prigimties stebėtojas, kaip ir tie, kuriuos to meto roma- 
nų autoriai vadindavo „filosofais“, susidomėjęs jo antiklerikaline 
polemika bei asmenine patirtimi. Todėl įsiaudrinęs pilna burna 
pasakojo apie jaunystės žygdarbius: 

— Kai paskleidžiau istoriją apie ryklius Marselyje, visi kurortai 
nuo Katalanio iki pat Prado paplūdimių keletui savaičių ištuš- 
tėjo, o meras pasakė, kad rykliai tikriausiai atplaukė iš Korsikos 
paskui pašvinkusios rūkytos mėsos likučius į jūrą išmetusį laivą. 
Jiems sumedžioti municipalinė komisija paprašė atsiųsti chasse- 
pots kuopą, ir jų išties atvyko visas šimtas, vadovaujamas gene- 
rolo Espivento! O toji Ženevos ežero istorija? Sulėkė korespon- 
dentai iš visų Europos kampelių! Pradėta kalbėti, esą paskendęs 
miestas pastatytas De bello gallico” epochoje, o ežeras buvęs toks 
siauras, kad Rona tekėjo kiaurai ir jų vandenys nesusimaišyda- 
vo. Vietos valtininkai vertėsi plukdydami turistus po ežerą, o ant 
vandens pildavo aliejaus, kad geriau matytųsi dugnas... Garsus 
lenkų archeologas nusiuntė į tėvynę straipsnį, aprašęs dugne ma- 


: Prasisiekėlis (pranc.). 
a Galų karai (it.). 

tytą gatvių sankryžą su raitelio statula! Žmonės yra patiklūs. Kita 
vertus, jei ne tokia lengvatikybė, ar Bažnyčia būtų išsilaikiusi be- 
veik du tūkstančius metų? 

Simoninis paprašė papasakoti apie Le Temple des amis de 
honneur français. 

- Ar sunku įstoti į ložę? - paklausė. 

- Reikia geros finansinės padėties ir mokėti įnašus, o šie išties 
nemaži. Ir nuolankiai laikytis priesakų dėl brolių tarpusavio pa- 
ramos. O dėl moralės, tai apie ją daug kalbama, tačiau ir praėju- 
siais metais Didžiosios apeigų kolegijos oratorius buvo d'Anteno 
gatvės viešnamio savininkas, o vienas iš trisdešimt trijų įtakin- 
giausių Paryžiaus ložės narių yra šnipas arba šnipų skyriaus va- 
das, o tai tas pat, toks Hebuternas. 

— Kaip įstojama į ložę? 

- Yra apeigos! Nežinau, ar jie tikrai tiki tuo Didžiuoju pasaulio 
kūrėju, apie kurį vis kalba, bet savo apeigas vertina labai rimtai. 
Jei žinotumėt, ką turėjau ištverti, kad būčiau priimtas pameis- 
triu! 

Čia Taksilis pradėjo pasakoti tokius dalykus, nuo kurių plau- 
kai stojosi piestu. 

Simoninis nebuvo tikras, kad nepataisomas melagis Taksilis pa- 
sakoja jam tiesą. Paklausė, ar jis nemanąs atskleidžiantis paslaptis, 
kurias ložės narys turėtų pavydžiai saugoti, ir dar taip groteskiškai 
pristatantis visas apeigas. Taksilis akiplėšiškai atitarė: 

- Ak, žinot, nebeturiu jokių įsipareigojimų. Tie mulkiai mane 
išvarė. 

Jis buvo kažkaip susijęs su naujuoju Monpeljė laikraščiu Le 
Midi Rėpublicain, pirmajame numeryje išspausdinusiu padrąsi- 
nimo ir solidarumo laiškus, parašytus įvairių svarbių asmenų, iš 
jų ir Viktoro Hugo bei Lui Blano. Paskui staiga visi tie autoriai 
nusiuntė laiškus į kitus masoniškus laikraščius, paneigė jį palaikę 
ir piktinosi, kad pasinaudota jų vardais. Ložėje vykusiuose pro- 

cesuose Taksilio gynyba buvo paremta, pirma, tų laiškų origina- 
lais, antra, Hugo elgesys aiškintas senatviniu garsaus karšinčiaus 
marazmu - taip antrasis argumentas pakenkė pirmajam, gėdin- 
gai įžeidęs ir tėvynę, ir laisvųjų mūrininkų šlovę. 

Dabar Simoninis atsiminė dieną, kai padirbo Hugo ir Blano 
laiškus. Taksilis akivaizdžiai tą epizodą buvo užmiršęs, buvo taip 
įpratęs meluoti net pačiam sau, kad apie tuos laiškus kalbėjo tikė- 
jimu švytinčiomis akimis, tarsi jie būtų buvę tikri. Ir blankiai at- 
siminė notarą Simoninį, bet visai nesusiejo jo su notaru Furnjė. 

Svarbiausia buvo Taksilio neapykanta buvusiems ložės drau- 
gams. 


Simoninis iškart suprato, kad paakinęs Taksilio pasakotojo talen- 
tą galėtų surinkti įdomios medžiagos Osmanui Bėjui. Tačiau jo 
nežabotas protas pagimdė ir kitą mintį, kuri šmėkštelėjo iš pra- 
džių tik kaip įspūdis, nuojautos užuomazga, paskui susiklostė į 
beveik smulkmenišką baigtinį planą. 

Po pirmojo susitikimo, kai Taksilis pasirodė mėgstąs pavalgy- 
ti, netikrasis notaras pakvietė jį į Pėre Lathuile, neprabangų res- 
toranėlį netoli Kliši vartų, pagarsėjusį poulet sautė patiekalu, o 
dar labiau Kano žarnokais, ką jau kalbėti apie vyno rūsį, o ten 
pasičepsėdamas iš malonumo paklausė, ar šis nesutiktų už ne- 
blogą atlyginimą kuriam nors leidėjui parašyti savųjų masono 
atsiminimų. Išgirdęs apie atlygį Taksilis minčiai karštai pritarė. 
Simoninis paskyrė naują susitikimą ir nedelsdamas nuvyko pas 
tėvą Bergamaskį. 

- Tėve, paklausykit, - tarė. - Turim užkietėjusį antiklerikalą, 
kuriam antiklerikalinės knygos nebeduoda tokio pelno kaip se- 
niau. Dar jis pažįsta masonų pasaulį ir griežia ant jo dantį. Te- 
reikia, kad Taksilis atsiverstų į katalikybę, išsižadėtų visų prieš 
religiją nukreiptų kūrinių, imtų skelbti visas masonų pasaulio 
paslaptis, ir jūs, jėzuitai, įgysit negailestingą propagandininką. 

- Bet žmogus taip iš niekur nieko neatsivers vien todėl, kad tu 
paliepsi jam tai padaryti. 

— Manau, Taksiliui tai tėra pinigų klausimas. Gana paskatinti 
jo pomėgį skleisti melagystes, netikėtai išversti kailį ir pažadėti 
pirmą laikraščio puslapį - kuo vardu buvo tas graikas, panoręs, 
kad visi apie jį kalbėtų, todėl padegęs Efeso Dianos šventyklą? 

- Erostratas. Taip, taip, - susimąstęs ištarė Bergamaskis. Ir pri- 
dūrė: - Viešpaties keliai nežinomi... | 

- Kiek galėtume sumokėti už akivaizdų atsivertimą? 

- Na, tarę, kad nuoširdūs atsivertimai turėtų būti nemokami, 
ad majorem Dei gloriam nebūsime skrupulingi. Tačiau nežadė- 
kite daugiau nei penkiasdešimt tūkstančių frankų. Jis sakys, kad 
mažai, bet pabrėžkit, viena vertus, kad jis išgelbės savo sielą, o ši 
neįkainojama, kita vertus, parašęs knygelių prieš masonus galės 
jas platinti per mūsų draugiją, o tai reiškia šimtus tūkstančių eg- 
zempliorių. 

Simoninis nebuvo tikras, kad jam išdegs, todėl iš anksto apsi- 
draudė nuėjęs pas Hebuterną ir papasakojęs apie jėzuitų sąmoks- 
lą įtikinti Taksilį tapti antimasonu. 

- Jeigu tai tiesa, - tarė Hebuternas, - tai nors kartą mano ir jė- 
zuitų nuomonės sutampa. Matot, Simonini, kalbu su jumis kaip 
vienas iš Didžiųjų Rytų ložės vyresniųjų, o ji yra vienintelė tikra 
masonų ložė, pasaulietinė, respublikoniška ir net jei antikleri- 
kalinė, tai ne antireliginė, nes pripažįsta Didijį Visatos Kūrėją, 
o kiekvienas gali apsispręsti laikyti jį Dievu ar beasmene kosmi- 
ne galia. Tas menkysta Taksilis buvo mūsų gretose ir tai mums 
tebekelia nepatogumų, nors jį ir išvijom. Be to, mums patiktų, 
jei tas atsimetėlis apie masonus imtų kalbėti tokius siaubingus 
dalykus, kad niekas niekada juo nebetikėtų. Laukiame Vatikano 
puolimo ir manome, kad popiežius nesielgs džentelmeniškai. 
Masonų pasaulį užteršė įvairios konfesijos, o toks autorius kaip 
Reigonas jau prieš daug metų išvardijo septyniasdešimt penkias 

masonų ložes, penkiasdešimt du ritualus, trisdešimt keturis ordi- 
nus, iš kurių dvidešimt šeši androginiški, ir tūkstantį keturis šim- 
tus didžiųjų apeigų. Galėčiau papasakoti apie tamplierių ir škotų 
masonus, apie Heredomo ritualą, Svedenborgo ritualą, Memfio 
ir Micraimo ritualą, įvestą menkystos ir apgaviko Kaliostro, dar 
apie aukštuosius Vaishaupto nežinomuosius, satanistus, liucife- 
ristus ar paladistus, kad ir kaip vadintum, net ir aš imu painiotis. 
Visokie satanistų ritualai mums ypač kenkia, o prie to prisidėjo 
garbūs mūsų broliai, gal estetikos sumetimais, nesuprasdami, ko- 
kią daro žalą. Prieš keturiasdešimt metų Prudonas, neilgai pabu- 
vęs masonu, parašė maldą Liuciferiui: „Ateik, o Šėtone, ateik, o 
kunigų ir karalių apšmeižtasai, leisk tave apkabinti ir priglausti.“ 
O tas italas Rapisardis parašė „Liuciferį“, paprasčiausią Prome- 
tėjo mitą, pats nė nebuvo masonas, tačiau masonas Garibaldis 
jį išaukštino, ir dabar kone šventai tikima, kad masonai garbina 
Liuciferį. Pijus IX už kiekvieno masono matė stovintį velnią, o 
neseniai italų poetas Kardučis, pusiau respublikonas, pusiau mo- 
narchistas, didis niektauška ir, deja, didis masonas, parašė him- 
ną Šėtonui ir netgi priskyrė jam geležinkelio išradimą. Vėliau 
Kardučis pasakė, jog Šėtonas tesąs metafora, bet Šėtono kultas ir 
vėl visiems atrodė pagrindinė masonų pramoga. Žodžiu, mums 
nebūtų nepriimtina, jei seniai susikompromitavęs asmuo, gėdin- 
gai išvarytas iš masonų būrio, akivaizdus išverstakailis, pradėtų 
rašyti mus šmeižiančias knygeles. Leidę jam apsijuokti atšipin- 
tume Vatikano ginklus. Apkaltinkite kokį asmenį žmogžudyste, 
ir jumis gali patikėti, paskelbkite, kad per pietus ir vakarienę jis 
valgo vaikus, kaip Žilis de Rė, ir niekas nevertins jūsų rimtai. Su- 
menkinkite antimasonišką propagandą iki feljetono lygmens ir 
paversite ją tiesiog gandais. Taip, mums tikrai reikia, kad mus 
apdrabstytų purvais. 

Štai ir matyti, kad Hebuternas buvo labai protingas, gudrumu 
lenkė ir savo pirmtaką Lagranžą. Kol kas negalėjo pasakyti, kiek 

Didžiųjų Rytų ložė norėtų į šį sumanymą investuoti, bet po kelių 
dienų vėl pasirodė: 
- Šimtas tūkstančių frankų. Bet kad būtų tikras mėšlas. 


Taigi, Simoninis turėjo šimtą penkiasdešimt tūkstančių frankų 
mėšlui pirkti. Jei pasiūlytų Taksiliui septyniasdešimt penkis tūks- 
tančius ir dar pažadėtų didelius tiražus, šis taip dabar sunkiai 
besiversdamas tikrai sutiktų. Ir Simoniniui būtų likę septynias- 
dešimt penki tūkstančiai. Penkiasdešimt nuošimčių komisinių - 
visai neblogai. 


Kieno vardu pateikti šį siūlymą Taksiliui? Vatikano? Notaras Furn- 
jė nepanėšėjo į popiežiaus įgaliotinį. Nebent galėtų pranešti apie 
tėvo Bergamaskio vizitą - galų gale kunigai tam ir yra, kad ką nors 
atverstų ir išklausytų išpažinties apie audringą praeitį. 

Bet ar Simoninis būtent dėl tos audringos praeities galėjo pasi- 
tikėti tėvu Bergamaskiu? Ne, jis negali atiduoti Taksilio jėzuitams. 
Juk būta rašytojų ateistų, pardavusių vos po šimtą savo knygos 
egzempliorių, tačiau parpuolę prie altoriaus ir papasakoję apie 
atsivertimo patirtį jie parduodavo du ar tris tūkstančius egzem- 
pliorių. Galų gale antiklerikalai reikšmingi tik miesto respubli- 
konams, o provincijoje gyvena sanfedistai, svajojantys apie gerus 
senuosius laikus, karalių ir kleboną, ir net atmetus nemokančius 
skaityti (jiems paskaitytų kunigas) jų legionai, kaip velnių. Atsi- 
kratęs tėvo Bergamaskio galėtų pasiūlyti Taksiliui naujų knygelių 
bendraautorystę, o šis pasirašytų asmeninę sutartį, pagal kurią 
bendraautoriui priklausytų dešimt ar dvidešimt nuošimčių būsi- 
mų kūrinių pelno. 


1884 metais Taksilis, išspausdinęs „Pijaus IX meiles“ apšmeižė 


velionį popiežių ir sudavė paskutinį smūgį doriesiems katali- 
kams. Tais pat metais popiežius Leonas XIII išleidęs encikliką 


297 


UMBERTO ECO + PRAHOS KAPINĖS 


Humanum Genus „pasmerkė masonų filosofinį ir moralinį relia- 
tyvizmą“. Enciklikoje Quod Apostolici Muneris tas pats popiežius 
„nušvietė“ siaubingas socialistų ir komunistų klaidas, o dabar, 
nusitaikęs į masonų bendruomenę ir visas jos doktrinas, atsklei- 
dė paslaptis, jos nariams turėjusias įtakos ir stūmusias į nusikal- 
timus, nes jų „nuolatinis apsimetinėjimas ir noras likti paslap- 
tyje, bet valdyti žmones ir versti niekingai vergauti jų tikslams, 
kuriuos tie menkai tesuvokia, naudotis jais nelyginant aklais savo 
piktadarysčių įrankiais ir įdėjus į jų dešiniąją pragaištingą gin- 
klą tikruosius kaltininkus palikti nenubaustus - pasibjaurėjimą 
jų prigimtimi sukeliantis piktnaudžiavimas“. Ir nėra ko kalbė- 
ti apie jų doktrinos natūralizmą ir reliatyvizmą, teisėjas visada 
tėra žmogaus protas. O tokių pretenzijų rezultatai akivaizdūs: 
iš popiežiaus atimta pasaulietinė valdžia, sunaikinta Bažnyčia, 
santuoka paversta paprasta civiline sutartim, iš dvasininkų atim- 
tas jaunimo ugdymas ir perduotas pasauliečiams mokytojams, 
mokoma, kad „visų žmonių teisės vienodos ir jie visiškai lygūs, 
kiekvienas žmogus iš prigimties nepriklausomas, niekas neturi 
teisės išnaudoti kitų, tironija yra siekis primesti žmonėms kito- 
kią valią, išskyrus jų pačių valią“. Todėl, anot masonų, „visų pilie- 
tinių teisių ir pareigų ištakos yra tauta, kitaip tariant, valstybė“, ir 
valstybė turi būti atskirta nuo Bažnyčios. 

Akivaizdu, kad „pašalinus Dievo baimę ir pagarbą Dievo įsa- 
kymams, pamynus valdovų autoritetą, leidus ir įteisinus troškimą 
maištauti, išlaisvinus liaudies aistras, nebaudžiamai leidus visas 
paleistuvystes, belieka laukti pasaulinės revoliucijos ir pervers- 
mo... apgalvoto ir atvirai siekiamo gausių komunistų ir socialistų 
sąjungų tikslo; ir masonų sektai jų ketinimai nesvetimi“. 

Reikėjo kuo greičiau „driokstelėti“ Taksilio atsivertimą. 


Čia Simoninio dienoraštis susijaukia, lyg jis nebeprisimintų, kaip 
ir kas atvertė Taksilį. Tarytum jo atmintis sutriko ir pajėgė atkur- 

„marselietis iš pradžių išleido Les frères trois-points 
(trys taškai reiškė trisdešimt trečiąjį masonų laipsnį) ir 
Les Mystères de la Franc-Maçonnerie 
(iliustruotą dramatiškais šėtoniškų užkeikimų ir 


baisingų apeigų piešiniais)... 

ti tik tai, kad vos per kelerius metus Taksilis tapo aršiu katalikiš- 
kuoju masonų kritiku. Urbi et orbi paskelbęs grįžtąs į Bažnyčios 
glėbį, marselietis iš pradžių išleido Les frėres trois-points" (trys 
taškai reiškė trisdešimt trečiąjį masonų laipsnį) ir Les Mystėres 
de la Franc-Maçonnerie” (iliustruotą dramatiškais šėtoniškų už- 
keikimų ir baisingų apeigų piešiniais), o netrukus - Les soeures 
maçonnes™, kur aprašė moterų ložes (iki tol nežinomas), o po 
metų išėjo La Franc-Maconnerie dėvoilėe, paskui dar La France 
Magconnigue". 

Vien šiose pirmosiose knygose aprašytų įšventinimo apeigų 
užteko, kad skaitytoją nukrėstų šiurpas. Pavyzdžiui, Taksilį pa- 
kvietė ateiti į masonų namus aštuntą valandą vakaro ir brolis du- 
rininkas jį įleido. Pusę devintos jį uždarė apmąstymų kambary- 
je - kamaraitėje juodai dažytomis sienomis su kaukole ir dviem 
sukryžiuotais kaulais bei užrašu: „Jei atėjai čia tuščio smalsumo 
vedamas - išeik!“ Dujinio žibinto šviesa netikėtai užgeso, netikra 
siena įslinko į slaptą plyšį, ir priešais įšventinamąjį atsivėrė kapų 
žaltvykslėmis apšviesta požemio kripta. Ką tik nukirsta žmogaus 
galva gulėjo ant kruvina drobule užtiestos trinkos, o kai siaubo 
apimtas Taksilis žengė atatupstas, lyg iš sienos atsklidęs balsas 
sušuko: „Drebėk, priešais - sulaužiusio priesaiką, mūsų paslaptis 
atskleidusio brolio galva!..“ 

Be abejo, Taksilis suprato, kad tai apgaulė, o galvą, matyt, iš- 
kišo trinkos ertmėje pasislėpęs vienas iš brolių. Žiburių dagčiai, 
matyt, išmirkyti kamparo spirito ir rupios virtuvinės druskos 
tirpale - tas mugių fokusininkų „pragaro mišinys“ degdamas 
skleidžia žalsvą šviesą, todėl neva nukirsdinta galva įgavo lavono 
blyškumo. Dar apie įšventinimus buvo girdėjęs, kad naudojamasi 


Ž Trijų taškų broliai (pranc.). 

i Laisvyjų masonų paslaptys (pranc.). 

*** Masonų seserys (pranc.). 

ve Laisvyjų masonų demaskavimas ir Prancūzijos masonai (pranc.). 

ir aprasojusiais veidrodžiais: užgesus šviesai ant jų magiškuoju 
žibintu projektuojamos judančios šmėklos ir kaukėti žmonės ap- 
supę surakintąjį asmenį baksnoja durklu. Štai kokiais niekingais 
būdais ložė bandydavo palaužti jautrios prigimties kandidatus. 

Paskui vadinamasis Baisusis brolis paruošdavo įšventinamąjį: 
nuimdavo skrybėlę, nuvilkdavo apsiaustą, nuaudavo dešinįjį batą, 
virš kelio užraitydavo dešinę klešnę, apnuogindavo ranką ir krū- 
tinę širdies pusėje, užrišdavo akis, apsukdavo vietoje kelis kartus, 
pavedžiojęs laiptais aukštyn ir žemyn, nuvesdavo į Laukiamąją 
salę. Ten atsiverdavo durys, o Mokytasis brolis iš didelių spyruo- 
klių padirbdintu įrankiu mėgžiodavo sunkių grandinių barškėji- 
mą. Kandidatas būdavo įvedamas į salę, kur Mokytasis paliesdavo 
apnuogintą krūtinę kardo smaigaliu, o Garbusis paklausdavo: „Ne- 
įšventintasai, ką jauti prie krūtinės? Kas tau ant akių?“ Kandidatas 
turėdavo atsakyti: „Storas raištis dengia mano akis, o prie krūtinės 
kardo smaigalys.“ Tada Garbusis tardavo: „Pone, šis kardas nuolat 
pakeltas priesaikos laužytojams bausti, jis simbolizuoja graužatį, 
kuri draskys jums širdį, jei, savo nelaimei, išduosite draugiją, į ku- 
rią norit įstoti, o akis dengiantis raištis reiškia aistrų valdomo, ne- 
išmanyme bei prietaruose skendinčio žmogaus aklumą.“ 

Paskui kažkas paimdavo pretendentą, vėl apsukdavo kelis kar- 
tus ir pastatydavo priešais didelę širmą, aptrauktą keliais tvirto 
popieriaus lakštais, panašiai kaip cirko žiedai, pro kuriuos šoki- 
nėja žirgai. Pasigirdus komandai mesti į rūsį, vargšelį iš visų jėgų 
pastumdavo į širmą, popierius plyšdavo, o jis nukrisdavo ant ki- 
toje pusėje padėto čiužinio. 

Ką ir kalbėti apie nesibaigiančius laiptus, o iš tiesų vandens 
malūno ratą, ir kas žengdavo ant jo užrištomis akimis, kopdavo 
ir kopdavo vis ant kito laiptelio, bet ratas sukdavosi, ir lipantysis 
likdavo toje pačioje vietoje. 

Žodžiu, kandidatui net tariamai nuleisdavo kraują ir ant kūno 
išdegindavo žymę. Neva nuleisdamas kraują brolis Chirurgas 


301 


UMBERTO ECO + PRAHOS KAPINĖS 


suimdavo jo ranką, skaudžiai įdurdavo dantų krapštuku, o kitas 
brolis plona srovele pildavo ant viršaus šilto vandens, idant šis 
patikėtų, jog teka kraujas. Išbandydamas įkaitinta geležimi vie- 
nas iš Mokovų patrindavo apnuogintą kūno vietą sausu skuduru 
ir priglausdavo ledo gabalėlį arba ką tik užpūstos žvakės dar šiltą 
galą, arba uždegto popieriaus liepsna pakaitintos taurės kojelę. 
Galiausiai Garbusis supažindindavo kandidatą su slaptaisiais 
ženklais ir specialiais mostais, iš kurių broliai atpažįsta vienas 
kitą. 


Šias Taksilio knygas Simoninis dabar prisiminė kaip skaitytojas, 
o ne kaip įkvėpėjas. Tačiau dar atsiminė, kad prieš pasirodant 
kiekvienai naujai knygai (vadinasi, žinodavo tai iš anksto) atpa- 
sakodavo jos turinį Osmanui Bėjui it atskleisdamas kokį nepa- 
prastą atradimą. Tiesa, kaskart Osmanas Bėjus jam prikišdavo, 
kad viskas, ką sužinodavo per susitikimus, netrukus būdavo pa- 
skelbiama naujose Taksilio knygose, bet Simoninis gudriai atitar- 
davo, jog taip, Taksilis buvęs jo informatorius, ir ne jis esąs kaltas, 
jei šis, atskleidęs jam masonų paslaptis, paskui siekė pasipelny- 
ti išleidęs dar ir knygą. Gal derėtų jam sumokėti, kad neskelbtų 
savo prisiminimų, - ir čia Simoninis iškalbingai įsmeigdavo į Os- 
maną Bėjų akis. Tačiau Osmanas atsakydavo, kad mokėti pini- 
gus plepiui nutildyti - tai leisti juos vėjais. Kam Taksiliui nutylėti 
atskleistas paslaptis? Ir nepatiklusis Osmanas Bėjus mainais ne- 
duodavo Simoniniui jokios informacijos apie Izraelitų sąjungą. 

Tad Simoninis liovėsi jam pranešinėjęs. Bet štai problema, ra- 
šydamas sako sau Simoninis: kodėl atsimenu, kad persakydavau 
Osmanui Bėjui iš Taksilio gautas naujienas, bet visiškai neatme- 
nu, kaip su Taksiliu bendravau? 

Geras klausimas. Jei būtų viską atsiminęs, dabar nesėdėtų ir 
nemėgintų to atkurti. Quelle histoire! 

Parašęs tokią išmintingą pastabą Simoninis atsigulė miegoti ir 
atsibudo, kaip manė, kitos dienos rytą išpiltas prakaito nelygi- 
nant visą naktį kamuotas slogučio ar sutrikusio virškinimo. Ta- 
čiau atsisėdęs prie rašomojo stalo suprato atsibudęs ne kitą die- 
ną, o po dviejų dienų. O kol jis miegojo - ne vieną, o dvi neramias 
naktis - neišvengiamasis abatas Dala Pikola, kuriam buvo nega- 
na numesti lavonus asmeninėje Simoninio kloakoje, vėl įsikišo ir 
išklojo įvykius, kurių kapitonas akivaizdžiai neatsiminė. 


VELNIAS XIX AMŽIUJE 


1897 metų balandžio 14 diena 


Brangusis kapitone Simonini, 

ir vėl - ten, kur jūsų mintys susijaukia, mano galvoje sukyla gyvi atsimi- 
nimai. 

Taigi, šiandien man dingojas, kad pirma susitikau su ponu Hebuternu, 
o paskui su tėvu Bergamaskiu. Susitikau pasivadinęs jūsų vardu paimti pi- 
nigų, kuriuos turėsiu (ar turėčiau) atiduoti Leo Taksiliui. Paskui, tik jau kaip 
notaras Furnjė, ėjau susitikti su Leo Taksiliu. 

— Pone, - pasakiau jam, - nenoriu prisidengęs sutana įkalbėti jus pri- 
pažinti Jėzų Kristų, iš kurio šaipotės, ir man nei šilta, nei šalta, kad nugar- 
mėsit į pragarą. Atėjau ne amžinojo gyvenimo žadėt, o pasakyti, kad jūsų 
knygos, kuriose paskelbsite apie masonų nusikaltimus, tikrai ras daug 
palankių skaitytojų. Gal nė neįsivaizduojat, kokia svarbi knygai ne tik 
Prancūzijos, bet ilgainiui ir viso pasaulio vienuolynų, parapijų, arkivys- 
kupijų parama. O kad įrodyčiau atėjęs ne jūsų atversti, o padėti uždirbti 
pinigų, iškart išklosiu savo kuklius pageidavimus. Jums tereikės pasira- 
šyti dokumentą, kuris man (ar, teisingiau, vienuolių kongregacijai, kuriai 
atstovauju) užtikrins dvidešimt procentų nuo būsimų jūsų honorarų - ir 
supažindinsiu jus su asmeniu, apie masonų paslaptis žinančiu dar dau- 
giau už jus. 

Kapitone Simonini, man regis, mudu sutarėm, kad garsiuosius dvide- 

šimt procentų nuo Taksilio honorarų pasidalysime pusiau. Ir tuoj išklojau 
jam kitą siūlymą apie negrąžinamą paramą: 

- Dar gausite septyniasdešimt penkis tūkstančius frankų, ir neklauskite, 
iš kur jie, gal mano sutana padės jums susivokti. Tie septyniasdešimt penki 
tūkstančiai frankų bus jūsų jums nė nepradėjus dirbti, nes pasitikiu jumis, 
bet rytoj turite viešai paskelbti apie atsivertimą. Iš šios septyniasdešimt 
penkių tūkstančių frankų sumos, taip, septyniasdešimt penkių tūkstančių, 
jums nereikės mokėti jokių procentų, nes ir aš, ir mane įgaliojusieji esame 
tokie Žmonės, kuriems pinigai tėra velnio mėšlas. Skaičiuokite: štai septy- 
niasdešimt penki tūkstančiai. 

Regiu visą sceną, tarsi žiūrėčiau į dagerotipą. 

Man iškart pasirodė, kad Taksilį sugundė ne tiek septyniasdešimt penki 
tūkstančiai frankų ir pažadėtas būsimas autoriaus honoraras (bet kai pa- 
matė ant stalo pinigus, jo akys sužibo), kiek sumanymas atlikti trijų šimtų 
šešiasdešimties laipsnių piruetą ir galimybė iš aršaus antiklerikalo tapti 
karštu kataliku. Jis jau gardžiavosi kitų nuostaba ir laikraščiuose pasiro- 
dysiančiais pranešimais. Tai nepalyginti geriau nei prasimanytas romėnų 
miestas Lemano ežero dugne. 

Juokėsi patenkintas ir jau planavo būsimas knygas bei jų iliustracijas. 

— Ak, - kalbėjo, - matau ištisą traktatą apie masonų paslaptis, labiau 
įtraukiantį už bet kokį romaną. Viršelyje - sparnuotas Bafometas ir nukirs- 
ta galva, kaip užuomina apie šėtoniškas tamplierių apeigas... Dievas mato 
(pone abate, atleiskite už šiuos žodžius), tai taps dienos naujiena. Nes kad 
ir ką būčiau rašęs savo paskviliuose, būti kataliku, tikinčiuoju ir gerai sutar- 
ti su dvasininkais tiesiog nuostabu, o kartu naudinga mano šeimai bei dėl 
kaimynų, kurie kartais žiūri į mane taip, lyg savo rankomis būčiau nukry- 
žiavęs Jėzų Kristų. Kas, pasak jūsų, galėtų man padėti? 

— Supažindinsiu jus su orakule, būtybe, kuri užhipnotizuota apie maso- 
niškas apeigas pasakoja neįtikėtinus dalykus. 

a Ra Rad 


Ta orakulė turbūt Diana Vogan. Jaučiuosi taip, lyg viską apie ją žinočiau. 
Atmenu, vieną rytą nuvykau į Venseną, tarsi būčiau žinojęs daktaro Diu 
Morjė klinikos adresą. Jo klinika įsikūrusi nedideliame name su mažu, bet 
labai dailiu sodu, kuriame sėdinėjo iš pažiūros ramūs pacientai, džiaugda- 
miesi saule ir apatiškai nematydami vienas kito. 

Prisistačiau Diu Morjė ir priminiau, kad jūs jam apie mane pasakojot. 
Užsiminiau apie gailestingųjų seserų draugiją, globojančią sutrikusios psi- 
chikos jaunuolius, ir man pasirodė, kad jam palengvėjo. 

- Turiu jus įspėti, - tarė, - kad šiandien Diana yra mano vadinamos nor- 
malios būsenos. Manau, kapitonas Simoninis pasakojo, kad tos būsenos 
Diana yra gašli ir manosi esanti paslaptingos masonų sektos narė. Kad ne- 
sukeltume jai nerimo, pristatysiu jus kaip brolį masoną... Tikiuosi, dvasinin- 
kui tai nesukels didelių nepatogumų... 

Jis palydėjo mane į kukliai įrengtą kambarį, ten stovėjo spinta ir lova, o 
ant balta drobe apmušto krėslo sėdėjo švelnių, taisyklingų veido bruožų 
moteris. Švelnūs šviesiai rusvi plaukai buvo susegti ant viršugalvio, žvilgs- 
nis išdidus, burna maža ir gražiai apibrėžta. Lūpas iškart iškreipė pašaipi 
šypsena. 

— Daktaras Diu Morjė nori mane atiduoti į motinišką Bažnyčios glėbį? - 
paklausė. 

- Ne, Diana, - atsakė daktaras Diu Morjė, - tai brolis masonas, nors ir su 
sutana. 

- Iš kurios ložės? - iškart paklausė Diana. 

Gan sumaniai išsisukau. 

— Man neleista atskleisti, - apdairiai sušnabždėjau, - ir, tikiuosi, žinote 
kodėl... 

Reakcija buvo tinkama: 

- Suprantu, - tarė Diana. - Jus siunčia Didysis Čarlstono meistras. Džiau- 
giuosi, kad perduosit jam manąją įvykių versiją. Susirinkome Krua Niver gat- 
vėje įsikūrusioje Nedalomos širdžių sąjungos ložėje, tikrai apie ją žinote. Aš 
turėjau būti įšventinta į tamplierių meistres, tad kuo nuolankiausiai atėjau 

pašlovinti vienintelio gerojo dievo Liuciferio bei paniekinti blogojo dievo 
Adonajaus - katalikų dievo tėvo. Patikėkit, aistros kupina prisiartinau prie 
Bafometo altoriaus, kur laukė Sofija Safo. Ji klausinėjo apie paladistus, o aš 
nuolankiai atsakinėjau: kokios yra tamplierių meistrės pareigos? Nekęsti 
Jėzaus, keikti Adonajų, garbinti Liuciferį. Argi ne to nori Didysis meistras? 

Klausdama Diana paėmė mane už rankų. 

- Taip, žinoma, - atsargiai pritariau. 

- Sukalbėjau apeiginę maldą: „Ateik, ateik, didysis Liuciferi, o iškilusai, 
kunigų ir karalių apšmeižtasai!" Ir drebėjau iš susijaudinimo, kai visi susirin- 
kusieji, iškėlę savus durklus, šaukė: Nekam, Adonai, Nekam! Bet man lipant 
prie altoriaus Sofi Safo padavė pateną, tokių mačiau tik religinių daiktų 
parduotuvių vitrinose, tad svarsčiau, kam čia tas siaubingas Romos kata- 
likų kulto įnagis. Didžioji meistrė paaiškino, kad Jėzus išdavė tikrąjį dievą 
ant Taboro kalno pasirašęs nuodėmingą sutartį su Adonajumi ir apvertė 
pasaulio tvarką pavertęs duoną savo kūnu, todėl mūsų pareiga - perver- 
ti durklu šią šventvagišką ostiją, kuria kunigai kasdien kartoja Jėzaus iš- 
davystę. Pone, sakykit, ar Didysis meistras geidžia, kad šis veiksmas būtų 
įšventinimo dalis? 

— Negaliu spręsti. Gal verčiau sakykit, kaip pasielgėt. 

— Be abejo, atsisakiau. Durklu perverti ostiją reiškia tikėti, jog ši išties 
yra Kristaus kūnas, o paladistas negali tikėti tokiu melu. Perverti ostiją yra 
katalikiškos tikinčių katalikų apeigos! 

— Turbūt jūsų tiesa, - pasakiau. - Perduosiu jūsų pasiteisinimą Didžia- 
jam meistrui, kad būtumėt išteisinta. 

- Dėkoju, broli, - atsakė Diana ir pabučiavo man rankas. Paskui kone ne- 
rūpestingai atsagstė viršutines palaidinės sagas ir apnuoginusi tyro baltu- 
mo petį įrėmė į mane kviečiamą žvilgsnį. Tik staiga parkrito į krėslą, apimta 
traukulių. Diu Morjė pakvietė slaugę ir abu paguldė merginą į lovą. 

Daktaras tarė: 

— Ištikta tokios krizės ji dažniausiai pereina iš vienos būsenos į kitą. Kol 
kas neprarado sąmonės, jai dar tik surakino žandikaulį ir suėmė liežuvio 
kontraktūra. Užtenka lengvai spustelėti kiaušidžių srityje... 

Dianos apatinis žandikaulis netrukus nukaro kairėn, pražiota burna per- 
sikreipė atidengdama lanku užriestą liežuvį, jo galiuko nebuvo matyti, tar- 
si ligonė būtų jį bepraryjanti. Paskui liežuvis atsipalaidavo, staiga išsitiesė, 
išniro iš burnos ir vėl grįžo, kyštelėjo ir pasislėpė kelis kartus iš eilės greitai 
nelyginant gyvatės. Galiausiai ir liežuvis, ir žandikaulis grįžo į normalią bū- 
seną, ir ligonė ištarė kelis žodžius: 

- Liežuvis... drasko gomurį... Ausyje voras... 

Netrukus ligonei vėl surakino žandikaulį, liežuvio raumenys susitraukė, 
daktaras ir vėl ją nuramino spustelėjęs ties kiaušidėmis, bet netrukus jos 
kvėpavimas apsunko, pasigirdo keli nerišlūs žodžiai, akys pastėro, žvilgsnis 
susitelkė į viršų, kūnas suakmenėjo. Lanku išriestos rankos brėžė pusratį, 
riešai užlaužti, kojos išsi:iesė... 

— Kojos išlenktos kaip raitelio, - pakomentavo Diu Morjė. - Epileptoidi- 
nė fazė. Normalu. Netrukus prasidės klouno fazė... 

Dianos veidas susiraukė, ji ėmė žiopčioti, iš burnos veržėsi baltos putos 
stambiais burbulais. Dabar ji rėkė ir dejavo, veido raumenis tampė trauku- 
liai, vokai mirksėjo, o ligonės kūnas nelyginant akrobatės išsirietė taip, kad 
rėmėsi tik pėdomis ir pakaušiu. 

Keletą sekundžių stebėjom siaubingą besvorę marionetę iškraipytomis 
galūnėmis, paskui ligonė krito ant lovos ir ją užvaldė, Diu Morjė žodžiais, 
„aistra“: iš pradžių ji elgėsi grėsmingai, tarsi norėdama nustumti užpuoli- 
ką, paskui nelyginant viliokė kažkam merkė akį. Tačiau netrukus jos išraiš- 
ka tapo geidulinga it kokios gundytojos, nešvankiai liežuviu kviečiančios 
klientus, paskui ji atsigulė nuolankios įsimylėjėlės poza, žvilgsnis sudrėko, 
rankos atsipalaidavo, delnai susiglaudė, ji papūtė lūpas tarsi laukdama 
bučinio, pagaliau užvertė akis taip, kad matėsi vien baltymai, ir pratrūko 
erotiniu kliedesiu: 

- Ak, mano gerasis pone, - jos balsas trūkčiojo, - ak, mylimasai žalty, 
šventoji gyvate... esu tavoji Kleopatra... savo krūtimis... tave pažindysiu... 
ak, mano meile, jeik į mane... 

- Diana mato į ją besiskverbiantį šventąjį žaltį, kitos susilieja su Šven- 
čiausiąja Širdimi. Matyti fališką pavidalą ar užvaldančio vyro atvaizdą — 

matyti tą, kuris vaikystėje išprievartavo, - kalbėjo Diu Morjė. - Dažniau- 
siai isterikei tai viena ir tas pat. Turbūt jums teko regėti Berninio sukurtų 
šventosios Teresės raižinių reprodukcijų - neatskirtumėt jos nuo šios 
nelaimingosios. Mistikė — tai isterikė, sutikusi nuodėmklausį pirmiau už 
daktarą. 

Diana tuo metu atsigulė lyg nukryžiuotoji, ir prasidėjo nauja fazė: ji 
siautulingai vartėsi lovoje ir nežinia kam grasino bei skelbė baugias pra- 
našystes. 

- Leiskime jai pailsėti, - pasakė Diu Morjė. - Atsibudusi jau kitos būse- 
nos plaks save prisiminusi, kokių siaubingų dalykų prikalbėjo. Tegu jūsų 
gailestingosios seserys neišsigąsta ištikus panašiems priepuoliams. Užteks 
neleisti jai judėti ir įkišti į burną nosinaitę, kad neprisikąstų liežuvio, bet 
nepakenks ir sugirdyti kelis lašus skysčio, kurį jums duosiu. 

Paskui pridūrė: 

- Šią būtybę reikia laikyti atskirai, o čia tai neįmanoma, mano klinika — 
ne kalėjimas, bet gydykla, žmonės vaikšto laisvai, ir gydymui naudinga, 
stačiai būtina, kad jie kalbėtųsi vieni su kitais ir įsivaizduotų gyvenantys 
normalų ramų gyvenimą. Mano pacientai - ne bepročiai, jiems tik pakriko 
nervai. Dianos priepuoliai gali išgąsdinti kitas ligones, o tai, ką ji išpažįsta 
būdama „blogąja“, nesvarbu, tikra tai ar pramanyta, visus trikdo. Tikiuosi, 
jūsų gailestingosios seserys ras galimybę ją izoliuoti. 

Per šį susitikimą man pasirodė, lyg daktaras trokštų Diana atsikratyti, jis 
prašė ją laikyti kone įkalintą bijodamas, kad ji su kuo nors ims bendrauti. 
Negana to, būgštavo, jog kas nors jos pasakojimus palaikys tiesa, tad apsi- 
drausdamas iškart juos pavadino pamišėlės klejonėmis. 


etatas 


Prieš keletą dienų Otejyje išsinuomojau namą. Niekuo neišsiskirianti, bet 
gana jaukų. Laukujės durys vedė į tipišką miesčionišką svetainę su raudon- 
medžio sofa, traukta senu Utrechto aksomu, su raudono damasto užuo- 
laidomis, ant židinio - laikrodis stikliniu gaubtu su kolonėlėmis ir gėlių 
vazos iš abiejų pusių, lentynėlė po veidrodžiu ir gerai išblizgintų plytelių 

grindys. Greta buvo miegamasis, jį paskyriau Dianai: sienos išmuštos pilku 
perlamutru žvilgančiu muaro audeklu, ant grindų storas kilimas su didelė- 
mis raudonomis rozetėmis. Lovos baldakimo ir langų užuolaidų audinys, 
dryžuotas ilgomis purpurinėmis juostomis, kiek pagyvino kambario mo- 
notoniją. Prie lovos kabėjo chromolitografija, vaizduojanti įsimylėjusius 
piemenaitę ir piemenėlį, o ant lentynėlės stovėjo dirbtiniais brangakme- 
niais inkrustuotas laikrodis, abipus jo du putlūs amūriukai laikė po lelijų 
puokštės formos kandeliabrą. 

Viršutiniame aukšte buvo dar du miegamieji. Vieną paskyriau puskurtei 
senei, įjunkusiai į butelį, bet dar parankesnei tuo, kad buvo ne vietinė ir 
pasiryžusi dirbti bet ką, kad tik nors kiek uždirbtų. Neatmenu, kas ją re- 
komendavo, tačiau ji nuostabiai tiko rūpintis Diana ir numaldyti ją užėjus 
priepuoliui, jei namuose nieko daugiau nebūdavo. 

Berašydamas susivokiau, kad senė jau mėnesį negavo iš manęs jokių 
žinių. Tikriausiai palikau jai užtenkamai pinigų pragyventi, bet ar ilgam? 
Reikėtų lėkti į Otejį, bet susivokiau nežinantis adreso: Otejyje, bet kur? Gal 
turėčiau eiti per namus, belsti į duris ir klausinėti, ar čia gyvena susidveji- 
nusi asmenybė isterikė paladistė? 


XX*X* 


Balandį Taksilis viešai paskelbė apie savo atsivertimą, o lapkritį pasirodė 
jo pirmoji knyga Les frėres trois-points, sukrečiamai atskleidžianti masonų 
gyvenimą. Kaip tik tuo metu nusivežiau jį susitikti su Diana. Nenuslėpiau 
dvejopos jos būsenos ir paaiškinau, kad ji mums naudinga ne kaip dievo- 
baiminga mergelė, o kaip neatgailaujanti paladistė. 

Pastaraisiais mėnesiais gerai pažinau šią merginą ir valdžiau jos būsenų 
kaitą daktaro Diu Morjė duotais lašais. Tačiau sykiu supratau, kad nenu- 
spėjamų priepuolių laukimas sekina, todėl turėjau išsiaiškinti, kaip prirei- 
kus pakeisti Dianos būseną. Galų gale juk taip, regis, su savo isterikėmis 
elgiasi daktaras Šarko. 

Neturėjau Šarko hipnozinių galių, tad nuėjau į biblioteką ieškoti tradi- 
cinių traktatų, tokių, kaip senojo (ir neišgalvoto) abato Farijos De la cause 

du sommeil lucide“. Šios ir keleto kitų knygų įkvėptas nutariau pamėginti: 
keliais suspaudžiau merginos kelius, dviem pirštais suėmiau jos nykščius 
ir įsmeigiau žvilgsnį jai į akis, paskui po penkių minučių paleidau nykščius, 
užkėliau jai ant pečių rankas, perbraukiau delnais iki pat pirštų galų pen- 
kis ar šešis kartus, tada paliečiau rankomis galvą, plaštakomis pamosavau 
prieš veidą per penkis ar šešis centimetrus, paspaudžiau pirštais saulės 
rezginį, įspraudžiau pirštus po šonkauliais ir pagaliau braukiau per visą 
kūną iki kelių ar net iki kojų pirštų galų. 

Dorovingajai, „gerajai“ Dianai tai buvo per daug intymu, ir iš pradžių ji 
klykdavo, lyg (teatleidžia man Viešpats) kėsinčiausi į josios nekaltybę, bet 
poveikis buvo toks veiksmingas, kad kone iš karto nurimdavo, netrukus 
užsnūsdavo ir atsibusduvo „blogoji“ Diana. Daug lengviau būdavo ją grą- 
žinti į antrąją būseną, nes „blogajai“ Dianai prisilietimai buvo akivaizdžiai 
malonūs, ir ji stengėsi, kad jie užtruktų, skatino gundančiais kūno judesiais 
ir prislopintai dejavo. Laimė, nepajėgė ilgėliau atsispirti hipnozės povei- 
kiui ir užsnūsdavo, antraip būčiau turėjęs bėdos, nes toks lytėjimas mane 
sujaudindavo, o atgrasaus jos geidulingumo suvaldyti nemokėjau. 


XXX 


Sakyčiau, kiekvienas vyriškos lyties atstovas būtų manęs, kad Diana - ypač 
patraukli būtybė, bent kiek galiu spręsti, nes sutana ir pašaukimas neleido 
patirti lytinio gyvenimo negandų, o Taksilis akivaizdžiai buvo itin goslus. 

Daktaras Diu Morjė patikėjęs pacientę davė ir skrynelę su gana elegan- 
tiškais drabužiais, jais apsirengusi Diana atvyko į kliniką - ženklas, kad jos 
šeima, matyt, neskurdo. Tądien, kai pranešiau jai apie Taksilio vizitą, ji nu- 
tarė pakoketuoti ir rūpestingai pasipuošė. Nors atrodė išsiblaškiusi, šioms 
moteriškoms smulkmenoms buvo labai dėmesinga apimta ir vienokios, ir 
kitokios būsenos. 

Taksilis ja iškart susižavėjo („graži moteriškė“, - sušnabždėjo sučepsėjęs 
lūpomis), o paskui mėgindamas pakartoti manuosius hipnozės veiksmus 


i Apie sgmoningo sapno priežastis (pranc.). 

toliau glostė pacientę ir akivaizdžiai jai užmigus, tad turėjau įsiterpti ne- 
drąsiai tarstelėjęs: „Manau, jau gana!“ 

Įtariu, jei būčiau palikęs jį vieną su pirmos būsenos apimta Diana, jis 
būtų sau leidęs ir daugiau, o ji nebūtų prieštaravusi. Todėl pasirūpinda- 
vau, kad pokalbiai visada vyktų trise, o kartais net keturiese: norėdamas 
paskatinti šėtoniškosios ir liuciferiškosios Dianos atmintį bei energiją (ir 
liuciferiškas nuotaikas) pristačiau ją ir abatui Bulanui. 


ata as 


Bulanas. Paryžiaus arkivyskupui uždraudus kunigauti abatas nuvyko j Lio- 
ną ir įstojo į Karmelo bendruomenę, įkurtą tokio Vintraso, aiškiaregio, kuris 
atlikdavo apeigas apsirengęs platų baltą drabužį, papuoštą apverstu rau- 
donu kryžiumi, ir užsidėjęs diademą su indišku falo simboliu. Melsdama- 
sis Vintrasas sklęsdavo oru, sukeldamas sekėjams ekstazę. Per jo liturgijas 
ostijos sruvo krauju, bet dar kalbėta apie jo homoseksualinius polinkius, 
meilės šventikių įšventinimus, išpirkimą išlaisvintų juslių žaidimais, žodžiu, 
apie visus tuos dalykus, kurie Bulanui aiškiai patiko. Vintrasui mirus jis pa- 
siskelbė jo įpėdiniu. 

Bent kartą per mėnesį Bulanas atvykdavo į Paryžių. Negalėjo patikėti 
turėsiąs galimybę tyrinėti tokią būtybę kaip Diana demonologiniu požiū- 
riu (kaip sakė, siekdamas kuo geriau atlikti egzorcizmo apeigas, bet aš ži- 
nojau, kaip jis tai daro). Buvo perkopęs šešias dešimtis, bet dar guvus vyras 
tokiu žvilgsniu, kurį nedvejodamas vadinčiau hipnotizuojančiu. 

Bulanas klausėsi Dianos pasakojimų - Taksilis juos kruopščiai užsiraši- 
nėjo - bet lyg būtų turėjęs kitokių tikslų, o kartkartėmis šnabždėdavo jai 
į ausį ragindamas ar patardamas, tik mes nieko nenugirsdavom. Vis dėlto 
jis mums buvo naudingas, nes turėjome atskleisti tokias masonų paslap- 
tis, kaip šventųjų ostijų badymas ir įvairios juodosios mišios, o šiuose da- 
lykuose Bulano autoriteto niekas negalėjo užginčyti. Taksilis užsirašinėjo 
įvairias demoniškas apeigas ir savo knygose vis plačiau pristatydavo tas 
liturgijas, kurias jo masonai atlikdavę kiekviena menkiausia proga. 

XXX 


Vieną paskui kitą išleidęs kelias knygas Taksilis išklojo visas menkas žinias 
apie masonus. Naujų minčių sėmėsi tik iš „blogosios“ Dianos, kai ši užhip- 
notizuota išplėstomis akimis pasakodavo scenas, kuriose jai gal teko daly- 
vauti, o gal ji girdėjo apie jas Amerikoje ar tiesiog įsivaizdavo. Tos istorijos 
gniauždavo kvapą, ir prisipažinsiu: nors esu visko matęs (manau) vyras, 
jos mane piktindavo. Tarkim, vieną dieną ji papasakojo apie savo priešės 
Sofi Valder, dar vadinamos Sofi Safo, įšventinimą, ir nesupratome, ar jautė 
nusikalstamą tos scenos prieskonį, tačiau pasakojo ne smerkdama, o prie- 
šingai - susijaudinusi, kad teko garbė ten dalyvauti. 

- Ją užmigdė tėvas, - lėtai kalbėjo Diana. - Įkaitinta geležimi perbraukė 
per lūpas... Įsitikino, kad kūnas nejautrus jokiems išoriniams dirgikliams. 
Ant kaklo ji turėjo susirangiusio žalčio vėrinį... Štai tėvas nusega vėrinį, 
atidaro pintinę, išima gyvą žaltį ir padeda jai ant pilvo... Jis nuostabiai gra- 
žus, šliaužia lyg šoktų, artėja prie Sofi kaklo, apsiveja kaip vėrinys... Šliau- 
žia prie veido, iškišęs virpantį liežuvį siekia lūpų ir šnypšdamas jas bučiuo- 
ja. Koks jis... įstabiai... slidus... Sofi pabunda, jos lūpos putotos, atsistojusi 
ji sustingsta it statula, tėvas atvarsto josios korsetą ir apnuogina krūtis! 
Lazdele rašo ant krūtinės klausimą, ant odos ryškėja raudonos raidės, o 
tarsi snaudęs žaltys vėl sušnypščia ir uodega ant nuogo Sofi kūno išraito 
atsakymą. 

— Diana, iš kur apie tai žinai? - paklausiau. 

— Kai apsigyvenau Amerikoje... Mano tėvas įšventino mane į paladistes. 
Paskui atvykau į Paryžių, gal jie norėjo manęs atsikratyti... Paryžiuje susiti- 
kau Sofi Safo. Ji visada buvo mano priešė. Kai atsisakiau vykdyti jos reikala- 
vimus, perdavė mane daktarui Diu Morjė. Pasakiusi, kad esu beprotė. 


+4* 
Atėjau pas daktarą Diu Morjė ieškoti Dianos praeities. 
- Daktare, supraskite, mano gailestingosios seserys negali padėti mer- 
ginai nežinodamos apie jos kilmę ir tėvus. 
Diu Morjė žiūri į mane lyg į sieną. 

- Jau sakiau, nieko nežinau. Man ją patikėjo giminaitė, dabar jau mirusi. 
Giminaitės adresas? Jums pasirodys keista, bet jo nebeturiu. Mano kabi- 
nete prieš metus kilo gaisras, sudegė daug dokumentų. Nieko nežinau ir 
apie Dianos praeitį. 

- Ji atvyko iš Amerikos? 

- Galbūt, tačiau prancūziškai kalba be jokio akcento. Pasakykite savo 
gailestingosioms seserims, kad pernelyg nesikrimstų, nes mergina nie- 
kaip nepajėgs įveikti savo būsenos ir grįžti į normalų gyvenimą. Tebūna jai 
švelnios ir leidžia baigti savo dienas, nes, kartoju, taip smarkiai pažengus 
isterijai niekas ilgai negyvena. Kurią nors dieną ją ištiks ūmus gimdos už- 
degimas, ir medicinos mokslas nebepajėgs padėti. 

Esu tikras, kad jis meluoja, gal irgi yra paladistas (ką ten Didžiųjų Rytų 
ložė) ir sutiko sektos priešę užmūryti gyvą. Bet gal tai tik mano vaizduotės 
vaisius. Toliau kalbėtis su Diu Morjė - gaišti laiką. 

Klausinėju ir vienokios, ir kitokios būsenos Dianos. Ji nieko neatsimena. 
Ant jos kaklo auksinė grandinėlė su medalionu: jį puošia labai panašios 
moters atvaizdas. Pamačiau, kad medalionas atsidaro, ir ilgai prašiau paro- 
dyti, kas viduje, ji atsisakė griežtai, su baime ir laukiniu ryžtu. 

— Gavau jį iš mamos, - tepasakė. 


X*4+X* 


Praėjo jau ketveri metai, kai Taksilis pradėjo savo antimasonišką kampa- 
niją. Katalikiškojo pasaulio reakcija pranoko mūsų lūkesčius: 1887 metais 
kardinolas Rampola pakvietė Taksilį į privačią audienciją pas popiežių Leo- 
ną XIII. Tai buvo oficialus jo kovos pripažinimas ir didelės leidybinės sėk- 
mės pradžia. Ir ekonominės. 

Iš to meto yra šis trumpas, bet iškalbingas raštelis: „Garbusis abate, re- 
gis, šis reikalas pranoko mūsų ketinimus. Ar galėtumėt kaip nors tuo pasi- 
rūpinti? Hebuternas. 

Tačiau kelio atgal nebuvo. Ne tik dėl honorarų, kurie plaukė keldami 
jaudulį, įpareigojo ir su katalikiškuoju pasauliu užmegzti saitai. Taksilis 
tapo kovos su satanistais didvyriu ir šlovės tikrai neatsisakys. 

Tada gavau ir trumpą tėvo Bergamaskio raštelį: „Regis, viskas gerai. Bet 
kaip žydai?“ 

Išties, tėvo Bergamaskio paliepimu iš Taksilio turėjau išpešti pikantiškos 
informacijos ne tik apie masonus, bet ir apie žydus. Tačiau nei Diana, nei 
Taksilis apie juos nė neužsiminė. Diana nesistebiu, gal Amerikoje, iš kur 
atvyko, žydų mažiau nei pas mus, ir jų klausimas jai svetimas. Tačiau tarp 
masonų žydų knibždėte knibždėjo, taip ir pasakiau Taksiliui. 

- Iš kur man žinoti? - atsakė šis. - Neteko susidurti su masonais žydais 
arba nežinojau, kad jie žydai. Ložėje nė sykio nemačiau rabino. 

— Jie ateina apsirengę ne rabinų drabužiais. Ir dar - gerai informuotas 
tėvas jėzuitas man papasakojo, kad monsinjoras Merenas, ne šiaip koks 
klebonas, o arkivyskupas, savo naujojoje knygoje įrodys, kad visų maso- 
niškų apeigų kilmė - kabalistinė, o judėjų kabala masonams liepia garbinti 
demonus... 

— Tuomet leiskim kalbėti monsinjorui Merenui, mes ir taip turim daug 
darbo. 

Toks Taksilio santūrumas man ilgai nedavė ramybės (svarsčiau sau, gal 
jis žydas?), bet paskui sužinojau, kad už žurnalistinius ir leidybinius žyg- 
darbius jam dažnai iškeldavo bylų dėl šmeižto ar nešvankybių ir priteis- 
davo mokėti gana dideles baudas. Jis smarkiai įsiskolino lupikautojams 
žydams ir skolų dar negrąžino (nes džiugiai švaistė nemažas pajamas iš 
savo naujosios antimasoniškos veiklos). Todėl baiminosi, kad žydai kol kas 
ramūs, bet gali užsipulti už skolas ir įkišti į kalėjimą. 

Ar tikrai čia tik pinigų klausimas? Taksilis buvo nedorėlis, tačiau turėjo 
šiokių tokių jausmų ir, tarkim, labai vertino šeimą. Tad kažkodėl užjautė žy- 
dus, įvairiausių persekiojimų aukas. Sakydavo, kad popiežiai globoja geto 
žydus, tegul ir kaip antrarūšius piliečius. 

Tais metais jam galvoje pasimaišė: manydamas esąs legitimistinio ir 
antimasoniško katalikų mokymo šauklys, nutarė mestis į politiką. Nepa- 
jėgiau susekti visų jo machinacijų, bet iškėlęs savo kandidatūrą į kažkokią 
Paryžiaus valdybos tarybą susirungė bei leidosi polemizuoti su tokiu įta- 
kingu žurnalistu kaip Driumonas, įsitraukusiu į aršią kampaniją prieš žydus 

ir masonus. Driumonas turėjo didelį autoritetą tarp dvasininkų ir netiesio- 
giai užsiminė, kad Taksilis esąs apgavikas. Nors „netiesiogiai užsiminė“ čia 
gal kiek per švelniai pasakyta. 1889 metais Taksilis parašė paskvilį apie 
Driumoną ir nežinodamas, kaip jį užsipulti (juk abudu buvo antimasonai), 
jo judofobiją pavadino protiniu sutrikimu. Be to, leido sau padejuoti dėl 
pogromų Rusijoje. 

Driumonas buvo rinktinis polemistas ir atsakė kitu paskviliu, kuriame 
išjuokė poną, kuris skelbiasi esąs Bažnyčios gynėjas, glėbesčiuojasi ir svei- 
kinasi su vyskupais bei kardinolais, nors prieš kelerius metus rašė įspūdin- 
gas nešvankybes apie popiežių, kunigus ir vienuolius, ką jau kalbėti apie 
Jėzų ar Švenčiausiąją Mergelę. Buvo ir dar blogesnių dalykų. 

Ne kartą teko kalbėtis su Taksiliu jo namuose, pirmajame aukšte ten ka- 
daise veikė „Antiklerikalinis knygynas“, bet mūsų pokalbius dažnai pertrauk- 
davo jo žmona, kuri atėjusi kažką šnibždėdavo vyrui į ausį. Kaip supratau 
vėliau, daug užkietėjusių antiklerikalų šiuo adresu ateidavo teirautis antika- 
talikiškų dabar jau itin katalikiško Taksilio veikalų, o šiam buvo likę per daug 
egzempliorių, kad galėtų lengva širdimi sunaikinti, tad jis labai apdairiai 
visada siųsdavo žmoną, pats niekada nesirodydavo ir taip toliau išnaudojo 
šią pelningą gyslą. Aš pats niekada netikėjau jo atsivertimo nuoširdumu: jis 
vadovavosi vieninteliu filosofiniu principu „Pinigai non olet". 

Tačiau Driumonas tą suuodė ir užsipuolė marselietį ne tik dėl kažkokių 
ryšių su žydais, bet ir kaip nepataisomą antiklerikalą. To pakako, kad sukel- 
tų pagrįstas dievobaimingesnių skaitytojų dvejones. 

Reikėjo pereiti į kontrpuolimą. 

- Taksili, - tariau, - nenoriu žinoti, kodėl vengiat asmeniškai stoti prieš 
žydus, bet gal galėtume rasti ką nors, kas imtųsi šio reikalo? 

- Jei tik manęs tiesiogiai su tuo nesusies, - atsakė Taksilis. Ir pridūrė: — 
Išties mano pranešimų ir tų mūsų Dianos pasakojamų niekų nebeužtenka. 
Subūrėme skaitytojų ratą, jie nori vis daugiau, gal jie skaito mano knygas 
ne geisdami sužinoti apie Kryžiaus priešų intrigas, o jausdami skaitymo 
malonumą, kaip atsitinka su tais šnipų romanais, kur skaitytojas skatina- 
mas palaikyti nusikaltėlį. 

Taip gimė daktaras Batajis. 

Taksilis rado, tikriau, prisiminė seną draugą, laivo gydytoją, daug kelia- 
vus) po egzotiškus kraštus ir kaišiojusį nosį į įvairių tikėjimų šventyklas, 
bet, svarbiausia, itin gerai išmaniusį apie nuotykių romanus, tokius kaip 
Busenaro knygos ar fantastiniai Žakoljo kūriniai: Le Spiritisme dans le mon- 
de ar Voyage au pays mystérieux”. Visiškai pritariau minčiai paieškoti naujų 
temų grožinės literatūros pasaulyje (kiek žinau iš jūsų dienoraščių, pats 
sėmėtės įkvėpimo iš Diuma ar Siu romanų): žmonės grynai iš malonumo 
ryte ryja pasakojimus apie nuotykius sausumoje ir jūrose ar detektyvines 
istorijas, o paskui lengvai užmiršta ką perskaitę, ir kai jiems kaip tiesa pa- 
teikiama tai, ką jau buvo perskaitę romane, miglotai atsiminę kažkur apie 
tai jau girdėję džiaugiasi patvirtintais savo įsitikinimais. 

Taksilio rastas žmogus buvo daktaras Čarlzas Haksas. Universitete ap- 
gynė cezario pjūvio operacijos diplomą, kažką išleido apie jūrų prekybos 
laivyną, bet dar nebuvo išsėmęs pasakotojo talento. Atrodė sergantis sun- 
kios formos alkoholizmu ir jam akivaizdžiai stigo pinigų. Kiek supratau iš 
jo kalbų, rengėsi išleisti fundamentalų veikalą, demaskuojantį religijas ir 
krikščionybę kaip „kryžiaus isteriją“, bet išklausęs Taksilio siūlymą pasakė 
dėl Bažnyčios garbės ir jai apginti pasiryžęs prirašyti kad ir tūkstantį pusla- 
pių velnio garbintojams pasmerkti. 

Atmenu, 1892 metais pradėjome numatę parašyti 240 knygelių, turė- 
siančių išeiti per maždaug trisdešimt mėnesių. Tai buvo toks milžiniškas 
kūrinys, kurį pavadinome Le Diable au XIX“ siècle”. Ant viršelio - didžiulis 
išsiviepęs Liuciferis šikšnosparnio sparnais ir slibino uodega, o paantraš- 
tė skelbė: „Spiritizmo, liuciferiškųjų masonų paslaptys, visiškas paladizmo, 
teurgijos ir goetijos bei viso šiuolaikinio satanizmo, okultinio magnetizmo, 
liuciferiškų mediumų, amžiaus pabaigos kabalos, rozenkreicerių magijos, 
slaptų apsėdimo formų, Antikristo pranašų nuvainikavimas“ Autorystė 
priklausė paslaptingojo daktaro Batajo plunksnai. 


Ž Spiritizmas pasaulyje ir Kelionės po paslaptingas šalis (pranc.). 
y Velnias XIX amžiuje (pranc.). 

Kaip ir planavome, šiame kūrinyje nebuvo nieko, apie ką nebūtų rašyta: 
Taksilis arba Batajis perkrėtė visą išleistą literatūrą ir į vieną katilą suvertė 
pogrindinius kultus, velnio apsireiškimus, šiurpinančias apeigas, atgai- 
vintas tamplierių liturgijas jų pamėgtajam Bafometui ir panašius dalykus. 
Iliustracijas irgi nukopijavome nuo kitų okultinių mokslų knygų, kurios 
savo ruožtu buvo nukopijuotos viena nuo kitos. Vieninteliai dar nematyti 
paveikslai buvo didžiųjų masonų meistrų portretai, išspausdinti panašiai 
kaip skelbimai Amerikos prerijose, pranešantys apie plėšikus, kuriuos rei- 
kia pagauti ir pristatyti teismui gyvus ar mirusius. 


atatan 


Dirbome karštligiškai: sočiai prisigėręs absento Haksas - Batajis pasakojo 
Taksiliui savo pramanus, šis pagražindamas rašė, Batajis rūpinosi detalė- 
mis, susijusiomis su medicinos mokslu ar nuodų menu, miestų ar egzo- 
tiškų apeigų, kurias buvo matęs savo akimis, aprašymais, o Taksilis dailino 
naujausias Dianos klejones. 

Tarkim, Batajis pasakojo apie Gibraltarą kaip apie akytą uolą, išvarpytą 
tunelių, grotų, požeminių ertmių, kuriose vykdavo bedieviškiausių sektų 
apeigos, prasimanydavo masonų niekšybes Indijos sektose ar Asmodėjo 
apsireiškimus, o Taksilis ėmėsi kurti Sofi Safo portretą. Perskaitęs Kolino de 
Plansi Dictionnaire infernal pasiūlė: esą tegul Sofi atskleidžia, kad pragaro 
legionų buvo šeši tūkstančiai šeši šimtai šešiasdešimt šeši, o kiekviename 
iš jų - šeši tūkstančiai šeši šimtai šešiasdešimt šeši demonai. Kad ir įkaušęs, 
Batajis pajėgė suskaičiuoti, jog velnių ir velnienių buvo keturiasdešimt ke- 
turi milijonai keturi šimtai trisdešimt penki tūkstančiai penki šimtai pen- 
kiasdešimt šeši. Patikrinom ir apstulbę pripažinom jo teisybę, o jis trenkęs 
delnu per stalą sušuko: „Matot, aš negirtas!“ Ir vaišinosi, kol nusirito po 
stalu. | 

Kupini jaudulio kūrėme toksikologinę Neapolio masonų laboratoriją, 
ruošusią nuodus ložės priešams naikinti. Batajis išrado šedevrą, kurį ne- 
siremdamas jokia chemija pavadino manna: rupūžė uždaroma stiklainyje 
su angimis ir aspidais, šeriama tik nuodingaisiais grybais, dar pridedama 

rusmenės ir nuodingosios nuokanos, paskui gyvūnai numarinami badu ir 
maita apipurškiama krištolo dulkių bei karpažolės putomis, paskui viskas 
sudedama į distiliatorių, išdžiovinama ant mažos ugnies, o maitos pelenai 
ir nedegūs milteliai atskiriami - taip išgaunamas ne vienas, bet du nuodai, 
skystas ir miltelių pavidalo, abu vienodai mirtini. 

— Jau regiu, kiek vyskupų skaitydami šiuos puslapius patirs ekstazę, - 
kreivai šypsojosi Taksilis kasydamasis slėpsną, kaip visada darydavo būda- 
mas labai patenkintas. Jis žinojo, ką kalba, nes po kiekvienos naujos „Vel- 
nio“ knygelės ateidavo kokio dvasininko laiškas su padėka už jo drąsias 
įžvalgas, atveriančias akis daugybei tikinčiųjų. 

Retkarčiais įtraukdavome Dianą. Tik jai galėjo šauti mintis apie Čarlsto- 
no Didžiojo meistro Arc1la Mystica - skrynelę, vieną iš septynių pasauly- 
je: ją atidarius viduje matėsi sidabrinis garsiakalbis, panašus į medžioklės 
ragą, tik mažesnis, kairėje - sidabro vijų laidas, vienu galu pritvirtintas prie 
aparato, o kitu - prie ausinės, kad girdėtum balsą asmenų, kalbančių į vie- 
ną iš likusių šešių skrynelių. Dešinėje skaisčiai raudona rupūžė, iš pražiotų 
nasrų spjaudanti mažas liepsneles, rodė, kad ryšys veikia, septynios auksi- 
nės statulėlės simbolizavo septynias pagrindines paladizmo dorybes arba 
septynis aukščiausius masonų vadovus. Didysis meistras, paspausdamas 
vieną iš statulėlių, kviesdavo savo pašnekovą Berlyne ar Neapolyje, o jei šis 
tą akimirką būdavo ne prie skrynelės, tai ant veido pajusdavo šiltą vėją ir 
sušnabždėdavo, tarkim, „Po valandos“, o ant Didžiojo meistro stalo rupūžė 
garsiai pakartodavo „Po valandos“. 

Iš pradžių dvejojom, ar nepasirodys ši istorija kiek groteskiška, nes jau 
prieš daug metų toks Meučis patentavo teletrofoną, arba telefoną, kaip 
dabar įprasta sakyti. Tačiau tais prietaisais kol kas naudojosi tik turtuoliai, 
mūsų skaitytojai nebūtinai galėjo apie juos Žinoti, tad toks nepaprastas 
išradimas, kaip ši skrynelė, buvo tikras velnio įsikišimo liudijimas. 

Kartais susitikdavom Taksilio namuose, kartais - Otejyje. Retkarčiais iš- 
drįsdavom padirbėti Batajo skylėje, bet tenykštis dvokas (nuo prasto alko- 
holio, neskalbtų drabužių ir daug savaičių užsistovėjusio maisto likučių) 
skatino mus vengti ten susitikti. 

Sunkiausia buvo pavaizduoti generolą Paiką, Didįjį pasaulio masonų meis- 
trą, kuris pasaulio likimą valdė iš Čarlstono. Tačiau nėra nieko originalesnio 
už tai, kas jau parašyta. 

Vos pradėjome leisti Le Diable, išėjo lauktoji Mereno, Por Lui (velniai 
žino, kur jis yra!) arkivyskupo, knyga La Franc-Maconnerie Synagogue de 
Satan’, o daktaras Batajis, šiek tiek graibęsis angliškai, keliaudamas rado 
knygą The Secret Societies“, 1873 metais išleistą Čikagoje, parašytą ge- 
nerolo Džono Felpso, žinomo masonų priešo. Idant geriau perteiktume 
Didžiojo Senio, pasaulinio paladizmo didžiojo šventiko, gal net įkūrusio 
Kukluksklaną ir dalyvavusio Linkolno nužudymo sąmoksle, paveikslą, 
mums tereikėjo pakartoti šiose knygose pateiktas žinias. Nutarėme, kad 
Čarlstono aukščiausios tarybos Didįjį meistrą tituluosime Broliu Generolu, 
aukščiausiuoju komandoru, Didžiosios simbolinės ložės Meistru ekspertu, 
Slaptuoju meistru, Tobuluoju meistru, Artimuoju sekretorium, Klebonu ir 
Teisėju, Išrinktuoju Devynių meistru, Šlovinguoju penkiolikos išrinktuoju, 
Aukščiausiuoju išrinktuoju riteriu, Dvylikos genčių vadu, Didžiuoju meistru 
architektu, Švenčiausiojo skliauto Didžiuoju škotų išrinktuoju, Tobuluoju 
aukščiausiuoju masonu, Rytų arba Kardo riteriu, Jeruzalės kunigaikščiu, 
Rytų ir Vakarų riteriu, Aukščiausiuoju rozenkreicerių kunigaikščiu, Didžiuo- 
ju patriarchu, visų simbolinių ložių Garbiuoju meistru ad vitam, Prūsų rite- 
riu noakitu, Didžiuoju rakto meistru, Libano ir tabernakulio kunigaikščiu, 
Bronzinio žalčio riteriu, Aukščiausiuoju šventyklos komendantu, Saulės 
riteriu, Kunigaikščiu adeptu, Škotijos švento Andriaus didžiuoju škotu, Di- 
džiuoju išrinktuoju Kadošo riteriu, Tobuluoju įšventintuoju, Didžiuoju ins- 
pektorium inkvizitorium komandoru, Slaptojo realo šviesiausiuoju ir aukš- 
čiausiuoju kunigaikščiu, Trisdešimt trečiuoju, Šventojo Paladijaus konser- 
vatorijos galinguoju ir Galinguoju aukščiausiuoju komandoru generolu 
didžiuoju meistru, Pasaulio laisvųjų masonų aukščiausiuoju popiežium. 


i Laisvyjų masonų šėtono sinagoga (pranc.). 
**  Slaptosios draugijos (pranc.). 

Citavome laišką, kur jis smerkė persistengusius italų ir ispanų brolius, 
kurie „pastūmėti teisėtos neapykantos dvasininkų Dievui“ šlovino jo prie- 
šą, vadinamąjį Šėtoną, mat jį prasimanė dvasininkai ir jo vardo ložėje ne- 
derėtų tarti. Taip pasmerkta Ženevos ložė, viešai iškėlusi vėliavą su užrašu 
„Šlovė Šėtonui“, bet paskui paaiškėjo, kad satanizmas (krikščioniškas prie- 
taras) smerkiamas todėl, jog masonų religija turi išlaikyti tyrą liuciferiškąjį 
mokymą. Tai kunigai, tikėdami velniu, sukūrė Šėtoną ir satanistus, raganas, 
raganius, kerėtojus ir juodąją magiją, o liuciferistai išpažino šviesiąją magi- 
ją, kaip ir tamplieriai, jų senieji mokytojai. Juodąja magija tikėjo Adonajaus, 
piktojo krikščionių garbinamo dievo, garbintojai, to dievo, kuris veidmai- 
nystę pavertė šventumu, ydą - dorybe, melą - tiesa, tikėjimą - absurdu ir 
kurio visi veiksmai liudija žiaurumą, klastą, neapykantą žmogui, barbary- 
bę, mokslo atmetimą. Liuciferis, priešingai - yra gerasis Dievas, palyginti 
su Adonajumi, šviesa, palyginti su šešėliu. 

Bulanas stengėsi mums išaiškinti įvairius kultus to, kas mūsų akyse yra 
tiesiog demonas: 

- Vieniems Liuciferis - puolęs angelas, jau atlikęs atgailą ir ateityje galjs 
tapti mesiju. Yra moterų sektų, joms Liuciferis - moteriška geroji būtybė, 
priešinga piktam vyriškajam Dievui. Kiti laiko jį Dievo prakeiktu Šėtonu, 
bet mano, jog Kristus per mažai padarė žmonijos labui, todėl garbina Die- 
vo priešą ir yra tikrieji satanistai, nes aukoja juodąsias mišias ir panašiai. 
Yra Šėtono garbintojų, kuriems paprasčiausiai patinka raganystės, burtai, 
kerai, bet yra ir tokių, kuriems satanizmas tampa tikrąja religija. Iš jų tokie 
asmenys kaip Džozefinas Peladanas ar dar blogiau - Stanislas de Guaita, 
nuodijimo meno meistras, net organizuoja išrinktųjų būrelius. Ir dar yra 
paladistai. Jų visų apeigos skirtos nedaugeliui išrinktųjų, šiems priklausė 
ir karbonaras Madzinis. Kalbama, kad Garibaldis užkariavo Siciliją padeda- 
mas paladistų, Dievo ir monarchijos priešų. 

Paklausiau, kodėl jis satanizmu ir magija kaltina Guaitą su Peladanu, nes 
iš paryžiečių paskalų žinojau, kad jie satanizmu apkaltino būtent jj. 

— Ak, - atsakė, - šiame okultinių mokslų pasaulyje Blogio ir Gėrio ribos 
labai trapios ir tai, kas vieniems yra Gėris, kitiems gali būti Blogis. Kartais 
net ir senose pasakose fėja nuo raganos skiriasi tik amžiumi ir grožiu. 


325 


UMBERTO ECO + PRAHOS KAPINĖS 


— Bet kaip tie kerai veikia? 

- Kalbama, kad Čarlstono Didysis meistras susikirto su tokiu Gorgasu 
iš Baltimorės, atskalūniškos Škotijos ložės galva. Papirkęs skalbėją gavo 
nosinaitę. Pamerkė į sūrų vandenį ir berdamas druską sumurmėjo: Sa- 
grapim melanchtebo rostromouk elias phitg. Paskui išdžiovino audeklą virš 
magnolijos sausuolių laužo, tada tris savaites kas šeštadienį rytais meldėsi 
Molochui, rankose iškėlęs išlankstytą nosinę lyg aukotų demonui. Trečio- 
jo šeštadienio pavakarę sudegino ją alkoholio liepsnoje, supylė pelenus į 
bronzinę lėkštelę, paliko per naktį, rytą sumaišė su vašku ir nulipdė lėlę, 
lėlytę. Tokie velnio kūriniai vadinami dagyde. Įkišo tą lėlytę į stiklo rutulį, 
siurbliu ištraukė visą orą ir sukūrė vakuumą. Tuo metu jo priešininkas ken- 
tė siaubingus skausmus, kurių prigimties nepajėgė suprasti. 

- Jis mirė? 

- Tai jau smulkmenos, gal to nė nesiekta. Svarbiausia, kad magija veikia 
per nuotolį, o būtent taip Guaita su savo bendrais veikia prieš mane. 

Daugiau atvirauti nenorėjo, tačiau besiklausanti Diana žvelgė į jį susi- 
žavėjusi. 


*4+X* 


Reikiamą akimirką paspaustas Batajis, pradėjęs nuo pat aštuoniolikto am- 
žiaus okultistų, sumetė ilgoką skyrių apie žydų vaidmenį masonų ložėse 
ir paskelbė, kad prie oficialiųjų ložių slapta veikia penki šimtai tūkstančių 
žydų masonų, tik jų ložės įvardijamos ne žodžiais, o skaičiais. 

Pataikėm pačiu laiku. Regis, būtent tais metais kažkoks laikraštis pavarto- 
jo vykusį terminą antisemitizmas. Tad pakliuvome į „oficialią“ kryptį, stichiš- 
kas nepasitikėjimas žydais tapo doktrina, kaip krikščionybė ar idealizmas. 

Mūsų susitikimuose dalyvaudavo ir Diana, o išgirdusi kalbant apie žydų 
ložes keletą kartų ištarė: „Melchizedekas, Melchizedekas“ Ką ji prisiminė? 
Paskui tęsė: 

— Patriarchų taryboje žydų masonų skiriamasis ženklas... buvo ant kaklo 
kabanti sidabro grandinėlė su aukso plokštele... Įstatymo simboliu... Mo- 
zės įstatymo... 

Mintis patiko, ir štai mūsų žydai susirinkę Melchizedeko šventykloje 
apsikeitė atpažinimo ženklais, slaptažodžiais, pasisveikinimais ir priesai- 
komis, kurios, be abejo, skambėjo ganėtinai žydiškai, kaip Grazzin Gaizim, 
Javan Abbadon, Bamachec Bamearach, Adonai Bego Galchol. Žinoma, ložė- 
je nedaryta nieko daugiau, kaip tik grasinta Šventajai Romos bažnyčiai ir 
pačiam Adonajui. 

Taip Taksilis (prisidengęs Bataju), viena vertus, tenkino savo užsako- 
vus dvasininkus, kita vertus, neerzino savo kreditorių žydų. Nors dabar 
jau būtų galėjęs jiems sumokėti: per pirmuosius penkerius metus Taksi- 
lis gavo tris šimtus tūkstančių frankų honoraro (grynaisiais), šešiasdešimt 
tūkstančių iš jų atiteko man. 


ata a 


Regis, 1894 metais laikraščiuose tik ir kalbėta apie kariuomenės kapitoną, 
tokį Dreifusą, prūsų ambasadai pardavusį karinę informaciją. Nė tyčia ne- 
sugalvotum - išdavikas buvo žydas. Dreifuso reikalo iškart ėmėsi Driumo- 
nas, tad pamaniau, jog ir Le Diable knygelės turėtų prisidėti atskleisdamos 
stebinamų faktų. Tačiau Taksilis pasakė, kad į karinio šnipinėjimo istorijas 
verčiau nesivelti. 

Tik vėliau supratau, ką jis nujautė: kalbėti apie žydų vaidmenį masonų 
pasaulyje yra viena, bet įtraukti Dreifusą reiškė netiesiogiai duoti suprasti 
(ar atskleisti), kad jis buvo ne tik žydas, bet ir masonas, o toks žingsnis būtų 
buvęs labai neatsargus, nes masonai kariuomenėje ypač tarpo ir gali būti, 
jog Dreifusui bylą iškėlusių karininkų dauguma taip pat buvo masonai. 


XXX 


Kita vertus, netrūko ir kitų krypčių, kurias galėjome išnaudoti, o suburto 
skaitytojų rato požiūriu mūsų padėtis buvo nepalyginti geresnė už Driu- 
mono. 
Praėjus maždaug metams, kai pasirodė Le Diable, Taksilis kartą pasakė: 
- Pagaliau juk viskas, kas paskelbta Le Diable knygelėse, yra daktaro Ba- 
tajo kūryba, kodėl turėtume juo pasikliauti? Reikia atsivertusios paladis- 

tės, galinčios atskleisti slėpiningiausias sektos paslaptis. Be to, ar gali būti 
romanas gražus be moters? Sofi Safo pristatėme nepalankiai, net atsiver- 
tusi ji nesukels skaitytojų katalikų simpatijų. Reikia tokios, kurią skaitytojai 
iškart pamiltų, kad ir satanistės, kurios veide šviestų būsimas atsivertimas, 
naivios masonų sektos sugundytos paladistės, kuri galų gale nusimeta jų 
jungą ir grįžta į savo protėvių tikėjimo glėbį. 

— Diana, - pasakiau. - Diana yra gyvas galinčios atsiversti nusidėjėlės 
paveikslas, juolab kad ji gali kone pagal mūsų komandą būti vienokia arba 
kitokia. 

Taip aštuoniasdešimt devintojoje Le Diable knygelėje į sceną įžengė 
Diana. 

Dianą pristatė Batajis, o kad jos pasirodymas būtų įtikinamesnis, ne- 
trukus parašiusi jam laišką ji pareiškė esanti nepatenkinta tuo, kaip buvo 
pristatyta, ir netgi sukritikavo savo atvaizdą, publikuotą įprastu /e Diable 
knygelių stiliumi. Turiu pripažinti, paveikslėlis buvo kiek vyriškas, tad ne- 
delsdami pakeitėme jį moteriškesniu Dianos atvaizdu, paaiškinę, kad jį nu- 
piešė dailininkas, aplankęs ją Paryžiaus viešbutyje, kur buvo apsistojusi. 

Diana debiutavo žurnale Le Palladium Rėgėnerė et libre, kuriam rašė at- 
simetėliai paladistai, drįsdami iki mažiausių smulkmenų aprašyti Liuciferio 
kultą ir per apeigas tariamus šventvagiškus žodžius. Vis dar praktikuojamo 
paladizmo bijota taip akivaizdžiai, kad toks kanauninkas Mustelis savo Re- 
vue Catholique apie atsimetėlę paladistę Dianą kalbėjo kaip apie atsiver- 
timo priešaušrį. Diana atsiliepdama nusiuntė Musteliui du banknotus po 
šimtą frankų vargetoms. Mustelis pakvietė skaitytojus melstis už Dianos 
atsivertimą. 

Prisiekiu, neprasimanėme ir nepapirkome Mustelio, jis tarytum veikė 
pagal mūsų surašytą planą. O jo žurnalui pritarė ir La Semaine Rėligieuse, 
įkvėptas Grenoblio vyskupo monsinjoro Favos. 

Regis, devyniasdešimt penktųjų birželį Diana atsivertė ir šešis mėnesius 
rašė Mémoires d'une ex-palladiste" knygas. Užsiprenumeravusieji Palladium 
Rėgėnerė (žinoma, jį liautasi leisti) galėjo gauti Mémoires prenumeratą arba 


$ Buvusios paladistės atsiminimai (pranc.). 


328 


AB 


i ar 


-S A 


teriškesniu 


ėme jį mo 


t 
Dianos atvaizdu... 


į 


„nedelsdami pake 


UMBERTO ECO + PRAHOS KAPINĖS 


atsiimti pinigus. Išskyrus keletą fanatikų, skaitytojams, regis, toks perėjimas 
į priešingą pusę buvo visai priimtinas: atsivertėlė Diana pasakojo tokias pat 
fantastiškas istorijas kaip ir nusidėjėlė Diana, o skaitytojams to ir tereikėjo. Iš 
esmės tai buvo Taksilio mintis: koks skirtumas, apie ką rašoma - apie popie- 
Žiaus Pijaus IX ištvirkavimą su tarnais ar apie kokio masono satanisto homo- 
seksualias apeigas. Žmonės trokšta to, kas draudžiama, ir taškas. 

O Diana žadėjo uždraustus dalykus: „Rašysiu, kad atskleisčiau viską, kas 
nutiko Trikampiuose, kam priešinausi visomis savo jėgomis, ką visada nie- 
kinau ir kas man atrodė vertinga. Tegul sprendžia skaitytojai...“ 

Šaunuolė Diana. Mes sukūrėme mitą. Ji to nė nežinojo, gyveno apsvai- 
gusi nuo vaistų, kurių duodavome jai nuraminti, ir paklusdavo tik mūsų 
(ak, Dieve, ne, jų) glamonėms. 


XXX 


Vėl išgyvenu didžio jaudulio akimirkas. Angeliškoji atsivertėlė Diana užka- 
riavo klebonų ir vyskupų, motinų, apgailėjusių nusidėjėlių aistras, meilę. 
Pėlerin papasakojo apie tokią sunkiai sergančią Luizą, priimtą į Dianos glo- 
bojamą Lurdan keliavusių maldininkų grupę ir stebuklingai pasveikusią. 
La Croix, didžiausias katalikų dienraštis, rašė: „Ką tik perskaitėme pradėtų 
spausdinti panelės Vogan „Buvusios paladistės atsiminimų“ pirmąjį skyrių 
ir dar negalime atsigauti nuo neapsakomo jaudulio. Kokią nuostabią ma- 
lonę Dievas teikia jam atsidavusioms sieloms...“ Monsinjoras Ladzareskis, 
Šventojo Sosto pasiuntinys Antimasonų sąjungos centro komitete, Dianos 
atsivertimo proga tris dienas laikė padėkos pamaldas Romos Švenčiausio- 
sios Širdies bažnyčioje, o Dianai priskirtas Žanos d'Ark himnas (tiesiog arija 
iš operetės, kurią Taksilio draugas sukūrė jau nežinau kokiam musulmonų 
sultonui ar kalifui) buvo atliktas antimasoniškoje Romos komiteto šventė- 
je ir giedotas net kai kuriose bazilikose. 

Ir čia, lyg tyčia būtume tai sugalvoję, Dianos pusėn stojo mistikė karme- 
litė iš Lizjė, jau kone šventoji, nors dar visai jaunutė. Toji Kūdikėlio Jėzaus 
ir Šventojo Atvaizdo sesuo Teresė, gavusi atsivertėlės Dianos atsiminimų 
egzempliorių, taip susijaudino, kad įtraukė ją kaip personažą į seserims 

vienuolėms rašomą teatro veikalą „Nuolankumo triumfas“, kuriame veikė 
net Žana d'Ark. Ir nusiuntė Dianai savo nuotrauką Žanos d'Ark drabužiais. 

Dianos atsiminimus išvertus į daugelį kalbų, kardinolas vikaras Parokis 
pasveikino ją ir pavadino atsivertimą „nuostabiu Malonės triumfu“, apašta- 
liškasis sekretorius monsinjoras Vinčencas Sardis rašė, kad Apvaizda leido 
Dianai įstoti į tą pasibjaurėtiną sektą, idant paskui galėtų ją sužlugdyti, o 
Civiltà Cattolica tvirtino, jog panelė Diana Vogan „iš tamsumų pašaukta į 
dieviškąją šviesą savo patirtį paskyrė Bažnyčios labui rašydama teisingas ir 
naudingas knygas, kurioms nėra lygių“. 


ataa 


Bulaną Otejyje matydavau vis dažniau. Kas jį siejo su Diana? Netikėtai at- 
važiavęs į Otejį retkarčiais užtikdavau juos apsikabinusius, o Diana sėdė- 
davo palaimingai žvelgdama į lubas. Gal ji jau būdavo apimta antrosios 
būsenos, ką tik priėjusi išpažinties ir džiaugdavosi apsivaliusi. Šios moters 
santykiai su Taksiliu man atrodė daug įtartinesni. Netikėtai atvykęs kartą 
radau ją ant sofos pusnuogę, apsikabinusią Taksilį pamėlusiu veidu. Pui- 
ku, maniau, kažkas juk turi patenkinti „blogosios“ Dianos kūno geidulius, 
nenorėčiau, kad man tektų tai daryti. Tikras siaubas yra santykiauti ir su 
paprasta moterim, ką kalbėti apie pamišėlę. 

Jei būnu su „gerąja“ Diana, ji droviai padeda galvą man ant peties ir 
verkdama maldauja jai atleisti. Nuo jos šilumos man prie skruosto ir at- 
gaila dvelkiančio alsavimo mano kūnu perbėga virpulys, todėl atsitraukęs 
patariu Dianai melsti išganymo atsiklaupus prieš kokį šventą paveikslą. 


X*X+X* 
Paladistų draugijos (jos tikrai egzistavo? Apie juos parašyta daug anonimi- 
nių laiškų, nes norint, kad kas nors imtų egzistuoti, tereikia nuolat apie tai 
kalbėti) išdavikei Dianai piktai grasino. Ir nutiko dar kažkas, tik neatsimenu 
kas. Sakyčiau, numirė abatas Bulanas. Bet lyg per miglą matau jį greta Dia- 
nos ir paskesniais metais. 


Per daug iš savo atminties reikalauju. Reikia pailsėti. 

Iš 1897 metų dienoraščio balandžio 15 ir 16 dienos įrašų 


Sakyčiau, toliau Dala Pikolos dienoraščio įrašai pašėlusiai susipi- 
na su Simoninio įrašais, nors kartais ir vienas, ir kitas kalba apie 
tą patį įvykį, tik iš priešingų pozicijų, tačiau, negana to, ir Simo- 
ninio dienoraštis susijaukia taip, lyg rašydamas jis būtų sunkiai 
atsiminęs įvairius įvykius, dalyvius ir aplinkybes, su kuriais bė- 
gant metams teko susidurti. Simoninis atkuria laikotarpį (neretai 
painiodamasis, pirma papasakodamas tai, kas greičiausiai įvyko 
vėliau) nuo Taksilio tariamo atsivertimo iki devyniasdešimt šeš- 
tųjų ar septintųjų metų. Maždaug dvylika metų, ir aptaria juos 
skubomis, kartais net stenografiškai, tarsi baimindamasis už- 
miršti atminty staiga iškilusius dalykus, o pramaišiui prikaišioja 
ilgesnių pokalbių, apmąstymų, dramatiškų įvykių aprašymų. 

Tad Pasakotojas, nebeturėdamas tolygaus vis narrandi, regis, 
išslydusio iš dienoraštininko rankų, tiesiog suskirstė atsimini- 
mus skyreliais taip, tarsi įvykiai būtų vykę vienas po kito, nors la- 
bai tikėtina, kad visi vyko vienu metu - tarkim, Simoninis, baigęs 
kalbėtis su Račkovskiu, tą pačią popietę susitiko su Gavialiu. Bet, 
kaip sakoma, tiek jau to. 

Ponios Adam salonas 


Simoninis atsimena, kad pastūmėjęs Taksilį į atsivertimo kelią 
(ir nesupranta, kodėl Dala Pikola paskui jį iš to kelio išstūmė) 
nusprendė jei ne tapti tikru masonu, tai bent dažniau sukinė- 
tis tarp respublikonų, kur, kaip įsivaizdavo, masonų knibždė- 
te knibždėjo. O geros pažintys iš Bono gatvės knygyno - ypač 
su Tuseneliu - jam atvėrė Žiuljetės Lamesin, dabar jau ponios 
Adam, taigi kairiųjų respublikonų deputato, Crėdit Foncier įkū- 
rėjo, o paskui senatoriaus iki gyvos galvos žmonos, salono du- 
ris. Jos namus iš pradžių Puasonjerės bulvare, paskui Malzerbo 
bulvare puošė pinigai, aukštoji politika ir kultūra: pati šeimi- 
ninkė buvo gana žinoma rašytoja (net aprašiusi Garibaldžio gy- 
venimą), jos namuose lankydavosi ir tokie valdžios vyrai, kaip 
Gambeta, Tjeras ar Klemanso, bei rašytojai Priudomas, Flobe- 
ras, Mopasanas, Turgenevas. Ten Simoninis sutiko galudienį 
Viktorą Hugo, kone virtusį savo paties paminklu, sustingdytą 
amžiaus, garbės ir insulto. 

Tokioje aplinkoje Simoninis nebuvo pratęs sukiotis. Matyt, 
kaip tik tais metais Magny užeigoje jis susipažino ir su dakta- 
ru Froidu (kaip atsiminė rašydamas dienoraštį kovo dvidešimt 
penktąją) ir šypsodamas klausėsi, kaip eidamas vakarieniauti pas 
Šarko šis turėjęs įsigyti fraką ir gražų juodą kaklaryšį. Dabar ir 
Simoniniui teko nusipirkti fraką ir kaklaryšį, ir net gražią naują 
barzdą iš geriausio (ir diskretiškiausio) Paryžiuje perukų gamin- 
tojo. Nors jaunystės metais mokydamasis pasisėmė kultūros, o 
gyvendamas Paryžiuje nemažai skaitė, dalyvaudamas guviuose, 
informatyviuose, retkarčiais įmantriuose pokalbiuose, kurių pa- 
grindiniai veikėjai visada atrodė å la page, jautėsi nejaukiai. To- 
dėl dažniausiai tylėdavo, įdėmiai klausydavosi ir tik retkarčiais 
ką nors užsimindavo apie Tūkstantinės žygį į Siciliją - Prancūzi- 
joje Garibaldis tikdavo visada ir visur. 

Pasijuto sutrikęs: buvo pasirengęs klausytis ne tik tuo metu 
įprastų respublikoniškų, bet ir ryžtingų revoliucinių kalbų, o 
Žiuljetė Adam mielai kviesdavosi rusus, akivaizdžiai susijusius 
su caro aplinka, kaip ir jos bičiulis Tusenelis nemėgo anglų, o 
savo Nouvelle Revue spausdino tokį veikėją kaip Leonas Dodė, 
ne be pagrindo laikytą reakcionieriumi, nors jo tėvas Alfonsas 
buvo nuoširdus demokratas, vis dėlto Madame Adam garbei rei- 
kia pripažinti, kad jos salone buvo laukiami ir vienas, ir kitas. 

Neaišku ir dėl ko kildavo antižydiškos diskusijos, neretai 
gyvindavusios salono pokalbius: ar dėl akivaizdžiai Tusenelio 
puoselėtos socialistinės neapykantos žydiškajam kapitalizmui, 
ar dėl mistinio antisemitizmo, kurį skleidė Juliana Glinka, glau- 
džiai susijusi su rusų okultistais, susižavėjusi brazilų candomblė 
apeigomis, kuriose dalyvavo vaikystėje, kai tėvas toje šalyje dir- 
bo diplomatinėje tarnyboje, ir artimai (šnabždėta) bendravusi 
su didžiąja tų dienų Paryžiaus okultizmo pitija Madame Bla- 
vatskaja. 

Žiuljetė Adam neslėpė nepasitikinti žydų pasauliu, ir vieną va- 
karą Simoninis klausėsi rusų rašytojo Dostojevskio, akivaizdžiai 
prasiskolinusio kaip ir Simoninio pažįstamas Brafmanas, rašinių 
apie didijį Kahalą. 

— Dostojevskis rašo, kad žydai, tiek kartų praradę teritoriją, 
politinę nepriklausomybę, savo įstatymus ir kone tikėjimą, ta- 
čiau visada išgyvendavę dar vieningesni nei pirma, nebūtų galėję 
išlikti tokie gyvybingi, tiesiog neįtikėtinai energingi, jei nebūtų 
turėję valstybės, aukštesnės už visas esamas valstybes, status in 
statu, kurią net ir baisiausiai persekiojami visada išlaikė atsiribo- 
ję nuo tautų, su kuriomis gyveno, su jomis nesusilieję, nesusita- 
patinę ir laikydamiesi pamatinio principo: „Net ir išblaškytiems 
po visą pasaulį vis tiek reikia tikėti, kad viskas, kas buvo žadėta, 
išsipildys, o kol kas gyvenk, niekink, vienykis, išnaudok ir lauk, 
lauk, lauk...“ 

— Tas Dostojevskis yra didis retorikos meistras, - tarė Tuse- 
nelis. - Tik paklausykit, kaip jis staiga ima rodyti supratimą, 
simpatiją, netgi, drįsčiau sakyti, pagarbą žydams: „Gal ir aš esu 
žydų priešas? Ar toji nelaiminga tauta gali turėti priešų? Prie- 
šingai, kalbu ir rašau, kad viskas, ko reikalauja žmogiškumas ir 
teisingumas, viskas, ko reikalauja humanizmas ir krikščioniškas 
mokymas, turi būti padaryta dėl žydų...“ Graži įžanga. O paskui 
iškloja, kaip toji nelaiminga tauta kėsinasi sunaikinti krikščioniš- 
ką pasaulį. Puikus ėjimas. Nenaujas, mat jums gal neteko skaityti 
Markso „Komunistų manifesto“. Jis pradeda nuostabiai: „Šmėk- 
la klaidžioja po Europą“, - paskui iš paukščio skrydžio pateikia 
socialinės kovos istoriją nuo senovės Romos iki šių dienų, o bur- 
žuazijai, kaip revoliucinei klasei, skirti puslapiai stačiai gniaužia 
kvapą. Marksas parodo per visą pasaulį keliaujančią naują nesu- 
laikomą jėgą, tarsi tai būtų kuriančio Dievo kvėptelėjimas iš Pra- 
džios knygos. O baigiantis šioms liaupsėms (patikėkit, išties ke- 
rinčioms) pereinama prie buržuazijos triumfo sukeltos pogrindi- 
nės jėgos: iš kapitalizmo įsčių gimsta jo duobkasiai proletarai. Ir 
tiesiai pareiškia: „Dabar norime jus sunaikinti ir pasiimti viską, 
kas buvo jūsų.“ Nuostabu. Taip ir Dostojevskis elgiasi su žydais: 
pateisina jų sąmokslą, kuris būtinas jiems išlikti istorijoje, o pas- 
kui pareiškia, kad šį priešą reikia naikinti. Dostojevskis - tikras 
socialistas. 

— Ne socialistas, - šypsodamasi įsiterpė Juliana Glinka. - Jis 
svajotojas, todėl ir sako tiesą. Tik pažiūrėkit, kaip jis užkerta ke- 
lią iš pažiūros pačiam racionaliausiam prieštaravimui, kitaip ta- 
riant, jei bėgant amžiams ir egzistavo valstybė valstybėje, tai tik 
pagimdyta persekiojimo, ir ji išnyktų žydų teises sulyginus su vie- 
tos gyventojų teisėmis. Klaida, įspėja Dostojevskis! Net turėdami 
tokias pačias teises kaip kiti piliečiai žydai niekada neatsisakytų 
įžūlios minties apie ateisiantį ir kardu sutramdysiantį visas tautas 
Mesiją. Todėl žydai labiausiai vertina tik vieną veiklą - prekybą 

auksu ir papuošalais, kad Mesijui atėjus nesijaustų susaistyti su 
juos priglaudusiu kraštu ir galėtų be vargo išsigabenti visus savo 
turtus, jei - kaip poetiškai sako Dostojevskis - nušvis aušra ir 
išrinktoji tauta grąžins cimbolus, litaurus ir dūdmaišius, sidabrą 
ir šventenybes į senuosius Namus. 

— Prancūzijoje jiems buvome per daug atlaidūs, - baigė Tuse- 
nelis, - todėl dabar jie karaliauja biržoje ir valdo paskolas. Socia- 
lizmas gali būti tik antisemitiškas... Neatsitiktinai Prancūzijoje 
Žydai triumfavo tada, kai joje įsivyravo iš kitapus Lamanšo atke- 
liavę naujieji kapitalizmo principai. 

— Pone Tuseneli, jūs viską per daug supaprastinat, - tarė Glin- 
ka. - Rusijoje tarp apsinuodijusiųjų jūsų išliaupsintojo Markso 
revoliucinėmis idėjomis esama daug žydų. Jie - visur. 

Ir pasisuko į svetainės langus, tarsi Jie būtų tykoję už kampo 
iškėlę durklą. O Simoninis, apimtas grįžusio vaikystės siaubo, 
galvojo apie naktimis laiptais lipantį Mordechajų. 


Dirbti Ochranai 


Simoninis iškart suprato, jog Glinka yra potenciali klientė, tad 
ėmė prie jos gretintis santūriai mergindamas - tiesa, turėjo pri- 
siversti. Ne itin išmanė apie moterišką žavesį, bet negalėjo nema- 
tyti, kad jos veidas kaip kiaunės, o akys įstatytos per arti nosies, 
o Žiuljetė Adam, nors ir ne tokia, kokią pažino prieš dvidešimt 
metų, bet vis dar dailaus stoto ir patraukliai didinga. 

Tiesa, Simoninis per daug neatviravo su Glinka, daugiau klau- 
sėsi šios klejonių, dėdamasis besidomintis panelės pramanais, 
tarkim, kaip Viurcburge jai pasirodęs Himalajų guru ir atskleidęs 
nežinia kokią paslaptį. Taigi, jai buvo galima teikti antižydišką 
medžiagą, pritaikytą pagal jos ezoterinius pomėgius. Juolab kad, 
anot kalbų, Juliana Glinka - generolo Oržejevskio, gana iškilios 

rusų slaptosios policijos figūros, dukterėčia, jo pastangomis ją 
pasamdė Ochrana, imperatoriškoji slaptoji tarnyba, todėl ji buvo 
susijusi (nesuprasi, kaip pavaldinė, bendradarbė ar tiesioginė 
konkurentė) su naujuoju visų užsienio tyrimų vadovu Piotru 
Račkovskiu. Le Radical, kairiųjų dienraštis, pareiškė numanąs, 
kad Glinka pragyvena nuolat išduodama rusų teroristus išeivijo- 
je, o tai reiškė, kad ji lankydavosi ne tik Adam salone, bet ir kitose 
vietose, apie kurias Simoninis nieko nežinojo. 

Reikėjo Glinkos skoniui pritaikyti Prahos kapinių sceną, iš- 
braukti postringavimus apie ekonominius projektus ir rabinų 
kalbose daugiau ar mažiau paryškinti užuominas apie Mesiją. 

Kiek panaršęs po Guženo raštus ir kitą to meto literatūrą, Si- 
moninis į rabinų lūpas įdėjo pasvaičiojimų apie Dievo išrinktą- 
jį Valdovą, kuris grįžta kaip Izraelio Karalius ir nušluoja visas 
stabmeldžių piktadarybes. Ir į kapinių istoriją apie Mesiją įter- 
pė bent du puslapius fantasmagorijų, tokių kaip „su visa Šėtono 
galia ir siaubu pergalingojo Izraelio Karaliaus karalystė ateina į 
mūsų dvasiškai neatgimusį pasaulį. Karalius, gimęs iš Siono krau- 
jo, Antikristas, žengia į pasaulio sostą“. Bet žinodamas, jog carui 
artimuose sluoksniuose menkiausia mintis apie respubliką kelia 
siaubą, pridūrė, kad tik respublika, kur visi gali balsuoti, leistų 
daugumą balsų gavusiems žydams priimti savo tikslams naudin- 
gus įstatymus. Tie kvaili stabmeldžiai, kalbėjo rabinai kapinėse, 
mano iš respublikos sulauksią daugiau laisvių nei iš autokratijos. 
Priešingai, autokratija, kai valdo išminčiai, o liberali santvar- 
ka - kai prastuomenė, kurią žydų agentams lengva sukurstyti. 
Akivaizdu, autoriui nėmaž nerūpėjo, kaip respublika susijusi su 
Pasaulio karalium: Napoleonas III įrodė, kad respublika gali pa- 
gimdyti imperatorių. 

Tačiau prisiminęs senelio pasakojimus Simoninis sumanė ra- 
binų šnekas praturtinti ilgėlesniu skirsniu, kaip veikė ir turėjo 
veikti slaptoji pasaulio valdžia. Keista, kad Glinka nepastebėjo 

pateiktų argumentų tapatumo su Dostojevskio išdėstytais, o gal 
pastebėjo ir apsidžiaugė, kad senasis tekstas patvirtina Dosto- 
jevskio mintis. 

Tad Prahos kapinėse paaiškėjo, kad kabalistai žydai įkvėpė 
kryžiaus žygius, kuriais siekta Jeruzalei grąžinti pasaulio centro 
vardą, padedami visur esančių tamplierių (o medžiagos apie tai 
Simoninis galėjo rasti įvairiausiuose šaltiniuose). Deja, paskui 
arabai nustūmė kryžeivius į jūrą, o tamplieriai sulaukė tokios 
prastos baigties, kokios sulaukė, antraip planas būtų išdegęs jau 
prieš daugelį amžių. 

Prahoje rabinai atsiminė, kad ir humanizmas, Prancūzijos re- 
voliucija bei Amerikos nepriklausomybės karas lygiai taip pat 
padėjo pasikasti po krikščionybės pamatais, susilpnino pagarbą 
valdovui ir nutiesė žydams kelią pasauliui užkariauti. Žinoma, 
šiam planui įgyvendinti jiems reikėjo garbios priedangos, kitaip 
tariant, masonų. 

Simoninis sumaniai perdirbo senojo Baruelio, apie kurį Glin- 
ka ir jos globėjai rusai akivaizdžiai nieko nežinojo, ištraukas, ir 
generolas Oržejevskis, gavęs Glinkos jam perduotą pranešimą, 
nutarė iš jo sukurti du tekstus: trumpesnis iš jų, daugmaž atitikęs 
originalią Prahos kapinių sceną, buvo išspausdintas keliuose Ru- 
sijos Žurnaluose užmiršus (ar tikintis, kad skaitytojai bus užmir- 
šę, o gal nė nežinojo), kad iš Gėdšės knygos paimta rabino kalba 
daugiau nei prieš dešimt metų publikuota Sankt Peterburge ir 
paskui Teodoro Fritšo veikale Antisemiten-Katechismus. Antra- 
sis tekstas, pavadintas „Taina Jevreistva“ („Žydų paslaptis“), iš- 
ėjo atskiru pamfletu, įvadu jį pagerbė pats Oržejevskis, parašęs, 
jog pagaliau dienos šviesą išvydusiame tekste pirmąkart kalbama 
apie artimus nihilizmo šauklių masonų ir žydų santykius (anuo- 
metinėje Rusijoje toks kaltinimas, regis, buvo itin sunkus). 

Suprantama, iš Oržejevskio Simoninis gavo deramą atlygį, o 
Glinka pagaliau pateikė (bauginantį ir baisų) siūlymą už šį įstabų 

žygį atlyginti savo kūnu. Tokio siaubo Simoninis išvengė tik lei- 
dęs suprasti - grąžydamas rankas ir daug bei nekaltai dūsauda- 
mas, - kad jo likimas panašus į Oktavo de Malivero, apie kurį jau 
ištisus dešimtmečius šnabždasi visi Stendalio skaitytojai. 

Nuo tos akimirkos Glinka liovėsi juo domėtis, o jis daugiau ne- 
besidomėjo ja. Bet vieną dieną užėjęs į Cafė de la Paix pavalgyti 
paprastų déjeuner d la fourchette (ant grotelių keptų pjausnių su 
inkstais), Simoninis pamatė ją prie stalo su apkūniu prasčiokiš- 
kos išvaizdos buržua. Ji akivaizdžiai atrodė įsitempusi. Simoninis 
stabtelėjo pasisveikinti, tad Glinkai teko jį pristatyti ponui Rač- 
kovskiui, o šis nužvelgė jį itin susidomėjęs. 

Tąkart Simoninis nesuprato tokio dėmesio priežasčių, bet su- 
vokė vėliau, išgirdęs skambinant į krautuvės duris ir už durų iš- 
vydęs patį Račkovskį. Plačiai šypsodamasis ir valdingai įžūliai šis 
perėjo krautuvę, o, pamatęs viršun vedančius laiptus, įsibrovė į 
darbo kambarį ir patogiai įsitaisė krėsle prie rašomojo stalo. 

- Malonėkit, noriu pasikalbėti apie reikalus, - tarė. 

Račkovskis buvo šviesiaplaukis, kaip rusas, žilstelėjęs, kaip tris 
dešimtis perkopęs vyras, putliomis jusliomis lūpomis, didele no- 
simi, slavų velnio antakiais, nuoširdžia žvėries šypsena ir kalbė- 
jo saldžiu it medus balsu. Panėšėjo veikiau į leopardą nei liūtą, 
nutarė Simoninis ir pasvarstė, ar turėtų labiau sunerimti gavęs 
Osmano Bėjaus kvietimą vidurnaktį ateiti į Senos krantinę, ar 
Račkovskio kvietimą ankstyvą rytmetį užeiti į kabinetą rusų at- 
stovybėje Grenelės gatvėje. Pasirinko Osmaną Bėjų. 

- Taigi, kapitone Simonini, - tęsė Račkovskis, - tikriausiai 
nelabai žinote, kas toji Ochrana, kaip ją klaidingai vadina Va- 
karuose, arba- Ochranka, kaip niekinamai pravardžiuoja rusų 
emigrantai. 

- Girdėjau šnabždant. 

— Mes ne šnabždame, bet viską išklojame tiesiai. Tai Ochranno- 
je otdelenije, arba Saugumo departamentas, slaptoji informacijos 

tarnyba, priklausanti mūsų Vidaus reikalų ministerijai. Įkurta 
1881 metais po pasikėsinimo į carą Aleksandrą II imperatoriaus 
šeimai apsaugoti. Tačiau netrukus jai teko imtis veiksmų prieš 
teroristinius nihilistų išpuolius ir kurti įvairius stebėjimo padali- 
nius užsienyje, kur tarpsta tremtiniai ir emigrantai. Štai todėl esu 
čia - savo šalies interesais. Nesislapstydamas. Slapstosi teroristai. 
Aišku? 

- Aišku. O aš kuo čia dėtas? 

- Viskas iš eilės. Nebijokite atverti man širdies, jei kartais tu- 
rėtumėte žinių apie teroristų grupes. Žinau, kadaise prancūzų 
slaptosioms tarnyboms pranešėte apie pavojingus antibonapar- 
tininkus, o įskųsti galima tik draugus ar bent jau tuos, su kuriais 
bendraujama. Aš ne kūdikis. Seniau irgi buvau susijęs su rusų te- 
roristais, dabar tai jau praeitis, bet todėl ir padariau karjerą kovos 
su terorizmu tarnyboje, nes čia veiksmingai dirba tik pažįstantys 
maištininkų grupuotes. Jei nori tinkamai tarnauti įstatymui, turi 
būti jį pamynęs. Prancūzijoje jūs turite Vidoką, kuris policijos 
vadu tapo išėjęs iš kalėjimo. Nepasikliaukite, vadinkim, per daug 
tyrais policininkais. Jie nepatikimi. Bet grįžkim prie mūsų. Pasta- 
ruoju metu suvokėm, kad tarp teroristų yra ir intelektualų žydų. 
Keleto asmenų iš caro aplinkos pavedimu mėginu atskleisti, kad 
Žydai stengiasi palaužti rusų tautos moralę, netgi kelia grėsmę 
jos išlikimui. Gal girdėjote, kad mane laiko ministro Vitės glo- 
botiniu, jis garsėja kaip liberalas, ir tokie mano argumentai jam 
būtų nepriimtini. Bet niekada netarnaukite esamam viršininkui, 
verčiau pasirenkite tarnauti jo įpėdiniui - įsidėmėkite šitai. Žo- 
džiu, nenoriu gaišti laiko. Mačiau, ką davėte poniai Glinkai, ir 
manau, kad iš esmės tai visiškas šlamštas. Žinoma, priedangai 
pasirinkote sendaikčių prekeivio amatą, kitaip tariant, senienas 
pardavinėjate brangiau nei naujas prekes, tačiau prieš daugelį 
metų Contemporain išspausdinote iš senelio paveldėtus sukrečia- 
mus dokumentus, ir nustebčiau, jei neturėtumėt nieko daugiau. 

Kalbama, išmanote daug dalykų (čia Simoninis nusiskynė savo 
plano - verčiau atrodyti, o ne būti šnipu - vaisių). Taigi, norėčiau 
iš jūsų patikimos medžiagos. Moku atskirti grūdus nuo pelų. Su- 
mokėsiu. Bet jei medžiaga man netiks - susierzinsiu. Supratot? 

- Ko norėtumėte konkrečiai? 

- Jei žinočiau, nereikėtų mokėti jums. Man tarnauja asmenys, 
gebantys puikiai parengti dokumentą, bet jiems reikia turinio. O 
doram rusui pavaldiniui nepapasakosiu, kad žydai laukia Mesijo, 
nes nei mužikui, nei buožei tai nerūpi. Jiems reikia paaiškinti, 
kad Mesijo laukimas gali brangiai atsieiti. 

— Kodėl nusitaikėt būtent į žydus? 

— Nes Rusijoje yra žydų. Jei būčiau Turkijoje, nusitaikyčiau į 
armėnus. 

— Vadinasi, norite sunaikinti žydus, kaip ir - gal pažįstat? - Os- 
manas Bėjus. 

- Osmanas Bėjus - fanatikas, negana to, žydas. Verčiau laikytis 
atokiau. Nenoriu sunaikinti žydų, drįstu sakyti, jog žydai - ge- 
riausi mano sąjungininkai. Rūpinuosi rusų tautos morale ir ne- 
noriu (arba to nenori asmenys, kuriems tarnauju), kad toji tauta 
nukreiptų nepasitenkinimą prieš carą. Todėl jai reikia priešo. 
Neverta priešais versti, tarkim, mongolus ar totorius, kaip val- 
dovai darydavo senovėje. Priešas turi būti atpažįstamas ir baisus, 
jis turi būti tavo namuose arba prie durų slenksčio. Štai kodėl 
žydai. Mums juos atsiuntė Dievo apvaizda, tad, dėl Dievo, pasi- 
naudokime jais ir melskimės, kad visada būtų žydų, kurių galėtu- 
me bijoti ir nekęsti. Priešo reikia, kad tauta turėtų viltį. Sakoma, 
patriotizmas - paskutinė niekšų prieglauda: neturintis moralės 
principų dažniausiai apsisiaučia vėliava, o mišrūnai visada rėkia 
apie gryną tautos kraują. Tautinė tapatybė - paskutinė varguolių 
atspirtis. O tapatybė įgyja prasmę tik per neapykantą kitokiam. 
Reikia puoselėti neapykantą kaip pilietinę aistrą. Priešas yra tau- 
tų draugas. Visada reikia turėti ko nekęsti, kad kaltintume dėl 

savo vargų. Neapykanta - tikroji pirmapradė aistra. Būtent mei- 
lė yra nenormali būsena. Todėl Kristus ir buvo nužudytas - jis 
kalbėjo prieš prigimtį. Nieko nepamilstame visam gyvenimui, 
tai neįmanoma viltis, iš jos gimsta neištikimybė, motinžudystė, 
draugo išdavystė... O ko nors nekęsti galima visą gyvenimą. Ne- 
apykanta sušildo širdį. 


Driumonas 


Šis pokalbis sukėlė Simoniniui nerimą. Račkovskis, regis, kalbėjo 
rimtai: negavęs tinkamos medžiagos jis galėjo „suirzti“. Nepasa- 
kytum, kad Simoninio šaltiniai išseko, priešingai, jis buvo sukau- 
pęs nemažai medžiagos daugybei protokolų, bet jį kankino nuo- 
jauta, kad reikia ko nors daugiau, ne vien istorijų apie antikristus, 
kurios gal tiko tokioms kaip Glinka, ko nors labiau susijusio su 
nūdiena. Žodžiu, negalėjo pigiai parduoti savo Prahos kapinių, 
priešingai - norėjo kelti kainą. Todėl laukė. 

Pasiguodė tėvui Bergamaskiui, irgi nedavusiam ramybės dėl 
žadėtos medžiagos prieš masonus. 

- Paskaityk šitą knygą, - tarė jėzuitas. - Tai Eduaro Driumono 
La France juive. Šimtas puslapių. Jis akivaizdžiai žino daugiau už 
tave. 

Simoninis pavartė tomelį. 

- Betgi čia tie patys dalykai, apie kuriuos daugiau nei prieš 
penkiolika metų rašė senolis Guženo! 

- Na, ir kas? Knygą graibstyte išgraibstė, akivaizdu, kad skaity- 
tojai nieko nėra girdėję apie Guženo. Manai, tavo klientas rusas 
skaitė Driumoną? Argi nesi perdirbimo meistras? 

Su Driumonu nebuvo sunku susitikti. Adam salone Simoninis 
pelnė Alfonso Dodė prielankumą, ir šis pakvietė jį į vakarus savo 
namuose Šamprosė, rengiamus, kai nevykdavo vakarai Adam sa- 

lone. Ten maloniai Julijos Dodė pasitinkamos rinkdavosi tokios 
asmenybės, kaip Gonkūrai, Pjeras Loti, Emilis Zolia, Frederikas 
Mistralis ir, žinoma, Driumonas, išgarsėjęs pasirodžius knygai La 
France juive. Netrukus Simoninis ėmė matytis su juo dažniau - iš 
pradžių jo įkurtoje Antisemitų lygoje, o paskui ir laikraščio La 
Libre Parole redakcijoje. 

Driumono plaukai buvo nelyginant liūto karčiai, jis želdino 
vešlią juodą barzdą, buvo kumpanosis, spindinčiomis akimis, sa- 
kytum, (jei tikėtume paplitusia ikonografija) koks žydų pranašas. 
Išties, jo antisemitizmas buvo kažkoks mesijiškas, tarsi Visagalis 
jam būtų patikėjęs ypatingą užduotį sunaikinti išrinktąją tau- 
tą. Simoninį žavėjo antižydiška Driumono pagieža. Jis nekentė 
žydų, tarkime, aistringai, atsidavęs, skatinamas kone seksualinio 
geidulio. Driumonas nebuvo filosofiškas ar politiškas antisemi- 
tas kaip Tusenelis ir ne teologiškas antisemitas kaip Guženo - jis 
buvo erotinis antisemitas. 

Užtekdavo pasiklausyti jo kalbų per ilgus ir beprasmius redak- 
cijos posėdžius. 

- Mielai parašiau įvadą abato Deporto knygai apie žydus ir 
kraujo auką. Tai ne vien viduramžių tradicija. Net dabar žavio- 
sios žydų baronienės, laikančios salonus, svečius vaišina saldė- 
siais su krikščionių vaikų krauju. 

Ir dar: 

- Semitas yra vertelga, godus, intrigantas, smulkmeniškas, 
gudrus, o mes, arijai, entuziastingi, didvyriški, galantiški, nesa- 
vanaudžiai, atviri, patiklūs, net naivūs. Semitai yra žemiški, mato 
tik šį gyvenimą - ar Biblijoje aptikote užuominų apie gyvenimą 
po mirties? Arijas nuolat dega transcendencijos aistra, jis - idea- 
lo vaikas. Krikščionių Dievas gyvena danguje aukštybėse, o žydų 
Dievas pasirodo tai ant kalno, tai degančiam krūme, bet tik ne 
aukštybėse. Semitas - prekeivis, arijas - žemdirbys, poetas, vie- 
nuolis ir ypač karys, nes meta iššūkį mirčiai. Semitas neturi kū- 

rybinių galių, ar kada matėt žydų muzikų, dailininkų, poetų, ar 
koks nors žydas padarė kokį mokslinį atradimą? Arijas yra išra- 
dėjas, o žydas tais išradimais naudojasi. 

Jis pacitavo, ką apie tai rašė Vagneris: „Neįmanoma įsivaiz- 
duoti, kad žydui vaidinant antikos ar šių laikų veikėją, didvyrį ar 
mylimąjį nejučia nepamanytume, kaip jam netinka tas vaidmuo, 
negana to, dar ir absurdiškas. Bet labiausiai atstumia ypatinga 
žydų kalbai būdinga tartis. Mūsų klausą ypač rėžia šaižūs, šnypš- 
čiantys, džeržgiantys jų kalbos garsai. Natūralu, kad prigimtinė 
žydų menkystė, mums tokia nemiela, akivaizdžiausiai matyti 
dainose, kurios yra gyviausia, autentiškiausia žmogaus jausmų 
išraiška. Galėtume pripažinti, kad žydai turi gabumų bet kokiam 
kitam menui, tik ne dainai, kuri tarsi pačios gamtos jiems nebuvo 
skirta.“ 

— Kaip tuomet paaiškinti, kad jie užvaldė muzikinį teatrą? - 
paklausė kažkas. - Rosinis, Mejerberas, Mendelsonas ar Džudita 
Pasta - visi jie Žydai... 

— Nes netiesa, kad muzika yra aukštasis menas, - įsiterpė ki- 
tas. - Argi vienas vokiečių filosofas nėra pasakęs, kad ji prastesnė 
už dailę ir literatūrą, nes trikdo ir tuos, kurie nenori jos klausytis? 
Jei kas nors greta skambina nemielą melodiją, esi priverstas jos 
klausytis, panašiai nutinka kam nors išsitraukus iš kišenės nosi- 
naitę, prikvėpintą pykinama esencija. Arijų šlovė yra literatūra, 
dabar ištikta krizės. O muzika - juslinis menas suvaikėjusiems 
ir ligoniams - klesti. Po krokodilo didžiausjas melomanas iš visų 
gyvūnų yra žydas, ir visi muzikantai - žydai. Pianistai, smuiki- 
ninkai, violončelininkai - visi žydai. 

— Jie tik didžiųjų kompozitorių atlikėjai, parazitai, - atsakė 
Driumonas. - Minėjote Mejerberą ir Mendelsoną, antrarūšius 
muzikantus, tačiau Delibas ir Ofenbachas - ne žydai. 

Kilo karšta diskusija, ar muzika svetima žydams, ar ji - pri- 
gimtinis žydų menas, tačiau nuomonės išsiskyrė. 


346 


UMBERTO ECO t PRAHOS KAPINĖS 


Projektuojant Eifelio bokštą, o juo labiau jį pastačius, Antise- 
mitų lygos rūstybė pasiekė aukščiausią tašką: bokštas buvo Vo- 
kietijos žydo kūrinys, žydiškas atsakas Švč. Jėzaus Širdies bazi- 
likai. De Bjė, gal pats aršiausias iš antisemitų, žemesnę žydų pa- 
dėtį grindęs ir tuo, kad jie, kitaip nei visi normalūs žmonės, rašo 
atvirkščiai, kalbėjo: 

- Pati to babiloniško statinio forma rodo, kad jų smegenų san- 
dara kitokia nei mūsų... 

Paskui griebtasi alkoholizmo, to meto Prancūzijos rykštės. 
Kalbėta, kad Paryžiuje per metus išgeriama 141 tūkstantis hek- 
tolitrų alkoholio! 

- Alkoholį pardavinėja žydai ir masonai, ištobulinę tradici- 
nius nuodus - Tofanos vandenį. Dabar jie gamina kvaišalus, ne- 
siskiriančius nuo vandens, bet su opijaus ir ispaniškos muselės 
milteliais. Jie sukelia depresiją ir idiotizmą, o ilgainiui ir mirtį. Jų 
beriama į alkoholinius gėrimus, šie skatina savižudybes. 

— O pornografija? Tusenelis rašė (kartais ir socialistai pasa- 
ko tiesą), jog kiaulė yra žydų simbolis, nes jie nesigėdi voliotis 
nedoroje ir negarbėje. Kita vertus, Talmude parašyta, kad geras 
ženklas sapnuoti išmatas. Visus nešvankius leidinius spausdina 
žydai. Nueikite į pornografinių leidinių turgų Kruasano gatvėje. 
Vien (žydų) krautuvėlės, grynas ištvirkimas: vienuoliai sanguliau- 
ja su mergaitėmis, kunigai rykštėmis plaka nuogas, tik plaukais 
prisidengusias moteris, priapiški vaizdai, girtų kunigų orgijos. O 
žmonės eina pro šalį ir juokiasi, net šeimos su vaikais! Atsiprašy- 
siu už žodį, bet tai - subinės triumfas. Sodomitai kanauninkai, 
vienuolių užpakaliai, kuriuos plaka paleistuviai klebonai... 


Kita įprasta tema buvo žydų klajoklystė. 

- Žydai yra klajokliai, bet tik todėl, kad nuo ko nors bėga, o ne 
ieško naujų kraštų, - primindavo Driumonas. - Arijai keliauja, 
atranda Ameriką, nežinomas žemes, o semitai laukia, kol šie at- 

ras naujus kraštus, ir vyksta jų alinti. Štai, tarkim, pasakos. Tiesa, 
žydams visada trūko vaizduotės gražiai pasakai sukurti, bet jų 
broliai semitai - arabai - seka „Tūkstančio ir vienos nakties“ isto- 
rijas, kuriose kas nors randa pilną aukso odmaišį, olą su plėšikų 
paliktais deimantais, butelį su gerąja dvasia, ir visa tai jiems nu- 
krinta iš dangaus. O arijų pasakose - prisiminkite Gralio paieš- 
kas - už viską reikia pasiaukojamai kovoti. 

- Šitaip žydams pavyko išlikti per visas negandas, - tarstelėjo 
kažkas iš Driumono draugų. 

— Taip, jų neįmanoma sunaikinti, - Driumonas kone putojo iš 
apmaudo. - Bet kuri kita tauta, persikrausčiusi į svetimą aplinką, 
neatlaiko pasikeitusio klimato, naujo maisto ir nusilpsta. O sve- 
tur persikėlę žydai tik sustiprėja nelyginant vabzdžiai. 

— Jie kaip čigonai, kurie niekada neserga, nors minta dvėselie- 
na. Gal jiems padeda kanibalizmas, todėl jie ir grobia vaikus... 

- Bet negalėtum sakyti, kad kanibalizmas ilgina gyvenimą, tik 
pažiūrėkit į Afrikos negrus, jie kanibalai, o kaip musės krinta 
savo kaimuose. 

— Kaip tuomet paaiškinti žydų imunitetą? Vidutinė jų gyveni- 
mo trukmė - penkiasdešimt treji metai, o krikščionių - tik tris- 
dešimt septyneri. Jau viduramžiais pastebėta, kad jie atsparesni 
epidemijoms už krikščionis. Tarsi sirgtų kokiu įgimtu maru, sau- 
gančiu nuo paprastojo maro. 

Simoninis pamanė, kad šiuos argumentus jau buvo pateikęs 
Guženo, bet Driumono draugijai rūpėjo ne tiek minčių origina- 
lumas, kiek tiesa. 

— Na, gerai, - kalbėjo Driumonas, - jie už mus atsparesni kūno 
ligoms, tačiau labiau linkę sirgti dvasinėmis. Nuolatinis gyveni- 
mas derantis, spekuliuojant ir rezgant sąmokslus pakeičia jų ner- 
vų sistemą. Italijoje iš trijų šimtų keturiasdešimt aštuonių žydų 
yra vienas pamišėlis, o katalikų - vienas iš septynių šimtų septy- 
niasdešimt aštuonių. Šarko atliko įdomius Rusijos žydų tyrimus, 

ir mes apie tai žinome, nes jie neturtingi, o Prancūzijoje žydai 
turtingi ir savo ligas slepia daktaro Blanšo klinikoje už solidų 
atlygį. Ar žinot, kad Sara Bernar savo miegamajame turi baltą 
karstą? 

- Palyginti su mumis, jie dauginasi dvigubai greičiau. Dabar 
pasaulyje jų daugiau kaip keturi milijonai. 

- Dar Išėjimo knygoje pasakyta, kad Izraelio vaikai dauginsis 
kaip javai, gausės, taps galingi ir užplūs visą žemę. 

- Ir štai dabar jie čia. Jau buvo čia, kai to nė neįtarėm. Kas toks 
Maratas? Tikrasis jo vardas Mara. Tai iš Ispanijos išvaryta sefardų 
šeima, kuri slėpdama žydišką kilmę priėmė protestantų tikėjimą. 
Maratas... suėstas raupsų mirė purve, psichikos ligonis, apimtas 
persekiojimo manijos, o paskui ir manijos žudyti, tipiškas žydas, 
keršijęs krikščionims ir būriais siuntęs į giljotiną. Tik pažvelkit į 
jo portretą Karnavalė muziejuje, iškart pamatysit aptemusio pro- 
to neurotiką, tokį pat kaip Robespjeras ir kiti jakobinai, jo veido 
asimetrija liudija beprotystę. 

Žinome, kad revoliuciją iš esmės sukėlė žydai. Tačiau Napoleo- 
nas taip pat nekentė popiežiaus ir susidėjo su masonais - ar ir 
jis buvo semitas? 

— Taip atrodytų, tą sakė ir Dizraelis. Balearų salos ir Korsika 
tapo iš Ispanijos išvarytų žydų priebėga, ten jie virto maranais 
ir prisidengė ponų, kuriems tarnavo, vardais - Orsinis ar Bona- 
partas. 


Kiekvienoje draugijoje atsiranda gaffeur x tas, kuris netinkamu 
metu užduoda netinkamą klausimą. Ir štai nuskamba suktas 
klausimas: 

— O kaip Jėzus? Jis buvo žydas, bet mirė jaunas, nesirūpino pi- 
nigais, galvojo tik apie dangaus karalystę... 

Atsakymą išklojo Žakas de Bjė: 

- Ponai, tai, kad Kristus buvo žydas, yra pačių žydų, tokių, kaip 

šventasis Paulius ir keturi evangelistai, paskleistas mitas. Iš tiesų 
Jėzus buvo keltų kilmės, kaip ir mes, prancūzai, kuriuos lotynai 
užkariavo labai vėlai. O keltai, kol lotynai neatėmė jų vyriškumo, 
buvo užkariautojų tauta, juk girdėjot apie galatus, kurie pasiekė 
net Graikiją? Galilėja taip pavadinta, nes ją kolonizavo galai. Kita 
vertus, legendą apie sūnų pagimdžiusią nekaltą mergelę sukūrė 
keltai ir druidai. Gana peržvelgti visus turimus Jėzaus paveikslus: 
jis buvo šviesiaplaukis ir mėlynakis. Smerkė lupikavimą, prieta- 
rus, žydų ydas ir priešingai tam, ko žydai laukė iš Mesijo, - skel- 
bė, kad jo karalystė ne šioje žemėje. Žydai buvo monoteistai, o 
Kristus, remdamasis keltiškuoju politeizmu, skelbia Trejybės 
idėją. Todėl jį ir nužudė. Žydas Kajafas jį nuteisė, žydas Judas jį 
išdavė, žydas Petras jo išsižadėjo... 


Pradėjęs leisti laikraštį La Libre Parole Driumonas tais pačiais me- 
tais, sėkmės ar nuojautos vedamas, atskleidė Panamos skandalą. 

- Paprasta, - paaiškino Simoniniui prieš pradėdamas savo 
kampaniją. - Ferdinanas de Lesepsas, tas pats, kuris iškasė Sueco 
kanalą, įpareigojamas perkasti Panamos sąsmauką. Tam reikia 
šešių šimtų milijonų frankų, ir Lesepsas įkuria akcinę bendrovę. 
Darbai pradedami 1881 metais, bet eina be galo sunkiai, Lesepsui 
reikia daugiau lėšų, tad jis skelbia viešą akcijų pardavimą. Tačiau 
dalį surinktų pinigų išleidžia žurnalistams papirkti ir iškilusiems 
sunkumams slėpti, mat aštuoniasdešimt septintaisiais buvo iš- 
kasta vos pusė kanalo, o išleista tūkstantis keturi šimtai milijonų 
frankų. Lesepsas kreipiasi pagalbos į Eifelį, į tą siaubingą bokštą 
pastačiusį žydą, ir toliau renka pinigus, kad papirktų spaudą ir 
visokius ministrus. Taip prieš ketverius metus „Kanalo“ bendro- 
vė žlugo, o aštuoniasdešimt penki tūkstančiai nusipirkusių akci- 
jas šauniųjų prancūzų prarado visas savo lėšas. 

- Sena istorija. 

— Taip, tačiau dabar galiu įrodyti, kad Lesepso ranką valdė žydų 

finansininkai, tarp jų ir baronas Žakas de Reinachas (Prūsijos ba- 
ronas!). La Libre Parole rytdienos numeris sukels triukšmą. 

Ir sukėlė, į skandalą buvo įtraukti žurnalistai, vyriausybės val- 
dininkai, buvę ministrai, Reinachas nusižudė, keletas svarbių as- 
menų buvo įkalinti, Lesepsą išgelbėjo senatis, Eifelis išsisuko per 
plauką, Driumonas triumfavo kaip kovotojas prieš amoralumą, 
ir svarbiausia, dėl to, kad jo kampanija prieš žydus buvo pagrįsta 
konkrečiais argumentais. 


Viena kita bomba 


Tačiau dar prieš pradėdamas artimiau bendrauti su Driumonu 
Simoninis gavo Hebuterno kvietimą atvykti į įprastą vietą Dievo 
Motinos katedros navoje. 

— Kapitone Simonini, - tarė, - kadaise įpareigojau jus pastū- 
mėti Taksilį į kampaniją prieš masonus, kuri taip įsisuko, jog 
atsigręžė prieš vulgariausius antimasonus. Abatas Dala Pikola 
jūsų vardu užtikrino mane, kad viskas bus valdoma, ir aš jam 
patikėjau nemažai pinigų. Dabar manau, kad Taksilis perlenkė 
lazdą. Kadangi abatas man atsiuntė jus, prašau paspausti ir jį, ir 
Taksilį. 

Čia Simoninis prisipažįsta pajutęs atminty spragą: jam din- 
gojasi, tarsi žinotų, jog Dala Pikola turėjęs pasirūpinti Taksiliu, 
tačiau neatsimena, kad būtų jį įpareigojęs tai daryti. Atsimena 
tepasakęs Hebuternui pasidomėsiąs šiuo reikalu. Paskui išsita- 
rė besidomintis žydais ir pradėjęs megzti ryšius su Driumono 
aplinka. Apstulbo pajutęs begalinį Hebuterno prielankumą šiai 
grupei. Argi ne jis kartojo, kad vyriausybė nenori veltis į kampa- 
nijas prieš žydus? 

- Kapitone, viskas keičiasi, - atsakė Hebuternas. - Matot, dar 
neseniai žydai buvo arba geto vargetos, kaip dabar Rusijoje ar 

Romoje, arba kaip mūsų šalyje - turtingi bankininkai. Netur- 
tingi žydai skolindavo pinigus už palūkanas ar vertėsi medicina, 
tačiau turtingieji finansavo dvarą ir turtėjo iš paskolų karaliui, 
skolindami jam pinigų karui. Šia prasme jie visada buvo valdžios 
pusėje ir nesikišo į politiką. Rūpinosi finansais, todėl neužsiėmė 
pramone. Paskui įvyko tai, ką mes pastebėjome per vėlai. Po re- 
voliucijos Luomams prireikė daug didesnio finansavimo, nei 
Žydai galėjo įstengti, tad jie pamažu prarado kredito monopolį. 
Tuo tarpu revoliucija, bent pas mus, pamažėle sulygino visus pi- 
liečius, o mes tik dabar susivokėme. Ir, išskyrus kaip visada getų 
vargetas, žydai virto buržuazija: ne tik stambiaisiais kapitalistais, 
bet ir smulkiaisiais buržua - amatininkais, valstybės tarnautojais, 
karininkais. Ar žinote, kiek dabar karininkų žydų? Daugiau nei 
manote. Tačiau taip nutiko ne vien kariuomenėje: žydai pamažu 
prisigretino prie perversmininkų anarchistų ir komunistų. Jei se- 
niau revoliucionieriai snobai buvo nusiteikę prieš žydus, nes šie 
buvo kapitalistai, o žydai visada buvo valdžios sąjungininkai, tai 
šiandien madinga būti opozicijos žydu. Ne kitoks ir tas Marksas, 
apie kurį tiek kalba mūsų revoliucionieriai. Aristokratės žmonos 
išlaikomas nuskurdęs buržua. Neužmirškime, tarkim, ir to, kad 
jie valdo visą aukštąjį mokslą - nuo Collėge iki École des Hautes 
Ėtudes“, visus Paryžiaus teatrus, daugumą laikraščių, pavyzdžiui, 
Journal des débats, o tai oficialus banko leidinys. 

Simoninis niekaip nesuprato, ką Hebuternas dar nori sužinoti 
apie ir taip viską užvaldžiusius žydus buržua. Paklaustas tas tik 
neapibrėžtai mostelėjo ir atsakė: 

— Nežinau. Bet turime būti budrūs. Svarbiausia, ar galime šia 
naująja žydų kategorija pasitikėti. Ir nemanykit, kad kalbu apie 
sklandančius pramanus dėl žydų sąmokslo užvaldyti pasaulį! Žy- 
dai buržua nebesieja savęs su bendruomene, iš kurios kilo, daž- 


2 Kolegija ir aukštoji mokykla (pranc.). 

nai net jos gėdijasi, betgi yra nepatikimi piliečiai, nes tik neseniai 
tapo tikrais prancūzais ir rytoj gali mus išduoti galbūt susitarę 
su prūsų žydais buržua. Prūsams įsiveržus į Prancūziją šnipais 
dažniausiai dirbo Elzaso žydai. 

Kai jie jau ruošėsi atsisveikinti, Hebuternas pridūrė: 

- Beje, Lagranžo laikais bendradarbiavot su tokiu Gavialiu. 
Pasistengėt, kad jį suimtų. 

- Taip, jis vadovavo Ušetės gatvės maištininkų grupei. Regis, 
visi jie dabar Kajenoje, ar panašiai. 

— Išskyrus Gavialį. Jis neseniai pabėgo ir buvo pastebėtas Pa- 
ryžiuje. 

- Iš Velnio salos galima pabėgti? 

- Pabėgti galima iš bet kur, tereikia turėti kietus kiaušius. 

— Kodėl jo nesuimat? 

— Todėl, kad geras bombų meistras dabar mums gali būti nau- 
dingas. Mes jį suradom: dirba skudurininku Klinjankūre. Kodėl 
jums negrąžinus jo į apyvartą? 


Paryžiuje rasti skudurininkus nesunku. Nors ir buvo pasklidę po 
visą miestą, kadaise jie karaliavo Mufetaro ir Sen Medaro gatvių 
rajone. Dabar bent tie, apie kuriuos kalbėjo Hebuternas, telkėsi 
prie Klinjankūro vartų ir gyveno malksnomis dengtose lūšnose, 
o aplink jas nežinia kodėl gražiuoju metų laiku žydėdavo saulė- 
grąžos. 

Anuomet netoli veikė „Šlapių kojų“ restoranas, kurio lanky- 
tojai turėjo laukti eilėje gatvėje, o patekę vidun už vieną soldą 
galėjo smeigti į katilą milžiniška šakute ir ką pagriebdavo - tą 
turėdavo, jei pasisekdavo, tai būdavo gabalas mėsos, jei ne - mor- 
ka, ir šalin. | 

Skudurininkai turėjo savo hotels garnis. Apstatydavo skur- 
džiai: lova, stalas, dvi skirtingos kėdės. Ant sienų šventi paveiks- 
lai ar graviūros iš šiukšlyne rastų senų romanų. Veidrodžio šukė, 

būtina sekmadienio tualetui. Bet svarbiausia - čia skudurininkas 
galėjo išrūšiuoti ką suradęs: kaulus, porcelianą, stiklą, senas juos- 
tas, šilko skiautes. Diena prasidėdavo šeštą ryto, bet po septintos 
vakaro miesto prievaizdai (ar flics, kaip juos vadino dabar) radę 
ką nors dirbantį priversdavo mokėti baudą. 


Simoninis išsirengė ieškoti Gavialio ten, kur šis ir turėjo būti. 
Paieškoms baigiantis, vienoje bibine, kur prekiauta ne tik vynu, 
bet ir vadinamuoju nuodinguoju absentu (lyg paprastajame ne- 
būtų buvę užtektinai nuodų), jam nurodė tokį individą. Simoni- 
nis atsiminė, kad susipažinęs su Gavialiu neturėjo barzdos, ir ta 
proga jos neprisiklijavo. Prabėgo dvi dešimtys metų, tačiau manė 
esąs atpažįstamas. Neatpažįstamas buvo Gavialis. 

Veidas blyškus, raukšlėtas, ilga barzda. Po purvina apykakle, 
iš kurios kyšojo laibas kaklas, parištas gelsvas kaklaryšis veikiau 
priminė virvę. Galvą dengė nudryžusi skrybėlė, žalsvas redin- 
gotas - suglamžytą liemenę, batai buvo tokie purvini, lyg ilgus 
metus nematę šepečio, suskretę raišteliai prie jų net prilipę. Sku- 
durininkai į Gavialį nekreipė menkiausio dėmesio, nes nė vienas 
nevilkėjo geriau. 

Simoninis prisistatė tikėdamasis džiugaus atpažinimo šūksnių, 
bet Gavialis nužvelgė jį atšiauriai. 

— Kapitone, išdrįsot man pasirodyti? - paklausė. O regėdamas, 
kaip Simoninis sutriko, pridūrė: - Laikot mane kvailiu? Gerai 
mačiau, kaip tądien, kai prisistatę žandarai ėmė šaudyti, palei- 
dote malonės šūvį į tą nelaimėlį, paties siųstą mums kaip savo 
agentą. Paskui mes visi išgyvenusieji atsidūrėme viename laive į 
Kajeną, tik jūsų ten nebuvo. Nesunku suskaičiuoti, kad du ir du 
bus keturi. Per penkiolika dyko buvimo metų Kajenoje įgyjama 
išminties. Jūs surengėt mūsų sąmokslą, kad paskui išduotumėt. 
Matyt, pelningas amatas. 

- Ir kas? Norit atkeršyti? Dabar jūs tik atmata, ir net jei spėjate 

teisingai, policija klausys manęs, tereikia, kad praneščiau, kam 
priklauso, ir grįšit į Kajeną. 

— Kapitone, dėl Dievo meilės. Kajenoje praleisti metai man 
įkrėtė proto. Sąmokslininkas privalo numatyti galimą susitiki- 
mą su mouchard. Čia kaip žaisti žandarus ir vagis. Be to, kažkas 
yra pasakęs, kad ilgainiui visi revoliucionieriai stoja ginti sosto 
ir altoriaus. Man nerūpi nei sostas, nei altorius, manau, didžiųjų 
idealų metas baigėsi. Vadinamojoje Trečiojoje respublikoje ne- 
žinia nė kur tas tironas, kurį reikia nudėti. Temoku vieną daly- 
ką - daryti bombas. O jei mane susiradote, vadinasi, jums reikia 
bombų. Sutinku, jeigu sumokėsite. Matot, kur gyvenu. Pakaktų 
pakeisti būstą ir restoraną. Ką turėčiau pasiųsti myriop? Kaip ir 
visi buvę revoliucionieriai tapau nuperkamas. Tą amatą turėtu- 
mėt gerai išmanyti. 

— Gaviali, iš jūsų man reikia bombų, dar nežinau, nei kokių, 
nei kur. Aptarsime atėjus laikui. Galiu jums pažadėti pinigų, šva- 
rią praeitį ir naujus dokumentus. 

Gavialis pareiškė tarnausiąs bet kam, kas tik padoriai sumo- 
kėsiąs, o Simoninis paliko jam užtenkamai pinigų, kad šis galėtų 
bent mėnesį išgyventi nerinkdamas skudurų. Nėra nieko geriau 
už kalėjimą, kad būtum pasirengęs paklusti įsakymams. 


Paskui Hebuternas pasakė Simoniniui, ką Gavialis turėtų daryti. 
1893 metų gruodį anarchistas Ogiustas Valjanas surikęs: „Mirtis 
buržuazijai! Tegyvuoja anarchija!“ - į deputatų rūmų salę įmetė 
nedidelį sprogmenį (užtaisytą vinimis). Simbolinis veiksmas. 

— Jei būčiau norėjęs žudyti, būčiau užtaisęs bombą šrapne- 
liais, - teisiamas kalbėjo Valjanas. - Neketinu meluoti, kad su- 
teikčiau jums malonumą mane nukirsdinti. 

Bet jį vis tiek nukirsdino dėl pavyzdžio. Tiesa, problema buvo 
kitokia: slaptosios tarnybos sunerimo, kad panašūs veiksmai pa- 
sirodys didvyriški ir juos ims kartoti. 

- Yra blogų mokytojų, - aiškino Hebuternas, - kurie pateisina 
ir skatina terorą bei socialinį nepasitenkinimą, o patys tuo metu 
klubuose ar restoranuose ramiai kalbasi apie poeziją, gurkšno- 
dami šampaną. Kad ir tas netikša žurnalistėlis Loranas Tajadas 
(tačiau jis dar ir deputatas, taigi, turi dvejopą įtaką visuomenės 
nuomonei). Apie Valjaną jis parašė: „Ar svarbu aukos, jei veiks- 
mas buvo gražus?“ Valstybei tokie kaip Tajadas pavojingesni už 
tokius kaip Valjanas, nes sudėtinga jiems nukirsti galvas. Reikia 
viešai pamokyti tuos intelektualus, kurie visada išsisuka. 

Pamoką turėjo surengti Simoninis ir Gavialis. Po keleto savai- 
čių Foyot restorane, kaip tik tame kampe, kur Tajadas įprastai 
valgydavo savo prabangius patiekalus, sprogo bomba, ir Tajadas 
neteko akies (Gavialis buvo išties genialus: taip padirbo bombą, 
kad auka nemirtų, o būtų sužeista kiek reikia). Valstybiniai laik- 
raščiai gerai pasilinksmino rašydami sarkastiškus komentarus, 
pavyzdžiui: „Na, pone Tajadai, ar veiksmas buvo gražus?“ Puikus 
vyriausybės, Gavialio ir Simoninio laimėjimas. O Tajadas prara- 
do ne tik akį, bet ir gerą vardą. 

Labiausiai patenkintas liko Gavialis, ir Simoniniui dingtelėjo, 
kad gražu sugrąžinti gyvenimą ir pasitikėjimą tam, kuris buvo 
nelaimingai juos praradęs dėl nelemtų gyvenimo aplinkybių. 


Tais metais Hebuternas patikėjo Simoniniui ir kitų užduočių. Pa- 
namos skandalas pamažu liovėsi jaudinęs visuomenės nuomonę, 
nes tos pačios žinios ilgainiui tampa nuobodžios, Driumono tas 
reikalas nebedomino, bet kiti vis dar žarstė žarijas, ir vyriausybė 
akivaizdžiai nerimavo, kad (kaip dabar sakoma?) vėl neįsipliekstų 
liepsna. Reikėjo atitraukti visuomenės dėmesį nuo tos pasenusios 
istorijos trupinių, ir Hebuternas paprašė Simoninio surengti kokį 
maištą, kuris galėtų užpildyti pirmuosius laikraščių puslapius. 
Nelengva surengti maištą, atsakė jam Simoninis, o Hebuternas 
pakišo mintį, kad triukšmauti labiausiai linkę studentai. Pato- 


357 


UMBERTO ECO į PRAHOS KAPINĖS 


giausia būtų pradėti studentų rankomis, o paskui infiltruoti vie- 
šosios tvarkos ardymo specialistą. 

Simoninis neturėjo pažinčių studentų pasaulyje, bet iškart 
sumojo, kad jam naudingi tik studentai revoliucionieriai, o dar 
labiau anarchistai. Kas geriausiai pažinojo anarchistus? Meis- 
triškai tarp jų įsiterpiantis ir paskui įskundžiantis asmuo, taigi, 
Račkovskis. Todėl susisiekė su Račkovskiu, o šis neva draugiškai 
nusišypsojęs rodydamas vilko dantis paklausė, kam jam to pri- 
reikė. 

- Man reikia kelių studentų, kurie mokėtų pagal komandą pa- 
triukšmauti. 

- Paprasta, - pasakė rusas, - eikite į Šato Ružą. 

Lotynų kvartalo Galando gatvėje įsikūręs Šato Ružas iš pažiū- 
ros priminė vargetų prieglaudą. Jis tūnojo kiemo gilumoje, nu- 
dažytas sukruvintos giljotinos spalva, o vos įėjus kvapą gniaužė 
paplėkusių riebalų, pelėsių ir virtų bei pervirtų sriubų smarvė, 
per ilgus metus ant riebaluotų sienų palikusi tarsi apčiuopiamus 
pėdsakus. Ir negalėjai suprasti kodėl, nes maisto reikėdavo atsi- 
nešti - vietoje galėjai nusipirkti tik vyno. Dvoki tabako ir iš ne- 
sandarių degiklių besiveržiančių dujų migla, regis, apsvaigino ne 
vieną dešimtį clochards, susėdusių abipus stalų po tris ar keturis 
ir snaudusių vienas kitam ant pečių. 

Bet vidinėse salėse karaliavo ne valkatos, o senos, prastai ap- 
sitaisiusios šliundros, keturiolikmetės įžūlios kekšytės pajuodu- 
siais paakiais ir blyškiais džiovininkių veidais ir kvartalo niek- 
šeliai, mūvintys ryškius žiedus su dirbtiniais brangakmeniais ir 
vilkintys redingotus, kiek geresnius už pirmosios salės skudurus. 
Toje nešvankioje aplinkoje sukiojosi išsipusčiusios ponios ir vy- 
rai vakariniais drabužiais, nes apsilankyti Šato Ruže tapo tarsi 
privaloma pramoga: vėlų vakarą po teatro ten sukdavo praban- 
gios karietos ir visas Paryžius eidavo grožėtis padugnių girtuok- 
lyste, kurią, ko gera, nemokamu absentu skatino smuklės savi- 

ninkas, idant pritrauktų dorus buržua, kurie už tą patį absentą 
sumokėdavo dvigubai. 

Račkovskio patartas, Simoninis Šato Ruže susirado tokį Fa- 
jolą, prekiaujantį žmogaus gemalais. Tai buvo senyvas vyriškis, 
leisdavęs vakarus Šato Ruže ir aštuoniasdešimties laipsnių degti- 
nei išleisdavęs viską, ką per dieną uždirbdavo vaikščiodamas po 
ligonines, rankiodamas išmestus gemalus ir embrionus, kuriuos 
paskui parduodavęs École de Médecine studentams. Nuo jo trenkė 
ne tik alkoholiu, bet ir pūvančia mėsa, tad dėl skleidžiamo dvoko 
jis sėdėjo atskirai net Šato Ružo smarvėje, bet, kalbėta, pažino- 
jo daug studentų, ypač studentaujančių jau ilgus metus, labiau 
linkusių paleistuvauti, o ne studijuoti gemalus, ir pasirengusių 
triukšmauti vos pasitaikius progai. 

O kaip tik tomis dienomis Lotynų kvartalo vyrukus suerzino 
toks senas nukaršėlis senatorius Berenžeras, iškart pramintas 
Père la Pudeur", nes pasiūlė įstatymą sutramdyti dorovės niekin- 
tojus, o pirmosios įstatymo aukos (sakoma) buvę būtent studen- 
tai. Dingstis pasiūlyti tą įstatymą buvo tokios Saros Braun viešas 
akibrokštas, kai toji putli mergina pusnuogė (ir tikėtina, kaip 
reikiant suprakaitavusi, šiurpo Simoninis) pasirodė per Bal des 
Ouat'z Arts. 

Vargas, jei kas išdrįsta pasikėsinti į teisėtus vujaristinius stu- 
dentų malonumus. Taigi, Fajolo bičiulių būrelis ketino protes- 
tuoti po senatoriaus langais. Tereikėjo sužinoti, kada jie pasirengs 
tą daryti, ir pasirūpinti, kad netoli būtų mėgėjų paleisti į darbą 
rankas. Už nedidelį užmokestį Fajolas sutiko viską iššniukštinėti. 
Simoniniui beliko pranešti Hebuternui dieną ir valandą. 

Tad vos tik studentai pradėjo triukšmauti, pasirodė kareivių ar 
žandarų būrys. Nesvarbu, kokiose platumose, bet niekas taip ne- 
pakelia studentų kovos dvasios kaip policija, tad nušvilpė vienas 


i Tėtušis Doruolis (pranc.). 

kitas akmuo, nors daugiau rėkauta, bet vieno kareivio dūminė ra- 
keta pataikė atsitiktinai pro šalį einančiam nelaimėliui į akį. Štai 
ir neišvengiamas negyvėlis. Ko dar norėti. Žinoma, iškart iškilo 
barikados ir prasidėjo tikras maištas. Tada į žaidimą įsitraukė ir 
Fajolo samdyti smogikai. Studentai sustabdė omnibusą, man- 
dagiai paprašė keleivius išlipti, iškinkė arklius ir apvertė vežimą 
barikadai, tačiau tie karštakošiai tuoj tą vežimą padegė. Trumpai 
tariant, triukšmingas protestas virto maištu, o šis netrukus įga- 
vo revoliucijos požymių. To ilgam užteko pirmiesiems laikraščių 
puslapiams - ir sudie, Panama. 


Bordereau 


Daugiausia pinigų Simoninis susižėrė 1894 metais. Darbas pasi- 
taikė kone atsitiktinai, nors atsitiktinumui visada reikia truputį 
padėti. 

Tuo laikotarpiu Driumonui vėl sukilo apmaudas, kad žydų ka- 
riuomenėje per daug. 

- Visi tyli, - guodėsi jis, - nes jei imsim kalbėti apie tuos gali- 
mus tėvynės išdavikus šlovingiausioje mūsų institucijoje ir saky- 
ti, jog žydai užnuodijo mūsų kariuomenę (tarė ces Juėfs, ces Juėfs 
atkišęs lūpas, lyg siekdamas aistringai ir atšiauriai suartėti su visa 
tų niekingų izraelitų tauta), tai neteksim pasitikėjimo kariuome- 
ne, bet kas nors juk turi apie tai prabilti. Ar žinot, kaip žydas 
stengiasi tapti gerbiamu piliečiu? Ogi siekdamas karininko kar- 
jeros arba sukiodamasis po aristokratų salonus kaip menininkas 
ir pederastas. Ak, ponioms jau nusibodo svetimauti su seno kir- 
pimo džentelmenais ar doraisiais kanauninkais, jos trokšta keis- 
tenybių, egzotikos, baisenybių, leidžiasi sagundomos it moterys 
apsitaisiusių ir išsikvėpinusių veikėjų. Man nerūpi aukštuomenės 
ištvirkimas, ne geresni buvo ir markizai, paleistuvavę su visokiais 

Liudvikais, bet jei ištvirks kariuomenė - prancūzų civilizacijai 
galas. Esu tikras, kad dauguma karininkų žydų priklauso prūsų 
šnipų tinklui, tačiau man trūksta įrodymų, įrodymų. 

- Suraskite juos! - rėkė savojo laikraščio redaktoriams. 


La Libre Parole redakcijoje Simoninis susipažino su komendantu 
Esterhaziu, tikru dabita, nuolat besipuikuojančiu aukšta kilme, 
Vienoje įgytu išsilavinimu, jis kalbėjo apie buvusias ir būsimas 
dvikovas, linko nuo skolų naštos, redaktoriai slėpdavosi jam ar- 
tinantis, nujausdami, jog ims kaulyti pinigų, mat visi žinojo, kad 
skolų Esterhazis niekada negrąžindavo. Jis buvo kiek moteriškas, 
nuolat laikydavo prie burnos siuvinėtą nosinaitę, tad sklido kal- 
bos, kad serga džiova. Karinė karjera klostėsi keistai: iš pradžių 
buvo raitininkų karininkas 1886 metų Italijos kampanijoje, pas- 
kui tarnavo popiežiaus zuavų batalione, vėliau su Užsienio legio- 
nu dalyvavo 1870 metų kare. Šnabždėtasi, kad jis dirba karinei 
kontržvalgybai, bet, žinoma, tokiais dalykais niekas viešai nesi- 
puikuoja. Driumonas jį labai gerbė greičiausiai norėdamas užsi- 
tikrinti ryšį su kariuomenės vyresnybe. 

Vieną vakarą Esterhazis pakvietė Simoninį vakarienės į Boeuf 
d la Mode restoraną. Užsakęs mignon dagneau aux laitues' ir ap- 
taręs vynų sąrašą, Esterhazis ėmėsi reikalo: 

- Kapitone Simonini, mūsų draugas Driumonas ieško įrody- 
mų, kurių niekada neras. Svarbiausia ne tai, kad kariuomenėje 
yra žydų kilmės prūsų šnipų. Dėl Dievo meilės, šiame pasauly- 
je visur knibžda šnipų, tikrai nepasipiktinsim radę vienu dau- 
giau ar mažiau. Politinė problema yra įrodyti, kad jų yra. Suti- 
kite, norint pričiupti šnipą ar sąmokslininką nebūtina ieškoti 
įrodymų, daug lengviau ir pigiau juos sukurti, o jei pasitaiko 
galimybė, sukurti ir patį šnipą. Tad tautos labui mes privalo- 

me išsirinkti karininką žydą, gana įtartiną dėl kokios nors savo 
silpnybės, ir įrodyti, kad jis perdavė svarbią informaciją prūsų 
ambasadai Paryžiuje. 

— Ką turite omeny sakydamas mes? 

- Kalbu Service des Renseignements Francais statistikos sky- 
riaus, kuriam vadovauja pulkininkas Sanderas, vardu. Gal ži- 
note, jog šiam skyriui tokiu neutraliu pavadinimu iš esmės rūpi 
vokiečiai: iš pradžių jis domėjosi, kas vyksta ten, pas juos, rinko 
visokiausią informaciją - iš laikraščių, oficialių kelionės ataskai- 
tų, žandarmerijų, mūsų agentų abipus sienų, kad kuo daugiau su- 
žinotume apie jų kariuomenės struktūrą: kiek joje raitininkų di- 
vizijų, kiek jai skiriama pinigų, žodžiu, viską. Tačiau pastaruoju 
metu skyrius susidomėjo ir tuo, ką vokiečiai veikia čia, pas mus. 
Kai kas dejuoja, kad žvalgyba ir kontržvalgyba susilieja, bet juk 
šios dvi veiklos glaudžiai susijusios. Privalome žinoti, kas vyksta 
vokiečių ambasadoje, nes tai užsienio teritorija, ir tai vadinama 
žvalgyba, tačiau ir jie renka informaciją apie mus, o sužinoti, 
kokia tai informacija, jau yra kontržvalgyba. Taigi, ambasadoje 
mums dirba tokia madam Bastjan, valytoja, apsimeta berašte, 
nors moka skaityti ir rašyti net vokiškai. Jos darbas kasdien ištuš- 
tinti ambasados šiukšliadėžes ir perduoti mums užrašus bei do- 
kumentus, kuriuos prūsai (juk žinot, kokie jie užsispyrę) mano 
atidavę sunaikinti. Tai štai, reikia sukurti dokumentą, kuriuo 
mūsų karininkas praneša ypač slaptą informaciją apie prancūzų 
kariuomenę. Kils įtarimas, kad autorius greičiausiai turi prieigą 
prie slaptos informacijos, ir mes jį išaiškinsime. Mums reikia są- 
rašėlio, pastabų, pavadinkim tai bordereau. Štai kodėl kreipiamės 
į jus, girdėjome, esate tikras menininkas. 

Simoninis nesvarstė, iš kur tarnybos darbuotojai žino apie jo 
gebėjimus. Gal iš Hebuterno. Padėkojęs už komplimentą tarė: 

— Kaip suprantu, turėčiau pamėgdžioti kažkokio asmens rašy- 
seną. 

- Jau išrinkome idealų kandidatą. Tai kapitonas Dreifusas, Ži- 
noma, elzasietis, dirba skyriuje kaip stažuotojas. Vedė turtingą 
merginą ir įsivaizduoja esąs tombeur de femmes, tad visi kolegos 
negali jo pakęsti, nepakęstų, net jei jis būtų krikščionis. Niekas 
jo neužstos. Idealus atpirkimo ožys. Gavę dokumentą atliksim 
patikrinimą ir atpažinsim Dreifuso rašyseną. Paskui tokie kaip 
Driumonas sukels viešą skandalą, demaskuos pavojingą žydą ir 
išgelbės meistriškai jį išaiškinusių bei nukenksminusių karinių 
pajėgų garbę. Aišku? 


Kaip dieną. Prasidėjus spaliui Simoninis susitiko su pulkininku 
leitenantu Sanderu. Jo veidas buvo blyškus ir neišraiškingas. To- 
bula fizionomija žvalgybos ir kontržvalgybos tarnybų vadovui. 

- Štai Dreifuso rašysenos pavyzdys, o štai tekstas, kurį reikia 
perrašyti, - tarė Sanderas paduodamas du lapus. - Kaip matot, 
šios pastabos turi būti adresuotos ambasados kariniam atašė fon 
Švarckopenui, čia pranešama, kad gauti kariniai dokumentai 
apie hidraulinį 120 milimetrų kalibro patrankos stabdį bei kitas 
ypatybes. Kaip tik tai vokiečiams labai rūpi. 

— Ar nereikėtų įterpti kokių techninių detalių? - paklausė Si- 
moninis. - Kompromituotų dar labiau. 

- Tikiuosi, suprantat, kad kilus skandalui šis bordereau bus 
paviešintas, - atsakė Sanderas. - Negalime laikraščiams pateikti 
techninių detalių. Darbuokitės, kapitone Simonini. Jūsų pato- 
gumui paruošiau kambarį, ten rasite viską, ko prireiks darbui. 
Popierius, plunksna, rašalas tokie patys, kokie naudojami šiame 
skyriuje. Noriu gauti gerą kūrinį, neskubėkite, bandykite kiek 
reikia, rašysena turi tobulai atitikti. 


Simoninis taip ir padarė. Bordereau buvo ant pergamentinio 
popieriaus surašytas trisdešimties eilučių - aštuoniolika vieno- 


je pusėje ir dvylika kitoje - dokumentas. Simoninis pasistengė, 

kad tarpai tarp eilučių vienoje pusėje būtų platesni nei kitoje, o 
rašysena skubresnė, nes būtent taip nutinka rašant susijaudinus: 
pradedama ramiai, paskui vis labiau skubama. Atsižvelgė ir į tai, 
kad toks dokumentas prieš išmetamas į šiukšliadėžę paprastai 
suplėšomas, taigi statistikos tarnyba gavo skutus, kuriuos turėjo 
susidėti, todėl, kad šiems būtų lengviau juos suklijuoti, rašė pla- 
čiau, bet ne per daug, stengdamasis nenutolti nuo duoto rašyse- 
nos pavyzdžio. 
Žodžiu, darbą atliko puikiai. 


Sanderas nusiuntė bordereau karo ministrui generolui Mersjė ir 
įsakė patikrinti visus skyriuje dirbančių karininkų dokumentus. 
Galiausiai patikimiausi bendradarbiai jam pranešė, kad rašysena 
Dreifuso, ir spalio penkioliktąją šis buvo suimtas. Dvi savaites 
žinia meistriškai slėpta, retkarčiais nutekinama kokia užuomina 
žurnalistų smalsumui pakutenti, paskui pašnabždėtas vardas, iš 
pradžių kaip didžiausia paslaptis, ir pagaliau pareikšta, kad kal- 
tininkas - kapitonas Dreifusas. 

Gavęs Sandero leidimą Esterhazis iškart pranešė Driumonui, 
o šis puolė lakstyti po redakcijos kambarius šaukdamas: „Įrody- 
mai, įrodymai, štai įrodymai!“ 

Lapkričio pirmosios La Libre Parole numeris didžiosiomis rai- 
dėmis skelbė: „Išdavystė. Suimtas karininkas žydas Dreifusas.“ 
Kampanija prasidėjo, visa Prancūzija degė pasipiktinimu. 

Tačiau tą patį rytą, redakcijoje laistant šį džiugų įvykį, Simoni- 
niui į akis krito laiškas, kuriuo Esterhazis pranešė apie Dreifuso 
suėmimą. Jis liko ant Driumono stalo su dėme nuo stiklinės, bet 
lengvai įskaitomas. Simoninis, sugaišęs ilgiau kaip valandą mėg- 
džiodamas tariamą Dreifuso rašyseną, iškart suprato, kad brai- 
žas, kurį taip gerai padirbo, visai toks pat kaip Esterhazio. Niekas 
nepastebi tokių dalykų, išskyrus klastotoją. 

Kas nutiko? Sanderas jam padavė ne Dreifuso, o Esterhazio 

prirašytą lapą? Įmanoma? Keista, nepaaiškinama, bet nepanei- 
giama. Ar jis suklydo netyčia? Tyčia? Jei tyčia, tai kodėl? Gal patį 
Sanderą apgavo koks pavaldinys, pateikęs ne tą pavyzdį? Jei kas 
nors apgavo patiklųjį Sanderą, derėjo jam nedelsiant apie tai 
pranešti. Bet jei apgavikas buvo pats Sanderas, prisipažindamas 
perpratęs jo žaidimą Simoninis būtų rizikavęs. Pranešti Esterha- 
ziui? O jeigu Sanderas tyčia sukeitė raštus, norėdamas pakenkti 
Esterhaziui, pranešęs aukai Simoninis būtų sukėlęs prieš save vi- 
sas slaptąsias tarnybas. Tylėti? O jei kurią dieną tarnybos jį patį 
apkaltins sukeitus dokumentus? | 

Simoninis nebuvo atsakingas dėl šios klaidos, jam rūpėjo ją 
ištaisyti, o ypač buvo svarbu, kad jo klastotės būtų, taip sakant, 
autentiškos. Nutarė surizikuoti ir nuvyko pas Sanderą, ir šis iš 
pradžių nenorėjo jo priimti, gal bijodamas šantažo. 

Simoniniui galiausiai išklojus tiesą (vienintelę toje melagysčių 
virtinėje), Sanderas, blyškesnis nei įprastai, atrodė nenorįs ja pa- 
tikėti. 

- Pulkininke, - kalbėjo Simoninis, - neabejoju, kad pasilikote 
bordereau kopiją. Gaukite Dreifuso ir Esterhazio rašysenų pavyz- 
džius ir sulyginsime tuos tris tekstus. 

Sanderas davė nurodymus, ir netrukus ant jo rašomojo stalo 
sugulė trys lapai, o Simoninis pateikė keletą įrodymų. 

- Pažvelkit, tarkim, štai čia. Visuose žodžiuose su dviem s, kaip 
adresse ir interėssant, Esterhazio pirmoji s visada mažesnė, o an- 
troji didesnė ir jos parašytos skyrium. Kaip tik tai šįryt ir krito 
man į akis, nes toks stilius rašant bordereau mane ypač vargino. 
Dabar pažvelkit į Dreifuso rašyseną, ją matau pirmą kartą: stul- 
binama, iš dviejų s didesnė pirmoji, o antroji mažesnė, ir jos pa- 
rašytos drauge. Tęsti? 

- Ne, gana. Nežinau, kaip šis nesusipratimas įvyko, ištirsiu. 
Blogiausia, kad dokumentas jau pateko į generolo Mersjė rankas, 
o jis gali paprašyti palyginti jį su Dreifuso raštu, vis dėlto jis ne 

ekspertas, negana to, šios dvi rašysenos išties panašios. Tereikia, 
kad jam netoptelėtų ieškoti ir Esterhazio rašysenos pavyzdžio. 
Nors nežinau, kam jam apskritai galvoti apie Esterhazį, jei jūs ne- 
prasitarsite. Pasistenkit užmiršti šį reikalą ir malonėkit daugiau 
čia nesirodyti. Jūsų atlygis bus atitinkamai pakoreguotas. 


Paskui Simoniniui nebereikėjo ieškoti slaptų pranešimų, kad ką 
nors sužinotų, nes Dreifuso istorija mirgėjo visuose laikraščiuo- 
se. Vyriausiajame štabe irgi būta apdairių asmenų, jie pareikalavo 
pateikti neginčijamų įrodymų, kad bordereau parašė Dreifusas. 
Sanderas kreipėsi į garsų rašysenos ekspertą Bertijoną, ir šis pri- 
pažino, jog taip, bordereau raštas netapatus Dreifuso rašysenai, 
bet tai akivaizdus savo braižo klastotės pavyzdys: Dreifusas (kad 
ir iš dalies) pakeitė rašyseną norėdamas įtikinti, kad laišką parašė 
kažkas kitas. Nepaisant šių smulkmenų, dokumentas tikrai para- 
šytas Dreifuso ranka. 

Kas būtų drįsęs tuo abejoti, jei La Libre Parole kiekvieną die- 
ną formavo viešąją nuomonę ir netgi pakišo mintį, neva affaire 
bus nuslopinta, nes Dreifusas esąs žydas ir žydai jį apsaugos? Ka- 
riuomenėje keturiasdešimt tūkstančių karininkų, rašė Driumo- 
nas, kodėl Mersjė patikėjo nacionalinės gynybos paslaptis Elzaso 
žydui kosmopolitui? Mersjė buvo liberalas, kurį Driumonas ir 
nacionalistinė spauda jau senokai spaudė, kaltindami meile žy- 
dams. Jis negalėjo ginti išdaviko žydo. Todėl nebuvo suinteresuo- 
tas numarinti bylą, priešingai - labai aktyviai ją tyrė. 

Driumonas būgnijo: 

- Žydų ilgai neįsileido į kariuomenę, todėl ji išlaikė prancū- 
zišką grynumą. Dabar prasiskverbę net į nacionalines karines 
pajėgas jie taps Prancūzijos šeimininkais ir pranešinės Rotšildui 
mobilizacijos planus... Turbūt supratote, kokiu tikslu. 

Įtampa tvyrojo nepakeliama. Dragūnų kapitonas Kremjė-Foa 
piktindamasis rašė Driumonui, kad šis įžeidęs visus karininkus 

žydus, ir reikalavo satisfakcijos. Jie susikovė, o painiava tapo dar 
didesnė paaiškėjus, kad Kremjė-Foa sekundantas buvo - kas? 
Esterhazis... Savo ruožtu markizas di Moresas iš La Libre Parole 
redakcijos iškvietė į dvikovą Kremjė-Foa, tačiau karininko vadai 
uždraudė jam vėl kautis ir uždarė kareivinėse, jį pakeitęs kapito- 
nas Majeris mirė peršautu plaučiu. Karšti ginčai, protestai prieš 
religinių karų kurstymą... O Simoninis žavėjosi triukšmingais 
savo vienos valandos raštininko darbo rezultatais. 


Gruodžio mėnesį sušaukta karo taryba, o per tą laiką parašytas 
dar vienas dokumentas - italų karo atašė Panicardžio laiškas vo- 
kiečiams, kuriame paminėtas „tas niekšas D...“, pardavęs jam kai 
kurių įtvirtinimų planus. Ar D reiškė Dreifusas? Niekam nė ne- 
dingtelėjo tuo suabejoti, ir tik vėliau sužinota, kad kalbėta apie 
tokį Diubua, ministerijos tarnautoją, pardavinėjusį informaciją 
už dešimt frankų. Per vėlai, nes gruodžio dvidešimt antrąją Drei- 
fusas buvo pripažintas kaltu, o sausio pradžioje Ėcole Militaire 
kieme iš jo atėmė karininko laipsnį. Vasarį jis turėjo būti išpluk- 
dytas į Velnio salą. 

Simoninis dalyvavo laipsnio atėmimo ceremonijoje ir die- 
noraštyje rašė, kad ji buvusi siaubingai įtaigi: kariai gretomis 
išsirikiavo aplink visą kiemą, Dreifusas turėjo nužygiuoti kone 
kilometrą pro tuos narsuolius, kurie, nors sustingę, rodė jam 
savo panieką, tada generolas Dara išsitraukė iš makšties kardą, 
suskambėjo trimitai, Dreifusas paradine uniforma priėjo prie ge- 
nerolo, lydimas keturių seržanto vadovaujamų artileristų, Dara 
perskaitė laipsnio atėmimo nuosprendį, milžiniškas žandarų ka- 
rininkas plunksnomis puoštu šalmu priėjo prie kapitono, nuplė- 
šė antpečius, sagas, pulko numerį, paėmė kardą ir perlaužęs ant 
kelio numetė lūženas išdavikui po kojų. 

Dreilusas atrodė ramus, ir daugelis laikraščių tai vadino jo kal- 
tės įrodymu. Simoniniui pasidingojo, kad per laipsnio atėmimo 


ceremonija jis šuktelėjo: „Aš nekaltas!“ bet santūriai ir stovė- 

damas ramiai. Simoninis sarkastiškai brūkštelėjo, kad tas žyde- 
lis, matyt, taip priprato prie (pasisavintos) prancūzų karininko 
garbės, kad nebepajėgė suabejoti vadų sprendimais, o jei šie nu- 
sprendė, kad jis išdavikas, tai turėjo nedvejodamas su tuo susitai- 
kyti. Gal tą akimirką išties jautėsi išdavęs, o gynėsi esąs nekaltas 
manydamas, kad tai privaloma ceremonijos dalis. 


Tokie buvo Simoninio atsiminimai, bet vėliau vienoje iš savo dė- 
žių jis rado kitą dieną République française išspausdintą priešin- 
gą tokio Brisono straipsnį: 
Kai generolas metė jam į veidą tą nešlovingą kaltinimą, jis pakė- 
lė ranką ir sušuko: „Tegyvuoja Prancūzija, aš nekaltas!“ 
Puskarininkis baigia savo tarnybą. Uniformą puošęs auksas guli 
ant žemės. Neliko nė raudonų juostų - kario ženklo. Su dolomanu, 
kuris ūmiai tapo visiškai juodas, su tamsia kepe Dreifusas atrodo 
tarsi apsivilkęs kalinio drabužį... Jis nesiliauja šaukęs: „Aš nekaltas!“ 
Kitapus tvoros minia, matanti tik jo pavidalą, prapliumpa keikti ir 
šaižiai švilpti. Dreifusas girdi prakeiksmus ir dar labiau niršta. 
Eidamas pro karininkų būrį girdi žodžius: „Keliauk sau, Judai!“ 
Dreifusas įpykęs pasisuka ir pakartoja: „Aš nekaltas, nekaltas!“ 
Dabar jau galime įžiūrėti jo bruožus. Keletą akimirkų žiūri- 
me įsmeigę akis, tikėdamiesi įžvelgti svarbiausią tiesą, sielos, prie 
kurios iki šiol galėjo priartėti tik teisėjai, atspindį, prasiskverbti į 
slapčiausius jos vingius. Tačiau veide liepsnoja tik begalinis pyktis. 
Lūpos iškreiptos baugios grimasos, akys srūva krauju. Ir supran- 
tame, kad nuteistasis atrodo toks tvirtas ir žengia tokiu karingu 
žingsniu tik genamas įtūžio, kaip stygas įtempusio jo nervus... 
Kas glūdi to vyro sieloje? Kokių motyvų skatinamas taip beviltiš- 
kai nuoširdžiai gina savo nekaltumą? Gal tikisi suklaidinti viešąją 
nuomonę, sukelti abejonę, mesti įtarimo šešėlį jį nuteisusių teisėjų 
sąžiningumui? Persmelkia aiški lyg žaibas mintis: jei jis išties ne- 
kaltas, tai kaip siaubingai kenčia! 

Nepanašu, kad Simoninis būtų pajutęs bent menkiausią graužatį: 
jis neabejojo Dreifuso kalte, nes pats ją sukūrė. Tačiau jo atsimi- 
nimai ir straipsnis skyrėsi, ir tai liudijo, kaip affaire įaudrino šalį 
ir kiekvienas joje įžvelgė tai, ką norėjo matyti. 

Tad Dreifusas gali keliauti po velnių ar į taip pavadintą salą. Jis 
jam neberūpėjo. 

O atėjus laikui diskretiškai sumokėtas atlyginimas išties pra- 
noko lūkesčius. 


Nenuleidžiant akių nuo Taksilio 


Simoninis prisiminė, kad per visus tuos įvykius nesiliovė domė- 
tis Taksilio darbais. Juolab kad Driumono aplinkoje apie Taksilį 
daug kalbėta, jo byla iš pradžių vertinta skeptiškai, paskui - su 
dirgliu pasipiktinimu. Driumonas manė esąs antimasonas, an- 
tisemitas ir rimtas katalikas - savotiškai toks ir buvo, todėl ne- 
galėjo pakęsti, kad šį reikalą tvarkytų toks netikša. Driumonas 
jau seniai vadino Taksilį niekam tikusiu ir sukritikavo saviškė- 
je France juive pareiškęs, esą visas jo parašytas antiklerikalinės 
knygas išleido žydai. Tais metais jų santykiai galutinai pašlijo dėl 
politinių priežasčių. 

Iš abato Dala Pikolos jau žinome, kad abu jie buvo įsisukę į 
Paryžiaus tarybos rinkimų karuselę ir taikėsi į tuos pačius rinkė- 
jus. Tad kova tapo atvira. 

Taksilis parašė Monsieur Drumont, tide psychologique’, ku- 
riame gana sarkastiškai kritikuodamas perdėtą priešininko an- 
tisemitizmą užsiminė, kad antisemitizmas būdingesnis ne kata- 
likams, o veikiau socialistinei ir revoliucinei spaudai. Driumo- 
nas atsakė rašiniu Testament d un antisémite”, suabejojo Taksilio 


į Ponas Driumonas, psichologinė apybraiža (pranc.). 
** — Antisemito testamentas (pranc.). 

atsivertimu ir priminęs, kaip jis drabstė purvu šventus dalykus, 
iškėlė nepatogių klausimų apie jo taikius santykius su žydais. 

Atsižvelgus ir į tai, kad tais pačiais 1892 metais pradėti leis- 
ti ir laikraštis La Libre Parole, skirtas politinei kovai, sugebėjęs 
paviešinti Panamos skandalą, ir Le Diable au XIX“ siėcle, vargu 
ar laikytinas patikimu leidiniu, tampa aišku, kodėl Driumono 
laikraščio redakcija Taksilį kasdien pašiepdavo, o dažnėjančias 
nesėkmes komentuodavo piktdžiugiškai šypsodamasi. 

Labiau už kritiką, teigė Driumonas, Taksiliui kenkia nepagei- 
daujamas pritarimas. O paslaptingąją Dianą gina dešimtys tokių 
pat nepatikimų avantiūristų, besigiriančių pažintimi su tikriau- 
siai niekada nematyta moterimi. 

Toks Domenikas Mardžota išleido Souvenirs dun trente- 
troisième. Adriano Lemmi Chef Suprėme des Franc-Macons“ ir 
nusiuntė ją Dianai, teigdamas pritariantis jos maištui. Tasai Mar- 
džota skelbėsi esąs Florencijos Savonarolos ložės sekretorius, 
Palmio Džordano Bruno ložės palaimintasis, trisdešimt trečiojo 
Senųjų ir pripažintųjų škotiškųjų apeigų laipsnio Aukščiausia- 
sis Didysis generalinis inspektorius, Memfio Micraimo apeigų 
aukščiausiasis kunigaikštis (devyniasdešimt penktojo laipsnio), 
Kalabrijos ir Sicilijos Micraimo ložių inspektorius, Haičio nacio- 
nalinės Didžiųjų Rytų ložės garbės narys, Neapolio aukščiausios 
sąjunginės tarybos tikrasis narys, Trijų Kalabrijų masonų ložių 
generalinis inspektorius, Paryžiaus Micraimo arba Egipto rytų 
masonų ordino Didysis meistras ad vitam (devyniasdešimtojo 
laipsnio), Pasaulio masonus ginančių riterių ordino vadas, Ita- 
lijos Palermo federacijos aukščiausiosios ir visuotinės tarybos 
garbės narys ad vitam, Neapolio centrinio direktorato nuolatinis 
inspektorius ir aukščiausiasis delegatas ir Naujojo reformuoto 


: Velnias XIX amžiuje (pranc.). 
Žž Trisdešimt trečiojo atsiminimai. Adrianas Lemi, vyriausiasis laisvųjų masonų 
vadovas (pranc.). 

paladizmo narys. Matyt, jis buvęs aukštas masonų dignitorius, 
bet sakėsi ką tik palikęs masonus. Driumonas kalbėjo, kad jis at- 
sivertė į katalikų tikėjimą, nes aukščiausias ir slapčiausias sektos 
vadovo postas perduotas ne jam, kaip tikėjosi, o tokiam Adrianui 
Lemi. 

Tas paslaptingasis Adrianas Lemi, pasak Mardžotos, savo kar- 
jerą pradėjęs kaip vagis, kai Marselyje suklastojo Neapolio įmo- 
nės Falconet e C. paskolos raštą ir iš savo draugo daktaro žmonos 
pavogė maišelį su perlais ir trimis šimtais aukso frankų, kol toji 
virtuvėje jam plikė žolelių arbatą. Išėjęs iš kalėjimo atsidūrė Kons- 
tantinopolyje, stojo tarnauti senam žolininkui žydui, pasakęs esąs 
pasirengęs atsižadėti krikšto ir būti apipjaustytas. Paskui žydų re- 
miamas masonų ordine padarė jau minėtą karjerą. 

Štai taip, baigė Mardžota, „prakeiktoji Judo tauta, iš kurios 
kilo visos žmonijos ydos, panaudojo visą savo įtaką, kad aukš- 
čiausiuoju ir visuotiniu masonų ordino vadovu taptų vienas iš jų 
ir dar pats pavojingiausias“. 

Šie kaltinimai dvasininkijai labai patiko, ir devyniasdešimt 
penktaisiais išleista Mardžotos knyga Le Palladisme, Culte de Sa- 
tan-Lucifer dans les triangles maçonniques’ prasidėjo Grenoblio, 
Montobano, Ekso, Limožo, Mando, Tarantezo, Pamjė, Orano, Ansi 
vyskupų bei Jeruzalės patriarcho Liudviko Pjavio liaupsėmis. 

Bėda ta, kad Mardžotos informacija užkabino nemenką italų 
politikų dalį, labiausiai Krispį, jau tapusį Garibaldžio leitenantu 
ir tais metais užėmusį karalystės ministro pįrmininko postą. Kol 
buvo spausdinamos ir parduodamos fantasmagorinės naujienos 
apie masonų apeigas, dar buvo galima jaustis ramiai, bet užkabi- 
nus masonų ir politikų santykius kilo grėsmė suerzinti kokį itin 
kerštingą veikėją. 

Taksilis tą suprato, tačiau akivaizdžiai norėjo atsiimti tas teri- 


i Paladizmas, Šėtono-Liuciferio kultas masonų trikampiuose (pranc.). 

torijas, kurių gviešėsi Mardžota, ir štai pasirodė kone keturių 
šimtų puslapių Dianos pasirašyta knyga Le 33ėme Crispi', kurioje 
pateikti tokie žinomi faktai, kaip Romos banko skandalas, į kurį 
Krispis buvo įsivėlęs, pramaišiui su užrašais apie apie jo sandėrį 
su demonu Haborimu bei dalyvavimą paladistų sueigoje, kurioje 
Sofi Valder pareiškė esanti nėščia ir pagimdysianti dukrą, savo 
ruožtu pagimdysiančią Antikristą. 

- Tikra operetė, - piktinosi Driumonas. - Ir tai vadinama po- 
litine kova? 

Tačiau Vatikane veikalas buvo priimtas palankiai, tad Driumo- 
nas dar labiau įsiuto. Vatikanas su Krispiu turėjo savų sąskaitų, 
mat šis vienoje iš Romos aikščių pastatydino paminklą Džorda- 
nui Brunui, dvasininkijos nepakantumo aukai, tad tą dieną Leo- 
nas XIII praleido klūpodamas prie švento Petro statulos kojų ir 
melsdamas atleidimo. Tik įsivaizduokime, kaip apsidžiaugė po- 
piežius skaitydamas tuos Krispį kompromituojančius dokumen- 
tus: liepė savo sekretoriui monsinjorui Sardžiui nusiųsti Dianai 
ne tik įprastinį „apaštališką palaiminimą“, bet ir nuoširdžią padė- 
ką bei linkėjimus tęsti pagirtiną „nusikalstamos sektos“ demas- 
kavimo darbą. O kad sekta tikrai nusikalstama, liudijo faktas, jog 
Dianos knygoje Haborimas pavaizduotas turįs tris galvas - žmo- 
gaus liepsnojančiais plaukais, katino ir žalčio, nors Diana moks- 
liškai kruopščiai patvirtinusi tokio niekada nemačiusi (jai jis pa- 
sirodydavęs kaip gražus senolis vešlia sidabruota barzda). 

- Nė nesiteikė laikytis tiesos! Kaip gali neseniai į Prancūziją 
atvykusi amerikietė žinoti apie visas italų politikos paslaptis? — 
piktinosi Driumonas. - Žinoma, žmonės tų dalykų nepastebi, o 
Dianai svarbu parduoti savo knygas, bet juk popiežius - popie- 
žius bus apkaltintas, kad tiki tais paistalais! Reikia ginti Bažnyčią 
nuo jos pačios silpnybių! 


à Krispis, trisdešimt trečiasis laipsnis (pranc.). 

Būtent laikraštyje La Libre Parole pasirodė pirmosios viešos abe- 
jonės, ar Diana apskritai egzistuoja. Netrukus į polemiką įsitrau- 
kė ir akivaizdžiai religinės pakraipos leidiniai, tokie kaip /Avenir 
ir LUnivers. Kituose katalikiškuose sluoksniuose, priešingai - 
nertasi iš kailio siekiant įrodyti Dianos egzistavimą: laikraštis Le 
Rosier de Marie išspausdino Sen Pjero advokatų gildijos pirmi- 
ninko Lotjė liudijimą, esą jis matęs Dianą Taksilio, Batajo ir ją 
nupiešusio dailininko draugijoje, bet tai buvę seniai, kai Diana 
dar buvusi paladistė. Tačiau iš jos veido jau buvę aišku, kad ji ne- 
trukus atsiversianti, ir autorius ją apibūdino taip: „Tai dvidešimt 
devynerių metų amžiaus jauna moteris, grakšti, iškili, aukštesnio 
nei vidutinio ūgio, atviro, tyro, doro veido, išmintim kibirkščiuo- 
jančiu žvilgsniu, liudijančiu ryžtą ir įprotį vadovauti. Apsirengusi 
elegantiškai, skoningai, kukliai ir, kitaip negu dauguma turtingų 
užsieniečių, neapsikarsčiusi gausybe papuošalų. Akys neįprastos, 
tai žydros kaip jūra, tai geltonos kaip auksas. Pasiūlius šartrezo 
atsisakė iš pasidygėjimo viskuo, kas siejasi su Bažnyčia. Gėrė tik 
konjaką.“ 

Trente 1896 metų rugsėjį organizuojant didįjį antimasonų su- 
važiavimą Taksilis tapo jo magna pars. Tačiau kaip tik tada su- 
stiprėjo vokiečių katalikų jam reiškiami įtarimai ir kritika. Toks 
tėvas Baumgartenas paprašė pateikti Dianos gimimo liudijimą ir 
dvasininko, kuris priėmė jos atsivertimą, liudijimą. Taksilis pa- 
reiškė turįs įrodymus kišenėje, tačiau jų neparodė. 

Praėjus mėnesiui po Trento suvažiavimo abatas Garnjė lai- 
kraštyje Le Peuple Français netgi išdrįso pareikšti numanantis, 
kad masonai Dianą tik išsigalvojo, toks tėvas Balji autoritetin- 
game La Croix irgi pareiškė ja abejojantis, o laikraštis Kolnische 
Volkszeitung prisiminė, kad dar tais pačiais metais, kai pradėtos 
leisti Le Diable knygelės, Batajis - Haksas burnojo prieš Dievą 
ir visus jo šventuosius. Ginti Dianos stojo tas pats kanauninkas 
Mustelis, laikraštis Civilta Cattolica ir kardinolo sekretorius Pa- 

rokis, rašęs, kad ji „atlaikytų išdrįsusių suabejoti jos egzistavimu 
šmeižikų antpuolį“. 


Driumonas nestokojo gerų pažinčių įvairiuose sluoksniuose bei 
žurnalisto uoslės, tad, nors Simoninis nesusivokė kaip, sėkmingai 
susirado Haksą - Batajį, greičiausiai užklupo per patį girtavimo 
įkarštį, kai šį apimdavo melancholija bei atgaila, ir štai netikėtas 
posūkis: Haksas iš pradžių Kölnische Volkszeitung, o paskui ir La 
Libre Parole laikraštyje prisipažino viską suklastojęs. Jis nuošir- 
džiai dėstė: „Kai pasirodė enciklika Humanum Genus, pamaniau 
iš neregėtos katalikų lengvatikybės ir kvailumo užsidirbsiąs pini- 
gų. Tereikėjo kokio Žiulio Verno, kuris toms plėšikų istorijoms 
suteiktų siaubingą pavidalą. Aš tapau tuo Vernu, taigi... Pasako- 
jau nebūtus dalykus, kurie neva dėjosi egzotiškuose kraštuose, 
niekas nė nebūtų patikrinęs... O katalikai viskuo patikėjo. Tie 
žmonės tokie paiki, kad net ir šiandien manimi nepatikėtų, jei 
pasakyčiau juos mulkinęs.“ 

Laikraštyje Le Rosier de Marie Lotjė tuoj parašė tikriausiai ap- 
sigavęs, ir jo matyta būtybė buvo ne Diana Vogan, o labai rim- 
tame žurnale Études pagaliau pasirodė pirmas puolamasis tokio 
tėvo jėzuito Portaljė straipsnis. Lyg to būtų negana, kai kurie laik- 
raščiai paskelbė, kad Čarlstono (kur turėjęs gyventi Paikas, Didy- 
sis didžiųjų meistrų meistras) vyskupas monsinjoras Nortropas 
nuvyko į Romą asmeniškai patikinti Leono XIII, kad miesto ma- 
sonai - padorūs žmonės ir jų šventyklose nėra nė vienos Šėtono 
statulos. 

Driumonas džiūgavo. Taksilis buvo pastatytas į vietą, kova su 
masonais ir žydais sugrįžo į patikimas rankas. 

NAKTINĖS MIŠIOS 


1897 metų balandžio 17 diena 


Brangusis kapitone, 

paskutiniuose puslapiuose aprašėte neįtikėtinai daug įvykių, ir akivaizdu, 
kad tai jūsų išgyventos istorijos, o aš išgyvenau kitas. Neabejoju, kad jums 
pranešdavo (kaipgi kitaip, jei Taksilis ir Batajis sukėlė tiek triukšmo), kas vyko 
su manimi, ir gal todėl atsimenate daugiau, nei man pavyksta atkurti. 

Jei dabar 1897 metų balandis, tai su Taksiliu ir Diana išgyvenau gerus 
dvylika metų, per kuriuos nepaprastai daug nutiko. Pavyzdžiui, kada pa- 
šalinome Bulaną? 

Ko gero, praėjus metams nuo Le Diable leidybos pradžios. Vieną vakarą 
Bulanas atvažiavo į Otejį visas sukrėstas, be paliovos šluostydamas nosi- 
naite lūpas, ant kurių kaupėsi balkšvos putos. 

— Aš miręs, - pasakė, - mane žudo. 

Daktaras Batajis nusprendė, kad padori taurė stipresnio gėrimo grąžins 
jam pusiausvyrą, Bulanas neatsisakė, paskui užsikirsdamas papasakojo 
apžavų ir burtų istoriją. 

Kartą jau buvo užsiminęs apie prastus santykius su Stanislasu de Guai- 
ta ir jo kabalistiniu rozenkreicerių ordinu bei su Žozefinu Peladanu, kuris 
būdamas atskalūniškos dvasios paskui įkūrė katalikišką rozenkreicerių or- 
diną - apie tuodu veikėjus nemažai skelbta Le Diable leidiniuose. Manau, 
kad Peladano rozenkreiceriai ir Vintraso sekta, kurios vyriausiuoju šventi- 

ku tapo Bulanas, mažai kuo skyrėsi: visi jie vilkėjo kabalistiniais ženklais 
išmargintus arnotus, tad buvo sunku dorai susigaudyti, ar yra Viešpaties 
Dievo, ar velnio pusėje, bet gal kaip tik todėl Bulanas susikirto su Peladano 
šalininkais. Jie ganėsi tuose pačiuose plotuose ir viliojo tas pačias pakly- 
dusias sielas. 

Ištikimi Guaitos draugai apibūdino jį kaip rafinuotą didiką (buvo mar- 
kizas), kolekcionuojantį pentagramomis pažymėtus grimuarus, Lulo ir 
Paracelso veikalus, savo juodosios ir baltosios magijos mokytojo Elifaso 
Levio rankraščius bei kitus itin retus magijos darbus. Kalbėta, kad gyveno 
nedideliame butuke pirmame aukšte Triudeno aveniu, priimdavo tik okul- 
tistus, o kartais ištisas savaites niekur nesirodydavo. Pasak kitų, kaip tik ten 
jis kovojo su spintoje įkalinta šmėkla ir, pripampęs alkoholio bei morfijaus, 
suteikdavo turinį savo kliedesių pagimdytiems vaiduokliams. 

Tai, kad jis užsiėmė tamsiaisiais mokslais, bylojo ir jo,Esė apie prakeiktus 
mokslus“ pavadintas darbas, kuriame atskleidė liuciferiškas ar liuciferoniš- 
kas, šėtoniškas ar satanistines, velniškas ar velnioniškas Bulano pinkles, o jį 
patį vaizdavo kaip iškrypėlį, „ištvirkavimą pavertusį liturgine praktika“. 

Ši istorija buvo sena, nes Guaita su sekėjais Bulanui pasmerkti „įšventin- 
tųjų teismą“ sukvietė 1887 metais. Ar jų nuosprendis buvo moralinis? Jau 
kurį laiką Bulanas teigė, kad jis buvęs fizinis, ir sakė esąs be paliovos puo- 
lamas, varstomas, žeidžiamas okultinių fluidų, neapčiuopiamos prigimties 
aksčių, Guaitos ir jo sekėjų svaidomų į jį net iš labai toli. 

Tad Bulanas jautėsi galutinai išsekęs. 

— Kas vakarą prieš užmigdamas jaučiu smūgius, kumščius, antausius, ir 
patikėkit - tai ne mano ligotų juslių iliuzija, nes tuo pat metu manasis kati- 
nas dūksta lyg elektros kratomas. Žinau, kad Guaita nulipdė vaškinę figūrą 
ir varsto ją adata, o mane kankina diegliai. Bandžiau pasiųsti jam kerus, 
kad apaktų, bet Guaita pajuto pinkles, šiame mene jis už mane galingesnis 
ir grąžino apžavus atgal. Dabar mano akys temsta, dūstu, nežinau, kiek dar 
gyvensiu. 

Nežinojome, ar jis kalba tiesą, bet ne tai buvo svarbiausia. Atrodė, kad 
vargšeliui išties riesta. Tuomet Taksiliui toptelėjo viena geniali mintis. 

- Apsimeskite mirusiuoju, - pasakė. - Per savo patikimus asmenis pra- 
neškit išleidęs dvasią viešėdamas Paryžiuje, nebegrįžkit į Lioną, susiraskit 
prieglobstį čia, mieste, nusiskuskit ūsus ir barzdą, pakeiskit tapatybę. Kaip 
ir Diana, atsibusite jau kitas asmuo, bet kitaip negu Diana, juo ir pasilikit. 
Tada Guaita su savo draugeliais patikėję, kad numirėt, liausis jus kamavę. 

— O kaip gyvensiu, jei negrįšiu į Lioną? 

— Gyvensite su mumis čia, Otejyje, bent jau kol nurims audra ir atsiskleis 
jūsų priešai. Dianai prireikia vis daugiau pagalbos, o čia kiekvieną dieną 
būsit naudingesnis, nei retkarčiais apsilankydamas. 

— Tačiau jei turite ištikimų draugų, - pridūrė Taksilis, - prieš dėdamasis 
mirusiuoju parašykit laiškus, įspėdamas apie savo mirtį ir be užuolankų 
apkaltindamas Guaitą su Peladanu, idant jūsų nepaguodžiami sekėjai pra- 
dėtų kampaniją prieš žudikus. 

Taip ir nutiko. Vienintelis asmuo, žinojęs apie šią veidmainystę, buvo 
madam Tibo, Bulano padėjėja, šventikė, patikėtinė (gal ir daugiau), jo 
draugams paryžiečiams pateikusi jaudinamą pasakojimą apie šio agoniją, 
ir nežinau, kaip ji susitvarkė su jo sekėjais Lione, gal užsakė užkasti tuščią 
karstą. Netrukus vienas iš Bulano draugų ir jo gynėjų, toks Hiuismansas, 
madingas rašytojas, priėmė ją guvernante, ir esu tikras, jog tais vakarais, 
kai būdavau ne Otejyje, ji atvykdavo pasimatyti su savo senuoju bendri- 
ninku. 

Išgirdęs apie Bulano mirtį žurnalistas Žiulis Bua užsipuolęs Guaitą lai- 
kraštyje Gil Blas apkaltino raganavimu ir Bulano nužudymu, o Figaro iš- 
spausdino pokalbį su Hiuismansu, kuris išsamiai išaiškino Guaitos apžavų 
poveikį. Bua tame pačiame Gil Blas nesiliovė kaltinti ir reikalavo palaikų 
autopsijos, norėdamas pamatyti, ar Bulano kepenys ir širdis tikrai išvarpy- 
tos Guaitos fluidų strėlių, ir ragino pradėti teismo tyrimą. 

Guaita atsikirto tame pat Gil Blas, ironizuodamas savo žudikiškas galias 
(„taigi, taip, pasitelkęs velnišką meną išgaunu subtiliausius nuodus, paver- 
čiu juos pragaištingais garais, kuriuos šimto mylių nuotoliu pučiu į savo 
priešų šnerves, esu ateinančio amžiaus Žilis de Rė“), ir iškvietė dvikovon 
Hiuismansą su Bua. 

Batajis kikendamas pareiškė, kad visos tos magiškos galios, tiek vienų, 
tiek ir kitų, dar niekam nepadarė nė menkiausio įdrėskimo, bet viename iš 
Tulūzos laikraščių pasirodė straipsnis, jog kažkas išties raganauja: Bua va- 
žiuojant į dvikovą, vienas iš lando traukiančių žirgų krito be jokios priežas- 
ties, buvo įkinkytas kitas, bet ir tas parpuolė ant žemės, lando apsivertė, ir 
Bua atvyko į dvikovos vietą visas apdraskytas ir nusėtas mėlynėmis. Dar 
kalbėta, kad jo kulka pistoleto vamzdyje įstrigo dėl antgamtinių jėgų. 

Bulano draugai parašė į laikraščius ir apie tai, kad Peladano rozenkrei- 
ceriai Dievo Motinos katedroje laikę mišias, bet per pakylėjimą grėsmin- 
gai mojavę durklais prieš altorių. Ką gali žinoti. Le Diable knygelėms tokios 
naujienos buvo gardus kąsnelis, be to, įtikinamesnės už tas, su kuriomis 
skaitytojai jau buvo apsipratę. Bet reikėjo be didesnių skrupulų įtraukti į 
tai ir Bulaną. 

— Jūs miręs, - pasakė Batajis, - ir viskas, kas apie šią mirtį bus pasakyta, 
neturėtų jūsų dominti. Be to, jei vieną dieną vėl pasirodytumėte, būsime su- 
kūrę tokią paslapties aurą, kuri jums bus naudinga. Todėl nesirūpinkit, ką 
rašysim, nes tai ne apie jus, o apie tokį veikėją Bulaną, kuris nebeegzistuoja. 

Bulanas sutiko ir tikriausiai narciziškai klejodamas džiūgavo skaityda- 
mas, ką Batajis prasimano apie jo okultinę veiklą. Nors atrodė pakerėtas 
vien Dianos. Liguistai nesitraukė nuo jos nė per žingsnį, ir baiminausi ma- 
tydamas, kaip ją vis labiau užvaldo jo fantazijos, lyg ji ir taip gyventų neati- 
trūkusi nuo tikrovės. 

Teisingai aprašėte viską, kas nutiko paskui. Katalikų pasaulis pasidalijo 
perpus, ir viena pusė pradėjo abejoti pačiu Dianos Vogan egzistavimu. Po 
Hakso išdavystės Taksilio pastatyta pilis ėmė griūti. Mus persekiojo prieši- 
ninkų skalijimas, o sykiu ir Dianos mėgdžiotojai, tokie kaip jūsų minėtasis 
Mardžota. Supratome kiek perlenkę lazdą: sunkoka suvirškinti mintį apie 
trigalvį velnią, puotaujantį su italų vyriausybės vadovu. 

Keliskart susitikęs su tėvu Bergamaskiu įsitikinau, kad Civiltà Cattolica 
jėzuitai dar pasiryžę remti Dianą, tačiau prancūzų jėzuitai (gana perskaity- 

ti jūsų cituojamą tėvo Portaljė straipsnį) jau nutarė šią istoriją numarinti. 
Trumpai pasikalbėjęs su Hebuternu supratau, kad ir masonai laukia ne- 
sulaukia šio farso pabaigos. Katalikai norėjo viską užbaigti tyliai, kad dar 
labiau nediskredituotų savo hierarchų, o masonams reikėjo, kad viskas 
būtų paneigta kuo griausmingiau ir Taksilio keleto metų antimasoniška 
propaganda virstų niekingomis blevyzgomis. 

Taip vieną dieną gavau iš karto du laiškelius. Viename - atsiųstame 
tėvo Bergamaskio - parašyta: „Suteikiu jums teisę sumokėti Taksiliui 
penkiasdešimt tūkstančių frankų, kad viską užbaigtų. Broliškai Kristuje, 
Bergamaskis/ Kitas - Hebuterno - įsakmiai liepė: „Pabaikime šią istoriją. 
Sumokėkit Taksiliui šimtą tūkstančių frankų, jei jis viešai prisipažins viską 
prasimanęs. 

Turėjau dvigubą užnugarį, tereikėjo veikti, žinoma, prieš tai gauti mane 
įgaliojusiųjų pažadėtus pinigus. 

Hakso išdavystė palengvino užduotį. Dabar beliko tik įkalbėti Taksilį at- 
siversti ar dar kartą išversti kailį - kaip pažiūrėsi. Kaip ir pradėdamas visą 
tą reikalą, turėjau šimtą penkiasdešimt tūkstančių frankų, o Taksiliui sep- 
tyniasdešimt penkių tūkstančių buvo per akis, nes žinojau ir už pinigus 
įtikinamesnių argumentų. 

- Taksili, praradome Haksą, ir būtų žiauru iškelti Dianą į viešumą. Pagal- 
vosiu, kaip ją pašalinti, bet labiau nerimauju dėl jūsų: girdėjau, masonai 
nusprendė su jumis susidoroti, o pats rašėte, koks siaubingas jų kerštas. 
Anksčiau būtumėt galėjęs tikėtis katalikų globos, dabar, pats matote, net 
jėzuitai traukiasi. Tačiau jums pasitaikė ypatinga proga: viena masonų 
ložė - ir neklauskit, kokia, nes tai labai slapta - pasirengusi sumokėti sep- 
tyniasdešimt penkis tūkstančius frankų, jei viešai paskelbsite iš visų pasi- 
šaipęs. Turbūt suprantate, kad masonams tai naudinga: jie nusivalys jūsų 
apdrabstytą mėšlą ir suvers ant katalikų, kurie pasirodė esantys tokie len- 
gvatikiai. O jums tokio posūkio sukelta reklama padės būsimus kūrinius 
parduoti dar geriau už buvusius, kurių katalikai pirko vis mažiau. Atsikovo- 
site skaitytojus antiklerikalus ir masonus. Apsimoka. 

Ilgai įtikinėti nereikėjo: Taksilis buvo juokdarys, ir mintis apie naujas 
juokdarystes jam kėlė akivaizdų džiaugsmą. 

- Brangus abate, paklausykit, išsinuomosiu salę ir pranešiu spaudai, 
kad tokią ir tokią dieną joje pasirodžiusi Diana Vogan pristatys žiūrovams 
demono Asmodėjo nuotrauką, kurią padarė pačiam Liuciferiui leidus! Pla- 
kate pažadėsiu, kad vienas iš atėjusiųjų laimės keturių šimtų frankų vertės 
rašomąją Mašinėlę, tačiau jokios mašinėlės nebus, nes prisistatęs prane- 
šiu, jog Dianos nėra, o jei nėra, suprantama, nėra ir rašomosios mašinėlės. 
Jau matau tą sceną: atsidursiu visų laikraščių pirmuosiuose puslapiuose. 
Nuostabu. Duokit man laiko tinkamai pasirengti ir (jei galėtumėt) paprašy- 
kit avanso iš tų septyniasdešimt penkių tūkstančių išlaidoms padengti... 

Kitą dieną Taksilis nusižiūrėjo Societė de Gėographie salę, bet ši buvo 
laisva tik Velykų pirmadienį. Atmenu, pasakiau jam: 

— Tai beveik po mėnesio, iki tol niekur nesirodykit, kad nesukeltumėte 
daugiau kalbų. O aš pagalvosiu, ką daryti su Diana. 

Taksilis akimirką dvejojo virpindamas lūpą, o su ja virpėjo ir ūsai. 

— Juk nesiruošiate... pašalinti Dianos, - išlemeno. 

— Kokios nesąmonės, - atsakiau. - Neužmirškite, esu vienuolis. Grąžin- 
siu ją ten, iš kur buvau paėmęs. 

Man pasirodė, kad mintis apie Dianos netektį jį trikdė, bet masonų kerš- 
to baimė buvo stipresnė už potraukį prie Dianos. Jis ne tik nenaudėlis, bet 
ir bailys. Kaip būtų reagavęs, jei būčiau pasakęs ketinantis pašalinti Dianą? 
Gal bijodamas masonų būtų pritaręs šiai minčiai. Kad tik ne jam tektų tą 
daryti. 

Velykų pirmadienis bus balandžio devynioliktoji. Atsisveikindamas su 
Taksiliu kalbėjau, esą teks laukti beveik mėnesį, tad mudu buvome susiti- 
kę kovo devynioliktąją ar dvidešimtąją. Šiandien balandžio šešioliktoji. Tad 
praeitų dešimties metų įvykius pamažėle atkūriau maždaug iki pastarojo 
mėnesio. Ir jei šis dienoraštis turėjo padėti rasti ir mano, ir jūsų dabartinio 
sutrikimo priežastis, tuomet nieko neįvyko. O gal lemtingasis įvykis nutiko 
kaip tik per pastarąsias keturias savaites. 

Dabar jaučiuosi taip, lyg bijočiau atsiminti daugiau. 

Balandžio 17 diena, auštant 


Kol Taksilis piktas blaškėsi po namus, Diana nesuprato, kas vyksta. Pra- 
mainiui apimama tai vienos, tai kitos būsenos, išplėstomis akimis stebėjo 
mūsų slaptas sueigas, o atsipeikėdavo, regis, tik kokiam ištartam vardui ar 
vietovardžiui kažką blankiai nušvietus jos galvoje. 

Ji daugiausia vegetavo, išlaikė tik vieną gyvulišką instinktą - kaskart 
audringesnį geidulingumą, kurį nutaikydavo į bet ką: Taksilį, Batajį, kai šis 
dar buvo su mumis, be abejo, Bulaną, taip pat, nors stengiausi nesuteikti 
nė menkiausios dingsties, ir į mane. 

Mūsų draugijoje Diana atsidūrė vos dvidešimties, dabar jai buvo dau- 
giau kaip trisdešimt penkeri. Taksilis vis nešvankiau šypsodamasis kalbėjo, 
kad bręsdama ji tapo dar žavesnė, tarytum trisdešimties sulaukusi moteris 
dar būtų geidžiama. Gal jam natūralus jos gyvybingumas atrodė kupinas 
paslaptingos traukos. 

Tačiau apie tokius iškrypimus neišmanau. Viešpatie, kodėl atsimenu 
kūną moters, turėjusios mums tarnauti tik kaip apgailėtinas įnagis? 


Æ+ + + 


Minėjau, kad Diana nesuvokė, kas vyksta. Gal klydau: kovą turbūt todėl, 
kad nebematė nei Taksilio, nei Batajo, ji įsisiautėjo. Ištikta isterijos priepuo- 
lio, kalbėjo apie apsėdusį žiaurų demoną, žeidžiantį ją, kandžiojantį, sukio- 
jantį kojas, mušantį per veidą, ir rodydavo mėlynes po akimis. Ant delnų 
atsirado stigmas primenančių žaizdų. Klausinėjo, kodėl pragaro jėgos taip 
žiauriai puola Liuciferiui ištikimą paladistę, ir graibstė mane už abito lyg 
melsdama padėti. 

Prisiminiau Bulaną, geriau už mane nusimaniusį apie apžavus. Išties, 
vos tik jį pasikviečiau, Diana, suėmusi už rankų, pradėjo drebėti. Jis uždė- 
jo delnus jai ant sprando, švelniai kalbėdamas nuramino, paskui spjovė į 
burną. 

— Dukra, iš kur žinai, kad tave taip kankina tavo viešpats Liuciferis? — 
paklausė. - Ar nemanai, kad iš paniekos tavajam paladistės tikėjimui tave 

baudžiantis priešas yra tobulas Priešas, kitaip tariant, tas Vienis, kurį krikš- 
čionys vadina Jėzum Kristum, o gal kuris nors iš tariamų jo šventųjų? 

— Bet, pone abate, - sutrikusi kalbėjo Diana, - todėl ir esu paladistė, 
kad nepripažjstu jokių to nedorėlio Kristaus galių ir net atsisakiau perverti 
durklu ostiją, nes beprotiška pripažinti, kad koks nors asmuo išties gali įsi- 
kūnyti miltų paplotėlyje. 

- Klysti, dukra. Tik pažiūrėk, kaip elgiasi krikščionys: jie pripažįsta Kris- 
taus viešpatavimą, bet neatmeta ir velnio buvimo, negana to, bijo jo pin- 
klių, priešiškumo, gundymo. Ir mes turime taip elgtis: tikėti mūsų viešpaties 
Liuciferio galia, nes tikime, jog dvasiškai egzistuoja jo priešas Adonajus, gal 
net kaip Kristus, ir reiškiasi piktadarybėmis. Todėl turi nusižeminti ir sutrypti 
savo priešo atvaizdą vieninteliu Liuciferio išpažintojui leistinu būdu. 

— Kaip? 

— Per juodąsias mišias. Mūsų viešpaties Liuciferio palankumą gali pelny- 
ti tik per juodąsias mišias atmesdama krikščionių Dievą. 

Diana tuo patikėjo, ir Bulanas paprašė leisti ją nusivesti į satanistų suei- 
gą, tikindamas, kad satanizmo, liuciferizmo ar paladizmo tikslai ir apvalan- 
tis poveikis - vienodi. 

Nenorėjau, kad Diana išeitų iš namų, betgi reikėjo jai leisti atsikvėpti. 


"12: 


Užklumpu abatą Bulaną slapta šnekučiuojantis su Diana. Jis klausia: 

— Ar vakar tau patiko? 

Kas nutiko vakar? 

Abatas tęsia: 

— Kaip tik rytoj vakare turėsiu laikyti kitas iškilmingas mišias supasaulie- 
tintoje Pasi bažnyčioje. Nuostabus vakaras, kovo dvidešimt pirmoji, pava- 
sario lygiadienis, kupina magijos diena. Bet jei sutinki jose dalyvauti, turiu 
dvasiškai tave tam parengti dabar vienumoje, per išpažintį. 

Išėjau, o Bulanas liko su ja ilgiau nei valandą. Pagaliau pakvietęs mane 
pasakė, jog Diana sutiko rytojaus vakarą ateiti į Pasi bažnyčią, bet nori, kad 
ją lydėčiau. 

- Taip, pone abate, - patvirtino Diana neįprastai spindinčiomis akimis ir 
įkaitusiais skruostais, - taip, meldžiu, palydėkit. 

Turėjau atsisakyti, bet smalsumas įveikė, be to, nenorėjau prieš Bulaną 
pasirodyti it koks šventeiva. 


+% 


Rašau ir visas virpu, ranka kone pati slenka lapu, jau ne atsimenu, o patiriu 
visu kūnu, tarsi pasakočiau tai, kas vyksta šią pat akimirką... 

Kovo dvidešimt pirmosios vakaras. Kapitone, jūs pradėjote dienoraštį 
kovo dvidešimt ketvirtąją, parašęs, kad aš praradau atmintį kovo dvide- 
šimt antrosios rytą. Tad jei nutiko kažkas siaubingo, tai turėjo įvykti dvide- 
šimt pirmosios vakare. 

Stengiuosi tai atkurti, bet man labai sunku, baiminuosi, kad karščiuoju, 
kakta įkaitusi. 

Užsukęs į Otejį Dianos, fiakro vežikui pasakiau adresą. Šis į mane pašnai- 
ravo lyg nepasitikėdamas tokiu klientu, neatsižvelgdamas nė į mano vie- 
nuolišką apdarą, bet už gerus arbatpinigius pajudėjo nieko netaręs. Vis 
labiau tolom nuo miesto centro kaskart tamsesnėmis gatvėmis pakraščių 
link, kol pagaliau pasukom į apleistų lūšnų skersgatvį, pasibaigiantį prie 
apgriuvusios koplyčios. 

Išlipom, vežikas taip skubėjo važiuoti, kad, kol sumokėjęs už kelionę 
naršiau po kišenes ieškodamas dar kokio franko, sušuko: „Nereikia, pone 
abate, dėkoju!“ - ir atsisakė arbatpinigių, kad tik greičiau išvažiuotų. 

— Man šalta ir baisu, - sako Diana ir priglunda prie manęs. 

Atšlyju, bet tuo pat metu, nematydamas rankos, o tik pajutęs ją po dra- 
bužiais, pastebiu, kaip keistai Diana apsirengusi: nuo galvos iki kojų su- 
sisupusi į apsiaustą su gobtuvu, tad toje tamsybėje galėtum ją palaikyti 
vienu iš vienuolių, sutinkamų vienuolynų požemiuose gotikiniuose roma- 
nuose, kurie buvo tokie madingi amžiaus pradžioje. Anksčiau to apsiausto 
nebuvau matęs, bet, prisipažinsiu, man nė nedingtelėjo patikrinti skrynios 
su visais jos daiktais, kuriuos atsigabeno iš daktaro Diu Morjė klinikos. 

Koplyčios durys buvo praviros. Įėjome į vienintelę navą, apšviestą dau- 

gybės žvakių, degančių ant altoriaus ir ant trikojų stovų nedidelėje apsi- 
dėje, puslankiu juosiančių altorių, lėkštelėse degančių aliejų. Altorius už- 
dengtas juodu audiniu, panašiai kaip per laidotuves. Vietoj Nukryžiuotojo 
ar kitokio švento atvaizdo jame stovėjo ožio pavidalo demono statula su 
atsikišusiu didžiuliu, gal trisdešimties centimetrų ilgio falu. Žvakės ne bal- 
tos ar dramblio kaulo spalvos, o juodos. Viduryje, tabernakulyje, guli trys 
kaukolės. 

- Abatas Bulanas man pasakojo apie jas, - sušnabždėjo Diana. — Tai 
trijų karalių, tų tikrųjų - Teobenso, Mensero ir Sairo - relikvijos. Gęstanti 
krintanti žvaigždė juos įspėjo ir jie iškeliavo iš Palestinos, kad nematytų 
Kristaus gimimo. 

Priešais altorių puslankiu stovėjo išsirikiavęs būrys jaunuolių, berniukai 
dešinėje, mergaitės kairėje. Ir vienų, ir kitų amžius toks nebrandus, kad 
sunku pastebėti didesnį skirtumą tarp lyčių ir toji scena atrodo lyg apgy- 
vendinta grakščių androginų, dar sunkiau atskiriamų, nes visi ant galvų 
turi nuvytusių rožių vainikus, tik berniukai nuogi ir turi lytį, kurią rodo vie- 
nas kitam, o mergaitės vilki trumpas kone perregimas tunikas, kurios gla- 
monėja mažas krūtis ir tyrus klubų linkius nieko neslėpdamos. Visi labai 
gražūs, net jei veidai veikiau išdykę nei nekalti, tačiau dėl to tik žavingesni, 
ir turiu prisipažinti (keistos aplinkybės: aš, dvasininkas, išpažįstu jums, ka- 
pitonui!), kad subrendusi moteris man kelia jei ne siaubą, tai bent baimę, 
tačiau sunkiai atsispiriu nebrandžių būtybių pagundai. 

Tie nepaprasti mišių patarnautojai nueina už altoriaus, sugrįžta nešini 
mažom smilkyklėm ir išdalija susirinkusiems, paskui kai kurie iš jų įkiša į 
degančio aliejaus liepsnas sakingas šakeles ir uždegę kursto smilkykles, 
iš jų pasklinda tirštas alsinantis egzotiškų smilkalų kvapas. Kiti nuogaliai 
dalija taureles, vieną iš jų gaunu ir aš. 

- Išgerkit, pone abate, - sako berniukas begėdišku žvilgsniu, - lengviau 
įsijausite į apeigų dvasią. 

Išgėriau, tad viską matau ir jaučiu lyg per rūką. 

Štai įeina Bulanas, užsimetęs baltą chlamidę su raudonu skrituliu, ant 
jo - apverstas kryžius. Kryžiaus centre pavaizduotas ragus atkišęs juodas 

ožys ant užpakalinių kojų... Bet sulig pirmuoju celebranto judesiu, lyg ne- 
tyčia ar neapsižiūrėjus, o iš tiesų iškrypėliškai koketuojant, chlamidė prie- 
kyje prasiskleidžia atidengdama įspūdingo dydžio falą, nė nenumaniau, 
kad tas geibena Bulanas gali tokį turėti, jau užtaisytą kažkokių abato prieš 
apeigas išgertų svaigalų. Jo kojos aptemptos juodomis perregimomis ko- 
jinėmis, tokiomis pačiomis kaip (deja, dabar jos vaizduojamos Charivari 
bei kituose savaitraščiuose, tad jas gali pamatyti ir abatai, ir klebonai netgi 
to nenorėdami) mūvėjo Bal Mabille kankaną šokusi Celestė Mogador. 

Celebrantas atsuka tikintiesiems nugarą ir pradeda lotyniškai kalbėti 
mišias, o androginai jam atitaria. 

— In nomine Astaroth et Asmodei et Beelzėbuth. Introibo ad altarem Sa- 
tanae. 

- Qui laetificat cupiditatem nostram. 

- Lucifer omnipotens, emitte tenebram tuam et afflige inimicos nostros. 

- Ostende nobis, Domine Satana, potentiam tuam, et exaudi luxuriam 
meam. 

- Et blasphemia mea ad te veniat.” 

Tada Bulanas išsitraukia iš po drabužio kryžių, padeda sau po kojomis 
ir trypia tardamas: 

— O, Kryžiau, trypiu tave senųjų Šventyklos meistrų atminimui ir keršy- 
damas už juos. Trypiu tave, nes buvai netikras netikro Dievo Jėzaus Kris- 
taus sanktifikacijos įnagis. 

Tą akimirką Diana, nieko man nepasakiusi, tarsi netikėtai praregėjusi 
(bet, aišku, laikydamasi vakar per išpažintį Bulano duotų nurodymų), per- 
eina navą tarp dviejų tikinčiųjų eilių ir tiesi sustoja priešais altorių. Tada, 
pasisukusi į tikinčiuosius (ar netikinčiuosius, kaip pažiūrėsi) iškilmingu 
mostu nusimeta apsiaustą su gobtuvu ir nušvinta visa nuogybe. Kapitone 


i — Vardan Astaroto, Asmodėjo ir Belzebubo. Žengiu prie Šėtono aukuro. 
- Jis patenkina mūsų geidulius. 
- Visagali Liuciferi, siųsk savo tamsybę ir triuškink mūsų priešus. 
- Parodyk mums, viešpatie Šėtone, savo galybę ir išklausyk geismingumą. 
- Tegu mano piktžodžiavimas tave pasiekia. (Lot.) 

Simonini, netekau žado, bet ir vėl tarsi regiu ją išnirusią nelyginant Izidę, 
tik veidą pridengusią subtilia juoda kauke. 

Man užgniaužė gerklę pirmąkart pamačius moterį visu nepakeliamu 
apnuoginto kūno žiaurumu. Rusvi auksiniai plaukai, kuriuos paprastai lai- 
ko kukliai susegtus į kuodą, begėdiškai nukaro iki pat sėdmenų - idealiai 
vylingai apvalių. Šios pagoniškos statulos kaklas it kolona kyla nuo baltų 
it marmuras pečių, o krūtys (pirmą kartą matau moters krūtis) atstatytos 
išdidžiai ir su šėtoniška puikybe. Tarp jų - vienintelis nekūniškas dalykas, 
medalionas, su kuriuo Diana niekada nesiskiria. 

Ji pasisuka ir nepadoriai minkštai užlipa tris laiptelius prie altoriaus, 
tada ant jo atsigula padedama celebranto ir padeda galvą ant juodo ak- 
somo pagalvėlės sidz.briniais kutais. Plaukai banguoja abipus altoriaus, 
pilvas švelniai iškilęs, kojos ištiestos taip, kad matosi vario spalvos plaukai, 
dengiantys kelią į jos moterišką ertmę, o kūnas grėsmingai švyti rausvais 
žvakių liepsnų atšvaitais. Viešpatie, nežinau, kokiais žodžiais apsakyti tai, 
ką regėjau, tarsi mano įgimtas pasibaisėjimas moters kūnu ir jo keliama 
baimė išsisklaidę užleido vietą naujam jausmui, o mano gyslomis sruvo 
niekada neragautas gėrimas... 

Ant Dianos krūtinės Bulanas padeda mažą dramblio kaulo falą, o jos pilvą 
pridengia siuvinėta drobe, ant jos pastato tamsaus akmens kieliką... 

Paėmęs iš jo ostiją, ne vieną iš tų pašventintų, kuriomis prekiaujate jūs, 
kapitone Simonini, bet mažesnę, Bulanas, vis dar Šventosios Romos baž- 
nyčios kunigas, turintis visas galias, nors dabar gal ir ekskomunikuotas, 
šventina ant Dianos pilvo. 

Sukalba: 

- Suscipe, Domine Satana, hanc hostiam, quam ego indignus famulus 
tuus offero tibi. Amen. 

Tada paima ostiją ir, du kartus nuleidęs prie žemės, paskui du kartus 
pakėlęs į dangų ir po kartą apsukęs į kairę ir į dešinę, parodo tikintiesiems 
sakydamas: 


i Priimk, viešpatie Šėtone, šią auką, kurią aš, nevertas tavo tarnas, tau aukoju. 
Amen. (Lot.) 

— Iš pietų šaukiuosi Šėtono palankumo, iš rytų šaukiuosi Liuciferio pa- 
lankumo, iš šiaurės šaukiuosi Belialo palankumo, iš vakarų šaukiuosi Levia- 
tano palankumo, teatsiveria pragaro vartai ir teateina pas mane šių vardų 
pakviesti prarajos šulinio sargybiniai. Tėve mūsų, kuris esi pragare, tebūnie 
prakeiktas tavo vardas, tesunyksta tavo karalystė, tebus paniekinta tavo 
valia kaip žemėje, taip ir pragare! Tebus pagarbintas Žvėries vardas! 

Ir jaunuolių choras garsiai sušunka: 

— Šeši šeši šeši! 

Žvėries skaičius! 

Dabar jau šaukia Bulanas: 

— Tebus pašlovintas Liuciferis, kurio vardas Nelaimė. O nuodėmės, ne- 
prigimtinės meilės, kraujomaišos, dieviškosios sodomijos Mokytojau Šė- 
tone, tave mes garbinam! O tave, Jėzau, verčiu įsikūnyti šioje ostijoje, idant 
galėtume atnaujinti tavo kančias ir dar kartą tave nukankinti vinimis, ku- 
riomis buvai prikaltas prie kryžiaus, ir perverti Liongino ietim! 

— Šeši šeši šeši, - kartoja vaikai. 

Bulanas pakelia ostiją ir ištaria: 

— Pradžioje buvo kūnas, tas kūnas buvo pas Liuciferį, ir kūnas buvo Liu- 
ciferis. Jis pradžioje buvo pas Liuciferį, ir viskas per jį atsirado, o be jo ne- 
atsirado nieko, kas tik yra atsiradę. Ir kūnas tapo žodžiu ir apsigyveno tarp 
mūsų tamsybėse, ir mes pamatėme tamsią didybę vienatinės Liuciferio 
dukters, rėksmingos, tūžmingos ir geidulingos. 

Jis perbraukia ostija Dianai per pilvą, paskui įkiša į makštį. Išėmęs iškelia 
į viršų, į navą, ir garsiai šaukia: 

— Imkite ir valgykite! 

Du androginai suklumpa prie jo, pakelia chlamidę ir sutartinai bučiuo- 
ja stovinčią lytį. Paskui pripuola jau visas būrys jaunuolių, ir kai berniu- 
kai masturbuojasi, mergaitės plėšia viena nuo kitos tunikas ir glaustosi, 
gašliai aikčiodamos. Oras pritvinksta kitų, nepakeliamų kvapų, ir pama- 
žu visi susirinkusieji, iš pradžių geidulingai dūsaudami, paskui užvaldyti 
geidulių, apsinuogina ir pradeda sanguliauti vieni su kitais, neskirdami 
nei lyties, nei amžiaus, pro ūkanas regiu senesnę kaip septyniasdešim- 

ties metų raganą, visą susiraukšlėjusią, krūtimis lyg salotos lapai, kaulė- 
tomis kojomis raitantis ant grindų, o paauglys godžiai bučiuoja vietą, kur 
kadaise buvo vulva. 

Visas drebu, dairausi aplink ieškodamas kelio iš to kekšyno, erdvė, ku- 
rioje susigūžiau, tokia pritvinkusi nuodingų garų, kad jaučiuosi lyg tiršta- 
me debesyje, tai, ką pirmiau išgėriau, mane tikrai apnuodijo, nebegaliu 
mąstyti, viską matau lyg pro rausvą šydą. Ir pro tą šydą regiu, kaip Diana, 
vis dar nuoga, tik be kaukės, nulipa nuo altoriaus, o pamišėlių minia, ne- 
nutraukdama savo kūniško siautulio, prasiskiria prieš ją. Diana eina prie 
manęs. 

Apimtas baimės pavirsti tokiu pat, kaip toji bepročių minia, traukiuo- 
si, bet atsitrenkiu į ko,oną, Diana uždususi pripuola, Viešpatie, plunksna 
dreba, mintys blausias, ašarodamas iš pasidygėjimo savo nuopuoliu (tada 
ir dabar), negalėdamas net rėkti, nes burnoje jaučiu įsibrovus kažką, kas 
nėra mano, krintu ant žemės, kvapai temdo protą, tas kūnas, bandantis 
susilieti su manuoju, teikia priešmirtinį jaudulį, apsėstas nelyginant Salpe- 
triero ligoninės isterikė liečiu (savo rankomis, lyg to norėčiau) tą svetimą 
kūną, skverbiuosi į jos žaizdą su nesveiku chirurgo smalsumu, meldžiu ke- 
rėtoją palikti mane ramybėje, gindamasis kandu, ji rėkia, kad pakartočiau, 
atmetu galvą, prisimenu daktarą Tiso, žinau, kad nuo šitos beprotystės 
mano kūnas sunyks, veidas mirtinai išblykš, akys apsiblaus, kamuos siau- 
tulingos klejonės, gerklė užkims, skaudės akių obuolius, veidą išmuš rau- 
donos dvokiančios dėmės, vėmalai taps žalsvi, širdis daužysis ir galiausiai 
nuo sifilio apaksiu. 

O kai jau nieko nebematau, staiga užplūsta skausmingiausias, neap- 
sakomas, nepakeliamas gyvenimo potyris, tarsi visų mano gyslų kraujas 
būtų staiga ištryškęs pro visas iki skausmo įtemptas galūnes, pro nosį, 
ausis, pirštų galus, netgi pro išangę, padėkit, gelbėkit, suprantu, kas yra 
mirtis, nuo kurios bėga kiekvienas gyvas padaras, nors ir ieško jos dėl pri- 
gimtinio instinkto padauginti savo sėklą... 

Nebegaliu rašyti, dabar jau ne tik atsimenu, bet ir vėl išgyvenu tą nepa- 
keliamą potyrį, kaip norėčiau užmiršti visa, ką atsimenu... 

Ir štai lyg atsigaivelėjęs iš alpulio matau greta stovintį Bulaną, jis laiko už 
rankos jau prisidengusią apsiaustu Dianą. Bulanas sako, kad prie durų lau- 
kia karieta: reikia parvežti Dianą namo, ji labai pavargusi. Diana dreba ir 
murma nesuprantamus žodžius. 

Bulanas nepaprastai paslaugus, ir iš pradžių pamaniau, gal siekia atlei- 
dimo - galų gale tai jis įtraukė mane į tą pasibjaurėtiną istoriją. Bet kai 
pasakiau, kad gali eiti, kad pasirūpinsiu Diana, primygtinai nori mus lydėti 
priminęs, kad ir jis gyvena Otejyje. Tarsi pavydėtų. Norėdamas jį išprovo- 
kuoti sakau, kad važiuosiu ne į Otejį, o kitur, nuvešiu Dianą pas patikimą 
draugą. 

Išblykšta, lyg atimčiau iš jo grobį. 

— Nesvarbu, - sako, - aš irgi važiuosiu. Dianai reikia pagalbos. 

Įlipęs į fakrą pasakau Mokytojo Alberto gatvės adresą, lyg nusprendęs, 
jog nuo šio vakaro Diana nebegyvens Otejyje. Bulanas žiūri nesuprasda- 
mas, bet tyli, įlipa, paima Dianos ranką. 

Visą kelią tylim, įleidžiu juos į savo butą. Parverčiu Dianą ant lovos, su- 
spaudžiu jos riešą ir pirmą kartą prabylu po to, kas mums nutiko. Rėkiu: 

— Kodėl? Kodėl? 

Bulanas mėgina įsikišti, iš visų jėgų bloškiu jį į sieną, jis susmunka - tik 
tada suvokiu, koks trapus ir ligotas tas velnias, palyginti su juo esu Heraklis. 

Diana išsilaisvina, apsiaustas prasiskleidžia jai ant krūtinės, negaliu ma- 
tyti jos kūno, stengiuosi pridengti, ranka įsipina į jos medaliono grandinė- 
lę, ši nutrūksta, medalionas lieka mano rankoje, Diana bando jį atsiimti, 
pasitraukiu į kambario gilumą ir atidarau tą mažytį relikvijorių. 

Pamatau auksuotą kontūrą, kuris, be jokios abejonės, atkartoja Įstaty- 
mo mozaikas, ir užrašą hebrajiškai. 

— Kas čia? - klausiu artindamasis prie Dianos, gulinčios lovoje išplėsto- 
mis akimis. - Ką reiškia tie ženklai už tavo motinos portreto? 

— Mano mama... - sumurma bespalviu balsu, - mama buvo žydė... Tikė- 
jo Adonajum... 

mama buvo žydė... 

Tai šit kaip. Ne tik suėjau su moterim, ta šėtono gimine, bet ir su žyde, nes 
jų kilmė, žinau, paveldima iš motinos. Todėl jei per tą sueitį mano sėkla 
būtų apvaisinusi tas netyras įsčias, būčiau pradėjęs žydo gyvastį. 

— Negali man to iškrėsti, - rėkiu ir puolu kekšę, griebiu už kaklo, ji prieši- 
nasi, suspaudžiu dar smarkiau, Bulanas jau atsigavo ir šoka ant manęs, spi- 
riu jam į slėpsnas, matau, kaip nualpsta kampe, vėl puolu Dianą (išties pra- 
radau išminties dovaną!), jos akys pamažu išvirsta iš akiduobių, išbrinkęs 
liežuvis išlenda iš burnos, girdžiu paskutinį atodūsį, ir kūnas suglemba. 

Nusiraminu. Apmąstau savo niekingą poelgį. Bulanas dejuoja kampe, 
kone iškastruotas, mėginu atsipeikėti ir juokiuosi: kad ir kas būtų, niekada 
netapsiu žydo tėvu. 


Nusiraminu. Tariu sau, jog reikia paslėpti moters lavoną kloakoje po namu, 
dabar joje daugiau žmonių negu jūsų Prahos kapinėse, kapitone. Tačiau 
tamsu, turėčiau pereiti visą koridorių iki pat jūsų namų laikydamas žiburį, 
nulipti į krautuvėlę, o iš jos į rūsį. Man reikia Bulano pagalbos - šis jau ke- 
liasi nuo grindų ir spokso į mane bepročio akimis. 

Tą akimirką susivokiu negalįs išleisti iš šių namų savo nusikaltimo liu- 
dininko. Atsimenu Batajo man duotą pistoletą, atidarau stalčių, kuriame 
buvau jį paslėpęs, atstatau pistoletą į Bulaną, šis apkvaitęs spokso. 

— Apgailestauju, abate, jei norit išsigelbėti - padėkit pradanginti šį mie- 
la kūną, - sakau. 

— Taip, taip, - Iemena lyg apimtas erotinės ekstazės. 

Toje beprotybėje negyva Diana iškištu liežuviu ir išsprogusiomis akimis 
jam atrodo tokia pat geidžiama, kaip ir nuoga Diana, pasinaudojusi ma- 
nim savo malonumui. 

Nepasakyčiau, kad ir mano protas skaidrus. Lyg sapne susuku Dianą į 
jos apsiaustą, paduodu Bulanui šviečiantį žiburį, suimu negyvėlę už kojų 
ir tempiu koridorium iki jūsų būsto, paskui žemyn laiptais į krautuvėlę, o iš 
ten į kloaką, negyvėlės galva trankiai dunksi į kiekvieną pakopą, pagaliau 
paguldau ją prie Dala Pikolos (kito) palaikų. 

Bulanas atrodo išprotėjęs. Juokiasi. 

— Kiek negyvėlių, - sako. - Gal geriau čia, apačioje, nei ten, viršuje, kur 
manęs laukia Guaita. Galėčiau likti su Diana? 

- Abate, dėl Dievo meilės, tai mano didžiausias troškimas. 

Išsitraukiu pistoletą, iššaunu, pataikau tiesiai į kaktą. 

Bulanas krinta kreivai, beveik Dianai ant kojų. Turiu pasilenkti ir pakėlęs 
paguldyti greta jos. Jie guli vienas prie kito nelyginant meilužiai. 


+4% 


Kaip tik dabar, kai pasakoju, į mano ištroškusią atmintį sugrįžta tai, kas nu- 
tiko akimirką prieš ją prarandant. 

Ratas užsidarė. Dabar jau žinau. Dabar auštant balandžio aštuoniolik- 
tajai, Velykų sekmadieniui, aprašiau, kas kovo dvidešimt pirmosios naktį 
nutiko tam, kurj laikiau abatu Dala Pikola... 

PRASKAIDRINTI MINTIS 


Iš 1897 metų dienoraščio balandžio 18 ir 19 dienos įrašų 


Tas, kuris Simoniniui per petį būtų skaitęs Dala Pikolos užrašus, 
čia būtų pamatęs, kaip nutrūko tekstas, tarsi ranka būtų nebepa- 
jėgusi nulaikyti plunksnos, ir toji pati, rašančiojo kūnui slystant 
ant grindų, nubrėžusi ilgą beprasmį vingį, pasibaigusį už lapo 
ant žalio rašomojo stalo fetro. Paskui, jau kitame puslapyje, rašė 
greičiausiai kapitonas Simoninis. 

Kuris atsipeikėjo dvasininko drabužiais ir su Dala Pikolos pe- 
ruku, dabar tikrai žinodamas esąs Simoninis. Ant stalo iškart pa- 
matė atverstus paskutinius puslapius, išmargintus isterišku, vis 
labiau neįskaitomu tariamojo Dala Pikolos raštu, ir prakaitavo 
skaitydamas pašėlusiai plakančia širdimi, ir atsiminė viską iki 
pat tos vietos, kur abatas liovėsi rašęs ir jis (abatas) ar, tiksliau, jis 
(Simoninis) abu... ne, vienas iš jy... apalpo. , 

Vos atsigavo ir protas pamažu prablaivėjo, viskas tapo aišku. 
Atitokęs suprato ir jau žinojo, kad jis ir Dala Pikola - vienas as- 
muo, o tai, ką praėjusį vakarą atsiminė Dala Pikola, dabar prisi- 
minė ir jis, kitaip tariant, atsiminė, kad apsirengęs abato Dala Pi- 
kolos (ne to atsikišusiais dantim, kurį kažkada nužudė, bet kito, 
kurį prikėlė ir kuriuo ilgus metus dėjosi) drabužiais išgyveno 
juodųjų mišių siaubą. 

Kas įvyko paskui? Gal per grumtynes Diana nutraukė jam pe- 
ruką, gal tempdamas nelaimingosios kūną į kloaką nusimetė abi- 
tą, o paskui apdujęs instinktyviai grįžo į savo kambarį Mokytojo 
Alberto gatvėje ir atsibudo kovo dvidešimt antrosios rytą, nega- 
lėdamas suprasti, kur jo drabužiai. 

Sueitis su Diana, jos niekingos kilmės atskleidimas ir būtinas, 
kone apeiginis nužudymas pakirto jėgas, ir tą pat vakarą jis pra- 
rado atmintį, tikriau, ją prarado ir Dala Pikola, ir Simoninis, ir 
šios dvi asmenybės visą mėnesį keitė viena kitą. Matyt, kaip nu- 
tikdavo ir Dianai, vieną būseną pakeisdavo kita, paskatinta prie- 
puolio, epilepsijos proveržio, gal alpulio, bet jis to nesuvokė ir 
kaskart atsipeikėjęs kaip kitas asmuo manydavo paprasčiausiai 
pabudęs iš miego. 

Daktaro Froido terapija veikė (nors šis to niekada taip ir nesu- 
žinos). Kaskart pasakodamas tam kitam sau pačiam atsiminimus, 
sunkiai lyg sapne traukiamus iš aptemusios atminties, Simoninis 
pasiekė lemiamą tašką, tą trauminę akimirką, kuri sukėlė amne- 
ziją ir pavertė jį dviem skirtingais asmenimis, kiekvienas iš jų at- 
simindavo dalį praeities, tik jis arba tas kitas, kuris vis tiek buvo 
jis pats, niekaip nepajėgė jų susieti, ir abudu stengėsi vienas nuo 
kito nuslėpti siaubingą užmaršties priežastį. 

Prisiminęs Simoninis pasijuto išsekęs, o norėdamas įsitikinti 
išties atgimęs naujam gyvenimui užvertė dienoraštį ir nutarė iš- 
eiti iš namų, pasirengęs visokiems susitikimams, nes jau žinojo 
kas esąs. Jautė turįs gerai pavalgyti, bet tądien dar nenorėjo ap- 
siryti, nes juslės buvo patyrusios sunkių išbandymų. Nelyginant 
Tebaidos eremitas jautė poreikį atgailauti. Tad nuėjo į Flicoteaux 
ir už trylika soldų pavalgė prastai, bet sočiai. 


Grįžęs namo ant popieriaus atkūrė keletą paskutinių detalių. Tęs- 


ti dienoraštį, pradėtą, kad atsimintų tai, ką dabar žinojo, nebe- 
buvo jokios prasmės, bet jau buvo įpratęs rašyti. Tikėdamas kito, 

Dala Pikolos buvimu, beveik mėnesį puoselėjo iliuziją turintis su 
kuo pasikalbėti, o kalbėdamasis suvokė, koks buvo vienišas nuo 
pat vaikystės. Galbūt (drįsta spėti Pasakotojas) susidvejino norė- 
damas įgyti pašnekovą. 

Dabar atėjo akimirka susivokti, kad Kito nėra, o dienoraštis — 
vienišiaus pramoga. Tačiau su tokia vienatve jau buvo apsipratęs, 
tad nutarė ir toliau jos laikytis. Nepasakytum, kad būtų save itin 
mylėjęs, tačiau kitais dygėjosi, tad save galėjo pakęsti. 


Nužudęs tikrąjį Dala Pikolą tapo juo pats, Lagranžui paprašius 
pasirūpinti Bulanu. Pamanė, kad tokiomis aplinkybėmis dvasi- 
ninkas sukels mažiau įtarimų už pasaulietį. Be to, jam patiko grą- 
žinti į šį pasaulį tą, kurį pats iš jo pašalino. 

Nusipirkęs namą ir krautuvę Mobero aklagatvyje, iš pradžių 
durimis ir kambariu iš Mokytojo Alberto gatvės pusės nesinau- 
dojo, pasirinko Mobero aklagatvio adresą ir įkūrė krautuvėlę. 
Bet atsiradus Dala Pikolai apstatė kambarį nebrangiais baldais ir 
jame įrengė vaiduoklišką savojo abato šmėklos būstą. 

Dala Pikola buvo naudingas ne tik smalsauti satanistų ar okul- 
tistų aplinkoje, pakviestas artimų (ar tolimų) giminaičių jis teik- 
davo mirštantiesiems Paskutinį patepimą, o šie paskui pagal Si- 
moninio suklastotą dokumentą paveldėdavo turtus, ir, jei kas būtų 
suabejojęs netikėtu dokumentu, jį būtų patvirtinęs bažnyčios tar- 
nas, prisiekęs, jog testamentas atitinkąs paskutinę mirštančiojo 
pašnibždėtą valią. O prasidėjus Taksilio istorijai Dala Pikola tapo 
nepamainomas ir iš tikrųjų daugiau nei dešimtmetį vadovavo vi- 
sam darbui. 

Apsimetęs Dala Pikola Simoninis suartėjo ir su tėvu Berga- 
maskiu, ir su Hebuternu, nes persikūnydavo labai vykusiai. Dala 
Pikola neaugino barzdos, turėjo šviesius plaukus, tankius anta- 
kius ir, svarbiausia - nešiojo akinius akis slepiančiais mėlynais 
stiklais. Negana to, sumaniai pakeitė rašyseną, rašė smulkesniu, 

kone moterišku braižu ir išmoko kalbėdamas keisti balsą. Išties 
būdamas Dala Pikola Simoninis ne tik kalbėjo ir rašė kitaip, jis 
kitaip ir mąstė, tad visiškai susitapatindavo su vaidmeniu. 

Gaila, bet dabar Dala Pikola turės išnykti (toks visų abatų šiuo 
vardu likimas), bet Simoninis viską turėjo sunaikinti todėl, kad 
ištrintų iš atminties traumą sukėlusius gėdingus įvykius, kad Ve- 
lykų pirmadienį Taksilis kaip pažadėjęs ketino viešai viską pa- 
neigti, ir pagaliau todėl, kad pradanginus Dianą verčiau sunai- 
kinti visus to sąmokslo pėdsakus, jei kartais kam nors kiltų kokių 
nepatogių klausimų. 

Tam beliko sekmadienis ir kitos dienos rytas. Persirengęs Dala 
Pikola išsirengė susitikti su Taksiliu, šis beveik mėnesį kas dvi tris 
dienas važinėdamas į Otejį niekaip nerasdavo nei Dianos, nei jo 
paties ir iš senosios moteriškės nieko nesužinojęs ėmė būgštau- 
ti, kad tuodu bus pagrobę masonai. Susitikęs su Taksiliu pasakė 
iš Diu Morjė galų gale gavęs Dianos šeimos adresą Čarlstone ir 
radęs būdą išplukdyti ją į Ameriką. Pačiu laiku, tad Taksilis ga- 
lės viešai atskleisti visas apgaules. Davė jam penkis tūkstančius 
frankų avanso iš pažadėtųjų septyniasdešimt penkių tūkstančių 
ir susitarė kitos dienos popietę susitikti Geografų draugijoje. 

Paskui vis dar kaip Dala Pikola nuvykęs į Otejį didžiai nustebi- 
no senolę, irgi beveik mėnesį nemačiusią nei jo, nei Dianos ir ne- 
žinojusią, ką pasakyti vargšui dažnai ten užsukančiam Taksiliui. 
Jai papasakojo tą pačią istoriją kaip ir Taksiliui: Diana atrado šei- 
mą ir grįžo į Ameriką. Dosnus išeitinis mokestis senę užčiaupė, ji 
susirinko skudurus ir tą pačią popietę išsikraustė iš namų. 

Vakarop Simoninis sudegino visus draugijos dokumentus, 
sunaikino pėdsakus, o vėlyvą vakarą nunešęs atidavė Gavialiui 
Dianos skrynią su drabužiais bei niekniekiais. Skudurininkas 
niekada neklausia, iš kur atsirado jam į rankas patekę daiktai. 
Rytą Simoninis nuvyko pas namo šeimininką, pasakė turįs neti- 
kėtą užduotį vykti į tolimus kraštus, todėl namo nebenuomos, ir 

neatsikalbinėdamas sumokėjo už pusmetį. Kartu su šeimininku 
nuvažiavo patikrinti, ar baldai ir sienos nenuniokoti, šeiminin- 
kas atsiėmė raktus ir dukart pasukęs užrakino duris. 

Beliko (antrąkart) „nužudyti“ Dala Pikolą. Niekų darbas. Si- 
moninis nusivalė abato grimą, pakabino koridoriuje abitą, ir štai 
Dala Pikola išnyko nuo žemės paviršiaus. Apdairiai išnešė iš buto 
klauptą bei maldaknyges ir perkėlęs į krautuvėlę pavertė prekė- 
mis, skirtomis neįtikėtiniems pirkėjams, taip įsitaisė prieglobstį, 
kurį galės panaudoti kitiems įsikūnijimams. 

Iš visos istorijos nieko nebeliko, nebent Taksilio ir Batajo at- 
siminimai. Tačiau po išdavystės Batajis tikrai nebepasirodys, o 
Taksilio istorija turėjo pasibaigti jau šiandien po pietų. 


Balandžio devynioliktosios popietę apsirengęs įprastais drabu- 
žiais Simoninis nuėjo pasimėgauti Taksilio pasitraukimo spek- 
takliu. Be Dala Pikolos, Taksilis pažinojo tik notarą Furnjė - be- 
barzdį, rudaplaukį, su dviem auksiniais dantimis; barzdotą Si- 
moninį matė tik kartą, atėjęs padirbti Hugo ir Blanko laiškų prieš 
gerus penkiolika metų, tad raštininko veidą greičiausiai jau buvo 
užmiršęs. Todėl Simoninis, dėl visa ko prisiklijavęs žilą barzdą ir 
užsidėjęs mokslininko išvaizdą teikiančus žalius akinius, ramiai 
sėdėdamas parteryje galėjo mėgautis reginiu. 

Apie tą įvykį buvo pranešę visi laikraščiai. Salėje prisigrūdo 
smalsuolių, Dianos Vogan sekėjų, masonų, žurnalistų ir netgi ar- 
kivyskupo ir apaštališkojo nuncijaus atstovų. 

Kaip būdinga pietiečiams, Taksilis kalbėjo laisvai, pasitikė- 
damas savimi. Stebindamas auditoriją, laukiančią, kad prista- 
tys Dianą ir patvirtins viską, ką išspausdino per pastaruosius 
penkiolika metų, jis leidosi į polemiką su katalikų žurnalistais, 
o savo pareiškimą pradėjo taip: „Verčiau juoktis nei verkti, kaip 
sako liaudies išmintis.“ Pabrėžė linkęs mistifikuoti (juk ne veltui 
esame Marselio vaikai, tarė publikai juokiantis). O kad įtikintų 

susirinkusiuosius esąs sukčius, pasigardžiuodamas papasakojo 
istoriją apie ryklius prie Marselio ir apie miestą Lemano ežero 
dugne. Bet niekas neprilygo didžiausiai jo gyvenimo mistifika- 
cijai. Tad leidosi pasakoti apie savo tariamą atsivertimą ir kaip 
apgavęs nuodėmklausius bei dvasiškuosius ganytojus, atsiųstus 
įsitikinti jo atgailos nuoširdumu. 

Iš pradžių jį nutraukė juokas, o paskui nuolat trikdė audringi be- 
sipiktinančių dvasininkų protestai. Vieni stojosi ir ėjo iš salės, kiti 
grasino iškėlę aukštyn kėdes, lyg norėtų jį nulinčiuoti. Žodžiu, di- 
džiulė sumaištis, kurią Taksilis dar mėgino perrėkti pasakodamas, 
kaip norėdamas įtikti Bažnyčiai po Humanum Genus enciklikos 
nutaręs apkalbėti m<.sonus. Bet iš esmės ir masonai turėtų būti man 
dėkingi, pasakė, nes paviešinęs jų apeigas paskatinau juos pagaliau 
apsispręsti atsisakyti pasenusių įpročių, keldavusių juoką kiekvie- 
nam pažangiai mąstančiam masonui. O dėl katalikų - kaip įsitiki- 
nau per pirmąsias savo atsivertimo dienas, daugelis iš jų mano, kad 
Didysis Pasaulio Architektas, Aukščiausioji masonų būtybė - vel- 
nias. Man teliko papildyti jų tikėjimą savais pramanais. 

Sumaištis tęsėsi. Taksiliui pacitavus pokalbį su Leonu XIII 
(popiežius paklausė: „Ko norėtum, sūnau?“ o Taksilis atsakė: 
„Šventasis Tėve, mirti prie jūsų kojų šią pat akimirką man būtų 
pati didžiausia laimė!“) pavieniai riksmai virto choru, rėkiančiu: 
„Gerbkite Leoną XIII, neturite teisės tarti jo vardą!“, vieni niršo: 
„Ir mes to klausomės? Šlykštu!“, kiti dejavo: „O, niekšas! O, koks 
ištvirkėlis!“, o dauguma kikeno. 

- Šitaip, - pasakojo Taksilis, - užauginau šiuolaikinio liucife- 
rizmo medį, į kurį įskiepijau paladistų apeigas, - ir viską prasi- 
maniau nuo pirmos iki paskutinės eilutės. 

Paskui papasakojo, kaip senas draugas girtuoklis tapo daktaru 
Bataju, kaip išgalvojo Sofi Valder, arba Safo, galiausiai kaip pats 
parašė visas Dianos Vogan pasirašytas knygas. Pasakė, kad Diana 
tebuvusi protestantė mašininkė, amerikiečių rašomųjų mašinė- 

lių fabriko atstovė, protinga moteris, sąmojinga ir elegantiškai 
paprasta, kaip ir dauguma protestantų. Jis jai pasakojęs visokias 
velniavas, jai tai pasirodė smagu, ir ji sutiko bendradarbiauti. 
Galiausiai įsigyveno į tą suktybę, mėgaudamasi susirašinėjo su 
vyskupais ir kardinolais, gavo laiškų net nuo paties popiežiaus 
sekretoriaus, pranešinėjo Vatikanui apie liuciferistų sąmokslus... 

- Pamatėm, kad ir masonai patikėjo mūsų fantazijomis, - tęsė 
Taksilis. - Dianai atskleidus, jog Didysis Čarlstono meistras pa- 
skyrė Adrianą Lemi savo įpėdiniu didžiajame liuciferistų ponti- 
fikate, kai kurie italų masonai, iš jų ir parlamento narys, šią žinią 
priėmę labai rimtai, nusiskundė, kad Lemi, jiems apie tai nepra- 
nešęs, Sicilijoje, Neapolyje ir Florencijoje įkūrė tris Aukščiausias 
nepriklausomas paladistų tarybas, o panelę Vogan išrinko garbės 
nare. Liūdnai pagarsėjęs Mardžota parašė pažįstąs panelę Vo- 
gan, nors aš tik papasakojau, kad juodu neva buvo susitikę, ir jis 
lengvai tuo patikėjo. Leidėjus irgi suvedžiojau, bet jiems nėra ko 
gailėtis, nes mano dėka išspausdino veikalus, galinčius rungtis su 
„Tūkstančiu ir viena naktimi“. 

Ponai, - tęsė, - supratę, kad esame apgauti, geriausia, ką galime 
padaryti, tai juoktis kartu su visais. Pone abate Garnjė, - kreipėsi 
į vieną aršiausių salėje sėdinčių savo kritikų, - taip piktindamasis 
tik sukeliat juoką. 

— Niekšas, - rėkė Garnjė mojuodamas lazda, o draugai stengėsi 
jį sutramdyti. 

— Kita vertus, - ramiai tęsė Taksilis, - negalite kritikuoti tų, 
kurie patikėjo mūsų įšventinimo ceremonijoje pasirodžiusiais 
velniais. Argi dorieji krikščionys netiki, kad Šėtonas nuskraidino 
patį Jėzų Kristų kalno viršūnėn ir parodė visas žemės karalystes? 
Ir kaip galėjo visas jas parodyti, jei žemė yra apvali? 

— Bravo! - šaukė vieni. 

— Bent nepiktžodžiaukit, - rėkė kiti. 

— Ponai, - baigė Taksilis, - prisipažįstu įvykdęs vaikžudystę: 
paladizmas mirė, nes jo tėvas jį nužudė. 

Triukšmas pasiekė kulminaciją. Užsilipęs ant kėdės abatas 
Garnjė mėgino rėžti susirinkusiesiems pamokslą, bet vieni ėmė 
juoktis, kiti grasinti ir nustelbė jo balsą. Taksilis liko ant pakylos 
ir kalbėjo išdidžiai žvelgdamas į siautėjančią minią. Tai buvo jo 
šlovės akimirka. Jei norėjo būti vainikuotas kaip apgaulės kara- 
lius, savo tikslą pasiekė. 

Išdidus žvelgė į visus, einančius pro šalį, grūmojančius kumš- 
čiais ar lazdomis, šaukiančius: „Ar jums ne gėda?“ - nutaisęs ne- 
suprantančio Žmogaus išraišką. Ko jam gėdytis? Kad visi apie jį 
kalba? 

Tačiau smagiausia iš visų buvo Simoniniui, mąstančiam apie 
tai, kas Taksilio laukia artimiausiomis dienomis. 

Marselietis ieškos Dala Pikolos, trokšdamas žadėtų pinigų. Bet 
nežinos, kur jį rasti. Nuvykęs į Otejį ras tuščius namus, gal juose 
jau gyvens kas nors kitas. Taksilis nenumanė, kad Dala Pikola gy- 
veno Mokytojo Alberto gatvėje. Nežinojo, kur rasti notarą Eurnjė, 
ir jam niekada nebūtų toptelėję susieti notarą su tuo, kuris prieš 
daug metų jo prašymu padirbo Hugo laišką. Bulanas prapuolė. 
Taksilis nė nenutuokė, kad su šia istorija susijęs Hebuternas, jo 
manymu, lyg ir kažkoks masonų dignitorius, ir niekada negir- 
dėjo, kad egzistuoja toks tėvas Bergamaskis. Žodžiu, Taksilis ne- 
suves galų, iš ko išreikalauti jam priklausantį atlygį, o Simoninis 
susižers ne pusę, bet visą sumą (deja, išskyrus avansu išmokėtus 
penkis tūkstančius frankų). 

Buvo malonu galvoti, kaip nelaimėlis sukčius blaškysis po Pa- 
ryžių, ieškodamas nesamų abato, notaro, satanisto, paladistės, ku- 
rių lavonai dūla nežinomoje kloakoje, ar Batajo, kuris net ir blaivus 
surastas nieko negalėtų pasakyti, ir pluošto kažkur prasmegusių 
frankų. Keikiamas katalikų, įtarinėjamas masonų, pagrįstai būgš- 
tavusių naujo atsivertimo, gal prasiskolinęs spaustuvininkams, ne- 
turėdamas, kur priglausti savo suprakaitavusią galvą. 

Tačiau, mąstė Simoninis, tas nenaudėlis marselietis to nusi- 
pelnė. 

1898 metų lapkričio 10 diena 


Praėjo daugiau nei pusantrų metų, kai atsikračiau Taksilio, Dia- 
nos ir, svarbiausia - Dala Pikolos. Jei ir sirgau, dabar jaučiausi pa- 
sveikęs. Savitaigos arba daktaro Froido dėka. Tačiau tuos mėnesius 
praleidau kamuojamas visokiausių nuogąstavimų. Jei būčiau tikin- 
tis, sakyčiau, kad jaučiau sąžinės graužatį, ir tai mane kankino. Bet 
kokią graužatį ir kodėl ji kankino? 

Taip smagiai apmulkinęs Taksilį, vakarą praleidau ramioje 
linksmybėje. Gailėjausi tik neturįs su kuo pasidžiaugti pergale, 
bet esu pratęs džiaugtis vienas. Kaip ir kiti senieji Magny svečiai 
nuėjau į Brėbant-Vachette. Už pinigus, uždirbtus iš sužlugdytos 
Taksilio aferos, galėjau sau leisti viską. Savininkas mane atpažino, 
bet svarbiausia - aš atpažinau jį. Ilgai pasakojo apie salade Fran- 
cilion, sukurtas Aleksandro Diuma sūnaus - Dieve mano, kaip aš 
pasenau - pjesei patyrus triumfą. Reikia sultinyje išvirti bulves, 
supjaustyti griežinėliais ir dar šiltas apibarstyti druska, pipirais, 
apšlakstyti alyvuogių aliejum ir Orleano actu, paskui užpilti pusę 
stiklinės baltojo vyno, geriausia Château d Yguem, ir apibarstyti 
smulkiai kapotomis kvapniosiomis žolelėmis. Tuo metu court- 
bouillon su saliero stiebeliu išvirti didžiųjų midijų. Viską sudėti 
ant bulvių ir pabarstyti plonai supjaustytais šampane virtais tru- 

mais. Paruoštas patiekalas ant stalo patiekiamas po dviejų valan- 
dų, kad būtų tinkamai atvėsęs. 

Vis dėlto man neramu, jaučiu poreikį išsiaiškinti dvasios būseną 
rašydamas šį dienoraštį, lyg tebebūčiau daktaro Froido pacientas. 

Mat neramumai nesiliauja, ir nesijaučiu saugus. Pirmiausia, te- 
bekankina nežinia, kas tas kloakoje gulintis rusas. Jis, o gal jų buvo 
du, lankėsi šiuose kambariuose balandžio dvyliktąją. Ar kuris nors 
iš jų dar sugrįžo? Ne kartą ko nors vis pasigesdavau - smulkmenų: 
tai plunksnos, tai lapų pluošto - paskui rasdavau ten, kur, prisiekiu, 
niekada nesu padėjęs. Kažkas čia lankėsi, naršė, kilnojo mano daik- 
tus, ką nors rado? Ką? 

Jei rusai, vadinasi, Račkovskis, bet tas vyras it sfinksas. Du kartus 
atėjo manęs aplankyti ir abu kartus primygtinai prašė, pasak jo, dar 
neskelbtos iš senelio paveldėtos medžiagos, išsisukau, nes, pirma, 
dar nebuvau sukurpęs tinkamos bylos, antra, norėjau pakaitinti jo 
troškimą. 

Paskutinį sykį jis tarė neketinąs ilgiau laukti. Prisispyręs klausė, 
ar delsiu tik keldamas kainą. Nesu godus, pasakiau, senelis išties 
paliko man dokumentus, kuriuose suprotokoluota viskas, kas tą 
naktį kalbėta Prahos kapinėse, bet čia jų neturiu, reikėtų važiuoti iš 
Paryžiaus į vieną vietą jų paimti. 

— Važiuokite, - pasakė Račkovskis. Ir miglotai užsiminė apie 
nemalonumus, kurių galiu sulaukti dėl tolesnės Dreifuso istorijos 
eigos. 

Ką jis apie ją Žino“ 


Išties, išsiuntus Dreifusą į Velnio salą kalbos apie jį nenutilo. Prie- 
šingai - prabilo tie, kurių manymu, jis buvo nekaltas, arba, kaip 
dabar juos vadino, dreifusininkai, o įvairūs grafologai ėmė ginčytis 
dėl Bertijono atliktos rašto ekspertizės. 

Viskas prasidėjo devyniasdešimt penktųjų pabaigoje, kai Sanderas 
paliko tarnybą (regis, dėl pažengusio paralyžiaus ar panašiai), o jį 

pakeitė toks Pikaras. Tasai Pikaras iškart pasirodė esąs landūnas ir 
akivaizdžiai nesiliovė galvojęs apie Dreifuso bylą, nors ši buvo baigta 
prieš keletą mėnesių, ir štai praėjusių metų kovą, kaip paprastai vie- 
noje ambasados šiukšliadėžėje rastas telegramos, vokiečių karo atašė 
parengtos išsiųsti Esterhaziui, juodraštis. Nieko kompromituojama, 
bet kodėl tas karo atašė palaiko ryšį su prancūzų karininku? Pikaras 
pasidomėjo Esterhaziu, rado jo rašysenos pavyzdžių ir pamatė, kad 
jo raštas panašus į Dreifuso bordereau braižą. 

Simoninis apie tai sužinojo todėl, kad žinia prasismelkė į La Lib- 
re Parole, ir Driumonas siuto ant intriganto, siekiančio atgaivinti 
taip laimingai pasibaigusį reikalą. 

- Žinau, kad jis apie tai pranešė generolams Buadefrui ir Gonzė, 
bet tie, laimė, jo nepaklausė. Mūsų generolų nervai sveiki. 

Atėjus lapkričiui, redakcijoje susidūriau su Esterhaziu, jis buvo 
labai suirzęs ir pasakė norįs asmeniškai su manimi pasikalbėti. At- 
ėjo į mano namus lydimas tokio karininko Anri. 

— Simonini, šnabždama, kad bordereau parašytas mano ranka. 

- Žinoma. Sanderas man davė pavyzdį. 

- Žinau, bet kodėl tądien Sanderas nepasikvietė ir manęs? Kodėl 
nepatikrino Dreifuso rašysenos? 

— Padariau ko paprašytas. 

- Žinau, žinau. Bet jums derėtų padėti man įminti šią mįslę. Mat 
jei jumis pasinaudojo dėl kažkokios intrigos, kurios priežasčių ne- 
žinau, kam nors galėtų būti paranku pašalinti tokį pavojingą liudi- 
ninką. Taigi, jūs čia įsivėlęs asmeniškai. 

Nereikėjo susidėti su kariškiais. Sunerimau. Paskui Esterhazis 
paaiškino, ko iš manęs laukia. Padavė italų atašė Panicardžio laiš- 
ką ir laiško, kurį turėjau parašyti, tekstą, Panicardis turėjo pranešti 
vokiečių karo atašė bendradarbiavęs su Dreifusu. 

— Vadas Anri paskui šį dokumentą atras ir įteiks generolui 
Gonzė. 

Atlikau savo darbą, Esterhazis sumokėjo tūkstantį frankų, o kas 
nutiko paskui, nežinau, tik devyniasdešimt šeštųjų pabaigoje Pika- 
ras buvo perkeltas į šaulių dalinį Tunise. 

Tačiau kaip tik tada aš ėmiausi pribaigti Taksilį, o Pikaras, regis, 
pajudino savo draugus, ir viskas susipainiojo. Be abejo, tai buvo 
neoficialios naujienos, kažkokiu būdu pakliūvančios į laikraščius, 
nors dreifusininkų spauda (negausi) skelbė jas neabejodama, o 
priešiškai nusiteikusi spauda vadino šmeižtu. Pasirodė Pikarui 
adresuotų telegramų, leidžiančių spėti, jog tai jis pakišęs tą liūdnai 
pagarsėjusią vokiečių telegramą Esterhaziui. Kiek supratau, tai 
buvo Esterhazio ir Anri ėjimas. Puiki teniso partija, ir nė nereikėjo 
išgalvoti kaltinimų, tik atmušti priešininko. Dievaži, žvalgyba (ir 
kontržvalgyba) - per daug rimtas reikalas, kad atiduotum jį į kariš- 
kių rankas. Tokie profesionalai kaip Lagranžas ir Hebuternas nie- 
kada taip nesusimovė, bet ko tikėtis iš tų, kurie vieną dieną tinka 
Informacijos tarnybai, o kitą - šaulių daliniui Tunise, ar tų, kurie iš 
popiežiaus zuavų pulko perėjo į Užsienio legioną? 

Svarbiausia, kad iš to ėjimo buvo maža naudos ir Esterhaziui iš- 
kelta byla. O jei šis norėdamas atsikratyti įtarimų papasakos, kad 
bordereau parašiau aš? 


* x 


Ištisus metus miegu prastai. Kasnakt namuose girdžiu triukšmą, 
noriu atsikelti ir nulipti į krautuvę, bet bijau ten sutikti rusą. 


Æ 


Šių metų sausį įvyko uždaras teismo procesas, kuriame Esterhazis 
išteisintas, o visi kaltinimai ir įtarimai atmesti. Pikarui skirta baus- 
mė šešiasdešimt dienų kalėti tvirtovėje. Tačiau dreifusininkai ne- 
pasidavė, toks vulgarus rašytojas Zolia išspausdino karštą straipsnį 
(Jaccuse!), grupė rašytojūkščių ir apsimetėlių mokslininkų parei- 


s Kaltinu! (Pranc.) 

kalavo peržiūrėti bylą. Kas tie Prustas, Fransas, Sorelis, Monė, Re- 
naras, Diurkheimas? Nė vieno iš jų nesutikau Adam salone. Apie tą 
Prustą girdėjau, kad jis yra dvidešimt penkerių metų, pederastas, 
laimė, neišleistų raštų autorius, o Monė toks tepliorius, mačiau vie- 
ną ar du jo paveikslus, kuriuose jis apsiblaususiomis akimis žvel- 
gia į pasaulį. Ką rašytojas ar dailininkas gali pasakyti apie karinio 
tribunolo nuosprendį? O, vargšė Prancūzija, Driumonas pagrįstai 
dejuoja. Verčiau tie vadinamieji „intelektualai“, kaip juos vadina 
pralaimėtų bylų advokatas, toks Klemanso, užsiimtų tais dalykais, 
kuriuos išmano... 

Zolia iškelta byla, ir jis, laimė, nuteistas metus kalėti. Prancūzijo- 
je dar yra teisingumas, pasakė Driumonas, gegužę Alžyre išrinktas 
deputatu, tad parlamente bus neprasta antisemitų grupė, o tai pa- 
dės apginti antidreifusininkų tezes. 

Atrodė, viskas linksta į gera, liepą Pikaras nuteistas aštuonis mė- 
nesius kalėti, Zolia pabėgo į Londoną, maniau, dabar jau niekas 
nebeperžiūrės bylos, tik staiga toks kapitonas Kuinjė ėmė tvirtinti, 
kad laiškas, kuriame Panicardis kaltina Dreifusą, suklastotas. Ne- 
žinau, kodėl jis taip pareiškė, aš savo darbą atlikau puikiai. Šiaip ar 
taip, karinė vadovybė jo paklausė, o kadangi laišką atrado ir išplati- 
no karininkas Anri, pradėta kalbėti apie „Anri klastotę“. Rugpjūčio 
pabaigoje prispaustas prie sienos Anri prisipažino ir buvo įkalintas 
Mon Valerjene, o kitą dieną skustuvu persirėžė gerklę. Kaip jau sa- 
kiau, kai kurių dalykų negalima patikėti kariškiams. Kaip suprasti? 
Suimtasis įtariamas išdavyste, bet jam paliekamas skustuvas? 

- Anri pats nenusižudė! Jį nužudė! - tūžo Driumonas. - Vyriau- 
siajame štabe dar per daug žydų! Įkursime viešą fondą ir apmokė- 
sime Anri reabilitavimo procesą! 

Tačiau po keturių ar penkių dienų Esterhazis pabėgo į Belgiją, 
paskui į Angliją. Kone prisipažino kaltas. Svarbiausia, kad tik ne- 
mėgintų gintis kaltindamas mane. 

* XX 


Šitaip kankindamasis vieną naktį namuose vėl išgirdau garsus. Rytą 
radau apverstą ne tik krautuvę, bet ir rūsį, o laiptų į kloaką dureles 
atidarytas. 

Kol svarsčiau, ar ir man nevertėtų sprukti kaip Esterhaziui, į 
krautuvės duris paskambino Račkovskis. Nė neužlipo į viršų, o at- 
sisėdęs ant parduodamos kėdės - jei kas būtų drįsęs ją pirkti - iš- 
kart prabilo: 

- Ką pasakytumėt, jei praneščiau Sūretė, kad jūsų rūsyje guli 
keturi lavonai ir vienas iš jų - mano žmogaus, kurio visur ieškau? 
Pavargau laukti. Duodu jums dvi dienas, kad atvežtumėte man 
tuos minėtuosius protokolus, tada užmiršiu, ką mačiau apačioje. 
Manau, tai doras sandėris. 

Nenustebau išgirdęs, kad apie mano kloaką Račkovskis žino vis- 
ką. Anksčiau ar vėliau vis tiek būčiau turėjęs jam ką nors duoti, 
tad pamėginau iš jo siūlomo sandėrio išpešti kuo daugiau naudos. 
Išdrįsau atsikirsti: 

- Galėtumėt padėti išspręsti vieną problemėlę su karinių pajėgų 
tarnybomis... 

Jis prapliupo juoktis: 

- Bijot, jog paaiškės, kad jūs parašėte bordereau? 

Tas vyras tikrai žino viską. Sudėjo delnus lyg norėdamas sutelkti 
mintis ir pabandė man paaiškinti. 

— Matyt, to reikalo taip ir nesupratot ir dabar bijot būti kaip nors 
įpainiotas. Nesijaudinkit. Visa Prancūzija nacionalinio saugumo 
sumetimais trokšta, kad tas bordereau būtų laikomas autentišku. 

— Kodėl? 

— Prancūzų artilerija kuria naujesnį ginklą - 75 kalibro patran- 
ką, todėl reikia, kad vokiečiai ir toliau tikėtų, jog prancūzai tebe- 
sidarbuoja su 120 kalibro patranka. Vokiečiai turi būti įtikinti, 

kad šnipas ketino jiems parduoti 120 kalibro patrankos paslaptis, 
ir patikėti, jog tai yra svarbiausia. Kaip blaiviai mąstantis žmogus 
suprantate, ką vokiečiai pagalvojo: „Velniai rautų, jei tas bordereau 
autentiškas, prieš išmesdami jį į šiukšliadėžę turėjome ką nors iš 
jo sužinoti!“ Taigi, turėjo iškart susiprasti. Tačiau įkliuvo į pinkles, 
nes slaptosiose tarnybose niekas niekada nieko iki galo nepasako, 
bet visada mano, kad artimas kolega gali būti dvigubas agentas, tad 
gal jie ėmė kaltinti vienas kitą: „Kaipgi čia? Gautas svarbus prane- 
šimas, o to nežinojo net karo atašė, nors pranešimas, regis, buvo 
skirtas būtent jam, o gal žinojo ir tylėjo?“ Tik įsivaizduokit, kaip jie 
vieni kitus įtarinėjo, tikrai ritosi galvos. Reikėjo ir reikia, kad tuo 
bordereau visi patikėtų. Štai kodėl Dreifusas taip skubiai išsiųstas į 
Velnio salą: pasistengta, kad gindamasis neimtų kalbėti negalėjęs 
rinkti duomenų apie 120 kalibro patranką, nes jei jau būtų turė- 
jęs tai daryti - būtų šnipinėjęs dėl 75 kalibro patrankos. Regis, net 
davė jam pistoletą, ragindami savižudybe gelbėtis nuo laukiančios 
negarbės. Taip būtų išvengę viešo proceso pavojų. Tačiau Dreifusas 
kietakaktis ir užsispyrė gintis, nes manė esąs nekaltas. Karininkui 
nedera galvoti. Be to, man regis, tas nelaimėlis apie 75 kalibro pa- 
tranką nieko nežinojo, juk negalime tikėtis, kad stažuotojas gautų 
tokius konfidencialius dokumentus. Bet visada geriau apsidraus- 
ti. Aišku? Jei paaiškėtų, kad bordereau sukurpėte jūs, visas triukas 
žlugtų ir vokiečiai suprastų, jog 120 kalibro patranka yra klystkelis, 
taip, tie alboches' susivokia lėtai, bet nėra visiški kvailiai. Sakysit, 
kad ne tik vokiečių, bet ir prancūzų tarnybose dirba atgrubnagiai. 
Žinoma, antraip dirbtų Ochranai, kuri veikia kiek geriau ir, kaip 
matote, turi informatorių abiejose minėtose tarnybose. 

— O Esterhazis? 

— Tas dabita - dvigubas agentas, apsimetė ambasadoje dirban- 
tiems vokiečiams šnipinėjantis Sanderą, tačiau kartu Sanderui 

šnipinėjo ambasadoje dirbančius vokiečius. Jam patikėjo sukurpti 
Dreifuso bylą, bet Sanderas suprato, kad vokiečiai Esterhazį ėmė 
įtarinėti ir jis sudegs. Puikiai žinojo jums davęs Esterhazio rašy- 
senos pavyzdį. Apkaltinti reikėjo Dreifusą, tačiau jei reikalai būtų 
pakrypę netinkama linkme, atsakomybę už bordereau būtų galima 
primesti Esterhaziui. Žinoma, Esterhazis per vėlai suprato pakliu- 
vęs į spąstus. 

— Kodėl jis manęs neišdavė? 

- Nes būtų buvęs apkaltintas melu ir nusibaigęs kokiame kalėjime, 
o gal net kanale. O dabar gerai išlaikomas iš tarnybų kišenės šiltai 
sėdi Londone. Nesvarbu, ar autoriumi laikomas Dreifusas, ar Ester- 
hazis, jei išdaviku nūiars paskelbti jį, bordereau turi likti autentiškas. 
Niekas niekada neims kaltinti tokio klastotojo kaip jūs. Dėl to galite 
būti ramus. O aš, priešingai - galiu jums pridaryti daug nemalonu- 
mų dėl tų lavonų rūsyje. Todėl duokite man reikalingus dokumen- 
tus. Poryt jus aplankys mums dirbantis jaunuolis, toks Golovinskis. 
Galutinius originalius dokumentus padarysite ne jūs, jie turi būti pa- 
rašyti rusiškai, ir tai patikėta jam. Jūs turite pateikti naują medžiagą, 
autentišką ir įtikinamą, kad papildytume jūsų Prahos kapinių bylą, 
kuri dabar jau žinoma lippis et tonsoribus'. Noriu pasakyti, kad ap- 
reiškimų ištakos gali būti tas susirinkimas kapinėse, man tinka, bet 
turi būti neaišku, kada tas susirinkimas įvyko, ir jame turi būti kalba- 
ma aktualiomis temomis, ne viduramžių fantazijos. 

Reikėjo imtis darbo. 


Æ% 


Turėjau beveik dvi dienas ir visas dvi naktis sujungti šimtams už- 
rašų ir iškarpų, rinktų kone dešimt pažinties su Driumonu metų. 
Nemaniau, kad teks tuo pasinaudoti, nes viską spausdino Libre Pa- 
role, bet gal rusai to nežino. Tereikėjo atrinkti. Nei Golovinskio, nei 


$ Visiems ir kiekvienam (pažodžiui - pusakliams ir barzdaskučiams) (lot.). 


415 


UMBERTO ECO t PRAHOS KAPINĖS 


Račkovskio tikrai nedomino, kad žydai neturi muzikinių gabumų 
ar nėra atradėjai. Ko gera, jiems įdomiau įtarimas, jog jie rengiasi 
finansiškai sužlugdyti dorus piliečius. 

Patikrinau, ką į rabino kalbas buvau sudėjęs seniau. Žydai rengėsi 
perimti geležinkelius, kasyklas, miškus, mokesčių administravimą, 
latifundijas, taikėsi į teismus, advokatūrą, viešąjį švietimą, norėjo 
prasiskverbti į filosofiją, politiką, mokslą, meną, ypač į mediciną, 
nes daktaras apie šeimas žino daugiau už kunigą. Reikėjo sugriauti 
tikėjimą, paskleisti laisvamanybę, iš mokyklos programų išbraukti 
krikščionių tikybos pamokas, perimti prekybą alkoholiu, kontro- 
liuoti spaudą. Dievaži, ko jiems dar norėti? 

Žinoma, galėjau perdirbti ir šią medžiagą. Račkovskis žinojo tik 
tą rabino kalbų versiją, kurią buvau davęs Glinkai, ten kalbėta tik 
tikybos ir apokaliptinėmis temomis. Tad akivaizdu, kad prie anks- 
tesnių teiginių turėjau pridurti ką nors nauja. 

Kruopščiai perkračiau visas temas, kurios galėtų dominti vidu- 
tinį skaitytoją. Viską surašiau gražiu daugiau kaip pusės amžiaus 
senumo raštu ant deramai pageltusio popieriaus — ir štai jau turė- 
jau senelio paliktus dokumentus, tarytum išties parašytus per žydų 
sambūrius gete, kur jis gyveno jaunystėje, išverstus iš protokolų, 
rabinų surašytų per sueigą Prahos kapinėse. 


Kitą dieną Golovinskiui įžengus į mano krautuvę nustebau, kad 
Račkovskis tokias svarbias užduotis patiki jaunam paliegusiam, 
trumparegiui mužikui, prastai apsirengusiam, tikrai savo luomo 
padugnei. Paskui kalbėdamasis supratau, kad tas Golovinskis gud- 
resnis, nei atrodė. Prancūziškai kalbėjo prastai su baisiu rusišku 
akcentu, bet iškart paklausė, kodėl Turino geto rabinai rašė pran- 
cūziškai. Pasakiau, kad anuomet Pjemonte visi raštingi žmonės 
kalbėjo prancūziškai, ir jis patikėjo. Paskui svarsčiau, kaipgi ma- 
nieji rabinai kalbėjo kapinėse - hebrajiškai ar jidiš, bet dokumentai 
buvo surašyti prancūziškai, todėl nebesukau galvos. 

— Matot, - aiškinau, - šiame lape parašyta, kaip skleisti filosofi- 
nes ateistines mintis ir demoralizuoti bedievius. Tik paklausykit: 
„Privalome iš krikščionių galvų ištrinti Dievo idėją ir pakeisti ją 
aritmetiniais skaičiavimais bei materialiniais poreikiais.“ 

Rėmiausi tuo, kad niekas nemėgsta matematikos. Atsiminęs 
Driumono dejones dėl nešvankybių laikraščiuose, nusprendžiau, 
kad bent jau griežtų pažiūrų asmenims lengvų ir lėkštų pramogų 
skatinimas masėse turėtų būti aiškus sąmokslo požymis. „Tik pa- 
klausykit, - tariau Golovinskiui: - Norėdami sukliudyti liaudžiai 
ieškoti kokių nors naujų politinės veiklos krypčių, atitrauksime jos 
dėmesį pramogomis: gimnastika, laisvalaikio žaidimais, įvairiomis 
aistromis, smuklėmis, kviesime į visokias menų ir sporto varžy- 
bas... Skatinsime meilę nevaržomai prabangai ir didinsim algas, bet 
darbininkams naudos nebus, nes iš karto, apkaltinę prastą derlių, 
padidinsim ir būtiniausių produktų kainas. Darbininkų protuose 
pasėję anarchijos sėklą ir paskatinę juos piktnaudžiauti alkoholiu 
pakirsime gamybos pamatus. Pasistengsim viešąją nuomonę nu- 
kreipti į bet kokią fantastinę teoriją, kuri galėtų atrodyti pažangi ar 
liberali.“ 

— Gerai, gerai, - pasakė Golovinskis. - Bet gal be matematikos 
turit dar ką nors, kas tiktų studentams? Rusijoje studentai turi įta- 
kos, tuos karštakošius reikia prižiūrėti. 

- Štai: „Atėję į valdžią iš mokymo programų išbrauksim visas 
disciplinas, galinčias įaudrinti jaunuolių dvasią, ir paversim juos 
klusniais vaikais, mylinčiais savo valdovą. Panaikinę klasikines 
ir senovės istorijos, kur daugiau blogų nei gerų pavyzdžių, studi- 
jas, priversim juos studijuoti ateitį. Iš žmonių atminties ištrinsim 
mums nemalonų praėjusių amžių atminimą. Metodiškai ugdydami 
pašalinsime iš jų galvų tos laisvamanybės, kuria seniai naudojomės 
savo tikslams, liekanas... Mažiau nei trijų šimtų puslapių knygas 
apmokestinsim dvigubai, ir rašytojai bus priversti leisti tokias sto- 
ras knygas, kad jas mažai kas skaitys. Mes gi leisim pigias knygas ir 

ugdysim skaitytojų protus. Mokesčiai apkarpys pramoginės literatū- 
ros leidybą, ir niekas, kas norėtų mus pulti plunksna, neras leidėjo.“ 
Laikraščiams žydų plane numatyta pramanų spaudos laisvė, leisianti 
kontroliuoti nuomones. Pasak mūsų rabinų, teks supirkti kuo dau- 
giau periodinių leidinių, kad šie skelbtų neva skirtingas nuomones 
ir taip kurtų laisvojo minčių srauto įspūdį, nors iš tiesų jos visos at- 
spindės valdančių žydų mintis. Laikraščius bus nesunku nupirkti, 
jie priklauso masonams, ir joks leidėjas neišdrįs atskleisti ryšių, juos 
visus siejančių kumštin, nes niekas nepakliūva į laikraščių pasaulį 
asmeniniame gyvenime neturėdamas kokios tamsios dėmės. „Ži- 
noma, laikraščiams uždrausime rašyti apie nusikaltimus, nes liaudis 
turi tikėti, kad naujasis režimas pažabojo net nusikalstamumą. Ta- 
čiau nėra ko nerimauti dėl spaudai užkrautų įpareigojimų, nes darbo 
ir skurdo prispausta liaudis nė neįstengs suprast, ar ji laisva, ar ne. 
Koks darbininkui skirtumas, jei plepiai gaus teisę taukšti?“ 

- Šitai tinka, - tarstelėjo Golovinskis, - nes mūsų karštakošiai 
nuolat skundžiasi vadinamąja valdžios cenzūra. Reikia jiems paaiš- 
kinti, kad žydams paėmus valdžią bus dar blogiau. 

- Turiu dar geresnį dalyką: „Negalime užmiršti masių kvailumo, 
nepastovumo ir moralinės pusiausvyros stokos. Minios jėga akla 
ir kvaila: ji klausosi tai dešinės, tai kairės. Ar įmanoma, kad minia 
pajėgtų tvarkyti valstybės reikalus, nepainiodama su savo asmeni- 
niais interesais? Ar ji gali organizuoti gynybą nuo išorės priešo? Tai 
visiškai neįmanoma, nes planas, padalytas į tiek dalių, kiek minio- 
je yra galvų, praranda vertę ir tampa nesuprantamas bei neįvyk- 
domas. Tik autokratas gali kurti didelius planus ir skirti funkciją 
kiekvienam valstybės mechanizmo sraigteliui... Visuomenė negali 
egzistuoti be absoliutaus despotizmo, nes civilizacija gali pažengti 
tik globojama ne masių, o valdovo, kad ir kas jis būtų.“ O štai kitas 
dokumentas: „Kadangi liaudies valia nesukurta jokios konstitu- 
cijos, valdymo planas turi gimti vienoje galvoje.“ Dar paskaityki- 
te štai čia: „Kaip daugiarankis Višnus mes kontroliuosime viską. 

Mums nereikės net policijos: trečdalis mūsų pavaldinių prižiūrės 
kitus du trečdalius.“ 

— Nuostabu. 

- Ir dar: „Minia - kaip kokie barbarai, ji kiekviena proga elgiasi 
barbariškai. Tik pažvelkit į tuos netašytus girtuoklius, visiškai nu- 
kvaišusius nuo alkoholio, nes laisvė pakenčia besaikį jo vartojimą! 
Ar galime leisti tai sau ir savo artimiesiems? Alkoholis apkvaitins 
krikščionių tautas, jų jaunimas nuo jaunų dienų kvailės per mūsų 
agentų kurstomas orgijas. Politikoje laimi tik atvira jėga, jos prin- 
cipas turi būti smurtas, suktybė ir veidmainystė turi tapti taisykle. 
Blogis yra vienintelis būdas pasiekti gėrį. Turime nesibodėti korup- 
cijos, apgaulės ir išdavystės, nes tikslas pateisina priemones.“ 

— Rusijoje daug kalbama apie komunizmą, ką apie tai mano Pra- 
hos rabinai? 

- Skaitykite štai čia: „Politikoje turime sugebėti nedvejodami pa- 
sisavinti viską, jei tik tai padės užimti kitų vietą ir valdžią. Dėsimės 
darbininkų išvaduotojais, apsimesime broliškai juos mylintys pagal 
mūsų masonų skelbiamus brolybės principus. Prisistatysime atėję 
jų išlaisvinti iš priespaudos ir pasiūlysime įsilieti į mūsų socialistų, 
anarchistų ir komunistų gretas. Kad ir kaip žiūrėsi, darbininkus iš- 
naudojusiai aristokratijai rūpėjo, kad jie būtų pavalgę, sveiki ir stip- 
rūs. O mūsų tikslas visiškai kitoks, mes trokštame, kad bedieviai 
išsigimtų. Mūsų jėga - nuolat laikyti darbininkus skurde, jie turi 
būti nepajėgūs, taip pajungsim juos savo valiai, o jie niekada neras 
savy jėgų nei energijos prieš mus sukilti.“ Ir dar čia: „Visais slaptais 
įmanomais būdais sukelsime pasaulinę ekonominę krizę pasitelkę 
auksą, kuris visas mūsų rankose. Visoje Europoje išmesime į gat- 
ves milžiniškas darbininkų minias. Tuomet jie su džiaugsmu puls 
tuos, kuriems dėl savo neišmanymo pavydėjo nuo pat vaikystės, 
išplėš turtus ir pralies kraują. Mums jie nepadarys jokios žalos, nes 
žinosime, kada įvyks puolimas, ir imsimės visų priemonių savo in- 
teresams apsaugoti.“ 

- Ar nieko neturite apie žydus ir masonus? 

— Na, ką jūs. Štai kuo aiškiausias tekstas: „O kol paimsime val- 
džią, stengsimės kurti ir plėsti masonų ložes visuose pasaulio kam- 
peliuose. Ložės taps pagrindiniais šaltiniais, iš kurių semsim žinias, 
netgi mūsų propagandos centrais. Į ložes įtrauksime visas socialis- 
tines ir revoliucines klases. Beveik visi tarptautinės slaptosios poli- 
cijos agentai bus mūsų ložių nariai. Dauguma slaptųjų draugijų na- 
rių — vienaip ar kitaip norintys prasimušti avantiūristai, neturintys 
rimtesnių ketinimų. Su tokiais žmonėmis lengva siekti mūsų tikslo. 
Žinoma, mes vieninteliai vadovausime masonų žygiams.“ 

- Fantastiška! 

- Atminkit, kad turtingi žydai pritaria prieš vargšus žydus nu- 
kreiptam antisemitizmui, nes tuomet jautresnės širdies krikščionys 
gailisi visos jų tautos. Paskaitykite čia: „Žydų vadeivoms antisemi- 
tiniai išpuoliai bus netgi labai naudingi, nes sukels bedievių pagailą 
tautai, su kuria aiškiai blogai elgiamasi. Paskui tai mums padės įgyti 
daugelio bedievių palankumą Siono reikalui. Antisemitizmas, pasi- 
reiškęs žemiausio luomo žydų persekiojimu, padėjo vyresniesiems 
juos valdyti ir laikyti baimėje. Jie netrukdė persekioti, bet tinkamą 
akimirką įsikišę gelbėdavo savo bendratikius. Atkreipkite dėmesį, 
kad per antisemitinius išpuolius žydų vadai niekada nenukenčia, 
nepraranda nei to, ką buvo pasiekę, nei savo oficialių administraci- 
nių pareigų. Tie patys vadai užsiundydavo „krikščionių mastifus“ 
prieš vargšus žydus. Tie mastifai palaikydavo tvarką bandoje ir taip 
padėjo stiprinti Siono vienybę.“ 

Pasinaudojau ir daugeliu Žoli puslapių su aprašytomis techni- 
nėmis detalėmis apie paskolų ir palūkanų mechanizmus. Nedaug 
ten supratau ir.nebuvau tikras, ar nuo tų laikų, kai rašė Žoli, mo- 
kesčiai nepasikeitė, bet pasitikėjau savuoju šaltiniu ir perdaviau 
Golovinskiui pluoštą lapų, tikėdamasis, kad tarp prasiskolinusių, o 
gal lupikautojų nuskriaustų prekeivių ar amatininkų atsiras atidžių 
skaitytojų. 

Pagaliau ir Libre Parole buvau ką tik perskaitęs straipsnį apie met- 
ropoliteno geležinkelį, kurį ketinta tiesti Paryžiuje. Tai buvo sena 
istorija, apie jį kalbėta dešimtmečius, bet tik devyniasdešimt sep- 
tintųjų liepą patvirtintas oficialus projektas ir neseniai pradėta ties- 
ti linija nuo Port de Venseno iki Port de Majo. Nedaug, bet jau buvo 
įsteigta „Metro“ įmonė, ir daugiau kaip prieš metus Libre Parole 
pradėjo kampaniją prieš pulką jos akcininkų žydų. Man pasirodė 
naudinga susieti žydų sąmokslą su metro, todėl brūkštelėjau: „Tuo 
metu visuose pasaulio miestuose bus metro ir požeminės perėjos: 
iš ten išsprogdinsime miestus su visomis institucijomis ir jų doku- 
mentais.“ 

- Bet jei rabinai rir.kosi Prahoje prieš daugelį metų, - paklausė 
Golovinskis, - iš kur jie galėjo žinoti apie metro? 

— Pirmiausia, remiantis paskutine rabino kalbos versija, prieš 
dešimtį metų paskelbta Contemporain, susirinkimas Prahos kapi- 
nėse įvyko 1880 metais, tad, man regis, jau veikė Londono metro. 
Be to, gana, kad projekte nuskambėtų pranašiški balsai. 

Golovinskui ši daug žadanti ištrauka nepaprastai patiko. Ir jis 
paklausė: 

— Ar nemanot, kad daug šiuose dokumentuose išdėstytų minčių 
prieštarauja viena kitai? Tarkim, viena vertus, norima uždrausti pra- 
bangą, nereikalingus malonumus ir bausti už girtuoklystę, kita ver- 
tus, propaguojami sportas ir pramogos, girdomi darbininkai... 

- Žydai visada ką nors pasako, o paskui iškart paneigia, jie me- 
lagiai iš prigimties. Bet jei surašysit ilgą dokumentą, žmonės vienu 
atsikvėpimu jo neperskaitys. Reikia stengtis, kad jie nuolat pasibo- 
dėtų kokiu vienu dalyku, o jei pasipiktina tuo, ką perskaitė šian- 
dien, nebeatsimena, kuo piktinosi vakar. Be to, gerai įsiskaitęs pa- 
matysit, kad Prahos rabinai nori pasinaudoti prabanga, pramogo- 
mis ir alkoholiu siekdami pavergti prastuomenę dabar, bet, perėmę 
valdžią, privers visus laikytis nuosaikumo. 

- Teisybė, atleiskite. 

— Taigi, šiuos dokumentus skaičiau ištisus dešimtmečius nuo 
pat vaikystės, todėl žinau visus jų atspalvius, - baigiau pagrįstai di- 
džiuodamasis. 

— Jūsų tiesa. Bet norėčiau baigti keletu labai griežtų teiginių, tuo, 
kas neužmirštama ir simbolizuoja žydų piktybiškumą. Pavyzdžiui: 
„Mūsų ambicijos beribės, godumas nežabotas, keršto troškimas 
negailestingas, o neapykanta begalinė.“ 

- Tiktų feljetonui. Ar tikrai manote, kad žydai, toli gražu nekvai- 
li, imtų ir taip save pasmerktų? 

— Aš dėl to per daug nesijaudinčiau. Rabinai kalba kapinėse įsi- 
tikinę, kad bedieviai jų negirdi. Jie nejaučia gėdos. Juk reikia, kad 
minios pasipiktintų. 


Golovinskis buvo geras bendradarbis. Manė ar apsimetė manantis, 
kad mano dokumentai autentiški, bet nedvejodamas juos keitė, jei 
jam buvo naudinga. Račkovskis pasirinko tinkamą žmogų. 

— Manau, turiu užtenkamai medžiagos parašyti vadinamiesiems 
rabinų susirinkimo Prahos kapinėse Protokolams. 

Prahos kapinės slydo man iš rankų, bet tikriausiai bendradarbia- 
vau jų šlovei. Su palengvėjimu pakviečiau Golovinskį vakarienės į 
Paillard, dAnteno gatvės ir Italų bulvaro kampe. Brangu, bet rafi- 
nuota. Golovinskis įvertino poulet archiduc ir canard d la presse“. 
Bet atvykėlis iš plačiųjų stepių su tokiu pat malonumu prisikimštų 
choucroute“. Būčiau sutaupęs ir nematęs, kaip padavėjai šnairuoja į 
garsiai čepsintį lankytoją. 

Bet valgė išties pasigardžiuodamas, ir nežinia, ar nuo vyno, ar 
tikros, negaliu pasakyti, religinės ar politinės, aistros jo akys spin- 
dėjo iš susijaudinimo. 

- Turėsime pavyzdinį tekstą, kuriame iškils visa jų tautinė ir reli- 
ginė neapykanta. Šiuose puslapiuose neapykanta virte verda, tulžis 


Š Erchercogo vištiena ir antienos vyniotinis (pranc.). 
** "Rauginti kopūstai (pranc.). 

- Bet norėčiau baigti keletu labai griežtų teiginių, 
tuo, kas neužmirštama ir simbolizuoja žydų 
piktybiškumą. Pavyzdžiui: „Mūsų ambicijos beribės, godumas 
nežabotas, keršto troškimas negailestingas, 

liejasi, sakytum, iš perpildyto indo... Daugelis supras, kad atėjo ga- 
lutinio sprendimo akimirka. 

- Jau girdėjau šį posakį iš Osmano Bėjaus. Pažįstate jį? 

- Esu girdėjęs. Betgi akivaizdu, kad toji prakeikta tauta bus su- 
naikinta bet kokia kaina. 

- Račkovskis tam nepritaria, sako, žydų jam reikia gyvų, kad tu- 
rėtų gerą priešą. 

— Pasakos. Gerą priešą visada galima rasti. Juk nemanot, kad 
dirbdamas Račkovskiui pritariu visoms jo mintims. Jis pats man 
sakė, kad dirbdami dabartiniam šeimininkui turime rengtis tar- 
nauti būsimam ponui. Račkovskis ne amžinas. Šventojoje Rusijoje 
yra radikalesnių už jį žmonių. Vakarų Europos vyriausybės perne- 
lyg baugščios pasiryžti galutinio sprendimo akimirkai. Rusija, prie- 
šingai - kupina energijos, laukinių vilčių šalis, ten nuolat mąstoma 
apie visuotinę revoliuciją. Iš ten turime laukti lemiamo veiksmo, o 
ne iš tų prancūzų, kurie nesiliauja vograuti apie egalitė ir fraternitė, 
ar iš tų netašytų vokiečių, nelinkusių daryti žygdarbių... 


Nujaučiau tai nuo pat ano naktinio pokalbio su Osmanu Bėjumi. 
Gavęs senelio laišką abatas Baruelis nenorėjo paleisti į apyvartą jo 
kaltinimų, bijodamas masinių žudynių, bet senelis, ko gero, troš- 
ko to, ką pranašavo Osmanas Bėjus ir Golovinskis. Gal senelis pa- 
smerkė mane įgyvendinti jo svajonę. Dėl Dievo meilės, aišku, ne 
man, laimė, būtų tekę sunaikinti visą tautą, tačiau nors ir kukliai, 
prie to prisidėjau ir aš. 

Galų gale toji veikla buvo pelninga. Žydai nebūtų man mokėję, 
kad sunaikinčiau visus krikščionis, svarsčiau, nes krikščionių labai 
daug, o jei tai ir būtų įmanoma, patys tuo pasirūpintų. O gerai ap- 
skaičiavus žydus sunaikinti gali pavykti. 

Ne man būtų tekę tai daryti, nes (paprastai) vengiu fizinio smur- 
to, bet gerai žinojau, kaip reikėtų tai atlikti, nes išgyvenau Komu- 
nos dienas. Tereikia gerai išmokytų ir išmuštruotų būrių, o tada 

kiekvieną sutiktą kumpanosį garbanių - prie sienos. Gal prie jos 
pakliūtų ir vienas kitas krikščionis, bet, kaip sakė tas vyskupas, tu- 
rėjęs pulti albigiečių užimtą Bezjė, dėl tikrumo verčiau nudėti vi- 
sus. Dievas atsirinks saviškius. 

Kaip parašyta jų Protokoluose, tikslas pateisina priemones. 


PERTRAUKTAS DIENORAŠTIS 


1898 metų gruodžio 20 diena 


Atidavęs Golovinskiui visą medžiagą, kurią dar buvau pasilikęs ka- 
pinių Protokolams, pasijutau išsikvėpęs. Kaip jaunystėje apgynęs 
diplomą. Svarsčiau: „O kas dabar?“ Pasveikęs nuo asmenybės susi- 
dvejinimo neturėjau nė kam išsipasakoti. 

Baigiau savo gyvenimo darbą, pradėtą Turine palėpėje, kai per- 
skaičiau Diuma romaną „Žozefas Balzamo“. Galvoju apie senelį, 
kaip jis įsmeigdavo žvilgsnį į tuštumą, kviesdamas Mordechajaus 
šmėklą. Ir mano kūrinio dėka dabar viso pasaulio Mordechajai 
artėjo prie didingo ir siaubingo laužo. O aš? Mane apėmė atlikto 
darbo ilgesys, gilesnis ir miglotesnis už tą, kuris kamuoja žmones 
laivuose. 

Toliau rašau autentiškus rankraštinius testamentus, parduodu 
kokią dešimtį ostijų per savaitę, bet Hebuternas manęs nebeieško, 
gal mano, kad persenau, ką ir kalbėti apie kariuomenės veikėjus, jie 
tikriausiai ir mano vardą užmiršo, jei dar gyvi, mat Sanderas su- 
paralyžiuotas guli kažkurioje ligoninėje, o Esterhazis lošia bakara 
kokiame nors prabangiame Londono viešnamyje. 

Nesakyčiau, kad man reikėtų pinigų, turiu sukaupęs pakanka- 
mai, bet nuobodžiauju. Skauda skrandį ir net negaliu pasiguosti 
gardžiais valgiais. Namie verduosi sultinius, o jei nueinu į restora- 

ną, paskui visą naktį nemiegu. Kartais vemiu. Šlapinuosi dažniau 
nei pirma. 

Vis dar lankausi La Libre Parole redakcijoje, tik tas antisemitinis 
Driumono pasiutimas manęs nebejaudina. Tai, kas nutiko Prahos 
kapinėse, dabar apdoroja rusai. 

Dreifuso byla rusena, šiandien sukėlė triukšmą netikėtas Dreifu- 
so šalininko kataliko straipsnis laikraštyje La Croix, visada griežtai 
nusiteikusiame prieš Dreifusą (ak, tie puikūs laikai, kai La Croix 
kovėsi už Dianą!). Vakar pirmuose puslapiuose pranešta apie ar- 
šią antisemitinę manifestaciją Santarvės aikštėje. Humoristiniame 
laikraštyje išspausdinta Karan dAšo piešta dviguba vinjetė: pirma- 
me paveikslėlyje gausi šeimyna darniai susėdusi prie stalo, o šeimos 
galva pataria nekalbėti apie Dreifuso bylą, po antruoju paveikslėliu 
parašyta, kad apie ją prabilta, ir pavaizduotos įnirtingos peštynės. 

Toji tema supriešino prancūzus, o šį bei tą paskaičius paaiškėja, 
kad ir likusį pasaulį. Ar bus naujas procesas? Dreifusas kol kas dar 
Kajenoje. Taip jam ir reikia. 

Nuėjau pas tėvą Bergamaskį, radau jį pasenusį ir pavargusį. Ko 
norėti, jei man jau šešiasdešimt aštuoneri, jam turėtų būti aštuo- 
niasdešimt penkeri. 

— Kaip tik norėjau su tavim atsisveikinti, Simoninai, - tarė. - 
Grįžtu į Italiją baigti savo dienų vienoje iš mūsiškių prieglaudų. Per 
daug dirbau Viešpaties šlovei. O ar tu ir toliau rezgi intrigas? Dabar 
intrigos man kelia siaubą. Kaip viskas buvo tvarkinga tavo senelio 
laikais, karbonarai ten, mes - čia, žinojome, kur priešas ir kas jis. 
Esu jau kitoks nei kadaise. 

Pametęs galvą. Broliškai apsikabinome ir išėjau. 


"22: 


Vakar vakare ėjau pro Šv. Julijono Vargdienio bažnyčią. Prie pat 
durų sėdėjo žmogus, aklas, cu/-de-jatte“, rausvais randais nusėta 


ž Bekojis (pranc. ). 

plika galva. Sunkiai pūtė dūdelę įsikišęs į vieną šnervę, o iš antro- 
sios sklido duslus šnypštimas, burna tuo tarpu žiopčiojo, lyg skęs- 
tantysis bandytų įkvėpti oro. 

Nežinau kodėl, bet mane apėmė baimė. Tarsi gyvenimas būtų 
bjaurus dalykas. 


Æ + X 
Miegu prastai, regiu siaubingus sapnus, matau Dianą - išblyškusią 
ir susivėlusiais plaukais. 

Anksti rytais išeinu pažiūrėti, ką veikia nuorūkų rinkėjai. Visada 
jais žavėjausi. Nuo pat ryto vaikštinėja virve prie juosmens prisiri- 
šę smirdintį maišą, rankoje lazda geležiniu smaigaliu, kuriuo gali 
pasmeigti nuorūką net po stalu. Smagu matyti, kaip iš kavinių juos 
išspiria padavėjai, o kartais dar aplieja gazuotu vandeniu. 

Dauguma naktį praleido Senos pakrantėje, net ir ryte galima juos 
pamatyti susėdusius ant guais , atskiriančius dar drėgną nuo seilių 
tabaką ir pelenus, ar išsiskalbusius tabaku prasmirdusius marški- 
nius ir džiovinančius juos saulėje, kol dirba. Ryžtingiausi renka ne 
tik cigarų, bet ir cigarečių nuorūkas, nes atskirti tabaką nuo drėgno 
popieriaus dar šlykštesnis darbas. 

Leidžiu laiką stebėdamas kitų gyvenimą. Gyvenu it koks pensi- 
ninkas ar karo veteranas. 


X 
Keista, bet jaučiuosi lyg ir pasiilgęs žydų. Pasigendu jų. Nuo pat 
jaunystės, galėčiau sakyti, antkapis po antkapio kūriau savąsias 
Prahos kapines, o dabar Golovinskis tarsi jas iš manęs pavogė. 
Kažin ką su jomis padarys Maskvoje. Gal sudės manuosius pro- 
tokolus į sausą, valdišką dokumentą, atsisakę originalios aplin- 
kos. Niekas nenorės nė skaityti, tad būsiu iššvaistęs gyvenimą 


i Krantinės (pranc.). 

betiksliam liudijimui. O gal būtent taip mano rabinų (jie visada 
liks mano rabinai) mintys pasklis po pasaulį ir atves prie galutinio 
sprendimo. 


XXX 


Kažkur skaičiau, kad Flandrijos aveniu seno kiemo gilumoje yra 
portugalų žydų kapinės. Nuo septyniolikto amžiaus pabaigos ten 
veikė viešbutis, priklausęs tokiam Kamo, leisdavusiam žydams, 
dažniausiai Vokietijos, toje vietoje laidoti mirusiuosius - po pen- 
kiasdešimt frankų už suaugusįjį ir dvidešimt penkis už vaiką. Pas- 
kui viešbutį perėmė toks Mataras, kailialupys, ir prie žydų pradėjo 
laidoti nudirtų arklių ir jaučių maitas, tada žydai ėmė protestuoti, 
portugalai saviškiams laidoti nusipirko gretimą sklypą, o tie iš šiau- 
rinių šalių susirado vietą Monruže. 

Devyniolikto amžiaus pradžioje kapinės uždarytos, bet ten dar 
galima užeiti. Jose apie dvidešimt antkapinių paminklų, vieni su he- 
brajiškais, kiti su prancūziškais įrašais. Vienas keistas įrašas skelbė: 
„Aukščiausiasis Dievas pašaukė mane dvidešimt trečiaisiais mano 
gyvenimo metais. Verčiau mirtis nei vergovė. Čia ilsisi palaiminta- 
sis Samuelis Fernandesas Patas, miręs antrųjų vienos ir nedalomos 
Prancūzijos respublikos metų prerialio mėnesio 28 dieną.“ Taigi, 
respublikonai, ateistai ir žydai. 

Vieta apleista, bet padėjo įsivaizduoti tik raižiniuose matytas 
Prahos kapines. Mokėjau pasakoti, būčiau galėjęs tapti meninin- 
ku: iš keleto užuominų sukūriau magišką vietą, tamsų, tik mėnulio 
apšviestą pasaulinio sąmokslo centrą. Kodėl paleidau savo kūrinį iš 
rankų? Kiek daug dalykų dar galėjau į jį įpinti... 


+*+% 


Sugrįžo Račkovskis. Pasakė, kad jam manęs reikia. Suirzau. 
— Nesilaikote sandėrio. Maniau, mes atsiskaitę, - atsakiau. - Da- 
viau jums nematytą medžiagą, o jūs neprasitarėt apie mano kloaką. 

Tad kitaip nei jūs manau, kad turėčiau dar ką nors gauti. Tokie ver- 
tingi dokumentai nedalijami už dyką. 

— Tai jūs nesilaikote sandėrio. Dokumentai kainavo mano tylė- 
jimą. Dabar norit ir pinigų. Gerai, nesiginčysiu, sumokėsiu už do- 
kumentus. Bet tuomet turite man ką nors duoti, kad neprasitarčiau 
apie kloaką. Simonini, patarčiau nesiderėti, jums neparanku mane 
pykdyti. Kaip sakiau, Prancūzijai svarbi nuostata, kad bordereau 
autentiškas, tačiau ne Rusijai. Galėčiau be skrupulų atiduoti jus 
spaudai sutaršyti. Likusį gyvenimą leistumėte teismų salėse. Tiesa, 
kone užmiršau. Šiek tiek patyrinėjau jūsų praeitį, kalbėjausi ir su 
tėvu Bergamaskiu, ir su ponu Hebuternu, jie minėjo, kad supažin- 
dinote juos su abatv Dala Pikola, sukurpusiu Taksilio aferą. Mėgi- 
nau tą abatą surasti, bet jis tarsi išgaravo, kaip ir visi, kurie dirbo 
su Taksiliu Otejo namuose, nepradingo tik Taksilis ir blaškosi po 
Paryžių taip pat ieškodamas pražuvėlio abato. Galėčiau apkaltinti 
jus žmogžudyste. 

— Nėra kūno. 

- Ten, rūsyje, yra keturi kūnai. Keturis lavonus vienoje kloakoje 
palikęs asmuo puikiausiai galėjo dar vieną palikti kur nors kitur. 

Pakliuvau tam niekšui į nagus. 

— Gerai, - nusileidau, - ko norit? 

— Viena Golovinskiui pateiktos medžiagos vieta mane ypač su- 
domino - sumanymas pasinaudoti metro dideliems miestams su- 
sprogdinti. Tačiau kad visi tuo patikėtų, ten, apačioje, išties reikia 
susprogdinti kokią bombą. 

- Kur, Londone? Čia dar nėra metro. 

— Bet jis pradėtas tiesti, prie Senos jau yra keletas tunelių. Ne- 
noriu, kad Paryžius išlėktų į orą, pakaks nugriauti keletą pasparų, 
dar geriau, jei kur įgrius gatvės danga. Nedidelis sprogimas, kuris 
nuskambėtų kaip grėsmė ir patvirtinimas. 

— Supratau. Bet kuo aš čia dėtas? 

— Kiek žinau, dirbote su sprogmenimis ir pažįstate specialistų. 

Viską gerai apmąstykite. Manau, niekas neturėtų nukentėti, nes 
naktimis statybvietės nesaugomos. Bet, tarkim, dėl kokio nelai- 
mingo atsitiktinumo sprogdintojas būtų atskleistas. Jei jis prancū- 
zas — rizikuoja kelerius metus kalėti, jei rusas - kils Prancūzijos ir 
Rusijos karas. Taigi, mano žmonės negali to imtis. 

Jau norėjau pasipiktinti, kad jis negali iš manęs reikalauti tokios 
beprotybės, esu ramus žmogus, garbaus amžiaus. Paskui susitvar- 
džiau. Kas atvėrė ištisas savaites kankinusią tuštumą, jei ne suvoki- 
mas, kad nebesu pagrindinis veikėjas? 

Ėmęsis šios užduoties grįžčiau į pirmąsias gretas. Bendradar- 
biausiu, kad mano Prahos kapinėmis patikėtų, kad jos taptų tikė- 
tinesnės arba tikresnės, negu išties buvo. Dar kartą vienas galėjau 
stoti prieš visą tautą. 

- Turiu pasikalbėti su tinkamu žmogumi ir po kelių dienų jums 
pranešiu, - atsakiau. 


+ 


Nuėjau ieškoti Gavialio, jis tebedirba skudurininku, bet mano pa- 
dedamas gavo švarius dokumentus ir susitaupė kiek pinigų. Deja, 
mažiau kaip per penkerius metus jis siaubingai paseno - Kajena 
palieka pėdsakų. Rankos dreba ir vargiai pajėgia pakelti stiklinę, 
kurią dosniai kelis kartus pripyliau. Sunkiai juda, beveik nebegali 
pasilenkti, stebiuosi, kaip dar pajėgia rinkti skudurus. 

Į mano siūlymą atsiliepia džiugiai: 

— Dabar nebe tie laikai, kai negalėjau naudoti kai kurių sprogme- 
nų, nes būčiau nespėjęs pasitraukti. Dabar tereikia geros laikrodi- 
nės bombos. 

— Kaip ji veikia? 

— Paprastai. Imame žadintuvą ir nustatome norimą laiką. Jam 
atėjus, žadintuvo mechanizmas suveikia, bet, jei teisingai sujungsit, 
įjungia ne skambutį, o detonatorių. Detonatorius detonuoja sprog- 
menj ir - bum. O jūs jau už dešimties mylių. 

Kitą dieną atėjo pas mane su bauginamai paprastu prietaisu. Ar 
turiu įsivaizduoti, kad laidų raizginys ir prelato laikrodis sukels 
sprogimą? Sukelia, išdidžiai pasakė Gavialis. 

Po dviejų dienų smalsaudamas nuėjau apžiūrėti, kaip kasamas 
tunelis, net uždaviau darbininkams kelis klausimus. Pamačiau, kur 
iš gatvės galima be vargo pakliūti tiesiai į požemyje prasidedantį 
sijų laikomą tunelį. Nenoriu žinoti, kur jis veda ir ar kur nors veda, 
gana padėti bombą jo pradžioje, ir reikalas baigtas. 

Tvirtai tariau Gavialiui: 

— Labai gerbiu jūsų išmanymą, bet rankos jums dreba, kojos kre- 
čia pokštus, nepajėgtumėt nusileisti į tunelį, ir kas žino, ką pridirb- 
sit su tais minėtais kontaktais. 

Jo akys sudrėko. 

- Išties, aš baigtas Žmogus. 

- Kas galėtų padirbėti už jus? 

— Nieko nepažįstu, nepamirškit, mano geriausi draugai tebesėdi 
Kajenoje, o juos ten nuplukdė jūsų dėka. Tad jūs už viską ir atsakin- 
gas. Norite susprogdinti bombą? Pats ją ir padėkite. 

— Nesąmonė, aš ne specialistas. 

— Nereikia būti specialistu, jei jus moko specialistas. Įdėmiai įsi- 
žiūrėkite, ką padėjau ant stalo, to reikia, kad gera laikrodinė bomba 
suveiktų. Tiks bet koks žadintuvas, panašus į šitą, svarbu, kad turėtų 
reikiamą valandą skambutį įjungiantį mechanizmą. Dar reikia ele- 
mento, kuris žadintuvui suveikus įjungtų detonatorių. Esu senoviš- 
kas žmogus - panaudočiau Daniell Cell elementą. Jam kitaip negu 
Voltos elementams naudojami skysčiai. Tereikia pusę nedidelio indo 
pripilti vario sulfato tirpalo, o kitą pusę - cinko sulfato tirpalo. Į va- 
rio sulfatą įdedama vario plokštelė, o į cinko sulfatą - cinko plokšte- 
lė. Tos dvi plokštelės ir bus du elemento poliai. Aišku? 

— Kol kas taip. 

— Gerai. Vienintelė bėda dėl Daniell Cell ta, kad su juo reikia 
elgtis labai atsargiai, bet kol jis neprijungtas prie detonatoriaus ir 

sprogmenų, kad ir kas nutiktų, nieko neįvyks, o prijungtas jis turi 
būti padėtas, bent jau tikiuosi, ant lygaus paviršiaus, jei sprogdin- 
tojas ne kvailys. Kaip detonatorių galima panaudoti kokį nedidelį 
užtaisą. Ir pagaliau - tikrasis užtaisas. Atmenat, senaisiais laikais 
liaupsinau paraką. Paskui, maždaug prieš dešimt metų, išrastas 
balistitas - dešimt procentų kamparo, o nitroglicerino ir kolo- 
dijaus - lygiomis dalimis. Iš pradžių buvo bėdos, nes kamparas 
greitai išgaruoja, todėl produktas būdavo nepatvarus. Bet italų 
pradėtas gaminti Aviljane tapo gana patikimas. Nežinau, ar ge- 
riau naudoti neseniai anglų išrastą korditą, jame penki procentai 
kamparo pakeisti vazelinu, dar yra penkiasdešimt aštuoni pro- 
centai nitroglicerino ir trisdešimt septyni procentai acetone iš- 
mirkytos nitroceliuliozės, ir viskas supjaustyta nelyginant spage- 
čiai. Matysiu, ką pasirinkti, bet tai jau smulkmenos. Svarbiausia 
nustatyti laikrodį - tam tikrą valandą, tada prijungti žadintuvą 
prie elemento, o šį prie detonatoriaus, detonatorių prie sprogme- 
nų ir prisukti žadintuvą. Patarčiau nekeisti veiksmų sekos, nes jei 
pirma sujungsite, paskui paleisite, o tada suksite rodykles... bum! 
Supratot? Paskui galite eiti namo, į teatrą ar į restoraną - bomba 
pati viską padarys. Aišku? 

- Aišku. 

- Kapitone, nedrįstu sakyti, kad ją galėtų susprogdinti net vai- 
kas, bet garibaldiečių kapitonas tikrai pajėgs tą padaryti. Jūsų ran- 
kos tvirtos, akys skvarbios, jums tereikės padaryti tai, ką sakiau. Ir 
viską atlikti tinkama tvarka. 


XXX 


Sutikau. Jei tą padarysiu - staiga atjaunėsiu ir man po kojų puls visi 
šio pasaulio Mordechajai. Ir toji kekšytė iš Turino geto. Gagnu, ką? 
Aš tau parodysiu. 

Reikia atsikratyti rujojančios Dianos kvapo, pusantrų metų per- 
sekiojančio mane vasaros naktimis. Susivokiu egzistavęs tik tam, 

kad įveikčiau prakeiktąją tautą. Račkovskio tiesa, tik neapykanta 
sušildo širdį. 

Savo pareigą turiu atlikti padoriai apsirengęs. Apsivilkau fraką 
ir prisiklijavau barzdą, su kuria vaikščiodavau į Žiuljetės Adam 
salono vakarėlius. Kone atsitiktinai vienos iš savo spintų gilumoje 
radau nedideles Parke e5 Davis kokaino atsargas, kadaise pirkau jo 
daktarui Froidui. Kažin kaip čia užsiliko. Niekada jo nebandžiau, 
bet jei Froidas nemelavo, turėtų padėti man pasiryžti. Dar pridėjau 
tris taureles konjako. Dabar jaučiuosi liūtas. 

Gavialis norėjo eiti kartu, neleidau, jis lėtas ir gali man sukliu- 
dyti. 

Puikiai supratau, kaip viskas veikia. Padėsiu bombą, kuri pradės 
naują erą. 


Gavialis paskutinį kartą įspėja: 
— Atsargiau šen, atsargiau ten. 
Po paraliais, aš dar nesuvaikėjęs. 


BERGŽDI PAMOKOMI PATIKSLINIMAI 


*Istorinis 


Vienintelis pramanvtas šios istorijos veikėjas - pagrindinis per- 
sonažas Simonas Simoninis, tačiau jo senelis kapitonas Simoni- 
nis nepramanytas, nors istorijoje išlikęs tik kaip paslaptingasis 
laiško abatui Barueliui autorius. 

Visi kiti personažai (išskyrus vieną kitą antraeilę figūrą, pa- 
vyzdžiui, notarą Rebaudengą ar Ninucą) tikrai gyveno ir pasa- 
kė ar padarė tuos dalykus, kuriuos sako ir daro šiame romane. 
Kalbama ne tik apie tokius personažus, kurių vardai tikri (nors 
daugeliui gali pasirodyti neįtikėtina, iš tiesų gyveno ir Leo Tak- 
silis), bet ir apie tokius, kurių vardai pramanyti tik todėl, kad dėl 
pasakojimo glaustumo vienas (pramanytas) asmuo sakė ir darė 
tai, ką iš tiesų pasakė ir padarė du (tikri istoriniai) asmenys. 

Tačiau, gerai pasvarsčius, pats Simonas Simoninis, sudėtinis 
personažas, kurio nuveiktus dalykus iš tikro darė įvairūs asme- 
nys, tam tikru požiūriu taip pat egzistavo. Negana to, jei atvirai, 
tai jis tebegyvena tarp mūsų. 


Pasakojimas ir siužetas 


Pasakotojas suvokia, kad dėl pateiktų dienoraščių padrikumo 
(nes juose daug šuolių pirmyn ir atgal, arba vadinamųjų flas- 

hback' kaip kine) skaitytojas gali pasiklysti tarp faktų - nuo Si- 
moninio gimimo iki jo dienoraščių pabaigos. Tai nelemtas story 
ir plot“, kaip sako anglosaksai, ar, dar blogiau, kaip sakydavo rusų 
formalistai (jie visi buvo žydai), fabulos ir siužeto neatitikimas. 
Tiesą pasakius, ir Pasakotojui kartais būdavo nelengva suprasti, 
bet, jo nuomone, išsilavinęs skaitytojas turėtų nekreipti dėmesio 
į tas subtilybes ir mėgautis istorija. Tačiau pernelyg griežtam ar 
kiek lėčiau suvokiančiam skaitytojui pateikiu lentelę, kurioje šie- 
du lygmenys (būdingi kiekvienam - kaip kadaise būdavo sako- 
ma - gerai sukurptam romanui) yra susieti. 

„Siužeto“ skiltyje pateikta dienoraščio puslapių seka, atitin- 
kanti skaitytojo skaitomus skyrius. O „Pasakojimo“ skiltyje pa- 
teikiama tikroji Simoninio ar Dala Pikolos skirtingu metu atsi- 
menamų ir atkuriamų įvykių seka. 


S Praeities intarpas (angl.). 
** Pasakojimo ir siužeto (angl.). 

Skyrius 

1. PRAEIVIS, KURIS 
TĄ PILKĄ RYTĄ 

2. KAS AŠ ESU? 


3. MAGNY 


UŽEIGOJE 


4. SENELIO LAIKAI 


5. SIMONINIS 
KARBONARAS 


6. TARNYBŲ 
TARNYBOJE 


7.SU 
TUKSTANTINE 


8. HERAKLIS 


9. PARYŽIUS 

Siužetas 

Pasakotojas pradeda skaityti 
Simoninio dienoraštį 

Iš 1897 metų dienoraščio 
kovo 24 dienos įrašo 


Iš 1897 metų dienoraščio 
kovo 25 dienos įrašo 
(Atsimenami pietūs Magny 
užeigoje 1885-1886 metais) 
Iš 1897 metų dienoraščio 
kovo 26 dienos įrašo 


Iš 1897 metų dienoraščio 
kovo 27 dienos įrašo 


Iš 1897 metų dienoraščio 
kovo 28 dienos įrašo 


Iš 1897 metų dienoraščio 
kovo 29 dienos įrašo 


Iš 1897 metų dienoraščio 
kovo 30-balandžio 1 dienos 
įrašo 


Iš 1897 metų dienoraščio 
balandžio 2 dienos įrašo 

Pasakojimas 


1830-1855 

Vaikystė ir paauglystė iki 
senelio mirties 
1855-1859 

Darbas pas notarą 
Rebaudengą, 
užmezgami ryšiai su 
slaptosiomis tarnybomis 
1860 

Pokalbis su Pjemonto 
slaptųjų tarnybų vadais 
1860 

Laive „Ema“ su Diuma 
Atvykimas į Palermą 
Susitikimas su Njevu 
Pirmasis grįžimas į 
Turiną 

1861 

Njevo žūtis 

Antrasis grįžimas į 
Turiną ir ištrėmimas į 
Paryžių 

1861 

Pirmieji metai Paryžiuje 


Skyrius 

10. DALA PIKOLA 
SUTRIKĘS 

11. ŽOLI 


12. NAKTIS 
PRAHOJE 


13. DALA PIKOLA 
SAKO NESĄS 
DALA PIKOLA 


14. BIARICAS 


15. DALA PIKOLA 
VĖL GYVAS 


16. BULANAS 
17. KOMUNOS 


DIENOS 
18. PROTOKOLAI 


UMBERTO ECO + PRAHOS KAPINĖS 


Siužetas 

Iš 1897 metų dienoraščio 
balandžio 3 dienos įrašo 
1897 metų dienoraštis, 
balandžio 3-iosios naktis 


Iš 1897 metų dienoraščio 
balandžio 4 dienos įrašo 


Iš 1897 metų dienoraščio 
balandžio 5 dienos įrašo 


Iš 1897 metų dienoraščio 
balandžio 5 dienos vėlaus 
rytmečio įrašo 


Iš 1897 metų dienoraščio 


balandžio 6 ir 7 dienos įrašo 


Iš 1897 metų dienoraščio 
balandžio 8 dienos įrašo 
Iš 1897 metų dienoraščio 
balandžio 9 dienos įrašo 
Iš 1897 metų dienoraščio 
balandžio 10ir 11 dienos 
įrašų 

Pasakojimas 


1865 

Kalėjime šnipinėjamas 
Žoli 

Pinklės karbonarams 
1865-1866 

Pirmoji scenos Prahos 
kapinėse versija 
Susitikimai su Brafmanu 
ir Guženo 


1867-1868 

Susitikimas Miunchene 
su Gėdše 

Nužudomas Dala Pikola 
1869 

Lagranžas kalba apie 
Bulaną 

1869 

Dala Pikola pas Bulaną 
1870 

Komunos dienos 
1871-1879 

Sugrįžta tėvas 


Bergamaskis 
Papildoma Prahos 
kapinių scena 
Nužudomas Žoli 


Skyrius 
19. 0SMANAS 
BĖJUS 


20. RUSAI? 


21.TAKSILIS 


22.VELNIAS XIX 
AMŽIUJE 


23. DVYLIKA 
GERAI PRALEISTŲ 
METŲ 


24. NAKTINĖS 
MIŠIOS 


25. PRASKAIDRINTI 
MINTIS 


26. GALUTINIS 
SPRENDIMAS 

27. PERTRAUKTAS 
DIENORAŠTIS 

Siužetas 


Iš 1897 metų dienoraščio 
balandžio 11 dienos įrašo 


Iš 1897 metų dienoraščio 
balandžio 12 dienos įrašo 
Iš 1897 metų dienoraščio 
balandžio 13 dienos įrašo 


Iš 1897 metų dienoraščio 
balandžio 14 dienos įrašo 


Iš 1897 metų dienoraščio 
balandžio 15 ir 16 dienos 
įrašų 


Iš 1897 metų dienoraščio 
balandžio 17 dienos įrašo 
(baigto rašyti auštant 
balandžio 18 dienai) 


Iš 1897 metų dienoraščio 
balandžio 18ir 19 dienos 
įrašų 


Iš 1898 metų dienoraščio 
lapkričio 10 dienos įrašo 


Iš 1898 metų dienoraščio 
gruodžio 20 dienos įrašo 

Pasakojimas 

1881 

Susitikimas su Osmanu 
Bėjum 


1884 

Simoninis susitinka 
Taksilj 

1884-1896 
Antimasoniška Taksilio 
veikla 


1884-1896 

Tie patys metai 
Simoninio akimis (tais 
metais Simoninis Magny 
užeigoje susitinka su 
psichiatrais, apie tai 
pasakota 3 skyriuje) 
1896-1897 

Žlunga Taksilio veikla 
1897 metų kovo 21 
dieną įvyksta juodosios 
mišios 

1897 

Simoninis viską 
prisimena ir sunaikina 
Dala Pikolą 

1898 

Galutinis sprendimas 


1898 
Pasirengimas išpuoliui 


Ceprki Huycs. 


— -—— 


-—-—-—-—-—-—— 

HAPEROFK CEAO. 
Tonorpapis Napekoceaskaroa Konnte Kpacnara biperra, 
1905. 


Pirmasis „Siono išminčių protokolų“ leidimas pasirodė 


Sergejaus Niluso knygoje „Mažų dalykų didybė“. 


1921 


1925 


1939 

Vėlesni faktai 

Rusijoje pasirodo Sergejaus Niluso knyga „Mažų dalykų 
didybė“, pristatoma taip: „Iš draugo, dabar jau mirusio, gavau 
rankraštį, kuriame nepaprastai tiksliai ir aiškiai aprašytas 
grėsmingo pasaulinio sąmokslo planas ir eiga... Šis dokumentas 
atsidūrė mano rankose maždaug prieš ketverius metus, tvirtai 
užtikrinus, kad tai tikras vertimas (originalių) dokumentų, 
vienos moters pavogtų iš galingiausio ir aukščiausio masonų 
vadovo... Ji pavogė juos Prancūzijoje, „žydų masonų sąmokslo“ 
lizdu tapusioje šalyje, baigiantis slaptai „įšventintųjų“ sueigai. 
Tiems, kurie nori pamatyti ir išgirsti, drįstu atskleisti šį rankraštį, 
pavadintą „Siono išminčių protokolai“. 

„Protokolai“ iškart išversti į daugybę kalbų. 

London Times įžvelgia sąsajų su Žoli knyga ir paskelbia, 

kad „Protokolai“ suklastoti. Nuo tada „Protokolai“ nuolat 
perleidžiami kaip autentiški dokumentai. 

Hitleris, Mein Kampf (I, 11): „Kad šios tautos būtis pagrįsta 
nuolatiniu melu, rašoma garsiuosiuose „Siono išminčių 
protokoluose“. Kiekvieną savaitę Frankfurter Zeitung virkauja, 
kad jie suklastoti, ir tai kaip tik įrodo, jog jie tikri... kai ši knyga 
taps bendru visos tautos turtu, žydų grėsmę bus galima laikyti 
panaikinta“ 

Henri Rollin, „Mūsų laikų apokalipsė“: „Galime teigti, kad, be 
Biblijos, tai populiariausia pasaulyje knyga“ 


ILIUSTRACIJOS 


129 p. „Pergalė prie Kalatafimio 1860 O Mary Evans Picture Library/ Alinari 
archyvai. 


169 p. Honoré Daumier, „Viena diena, kurią nereikia mokėti...“ (Žiūrovai Sa- 


lone, 10, žurnalui Le Charivari), 1852 O BnE 

349 p. Honorė Daumier, „Neįtikėtina, kad yra žmonių, geriančių absentą ša- 
lyje, gaminančioje tokį gerą vyną kaip šis!“ (Croquis parisiens laikraščiui Le 
journal amusant), 1864 O BnE 


371 p. 1895 metų sausio 13 dienos Le Petit Journal, O Alinari archyvai. 


Visos kitos iliustracijos - iš autoriaus ikonografinio archyvo. 

SKAITYKITE IR KITAS 
UMBERTO ECO KNYGAS: 


„Rožės vardas“ 

„Fuko švytuoklė“ 
„Vakarykštės dienos sala“ 
„Baudolinas“ 


„Paslaptingoji karalienės Loanos liepsna“ 


Ec35 


Eco, Umberto 
Prahos kapinės : romanas / Umberto Eco ; iš italų kalbos vertė Inga 

Umberto Eco (Umbertas Ekas; g. 1932 m. Italijoje) - viena ryškiausių kultū- 
ros pasaulio asmenybių, rašytojas, semiotikas, medievistas, literatūros kritikas. 
„Prahos kapinės“ - naujausias autoriaus romanas, įtampos pilna šnipinėjimo, 
falsifikavimo ir sąmokslų istorija. Viskas šioje knygoje - tiesa, paremta fak- 
tais. Išgalvotas herojus „Prahos kapinėse“ - blogio įsikūnijimas Simonas Si- 
moninis. U. Eco meistriškai pasakoja niūrią ir avantiūristišką XIX a. istoriją, 
atverdamas skaitytojui dvokiančias Paryžiaus kloakas ir nusikaltėlių landynes, 
verbuodamas veikėjus į Garibaldžio šalininkų gretas, versdamas juos šnipinėti 
visoms pasaulio žvalgyboms ir kontržvalgyboms, tramdyti isterikes daktaro 
Šarko klinikoje, gerti alų su Zigmundu Froidu ir netgi dalyvauti juodosiose 
mišiose. Tačiau po nuotykinio romano priedanga autorius, vienas didžiausių 


Europos intelektualų, slepia galingą idėjų ir erudicijos užtaisą. 

kompromituojančią išpažintį, sukurti dokumentą, 
| kuris ką nors pražudys. 


Umberto Eco (Umbertas Ekas; g. 1932 m. 
Italijoje) — viena ryškiausių kultūros pa- 
saulio asmenybių, rašytojas, semiotikas, 
medievistas, literatūros kritikas. 

„Prahos kapinės“ — naujausias auto- 
riaus romanas, įtampos pilna šnipinėjimo, 
falsifikavimo ir sąmokslų istorija. 

Paryžius, 1897 m. kovas. Avantiūristas, falsifikatorius, slaptasis 
agentas kapitonas Simonas Simoninis savo dienoraštyje prisimena, 
kaip buvo įtrauktas į politines intrigas, visam laikui pakeisiančias 
Europos ateitį. Tamsius istorijos užkulisius Simoninis stebi iš visai 
arti: per jo rankas pereina slapti popieriai, kuriuos žydų karininkas 
Dreifusas esą pardavė vokiečių atstovybei, aplinkui sukiojasi Pje- 
monto, Prancūzijos ir Prūsijos slaptosios tarnybos, viena per kitą 
rezgančios klastingus planus, masonai, jėzuitai ir revoliucionieriai — 
ir galiausiai į dienos šviesą iškyla žymieji Siono išminčių protoko- 
lai, falsifikuotas „dokumentas“, pasakojantis apie pasaulinį „žydų 
sąmokslą“. Šie fatališki „protokolai“ — dar viena knyga, kuri žudo 
(pamenate „Rožės vardą ?). 

Anot autoriaus, viskas šioje knygoje - tiesa, paremta faktais. Vie- 
nintelis išgalvotas herojus „Prahos kapinėse“ — blogio įsikūnijimas 
Simonas Simoninis. U. Eco meistriškai pasakoja niūrią ir avantiūris- 
tišką XIX a. istoriją, atverdamas skaitytojui dvokiančias Paryžiaus 
kloakas ir landynes, verbuodamas veikėjus į Garibaldžio šalininkų 
gretas, versdamas juos šnipinėti viso pasaulio žvalgyboms ir kontr- 
žvalgyboms, tramdyti isterikes daktaro Šarko klinikoje, gerti alų su 
Zigmundu Froidu ir netgi dalyvauti juodosiose mišiose. 


4 á Tačiau po nuotykinio romano priedanga autorius, vienas di- 
| =) džiausių Europos intelektualų, slepia neįtikėtiną idėjų ir erudicijos 


užtaisą. 


